Premiile „Vladimir Colin 2002-2005 
şi RomCon 03 


DAN DOBOS 
BLESTEMUL 


ABATIEI 


SciFiscaz 


Dan Doboş 
Blestemul Abației 


Trilogia Abația: Cartea A Doua 


"Un aspect paradoxal al existenţei noastre 
este felul în care ne percepem semenii cu care 
împărţim aceleaşi amintiri. La o primă vedere, s- 
ar putea crede că propria persoană îţi este, dacă 
nu cel mai bun prieten, atunci măcar un aliat de 
nădejde. Nimic mai fals! E greu de spus în 
aceste condiţii care este adevărata menire a 
Regulamentului canonic: ascunderea acestui 
fapt sau  îmbărbătarea noastră în fața 
perspectivei că, la un moment dat, o să fim 
confruntaţi cu o conştiinţă cu adevărat 
colectivă, de genul celei preconizate de Sfântul 
Augustin cel Nou." 


Oksana Bint Laesia - /ntroducere în studiul 
Regulamentului canonic 


1. 


JORLEE NU AVEA NEVOIE să asculte vocea 
ly a tribului său, Omenori, pentru a şti câtă 
frământare provocase hotărârea lui. Ajungea să 
privească spre rand... Pe schelele de lemn, care 
închipuiau o jumătate de sferă, abia dacă erau 
destui semeni de-ai lui pentru a putea respinge 
atacul unei haite nu prea mari de lentile. Dacă 
oamenii aceia s-ar fi confruntat pe neaşteptate 
cu policornii, cu florile cântătoare sau cu 
filamentele de foc, toate construcțiile din câmp 
deschis ale satului său s-ar fi transformat în 
scrum. 

Îşi continuă drumul spre câmpul bătătorit 
unde se ținea de obicei sfatul Omenori. Simţea 
prezenţa rezervată a tuturor celor care îi ieşeau 
în cale. Îşi închideau minţile cu grijă când 
ajungeau lângă el, domolindu-şi vocea /y. Unora 
le era chiar frică. Jorlee nu-i înţelegea, dar asta 
nu-l făcea decât să se umple de tristeţe, 
conturând o stare de echilibru perfect, o 
detaşare aparentă de ceea ce se întâmpla lângă 
el. În ziua precedentă, deschisese porţile unui 
viitor pe care nimic nu îl mai putea stăvili. Era 
conştient că se speriaseră cu toţii tocmai de 
seninătatea cu care vorbise Preotului şi de 


neînfricarea lui sinceră, aproape nebună, în faţa 
a ceea ce ar fi trebuit să fie o moarte sigură. 

— Să ai parte de chu, auzi îmbărbătarea 
unui prieten din copilărie care îl bătu pe umăr. Îi 
zâmbi trist. 

Simţea la periferia conştiinţei cele trei voci 
care defineau propria sa armonie. Ly era graiul 
subliminal prin care, de zeci de generaţii, 
semenii lui învăţaseră să ţină legătura unul cu 
altul, vocea, tribului său. Shu era ceea ce orice 
copil kKyrallian învăţa să stăpânească încă din 
primii ani: convieţuirea cu propriul veşmânt, 
impregnat cu o colonie minusculă de ciuperci, 
domesticite de generaţii şi prăsite cu grijă între 
firele vegetale din care era ţesută mantia. Peste 
toate acestea domnea ann, vocea minţii sale, 
porţiunea aceea unde fiecare om rămânea 
singur cu sine însuşi, pentru a şti cine este. 

Era conştient că se îndrepta spre ceea ce 
ar fi putut reprezenta moartea. Ştiuse asta încă 
de când îl blestemase pe Preot, care aproape că 
pierduse controlul pumnalului ritual cu care 
luase viaţa Zerriei sub efortul voinţei lui Jorlee, 
care urlase furios, fără a fi capabil să se opună 
soartei crunte a prietenei sale din copilărie. 

Băiatul ştia că nici unul din semenii săi nu 
se putea măsura cu el în măiestria susţinerii 
obiectelor în aer, dar lupta ruuk era un 
meşteşug care ţinea destul de puţin de forţa 
mentală şi mai mult de exerciţiu şi disciplină 
interioară. Era simplu să menţii în aer prin forţa 
gândului şapte pumnale. Găsirea căilor prin care 
le puteai trimite spre carnea adversarului 


necesita însă mult mai multe alte calităţi, care 
excludeau forţă brută. 

Pe măsură ce se apropia de locul luptei, 
simţea cum conştiinţa shu devine din ce în ce 
mai agitată. Se concentră puternic pentru a reda 
veşmântului său cele trei cute cuvenite pe 
umăr, semn al rangului său inferior. Uneori, 
colonia din mantie avea daruri premonitorii. Ce 
să fi simţit de data aceasta? 

Propria mea moarte, desigur. 

jorlee îi zâmbi uşor unei fetiţe care îl 
privea cu mâna stângă aşezată peste gură. 
Figura ei îi aminti de Zerri. La zece ani, atunci 
când trebuiseră să supravieţuiască singuri în 
afara satului preţ de trei zile, pentru a-şi dovedi 
utilitatea pentru trib,  încălcaseră regula 
singurătăţii şi se întâlniseră acolo unde nu îi mai 
puteau ajunge conştiinţa Preotului şi privirile 
indiscrete. Jorlee o apărase pe fată, expunându- 
se atacului creaturilor din podiş. Nu numai că 
supravieţuiseră, dar băiatul, deşi pe vremea 
aceea era doar un puşti plăpând, reuşise să 
spulbere o întreagă familie de policorni. Fusese 
prima demonstraţie a uluitoarei forţe pe care 
mintea lui o degaja atunci când se afla în 
preajma fetei. Se speriaseră amândoi şi nu 
povestiseră nimănui, dar era greu să ţii un 
asemenea eveniment prea multă vreme departe 
de /y, vocea tribului. De cele mai multe ori te 
trădau visele. 

Pe măsură ce crescuse, Zerri devenise din 
ce în ce mai frumoasă. Din păcate, nu putea să 
facă de pază în rang, hainele îi stăteau într-o 
veşnică neorânduială din cauză că nu reuşea să 


comunice eficient cu vocea shu... Legea 
Kyrallului o condamna să moară. Tribul nu o 
putea susţine la nesfârşit. 

De fapt, singurul lucru la care se pricepea 
cu adevărat Zerri erau sculpturile în praf. Orice 
copil kyrallian începea să-şi exerseze puterile 
ridicând praful drumului şi apoi, folosind două 
sau chiar trei pulberi colorate, realizând forme 
simple. Era un joc, o etapă pregătitoare pentru 
lupta de zi cu zi cu animalele de pe Kyrall. Zerri 
rămăsese însă copil în multe privinţe şi se 
refugiase într-o  fascinaţie eternă faţă de 
sculpturile în praf. Avea o cutie din lemn de 
arbore negru, împărţită în zece compartimente, 
pe care obişnuia să o aşeze în faţa ei şi apoi, 
prin forța gândului, să ridice  grăunţele 
minuscule de praf formând nori mici, de diferite 
culori, unindu-i apoi în forme complexe. Jorlee 
nu-şi amintea să fi simţit vreodată o bucurie mai 
intensă decât aceea când Zerri închipuise 
silueta plăpândă a unei fetiţe spunând că avea 
să fie fiica lor. 

Tânărul rânji. Distanţa dintre exaltarea 
aceea şi furia rece pe care o resimțea acum era 
într-adevăr unul dintre cele mai de spaimă 
lucruri cu putinţă. Dar nu el era acela care avea 
motive să se teamă. Păşi în locul sfatului cu 
disprețul întipărit pe buze. 

— Crezi că mă poţi învinge? tună Preotul, 
care îşi luase locul la câteva zeci de paşi 
depărtare. 

O să mori, auzi Jorlee în interiorul minţii 
sale, undeva adânc în ann, acolo unde, teoretic, 
nimeni nu avea voie şi nici nu ar fi putut să 


intre. Preotul comitea cel mai mare sacrilegiu cu 
putinţă, dar nici măcar situaţia asta fără 
precedent nu reuşi să tulbure echilibrul 
tânărului. Ştia ca, dacă l-ar fi acuzat de o 
asemenea faptă pe Preot, singurul care ar fi 
avut de pierdut era el însuşi, de vreme ce toată 
lumea credea că scutul oferit pentru toţi 
locuitorii de conştiinţa subliminală a 
veşmântului nu poate fi pătruns de nici un alt 
om. Nu l-ar fi crezut nimeni. 

— Ştii la fel de bine ca şi mine care va fi 
finalul luptei, răspunse simplu Jorlee. Eu o să 
mor, iar tu o să-ţi doreşti să fi fost în locul meu. 

Vorbeşti în şarade auzi tânărul hohotul de 
râs al Preotului în mintea sa. 

— Eşti un tânăr nesăbuit. N-aş vrea ca o 
dispută de idei..., rosti bărbatul pentru auzul 
celorlalţi. 

— Sângele lui Zerri e încă pe unul din 
pumnalele alea, întinse Jorlee acuzator mâna 
spre locul în care cele cincisprezece lame 
tăioase erau înfipte în sol, una lângă alta. Asta 
nu e o nepotrivire de idei... 

Aşa e. E doar chirăitul jalnic al unui vierme 
mititel, care crede că a crescut îndeajuns pentru 
a-mi lua locul! 

— E în firea lucrurilor ca tinerii să dorească 
să schimbe lumea. Şi eu la vârsta ta am avut 
acelaşi fel de întrebări. Dar le-am adresat cu 
respect şi în limita rânduielilor! strigă Preotul, 
apoi schiţă câţiva paşi. 

Jorlee încercă să păstreze distanţa faţă de 
pumnale. Văzuse destui tineri care, în timpul 


consacrării, fuseseră crestaţi zdravăn de atacuri 
prin surprindere. 

— Obiceiurile ne-au ajutat să supravieţuim 
aici, Jorlee. Numai disciplina în respectarea 
regulilor pentru deprinderea cărora au murit mii 
de înaintaşi ne ţin în viaţă. Şi regulile spun că, 
dacă vrei să-mi vorbeşti în timpul consacrării, 
trebuie să mă provoci... 

Și ştim amândoi cum se incheie o 
asemenea nesăbuinţă, hohoti Preotul în mintea 
tânărului. 

Incercând din răsputeri să ţină piept vocii 
sale shu, care se zbătea chircită de durere din 
cauza siluirii la care o supunea Preotul, Jorlee 
strigă la rândul său: 

— Ce sens are să mai  amânăm 
consacrarea? Mi-e totuna dacă mor. Vorbele pe 
care doresc să vi le spun sunt însă mai 
importante decât viaţa mea. lar dacă 
provocarea asta e ceea ce îţi doreşti pentru a 
mă lăsa să vorbesc, fie... O să mă lupt cu tine. 

Nesăbuit! Ai mai fi avut o şansă în pustiu. 

De pe margini îi privea întreg tribul 
Omenori. Vocea /y aproape că nu se mai auzea, 
cu toţii aşteptau ceea ce avea de spus cel mai 
deosebit copil care se născuse vreodată în 
neamul lor. 

— Mă laşi să vorbesc? întrebă Jorlee. 

— Numai dacă accepţi provocarea... 

— O să lăsăm pumnalele să hotărască, 
rosti băiatul cuvintele rituale. 

Acum nu mai era cale de întors. Soarta lui 
era pecetluită. Cu voce egală şi folosind cuvinte 
simple, Jorlee începu să vorbească. 


— Moartea Zerriei m-a îndurerat mai mult 
decât poate să suporte un om într-o viaţă. În 
noaptea ce a trecut, m-am întrebat de ce trăim. 
Eu, Preotul, noi, cu toţii. Ştie cineva să răspundă 
la întrebarea asta? tună Jorlee privind pe rând la 
mulţimea de feţe care îl înconjura. Nu vă 
osteniţi, continuă imediat tânărul. Ştiu din rand, 
din serile în care luptam şi mi-aţi arătat minţile 
voastre, că nici unul dintre voi nu are habar care 
e menirea tribului nostru. Ne ducem cu toţii 
vieţile, trăim şi murim apărându-ne fără să 
aşteptăm nimic. Eu însă refuz să cred că 
destinul nostru, al tuturor, e unul atât de lipsit 
de strălucire, că vieţile noastre se înscriu într-un 
cerc al chinurilor eterne. 

Jorlee simţi cu speranţă cum vocea /y 
începe să se anime. Mulţi dintre cei care îl 
ascultau erau de acord cu el. Preotul simţi şi el 
valul de simpatie şi îl contră cu asprime. 

— Căile  Kyrallului sunt simple, băiete. 
Echilibru perfect între vieţuitoare... nici unul în 
plus, nici unul în minus... 

— Asta e calea mediocrităţii şi a fricii, nu a 
Kyrallului! strigă Jorlee. 

— Vorbeşti cu nebunia tinereţii, schiţă 
Preotul un gest larg, încercând să-i cuprindă pe 
toţi spectatorii. Calea Kyrallului e limpede: nici o 
fiinţă care nu se poate apăra nu trebuie să 
consume din câmpul mental al sporilor chu. Aşa 
cum vieţuitoarele pământene obişnuiau să se 
bată pentru hrană, aici pe Kyrall ne luptăm 
pentru porţiunea noastră din câmpul chu al 
planetei... 


— Şi de ce să nu dorim să-l acaparăm pe 
tot? De ce să nu visăm că vom putea, peste 
câteva generaţii, să ne creştem copiii tară frica 
de a-i vedea cum pier în timpul consacrării, 
numai pentru că nu se pot apăra? întrebă Jorlee. 

— E o lege a firii! strigă Preotul. Cine nu 
atrage asupra lui atâta energie chu încât să se 
poată apăra împotriva oricărei vieţuitoare de pe 
Kyrall nu face decât să invite toate relele să ne 
atace. Trebuie să ne păstrăm în echilibru! Asta e 
legea. Existăm fiindcă am reuşit să menţinem 
un echilibru numeric cu policornii şi cu restul 
lighioanelor care ne atacă. Aşa cum noi profităm 
de orice ocazie pentru a nimici orice fiinţă care 
se apropie de satul nostru, pentru a ne bucura 
de tot câmpul din preajmă şi de roadele 
copacilor negri, la fel şi celelalte vieţuitoare o 
vor face cu cei neajutoraţi. Trăim fiindcă stăm 
uniţi şi ne apărăm. 

— Şi peste o mie de ani unde vom fi? Nu 
cumva vom sta tot aici, omorându-ne copii care 
nu se pot lupta cu policornii? 

— E foarte posibil şi e menirea mea să 
veghez ca lucrul ăsta să se întâmple, încuviinţă 
Preotul. 

— Şi dacă ei se vor lupta la rândul lor şi nu 
vor avea o viaţă mai bună, noi de ce am mai 
trăit? 

Vocea /y se diminuă din nou. Toată lumea 
aştepta replica Preotului. Şi Jorlee simţi nu 
numai curiozitate, ci şi o dorinţă ca bărbatul 
acela, despre care toată lumea credea că e cel 
mai înţelept dintre ei, să răspundă la întrebarea 


aceea răscolitoare: care era menirea lor în veac? 
De ce trăiau şi ce sens avea comunitatea lor? 

— Pui întrebări la care ştii că nu există 
răspuns! De ce ar trebui ca tribul nostru să aibă 
o menire peste timp? La fel de bine s-ar putea 
să n-aibă şi... 

— Atunci, dacă tot suntem liberi să 
alegem, de ce să nu alegem să ne facem visuri, 
de ce să nu încercăm să devenim cei mai 
puternici? Ne-am putea uni cu celelalte triburi... 

— Vorbeşti prostii. Nimeni n-ar putea 
construi un rand destul de mare, dădu a 
lehamite din mână Preotul. Dar mai bine, spune- 
mi, jorlee, de unde îţi vin ideile astea? Le visezi 
noaptea, sau poate că ţi le şopteşte cineva... . 

Umerii tânărului tresăriră puternic. Işi 
scrută propriul ann, dar adversarul se retrăsese 
de acolo, pregătind probabil un atac decisiv. 
Preotul nu avea de unde să ştie de vocea pe 
care o auzea de ani buni, de vocea care îl 
învățase să-şi descopere căi ale minţii pe care 
nu şi le imaginase vreodată, de tonul cald cu 
care, noapte de noapte, femeia din mintea sa îi 
vorbea despre oameni, despre visele lor, despre 
iubire şi mai ales despre cel mai omenesc 
imbold cu putinţă: dorinţa de a stăpâni tot ceea 
ce te înconjoară. 

— Nu are sens să continuăm, rosti încet 
Jorlee. Dacă nici tu şi nici ceilalţi nu realizaţi că, 
dacă n-aţi fi omorât-o pe Zerri, aş fi luptat cât 
zece ca să o apăr şi să mai apuc o dată să mă 
bucur de sculpturile ei în praf, înseamnă că 
poate e şi pentru mine timpul să mor. Şi eu vă 
pun în pericol. Mai mult decât o făcea ea... 


Măcar tu o să mori frumos, auzi Jorlee în 
minte vocea preotului. 

Tânărul zâmbi larg când văzu cuţitele 
ridicându-se în aer. Cele şapte pumnale veniră 
cuminţi, aşezându-i-se în jurul corpului într-o 
poziţie elaborată. Prin comparaţie, cele ale 
preotului păreau aruncate în jurul său, de parcă 
ar fi fost plictisit sau dezordonat. Jorlee văzuse 
însă prea multe lupte ruuk ca să nu ştie că nimic 
din ce făcea Preotul nu era întâmplător. Unul din 
pumnalele sale ţâşni în văzduh, încercând să se 
ridice destul de mult pentru ca Preotul să-l 
scape din vedere. Era o strategie jalnică şi totuşi 
jorlee îşi ridică mult pumnalul, lăsându-l să 
atârne într-un loc în care abia dacă îl mai putea 
vedea. Cu un zâmbet îngust ca o cicatrice, 
Preotul îşi lansă trei dintre pumnale într-un 
contact scurt cu armele tânărului. Metalul se lovi 
de metal, lăsând în urmă doar o dâră de scântei. 
Fusese uşor. 

jJorlee lăsă să cadă pumnalul de sus, 
sperând că absenţa controlului său mental 
asupra armei o va face să treacă neobservată. 
Preotul se aştepta însă la acest lucru şi, 
aruncând la rândul său fulgerător una din lame 
către Jorlee, preluă arma adversarului, făcând-o 
să se aşeze cuminte în dreptul propriei frunţi. 

Fusese o tatonare scurtă, în care Preotul îi 
arătase doar că nici unul din trucurile sale nu 
erau noi pentru el. Jorlee se deplasă uşor spre 
stânga şi ochii îi căzură pe faţa îngrozită a fetiţei 
care îl privise şi în timp ce se îndrepta spre 
arenă. Nu era nevoie să pătrunzi în mintea ei 
fragedă pentru a înţelege grija pe care i-o purta 


şi speranţa cu care se uita la el. Şi, ca şi cum 
imaginea aceea ar fi trezit un alt om în interiorul 
său, Jorlee elimină inhibiţiile îndărătul cărora îşi 
păstrase de ani buni vocea shu. 

Veşmântul său se învolbură şi simţi 
senzaţia aproape fizică de libertate pe care o 
degaja colonia de ciuperci. Increzător, îşi aduse 
pumnalele lângă el şi le lăsă să cadă în praf. 

Vrei să mori mai repede? auzi Jorlee în 
propria minte. 

Râzând în hohote şi cu o privire în care 
licărea nebunia, tânărul îşi proiectă la rândul lui 
gândurile în ann-ul Preotului. Bucuros să poată 
întoarce violenţa la care fusese supusă ea 
însăşi, colonia de ciuperci din mantia lui 
străpunse toate apărările Preotului, permiţându- 
i să urle în mintea speriată a adversarului său. 

O să te chinui aşa cum ai chinuit-o şi tu pe 
Zerri! 

Jorlee se aştepta ca Preotul să fie uimit şi 
să dea pentru o clipă înapoi. Deşi surpriza se 
putea citi în fiecare cută a feţei sale, adversarul 
său nu se sperie, ci îşi proiectă toate pumnalele 
spre tânăr. Cea de-a cincisprezecea lamă, care 
stătuse nemişcată până atunci, se ridică şi ea şi 
porni spre ochiul stâng al băiatului. 

Şi atunci se petrecu un lucru care sperie 
întreg tribul. Jorlee se întoarse fulgerător cu 
spatele şi lăsă armele ascuţite să se lovească de 
mantia sa. Veşmântul primi lovitura în plin, dar 
colonia absorbi întreaga energie cinetică a 
cuţitelor şi o proiectă ca asalt mental asupra 
Preotului. Aşa ceva nu se mai văzuse deşi, din 
contactul intim cu veşmintele, fiecare era 


convins că, dacă ar fi avut calităţi cu adevărat 
excepţionale, ar fi putut să absoarbă o 
asemenea lovitură. 

— Asta e moştenirea lui Zerri! Ea m-a 
învățat că nimic nu se poate face din nimic. Îţi 
întorc deci ura ta întreagă, strigă Jorlee sălbatic 
în mintea Preotului, privind cum acesta îşi 
cuprinde capul cu ambele mâini, uitând de 
pumnale şi încercând să se piardă în mulţime. 

— E o cursă! A vrut să îl provoc pentru că 
are arme de care nimeni nu ştie. Mi-a pătruns în 
minte! Nu e drept, urlă Preotul. Omorâţi-i înainte 
de a vă omori el pe voi. 

Vocea /y era asurzitoare şi din vacarmul 
acela Jorlee înţelese că reprezentaţia lui, felul 
său de a-şi lua adio de la Zerri, nu putea să mai 
dureze mult. 

Cu un efort de voinţă, băiatul ridică de la 
pământ toate cele cincisprezece pumnale rituale 
şi le lansă spre Preot. Mulțimea scoase un oftat 
când lamele se opriră la doar câţiva centimetri 
de pieptul bărbatului. Jorlee era însă acolo. 
Mişcându-se mai rapid decât puteau ochii 
celorlalţi să vadă, tânărul ajunsese în faţa 
Preotului şi îl lovi sălbatic cu pumnul în gât. 
Pentru ceilalţi, păruse că se materializează un 
duh care răzbună moartea fetei. 

Liniştea cobori brusc atât peste adunare 
cât şi în /y. Jorlee îşi îndreptă umerii şi 
veşmântul său luă forma cea mai umilă cu 
putinţă. 

— Ştiu că ar trebui să-i iau locul, zise 
tânărul arătând spre corpul neînsufleţit al 
Preotului care zăcea la picioarele sale. Dar dacă 


asta e ceea ce îmi oferiţi, atunci am să plec în 
pustiu chiar acum. Fiindcă nu vreau să mai fim 
robii planetei acesteia. 

Incercă să-i cuprindă pe toţi ai lui cu 
privirea. Simţea teama, simţea nedumerirea, 
dar exista acolo în minţile lor, fără îndoială, şi 
speranţa. 

— Zerri m-a învăţat că pentru a izbândi în 
luptă nu trebuie să rămâi imobil, ci să ajungi să- 
ţi priveşti adversarul în ochi. Amintirea ei m-a 
transformat în fiară turbată, la fel cum ar fi 
făcut-o şi imaginea ei dacă ar mai fi trăit astăzi 
şi ar fi fost ameninţată în vreun fel. Zerri mi-ar fi 
făcut copii frumoşi, care, cine ştie, poate că ar fi 
fost mai puternici decât mine şi şi-ar fi apărat 
mama cu uşurinţă. Dar voi aţi ucis-o pe Zerri. 

Vocea /y se tălăzui în strigăte din care nu 
se putea distinge mare lucru. Toţi se străduiau 
însă să nege amestecul lor în moartea fetei. 

— Ba da! Voi aţi omorât-o! Nu vă port 
pică. Ştia ce o aşteaptă şi de aceea, cu o seară 
înainte de a muri, mi-a spus că e convinsă că 
menirea ei în viaţă a fost aceea de a demonstra 
că putem să fim altfel: mai ambiţioşi şi mai 
blânzi. Ea şi-a împlinit destinul şi probabil că 
sufletul ei fără pereche există încă undeva. E 
mai important însă ca şi noi să ne înţelegem 
destinul, ca şi noi să făurim vise şi să sperăm că 
într-o zi vom supune planeta asta şi o vom 
putea chema din nou pe Zerri să trăiască printre 
noi. 

Jorlee se opri preţ de câteva clipe pentru 
a-şi recăpăta suflul. Simţea privirile temătoare şi 


contrariate ale tribului său. Începu cu glas 
domol. 

— Am visat într-o noapte un bătrân cu 
barbă albă. Mi-a spus că supraviețuirea nu poate 
să reprezinte un scop în sine. Fiecare clipă care 
trece trebuie să fie o luptă pentru a asigura 
copiilor noştri nu aceeaşi bucăţică din câmpul 
chu, ci una din ce în ce mai mare. Trebuie să 
facem din casa noastră o cetate, o cetate în 
care să domnească buna rânduială, legile 
omeneşti străvechi şi nu cele ale Kyrallului! Asta 
vă promit de mâine. Şi pentru toate câte vă 
ofer, nu vă cer decât să-l uitaţi pe Jorlee. De 
mâine vreau să-mi spuneţi Xtyn. 


"!maginaţi-vă un inel metalic adâncit într- 
un căuş, pe o lespede de piatră. Şi mai 
închipuiţi-vă câteva milenii care trec peste 
unirea asta nefirească între elemente, 
estompându-le contururile, săpându-le unul în 
altul. Imaginaţi-vă acum că Dumnezeu însuşi 
smulge inelul din inima pietrei. Numai un prost 
se poate îndoi de natura a ceea îi trebuie 
lespezii pentru a-şi redobândi armonia." 

Oksana Bint Laesia - /ntroaucere în studiul 
Regulamentului canonic 


2. 


BOLŢ JOHANSSON DURDRIN îi privea pe 
ceilalţi membri ai Consiliului de parcă i-ar fi 
văzut pentru prima dată. Gândurile îi hoinăreau 
însă înapoi spre noaptea care trecuse şi spre 
trupul gol şi perfect al Oksanei, cuibărit la 
pieptul lui. Simţea o pasiune care aproape că îi 
tăia răsuflarea. 

Clone. Le spuneau clone deşi ei erau de 
fapt urmaşii după multe secole ai primilor 
colonişti ai Planetelor Agricole. Arătau în toate 
felurile, uneori abia dacă îşi puteau înţelege 
limba, dar Universul alesese să îi unească sub 
denumirea aceea care părea uşor peiorativă. 
Erau clone şi atât pentru populaţia imperiului, 
care punea în cuvântul acela obida anilor în care 
foştii sclavi Preluaseră puterea şi o folosiseră în 
mod absolut. 

Deşi imensa sală centrală a psiacului era 
plină, atestând că întreg Statul Major era reunit, 
Durdrin ştia că deciziile erau luate de fapt doar 
de trei conştiinţe. Lângă el mai votau Barna şi 
Şestov, cei doi eroi de pe Praxtor. Ceilalţi o sută 
patruzeci şi opt de membri ai Statului Major erau 
indivizi în care a Doua Însămânţare trezise, ca şi 
în el, amintirile şi personalitatea lui Boit 


Johansson, conducătorul Corpului celor O Mie de 
Voluntari. 

Provenea de pe o Lume Agricolă veche, 
unde religia cercului evoluase în forme 
sublimate, mai puţin înclinate spre dogme, de 
aceea gândirea lui nu era atât de categorică 
precum cea a Johanssonilor de pe lumile mai 
tinere. Se întreba însă ce s-ar fi întâmplat dacă 
pe planeta lui, printre celelalte două milioane de 
clone, ar mai fi existat încă un Johansson. S-ar fi 
luptat oare cu alter ego-ul acela? Nu reuşea să- 
şi găsească un echilibru care să-i arate cine este 
în raport cu cei două sute de mii de oameni 
diferiţi, diseminaţi în întreg universul cunoscut, 
faţă de care nu se simţea cu nimic mai bun, dar 
cu care împărțea experienţele şi sentimentele 
de o viaţă întreagă ale unui om mort cu milenii 
în urmă. Se întreba însă dacă şi ceilalţi îi 
împărtăşeau dorinţa, pe care nu o mai putea 
nega faţă de el însuşi, de a accede la o 
conducere absolută. Era convins că şi în ceilalţi 
spiritul de competiţie avea să se trezească mai 
devreme sau mai târziu şi că asta va porni un 
catastrofal război fratricid. Privit din acest punct 
de vedere, planul lui era unul mai mult decât 
moral şi care intervenea salutar într-un moment 
crucial. Soarta, coincidenţa sau Dumnezeu 
făcuseră ca Johanssonul de pe Praxtor să fi 
murit şi el să fi luat locul singurului conducător 
cu adevărat legitim al insurecției clonelor. 

Se ridică în picioare, dominând sala cu 
statura sa impunătoare. Zâmbi fugar unui gând. 
Din câte ştia, era şi cel mai înalt dintre 
Johanssonii răspândiţi în miile de parseci ai 


universului cunoscut. Aşa se nimerise, dar era 
bine... Probabil că, dacă Johanssonii ar fi fost 
identici şi din punct de vedere fizic, lucrurile ar fi 
fost cu mult mai rele. 

— Ştiţi cu toţii de ce v-am convocat aici! 

— Da, am aflat că vrei să desfiinţezi Statul 
Major şi să aboleşti democraţia, strigă cu voce 
veninoasă Alterna. 

Durdrin duse fulgerător mâna la pistolul 
său demodat, dar gestul îi fu curmat cu iuţeală 
de Bârna. 

— Să ştii că, într-un fel, are dreptate, rosti 
de lângă el şi Şestov. Am irosit o grămadă de 
austral numai ca să îi aduci aici. 

Prefăcându-se foarte furios, Durdrin bătu 
cu palma în masa din faţa sa. 

— O să pretind că nu v-am auzit pe nici 
unul, dar o să vă aduc aminte că sunt încă la 
comanda întregului Stat Major şi... 

— Dacă te apasă prea tare 
responsabilitatea asta, te eliberăm de ea 
imediat, supralicită Alterna. 

Ochii lui Durdrin se îngustară şi glasul îi 
deveni şuierător. 

— Am auzit că nu scapi nici o ocazie ca să 
mă ponegreşti. Dar nu e ciudat, frate, cum se 
face că din cel mai respectat militar al clonelor 
care au eliberat Lumile Agricole am ajuns brusc 
duşmanul de moarte al tuturor? Şi când te 
gândeşti că toate astea se întâmplă atunci când 
încerc să instaurez legea. 

— Ceea ce ne propui tu nu e lege! E o 
prostie care ne îngrădeşte drepturile şi ne 
transformă în sclavii tăi absoluţi. 


Sala vociferă puternic, dar Durdrin nu-şi 
putea da seama încă de ce parte înclina balanţa. 

— Dacă ar fi aşa, Alterna, atunci oare de 
ce nu m-am aşezat pe muntele ăla de austral 
încă de când au venit la mine Barna şi Şestov de 
pe Praxtor? Eraţi sclavi atunci! De ce să mă fi 
obosit să vă eliberez ca să am apoi de ce să mă 
cert cu tine, de pildă, pentru a vă subjuga din 
nou? Chiar nu vezi nici o contradicţie în poziţia 
asta a ta? 

Durdrin ştia că aruncase în discuţie cel 
mai puternic argument de care dispunea: 
imensul său prestigiu, dobândit pe vremea când 
se angrenase într-o luptă inegală cu Imperiul, pe 
care o câştigase însă strălucit şi din care 
refuzase să dea şi măcar un pas înapoi până nu 
fuseseră eliberate toate cele şase sute şaizeci şi 
şase de Lumi Agricole. Privi scurt spre Barna şi îi 
spuse: 

— Noi am discutat asta şi sunt convins că 
le vei putea explica mai bine, fără să fii acuzat 
că vrei să te transformi în stăpân de sclavi. 

Bărbatul cărunt se ridică încet în picioare 
privind contrariat spre Durdrin. Avuseseră o 
discuţie, dar ea fusese departe de un consens. 

— Ştii bine că nu am fost complet de 
acord cu tine... 

— Da, dar te-ai exprimat foarte bine atunci 
când a venit vorba despre democraţie. 

Barna se înroşi puternic. Ceea ce spusese 
atunci se putea dovedi o provocare pentru cei 
care urmau să-l asculte. Era genul de vorbe pe 
care nu le rosteşti decât în faţa unui om în a 
cărui putere de a raţiona ai încredere. Acum 


însă îi era frică de faptul că violenţa pe care o 
resimțea plutind în aer s-ar fi putut scurtcircuita, 
cu el drept paratrăsnet. 

— E adevărat că părerea mea a fost 
dintotdeauna că iluzia de democraţie pe care o 
doreşte acest Stat Major este păguboasă. Pe 
legea mea, o consultare între voi e ca şi cum, la 
fiecare pas, ţi-ai întreba absolut orice muşchi din 
corp dacă e de acord să se mişte. E redundant... 
Oricum sunteţi mereu în consens, gândiţi exact 
la fel şi am ajuns să vă cunosc destul de bine ca 
să ştiu că, chiar dacă unii dintre voi au îndoieli, 
nu îi vor contrazice niciodată pe ceilalţi fiindcă, 
dacă ar face-o, îndoielile lor nu ar mai avea 
sens. Sunteţi tare complicaţi, când vă strângeţi 
în gloata asta pe care o numiţi Statul Major. Pe 
de altă parte, însă, democraţia însemna pe 
vremuri un fel de putere populară. Dar în 
această încăpere noi suntem de fapt doar trei... 

Contrar aşteptărilor lui Barna, sala se 
cufundă într-o tăcere inexplicabilă. Ştia că are 
dreptate dar nu se aşteptase ca o asemenea 
poziţie să fie acceptată chiar de la început. 

— Şi tu crezi că soluţia e Regulamentul 
ăsta canonic? întrebă zeflemitor Alterna. 

— Regulamentul Militar de  Conduită, 
scrâşni Durdrin din dinţi. 

— Numai tu îi spui aşa! hohoti Alterna. În 
rest toate clonele îl ştiu de Regulament canonic. 
Se pare că Oksana Bint Laesia e un personaj mai 
popular decât tine. Sau, mă rog, cu ceva mai 
multă putere de convingere. 


— Resping denumirea asta! Ea face apel la 
caracterul dogmatic al Regulamentului, fapt 
care nu e adevărat... 

— Ba seamănă exact cu preceptele 
mănăstireşti de acum vreo patru milenii! 

Durdrin închise ochii şi privi în tavanul 
înalt, încercând să nu se enerveze. 

— Regulamentul nu face decât să 
legifereze o parte din obişnuinţele noastre liber 
consimţite. 

— Asta e o prostie! Dacă îmi dai măcar şi 
un singur exemplu... 

— Numele, îl întrerupse Şestov pe Alterna. 
Regulamentul consacră, de pildă, că trebuie să 
ne numim după Planetele Agricole pe care ne- 
am născut. Nu cred că ţi se spune altcumva 
decât Alterna... 

Bărbatul hohoti puternic. 

— Da, grozavă găselniţă. Uite, eu renunţ la 
dreptul ăsta. Ca şi la acela de a fi şef în 
quadrantul meu. Eu vreau psiacul! Cu ce e mai 
bun Durdrin decât oricare dintre noi ca să 
controleze el centrul vital de comunicaţii al 
Imperiului? Ce.... 

În capul lui Alterna se căscă o gaură 
fumegândă. Privirile tuturor se îndreptară spre 
Durdrin. Spre marea lor uimire, nu el ţinea arma 
de asalt aţintită asupra lui Alterna, ci Şestov. 

— Nu e felul meu acela de a asista 
nepăsător la crizele grave, tună bărbatul 
înarmat. Voi, ăştia, Johanssonii, sunteţi cei mai 
mari conducători militari ai Imperiului. Atâta 
doar că nu aţi încetat niciodată să vă îndoiţi. lar 
eu am văzut deja ce se întâmplă atunci când 


suntem nevoiţi să acţionăm fără voi. Nu vreau 
să se mai repete. 

Sesizând momentul de descumpănire al 
celorlalţi, Durdrin începu să vorbească repede. 

— Aprobarea Regulamentului militar de 
conduită se mai impune şi din alte considerente, 
pe care nu aveam cum să vi le comunicăm prin 
psiac. Ne aşteaptă o confruntare extrem de 
complicată. Se pare că l-am găsit pe Bella. Şi, ca 
şi cum asta nu ar fi de ajuns, suntem foarte 
siguri că în psiac avem infiltrat un agent al 
împăratului. Nu ştiu cine este, dar el transformă 
psiacul într-un instrument de comunicare 
extrem de nesigur. Este de aceea vital ca 
prevederea numărul unu a Regulamentului să 
intre cât mai devreme în vigoare. Nu are sens să 
ne mai consultăm. Oricum suntem întotdeauna 
de acord unii cu alţii. Fiecare dintre voi va 
deveni şef absolut al quadrantului său, fără ca 
vreo altă clonă, Johansson sau altcineva, să îi 
poată pune deciziile la îndoială. Dată fiind 
previzibila reducere a importanţei psiacului în 
comunicaţii, la care va trebui să recurgem din 
cauza spionului, eu unul aş spune că vorbele lui 
Alterna nu-şi mai au nici un rost. Ar fi fost mai 
bine să mă asculte. 

Johanssonii dădură încet din cap. Durdrin 
văzu cum înţelegerea li se strecoară încet pe 
chipuri, sesiză acceptarea şi abia apoi răsuflă 
uşurat. 

— Supun la vot Regulamentul militar de 
conduită. Propun ca el să intre în vigoare în 
acest moment, o dată cu înghețarea 


posesiunilor şi efectivelor militare care se află în 
prezent în fiecare quadrant... 

— O clipă, se ridică de la locul său, Stiros. 
să înțelegem că, dacă votăm acum 
Regulamentul, putem să nu ne mai întoarcem 
aici niciodată, că nu mai eşti conducătorul 
nostru? 

Durdrin trase adânc aer în piept. 

— Din momentul în care veţi vota, nimeni 
nu vă va mai lua de pe umeri povara supuşilor 
voştri. Toţi ceilalţi Johanssoni, din quadrantul 
propriu, dar şi din întregul Univers, vor fi siliţi să 
vă sprijine necondiţionat deciziile privitoare la 
jurisdicţia proprie. Şi asta înseamnă, într-adevăr, 
că nu voi mai fi şeful vostru. 

Unul câte unul, bărbaţii ridicară mâna, 
împlinind un ritual al unanimităţii care îl şi 
inspirase pe Durdrin în scrierea Regulamentului. 
Atmosfera se destinse considerabil imediat ce 
trupul fără viaţă al lui Alterna fu scos din sală. 

— Să trecem la celelalte chestiuni care m- 
au făcut să vă convoc aici, pentru ultima dată în 
calitate de conducător absolut al vostru. Îmi 
permit să vă amintesc, domnilor, că nu ştim încă 
nimic nici despre soarta Abatelui, a bătrânului 
Kasser şi mai ales de aceea a guinților. Mă 
întreb dacă avem toate informaţiile pentru a 
decide care personaj este mai periculos pentru 
noi... 

— Durdrin, zise Stiros, ridicându-se la 
rândul său şi etalându-şi umerii largi. Ştim toate 
astea şi am mai avut această discuţie. Credem 
cu toţii că şaptesprezece ani înseamnă timp 
suficient pentru pregătirea unei ofensive. Dacă 


aveau de gând să ne atace, ar fi făcut-o până 
acum. Nu ne mai putem permite să pierdem 
austral pentru a căuta nişte fiinţe care probabil 
că au murit demult prin mlaştinile vreunei lumi 
neospitaliere. 

Comandantul îl privi pe vorbitor şi pe faţă 
îi înflori un zâmbet larg. Stiros fusese de departe 
cea mai productivă dintre Lumile Agricole şi era 
normal ca un Johansson născut acolo să 
vorbească în primul rând despre resurse. 

— Exact asta doream şi eu să vă propun, 
domnilor. Să sistăm cercetările noastre în 
spaţiul îndepărtat... 

— Nu se poate! Trebuie să fie o şmecherie 
aici! protestă Barna pe un ton glumeţ. Voi, 
Johanssonii, vă facilităţi unul altuia surprizele! 
Parcă jucaţi mereu într-o afurisită de piesă de 
teatru. Presimt o veste proastă! 

Sala se cutremură de hohotele unanime 
de această dată ale bărbaţilor. 

Iarăşi unanime... 

— Să mulțumim, domnilor, prietenului 
Stefan Barna Praxtor pentru că ne reaminteşte 
constant cine suntem, tună Durdrin, acoperind 
vacarmul celorlalţi. Aşa este... Am o veste pe 
care nu am îndrăznit să v-o dau decât în psiac, 
din motive pe care le veţi înţelege lesne. O las 
pe Haela Allius, venită pentru scurtă vreme 
tocmai de pe Tengys, să vă explice. 

Tăcerea subită care se înstăpâni peste 
sală îl convinse încă o dată pe Durdrin de 
fragilitatea societăţii pe care o formau. Se ştia 
că toţi Johanssonii aveau o slăbiciune înnăscută 
pentru personalitatea Haelei, fiindcă undeva, cu 


trei milenii în urmă, Boit Johansson iubise 
vinovat o fată care îi semăna mult specialistei 
lor în calculatoare şi care fusese unica aventură 
galantă a primului comandant. 

— După cum ştiţi, începu femeia abrupt, 
fără a se arăta deloc intimidată, în fostul cabinet 
a lui Bella se află un dispozitiv unic, în măsură 
să detecteze cu o oarecare întârziere radiaţiile 
emise în momentul descompunerii australului în 
motoarele hiperluminice. În urmă cu cinci 
săptămâni standard, am detectat o asemenea 
urmă, veche de mai bine de un an, lângă o 
planetă de la graniţa Imperiului. Distanţa 
imensă faţă de acest punct explică în bună 
măsură de ce urma australului a fost detectată 
atât de greu. Când am încercat să obţin mai 
multe informaţii din harta tridimensionala a 
galaxiei, am detectat şi o altă anomalie. Deşi se 
află într-un teritoriu trecut ca fiind neexplorat, 
planeta purta totuşi un nume. 

— Ce nume? se auzi o voce din sală. 

— E o denumire bizară, mai mult un cod. E 
trecută sub numele de Z, continuă Haela pe un 
ton egal. 

— Stai, stai aşa, se ridică Betelgeuse în 
picioare, pradă unei agitaţii evidente. Vrei să 
spui că ai găsit o urmă de propulsie 
hiperluminică lângă o planetă ale cărei 
caracteristici împăratul le ascundea până şi faţă 
de propria administraţie? 

Femeia dădu afirmativ din cap. 

— După părerea mea, acolo s-au ascuns 
toţi supuşii care i-au mai rămas lui Bella. 


Vociferările gălăgioase ale bărbaţilor se 
transformară pentru scurtă vreme într-un 
adevărat ocean pe vreme de furtună. Era ca şi 
cum pereţii psiacului ar fi dispărut şi unul din 
uraganele fioroase care bântuiau în mod 
obişnuit oceanul Kyrallului s-ar fi năpustit 
înăuntru. Hărmălaia se stinse însă la fel de 
repede pe cât se stârnise. 

Durdrin ridicase braţul drept. Conform 
Regulamentului, nimeni nu avea voie să 
vorbească în faţa comandantului atunci când el 
schiţa gestul acela. 

— Nu putem să atacăm planeta Z, fiindcă 
din toate datele pe care am reuşit să le mai 
strângem, se pare că acolo ne aşteaptă în cel 
mai bun caz o garnizoană foarte bine echipată. 
Referinţe vagi din registrele contabile arată 
scurgeri masive şi ilegale de fonduri imperiale 
pentru cercetarea planetei aceleia pe parcursul 
ultimilor treizeci de ani de domnie Boszt. Este 
extrem de probabil ca acolo să se fi început încă 
de pe vremea domniei lui Kasser construirea 
unui refugiu pentru situaţii de criză. lată de ce 
propun să trimitem spre Z doar o navă mică de 
cercetare, care să iasă din hiperspaţiu numai 
câteva minute şi să se întoarcă apoi cu 
informaţii ceva mai cuprinzătoare... 

Barna se ridică la rândul său şi, privind 
spre Haela, întrebă răstit: 

— Am înţeles că ai detectat urma linei 
intrări în hiperspaţiu. Ne poţi spune însă unde a 
ajuns nava aceea? 

Femeia oftă adânc, îşi împreună mâinile şi 
se întoarse spre Barna. 


— Tocmai lipsa destinaţiei m-a făcut preţ 
de câteva zile să tratez cu superficialitate urma. 
Am crezut că s-a defectat aparatul sau că e 
vorba de o anomalie dintr-o regiune insuficient 
cartografiată a galaxiei. Dacă ieşirea din 
hiperspaţiu s-ar fi făcut într-un alt punct mai 
izolat al Universului, poate că l-aş fi identificat 
mai uşor. Aşa însă mi-au trebuit mai bine de trei 
săptămâni ca să-mi dau seama că nava aceea a 
ajuns chiar aici, pe Kyrall. 

Un oftat unanim înfioră asistenţa. Dorind 
să reducă din tensiunea pe care o simţea în 
sală, Durdrin începu repede să explice: 

— E greu de zis ce anume ar fi putut să 
facă o navă pe o orbită joasă aici pe Kyrall. Am 
crezut mai întâi că este o armă teribilă. 
Distrugerea  psiacului ar însemna în bună 
măsură aruncarea noastră cu sute de ani înapoi 
pe drumul explorării spaţiului. Am verificat însă 
cu atenţie. Nici un obiect mai mare decât pălăria 
mea nu orbitează în jurul Kyrallului fără ca noi 
să-l fi analizat deja. 

— Vrei să spui că a aterizat? materializă 
Stiros o mirare unanimă. 

— Aşa se pare! îl aprobă Durdrin. lar acest 
lucru poate însemna mai multe lucruri. Fie că a 
ajuns în partea continentală... 

— Să nu te aud din nou cu prostiile alea 
despre locuitorii părţii continentale a Kyrallului! 
izbucni Şestov. Sunt de acord cu tine că trebuie 
să fie nişte oameni cu adevărat extraordinari 
fiindcă reuşesc să trăiască acolo. Dar dacă se 
obrăznicesc, îi nimicim cu un bombardament 
orbital şi ei ştiu foarte bine asta. Îşi mai aduc 


aminte de evenimentele de acum un deceniu. În 
plus, am căutat de sute de ori... Abatele şi 
quinții nu sunt printre ei. Probabil că nici nu ar 
putea supravieţui acolo. 

Durdrin clătină din cap: 

— Dacă măcar jumătate din câte am auzit 
despre isprăvile guinților sunt adevărate, atunci 
te asigur că ei ar putea trăi oriunde există aer şi 
apă. Probabil însă că ai dreptate şi că nu se 
ascund chiar pe Kyrall. Însă dacă nu a fost vorba 
despre o armă, dacă nu a aterizat în partea 
continentală, atunci nu rămâne decât o singură 
soluţie: e foarte probabil ca unii dintre operatorii 
psiacului să fie monarhişti şi să lucreze încă 
pentru Bella. lar posibilitatea ca nava aceea să fi 
conţinut arme sau instrucţiuni pentru spionul 
ascuns între operatorii psiacului e cel de-al 
doilea motiv pentru care adoptăm astăzi 
Regulamentul..., spuse Durdrin încet, privind 
spre pata de sânge care rămăsese pe podea. 

Işi dădeau cu toţii seama că o asemenea 
ipoteză explica foarte multe lucruri, inclusiv 
succesul pe care îl avusese Bella în a se 
ascunde. Un spion infiltrat printre operatorii psi 
ai comunicaţiilor telepatice interstelare era nu 
numai extrem de greu de prins, dar şi într-o 
postură ideală pentru a strânge informaţii şi 
chiar pentru a-şi proteja stăpânii. 

— Inţeleg acum! Chemându-ne aici nu 
numai că ai evitat ca ei să ştie exact ce am 
vorbit, dar ai dat un semn subtil că întregul lor 
complot e descoperit. Magistral! exclamă Stiros. 

— Sunt convins că şi tu ai fi gândit la fel, 
rosti Durdrin cu promptitudine, urmând cea de a 


doua lege a Regulamentului, aceea care obligă 
orice clonă să afirme că nu e cu nimic 
superioară conştiinţelor sale identice. 

Durdrin bătu din palme şi apoi şi le frecă 
într-un gest care ar fi putut însemna şi 
surescitare, dar şi încântare. 

— Vă cer aprobarea pentru o ultimă 
expediţie de cercetare în spaţiul îndepărtat, spre 
planeta Z. 

Vechile legi consacrau consensul ca unică 
metodă de luare a deciziilor. Durdrin era însă 
convins că regula aceea fusese şchioapă încă de 
la început de vreme ce esenţa oricărei legi era 
posibilitatea de a fi încălcată. A consimţi unanim 
la încălcarea legii era aproape monstruos. În 
Statul Major însă, consensul era imposibil de 
stăvilit. Expediția spre Kyrall fu aprobată fără ca 
acest lucru să surprindă pe cineva. 

— Asta înseamnă că presupusul spion din 
psiac este de acum preocuparea ta, spuse 
Spiros, profitând că Durarin îşi aranja hârtiile. Ce 
ai de gând să faci? 

— Deocamdată nimic! O analiză 
preliminară arată că nu vom fi capabili să 
desfăşurăm o operaţiune de amploarea 
necesară recrutării de operatori în următorii 
zece ani. Nici nu o să vă vină să credeţi cât 
cheltuia Imperiul pentru a-i găsi pe copiii cu 
potenţial psi. Şi asta, într-un Univers unde a 
ajunge funcţionar imperial era de departe cel 
mai bun lucru cu putinţă să ţi se întâmple într-o 
viaţă de om... 

O viaţă de om..., continuă Durdrin în gând. 


Erau ei oameni sau doar învelişuri 
inferioare pentru conştiinţe arhaice, aşa cum îi 
considerau sutele de miliarde de oameni pe care 
îi cuceriseră în numai cinci ani? În întrebarea 
aceea erau concentrate de fapt toate 
problemele administraţiei Statului Major. 

— Ultima chestiune de pe ordinea de zi, 
începu repede Durdrin, dându-şi seama că 
tăcuse prea mult, este o operă literară... Ştiu, 
ştiu ce gândiţi, dar vă asigur că ideile care se 
ascund în spatele cărţii aceleia sunt mai 
periculoase pentru noi decât rămăşiţele 
administrației imperiale. 

Comandantul ridică de pe masa din fața 
lui un volum legat manual, care cuprindea cel 
puțin două sute de file de hârtie. Era un obiect 
prețios şi majoritatea Johanssonilor oftară cu 
tristețe la gândul unei asemenea risipe. 
Dependența de cuvântul scris, de cititul pe 
arhaicele foi de hârtie, era pentru ei un viciu 
precum fumatul sau băutul în exces, o 
reminiscență a unor vremuri în care pe Vechea 
Terra lemnul şi stuful creşteau secundă de 
secundă. Hârtia nu numai că era una dintre cele 
mai scumpe materii din Univers, dar ea 
devenise în ultimii ani şi un fel de simbol al 
Statului Major, mai ales de când proiectul 
Regulamentului fusese imprimat pe câteva sute 
de mii de coli. 

Cartea aceea era o bogăţie în sine şi 
totodată o risipă, pentru că ştiau cu toţii ce 
conţine. 


— Prostiile Oksanei Bint Laesia ne sunt 
cunoscute, dădu Stiros a lehamite din mână. Nu 
cred că aiurelile ei... 

— Să nu o judecăm cu măsurile pe care ni 
le-am aplica nouă. Trebuie să avem în vedere că 
Oksana Bint Laesia e fiinţa aceea unică în care 
sunt reunite două personalităţi. Nimeni nu ştie 
ce înseamnă să fii ca ea şi deci nu putem 
presupune aprioric că spune prostii. Mai e ceva! 
Gândiţi-vă că e mai mult decât oricare din voi 
din moment ce are şi amintirile lui Johansson, 
dar şi pe acelea ale Oksanei Bint! 

Vorbele lui Barna fuseseră rostite pe un 
ton aproape războinic şi-l făcură pe Stiros să dea 
înapoi şi să-şi reia locul bombănind ceva 
neinteligibil. Durdrin se întrebă dacă ar fi trebuit 
să intervină şi să aplaneze umbra aceea de 
conflict. 

Oksana Bint Laesia era o anomalie 
genetică. O dată cu a Doua Insămânţare, ea 
căpătase amintirile şi personalitatea a doi 
Voluntari şi fusese nevoie de câţiva ani buni 
pentru ca ea să se împace cu cele două seturi 
distincte şi, uneori, contradictorii de amintiri. 
După ce biruise cataclismul acela interior, 
Oksana înţelesese că putea fi o excepţională 
punte între clone şi restul lumii, că le putea oferi 
reflectarea imaginii proprii cu o obiectivitate pe 
care nici unul dintre ei nu ar fi putut-o atinge. 
Era unica clonă irepetabilă. Deşi era de-a lor, 
era singulară. 

Femeia scrisese o introducere în studiul 
Regulamentului militar de conduită, în care 
dezvolta ideea că ansamblul de reguli pe care 


Statul Major le impunea tuturor clonelor nu era 
decât o încercare jalnică de a recrea religia 
cercului cu mijloace  stângace,  cazone. 
Incheierea fulminantă a cărţii proclama nici mai 
mult nici mai puţin decât că trăiseră mult prea 
mult timp într-o societate profund religioasă 
pentru ca nevoia de religie a clonelor să nu 
prevaleze într-un final asupra amintirilor şi 
experienţelor  ateilor din vechime care 
compuseseră Corpul celor O Mie de Voluntari. O 
asemenea idee era însă greu de acceptat pentru 
o armată care susţinea ca-l alungase pe 
Dumnezeu dincolo de graniţele Universului 
cunoscut. 

— Eu cred, dragă Barna, că infirmitatea 
Oksanei Bint Laesia nu e o scuză pentru a 
arunca noroi în tot ceea ce avem noi mai de 
preţ. Eu, unul, refuz să cred că tot ceea ce scrie 
ea este adevărat, că acţiunile noastre sunt 
dictate de un inconştient asupra căruia nu 
putem acţiona. Consider că prezenţa ei în orice 
comunitate de clone este dăunătoare. În 
virtutea noilor mele prerogative, voi semna 
mâine un decret prin care voi emite un mandat 
de arestare valabil în întreg quadrantul Kyrall. 
Cartea ei va fi de asemenea declarată ca fiind o 
lucrare obscenă iar posesia şi lecturarea ei în 
public sau în particular va fi pedepsită ca un act 
de defetism. 

Vorbele lui Durdrin plutiră multă vreme 
deasupra sălii, chiar şi după ce Johanssonii 
plecaseră,  înghesuindu-se spre sasurile de 
lansare unde îi aşteptau navetele. Se grăbiseră 
să aprobe cu toţii şi să afirme că prima măsură 


pe care urmau să o ia în noua lor calitate era 
interzicerea cărţii blasfemiatoare. 


x kK x 


Bârna o privi lung pe Oksana Bint Laesia, 
care intrase în Sala Consiliului printr-o uşă 
disimulată în spatele unor draperii şi se îndrepta 
spre Durdrin, ca să îl sărute pe frunte. 

— Ai fost nemaipomenit! exclamă femeia 
care purta o uniformă simplă, lipsită de 
însemne, care îi scotea în evidenţă trupul atletic. 
A ieşit chiar mai bine decât mă aşteptam. 

— Te-ar fi putut descoperi în spatele uşii 
aceleia, mormăi Barna. Atunci ar fi trebuit să fiu 
mult mai ager de mână decât cu nefericitul 
acela de Alterna. 

— De ce îi spui aşa? S-a sacrificat ca un 
erou, pentru o cauză... 

— Pentru o cauza pe care eu unul doar cu 
greu o pot deosebi de o reprezentaţie de teatru, 
protestă Barna. 

— Tot nu înţelegi..., dădu din cap femeia. 

— Evident că nu înţeleg de ce trebuie să 
inventăm un Regulament, apoi un 
Antiregulament, apoi să acceptăm sacrificiul lui 
Alterna, chiar aşa bolnav cum era... De ce 
trebuie să fie totul aşa de complicat? 

Durdrin mângâie părul femeii şi apoi rosti 
gânditor: 

— Crede-mă că nu există o altă soluţie. 
Trebuie să găsim calea spre a ne găsi un 
conducător adevărat. Ai văzut ce reprezentaţie 
jalnică oferim, încercând să mimăm discuţiile, 


deşi nu facem decât să vorbim singuri? Şi 
gândeşte-te şi la Oksana. Ea riscă totul. Practic 
am condamnat-o să rămână mereu în psiac. 
Întreg universul i se refuză de azi înainte. 

Şestov se ridică şi, din pragul uşii, aruncă 
o ultimă replică: 

— Câteodată chiar simt nevoia unui 
Dumnezeu, căruia să mă rog ca totul să iasă 
bine! 

— Nu am nici o îndoială, zâmbi Johansson. 
Vor fi atât de ocupați cu problemele guvernării 
propriului quadrant încât nu ne vor mai urmări 
cu prea mare atenţie. Ne vom putea vedea 
liniştiţi de ale noastre, de Arcă. 

— Şi dacă se vor întâmpla lucruri 
extraordinare, precum o confruntare cu Bella, o 
luptă cu spionul sau găsirea bătrânului împărat? 

— Atunci va trebui să fim destul de 
inteligenţi pentru a folosi haosul în favoarea 
noastră. 


"Natura rezervelor poate spune foarte 
multe despre esenţa celor care le-au agonisit. 
Abația ne-a avut pe noi drept armă şi a aşteptat 
două mii de ani ca să ne utilizeze. Dacă Bella nu 
a lovit încă, asta nu înseamnă ca el, supușii sau 
chiar spiritul lui nu pot să ne surprindă peste un 
an sau poate peste un secol. Din această 
perspectivă, Regulamentul canonic poate fi 
desigur considerat ca o măsură salutară pentru 
supraviețuirea noastră fiindcă  diseminează 
decizia şi scade importanţa indivizilor." 


Oksana Bint Laesia - /ntroducere în studiul 
Regulamentului canonic 


3. 


POLICORNII ERAU ANIMALE GREOAIE, care 
se deplasau în grupuri relativ mari, asigurându- 
şi unul altuia energia psi necesară coeziunii şi 
supravieţuirii. Pe direcţia de înaintare erau 
plasate de obicei câteva exemplare mai mari, 
care reuşeau să creeze prin forţa gândului pe 
corpurile inamicilor suprafeţe cu un potenţial 
imens de sarcină electrică. Din coarnele lor, 
încărcate cu o sarcină contrară, pornea atunci 
un fulger cu efecte distrugătoare. Se ghidau 
după vibraţiile emise de arborii negri şi, dacă 
simțeau prin preajmă un asemenea copac care 
nu era compensat de câmpul mental al unor 
fiinţe care să îl apere, nu se lăsau până nu 
ajungeau lângă el pentru a-i mânca fructele. Și 
cum de câtăva vreme devenise evident că micul 
lor grup nu mai putea să se bazeze pe resursele 
aduse de pe Vechea Terra, începuseră de câteva 
luni să cultive arbori negri, expunându-se 
atacului tuturor vieţuitoarelor  kyralliene. 
Teoretic, era simplu să omori policorni. Trebuia 
doar să inversezi câteva polarităţi şi, apoi, 
bestiile se anihilau reciproc, două câte două. 
Desigur mai exista şi posibilitatea să rezişti 
atacului psihic al policornilor şi să îi protejezi pe 
quinti, cât să ajungă destul de aproape pentru a- 


i spinteca pur şi simplu... Dar asta era tare greu, 
fiindcă Abatele se temea mult mai mult de 
cealaltă armă a policornilor, abilitatea de a 
induce o tristeţe dureroasă în mintea 
oponenților, capacitatea lor de a-i face pe 
oameni să se simtă pierduţi şi dezorientaţi, 
luptându-se cu un trecut negru. 

Un fulger lovi la doar câteva zeci de metri 
de rana, structura  pseudosferică în care 
apărătorii încercau să facă faţă asaltului. Fugarii 
nu-şi permiteau o structură de tipul celei folosite 
de băştinaşi, care ar fi putut fi lesne observată şi 
de aceea adunaseră cu migală bolovani pe care 
se cocoţau încercând astfel să se distribuie 
semisferic. Privite de sus însă pietrele păreau 
doar un fenomen natural, obişnuit de altfel pe 
solul pietros al podişului. Quinţi; se apropiară şi 
mai mult de ceata de policorni, aşteptând 
momentul potrivit pentru atac. De la locul său, 
Abatele încerca să îşi canalizeze întreaga 
energie mentală spre Kasser. Bătrânul împărat 
învățase atât de bine supraviețuirea pe Kyrall 
încât Abatelui i se părea adeseori că lui Kasser 
chiar îi plăcea genul acela de luptă în care, dacă 
tovarăşii reuşeau să-ţi asigure liniştea interioară 
şi să preia asupra lor atacul emoţional al 
policornilor, asistai fascinat la lucruri care se 
întâmplau doar fiindcă îţi doreai să se întâmple. 
Ajungea să-ţi imaginezi o suprafaţă polarizată 
pe solzii unui policorn şi el exploda într-un nor 
de materii vâscoase mov. 

Abatele era undeva jos în rand. De obicei 
nu apăra adăpostul, dar acum rămăseseră prea 
puţini. Simţise că e datoria lui să se alăture 


celorlalţi. Văzu guinții sărind înainte ca nişte 
umbre şi ascunzându-se după o stâncă. Pânda 
era modul lor preferat de a lovi. Lupta avea să 
se sfârşească destul de curând. Kasser trebuia 
doar să le distragă policornilor atenţia de la cei 
doi quinți. 

Un puternic atac mental îi aduse în faţa 
ochilor imaginea aproape cinematografică a 
plecării de pe Vechea Terra. 

Trebuia să lupte! 

Ştia că asta îşi doreau policornii. Dacă se 
lăsa învins de amintirile acelea, întregul rand 
avea să devină mai slab. Trebuia să reziste! Şi 
totuşi... ca un şuvoi de nestăvilit, din adâncul 
minţii ţâşneau fragmente de amintiri. 

fugiseră împreună cu garnizoana 
imperială de pe Vechea Terra, imediat după ce 
veştile despre răscoalele  Lumilor Agricole 
luaseră proportii alarmante. Kasser ezitase o 
vreme, aşteptând ca fortele armate ale fiului 
său să restabilească ordinea. Se părea însă că, 
trezite la viată de Abaţție, clonele dețineau o 
ştiinţă a tacticii absolut remarcabilă, dar şi o 
cantitate impresionantă de austral. 

— Nu trebuie să îi las! Toate astea nu s-au 
întâmplat, urlă Abatele ţinându-se cu mâinile de 
tâmple. Ba da! S-au întâmplat, dar nu e totul 
pierdut! Sfinte Augustine, dă-mi puteri! 

Nici sosirea intempestivă pe Vechea Terra 
a doi quinţi imperiali, Attan Vilerte şi Leka 
Hinnedi, care aveau misiunea expresă de a 
evacua garnizoana pământeană, inclusiv pe 
Abate, nu îl convinsese pe deplin pe Radoslav 
să-şi abandoneze planeta. Argumentul decisiv 


fusese însă existența ascunzătorii de pe Kyrall. 
Kasser o menţionase abia când epuizase toate 
celelalte argumente. Odată ajunşi pe Kyrall, 
constrângerile deveniseră insă imense şi 
oamenii începuseră să piară. Îşi aducea perfect 
de bine aminte de ziua în care Mos şi Mas nu se 
mai întorseseră dintr-o expediţie, la doar câteva 
săptămâni de la venirea lor pe Kyrall. 

— Rade, Rade, nu te lăsa! Luptă cu 
nenorocitele astea de bestii. Mai au doar un pic 
şi ajung la quinti. O să se termine totul curând, 
strigă de undeva de lângă el Maria. 

De unde ştia că e aproape gata să 
cedeze? Putea pătrunde în mintea lui? Atunci 
vedea şi ea speranţele şi visurile sale? Trebuia 
să se gândească la ceva constructiv, dătător de 
speranţă. . 

li rămăsese săculețul de la gât. 
Conţinea pretioasa lui sticlută dar şi hârtia 
aceea pe care i-o dăduse Kasser, şi care îi 
arătase cine fuseseră Sfântul Augustin cel Nou şi 
clonele pe care le trezise la viață. Kasser 
descoperise documentul într-o colibă din munti, 
ascuns de ultimul reprezentant al unei 
organizații cu care Abația se luptase preț de 
câteva veacuri, în istoria ei timpurie, 
distrugându-i fără să ştie tocmai pe aceia care 
intuiseră ce dorea să întreprindă Sfântul 
Augustin cel Nou. Era o tăietură dintr-un ziar, un 
crâmpei de hârtie tipărită. 

— Sfinte Augustine, ce fac policornii ăştia? 
Ce naiba au de gând? strigă Airam de lângă 
Abate. 


Radoslav deschise ochii şi văzu cum 
animalele iau o poziţie în linie, neobişnuită 
pentru vietăţile de pe Kyrall. 

— Au să atace cu toată forţa! strigă 
Kasser. Acum, acum! Cred că pot să îi ucid pe 
toţi fără ajutorul guinți/or, dacă vă concentrați şi 
voi! Gândiţi-vă la ceva frumos, la grădinile 
Klemplantului! strigă bătrânul împărat. 

Şocul atacului mental al policornilor 
aproape că îl dărâmă pe Abate de pe scaunul 
său primitiv din rand. De lângă el, Airam căzu 
urlând groaznic şi ţinându-se cu mâinile de cap. 
Refuză cât putu de mult imaginea care îi juca în 
faţa ochilor dar, ca şi cum ar fi fost scrisă pe o 
hârtie care îi arsese pleoapele, textul articolului 
acela începu să îi joace prin faţa ochilor. 


Augustin, sfânt sau nebun? 

lată că la zece ani de la sublima, dar 
Zadarnica, moarte a corpului expediționar 
cunoscut sub numele de cei O Mie de Voluntari, 
Ziarul nostru a descoperit un discipol izolat 
undeva în munți, care încearcă să le ducă mai 
departe menirea. El se numeşte Augustin Bloose 
şi se pare că a fost frizerul detaşamentului. E un 
om simplu, fără prea multă carte, care din cauza 
singurătăţii, leagă destul de greu propoziții. 
Lucrează la o invenție tainică pe care o numeşte 
Alambicul de Dumnezei, a cărei finalitate nu o 
cunoaşte încă. Speră însă că Dumnezeu i se va 
arăta în vis şi îl va învăța ce să facă. 

Augustin este un om foarte religios. Asta 
ar putea fi desigur de mirare pentru oricine îşi 
aduce aminte că grupul celor O Mie de Voluntari 


a pierit în Mediterană, pulverizat de o explozie 
atomică, tocmai când încerca să transforme 
locurile sfinte ale celor trei religii fundamentale 
într-un crater fumegând, ca expresie ultimă a 
ateismului la care aderau membrii săi. Pustnicul 
nostru nu vede însă o contradicţie între felul lui 
de a fi şi moştenirea celor pe care îi respectă 
atât de mult. 

În exclusivitate pentru cititorii ziarului 
nostru, prezentăm mai jos transcrierea exactă şi 
neprelucrată a unei convorbiri pe care reporterul 
nostru a avut-o cu Augustin Bloose, undeva în 
munți, cu mențiunea că singurul lucru pe care-l 
vom trece sub tăcere este locul în care se 
ascunde acesta. 

— Domnule, într-un moment în care 
descoperirea zborului spațial superluminic a 
făcut repede uitată  conflagrația  Ultimului 
Război, iar visul oricărui pământean este să 
meargă în colonii, dumneavoastră ați ales nu 
numai să rămâneţi pe Pământ, ci chiar să vă 
separați total de civilizație. De ce? 

— Domnul Dumnezeul meu mi-a poruncit 
să duc mai departe munca fraților Voluntari. Voi 
continua ideile lor şi voi face să se împlinească 
visul pentru care şi-au dat viața. 

— E o uşoară contradicție de termeni, nu 
credeți? 

— Nu înțeleg la ce vă referiti. 

— Dumnezeu nu avea cum să vă ordone 
să duceti mai departe munca unor atei, a unor 
oameni care deciseseră că toate relele lumii vin 
de la religii şi doreau să pârjolească toate 
locurile sfinte ale omenirii. 


— Vă înşelaţi. Cea mai mare dorință a lui 
Dumnezeu este ca omul să-i fie alături atunci 
când îşi va atinge propria nemărginire. O să vină 
un moment în care Dumnezeu va avea nevoie 
de un prieten şi nu de un slujbaş, de un tovarăş 
de nădejde care să-i fie egal şi să-l ajute să 
moară liniştit. Când se va topi în nemărginire, 
când El nu va mai fi, e nevoie de cineva care să- 
i ia locul. Şi atunci spiritul celor O Mie de 
Voluntari, în care am crescut şi eu, va fi acolo să 
împlinească această menire. 

— Nu am pretenţia că înțeleg exact ce 
vreți să spuneți şi de aceea vreau să vă întreb 
totuşi de ce nu negați existența lui Dumnezeu. 

— Fiindcă El există. Încă există. Cum altfel 
ne-am putea noi pregăti să-i stăm la căpătâi pe 
patul de moarte? 

— Concret, ce anume aveţi de gând să 
faceți? 

— Dumnezeu mi-a trimis un arhanghel 
care mi-a arătat tot ce am de făcut. O să 
înființez o mânăstire. Aşa-mi va fi mai simplu să- 
L slujesc şi să adun în jurul meu pe toți cei care 
cred în învățăturile mele. 

— Învăţături? 

— Da. Sunt în contact mai mereu cu 
Dumnezeu şi El vorbeşte adesea prin spusele 
mele. 

— De ce v-a ales însă tocmai pe 
dumneavoastră? De ce n-a cruțat pe unul din 
Voluntari... ? 

— Vedeți, necredincioşilor sau celor care 
nu ştiu cum să creadă li se pare că Dumnezeu e 
infailibil, că nu se poate înşela... Ei bine, există 


şi momente în care chiar şi El are noroc. Pe 
mine m-a ales fiindcă am un săculeț cu părul 
tuturor celor O Mie de Voluntari. Eu i-am tuns 
înainte de a pleca şi, nu ştiu de ce, în loc să 
arunc părul acela, l-am păstrat. Dumnezeu mi-a 
spus că dacă îi voi putea clona vreodată pe cei 
O Mie de Voluntari, El mă va învăța cum să fac 
un Alambic cu ajutorul căruia să-i readuc la viață 
aşa cum au fost ei înainte de a muri. Şi a mai zis 
ceva Dumnezeu. Ceva ce nu am înțeles. Mi-a 
spus că atunci când vor fi şase sute şaizeci şi 
şase de perechi de clone, va veni vremea să le 
trezim. 

— Ați menționat Alambicul acela. Mie mi 
se pare mai degrabă un fel de piatră cioplită 
decât un obiect de înaltă tehnologie. 

— Tehnologia ne-a trădat de multe ori. 
Alambicul e doar un pretext care concentrează 
în jurul lui credința. Credința că Dumnezeu va 
muri cândva şi noi va trebui să-i stăm la căpătâi. 

— Şi când veti înființa mănăstirea? Când 
veți trece la recrutarea de noi adepți? 

— Dumnezeu mi-a spus că vor veni ei la 
mine. Chiar aseară mi-a spus. Şi astăzi iată-vă 
pe dumneavoastră în chilia mea, gata să 
povestiți lumii întregi despre mine. Ce dovadă 
mai vreți? 

— Ştiţi că Augustin a fost numele unui 
sfânt creştin... 

— Nu, nu ştiam. 

— Opera lui a stat la baza gândirii creştine 
mai bine de o mie de ani. 

— Bravo lui. Dar ce treabă am eu cu el? 

— l-aţi citit cărțile? 


— Ti-am spus că nu. 

— E ciudat, fiindcă Sfântul Augustin din 
Hippona spune că oamenii se nasc, trăiesc şi 
mor având iluzia liberului arbitru. Dumnezeu ştie 
însă dinainte ce vor face în întreaga lor viaţă şi 
mai ales ştie care din ei vor deveni sfinţi. 

— Interesant. Am să citesc şi eu. Deşi... 
Vezi că nu e nevoie de asta? Exact acest lucru l- 
am susținut şi eu. Dumnezeu a ştiut încă 
dinainte de a mă naşte că scopul meu este să-l 
apăr în ultima clipă, să-l apăr de căderea în 
propria nemărginire. 

— Să consemnez pentru cititorii noştri că 
scopul ordinului religios pe care îl veti înființa va 
fi acela de a-l salva pe Dumnezeu de propria 
nemărginire? 

— Scrie ce vrei... 

— O ultimă întrebare, domnule Augustin 
Bloose, dacă teza augustiniană a predestinării ar 
fi adevărată, credeți că faceţi parte dintre 
sufletele care se vor mântui şi vor deveni sfinți? 

— Se prea poate... se prea poate... 


— Încă un pic, mai am doar puţin! strigă 
de pe rand Kasser, ca posedat de diavol. O să-i 
ucid pe toţi! 

Bătrânul se ridicase în picioare pe piatra 
sa instabilă şi privea neînfricat zidul policornilor 
care se apropiau implacabil. Până şi quintii 
păreau nişte bieţi ostaşi în comparaţie cu 
Kasser. 

Valul de tristeţe se revărsă însă cu şi mai 
multă furie asupra apărătorilor din rand. Era 
acum altceva. Policornii încercau să le trezească 


oamenilor genul de regrete care fac ca viaţa să 
pară inutilă. Abatele ştia exact că mintea nu îi 
mai aparţinea în totalitate, dar nu se putea opri 
să nu se gândească la cum ar fi fost prezentul 
dacă trecutul nu ar fi avut atâtea erori. 

ce ar fi fost dacă interlocutorul lui 
Augustin Bloose ar fi înțeles că nemărginirea de 
care se temea Dumnezeu se referea la propria 
moarte. Era evident acum că primii discipoli 
veniseră spre Augustin tocmai în urma acelui 
articol de ziar, seduşi de sintagma care născuse 
ordinul augustinian: menirea ultimă a omului 
este aceea de a-l salva pe Dumnezeu de 
propria nemărginire. Făcând asta însă, Abatia 
sfârşise prin a-l da lovitura de moarte. Ştia că 
Dumnezeu nu se poate să lase lucrurile aşa. Era 
convins că parcurgeau doar o fază, o etapă în 
care El ii lăsa să vadă cum ar fi fost lumea în 
lipsa Lui. O să revină şi o să recâştige lupta asta. 
Mesia va veni a doua oară aducându-L cu el. 

Chiar şi subjugată încă de viziunea neagră 
a policornilor, mintea lui se răzvrăti. Privi în zare 
şi văzu cercul de foc al Dumnezeului său şi ochii 
minţii sale se îndreptară spre Kasser. Negura 
care îl înconjura pe bătrân se destrămă, prea 
slabă pentru a rezista luminii orbitoare cu care 
strălucea cercul din viziunea Abatelui. 

— Dumnezeu nu o să îngăduie să ne 
cuceriţi! strigă Radoslav, îndreptând o ură 
imensă spre zidul policornilor şi simţindu-l pe 
Kasser cum se eliberează de tensiunea luptei. 

Cu un strigăt inuman, Kasser reuşi să 
cuprindă toți  policornii într-o gigantică 
descărcare electrică. Imediat, în aer se simţi 


mirosul cărnii arse. Radoslav se prăbuşi din rand 
şi zâmbi prafului de sub el. Pentru un om care 
avea atâtea taine şi neîmpliniri, se comportase 
bine în lupta aceea. 

Ştiu că mâinile vânjoase care îl ridicau de 
pe pământ erau cele ale guinţi/lor. Se lăsă 
condus în camera lui Kasser. Culoarea crem a 
pereţilor edificiului ascuns în coasta unui munte, 
şi care ar fi trebuit să fie primul psiac, îl liniştea. 
Era familiară... În urmă îi putea auzi pe puţinii 
soldaţi care supravieţuiseră celor şaptesprezece 
ani de luptă cu bestiile dezlănţuite ale Kyrallului 
cum camuflează şi apoi sigilează intrarea, 
lăsând ca semn al prezenţei lor doar cei doi 
arbori negri, încă firavi. 

Arbori negri de Kyrall, caişi albi de pe 
Vechea Terra... Nimic nu e cu adevărat nou 
niciodată. 

— Acum ştii, mormăi Radoslav în barbă. 
Nu mi-e ruşine să o recunosc. Nu mi-am pierdut 
credinţa. Şi cercul ne-a eliberat! 

Kasser îl privi cu ochi plini de milă. Cei doi 
quinti, care se postaseră lângă uşă, păstrau o 
căutătură neutră şi rece. Radoslav nu se număra 
printre prietenii lor. Îl omorâse pe Rimio de 
Vassur... 

— Rade, te preţuiesc cum nu ştiu dacă am 
apreciat vreun spirit vreodată. Îmi blestem 
inconştienţa de a nu fi încercat să te număr 
printre prietenii mei încă de pe vremea când 
eram împărat. Dar, crede-mă, credinţa ta într-un 
Dumnezeu care te-a trădat deja de două ori nu 
face decât să mă întristeze. De ce te 
încăpăţânezi? Să nu-mi spui că-ţi pui iar 


speranţe în firele alea de păr ale Sfântului 
Augustin... 

— Ştii că nu-i asta şi că n-aş fi ezitat nici 
un moment să-l clonez pe Sfântul Augustin dacă 
aş fi avut aici tehnologia necesară. Din păcate, 
asta face parte din categoria lucrurilor pe care 
nu le avem, spuse Radoslav cu o voce aspră. 

— Atunci ce forţă te face să crezi cu atâta 
ardoare încât să îmi asiguri singur energia cu 
care am nimicit o hoardă întreagă de policorni, 
Rade? întrebă Kasser pe un ton împăciuitor. 

— Eu... Eu cred că Dumnezeu va aranja 
toate lucrurile astea şi că e de datoria mea să vă 
atenţionez că nu trebuie să-L pierdeţi din vedere 
când vă croiţi planurile. Fiindcă simt că se 
întâmplă ceva. Voi nu-mi spuneţi, dar eu simt. 

Cei trei bărbaţi se priviră în tăcere şi 
încuviinţară din cap. Ştiau din experienţă că nu 
puteau spune nimic în acel punct al discuţiei. 
Tăcerea se înstăpâni grea, ca o presimţire 
sumbră. 

— Doreai să-mi spui ceva despre Alaana? 
rupse Radoslav tăcerea într-un târziu. 

Kasser căscă gura de uimire şi aproape că 
se dădu de gol. 

Mi-a citit gândurile în rand? Sau nu! Poate 
că i s-au transmis pur şi simplu. Nici el nu e 
Sigur. 

Bătrânul împărat îşi drese glasul şi vorbi 
de parcă şi-ar fi amintit brusc că într-adevăr 
dorea să îi spună ceva în legătură cu Alaana. 

— Da... Se pare că, fără voia lor, clonele 
ne grăbesc alegerea. Au avut o întrunire, pe 
care au crezut-o secretă, şi în care au hotărât să 


cerceteze Z. Au dat şi de semnătura australului 
ultimei sonde pe care ne-a trimis-o Bella. 
Deznodământul se apropie. 

— Să ne rugăm la Dumnezeu ca feciorul 
tău să mai fi prins la minte în anii din urmă şi să 
fie în stare să facă tot ceea ce a zis. Mie mi se 
pare imposibil, dar ce ştiu eu? Cu toate astea, 
presimţirea mea se referă la cu totul altceva. 
Nebănuite sunt căile Domnului... 

— Asta e o zicere creştină, rosti cu glas 
tăios gquintul Attan Vilerte, un uriaş ciolănos şi cu 
o mustață proeminentă. 

— E o zicere înţeleaptă, suspină Radoslav. 

Abatele părăsi camera,  târându-şi 
picioarele. Rămaşi singuri, quintii şi Kasser se 
priviră în tăcere preţ de câteva minute, 
gândindu-se însă la acelaşi lucru. 

Attan Vilerte vorbi primul: 

— E tulburător când se întâmplă 
asemenea lucruri. 

— Deloc, clătină din cap Kasser. E doar o 
coincidență. Sau poate că mi-a citit cumva 
gândurile în rand... 

— Sire, ştiţi că noi nu împărtăşim această 
concepţie, zâmbi la rândul său Leka Hinnedi, 
împreunându-şi degetele ireal de subţiri pentru 
un bărbat. Noi nu credem în coincidente. 

— Ei bine, şi dacă nu e coincidenţă, ce 
poate să fie împrejurarea în care, după ce nu a 
mai pomenit de Dumnezeul lui de mai bine de 
zece ani, Abatele se găseşte să o facă exact 
astăzi, în aceeaşi zi cu veştile Alaanei? 

Quinţii tăcură. Kasser dădu a lehamite din 
mână, concediindu-i. Rămas singur, se gândi la 


cât este de obosit şi la durerile din ce în ce mai 
mari pe care le simţea când respira. Înghiţi un 
alt analgezic, zâmbind gândului că, pentru el, 
perspectiva morţii de foame era doar una 
teoretică. Dacă sintetizorul n-ar mai fi funcţionat 
pentru medicamentele lui, durerile l-ar fi ucis 
înaintea înfometării. Adăpostul era dotat cu un 
generator atomic, perfect ecranat, care furniza 
destulă energie pentru ca o maşinărie, despre 
care Abatele nici nu crezuse vreodată că există, 
să sintetizeze unsprezece feluri de materiale 
care conţineau toate substanţele nutritive 
necesare pentru supraviețuirea unui om. Nu era 
tocmai mâncare. Dar nici nu muriseră de foame. 
Reactorul fusese însă construit pentru a fi 
alimentat din cincisprezece în cincisprezece ani. 
Economiile le permiseseră să supravieţuiască 
mai mult. Mai aveau combustibil pentru mai 
bine de un an. După aceea însă, speranţele lor 
se legau de un transport care ar fi trebuit să 
ajungă de pe Z. Probabil că singura lor resursă 
reală în acest moment era contactul cu Alaana, 
care spiona tot ceea ce făceau clonele. 

Alaana îi transmisese lui Leka cu doar 
câteva ore în urmă că percepea existenţa unei 
conştiinţe umane extraordinare undeva în 
partea continentală. Spusese că e o minte atât 
de puternică şi de stăpânită de dorinţa de a face 
bine, încât ea una nu o putea asemui decât cu 
portretul mental al lui însuşi Dumnezeu. Sau al 
muribundului Rimio de Vassur... La vremea când 
făcuseră transcripţia aceea, toţi trei crezuseră 
că e doar o figură de stil, o deformare apărută în 


timpul procesului delicat de traducere în cuvinte 
a comunicării telepate dintre Alaana şi Leka. 

Şi chiar dacă nu dorea să accepte lucrul 
acela nici faţă de el însuşi, Kasser începea să se 
îndoiască şi el că există coincidenţe. Simţea 
oboseala cum creşte în el şi nu se iluziona că se 
datorează luptei. 


“Timp de zeci de generaţii, călugării 
augustinieni s-au tot întrebat ce anume poate fi 
atât de străin încât să-l facă până şi pe 
Dumnezeul lor să-şi atingă nemărginirea, fără să 
ştie că însăşi Abația a prăsit şi ocroteşte această 
stranietate. Încercând inconştient să ne ferim de 
această greşeală, am inventat Regulamentul 
canonic, a cărui menire esenţială este aceea de 
a numi şi de a arăta, cu exactitate şi în chip 
dogmatic, ceea ce suntem şi ceea ce vom 
deveni. Să fie rigoarea noastră mai bună decât 
delăsarea călugărilor? Răspunsul meu îl ştiţi 
deja." 

Oksana Bint Laesia - /ntroaucere în studiul 
Regulamentului canonic 


4. 


BELLA AVEA O SENZAŢIE de bine absolut 
inexplicabilă. Dacă punea cap la cap toate cele 
ce i se întâmplaseră în ultimii cincisprezece ani, 
de când abandonase Klemplantul, capitala 
planetei Tengys şi a întregului Imperiu, într-un 
chip pe care guinții nu ezitau să îl numească 
drept ruşinos, uşurarea şi încrederea în viitor pe 
care le resimțea nu aveau nici un temei. Şi 
totuşi, în dimineaţa aceea absolut splendidă de 
pe Z, luându-şi locul în tribuna improvizată pe 
versantul unei văi adânci, din care urma să 
asiste la parada care dorea în mod simbolic să 
anunţe renaşterea Curţii imperiale, Bella se 
simţea bine. 

— Sire, garda imperială e gata să vă 
prezinte onorul, strigă din centrul spaţiului de 
paradă Allin Perse, unul din guinți;i care îl 
însoţise pe Bella pe Z. 

Respectând vechiul ritual al curţii, Bella îşi 
duse mâna la piept, cu degetele răsfirate. Era 
semn că defilarea poate începe. 

— De vreo două zile mă tot întreb la ce 
foloseşte o asemenea desfăşurare de forţe. Pe 
Vechea Terra, în epoca prespaţială, avea o 
noimă, dar aici? bombăni N'Gai Loon, Maestrul 
quinților. 


Bella îl ignoră, privind cu mândrie la 
primele detaşamente de infanterişti imperiali. 
Mulţi dintre ei trecuseră de prima tinereţe şi în 
pasul de defilare al unora parcă se putea desluşi 
faptul că nu se ocupaseră decât cu agricultura în 
ultimii cincisprezece ani, dar formau încă o 
armată impresionantă. Existau desigur şi feţe 
tinere, dar ele erau prea puţine după gustul 
împăratului. 

— Degeaba cârteşti, N'Gai Loon! Sunt o 
armată redutabilă! nu se putu totuşi abţine Bella 
să nu răspundă criticii celui mai apropiat sfetnic 
al său. 

Bătrânul se mulţumi să clatine 
dezaprobator din cap: 

— Noroc că atacă cu viziera coborâtă şi nu 
le poate vedea nimeni feţele. Nu-s prea 
entuziaşti, bombăni din nou N'Gai Loon. 

Bella râse uşor şi se întoarse să privească 
spre Maestrul Ordinului quinţilor. Era replica 
îmbătrânită a celor cinci elevi ai săi: muşchii 
viţoşi se reliefau încă pregnant sub piele, iar 
mişcările sale aveau o fluiditate neomenească, 
greu de acceptat chiar şi după ani lungi de 
convieţuire. Sprâncenele subţiri străjuiau ochii 
de un verde aprins, a căror impresie teribilă era 
egalată doar de lipsa totală de pigment din 
buzele bătrânului, care făcea ca gura lui să 
apară ca o tăietură ciudată în mijlocul feţei. 

— Numai proştii se duc cu inima uşoară la 
război. A, da, şi quinții... 

Remarca împăratului nu era o noutate 
pentru bătrânul Maestru. Se obişnuise cu 
vanitatea copilărească a lui Bella şi se gândea 


de multe ori că, dacă preţul tăcerii lui nu ar fi 
fost păstrarea speranţei secrete pe care o purta 
în minte de multă vreme, atunci s-ar fi 
încumetat să  sucească el însuşi gâtul 
împăratului, care pierduse un imperiu numai din 
cauza trufiei sale nemărginite. 

După infanteria echipată cu costumele 
suple de atac urmară carele uşoare, care aveau 
o forţă impresionantă de foc în raport cu 
dimensiunile lor. Uruitul maşinăriilor umplu 
valea, încântându-l pe Bella. 

— Uite, vezi? E greu de crezut că au putut 
construi care mai bune decât ale noastre. 

— Asta aşa este, acceptă bătrânul 
Maestru. Dar maşinile sunt doar maşini şi nu 
înseamnă nimic fără oamenii care să le 
mânuiască. Problema majoră a oricărei maşinării 
de război a fost dintotdeauna calea de ripostă 
atunci când adversarul pune mâna pe ea. Ca să 
nu mai vorbim că maşinile au şi calitatea 
recunoscută de a se perima foarte repede şi de 
a se defecta exact când ai mai multă nevoie de 
ele. 

Bella îl bătu pe umăr: 

— Nu e nevoie să subliniezi superioritatea 
quinților chiar de fiecare dată când încerc să 
spun ceva. E plictisitor! zise Bella pe un ton de 
dispreţ, pe care îl îndulci însă imediat. Lasă, 
prietene, că nu o să le fie uşor. De data asta, 
clonele vor avea de apărat un teritoriu imens şi 
noi vom deţine iniţiativa. Şi, oricum, după cum 
m-au asigurat chiar discipolii tăi, partea cea mai 
interesantă urmează abia acum. Mi-au zis că... 


Vorbele împăratului fură întrerupte de 
hohotele de râs ale femeilor şi copiilor care 
umpluseră partea de jos a tribunei dar şi 
întregul versant sudic al văii. Pe urmele carelor 
de infanterie păşea un grup de vreo treizeci de 
zeţi a căror înfăţişare şi aer general se 
deosebeau fundamental de cele ale trupelor 
umane. Peste trupul lor mătăhălos erau trecute 
harnaşamente a căror utilitate era destul de 
greu de înţeles. Aşa după cum arătau, zeţii nu 
păreau deloc un detaşament de elită. 

În faţa: lor păşea Zuul, lucrătorul zet 
modificat, care apăruse într-o zi vorbind aproape 
fluent şi făcându-i lui Bella cea mai marc 
surpriză din viaţa lui. Era evident că creatorul lui 
se străduise să îi confere un aspect umanoid, 
dar nu prea reuşise, cele şase picioare ale sale, 
lungi şi subţiri, făcându-l să pară mai degrabă o 
insectă. 

— Fiindcă mă miră râsetele camarazilor 
mei, Sire, vă cer îngăduinţa de a face o mică 
demonstraţie cu detaşamentul nostru de zeţi, 
strigă de jos Allin Perse. 

Împăratul încuviinţă cu un gest scurt şi 
versantul opus al văii prinse brusc viaţă. O 
sumedenie de ţinte mobile şi fixe, de aparate 
minuscule de zbor dar şi de manechine de 
dimensiunea unui soldat echipat complet pentru 
luptă începură să răsară pe întreg versantul. 
Bella mai asistase la asemenea demonstraţii, 
dar niciodată nu văzuse atâtea ţinte. Perse era 
curajos. 

Ca şi cum atât ar fi aşteptat, zeţii se 
proptiră pe picioarele lor butucănoase dinapoi şi 


începură să-şi agite frenetic cele patru membre 
superioare. In fiecare dintre ele ţineau un laser 
de putere medie. Doi dintre ei foloseau un tun 
ionic. Ceea ce urmă îi făcu pe spectatori să-şi 
înghită hohotele de râs. Cei treizeci de zeţi nu 
numai că  doborâră toate ţintele, dar 
transformară întregul versant într-o mare de foc. 
Totul ţinu ceva mai mult de trei secunde, după 
care, ca la un semn, zeţii îşi reluară înfăţişarea 
aceea dezordonată şi mişcările greoaie. 

După câteva momente de tăcere 
mulţimea izbucni în urale, dar zgomotul ei fu 
repede acoperit de sunetele şuierate ale 
laserelor. Un grup de trăgători deschisese focul 
asupra zeţilor. Dezorientaţi pentru câteva clipe, 
extratereştrii luară repede o poziţie defensivă, 
protejându-se unul pe altul. Pulsurile laser 
păruseră să nu îi afecteze. Atunci, unul dintre 
oameni aruncă o încărcătură incendiară şi, spre 
stupoarea întregii asistenţe, grupul compact de 
zeţi luă foc. Foarte repede însă, extratereştrii se 
rostogoliră scurt pe pământ şi flăcările dispărură 
ca prin farmec. Cu excepţia câtorva efecte de 
echipament, zeţii nu păreau să fi fost afectaţi în 
vreun fel de focul dezlănţuit asupra lor. Unul din 
ei flutură chiar dintr-un membru către tribuna 
oficială. 

— Parcă i-a făcut cineva special pentru a fi 
soldaţi. Nu ard, sunt mai puternici şi mai rapizi 
decât orice om... 

— Nu chiar, protestă N'Gai Loon. Orice 
quint i-ar putea ucide... 

— Asta ziceam şi eu, încuviinţă Bella. 
Clonele vor avea o surpriză atunci când voi 


cobori câte o sută de asemenea detaşamente 
pe câte o planetă. 

Demonstrația nu se terminase. Allin Perse 
păşi din nou în centrul spaţiului de defilare şi, la 
un semn, lângă el veni un grup de oameni care 
cărau un echipament greu. Cu un bâzâit scurt, 
în faţa tribunei apăru un imens spaţiu holografic 
în care se vedea imaginea cunoscută a planetei 
Z, filmată de undeva de pe orbită. 

— Vă vom demonstra acum  iscusinţa 
prietenilor noştri zeţi în arta pilotajului. 
Camaradul meu, gquintul imperial Heyyn Tars, se 
va întrece cu unul dintre cei mai iscusiţi prieteni 
zeţi într-o probă de îndemânare. 

Bella îşi frecă mâinile de bucurie. 

— Aici e aici! Dacă nu obţinem supremaţia 
orbitală, putem noi să avem infanteria cea mai 
strălucită din întreg Universul! Orice mucos ne 
poate înfrânge cu o încărcătura lansată din 
spaţiu. 

Navetele porniră deodată, lansându-se 
într-un slalom turbat printre jaloane artificiale şi 
ochind ținte marcate cu lumini galbene 
intermitente. Omul era indiscutabil înaintea 
zetului, dar diferenţa dintre ei nu era una în 
măsură a marca superioritatea cu care erau 
obişnuiţi guinții. Naveta omului era simplu de 
recunoscut fiindcă era ceva mai mică. Pentru 
zeţi trebuiseră să adapteze nu numai comenzile 
ci şi cabinele vânătorilor monoloc. Printr-o 
manevră îndrăzneață, guintu/ reuşi să se 
depărteze de concurentul său dar, la 
următoarea tură de obstacole, zetul făcu exact 
acelaşi lucru, recuperând spaţiul pierdut de 


Quintul care nu se aşteptase la o asemenea 
ripostă. Omul câştigă, dar fără un avans glorios. 

Mulțimea era în delir. Performanţele de 
piloţi ale quințtilor erau renumite. Viteza lor de 
reacţie le permitea să îşi cumpănească foarte 
bine acţiunile. Era desigur posibil ca, în măsura 
în care ar fi beneficiat de o navă mai bună, 
quinții să fi fost şi mai rapizi decât zeţii, dar 
Bella se îndoia că clonele avuseseră timp să 
construiască navete superioare şi asta în lipsa 
sprijinului populaţiei de pe planetele umane care 
se ocupase de creaţia ştiinţifică în ultimele 
treizeci de generaţii. Bella nu mai avea nici o 
îndoială. Senzaţia aceea de bine îi era dată de 
conştiinţa faptului că se bizuia pe o armată cum 
nu mai avusese nici un Boszt. 

Împăratul se ridică în picioare şi începu să 
vorbească, acoperind cu vocea sa vuietul 
mulţimii. 

— Quinţii mei spun că am venit pe Z ca să 
ne ascundem. Aşa este! Localizarea acestei 
planete a fost un secret bine păstrat. Am fugit 
din Klemplant cu inima strânsă, conştient că 
merg în surghiun la marginea Universului 
cunoscut, renunțând nu atât la simbolul 
dinastiei mele, Tengys, planeta-capitală, ci mai 
ales la perspectiva unei revanşe. 

Ştiţi că primii ani au fost grei. Aş putea să 
vă aduc aminte de cei care s-au jertfit pentru a 
închide barajul, de nenumăraţii eroi care au 
luptat cu zeţii pentru a le smulge primul habitat, 
de greutăţile pe care le-am avut chiar şi în faţa 
lucrurilor mărunte, cum ar fi adaptarea la hrana 
insipidă pe care ne-au oferit-o sintetizoarele. 


Dar n-am să vă vorbesc despre toate 
astea, fiindcă astăzi e o zi a bucuriei, e ziua 
când ştim că ne-am angajat definitiv pe un drum 
care va duce la recucerirea Imperiului, alături de 
prietenii noştri zeţi, care ne vor fi aliaţi de 
nădejde şi pe timp de pace. Şi nu se poate o 
poveste mai plină de miez pentru o asemenea 
clipă decât aceea a felului în care m-am gândit 
prima dată ce minunat ar fi să îi folosim pe zeţi 
ca aliaţi. 

Bella ignoră câteva exclamaţii 
nepoliticoase, care îi reproşau că spusese de 
prea multe ori povestea aceea. 

— Într-una din cele mai negre zile pe care 
le-a cunoscut colonia noastră, judecam într-un 
proces evenimentele care duseseră la uciderea 
de către zeţi a doi militari. Singurul om care 
scăpase din ceea ce părea a fi o manifestare 
violentă de neînțeles şi fără precedent a zeţilor 
povestea că trăsese toate cele cinci încărcături 
energetice standard într-unul din extratereştri 
fără a-l putea neutraliza. M-am întrebat atunci 
cât de puternic ar fi fost un asemenea 
infanterist în faţa clonelor. E foarte posibil ca 
acestea, de vreme ce au cucerit întreg arsenalul 
imperial, să folosească încă armamentul 
standard. Un laser de asalt are cinci focuri, după 
care urmează procedura complicată de 
schimbare a încărcăturii energetice. Soldatul mi- 
a povestit că zeţii, după ce încasaseră în plin 
seturile de cinci descărcări energetice, se 
grăbiseră spre oameni şi-i călcaseră în picioare. 
Mi-am dat atunci scama că noi am inventat 
arme menite să distrugă doar alţi oameni. 


Şi nu e asta oare o parte dintr-o viziune 
mai largă? Nu e asta oare dovada că am 
inventat şi vehicule doar pentru oameni, că am 
inventat şi clădiri doar pentru oameni, că am 
inventat întreaga noastră lume doar pentru 
oameni, ignorând existenţa unor aliaţi atât de 
preţioşi cum sunt zeţii? Nu e oare exilul nostru 
aici un semn că trebuia să fi înlocuit demult 
clonele cu zeţi pe Lumile Agricole? 

Mulțimea aprobă cu frenezie. Bella era un 
militar lamentabil, dar fusese întotdeauna un 
excelent om politic. 

— Şi atunci vă întreb: o să stăm impasibili 
şi o să privim cum întreg Universul se scufundă 
în anarhie, sub conducerea unor clone nevolnice 
care doresc să înfrângă un Dumnezeu pe care 
eu nu l-am văzut niciunde şi deci nu mă 
interesează? Eu unul nu am de gând să mai 
aştept! Vă chem şi pe voi cu mine în lupta 
noastră de căpătâi. 

Electrizată de discursul împăratului, 
mulțimea se tălăzui multă vreme spre Noul 
Habitat, construit de zeţi în urmă cu trei ani 
pentru cei douăzeci de mii de oameni care 
formau tabăra imperială. Bella rămase însă o 
vreme pe scaun savurându-şi izbânda şi 
veghindu-şi supuşii. Reveria îi fu întreruptă însă 
de chicoteala lui N'Gai Loon. 

— Pornim la bătălie, dar începem prin a-i 
aştepta pe ei! râse bătrânul. 

— Ştii că lupta e angajată... începu Bella 
cu glas moale. 

— Ştiu,  încuviinţă cu un gest scurt 
Maestrul quinților. E chiar de mirare că au 


descoperit semnătura australului abia după 
atâta timp. Mă aşteptam să reacționeze mai 
rapid. 

— Nu s-ar zice! 

— Sire? îşi ridică N'Gai Loon sprâncenele 
subţiri în semn de nedumerire. 

— Dacă ai fi cu adevărat conştient că 
lupta se apropie, n-ai mai fi întârziat pregătirea 
celui de-al cincilea quint. 

Bătrânul oftă din rărunchi şi îşi prinse 
capul în mâini. 

— Numai o cruzime pe care nu o merit 
poate justifica un asemenea reproş, Sire. Ştiţi 
bine că formarea unui quinte... 

— Aiureli! Avem cel puţin trei soldaţi ale 
căror teste psiho-kinetice sunt superioare celor 
ale lui Vassur atunci când a fost ales... 

— Nici unul din ei nu tolerează destul de 
bine accunul. A le introduce în organism un 
asemenea metal înseamnă să îi otrăvim lent, 
spuse N'Gai Loon pe tonul unui om care e silit să 
repete prea des o afirmaţie. 

— Ei şi? Vom face alţii... Avem nevoie de 
încă un quint! bătu Bella cu piciorul în podea. 
Dată fiind bătălia care ne aşteaptă, atitudinea ta 
e de neînțeles. 

— Calea quintaratului e aceea a vieţii, nu 
a morţii. Nu voi crea niciodată un quint care să 
moară din cauza a ceea ce a devenit. Noi 
suntem o şcoală ale cărei origini... 

— Ştii ceva, scuteşte-mă de prostiile 
astea! Nu familia Boszt v-a pervertit. Ştii bine că 
abilităţile voastre au fost create cu scop militar. 
Ai fost de acord cu mine că, deşi sunt învăluite 


în umbră, originile ordinului vostru sunt clar 
unele militare. Nu păcăleşti pe nimeni! La fel de 
bine aş putea să-ţi spun şi eu că nu merit 
prostiile cu care încerci să mă îmbrobodeşti. Nu 
ţi-am cerut decât să-ţi împlineşti datoria. Se 
cheamă quinti fiindcă sunt cinci. Nu ţi-am cerut 
să faci mai mulţi. Nu... Deşi mi-a trecut prin 
minte. Eu vă respect, dar nu pot să-mi permit 
luxul de a nu întreba: unde e al cincilea quint? 

Bătrânul se ridică în picioare, ceea ce Îl 
făcu pe Bella să se simtă brusc nesigur de 
poziţia lui. 

— Sire, rosti bătrânul cu glas gutural. Nu 
faceţi şi cu guinții aceeaşi greşeală pe care aţi 
făcut-o cu Abația. Lăsaţi lucrurile vechi să fie 
aşa cum sunt... 

Vorbele bătrânului aproape că îl 
anesteziară pe Bella. Era de notorietate că 
amintirea eşecului prevestit de apropiaţi pe care 
împăratul îl înregistrase în încercarea lui de a 
înfrânge Abația îl bântuia încă. De parcă s-ar fi 
căit brusc de spusele sale, N'Gai Loon începu să 
vorbească repede şi cu glas aproape şoptit: 

— Ştiţi bine, Sire, câte probleme am avut 
până am reuşit să-l acordăm pe Allin la 
gândurile Alaanei. V-am prevenit încă de când 
am introdus  condiţionarea unui contact 
permanent cu psiacul că acţiunea asta e bună 
atâta vreme cât vom deţine controlul pe Kyrall... 
A crea un quint fără un asemenea operator 
înseamnă să-i lăsăm deschisă calea spre 
resorturile intime ale minţii, care mai devreme 
sau mai târziu va fi descoperită. Şi sunt convins 
că nu dorim să ne imaginăm cum ar fi ca unul 


din quinti să fie controlat de altcineva. Trebuie 
să mai avem răbdare, poate înălţimea sa 
Kasser... 

— Hai să fim serioşi! dădu Bella din mână 
a lehamite. Boşorogul meu de tată s-a muiat de 
tot. Gândeşte-te că e de şaptesprezece ani în 
compania Abatelui... Ce te poţi aştepta de la un 
om care convieţuieşte paşnic cu acela care a 
distrus tot ceea ce omenirea construise în 
câteva mii de ani? Ce ajutor să aştept de la el, în 
condiţiile în care eu îi spun ce s-a întâmplat în 
psiacul de pe planeta pe care ar fi trebuit să o 
controleze el? Indiferent ce i-aş zice, îmi 
răspunde cu chestiuni neimportante. Acum mi-a 
transmis că ar avea nevoie de câteva unităţi 
energetice noi. E neajutorat. Salvarea civilizaţiei 
umane e aici. Printre noi! Dacă Alaana n-ar fi 
avut o asemenea slăbiciune pentru tatăl meu, 
probabil că le-am fi pierdut demult urma. 

N'Gai Loon clătină scurt din cap. Pentru el, 
spectacolul pe care îl oferea Bella era de-a 
dreptul trist. Împăratul nu înţelegea cât de mult 
se înşelase provocând Abația şi căuta mereu 
vina în alte părţi decât în propria sa judecată 
eronată. Mai nou, intervenise comunicarea 
aceea ciudată a Alaanei, care spunea că undeva 
pe  Kyrall există o conştiinţă extrem de 
asemănătoare aceleia a lui Rimio de Vassur, o 
voinţă imensă care răzbate de undeva din podiş. 
Ştia că Rim nu mai putea fi în viaţă, dar apariţia 
unei asemenea conştiinţe, despre care Alaana, 
care vedea minţile umane aidoma lui, spunea că 
e aproape identică cu aceea a lui Rim, nu putea 
fi numai o coincidenţă. Nu în condiţiile 


abilităţilor recunoscute ale Abației de a recrea 
fiinţe... 

N'Gai Loon era însă la fel de speriat de 
eventualitatea în care totul ar fi fost cu adevărat 
o coincidenţă. Fiindcă o asemenea întâmplare 
nu putea fi deosebită în nici un fel de voinţa 
unui Dumnezeu, oricare ar fi fost el. Ea 
introducea un grad de ordine mult prea mare 
pentru a nu fi voinţa unei entităţi gânditoare. Și 
cine să fie oare această entitate? Dumnezeul 
Abației? Sau poate Sfântul acela, Augustin... 

— Eşti tăcut, vorbi împăratul într-un târziu. 

— Incertitudinile, Sire, nu sunt o 
prerogativă imperială. Sunt îngrijorat pentru 
vremurile care vor veni... 

— Şi ce anume te nelinişteşte acum? 

— Dimineaţă a venit Tars la mine. Este 
foarte îngrijorat fiindcă nu înţelege ce motive ar 
putea avea zeţii ca să ne ajute. 

Bella dădu din cap gânditor. 

— Şi eu m-am gândit la asta ca la un risc. 
Dar care ar putea fi alternativa? 

— Sire, niciodată Universul nu a cunoscut 
fiinţe mai rapide decât guinții. Alternativa e 
simplă. Putem lăsa ca lucrul acesta să 
continue... 

— Adică? ridică din umeri Bella. 

— Putem distruge  navetele construite 
special pentru zeţi, rămânând să îi folosim doar 
ca infanterişti. E puţin probabil să se ajungă la 
lupte pe orbite joase în jurul planetelor şi, dacă 
s-ar întâmpla aşa, atunci piloţii noştri sunt 
oricum mult mai buni decât clonele. Au dovedit- 
O. 


— Ştii bine că mătcile nu şi-au ascuns 
niciodată interesul pentru zborul spaţial. Mi-e 
teamă că alternativa de care vorbeşti nu există 
de fapt. Nu ne vor ajuta deloc, dacă nu le dăm 
acces la navetele acelea. 

Bărbaţii tăcură preţ de câteva clipe. Apoi 
ochii lor se îndreptară spre Zuul, care urcase 
scările cu mare greutate, din cauza mersului său 
legănat: 

— Mulţumit eşti tu test? 

Bella privi uşor amuzat spre N'Gai Loon şi 
presupuse că arătarea i se adresa chiar lui. 

— Da. Războinicii voştri sunt foarte 
curajoşi şi îndemânatici. Transmite Părinților că 
suntem extrem de mulţumiţi. 

— Dacă voi mulțumiți, atunci noi 
mulţumiţi, plescăi Zuul, care începu să se 
legene jalnic înapoi, de unde venise. 

Când ajunse cu câteva trepte mai jos, 
N'Gai Loon întrebă cu voce tare: 

— Zuul, puteţi vorbi şi cu oamenii aşa cum 
o faceţi între voi? 

Extraterestrul se întoarse cu o lentoare 
ciudată chiar şi pentru el şi îşi aţinti cei doi ochi 
abdominali asupra bătrânului. 

— Zuul nu înţelege... 

— Mătcile voastre emană un fel de viruşi 
prin care vorbesc cu lucrătorii. 

— Nu virus! Cuvinte este. 

— Da, dar pentru noi e un virus. Pot ele să 
facă şi cuvinte care să se potrivească 
oamenilor? 

Zuul îşi agită haotic cele trei tentacule. 

— Nu! Tocmai de asta apărut Zuul... 


— Bine, încuviinţă bătrânul. Poţi să pleci 
acum. 

Când extraterestrul se depărtase destul, 
Bella se întoarse amuzat spre Maestrul quintilor. 

— De ce insişti cu întrebarea asta? Cred că 
se împlinesc mai bine de cinci ani de când i-o 
pui aproape în fiecare zi. 

— Se poate, zâmbi N'Gai Loon. Şi tot 
atâţia ani în care nu a schimbat nici măcar cu o 
sutime de grad felul în care îşi agită antenele 
alea caraghioase când răspunde. Să nu mai 
spunem de cuvinte.... Mereu sunt aceleaşi. 

— Şi ce crezi că înseamnă asta? 

— Mai mult decât suntem noi dispuşi să 
acceptăm, rosti bătrânul privind fix spre Bella. 
Se comportă de parcă ar fi o maşină. E drept, 
una foarte sofisticată, dar o maşină. Şi poate că 
ăsta e răspunsul nostru la problema pe care a 
ridicat-o dimineaţă Tars. O civilizaţie care 
recurge la maşini e simplu de învins. Problema e 
doar să te pricepi să faci maşini mai bune... 

Bella zâmbi şi sfârşi prin a se întreba din 
nou de unde provenea senzaţia aceea de bine, 
pe care nu o justifica absolut nimic. 

— Eu cred că dacă ar fi putut să ne 
infecteze cu vreun virus elaborat, ar fi făcut-o 
deja. Cred ca ne facem prea multe probleme. La 
urma urmei, la ce să te aştepţi de la o civilizaţie 
a cărei cea mai măreaţă realizare e Zuul? 

Dar despre o civilizație condusă de un 
idiot ca tine, oare ce se poate crede? 


"V-aţi întrebat vreodată care au fost 
motivațiile Sfântului Augustin cel Nou, oricine va 
fi fost el? De ce a ales să ne aducă înapoi la 
viaţă? Contradicţia între ceea ce reprezentăm 
noi Şi caracterul profund religios al 
întemeietorului Abației este doar o aparenţă. 
Fiindcă, indiferent când au trăit, acceptând 
lucrul acesta sau negându-l cu înverşunare, 
oamenii nu au avut în toată istoria decât un 
singur scop esenţial: acela de a lăsa o urmă 
materială a trecerii lor prin Univers. Noi nu 
facem excepţie de la regula asta generală pe 
care Sfântul Augustin cel Vechi l-a denumit 
progres. Şi cu toate astea o negăm." 

Oksana Bint Laesia - /ntroducere în studiul 
Regulamentului canonic 

— N-O SĂ IASĂ NIMIC BUN din toate astea. 
Mintea oamenilor este cel mai greu lucru de 
schimbat din întreg Universul, rosti Arrus cu 
voce stinsă. 

Bărbatul, în floarea vârstei, avea întipărită 
pe figură o tristeţe profundă. Ochii săi albaştri 
erau umbriţi de gene ireal de lungi, în timp ce, 
sub barba de câteva zile, se vedea, un obraz 
brăzdat. 

— Şi ce ştim noi despre întregul Univers? 
Abia dacă ne mai aducem aminte cum au ajuns 
aici strămoşii noştri, îl contrazise Xtyn cu 
înverşunare. 

— Ştim tot ceea ce e de ştiut, răspunse 
moale Arrus. 

— Ba nu e adevărat! Uite, nu ştim cum 
merg navele spaţiale, cum ar fi să trăim în alte 
locuri... 

— Biet copil, zâmbi Arrus. Crezi că ai fi 
capabil să mai trăieşti şi altundeva? Pe o 
planetă cu o gravitație mare, unde să fii nevoit 
să cari greutăţi pe care aici le ridici doar cu forţa 
gândului, crezi că mintea ta se va putea 
vreodată dezobişnui de veşmântul shu? Dar 
sufletul tău? 


— Nu e nevoie să... Ce vrei să spui cu 
dezobişnui? 

— Te-ai gândit vreodată cât de singur te 
simţi în absenţa vocii /y? Mintea ta s-a obişnuit 
să audă mereu prezenţa alor tăi. Te-ai gândit 
vreodată cât de frustrat te vei simţi când 
deciziile care te vor afecta nu se vor lua în /y, 
acolo unde nimeni nu poate vorbi decât cu 
temei şi fără ascunzişuri? Te vei putea uita 
vreodată în ochii unui om despre care nu ştii 
dacă nu cumva te duşmăneşte şi se pregăteşte 
să te omoare? 

— Sunt multe întrebări, care folosesc 
vorbe şi idei asupra cărora nu m-am aplecat 
niciodată, dar..., încercă zadarnic să protesteze 
Xtyn. 

— Spui că ai iubit-o pe Zerri! Crezi că ai 
putea iubi şi în altă parte? Te vei putea oare 
împărtăşi în sufletul unei femei, înțelegând 
exact ce e în mintea ei şi în lipsa câmpului chu, 
care să te facă una cu gândurile ei? Nu te 
iluziona! Locul nostru e aici şi, indiferent cât de 
frustrantă ţi s-ar putea părea planeta asta. Să 
ştii că în felul nostru suntem cei mai fericiţi 
oameni din univers, fiindcă între noi nu există 
ascunzişuri. 

Lăsând în urmă atâtea întrebări grele, 
Arrus se ridică apoi în picioare, plecându-şi 
capul în timp ce ieşea pe uşa joasă. 

— Am vorbit prea mult. Trebuie să iei o 
hotărâre până la asfinţit. 

Xtyn încuviinţă din cap scurt şi se trânti pe 
salteaua din frunze uscate de arbore negru care 
îi servea drept aşternut. Nu era simplu să ia o 


decizie. Dacă accepta să devină Preot şi să-l 
înlocuiască pe acela al cărui sânge îl vărsase cu 
doar o zi în urmă, libertatea lui avea să fie 
îngrădită. Dacă refuza, legea spunea că trebuie 
să plece în pustiu şi să vieţuiască singur. Asta 
nu mai avea nici o importanţă, de vreme ce era 
sigur că ar fi putut supravieţui, iar compania 
celorlalţi nu mai însemna nimic după ce Zerri 
murise. Atâta doar că s-ar fi simţit cumva 
neîmplinit. 

Și aşa ai fi, simţi Xtyn atingerea uşoară a 
minţii celei care îşi spunea Alaana. Nimeni nu 
trebuie să trăiască singur, niciodată. 

— Dar eu sunt singur. Zerri nu mai e, iar 
cu tine pot vorbi oriunde aş fi. M-ai învăţat 
lucruri noi, mi-ai arătat o portiţă prin care aş 
putea privi lumea. Vezi însă că lor le e teamă să 
gândească la fel ca mine, se mint pe ei înşişi că 
duc o viaţa bună, inventează fel de fel de 
sperietori. Poate că ar fi bine să plec pur şi 
simplu, să le cer stăpânilor tăi... 

Stăpânii mei te-ar ucide dacă şi-ar da 
seama că eşti o imensă amenințare pentru ei. 
Nu te amăgi! Nu asta e calea pe care trebuie să 
o urmezi. 

— Eşti mereu atât de sigură pe tine. Cum 
se face? 

Am văzut multe, Xtyn. Am suferit, am fost 
înşelată şi mi s-au întâmplat lucruri împotriva 
voinței mele. Ba chiar, dacă stau bine şi mă 
gândesc, tu ai fost prima mea bucurie după 
mulți ani. 

Xtyn îşi amintea de primele contacte 
mentale cu Alaana. Se speriase, mersese chiar 


şi la Făurar, convins fiind că vocea pe care o 
auzea se datora atacului vreunui policorn 
ascuns în preajma satului. Trecuseră ani buni 
până se împrieteniseră. Singura care ştiuse de 
prietena din mintea lui Xtyn fusese Zerri. Din 
multe puncte de vedere, tânărul era ceea ce îl 
învățase Alaana să fie şi între ei existaseră doar 
puţine diferenţe de vederi. 

Numai noului său nume se împotrivise 
Alaana. Nu dorise să îşi spună Xtyn, motivând că 
nu înţelege ce înseamnă numele acela şi că, de 
aceea, este speriată. 

— Crezi că ar trebui să accept să le devin 
Preot? Ce se alege atunci de planurile noastre, 
de... 

Este timp pentru toate. Nu eşti încă 
pregătit să trăieşti singur în pustiu. Eu nu pot fi 
mereu cu tine... 

— Dar asta înseamnă că va trebui să fac 
exact ceea ce credem noi că nu e bine. Mai sunt 
de rostit încă şase consacrări anul acesta şi doi 
dintre tineri nu au cum să supravieţuiască. 

Ba tu o să-i ţii în viaţă! Trebuie să rupeți 
odată cercul ăsta în care vă rotiţi. Cineva 
trebuie să facă primul pas. 

— Mi-e frică, Alaana! Doi oameni cruţaţi 
înseamnă cinci sute de fructe negre în plus pe 
an. Ne mai trebuie încă un copac. Ai mei nu vor 
fi de acord niciodată cu asta... 

O să-i îndupleci. Poate că, prima dată când 
atacă lentilele, o să fii viteaz şi o să-i convingi 
astfel. În plus, e important pentru noi ca tu să fii, 
măcar şi pentru câteva zile, Preot. 

— De ce? 


E singura modalitate în care vei putea să 
ştii încotro vrei să mergi. Nimeni nu-şi poate croi 
un viitor adevărat dacă nu-şi cunoaşte trecutul. 
Întreabă-l pe Făurar. S-ar putea să mă înşel, dar 
părerea mea e că o să ai câteva surprize. 
Întreabă-l despre strămoşii voştri. 

Alaana se retrase încet din mintea sa, 
lăsându-l să se gândească la ceea ce avea de 
făcut. Undeva în adâncul conştientei sale simţea 
atingerea veşmântului shu. Se spunea că relaţia 
între un om şi mantia sa era un sentiment care 
nu putea fi descris. Zâmbi acestui gând. El ar fi 
reunit toate cuvintele într-unui singur: gingăşie. 

Arrus primi vestea cu o uşurare pe care nu 
încercă să şi-o ascundă. Dacă Xtyn ar fi refuzat 
să ia locul Preotului, atunci succesiunea ar fi fost 
extrem de incertă, fiindcă nimeni nu-şi putea 
aduce aminte de un asemenea precedent şi nici 
nu-şi putea închipui cum anume trebuie 
procedat. 

Doi tineri care se apropiau de vârsta 
consacrării porniră alergând prin peştera imensă 
care le folosea drept adăpost vestind că trebuie 
să se adune în rand. Tradiţia spunea că noul 
Preot trebuie să-şi afirme acolo credinţa în calea 
Kyrallului şi dorinţa de a apăra tribul Omenori. 

Xtyn ajunse printre primii şi îşi adună 
gândurile în timp ce privea cum toate locurile de 
sub el se umpleau. Unele feţe trădau speranţa, 
altele erau încărcate de spaimă şi doar puţine 
erau indiferente. Într-un târziu, veniră cu toţii, 
chiar şi copiii mici, care încercau zadarnic să îşi 
controleze cutele veşmintelor ce fluturau rebele. 
Xtyn începu cu glas răsunător: 


— Fraţi Omenori! Zerri obişnuia să spună 
că nimic nu se naşte din nimic. Vorbele pe care 
le-am rostit ieri au rădăcini adânci în mintea 
mea şi, de aceea, astăzi nu eu voi fi cel care va 
accepta să fiu Preotul vostru, ci voi veţi fi cei 
care veţi decide dacă pot să îndeplinesc 
demnitatea asta. Simt în vocea noastră /y că vă 
aşteptaţi acum să va spun cât de mult mă voi 
strădui să apăr rânduielile vechi. Ei bine, nu pot 
să vă mint! Eu cred că fiecare dintre pruncii pe 
care îi ţineţi în braţe e preţios. Poate că unii nu 
vor putea lupta în rand, dar eu unul sunt convins 
că au alte calităţi... 

— Vorbele tale nesăbuite ne pun pe toţi în 
mare încurcătură, îl întrerupse Arrus cu glas 
ferm. Nu asta doream să auzim de la tine. 

— Preferaţi minciuni? Cum aş putea să le 
spun, Arrus, de vreme ce am ales să fiu un fiu 
demn al Kyrallului, locul unde chiar tu spuneai 
că minţile nu pot avea ascunzişuri? Aveaţi oare 
nevoie de un preot care să stea cu gluga 
ridicată şi să ascundă în ann ceea ce gândeşte, 
ca să vă înşele? Ştiu că asta a fost de multă 
vreme calea Kyrallului, în pofida a ceea ce ai 
încercat să-mi spui, Arrus. Şi ştii că tu însuţi 
ascunzi de noi toţi câteva taine... Şi nu e vorba 
de vreun secret minor, de vreo dragoste 
ascunsă, care ţi se arată pe când oblojeşti vreo 
minte rătăcită în urma vreunei bătălii. 

Uimit de un asemenea atac, bărbatul îşi 
strânse instinctiv veşmântul în jurul său şi spuse 
cu înfrigurare: 

— Nu ascund decât ceea ce se ştie între 
Făurari din generaţie în generaţie. Şi, oricum, 


dacă vei accepta să devii Preot, vei afla toate 
tainele mele. 

Xtyn sări de la locul său şi merse până în 
centrul ranaului. |n felul acesta se lăsă mai jos 
decât oricare dintre ai săi, ceea ce îl punea într- 
o postură de modestie apropiată de umilinţă. 

— Nu sunt nici prost şi nici nesăbuit! Ştiu 
că, dacă vom decide să păstrăm toţi copiii, va 
trebui să plantăm mai mulţi arbori negri şi asta 
va dezlănţui asupra noastră un puhoi de atacuri. 
Ştiu că aşa e croit Kyrallul. Dar nu mă pot opri 
să nu vă întreb: nu merită să riscăm, să luptăm 
din greu pentru a le da şi lor şansa de a trăi? 
Poate că odraslele lor vor fi mai vrednice sau 
chiar ei înşişi vor găsi îndeletniciri folositoare. E 
simplu să ucizi un om. De cele mai multe ori e 
simplu să-l şi aperi. Cu adevărat greu e să-i dai 
siguranţa că vei muri alături de el dacă e 
nevoie. Un astfel de Kyrall vă propun. Se poate 
să eşuăm, dar vom şti măcar că am încercat... 

— Vorbele tale sună frumos, strigă o 
femeie, de undeva din vârful ranaului. Nici o 
mamă nu poate accepta cu inima deschisă să 
vadă cum îi moare copilul. Dar cum o să ne 
aperi de furia policornilor, de perfidia florilor 
cântătoare sau de pârjolul lentilelor? 

Xtyn se roti uşor, încercând să cuprindă 
privirile a cât mai mulţi dintre ei, apoi îşi 
proiectă gândurile adânc în conştiinţa lor, 
undeva între /y şi ann, lăsându-i să vadă forţa pe 
care o putea opune oricărui fel de atacatori. 

Avea dreptate Preotul, era în mintea lui! 
auzi Xtyn murmurul mulţimii. 


Cu forța asta am de gând să vă apăr. Şi o 
să vă duc acolo unde au dorit strămoşii. Fiindcă, 
aşa cum spuneam, nimic nu se naşte din nimic 
şi nici noi nu vom şti niciodată unde trebuie să 
mergem atâta vreme cât nu ştim de unde am 
plecat. 


x kK x 


Cei doi mergeau aplecaţi, încercând să 
atragă cât mai puţin atenția. Xtyn îşi trăsese 
gluga peste cap şi veşmântul shu îi cuprinsese 
mintea adăpostind-o într-un căuş cald. Arrus se 
strecura şi el prin viroagele pline cu apă, 
încercând să-l grăbească pe Xtyn. 

— Expediția asta e o nebunie! 

— De ce? Mi-ai spus că face parte din 
moştenirea pe care fiecare Preot... 

— Nu ştiu de ce mi se pare mie că tu nu 
eşti deloc la fel cu Preoţii pe care i-a avut până 
acum tribul Omenori, ba chiar întreg Kyrallul. 

Xtyn se opri şi îl forţă pe Arrus să îl 
privească în ochi. 

— De ce te temi atât de mult de 
schimbare? Tu, mai presus de oricine altcineva, 
ar trebui să doreşti să revenim la ceea ce au 
visat primii Făurari. 

— Visul ăla a fost o nesăbuinţă care ne-a 
făcut pe vecie sclavii planetei ăsteia. Chiar nu 
înţelegi? 

— Ce? 

— Că războiul tău, menit a cuceri întreg 
câmpul chu, e sortit eşecului? Nimeni nu ştie 
dacă ciuperca va mai fi la fel în lipsa policornilor. 


Cine ştie cum se vor manifesta arborii negri 
atunci când vor ajunge fructele la maturitate? La 
nici una din întrebările astea nu poţi da un 
răspuns. 

Xtyn încuviinţă. 

— Da, dar asta numai pentru că nu ştiu 
destul de multe. Du-mă la Templu!. 

— Mă îndoiesc că vei afla vreun răspuns 
acolo. 

— Eu unul sunt sigur. Fie şi numai pentru 
că îmi vei destăinui secretele tagmei tale. 

— Nu e mare lucru de aflat, zâmbi Arrus. 
Tainele noastre sunt mai degrabă un fel de a ne 
creşte prestigiul şi a munci ceva mai puţin la 
adunat vreascuri pentru foc. 

Cei doi îşi reluară mersul furişat şi 
ajunseră la destinaţie abia după câteva ore. 
Templul era o cavernă imensă în care strălucea 
o construcţie metalică. 

— Asta e nava cu care au venit primii 
colonişti pe Kyrall. În ea se afla şi primul Făurar. 

Xtyn înconjură în tăcere vehiculul care 
părea destul de mic pentru a fi adăpostit pe toţi 
strămoşii săi. Veşmântul îi flutură un moment pe 
lângă corp, trădând surescitarea care îl 
stăpânea. 

— Ce doreau ei, Arrus? De ce au venit 
aici? 

— E greu de zis ce au gândit nişte oameni 
acum mai bine de o mie de ani. Ştiu doar că, în 
momentul în care mi-a spus şi mie povestea 
asta, tatăl meu a pomenit ceva despre visul de a 
sculpta în mintea umană... 

Xtyn întoarse o privire mirată: 


— Dar asta este imposibil! Chiar dacă treci 
de shu şi pătrunzi în ann, nu poţi să... 

Tânărul se opri, dându-şi seama că vorbea 
de lucruri care nu existau pe vremea primilor 
colonişti. 

— Sperau să poată obţine un individ care, 
dacă stau bine şi mă gândesc, se aseamănă 
mult cu ceea ce eşti tu: incredibil de puternic, 
mai iute decât poate percepe ochiul uman, un 
super-soldat menit să se lupte într-un război 
despre care nu pot să-ţi spun decât că îl numea 
"al sfârşitului lumii”. 

— Care lume? A lor? A noastră? 

— Nu ştiu. Cred însă că se refereau la 
întreaga rasă umană. 

Xtyn medită o clipă la cele aflate şi apoi 
întrebă cu însufleţire: 

— Şi pe urmă? 

— Povestea nu mai spune. Tata presupune 
că au vrut să-şi păstreze tainele şi au tot 
aşteptat să vină cineva să îi salveze. Atâta doar 
că salvarea aceea nu a mai venit niciodată. 
După o vreme, chiar dacă ar fi venit, era prea 
târziu. Ca şi noi, le-ar fi fost greu să 
supravieţuiască în lipsa ciupercii. 

Xtyn era dezamăgit. Impreună cu Alaana 
sperase că sarcina lor va fi mai uşoară de vreme 
ce ar fi identificat scopul măreț al strămoşilor. Ar 
fi putut schimba pur şi simplu o tradiţie cu alta 
şi ar fi putut să treacă la cucerirea întregului 
Kyrall doar pentru oameni. 

— Nu mai e nimic din ceea ce ai vrea să- 
mi spui? 


— Ba da, bombăni Arrus. Că nu ştim nici 
măcar dacă au reuşit. Habar nu avem dacă 
vreunul a putut să schimbe mintea umană doar 
prin forţa gândului său, modelând creierul 
celorlalţi... 

Xtyn începu să râdă. 

— Înseamnă că tu, Arrus, şi cu ceilalţi 
patru Făurari din podiş reprezentaţi expresia 
ultimă a experimentului acela. 

— Nu e nimic de râs... 

— Cum să nu fie! Tonul tânărului se calmă 
brusc. lartă-mă! Nu am dorit să te jignesc, dar 
am sperat... Ei bine, nici eu nu ştiu ce am sperat 
să găsesc aici. Oricum, credeam că în locul ăsta 
o să găsim o motivaţie în plus pentru misiunea 
noastră... Oricum, trebuie să recunoşti că de la 
superfiinţa dorită de strămoşi şi până la felcerii 
care sunteţi voi astăzi e o distanţă atât de mare, 
încât pe mine mă distrează. Şi asta numai 
pentru că nimeni nu a avut ambiția de a cuceri 
Kyrallul doar pentru el. 

— Vorbeşti mereu despre asta, rosti agale 
Arrus aşezându-se pe o piatră al cărui luciu 
arăta că, înaintea lui, acolo trebuie să fi stat 
sute de alţi Făurari. Te-ai gândit vreodată că, 
dacă ai să cureţi podişul de toate animalele 
acelea, nu vei face decât să pregăteşti terenul 
pentru administraţia imperială, pentru oricine va 
fi stăpânind psiacul? Singura morală pe care ne- 
au lăsat-o primii colonişti a fost aceea că 
planeta asta ar fi trebuit să rămână secretă 
pentru Imperiu. 


— Chiar nu mai e nimic de zis. Tatăl tău nu 
ţi-a lăsat şi alte asemenea moşteniri? luă Xtyn 
altă vorbă. 

— Ba da, sute. Dar ele se referă exclusiv la 
felul în care trebuie oblojite minţile bolnave. El 
nu credea în poveştile astea vechi despre 
strămoşi şi nici nu îl interesau prea mult. 

Xtyn se învârtea în jurul navei. Examina cu 
disperare fuselajul şi pătrunse pentru câtăva 
vreme în habitaclu. Totul era vechi, de 
neînțeles, etalând o funcţionalitate de care el nu 
avea nici un habar. 

— Degeaba cauţi, strigă Arrus. Timp de 
sute de ani, Făurarii şi-au chinuit minţile 
încercând să înţeleagă... 

— Uite aici! E un şir ciudat de semne! 

— Da. Acolo scrie "Îl vom apăra pe 
Dumnezeul nostru de furia necredincioşilor!" 

Xtyn sări prin geamul spart al navetei şi se 
apropie grăbit de Arrus. 

— Şi asta ce înseamnă? 

— Nu ştiu cu exactitate. Tata mi-a spus că 
e legat de credinţa oamenilor acelora într-o 
fiinţă supranaturală care le rânduieşte vieţile... 

— Adică Dumnezeu. Am auzit despre... 

Xtyn se opri la timp. Fusese cât pe ce să 
desconspire legătura lui cu Alaana. 

— Îl vom apăra pe Dumnezeul nostru de 
furia necredincioşilor, repetă Xtyn. In lipsă de 
altceva e bine şi atât. 

— Ce anume? întrebă Arrus. 

— Ideea asta. Dacă asta au dorit primii 
colonişti să facă, atunci asta ar trebui să facem 


şi noi. Să îl apărăm pe Dumnezeu de furia 
necredincioşilor. 

— Nu înţelegi că noi nu ştim cine este 
acest Dumnezeu, că bănuim doar, şi, mai mult, 
că nu avem cu cine să ne luptăm... 

— O, ba da, zâmbi Xtyn. Policornii sunt 
necredincioşi. Şi florile cântătoare sunt 
necredincioase, şi lentilele... Astea toate sunt 
necredincioase şi e deci menirea noastră să ne 
apărăm. 

Arrus începea să întrevadă intenţia 
tânărului. 

— Nu-mi place felul în care gândeşti. Asta 
ar fi o înşelătorie. 

Xtyn se mişcă în felul acela care scăpa 
ochilor omeneşti şi ajunse instantaneu în faţa lui 
Arrus, privindu-i sălbatic în ochi şi cu mâna 
înfiptă în beregata lui. 

— Nu, frate! Înşelătorie e felul în care am 
trăit noi până acum. Ştii că nemernicul acela de 
Preot a pătruns adânc în mintea mea în timpul 
luptei? Ştii că în ultimele sale clipe de viaţă şi-a 
proiectat spre mine plăcerea cu care a ucis-o pe 
Zerri?  Înţelegi,  Făurarule?  Plăcerea! O 
asemenea minte bolnavă nu era oare de 
competenţa ta? 

Arrus respira greu, iar mantia lui atârna în 
mare neorânduială. 

— Poţi să mă ucizi chiar acum, hârâi 
Făurarul. Dar asta nu o să-ţi servească la nimic. 
Nu îi vei putea păcăli. Obişnuinţa e mai 
puternică decât orice voinţă. 


— Asta rămâne de văzut, Făurarule, rânji 
Xtyn aruncându-l pe solul nisipos al cavernei. 
Acum, hai să mergem... 

— Mergem, Xtyn! O să te ajut, deşi nu 
cred în ceea ce vrei să întreprinzi. Eşti însă tânăr 
şi eşti cel mai puternic dintre câţi am fost 
vreodată. Cine ştie, poate că ai într-adevăr o 
şansă să schimbi ceva. Şi, poate făcând asta, o 
să ne dai şi nouă un sens, o să ne poţi arăta de 
ce merită să te schimbi... 

Cei doi bărbaţi plecară, lăsând liniştea să 
coboare asupra  cavernei. Dintr-o  firidă 
întunecată, se strecură afară o siluetă. Nu purta 
mantie shu şi păşea elastic. Costumul ei era un 
atribut incontestabil al unei tehnologii de ultimă 
oră, deşi se vedea cum fusese reparat în dese 
rânduri. Când ajunse în faţa epavei navetei, 
trupul subţiratic fu străbătut de un fior. Silueta 
se strecură înăuntru şi se opri în faţa inscripţiei 
despre care vorbiseră Arrus şi Xtyn. 

Îl vom apăra pe Dumnezeul nostru de 
furia  necredincioşilor. Spionul privi îndelung 
scrierea veche, ca şi cum încerca să-şi aducă 
aminte ceva. Apoi se ghemui la adăpostul a 
ceea ce părea să fi fost un fotoliu de pilotaj. 
Auzise un zgomot. Se ridică abia după un minut, 
cu infinite precauţii. 

Sfinte Augustine, alegi căi misterioase şi 
primejdioase! 

Silueta schiţă semnul cercului asupra 
inscripţiei şi se îndreptă spre ieşire cu paşi 
furişaţi. Lumina căzu preţ de câteva momente 
pe chipul desfigurat al spionului, înainte ca 
acesta să fie acoperit de un obrăzar. 


Radoslav trebuie să afle cât mai curând de 
băiatul ăsta. 


"Esenţa Regulamentului canonic este 
conştiinţa redundanţei noastre. De ce au ales 
Johanssonii să vadă în amintirile ancestrale o 
limitare a personalităţii şi nu o splendidă 
posibilitate de a ne repara greşelile şi de a 
putea dialoga sincer pe seama propriilor temeri? 
E greu de spus. Probabil că ţine de un fel de 
nesiguranţă de care nici unul dintre noi nu poate 
scăpa cu desăvârşire." 

Oksana Bint Laesia - /ntroaucere în studiul 
Regulamentului canonic 


6. 


DURDRIN SE ÎNFIORĂ, deşi pe oceanul 
liniştit al Kyrallului nu bătea nici un pic de vânt. 

— La ce te gândeşti? îl întrebă Oksana, 
care îşi ţinea neglijent mâna pe cârma 
ambarcaţiunii uşoare, purtată de un mic motor 
electric. 

Bărbatul privi spre locul în care psiacul 
dispăruse la orizont. 

— Marea miroase la fel pe orice lume. 
Sarea învinge mereu. Uite, până şi mirosul de 
flori al Kyrallului aproape că nu se mai simte 
aici. 

Oksana îl aprobă din cap, în tăcere. 

— Şi tu crezi asta? o întrebă Durdrin fără 
să o privească în ochi. 

— Nu e nevoie să te ascunzi astfel pentru 
a mă iscodi despre ceea ce sunt. Mă cunoşti 
deja destul de bine. 

— N-am vrut să te jignesc, o mângâie 
bărbatul pe părul lung şi negru. Atâta doar că 
uneori nici eu nu ştiu cine sunt. Întâi am fost 
Haar, un muncitor pe Durdrin, apoi, dintr-o dată 
am devenit Johansson. Am fost conducătorul 
militar al unei forţe care a cucerit întregul 
univers ca, acum, după şaptesprezece ani de la 


Însămânţare, să devin cu totul altcineva. Mă 
întreb cum e pentru tine... 

— Infinit mai greu. Nici nu ştii cât e de 
complicat să fii soţie şi fiică de preot şi apoi să 
se trezească în tine două conştiinţe care să 
nege tot ceea ce ai fost vreodată. Dar asta nu e 
nimic în comparaţie cu lupta pe care a trebuit să 
o port pentru a împăca o latură masculină pe 
care mi-a indus-o personalitatea Johanssonilor. 
Cu toate astea însă, să ştii că şi mie marea îmi 
miroase exact la fel. 

Un surâs fugar trecu pe faţa femeii. 

— De ce zâmbeşti? 

— Nu m-ai suspectat niciodată că profit de 
amintirile tale pentru a te putea seduce? 

Durdrin medită serios câteva clipe la 
întrebarea ei şi dădu apoi afirmativ din cap. 

— Ba da. A existat şi o astfel de perioadă. 
Dar mi-am dat seama că, dacă ai într-adevăr şi 
amintirile noastre, dacă eşti Johansson chiar şi 
pe sfert, nu te-ai preta la o asemenea mârşăvie. 

Oksana se strânse la pieptul lui. 

— Îmi aduc aminte de prima noastră 
întâlnire. Ştii că m-am înrolat în Corpul celor O 
Mie de Voluntari doar cu câteva luni înainte de 
moartea noastră? 

— Nu. Nu mi-ai spus asta niciodată. 

Femeia îl sărută uşor pe bărbie. 

— A fost o mişcare prostească... Nimeni nu 
trebuie să ia decizii atât de radicale doar de pe 
urma unei impresii de moment pe care o lasă un 
conducător. Am putut compara din ambele 
perspective întâlnirea noastră. Pentru mine a 
însemnat cel mai important moment din viaţă, 


întâia dată în care am ajuns să cred în ceva, să 
aparţin cu adevărat unui grup... Am răscolit 
nopţi întregi amintirile lui Johansson. Nici măcar 
nu m-a remarcat în grupul acela de recruți. De 
aceea îţi spun. A fost o mare păcăleală pentru 
mine... 

Durdrin îşi trecu mâna peste spatele 
încordat al femeii simţindu-i muşchii fermi, de 
luptător încercat. 

— Deci din cauza asta se tot bârfeşte pe 
seama Oksanelor şi a Johanssonilor... 

— Oksana nu va avea niciodată puterea să 
îl atace pe un Johansson. Trebuie să fii puţin 
Johansson ca să ai curajul asta, zâmbi femeia. 

Bărbatul se ridică şi scrută orizontul. Se 
depărtaseră foarte mult de psiac. 

— Asta nu e prea măgulitor pentru mine... 
Privită în felul ăsta, relaţia noastră are ceva 
pervers, e ca un fel de masturbare. 

Femeia râse scurt. 

— Păi nu e? Ştie tot universul cât de mult 
se iubesc Johanssonii pe sine! 

Durdrin se prefăcu supărat. 

— Uit mereu că eşti tot ceea ce sunt eu, 
ba chiar şi ceva în plus... 

Femeia veni la prova bărcii şi îl îmbrăţişă: 

— Da, dragule, şi tocmai de aceea ştiu că 
din iubirea noastră nu se poate naşte nimic bun 
pe de o parte, dar şi că nu m-ai adus până aici 
ca să mă întrebi cum fac să îmi găsesc pacea 
interioară. 

Durdrin blestemă în gând şi nu se putu 
opri să nu jinduie pentru o clipă la o femeie care 
să nu îi cunoască în permanenţă gândurile. Dar 


s-ar fi mulţumit el oare cu orice altă fiinţă 
umană? Combinația aceea între el însuşi şi 
feminitatea dezarmantă a Oksanei, o femeie 
care îl iubea cu toată fiinţa ei, era cel mai 
spectaculos dar şi cel mai tandru lucru care i se 
întâmplase în întreaga existenţă. Ba nu, în două 
existenţe. 

Bărbatul scoase din buzunarul pantalonilor 
largi un mic dispozitiv holografic. Era o jucărie 
despre care se credea că îi aparținuse chiar 
împăratului. În faţa ochilor lor apăru o planetă şi 
apoi imaginea îngheţă. 

— E ceea ce cred eu? 

— Da. N-am vrut să risc să ţi-o arăt în 
psiac. 

— De ce? Nu poţi împinge paranoia asta a 
spionajului până la a-ţi închipui că pândesc până 
şi discuţiile dintre noi doi. 

Bărbatul clătină din cap. 

— Nu e vorba de asta. Se poate să ne 
citească gândurile, se poate ca, într-un fel sau în 
altul, spionul să fi găsit pur şi simplu o cale de a 
fi prezent oriunde în psiac. Mă înspăimântă 
operatorii ăştia. 

— Chiar şi aşa. Să venim atât de departe 
pentru a vedea o înregistrare... 

— Priveşte şi-ai să înţelegi, o întrerupse 
Durdrin. 

Imaginea începu din nou să se mişte. 
Planeta se mări până când ocupă întregul spaţiu 
de proiecţie. Următorul cadru înfăţişă o vale 
adâncă în care, pe unul din maluri, era montată 
o tribună. În jurul ei stăteau câteva mii de 
oameni care priveau... o defilare. 


Oksana îşi duse mâna la gură, de parcă ar 
fi încercat să-şi reprime curiozitatea. Îl privi în 
ochi pe Durdrin care clipi adânc. 

Oamenii se uitau cum, pe fundul văii, 
câteva grupe de militari făceau o demonstraţie 
impresionantă. Se succedară întâi infanteria, 
apoi carele blindate şi apoi o ceată de animale 
bizare care incendiară versantul opus al văii. 
Brusc, imaginea reveni în spaţiu, înfăţişând două 
nave care se întreceau într-un fel de cursă 
sportivă, dovedind că piloţii lor aveau însuşiri cu 
totul excepţionale. 

— ţi dai seama ce înseamnă asta? 

Oksana îl privi gânditoare şi negă mut din 
cap. 

— Există mai multe posibilităţi. Prima ar fi 
aceea a coincidenţei. Sonda noastră a ajuns pur 
şi simplu în momentul în care Bella îşi inspecta 
trupele. Nu ştiu de ce nu prea îmi vine a crede 
însă că lucrurile stau aşa. Se poate să fie un 
ritual periodic, pe care îl repetă pentru a da 
oamenilor săi iluzia că mai formează încă o 
armată. Dar atunci ce sens aveau animalele 
alea? 

Bărbatul tăcu preţ de câteva clipe lăsând- 
o pe Oksana să rostească întrebarea care-i 
chinuia pe amândoi. 

— Crezi că le-a dat de ştire spionul din 
psiac şi ne-au sfidat? 

— Tot ce se poate. Parada asta este în 
stilul fanfaronului de împărat. A organizat-o 
ştiind că e spionat. Ne provoacă pur şi simplu, 
arătându-ne în acelaşi timp nu numai armele 
redutabile de care dispune, dar şi faptul că ştie 


cu exactitate ce avem de gând. Spionul e 
undeva foarte aproape de noi. 

— Cât de aproape? 

— Uneori am senzaţia că se află lucruri pe 
care le ştim doar noi doi... 

Femeia păli şi se trase un pas înapoi. 
Gestul brusc dezechilibră puţin barca şi-i făcu pe 
amândoi să se aşeze. 

— Stai, nu asta am vrut să spun. Adică 
exact asta încercam să-ţi explic. Cred că există 
cineva care ne citeşte gândurile. Nu ştiu cum o 
face, dar mă gândesc foarte serios să-i rog pe 
prietenii mei de pe podiş să-mi dea un veşmânt 
de-acela de-al lor, care să mă pună la adăpost. 
Aş vrea să încerci să porţi şi tu unul. 

Femeii îi revenise sângele în obraji, dar 
ochii îi erau umezi şi părea gata să izbucnească 
în plâns. 

— Să ştii că dacă n-ai încredere... 

— Taci, îi puse bărbatul o mână pe gură. 
Nu trebuie să spui lucrurile astea. Dacă m-aş fi 
îndoit chiar şi o singură clipă, nu aş fi fost aici cu 
tine. Nu ţi-am ascuns niciodată că există un 
singur lucru mai presus de dragostea noastră: 
răzbunarea împotriva celor care ne-au furat 
minţile şi ne-au condamnat la sclavie. A plătit 
Abația, acum e rândul lui Bella. 

— Da, dar ai fost atât de serios. Ai rostit 
cuvintele alea de parcă... 

— De parcă... 

— Nu ştiu. Mi-e frică. Mi-e tare frică. 

Respirația femeii reveni la normal şi ea îşi 
şterse ochii schiţând chiar o urmă de zâmbet. 


— Ne va fi extraordinar de greu să-i 
atacăm de vreme ce se aşteaptă la asta. 

Bărbatul privi spre fundul bărcii şi începu 
să bată sacadat cu degetele în carcasa dură, de 
plastic, a ambarcaţiunii. 

— Da. Navetele alea se mişcau prea 
repede. E evident că erau conduse de quinti. Nu 
există nimeni în tot Universul... 

— Tu chiar crezi în povestea asta cu 
quintii? întrebă Oksana. 

— N-am încotro. Mai ales acum. Dacă 
accept că navele acelea erau conduse de 
altcineva înseamnă că nu avem nici o şansă şi 
că lucrul cel mai bun care ne-a rămas de făcut e 
să plecăm repede spre Arcă, înainte ca viaţa să 
ne fie pusă într-un asemenea pericol. N-aş vrea 
însă să plecăm înainte de a face tot ceea ce se 
poate face pentru ceilalţi... 

— Nu înţeleg. 

— Dacă nu erau conduse de guinţi, 
navetele acelea fie erau infinit superioare celor 
pe care le avem noi, fie erau pilotate de maşini 
sau chiar de arătările alea cu care pare să se fi 
aliat Bella. În ambele cazuri înseamnă că 
apărarea orbitală a planetei Z e impenetrabilă. 

— Ba nu! Putem trimite douăzeci de 
sonde, toate purtând încărcături nucleare 
gigantice care să distrugă planeta. Nu o să le 
poată distruge pe toate, dacă ies din hiperspaţiu 
destul de aproape... 

Durdrin dădu a lehamite din mână. 

— Şi cum să facem asta de vreme ce nici 
măcar secretul acestei prime sonde nu am 


reuşit să-l păstrăm? Îţi repet, spionul e cea mai 
mare pro... 

Barca se cutremură uşor, suficient însă 
pentru a-i face pe amândoi să se prindă 
instinctiv de marginile ei. lute, Durdrin se aplecă 
peste bord privind atent apa uşor violacee. 

— Ai simţit şi tu? Ce-o fi fost asta? 

— O stâncă? încercă Oksana să se 
amăgească. 

Durdrin îşi găsi, în ciuda spaimei, putere 
pentru a zâmbi. 

— Fundul oceanului este la unsprezece 
kilometri. Nu putea fi decât o meduză reticulată. 

Ca şi cum ar fi ştiut dinainte ce avea să 
spună bărbatul, Oksana apucase deja cârma şi 
apăsase accelerația la maximum, forțând 
motorul. 

— Dar ce să le fi stârnit? N-am auzit de 
nici un caz... 

Barca primi un şoc din lateral şi săltă de 
trei ori deasupra apei. Priviră amândoi spre locul 
de unde venise atacul şi văzură trupul 
inconfundabil, care semăna cu un vechi năvod 
de pescuit, al unei meduze reticulate. 

Oksana cârmi brusc, încercând să evite un 
alt atac, dar manevra ei nu făcu decât să 
îndrepte mica ambarcaţiune spre un grup de trei 
meduze reticulate care se apropiau cu viteză 
spre ei, din cealaltă parte. Durdrin aproape că 
alunecă peste bord şi, dacă nu ar fi fost vigoarea 
extraordinară a Oksanei, care-l prinse cu o 
mână, probabil că ar fi căzut în apă. 


— Ce naiba le-a căşunat? Mă plimb pe 
apele astea de zece ani şi abia dacă am văzut 
una sau două! strigă bărbatul. 

Oksana era însă mult prea concentrată 
asupra cârmei pentru a-i răspunde. Lăsând 
conducerea micii ambarcaţiuni în seama femeii, 
Durdrin scoase de la şold micul său proiector 
laser şi începu să ţintească la întâmplare în apa 
de lângă barcă, încercând mai degrabă să sperie 
animalele decât să le rănească. 

Psiacul începuse să se zărească în 
depărtare, dar meduzele reticulate nu păreau să 
renunţe la prada lor. 

— Ce vor de la noi? întrebă din nou 
Oksana. 

— Nu ştiu. Ele atacă orice fiinţă capabilă 
să îşi proiecteze gândurile în mintea altcuiva sau 
să manipuleze materia cu forţa gândurilor. Din 
câte ştiu eu, pe Kyrall, vieţuitoarele oceanului 
nu au puteri psi, iar meduzele astea sunt 
străjerii care se asigură că lumea lor nu va fi 
invadată de creaturile acelea înfricoşătoare de 
pe uscat. 

— Şi ce legătură are asta cu noi? întrebă 
Oksana, care-i strigă imediat să se păzească. 
Barca fu zguduită de o altă lovitură. 
Ambarcaţiunea nu era în pericol să se 
sfărâmate, dar un şoc destul de puternic ar fi 
putut-o răsturna. 

Tocmai când credeau că vor reuşi să 
ajungă la psiac, fără a face altceva în afară de a 
rezista loviturilor de berbece ale meduzelor, 
văzură în faţa lor o scenă incredibilă. Sprijinită 
pe cochiliile cornoase ale câtorva semene, o 


meduză gigantică ieşise aproape cu totul din 
apă şi arăta precum o plasă imensă, rotundă, 
având în centru gura cu cleşti înfricoşători. 
Oksana coti brusc, dezechilibrându-l pe Durarin, 
dar grupul de meduze reacţionă prompt, 
apropiindu-se foarte mult. Când îi mai 
despărţeau doar douăzeci de metri de animalul 
care ieşise acum cu totul din apă şi îşi etala 
corpul imens, lăsându-se să se vadă mucilagiul 
dens care ocupa ochiurile pe care îl formau 
braţele sale reticulate, meduza sări cu o 
sprinteneală incredibilă. 

Realizară că scopul animalului era să-i 
prindă ca într-o plasă şi apoi să-i scufunde. 
Oksana strigă scurt, încercă să cârmească, dar 
creatura era prea mare pentru a putea fi ocolită. 
Cochilia ei cornoasă căzu chiar în barcă, peste 
Durdrin, care se prăbuşi sub greutatea ei, ameţit 
din cauza impactului. Corpul ca o plasă se 
revărsa peste marginile bărcii şi ultimul lucru pe 
care îl auzi bărbatul înainte de a leşina fu un 
plescăit ciudat. 

Când se trezi, văzu o umbră cu coada 
ochiului şi apoi o simţi pe Oksana că vine lângă 
el. Mişcându-se foarte repede, femeia tăie o 
ultimă bucată a meduzei şi apoi se opinti din 
greu ca să arunce şi corpul cornos în apă. 
Durdrin dădu să se ridice dar Oksana îl opri. 

— Stai acolo. O să ajungem în câteva 
minute şi nu cred că ne vor mai ataca. 

Forţându-i mâna, Durdrin se ridică, dar 
priveliştea pe care o văzu îl făcu să-şi fi dorit să 
nu se fi ridicat. Pe suprafaţa apei pluteau 
corpurile neînsufleţite a cel puţin douăzeci de 


meduze, toate având carapacea cornoasă 
despicată şi lăsând să se vadă un ţesut care 
semăna izbitor de mult cu cel al unui creier 
uman. 

— Cum ai făcut? îngăimă Durarin. 

— Ştii că sunt mai îndemânatică decât tine 
cu laserii. M-am gândit că până la urmă nu sunt 
decât nişte animale, chit că arată ca un păianjen 
de-al nostru dar cu tot cu pânză. Le-am despicat 
testele şi au murit. 

Durdrin privi lung la hainele femeii. 

— Eşti udă... 

— Şi tu. Una a vrut să sară în barcă dar n- 
a reuşit decât să creeze un val care a dat peste 
bord. 

Femeia bătu din palme fericită. 

— Doamne, ce senzaţie de putere mi-a 
dat! Să fi văzut cum le-am luat la ţintă pe toate. 
N-a mai rămas nici una. 

— Mi-e greu să cred că ai omorât chiar 
toate meduzele din oceanul Kyrallului. Hai mai 
bine să ne grăbim. 

Femeia încuviinţă din cap şi barca porni 
vijelios spre unul din picioarele gigantice ale 
psiacului. 

Durdrin se lăsă să cadă înapoi pe fundul 
bărcii, încercând să facă abstracţie de durerea 
ascuţită pe care o simţea în piept. Se putea să 
aibă o coastă ruptă. 

Atacul îl nedumerea. Calea Kyrallului era 
simplă: uscatul pentru telepaţi, oceanul pentru 
celelalte animale. Lumea apelor era una a 
echilibrului perfect. Existau doar două specii, 
una hrănindu-se cu exemplarele celeilalte, peştii 


ac şi meduzele reticulate fiind însă solidari în a- 
şi apăra teritoriul împotriva oricăror ființe 
telepate. Reacţia meduzelor nu avea nici o 
logică. Nici el şi nici Oksana nu îndreptăţeau o 
asemenea izbucnire de violenţă. 

Bărbatul oftă încercând să-şi scoată din 
minte teroarea pe care o simţise când corpul 
cornos al meduzei aproape că îl strivise. Era 
oare posibil ca spionul din psiac să fi creat în 
jurul lor un câmp de activitate psi care să fi 
aţâţat meduzele? Era o posibilitate. La urma- 
urmei, operatorii aceia care îi erau ostili pe faţă 
tocmai fiindcă ştiau că nu îi poate atinge 
transmiteau instantaneu gânduri la mii de ani 
lumină. Probabil ca, pentru ei, o asemenea 
ispravă ar fi fost joacă de copii. 

Aşa cum stătea întins pe fundul bărcii, 
întinse o mână şi mângâie piciorul Oksanei. Ce 
noroc că se descurca atât de bine cu laserul! 

Instinctiv, privi la dispozitivul care îi atârna 
femeii legat neglijent de centură. Ochii îi căzură 
pe indicatorul energetic. Deşi trăsese cel puţin 
douăzeci de focuri, acumulatorul era aproape de 
maxim. Durdrin dădu să întrebe cum e posibil 
aşa ceva, dar simţi în acelaşi moment cum 
braţele camarazilor săi îl ridică. Durerea din 
coaste îl săgetă făcând să-şi uite nu numai 
îndoielile, ci şi faptul că poate respira. 

— Cred că am măcar trei coaste rupte, 
încercă el să zâmbească spre Barna. 

— Aşa  păţeşti când te bălăceşti cu 
meduzele, încercă celălalt o glumă. Dar cum aţi 
scăpat, frate? 

Durdrin privi zâmbitor spre Oksana. 


— Zău dacă ştiu. În tot timpul luptei eu am 
fost leşinat... 


"Nu voi face greşeala să neg faptul că 
lucrurile care unesc comunitatea clonelor de pe 
fostele Lumi Agricole nu sunt mai puternice 
decât cele care ne-ar putea dezbina. Dar vă 
atrag atenţia că asta nu înseamnă nimic. Multe 
sisteme se prăbuşesc în ele însele, tocmai din 
cauza intensității de  nesuportat a unor 
asemenea forțe interioare. Regulamentul 
canonic Încearcă să ofere societății noastre un 
schelet suplimentar, care să mai uşureze 
această povară." 

Oksana Bint Laesia - /ntroducere în studiu 
Regulamentului canonic 


7. 


VĂZÂND CĂ ÎN CAMERA LUI intră ambele 
Marii, Abatele închise ochii, încercând să-şi 
alunge senzaţia de dezgust. Încet-încet se 
transforma într-un şobolan. Recunoscuse paşii 
femeilor încă de când intraseră pe coridor. 
Acestea erau simţuri de om care stătuse prea 
mult timp întemnițat. 

— Mă bucur să vă văd împreună, dar mi-e 
teamă de ceea ce aveţi a-mi spune, mormăi 
Abatele mai mult pentru sine. 

Femeile nu mai erau identice. Chipul 
desfigurat al lui Airam contrasta izbitor cu 
tinereţea pe care o dovedea corpul ei, în timp ce 
Maria acceptase bătrâneţea cu umilinţă, trădând 
o oboseală izvorâtă parcă din toate nenorocirile 
care i se întâmplaseră începând cu ziua aceea în 
care Rim fusese ucis. 

— Am decis... 

— Ştiu ce vreţi să-mi spuneţi. 

— Să te fi blagoslovit Dumnezeu acum şi 
cu darul clarviziunii? reveni Airam pentru o clipă 
la zeflemeaua cu care obişnuise să îl trateze pe 
Abate cu mulţi ani în urmă. 

— Nu. Dar există un singur motiv pentru 
care aţi fi putut veni împreună la mine. 


— Aşa e, încuviinţă şi Maria. Am decis să 
punem capăt încercărilor noastre. 

Înviorat, Abatele îşi frecă mâinile cu 
bucurie. 

— Ştiu că asta ar trebui să fie o veste 
proastă, dar eu unul să ştiţi că mă bucur. 
Întrezărisem rezultatul ăsta încă în urmă cu vreo 
doi ani, când ne-au atacat pentru prima dată 
florile cântătoare. Voi nu aveţi cum să vă urâţi 
cu adevărat una pe alta, darămite să găsiţi căi 
de a vă distruge. Pur şi simplu nu se poate. 
Femeile tăcură preţ de câteva secunde, părând 
că se consultă din priviri. 

— Eu una m-aş fi jertfit, dacă aş fi sperat 
măcar că asta ajută la găsirea unei căi eficiente 
de a-i ucide pe necredincioşi. 

Abatele clătină din cap cu o încetineală 
care îi sublinie dezaprobarea într-un mod bizar. 

— Clonele nu sunt necredincioase. Nu 
trebuie să le confundăm cu cei O Mie de 
Voluntari. În ele e sădit un trecut religios cu o 
vechime milenară pentru unele planete. Pur şi 
simplu au uitat calea umilinţei şi a smereniei 
pentru o vreme. Cum poate şi Abația a uitat-o... 
Plătim cu toţii tribut aceluiaşi păcat. 

— Vrei să spui că bestiile acelea care au 
distrus Abația, care au înrobit mii de planete şi 
au masacrat familiile nobile, cred în Dumnezeu, 
fără voia şi ştiinţa lor? 

— Sunt absolut convins de asta, acceptă 
Radoslav din toată inima. Am reflectat mai bine 
de şaptesprezece ani la ceea ce ni s-a întâmplat 
şi ştiu acum că singura explicaţie plauzibilă este 


că Sfântul Augustin cel Nou ne-a pregătit o 
armată de atei doar pentru că ei sunt... 

— Locul în care se termină nemărginirea 
Lui, îi luă Airam vorbele din gură. Ştim toate 
astea. Ni le-ai repetat de zeci de ori. Din păcate 
pentru tine, ne aducem aminte şi de vremurile 
în care erai convins că extratereştrii cu care se 
joacă acum fătălăul ăla de Bella erau 
nemărginirea. Şi îmi mai aduc aminte şi de 
uşurinţa cu care generaţii întregi de fraţi savanţi 
au crezut că în secvențele suplimentare ale 
ADN-ului clonelor era stocată religiozitatea lor. 
Cam multe trufii pentru ca acum să fim liniştii, 
nu crezi? 

Radoslav se cufundă mai comod în fotoliul 
său. Ştia şi el că greşise şi nu dorea să le supere 
pe singurele sale aliate adevărate din adăpostul 
de pe Kyrall. Nu-şi putea însă ascunde bucuria 
că nebunia celor două femei încetase şi că 
acceptaseră într-un final că încercarea lor era 
inutilă. 

După episodul dramatic în care reuşiseră 
să-l omoare pe Rim, Mariile se depărtaseră una 
de alta. Cea care îşi mutilase faţa în clipele 
durerii  nemărginite pricinuite de pierderea 
quintului decisese că, dacă tot era opusul surorii 
sale, atunci avea să încerce să găsească o cale 
prin care cele două clone să se distrugă 
reciproc. Abatele se opusese cu vehemenţă 
acestei decizii, fiindcă Mariile erau tot ceea ce 
mai rămăsese din viaţa lui de odinioară. Chiar 
dacă Airam găsea calea de a anihila binomul 
ucigaş care constituise arma teribilă a Abației în 
lupta cu guintul, conştiinţele acelea nu aveau 


cum să fie aplicate pentru a sparge unitatea 
clonelor de pe fostele Lumi Agricole. 

— Trebuie să fie însă şi altceva... Aţi 
renunţat demult să vă mai duşmăniţi, deşi aţi 
acceptat asta abia acum. Feţele voastre 
trădează însă şi prezenţa unei alte taine. A 
uneia adevărate. 

Maria surâse cu o căldură care-i aduse 
aminte Abatelui de vremurile în care visase 
pentru ea un cu totul alt viitor. 

— Rade, Rade, mă faci adeseori să mă 
întreb dacă nu e periculos să trăieşti lângă un 
om care te cunoaşte atât de bine. 

Abatele o invită să vorbească cu un gest 
larg. 

— Te-ai întrebat vreodată de unde vin 
quintii? 

— Da, de multe ori. Şi n-am ezitat să mă 
pretez chiar la minciuni grosolane pentru a-i 
smulge lui Kasser această taină. Sunt sigur însă 
că nici el nu ştie prea multe. Dar ce-ţi veni? 

Maria începu să vorbească cu însufleţire: 

— Eu nu cred că familia Boszt a avut 
capacitatea de a atrage pur şi simplu spre ea 
cea mai redutabilă armă a Universului. Povestea 
aia pe care o tot îndrugă Kasser despre primul 
Maestru care a venit la curtea strămoşului său e 
doar o născoceală... 

— Se poate să fie şi dovada prostiei 
congenitale care domină de multe generaţii linia 
asta de sânge, completă sarcastic Airam. Poate 
că lucrurile s-au petrecut aşa, dar împăratul de 
atunci nu a desluşit adevărata semnificaţie a 
acestei alianţe. 


— Se prea poate. Eu cred că aici se 
ascunde o taină pe care nu ar trebui să o lăsăm 
necercetată. 

Abatele ridică din umeri plictisit. 

— Şi ce-am putea face? 

Femeile se priviră una pe alta, codindu-se 
parcă să spună ceva foarte important. 

— leri i-am auzit pe guinții lui Kasser 
discutând între ei. Spuneau să nu e normal să 
existe doar patru dintre ei. 

— Şi asta e o chestiune lămurită, rosti 
Radoslav pe tonul cu care un profesor explică 
tabla înmulţirii unui elev mai greu de cap. 
Maestrul N'Gai Loon nu a găsit pe Z un candidat 
suficient de dotat pentru a fi transformat în 
quint. 

— Posibil, dădu gânditor din cap Airam. 
Dar, dacă nu-l face fiindcă al cincilea quint 
există deja? 

Abatele clipi des, privind chipul hâd al 
femeii. 

— Nu cred că aşa ceva ar fi cu putință. 
Unde să existe? 

— Hai să-ți povestesc ce experiență am 
avut ieri, spuse Airam, întorcându-i Abatelui 
acelaşi ton sfătos, dar uşor disprețuitor. 

Femeia îi povesti cum, într-una din 
explorările ei mai lungi, ajunsese într-o peşteră 
bizară fiindcă detectorul ei de metale semnalase 
prezenţa unei structuri masive. Nu se pricepea 
la nave, dar era evident o fregată spaţiala 
veche, abandonată într-o cavernă săpată în chip 
artificial sub podiş. Tocmai dădea să o exploreze 
când în peşteră pătrunseseră doi băştinaşi. Ea 


abia dacă avusese timp să se ascundă. Cei doi 
fuseseră prea preocupaţi de discuţia dintre ei ca 
să o bage în seamă. li atrăsese însă atenţia 
modul în care se mişcase cel mai tânăr dintre ei. 
Numai un quint putea avea o asemenea viteză. 

— Stai să înţeleg, bolborosi Abatele. Imi 
spui că ai văzut un bărbat... un băiat, care se 
mişca aidoma unui quint? 

Femeia încuviinţă din cap. 

— Şi era îmbrăcat ca un băştinaş? 

— Nu numai că era îmbrăcat ca unul din 
locuitorii  podişului, dar sunt sigură că şi 
crescuse acolo. Nici chiar în timpul mişcărilor 
celor mai bruşte mantia lui shu nu a făcut vreo 
cută inestetică. Numai un kyrallian îşi poate 
controla astfel veşmântul. 

— E tulburător ceea ce-mi spui. Unde e 
locul ăsta? Trebuie să-l văd şi eu. 

— Mă îndoiesc că te voi putea duce acolo. 
Valea trebuie traversată printr-un loc care, în 
mod normal, e plin de flori cântătoare. Nu cred 
c-am puntea trece amândoi neobservaţi. 

Abatele îşi blestemă în gând neputinţa. 
Vârsta începea să-şi ceară tributul, 
condamnându-l din ce în ce mai mult să devină 
un fel de şobolan cu simţuri ascuţite dar 
incapabil de a se mişca prea mult. 

— Ai dreptate... Atunci trebuie să explorezi 
tu, trebuie să-mi spui exact ce e cu peştera 
aia... Să vedem ce e cu nava şi mai ales să-l 
aşteptăm pe băiatul ăsta... 

Abatele se opri brusc şi faţa i se 
schimonosi într-un efort supraomenesc de a se 
concentra. Simţea cum pe lângă el trecea o 


idee, cum undeva în subconştientul său se 
formase o corelaţie. Încercă din răsputeri să-şi 
dea seama ce-l tulburase, dar nu reuşi. 

— Am văzut totuşi ceva care te-ar putea 
interesa. E o inscripţie veche pe peretele navei. 

— Ai putut să o citeşti? 

— Da. "ÎI vom apăra pe Dumnezeul nostru 
de furia necredincioşilor." 

Abatele deveni livid şi încercă să se ridice 
din fotoliul în care stătea. Mişcarea i se frânse 
însă la jumătate şi se prăbuşi la loc. In piept 
simţi o durere sfâşietoare. Mâna stângă îi amorţi 
imediat şi tâmplele începură să-i vâjâie. Cu 
ultimele sale puteri văzu cum Airam se 
năpusteşte spre el în timp ce Maria ieşea grăbită 
pe coridor. 

Dintr-odată perspectiva se schimbă şi se 
văzu pe el însuşi, privit de sus, o biată păpuşă 
dezarticulată pe care Airam, un doctor şi cei doi 
quinti se chinuiau s-o aducă în simţiri. Vorbeau 
cu toţii. Ţipau unii la alţii şi strigau şi la el, dar 
nu le putea înţelege cuvintele şi simţi deodată 
că nici nu-i păsa de ceea ce ar fi putut să-i 
spună. Era uşor, de parcă lepădase într-o 
singură secundă poverile adunate în decursul 
unei vieţi întregi. 

Cu coada ochiului prinse reflexia unei 
lumini puternice. Se îndreptă spre ea, convins 
fiind că moare şi că numai câteva clipe îl 
despărţeau de întâlnirea cu Dumnezeul său. 
Dădu să pătrundă în norul luminos, dar acesta i 
se refuză şi, când el încercă să intre cu mai 
multă hotărâre, strălucirea se risipi, lăsând loc 
unei figuri de care îşi aducea aminte vag. Era un 


bărbat spătos, bine făcut, care îi vorbi pe un ton 
familiar. 

— Data trecută nu prea m-ai înţeles... 

Abatele scrută chipul celuilalt şi-şi aduse 
aminte. In faţa sa stătea Hristobal, un Abate din 
vechime, a cărui imagine o văzuse pe un disc în 
Abaţie, şi care îi sădise ideea că nemărginirea 
Dumnezeului său va fi fost atinsă atunci când 
oamenii aveau să întâlnească prima rasa de 
extratereştri. De fapt, Hristobal fusese atât de 
convingător, încât îl făcuse pe Radoslav să 
purceadă la a Doua Insămânţare când Kasser îi 
confirmase contactul oamenilor cu extratereştrii 
de pe Z. 

— Ba te-am înţeles perfect! protestă 
Abatele. Atâta doar că te înşelai şi m-ai făcut şi 
pe mine să greşesc. 

— Vorbeşti prostii. Ai crezut pentru ca 
ajunsesei şi singur la aceeaşi concluzie. Dar 
acum nu mai are nici o importanţă. E vital însă... 

— Vital? hohoti Abatele. Tocmai am suferit 
un atac de cord. Cuvântul ăsta nu prea-şi are 
locul aici. 

— E vital însă, continuă celălalt netulburat, 
să îţi aduci aminte ce ţi-a fulgerat prin cap 
înainte de infarct. Enigma Kyrallului şi salvarea 
noastră sunt ascunse undeva în mintea ta. 

— Salvarea noastră? Tu ai murit acum 
douăzeci de generaţii, iar eu m-am stins de 
curând. Ce mai e de salvat? 

— Moartea nu e a noastră, să o strunim ca 
pe un cal nărăvaş. Nu ţi-a venit încă sorocul. 

— Şi atunci tu ce eşti? 


— Hmm, să zicem că m-a pus cineva de 
strajă, să nu cumva să intri în locuri în care n-ai 
ce căuta încă. Mergi înapoi şi gândeşte-te! 

Ca şi cum vorbele Abatelui aceluia din 
vechime ar fi avut puterea unei vrăji, Radoslav 
începu să simtă din nou durerea atroce din piept 
şi miile de ace care păreau că-i sfârtecă mâna 
stângă. Perspectiva se schimbă din nou şi 
bătrânul deschise ochii pentru a privi spre 
Airam. Quintul încetă mişcările rapide de masaj 
cardiac şi se trase deoparte într-o tăcere 
rezervată, care contrasta puternic cu chiotele de 
bucurie ale Mariilor. 

In odaie se năpusti şi Kasser, care dădu 
zgomotos uşa de perete. 

— Moşneag făţarnic! Mi-au spus că ai 
murit. 

— Ei, am fost  pe-aproape, îngăimă 
Abatele. La vârsta mea sunt şi veşti pe care e 
bine să le primeşti cu un oarece tact. 

Kasser privi repede în cameră şi, bizuindu- 
se pe privirea aţintită spre pământ a lui Airam, o 
dojeni pe femeie. 

— Ce-ai mai inventat de data asta? Vreun 
atac al  policornilor? Vreo  defecţiune la 
sintetizorul de hrană? 

— Nu e vina ei, rosti Abatele cu greutate. 
Sunt convins că n-a ştiut ce spune. 

Kasser aşteptă o vreme şi alte amănunte, 
dar nici unul dintre cei prezenţi nu se grăbi sa-l 
lămurească. După un timp zise pe un ton 
mobilizator: 

— Gata, haideţi, afară cu toţii. Radoslav 
trebuie să se odihnească. Nu de alta, dar trebuie 


să îl păstrăm printre cei vii. După ceea ce-a 
demonstrat săptămâna trecută în rand, pare să 
fie unul dintre cei mai destoinici oşteni pe care-i 
mai avem. 

Bătrânul împărat ştia să vorbească. Tonul 
lui păstra accente poruncitoare, chiar şi atunci 
când se dorea amabil. Radoslav observase de 
multă vreme calitatea asta şi se întreba dacă 
era înnăscută sau dacă o dobândise în timpul 
lungilor săi ani de domnie. 

— Airam, te rog să mai rămâi... îngăimă 
Abatele. 

Femeia se conformă, aşezându-se în 
genunchi lângă fotoliul adânc. Când uşa se 
închise, degetele ei poposiseră în părul lung şi 
alb al bătrânului, netezindu-l cu gingăşie. 

— Îmi pare rău, Rade. N-am vrut... 

Cu multă greutate, Abatele îşi ridică mâna 
stângă şi-şi aşeză un deget pe buzele ei. 

— A fost o coincidenţă. Un semn de la 
Dumnezeu. Dincolo de asta însă, să ştii că 
inscripţia aceea mă pune pe gânduri. 

— Nu înţeleg... 

Cu vorbe potrivite, Abatele începu să 
povestească despre duşmanii din timpuri 
imemoriale ai Abației. Frontul Adevăratei Biserici 
fusese o organizaţie care se opusese din toate 
puterile Abației, dar care dispăruse la un 
moment dat într-un mod misterios, ca urmare a 
trădării unuia dintre şefii săi, care plecase de pe 
Vechea Terra ducând cu el ceva esenţial pentru 
organizaţie. Kasser descoperise documente care 
arătau clar că Frontul Adevăratei Biserici intuise 
încă în urmă cu două mii de ani că dorinţa 


Sfântului Augustin cel Nou era să umple 
Universul de clone ale celor O Mie de Voluntari, 
pe care să le unească la momentul potrivit într-o 
armată al cărei scop era să-l omoare pe 
Dumnezeu. Abația rezistase acestei lupte, dar 
deviza Frontului nu fusese uitată niciodată: "Il 
vom apăra pe Dumnezeul nostru de furia 
necredincioşilor." 

— Şi ce să însemne asta? 

— În primul rând faptul că Dumnezeu 
există şi că nu ne-a îndrumat degeaba spre 
Kyrall. Sfântul Augustin cel Nou obişnuia să 
spună că Dumnezeu e în spatele tuturor 
lucrurilor vechi ce ies la lumină. Nava aceea 
reprezintă un mister mai mare decât tânărul cu 
abilităţi de quint pe care l-ai văzut. 

— Bine, dar de ce...? 

— Ţi-am spus. Indiferent cât de greu mi-ar 
fi să accept lucrul ăsta, Frontul Adevăratei 
Biserici a avut dreptate. Nu trebuia să umplem 
Universul de clonele celor O Mie de Voluntari. 
Dacă există chiar şi cea mai firavă şansă ca 
ideile, sau chiar Frontul, să fi supravieţuit pe 
Kyrall, e musai să-i găsim pe cei care ne-ar 
putea ajuta sa ne recucerim Universul. 

Femeia îşi duse mâinile la tâmple, închise 
ochii şi, în timp ce îşi masa pielea capului, rosti 
cu încetineală: 

— Mie mi s-a părut un fel de ritual de 
iniţiere. Era clar că, într-un fel sau în altul, 
veniseră să se închine la nava aceea. Da, acum 
văd limpede, chiar asta a fost. 

În mintea  Abatelui, conexiunile se 
realizară brusc şi ideea ascunsă, aceea pentru 


care Hristobal îl trimisese înapoi din lumea 
umbrelor, ţâşni la suprafaţă. 

— Spune-mi, Maria... 

— Airam. 

— N-am să mă pot obişnui niciodată! 
Spune-mi, femeie, cam câţi ani ar putea avea 
tânărul acela? 

— Ce ştiu eu? Poate paisprezece, poate 
nouăsprezece. La vremea când prin jurul meu 
creşteau băieți, nu m-au interesat decât 
bărbaţii, zâmbi subţire femeia. 

— Dar şaptesprezece? Ar putea avea 
şaptesprezece ani? 

— Da. Dar asta nu înseamnă nimic. La fel 
de bine ar putea avea şi douăzeci. Nu mă 
pricep. 

Cu o ultimă sforţare, Abatele strânse 
mâna femeii, apoi căzu într-un somn liniştit. 
Chiar şi în starea de semiconştienţă dinaintea 
somnului profund, mintea sa nu putu stăvili 
speranţa. Sonda pe care o aruncase neştiut de 
nimeni înspre Kyrall se părea că rodise. Sticluţa 
de la piept îl ardea ca un bulgăre de Soare. 


XX xk 


Dincolo de un perete subţire dar 
impenetrabil, în camera unui quint, Kasser lovea 
repetat cu degetele tăblia unei mese. 

— E foarte important să aflaţi ce anume a 
văzut femeia asta în exterior. Ce poate fi atât de 
important încât să-i provoace un infarct 
bătrânului Abate? 


— Poate că tocmai asta e. 
Bătrâneţea...încercă o explicaţie Attan Villerte. 

Privirea tăioasă a lui Kasser îl opri să îşi 
continue ideea. 

— O să o urmăriţi până când veţi fi siguri. 
Sunt absolut convins că femeia asta a găsit ceva 
extrem de important. 


"Şi eu aş fi gândit la fel - ne îndeamnă 
Regulamentul să răspundem atunci când un 
semen ne informează despre o decizie. De cele 
mai multe ori asta este foarte adevărat. 
Amputarea asta a  îndoielilor, impusă de 
Regulamentul canonic, are şi o altă semnificaţie 
în afara celei care introduce o anume disciplină 
indispensabilă. Meditaţi mai îndelung la consens 
şi veţi vedea că el are noimă tocmai atunci când 
nu mai trebuie enunțat." 

Oksana Bint Laesia - /ntroaucere în studiul 
Regulamentului canonic 


8. 


INDIFERENT CÂT SE STRĂDUIA să fie la 
înălţimea situaţiei, Bella nu se putea opri să nu 
chicotească văzând felul legănat în care păşea 
Zuul. De fapt, era greu să spui că merge... Mai 
degrabă se  bălăngănea în direcţii care 
compuneau o rezultantă spre înainte, părând că 
îşi caută puncte de echilibru, pe care şi le găsea 
exact când ziceai că e gata să cadă. 

Nici măcar importanţa momentului nu 
reuşea să facă să pară interesantă creatura 
aceea cu ochii în burtă şi cu cele trei tentacule 
superioare care se mişcau aparent fără sens. 
Judecaţi după Zuul, zeţii păreau o rasă cu care 
n-ar fi avut niciodată sens să te aliezi într-o 
acţiune militară. Poate de aceea şi durase atâta 
vreme până când Bella să examineze în mod 
serios înarmarea lor. Împăratul ştia însă că 
mătcile  compensau cu  prisosinţă această 
impresie. O dată ce vedeai una, era greu să 
admiţi că există ceva mai măreț în întreg 
universul. 

Zuul venise încă de dimineaţă ca să-l 
anunţe că "părinții", aşa cum le spunea el 
mătcilor, doreau să-l vadă. Se stârnise un pic de 
zarvă, fiindcă N'Gai Loon nici nu dorise să audă 
ca Bella să plece singur în sălaşul mătcilor, 


acolo unde nici un om nu mai intrase vreodată. 
La rândul lor, guinţii avuseseră nevoie de un 
ordin foarte precis pentru a accepta să nu intre 
în edificiul imens în care erau adunate mătcile şi 
să rămână doar la porţile acestuia. Acum însă 
Bella se afla singur în faţa poate a celui mai 
important act al domniei sale. Mergea însă de 
atâta vreme pe fel de fel de rampe, scări şi 
coridoare imense, alcătuite din rocă şlefuită 
încât se plictisise şi veselia pe care i-o provoca 
mersul lui Zuul aproape că îi acaparase total 
mintea. 

— Spune-mi, Zuul, urmează să mă 
întâlnesc cu mai mulţi Părinţi sau doar cu 
Stăpânul Suprem? întrebă Bella, referindu-se la 
matca pe care o mai văzuse de câteva ori şi 
care lăsase să se înţeleagă că vorbeşte în 
numele tuturor semenilor săi şi al lucrătorilor 
zeţi. 

— Nu. Importantă astăzi zi este. Tu vede 
toţi părinţii. 

— Toţi? se miră Bella. 

— Da, da! Toţi... 

— Păi încap ei aici în clădire? 

— Ce e aia clădire? 

— Construcţia asta în care ne aflăm. ŞI 
care pare să nu se mai termine... 

— Patruzeci şi şapte părinţi este, îşi agită 
Zuul antenele. Şi toţi afla-se aici. 

— Inseamnă că o să avem o discuţie 
interesantă. Şi eu am lucruri importante de zis 
lor. 

— Stăpânul Suprem zice ştie asta. De aia 
el chemat prin tine. 


— Pe mine... 

— Da, pe tine. 

Bella cântări o vreme cele spuse de Zuul. 
Fiindcă nu reuşea să priceapă logica limbajului 
uman, de multe ori era greu să înţelegi ceea ce 
zice. 

— Zuul, eu cred că şi ei doresc să-mi 
spună ceva important. 

— Asta nu ştii eu. Mie zis tu trebuie spui 
ceva la ei. 

— Nu înţeleg. De unde ştiau că doresc să 
le comunic ceva? 

— Nu ştie Zuul decât că părinţi înţelepţi şi 
pricepuţi are. 

Bella continuă în tăcere să meargă în 
spatele lui Zuul. 

Coridorul se îngustă şi undeva, la mai bine 
de o sută de metri depărtare, putea vedea un 
dispozitiv care aducea doar vag cu o uşă. Pe Z 
nu creşteau copaci, aşa încât locuitorii săi 
foloseau piatra ca unic material de construcţie. 
Cu toate acestea, performanţele lor erau 
uimitoare. Pe măsură ce se apropia de uşă, 
veselia începu să i se domolească. Tavanul înalt, 
parţial ascuns de o ceaţă verzuie, inexplicabilă, 
ferestrele lipsite de geamuri, prin care vântul 
şuiera sinistru, dar mai ales importanţa 
întrevederii începeau să-l apese. Trebuia să-şi 
întărească extrem de bine cuvintele pentru ca 
Zuul să reuşească să transmită părinţilor lui 
exact ceea ce dorea el. 

In faţa uşii fură opriţi de şase zeţi care-i 
examinară cu atenţie, iar apoi pormiră să 
împingă imensul bloc de piatră, oferind ochilor 


împăratului o privelişte năucitoare. În faţa lui se 
afla o încăpere de peste o sută de metri înălţime 
şi care măsura pe latura ei cea mai mică măcar 
o sută şi cincizeci de metri. În pofida 
dimensiunilor ei colosale, sala aceea nu părea 
defel goală. În ea se vedeau trupurile imense ale 
mătcilor, agitându-şi picioarele, scoțând sunete 
ascuţite şi lovindu-se năprasnic una pe alta. 
Bella clipi des din ochi şi îl întrebă în şoaptă pe 
Zuul: 

— De ce se bat? 

— Nu bătaie este. Politeţe. Se ating doar 
pe phshloc. 

— Ce-i asta? 

— Greu explică la tine. Lovituri dau putere. 
Încălzesc sânge cum şi tu ai. 

Bella privi mai atent şi observă că, într- 
adevăr, mătcile se loveau în locuri foarte 
precise. Era posibil ca energia loviturilor acelea 
să se transmită vreunui fluid din corp şi să le 
provoace un soi de plăcere. Privită din punctul 
de vedere al unui om, politeţea zeţilor era însă o 
bătaie în toată legea şi asta îl făcu pe Bella să se 
înfioare şi mai tare în faţa dificultății misiunii 
sale. 

Zuul se depărta câţiva paşi de el şi emise 
un şuierat strident, foarte puternic. Impăratul se 
aşteptase însă la asta şi-şi pusese grijuliu 
mâinile în urechi, fiindcă prima dată când Zuul 
fluierase lângă el avusese probleme cu auzul 
preţ de câteva ore bune. Mătcile reacționară 
prompt la semnalul acela şi spre el păşi una pe 
care Bella o recunoscu ca fiind cea pe care Zuul 
o numea Stăpânul Suprem. 


Corpul împăratului se cutremură, scuturat 
de un fior. Animalul acela era superb. Sprijinit pe 
şase picioare ca şi lucrătorii, corpul său uşor 
lenticular depăşea cu mult punctul de sprijin 
delimitat de membrele inferioare. Arăta ca o 
ciupercă aşezată pe şase lujere şi nu avea vreun 
cap evident. Suprafaţa inferioară a ceea ce Bella 
se obişnuise să numească pălărie era înţesată 
cu fante şi orificii ale căror scopuri Bella nici 
măcar nu le putea bănui şi care păreau că 
aparţin mai degrabă unei nave spaţiale 
demodate decât unei fiinţe. Din câteva 
asemenea orificii văzuse ieşind pulberi colorate 
diferit şi credea că serveau la eliberarea în 
atmosferă a culturilor de viruşi prin care erau 
controlaţi lucrătorii. Alte orificii scoteau sunete, 
curenţi de vapori iar unele deserveau în mod 
evident câteva organe de simţ. Deşi nu era 
sigur, fiindcă nu se ridicase niciodată atât de 
sus, Bella credea că pe partea superioară 
mătcile erau acoperite de un fel de carapace. 

— Stăpânul Suprem spune bucuros că tu 
eşti aici. 

— Asigură-l că şi eu mă bucur şi preţuiesc 
cum se cuvine importanţa întâlnirii noastre. 

— Stăpânul spune că asta abia urmează 
să vedem... El îngrijorat că tu greu pricepi 
imposibil motivele noastre. 

Impăratul se încruntă uşor. Era greu să-ţi 
închipui ce motive ar fi putut avea o rasă care-şi 
eliminase demult orice concurenţă pe planeta 
de baştină şi dorea acum să plece printre stele. 
Era mai degrabă neliniştitor, trebui să accepte 
Bella. 


— Spune-i că, înainte de a afla motivele 
voastre, eu vreau să ştiţi că, foarte curând, 
planeta va fi atacată de semeni ai mei care vor 
să ne omoare. Mi-e teamă că şi voi sunteţi o 
parte a acestui război. 

Zuul comunică o bună bucată de vreme cu 
Stăpânul Suprem apoi începu să vorbească, 
găsindu-şi cuvintele parcă mai greu decât de 
obicei. 

— Părinţii vor să ştii că niciodată ei de 
acord n-au fost toţi ca acum. Mereu unul 
împotrivea, mereu ei ceartă. Acum însă toţi vor 
să meargă, să scape de numere. 

— Numere? se miră Bella. 

— Stăpânul Suprem spus mie explic la tine 
de ce ei patruzeci şi şapte. Nu mai mult loc. 
Dacă ei mai mulţi, atunci război mai mult. 

— Asta mi se pare o hotărâre înţeleaptă. 
Spune-le părinţilor tăi că până nu demult şi 
oamenii trăiau într-un asemenea echilibru. Câţi 
oameni, atâtea resurse. Asta până când aceia 
care doresc să ne atace s-au răzvrătit împotriva 
acestui aranjament minunat. 

Zuul fluieră o vreme apoi întrebă: 

— Părinţii vor ştie făcut voi ce cu oameni 
mici ca să voi fie exact câtă hrană este. 

— Cu copiii? întrebă Bella. 

— Da. 

— Păi, pur şi simplu nu s-au mai născut, 
răspunse împăratul cu sinceritate. Noi putem 
controla naşterea urmaşilor... 

— Părinţii spun voi mult înţelept sunteţi. Ei 
nasc alţi părinţi în fiecare an... 

— Şi ce se întâmplă cu ei? 


— Ei transformat  bahlah, până când 
părinte decide moare. Asta mare suferinţă 
transformat copil de părinte în bahlah. 

Împăratul ştia că bahlah era denumirea pe 
care o folosea Zuul pentru lucrătorii zeţi. Era 
clar că mătcile nu-şi puteau controla naşterile şi 
atunci îşi transformau puii în lucrători lipsiţi de 
inteligenţă. 

— Părinţii spun că ei gata sunt ajute 
oameni dacă voi ajutaţi la ei fie mai mult de 
patruzeci şi şapte. 

Bella  răsuflă uşurat şi începu să-i 
povestească lui Zuul, care traducea apoi 
mătcilor, despre Planetele Agricole. In viziunea 
lui, după ce îl vor fi ajutat să-şi recapete tronul, 
zeţii aveau să ia locul clonelor pe Planetele 
Agricole şi să asigure omenirii, dar şi lor înşişi, o 
eră de prosperitate. Le descrise mătcilor 
nenumărate lumi întinse şi mănoase care-i 
aşteptau doar pe ei, unde se puteau înmulţi şi îşi 
puteau  clădi edificiile. Aveau desigur să 
muncească şi să ofere oamenilor câte ceva, dar 
şi aceştia la rândul lor urmau să-i ajute. Bella 
încercă pe cât posibil să le explice termenul de 
simbioză, având însă în permanenţă în minte 
ideea că, deşi pe zeţi probabil că nu i-ar fi 
deranjat, cuvântul cel mai potrivit pentru relaţia 
lor ar fi fost sclavia. 

— Nu patruzeci şi şapte, ci de mii de ori 
patruzeci şi şapte veţi ajunge! îşi încheie Bella 
discursul. 

Mătcile începură din nou să se lovească 
una pe alta, parcă mai abitir decât o făcuseră la 


început. Împăratul interpretă asta ca pe o 
manifestare de satisfacţie. 

— Stăpânul Suprem vrea tu înţelegi că noi 
nu place să distrugem. Noi construim. 

— Dar veţi avea ocazia să construiți baraje 
şi edificii ca acestea... 

— Nu, nu, îşi flutură impacientat Zuul 
antenele. Trebuie ştiut tu că lor nu place distrus 
alţi oameni duşmani. Ei spune mare păcat ucis 
ce e viu. Ei întreabă dacă voi nu bahlah aveţi. 

— Cum adică? 

— Părinţi vor ştie dacă oameni nu avut 
undeva semeni nu aşa deştepţi, bahlah, pentru 
ca să duşmani transforme în ei. Nu e bine ucis 
pe nimeni. 

Bella îşi simţi tot sângele cum îi năvăleşte 
în obraji. 

— Şi dacă noi nu avem o fiinţă în care să 
ne transformăm duşmanii, înseamnă că n-au să 
mă ajute? 

— Nu, acum tu înţeles nu. Ei doresc doar 
ca distrugere scurtă să fie. Unii părinţi aduc încă 
aminte luptele dintre ei pe vremea când ei nu 
patruzeci şi şapte. Ei cred că distrugere semeni 
durere mare este. 

Bella dădu afirmativ din cap, deşi el unul 
simţea mai degrabă o plăcere la gândul că în 
curând lupta avea să fie angajată, iar clonele 
înfrânte. 

— Stăpân Suprem vrea ştie când voi daţi 
nouă nave. 

Bella trase adânc aer în piept şi se pregăti 
să spună minciuna pe care o ticluise cu multă 
vreme înainte, împreună cu N'Gai Loon. 


— Spune-le părinţilor tăi că există două 
feluri de zbor: unul pe lângă o planetă, spuse 
Bella învârtindu-şi degetele mâinii drepte în jurul 
pumnului stâng. Ăsta e simplu. Şi bahlah ai 
voştri o fac deja. Zborul de la o stea la alta nu 
poate fi făcut însă decât de oameni. 

Zuul explică, iar vorbele lui produseră o 
agitaţie puternică printre mătci. 

— Părinţii vor să ştie de ce, reveni Zuul. 

— Fiindcă e nevoie de un material rar, pe 
care doar oamenii îl au. Îl folosim ca să ne 
punem în mişcare navele şi numai noi ştim să-l 
găsim. 

Traducerea spuselor împăratului stârni o 
gălăgie imensă printre mătci. Aşa cum se 
aştepta, întrebarea crucială veni de la ele prin 
cuvintele poticnite ale lui Zuul: 

— Părinţi vor ştie ce trebuie face ca ei 
zboare prin stele. 

— Printre stele... 

— Printre stele, repetă Zuul. 

Bella îşi permise un zâmbet convins fiind 
că nimeni din încăperea aceea nu cunoştea 
semnificaţia gestului său. 

— Spune-le părinţilor că, dacă ne vor ajuta 
până la capăt şi vor învăţa cum se pilotează 
navele interstelare, îi vom învăţa să 
călătorească prin stele. 

Chiar prin mijlocul lor, gândi Bella. 

— Trebuie să înţeleagă că zborul spaţial e 
un lucru care se învaţă greu, e scump şi 
necesită responsabilitate.  Inţelegi ce-i aia 
responsabilitate? 


— Zuul crede înţelege. Dar nu crede că 
părinţi înţelege. Zuul încearcă explice. 

— Lasă asta, spune-le mai bine că mulţi 
dintre bahlah vor fi ucişi, că duşmanii noştri sunt 
puternici. E mai important să hotărâm ce se va 
întâmpla în timpul războiului. După aceea avem 
timp destul să hotărâm dacă şi cum veţi zbura 
printre stele. 

— Părinţii spun bahlah nu contează. Ei 
face mulţi bahlah şi învaţă bine la ei. Contează 
doar ei plece departe de numere. 

Bella dădu din cap şi privi pătrunzător spre 
Zuul. 

— Vreau să fii sigur că au înţeles că 
urmează să ne ajute şi după ce se termină 
războiul. Trebuie să construim lumi împreună, să 
hrănim miliarde de oameni. 

Zuul fluieră spre mătci şi răspunse repede: 

— Părinţi ştie asta. Ei gata ajute la voi. 

Bella ştia că discuţia ajunsese într-un 
moment crucial. N'Gai Loon insistase foarte mult 
şi chiar îl convinsese pe Bella ca, înainte de a-i 
elibera pe zeţi în Univers, să se asigure măcar şi 
formal că nu-şi puteau modifica viruşii astfel 
încât să-i controleze şi pe oameni. 

— Zuul, prietenul meu mai bătrân... 

— Bătrân păr alb lung... 

— Da, acela. El m-a rugat să-i întreb pe 
părinţi dacă nu o să încerce să ne controleze şi 
pe noi aşa cum o fac cu bahlah. 

— Zuul explicat la tine: ei nu poate aşa 
ceva. 

Bella dădu din cap neîncrezător. 


— Eu cred că părinţii tăi sunt capabili de 
lucruri extraordinare. Întreabă-i cum ai luat tu 
naştere. Fiindcă dacă au fost în stare să producă 
o fiinţă atât de diferită faţă de ei aşa cum eşti 
tu, sunt cu siguranţă capabili să găsească o cale 
prin care să ne controleze pe noi ca pe nişte 
bahlah. 

Zuul începu să fluiere mai agitat decât îl 
văzuse Bella vreodată. Impăratul avu senzaţia 
chiar că lucrătorul modificat are o discuţie în 
contradictoriu cu Stăpânul Suprem. Zuul vorbi 
într-un târziu, după ce ignorase o bună bucată 
de vreme semnele de nerăbdare ale 
împăratului. 

— Părinţii mei spus că rasa noastră are 
secrete mari la fel cu voi. Voi zburaţi prin stele, 
noi creat bahlah superbi pentru construit edificii. 
Pentru vorbit oameni, ei creat Zuul. 

— Asta ştiu, nu se lăsă Bella. Vreau să ştiu 
cum anume... 

— Stăpân Suprem ştiut dinainte tu întrebai 
asta. El zis că Zuul mai complicat decât zborul 
prin stele. 

— Printre stele... 

Bella zâmbi încă o dată. Avusese dreptate 
şi abia aştepta să-i spună asta lui N'Gai Loon. 
Era adevărat însă că reciprocitatea aceea bizară 
întru ascunderea zborului spaţial şi a naşterii lui 
Zuul, deşi era acceptabilă pentru ambele părţi, 
purta în ea germenii unui conflict latent. Bella 
era însă de foarte multă vreme om politic. Se 
avântase în luptă având lângă el tovarăşi cu 
mult mai puţin motivaţi decât zeţii. Era hotărât 
să ia problemele pe rând. Deocamdată dorea să 


elimine clonele. Dacă zeţii se obrăzniceau, 
aveau să afle şi de celelalte cuceriri omeneşti: 
exploziile nucleare sau chiar  obliterarea 
planetară. 

— Războiul va începe curând. Duşmanii 
noştri au aflat unde suntem şi ne vor ataca. 

— Părinții spun bahlah mulți pregătit. 

Bella se retrase câțiva paşi mergând cu 
spatele şi apoi o luă înaintea lui Zuul silindu-l pe 
acesta să se deplaseze mai repede decât 
normal, ceea ce îl făcea să pară mai degrabă că 
se prăbuşeşte spre înainte decât că merge. 
Parcurseră destul de greu drumul de întoarcere, 
mai ales din cauza tânguielilor lui Zuul, care se 
plângea că Bella aleargă, alternând vorbirea lui 
ciudată cu fluierături din soiul celor cu care 
comunica mătcilor. La ieşirea din edificiu Bella 
văzu figurile preocupate ale celor doi gu/nți: 

— Nu cred că am întârziat atât de mult... 
încercă Bella să pară nepăsător. Preocuparea 
voastră... 

— Escadrilele 1 şi 3 au angajat bătălia 
orbitală, Sire. Ne-au descoperit. Am reuşit să 
neutralizăm un prim crucişător şi acum prietenii 
zeţi le vânează ultimele navete monoloc. Aţi 
avut dreptate. Piloții lor nu se compară nici pe 
departe cu zeţii, spuse Heyyn Pars. 

Bella sări în transportorul uşor şi privi 
semnificativ spre celălalt quint, Allin Perse, care, 
fără vorbe, îl ridică în spate pe Zuul şi-l aşeză 
destul de smucit pe o banchetă. 

— N-avem timp. Dacă tot trebuie să luăm 
şi pocitania cu noi, măcar s-o facem repede, 


bombăni gquintul, răspunzând voalat tânguielilor 
extraterestrului. 

Transportorul demară lăsând în urmă un 
nor de praf. 

— Se împlineşte voia Dumnezeului nostru, 
rosti în limba lui şuierată Stăpânul Suprem. 
Semnele nu ne-au mintit. Cercul pe care l-am 
visat există. 

— Omul nu e sincer. 

— Nimeni nu e sincer niciodată. Trebuie să 
fim doar cu băgare de seamă şi să păşim cu 
încredere pe calea trasată de Domnul 
Dumnezeul nostru. Să avem credință că ne va 
feri de vicleniile oamenilor. Trebuie să credem 
că nimeni şi nimic nu e deasupra lui. Ne va 
izbăvi de păcatul numerelor... 


Hippona. Desigur că asta nu înseamnă mai 
nimic pentru noi. Cu toate astea, Sfântul 
Augustin a fost primul care s-a întrebat dacă nu 
cumva îndoiala, şi nu opţiunile multiple 
constituie esenţa libertăţii. Nu ştiu ce a răspuns 
el atunci. Ştiu însă că trebuie să fie aşa, de 
vreme ce aţi citit cu toţii Regulamentul canonic 
şi acum ţineţi în mâini scrierea mea." 

Oksana Bint Laesia —  /ntroducere în 
studiul Regulamentului canonic 


9. 


EŞTI SPERIAT. Şi trist... 

Xtyn clătină din cap, încercând parcă să-şi 
alunge din minte prezenţa delicată a Alaanei. 

— Nu ştiu ce să fac. Aş dori să fiu singur. 

Cei ca noi nu sunt niciodată singuri, Xtyn. 

— Ce vrei să spui? 

Doar că ai învățat prima lecţie a umanității 
adevărate. Îmi aduc aminte că, pe vremea când 
eram copil pe Vechea Terra, de unde m-au 
recrutat, credeam că e îngrozitor ca în mintea ta 
să poată pătrunde cineva care să-ți afle toate 
gândurile şi secretele. 

— Chiar aşa este! In ann, nimeni nu 
trebuie... 

Există o formă şi mai brutală de a viola 
intimitatea cuiva: aceea de a-i urmări fiecare 
mişcare, fiecare gest fără a-i pătrunde în minte. 
În felul ăsta toate greşelile devin intenţionate. 

— Vorbeşti în şarade, nu înţeleg ce vrei să 
zici. 

Vorbele mele nu au alt sens decât acela 
de a te face să-ți implineşti menirea. 

— Îmi tot repeti asta. Nu sunt sigur însă că 
ştiu care e menirea mea. 

Nimeni nu ştie... 


— Şi atunci cu ce drept pretinzi că ştii ce 
trebuie să fac? 

Destinul tău, Xtyn, va fi mai important 
decât pot eu să-mi imaginez. Sunt ca un om 
care stă într-o vale adâncă şi priveşte un râu 
năvalnic... Ştie că forța lui îl eliberează într-o 
mare, dar nu poate vedea vărsarea. Nici eu nu 
pot vedea ce vei deveni, dar ştiu în ce directie 
trebuie să te mişti. Şi sunt convinsă că eşti pe 
calea cea bună. 

— Ce e un râu, Alaana? 

Ceva care, la fel ca şi menirea ta şi a 
semenilor tăi, nu se găseşte în logica Kyrallului. 

Pumnalul ritual reteză o şuviță din părul 
fetei. Faţa îngrozită a tinerei se distingea clar, 
deşi se afla la distanţă mare de Xtyn. Ciocnindu- 
se aproape cu primul cuţit, un altul reteză 
veşmântul shu pe umărul stâng. Pielea 
strălucitoare se arătă mulţimii care oftă sonor. 

Xtyn simţea surescitarea din /y. In vocea 
tribului se amestecau aceia care credeau că fata 
trebuie să moară, dar şi câteva minţi pe care 
Xtyn le simţi cu emoție; una din ele strălucea cu 
puterea unui rug imens. Prea concentrat să 
deceleze cine o iubea într-atât pe fata aceea, 
Xtyn aproape că recepţionă în plin lovitura ei. 
Fusese o încercare jalnică. Cuţitul se ridicase de 
pe sol şi abia dacă îi lovise şovăielnic mantia. 
Preotul simţi propriul veşmânt shu cum tresare 
de uimire şi... da, parcă era plăcere în emoţiile 
acelea primitive ale coloniei sale de ciuperci. 


Xtyn îşi proiectă gândurile în mintea fetei 
şi îi strigă să stea liniştită. Paralizată de frică, 
tânăra aproape că izbucni în plâns când un alt 
pumnal îi reteză veşmântul şi de pe celălalt 
umăr. Fata rămase goală în faţa semenilor ei. 
Trupul proaspăt şi superb păstra încă semnele 
copilăriei, deşi formele de fetiţă se rotunjiseră. 
Xtyn gândi că, la fel ca şi el, la fel ca şi Zerri, 
fata aceea abia dacă avusese timp să-şi dea 
seama ce este viaţa, atât cât putea ea fi 
cunoscută pe Kyrall. lar faptul că nedreptatea de 
a ucide o asemenea fiinţă nu i se arăta decât lui 
îl umplu din nou de tristeţe. 

— Acum omorâţi-o voi, tună Xtyn. E 
dezonorată, am dovedit că nu îmi poate rezista 
în duel... 

Xtyn simţi o uşoară revoltă în /y. 

— V-am prevenit că aşa va fi! Lăsându-mă 
pe mine în viaţă aţi ales calea grea a schimbării! 
De aceea vă spun: omorâţi-o voi! 

Xtyn văzu cu coada ochiului cum două 
dintre  pumnalele rituale se ridică. Căută 
disperat să vadă cine încearcă să le controleze. 
Undeva în spatele său, Elek, o femeie bătrână, 
încerca să pună în aplicare îndemnul Preotului 
ei. 

Acţionând fulgerător, Xtyn ridică toate 
cele cincisprezece pumnale rituale şi stârni un 
vârtej de metal asupra bătrânei, care rămase la 
rândul ei despuiată. În jurul ei se formă imediat 
un gol şi, fără să vrea, gloata o împinse pe Elek 
în centrul arenei de consacrări. 

— Ai crezut că are vreo importanţă faptul 
că am învins-o pe fata asta, pe care părinţii ei 


au împins-o prea devreme spre consacrare, 
sperând să scape de responsabilităţile din rand. 
Uite că te-ai înşelat! strigă Xtyn în mintea 
bătrânei. 

Tânărul Preot se întoarse spre tribul lui. 

— Pe cine omorâm acum? Cu ce e mai 
bună baba asta decât... 

Insa, mă cheamă Insa. 

— Insa, completă Xtyn şoapta fetei. Nici 
una nu se poate pune cu mine, cu Preotul 
tribului. 

— Nimeni nu se poate întrece cu tine! De 
aceea există Preoţi, strigă Arrus, materializând 
un gând care ajunsese să domine vocea /y. 

— lar eu vă spun că nici dacă aţi fugi 
acum cu toţii în rand şi aţi încerca să mă ucideţi, 
probabil că nu aţi reuşi. De ce să nu vă omor pe 
toţi? Mi-ar ajunge un singur arbore negru şi asta 
m-ar pune la adăpost de vizitele... 

— Poţi deveni pustnic oricând doreşti, 
strigă din nou Arrus. 

Xtyn izbucni într-un râs molipsitor şi arătă 
spre cele două femei care stăteau dezbrăcate în 
mijlocul arenei. 

— Şi ce înseamnă, Făurarule, atunci când 
un om tânăr şi întreg ca mine, având de ales 
între fata asta şi baborniţa care-i stă alături, 
decide să plece în pustie? Ce fel de bărbat e 
ăsta? Ai pleca alături de el în luptă, departe, în 
podiş? 

Mulțimea izbucni în râs. Încurajat, Xtyn 
continuă: 

— Dar nu e momentul să ne veselim 
acum. Vă rog doar să priviţi la semnificaţia 


profundă a alegerii noastre. Faptul că astăzi o 
voi cruța pe Insa, dar şi pe Elek, arată că 
preţuiesc şi  prospeţimea tinereţii dar şi 
înţelepciunea vârstei. În mine zac destule puteri 
pentru a le apăra pe amândouă. Despre asta v- 
am vorbit şi acum e momentul să alegem. 

Cu paşi târşâiţi, Arrus se apropie de Xtyn 
şi-şi ridică mâna. Toţi ceilalţi tăcură. Amuţi până 
şi vocea /y, semn că se temeau cu toţii de 
Făurar. 

— Nu am pretenţia că înţeleg ce vrei să 
faci. Ştiu că mă poţi ucide chiar acum şi mai ştiu 
că probabil pe Kyrall nu a existat nicicând un om 
mai puternic decât tine. Pot să mă gândesc 
desigur cum s-a făcut de ai devenit ceea ce eşti. 
Moartea timpurie a mamei tale, faptul că nu ai 
ştiut niciodată cine ţi-e tatăl... Toate astea te-au 
făcut puternic. Trebuie însă să înţelegi că viaţa 
noastră se scurge altfel, că suntem prizonierii 
Kyrallului şi nu putem... 

— Mintea voastră e prizoniera Kyrallului! 
Şi atâta vreme cât acolo nu se va naşte 
libertatea, veţi continua să vă ucideţi copiii. 
Faceţi ce vreţi! 

Xtyn îşi înfăşură veşmântul shu strâns în 
jurul taliei şi porni grăbit spre adăpostul lui din 
peşteră. Aproape că se amesteca cu ceilalţi 
când îl auzi pe Arrus strigându-l. 

— Ştii de ce îţi este atât de greu să ne 
convingi? 

Xtyn se opri, zăbovi puţin şi apoi se 
întoarse încet spre Făurar. 

— Nu. 


— Pentru că nimeni nu poate înţelege ce 
împletitură de gânduri sau ce voce străină îţi 
şopteşte toate astea. Ceea ce spui e atât de 
ciudat, e atât de nou pentru Kyrall încât, fiindcă 
oamenii nu înţeleg, e greu să-i convingi să te 
urmeze. 

Xtyn îl privi în ochi pe Făurar. 

Nimic nu e ceea ce pare. Nimic nu e nou. 
Dar asta nu inseamnă că totul trebuie să 
rămână neschimbat, îl auzi Xtyn pe Arrus 
şoptindu-i în minte. 

Pradă deznădejdii, Xtyn se întoarse şi intră 
grăbit în adăpostul lui. Işi aruncă veşmântul shu 
peste resturile unui fruct negru şi nu-şi putu 
stăpâni un surâs când îşi simţi haina cum începe 
să digere cu poftă substanţele hrănitoare. Se 
întinse pe laviţa care îi ţinea loc de pat şi îşi 
aţinti privirea în tavan. 

Nu avea prea multe amintiri din copilărie. 
Crescuse destul de chinuit, şi numai un noroc 
făcuse ca tribul să nu îl supună consacrării la 
vârsta de şase ani, ca pe orice orfan. De fapt, 
prima lui amintire era aceea a unui contact 
mental tandru şi delicat cu Alaana. Ea îl învățase 
cum să ascundă adevăratele dimensiuni ale 
minţii sale, ea îl învățase să-şi cunoască trupul şi 
să se mişte nevăzut, mai repede decât şi-ar fi 
putut închipui cineva. Nu era sigur, dar credea 
că Alaana nu era străină nici de împrejurarea 
aceea ciudată în care expediţia din sat dăduse 
peste sălaşul improvizat al mamei sale. Găsiseră 
acolo un prunc destul de mic şi cadavrul unei 
femei tinere, care murise din motive pe care 
Făurarul, Arrus, nu le putuse descoperi. Îi 


spuseseră că asta se întâmplase în urmă cu 
şaisprezece ani şi că el nu fusese mai mare de 
câteva luni. 

Misterul naşterii sale îi înflăcărase de 
multe ori imaginaţia. Printre Pustnici se aflau şi 
oameni care refuzau să trăiască după legile 
satelor şi care cultivau un copac negru 
pipernicit, care să le dea destule fructe doar 
pentru ei, nici prea multe pentru a atrage 
animalele, dar nici prea puţine, astfel încât să 
aibă ce mânca. Bănuia că mama lui fusese 
izgonită tocmai fiindcă crezuse în ceea ce 
credea şi el acum: că oamenii trebuiau să aibă 
un alt destin decât acela de a se feri la infinit de 
sălbăticia Kyrallului. 

Se întrebase adeseori de ce îl alesese 
Alaana tocmai pe el pentru a-i împărtăşi acele 
învățături minunate. Nu reuşea să înţeleagă ce 
anume era atât de special la el încât să o facă 
pe femeia aceea, al cărei chip şi-l putea doar 
imagina, să rişte atât de mult pentru a fi, măcar 
şi pentru câteva clipe, în contact mental cu el. 
Nici măcar nu înţelegea cum făcea Alaana să-şi 
proiecteze din psiac gândurile numai în mintea 
lui. O întrebase. Şi încă de mai multe ori. Dar nu 
primise niciodată vreun răspuns. Ştia doar că el 
nu o putea căuta niciodată, că legătura dintre ei 
funcţiona doar într-o singura direcţie. 

Xtyn auzi o bătaie în uşa. Mormăi ceva şi, 
în cămăruţa lui, intrară Insa şi Lonis, un bărbat 
cu umeri firavi, cu ochi spălăciţi şi părul rar. 
Alăturarea celor doi nu îl uimi. In timpul luptei, 
Lonis fusese acela care se dăduse de gol în 
vocea /ycă nu vrea ca Insa să moară. 


— Ştiu ce vreţi să-mi spuneţi, începu Xtyn. 

— Cu tot respectul pentru tine şi pentru 
ceea ce ai făcut astăzi, trebuie să-ţi spun că 
numai dacă ai făcut necuwviinţa de a intra în ann 
ai putea şti asta. 

— V-aţi gândit vreodată de ce nu avem 
voie să pătrundem până la capăt în mintea 
semenilor noştri? replică Xtyn, aparent fără vreo 
legătură cu spusele tânărului. 

Insa clătină tăcut din cap. 

— Eu cred că strămoşul care a făcut 
regula asta a vrut să ne protejeze de nebunie, 
dar era convins şi că acolo, în adânc, toate 
minţile umane sunt la fel. De aceea îţi spun că 
ştiu ce vrei să-mi zici, şi asta fără să-ţi fi pătruns 
în ann. 

In momentul acela, Insa făcu un gest care 
aproape că-i tăie răsuflarea lui Xtyn: îşi aşeză 
palma micuță pe pieptul său gol, în dreptul 
inimii, şi îi spuse simplu: 

— Incă suferi după Zerri. 

Tăcură o vreme toţi trei. Apoi Lonis începu 
să vorbească asigurându-l pe Xtyn că va lupta 
cât trei în rana, că nu se va feri de atacul 
fiarelor kyralliene, că traiul alături de Insa îl va 
face să fie de zeci de ori mai fioros în luptă... 

— Şi oare ce anume din toate astea nu ți- 
am spus eu înainte? îl întrebă Xtyn cu blândeţe. 

— Ştiu că mi-ai spus. M-am gândit doar că- 
ţi va fi mai uşor dacă ştii că nu eşti singur. Noi 
suntem gata să te urmăm, indiferent de ceea ce 
vei face. 

Xtyn se ridică, lăsându-şi picioarele să 
atârne pe marginea patului. 


— Voi face ceea ce am de făcut. În 
anotimpul acesta mai am de pronunţat cinci 
consacrări. Cel puţin trei dintre candidaţi nu au 
nici o şansă. Printre ei este şi o fată care abia 
dacă poate ridica pulberile. Vreau să opresc însă 
consacrările. 

— Asta înseamnă... începu Insa. 

— Da, înseamnă că o să mai sădesc un 
arbore negru. 

— Se vor împotrivi, rosti gânditor Lonis. 

— Atunci va fi rândul vostru să-mi 
demonstraţii că nu sunt singur. 

— Şi ce să facem noi? Aşa cum ai spus, 
nimeni nu ţi se poate opune. 

— Vreau să-mi staţi pur şi simplu alături. 
Asta mă va face să mă simt mai puternic. 

Xtyn simţi undeva departe, în vocea /y, ca 
Insa dorea să-i spună ceva. Se frământa, nu 
avea încredere nici în ea şi nici în judecata lui: 

— Nu-ţi fie frică... 

— Nu de frică e vorba. Mă gândesc doar că 
poate ideea mea nu e bună. M-am întrebat însă 
mereu de ce nu se unesc triburile pentru a face 
o imensă plantație de arbori negri. E adevărat 
că ea ar aduce toţi prădătorii Kyrallului, dar 
împreună am fi mai puternici şi nu ar mai conta 
chiar fiecare fruct... 

— Ştii bine că aşa ceva nu e posibil, îi puse 
blând Lonis o mână pe umăr. Xtyn văzu cum 
acolo unde intrase în contact cu mâna 
bărbatului veşmântul shu al fetei devenise ceva 
mai albicios. Nu s-ar putea crea niciodată un 
rand atât de mare. 


— Dar dacă n-am avea nevoie? Dacă am 
învăţa să luptăm altfel? Sau dacă am face mai 
multe ranauri care sa ne apere arborii din toate 
părţile? 

— Asta s-a încercat, zise Xtyn. Arrus mi-a 
spus că, în urmă cu câteva generaţii, triburile au 
încercat să se unească şi că totul era să se 
termine cu un dezastru... 

— ŞI, totuşi, există ceva care nu s-a mai 
încercat, insistă Insa. 

Bărbaţii tăcură, invitând-o să vorbească. 

— Dacă am cere ajutorul celor din psiac? 
Ei ar putea construi un rând atât de trainic încât 
să încăpem cu toţii. Dacă ar folosi materialul 
acela din care se spune că e construit psiacul... 

— Şi de ce să ne ajute? 

— Nu ştiu, clătină fata din cap. Poate 
pentru că sunt tot oameni? 

— Îmi aduc aminte destul de bine că, 
ultima dată când au fost în satul nostru, s-au 
comportat destul de neprietenos. Nu cred că 
scăparea noastră este la ei. Sau, mai bine zis, 
nu cred că ne vor ajuta de bună voie. 

Câteva minute, fiecare rămase cu 
gândurile lui, ascultând la vocea /ya tribului, la 
zumzetul acela atât de familiar care-i făcea să 
se simtă în siguranţă. 

— Şi atunci ce-o să facem? întrebă Insa. 

— O să mergem să aducem un pui de 
copac. N-am mai fost demult la mormântul 
mamei mele. 

Ţinta lui Xtyn nu era prea îndepărtată. Ştia 
exact de unde ar fi putut lua puiul de arbore de 
care avea nevoie. Purtând sub braţ o unealtă 


rudimentară, porni tăcut, însoţit de Lonis şi de 
Insa. Urcară pe o potecă povârnită până la 
înălţimea platoului şi, când ajunseră sus, vântul 
îi lovi în faţă cu putere. Xtyn simţi încercarea 
slabă şi zadarnică a veşmântului de a-şi păstra 
forma. Punând capul în piept, cei trei parcurseră 
cu paşi grăbiţi drumul scurt până într-o viroagă 
adăpostită între doua stânci imense. Pe măsură 
ce se apropiau, inima lui Xtin începea să bată 
mai tare, iar mintea se străduia din răsputeri să 
nu lase să răzbată spre suprafaţă sentimentele 
legate de primul său cămin. 

Trăise acolo împreună cu mama lui, care 
fusese alungată din sat după ce Preotul de 
atunci ezitase să o ucidă în timpul consacrării. 
Se prezentase în faţa examenului acela de 
maturitate fiind însărcinată, ceea ce era un lucru 
destul de rar. Refuzase cu îndârjiră să spună 
cine e tatăl copilului şi nu reuşise să treacă de 
ruuk. Nimeni nu avea însă cum să ştie dacă 
acest lucru se datora minţii ei prea slabe sau 
fătului care-i creştea în pântece. Sătenii ştiau de 
generaţii întregi ca femeilor însărcinate li se 
diminuau puterile psi, în special în primele luni, 
de parcă mintea lor ar fi sculptat în propria 
carne. 

Femeia născuse singură undeva nu 
departe de sat şi Arrus îi povestise că refuzase 
să se întoarcă de mai multe ori. Işi clădise acolo 
un adăpost şi trăise sperând probabil că nu va fi 
atacată niciodată. Xtin nu ştia de ce murise 
mama lui. Nu-i întrebase nici cum arăta 
adăpostul atunci când tribul  Omenori îl 
descoperise întâmplător, aproape mort de 


foame. Anii care urmaseră nu fuseseră legănaţi 
decât de vocea pe care începuse să o audă în 
minte şi despre care crezuse mult timp că ea 
mamei sale. 

Xtyn se aruncă deodată la pământ. Lonis îl 
urmă imediat, dar Insa ezită câteva secunde, 
îndeajuns pentru ca străinul să-i observe. 

Văzându-se descoperit, Xtyn  înaintă 
curajos, cu mintea la pândă. 

— Cine eşti şi ce vrei? De ce răscoleşti 
mormântul mamei mele? 

— Sunt Essen, din tribul Ulanni, şi am tot 
dreptul să distrug arborele ăsta, rosti bărbatul 
arătând spre trunchiul firav al unui copac negru. 

Xtin privi mai atent. Copacul era doar 
închircit, rămăsese mic fiindcă fusese încercat 
de vânturile podişului, dar trunchiul său arata că 
e destul de bătrân. Se apropia de vremea rodirii. 

— Nu are sens. O să luăm noi copacul. 

Străinul îi privi neîncrezător. 

— Şi ce-o să faceţi cu el? 

— Il vom planta în livada noastră. 

— Îţi baţi joc de mine! se încruntă Essen. 

— Te asigur că nu am nici cea mai mică 
intenţie să fac asta. 

Străinul privi încă o dată spre copac, păru 
că se gândeşte preţ de câteva momente, apoi 
renunţă brusc. 

— Fie. Nu înţeleg ce vreţi să faceţi cu el, 
dar n-am nici un motiv să vă pun intenţiile la 
îndoială. Am să plec acum. 

Insa se apropie de Xtin şi-şi şopti: 

— Întreabă-l ce are sub mantie. 


Tânărul îşi încorda privirile şi văzu că într- 
adevăr veşmântul străinului făcea câteva falduri 
ciudate. 

— lartă-mi necuviinţa, dar ni se pare că 
ascunzi ceva sub mantie. Sălaşul ăsta a fost al 
mamei mele şi lucrurile de aici... 

Străinul dădu repede din mână, ca şi cum 
ar fi vrut să se apere de o insectă imaginară. 

— A fost, prietene, a fost. Asta e cuvântul. 
Nu ştiu să existe vreo lege care să-mi interzică... 

— Eşti pe pământul tribului meu, rosti Xtin 
pe un ton războinic. 

— Sunt pe podiş, şi aici nimeni nu 
domneşte. Triburile au în posesie doar văile. 

— Şi cine spune asta? se repezi Lonis 
apropiindu-se de străin. 

Speriat, Essen, cu un gest fulgerător, 
scoase de sub mantie trei cuțite pe care le 
aruncă repede în faţa lui, făcându-le să 
plutească cu lamele îndreptate spre cei pe care 
îi credea duşmani. 

— Eşti nebun? strigă Lonis dând înapoi. 
Violenţa o păstrăm pentru animalele care ne 
hăituiesc. Ce se va alege de noi dacă vom 
începe să ne omorâm unii pe alţii? 

Poate că asta e soluția. 

Ochii lui Xtyn căpătară o căutătură fixă. 

— Lasă pumnalele! strigă şi Insa, care 
captase o umbră a gândurilor lui Xtyn. Nu ştii la 
ce te expui. Lasă pumnalele! 

Străinul începu să se depărteze mergând 
cu spatele şi fără a-i pierde din ochi pe cei trei. 

Vor veni să-l răzbune. Şi asta va fi şansa 
mea. 


— Îţi spun pentru ultima oară să înapoiezi 
ceea ce ai furat, tună Xtyn. 

In loc să îl asculte, Essen se întoarse şi 
începu să alerge din toate puterile. Xtyn se 
mişcă la rândul lui ca o nălucă şi, fără ca Lonis 
sau Insa să-l poată vedea, îl apucă pe străin de 
mantie şi-l trânti la pământ. De sub veşmântul 
lui Essen căzu un corp strălucitor, asemănător 
cu un ou de metal. Intr-o încercare disperată de 
a se apăra, străinul îşi năpusti toate cele trei 
pumnale spre gâtul lui Xtin, dar cuţitele se 
opriră în aer şi se înfipseră apoi în pământ, 
dominate de imensa putere mentală a lui Xtyn. 

— Nu se poate! bolborosi Essen. Nu se 
poate... 

Cu un zâmbet dispreţuitor, Preotul îl lovi 
scurt în beregată. Vocea străinului se frânse. 
Fără a privi înapoi, tânărul merse spre obiectul 
pe care Essen îl plătise cu preţul vieţii. 

— Ce-i asta? întrebă Insa. 

— Nu ştiu, dar mama probabil că a păstrat 
bucata asta de metal lucitor cu mare grijă. 

— Păi cum s-ar fi putut... 

— Probabil că a ascuns-o atât de bine 
încât eu nu am găsit-o. Pare că e un recipient. 

— Recipient? se miră Insa. 

Fără cuvinte, Xtin răsuci într-un fel ciudat 
obiectul şi obţinu două jumătăţi perfect egale. 

— Poate că obişnuia să fiarbă fructe în 
vasele astea, zâmbi tânărul. 

— Ce frumoase sunt, cât de tare 
strălucesc... Nu cred că sunt făcute de cineva de 
pe Kyrall! Şi uite, aici sunt nişte semne! 


— Alte semne. Am mai văzut unele recent. 
Lasă-le! Probabil că nu au nici o însemnătate. 
Hai mai bine să ducem copacul în sat înainte să 
se lase noaptea. 

Fata îşi trecu degetul peste literele 
adâncite în metalul strălucitor şi simţi o senzaţie 
stranie. O uită însă imediat, grăbindu-se să îi 
ajute pe cei doi care se apucaseră deja să 
dezgroape rădăcinile.  Abandonată pentru 
moment, inscripţia sticlea enigmatic în bătaia 
astrului care lumina Kyrallul: Sfinte Augustine, 
ajută-ne să împlinim menirea noastră cea pe de 
urmă. Ajută-ne să ne apărăm Domnul de propria 
nemărginire. 


"Călugării  augustinieni pretindeau că, 
indiferent de ceea ce facem în viaţă, nu putem 
păcătui, fiindcă relele noastre au fost prevăzute 
de Dumnezeu şi se încadrează în planul Lui 
măreț. Operatorii din psiac cred că li se cuvine 
orice şi pot fi scăpaţi de orice pedeapsă pentru 
că, altfel, respectarea oricărei norme legale sau 
morale le limitează capacităţile mentale. Sunt 
oare atât de diferite pe cât par aceste 
argumente? Numai analizând modul în care noi 
înşine ne rezolvăm constrângerile vom putea şti 
dacă alegem cu adevărat să fim ceea ce suntem 
sau constituim doar piese într-un joc ale cărui 
limite nu le putem întrezări." 

Oksana Bint Laesia - /ntroaucere în studiul 
Regulamentului canonic 


10. 


RADOSLAV SE ODIHNEA ţinându-şi mâna 
peste fiola cu lichid albastru luminiscent pe care 
o ascundea cu grijă de când părăsise Abația. 
Auzi paşii Mariilor şi îşi dădu seama că trec pe 
lângă colţul coridorului întortocheat care unea 
cele mai importante părţi ale adăpostului lor. 

Sobolan. Am devenit un şobolan. Sfinte 
Augustine, de ce laşi toate astea să se 
întâmple? 

— Bună ziua, Rade, intră zâmbind Adam. 

— De unde ştii? 

— Ce anume? 

— De unde ştii că e ziuă? Şi, mai ales, ce 
te face să zici că e bună? 

Airam  sesiză dispoziția proastă a 
bătrânului şi zâmbetul i se lăţi. 

— Aaa, păi e simplu. De vreme ce 
Dumnezeu pare să ne fi abandonat aici, deodată 
cu Sfântul Augustin, cea mai importantă 
persoană din univers am rămas eu. Deci, dacă 
mie mi se pare că e ziuă, înseamnă că acolo sus 
pe planetă străluceşte soarele. Mă rog... Cum s- 
o fi chemând steaua asta a Kyrallului. 

Maria intră şi ea în joc. 

— lar bună este ziua fiindcă nu ai reuşit să 
ne tragi clapa şi să mori după ce ai auzit vorbele 


alea. Ar fi fost tare păcat să pleci dintre noi, mai 
ales că nu ne-ai explicat ce anume te-a tulburat 
atât de tare. 

Abatele ridică ochii mirat spre femeie. 

- Credeam că ai priceput... 

Airam se aşeză lângă bătrân, luându-i în 
palmă mâna brăzdată de cute adânci. Degetele 
lor se împletiră şi preţ de o clipă priviră amândoi 
fascinaţi unirea aceea care însemna atât de 
multe. 

— Rade, tu însuţi ne-ai spus că nu 
întâmplător am ajuns pe Kyrall. Era normal să... 

Abatele strânse uşor degetele femeii. 

— Uneori perspectiva profeţiei împlinite 
poate fi năucitoare. Mai ales când tu însuţi ai 
făcut-o. Pentru mine nu mai este acum nici o 
îndoială că nu am ajuns aici dintr-un motiv 
oarecare. Numai cât mă gândesc la celelalte 
alternative pe care le-am avut pe Vechea 
Terra... 

Tăcură cu toţii. Prima şi cea mai dificilă 
decizie fusese aceea de a nu-l ucide pe Kasser şi 
pe oamenii lui în defileul în care îi găsiseră 
călugării. Abatele îşi amintea cu exactitate că 
perspectiva represaliilor garnizoanei imperiale şi 
respectul pentru familia Boszt nu-l influenţaseră 
decisiv. În seara când oamenii săi i-l predaseră 
pe Kasser, simţise pentru prima dată că 
evenimentele pe care le declanşase l-ar fi putut 
dobori şi că era nevoie de ceva mai mult decât 
înţelepciunea celor şaizeci de generaţii de abaţi 
pentru ca întreaga omenire să supravieţuiască. 
Văzuse atunci în bătrânul împărat un posibil 
aliat şi realizase că moartea lui nu ar fi ajutat cu 


nimic. Apoi Mariile omorâseră guintul şi lucrurile 
se precipitaseră. Senzaţia aceea amestecată de 
complicitate şi sprijin nu-l părăsise niciodată, 
deşi era convins că partenerul lui nu putea fi 
creditat cu o încredere deplină. 

Fără să-şi dea seama, duse mâna la fiola 
pe care o purta strânsă într-o pungă de piele 
atârnată de gât. 

— Vreau să mă ascultați cu atenţie, zise 
Abatele ridicându-se într-un cot pentru a le 
putea privi mai bine pe femei. Dacă mi se 
întâmplă ceva... indiferent ce, menirea Abației 
vă revine vouă. De altfel, toţi anii ăştia care au 
trecut de la evenimentele de pe Vechea Terra, 
m-au convins că acel concurs, pe care l-am 
pornit în Abaţie şi care trebuia să-mi desemneze 
succesorul, a fost câştigat de voi. 

— Da, asta aşa e, dar încă nu ştim ce s-a 
petrecut cu Aloim... 

Abatele zâmbi larg. 

— Cred că asta e o caracteristică feminină. 
Niciodată... 

Abatele se opri, ezitând. 

— Ce anume? vru să ştie Airam. 

— Curiozitatea asta morbidă şi apetenţa 
pentru fleacuri. 

Mariile se priviră una pe cealaltă şi 
aproape că izbucniră în râs. 

— Crezi că e cel mai nimerit moment 
pentru a-ţi reafirma disprețul faţă de femei? dori 
să ştie Airam. 

— Nu, nu e vorba de asta, protestă 
Abatele dând din mână de parcă ar fi dorit să 
alunge o muscă sâcâitoare. Mă miră doar că nu 


aţi înţeles şi singure. lar curiozitatea voastră nu 
face decât să afirme acest lucru, care nu e de 
laudă nici pentru voi şi nici pentru nebunul care 
are de gând să vă încredinţeze destinul a şaizeci 
de generaţii de fraţi augustinieni. 

Bătrânul le privi pe femei încercând cu 
disperare să observe o umbră de înţelegere pe 
chipurile lor. Feţele  Mariilor trădau însă 
deopotrivă nedumerire şi o oarecare doză de 
nepăsare. 

— Aloim ar fi fost un excepţional operator 
psi. Avea capacitatea de a se strecura în mintea 
oamenilor. A reuşit să ascundă lucrul ăsta atât 
de bine, încât eu nu am ezitat să-i injectez un fel 
de drog al adevărului, fiindcă doream să ştiu 
care erau dimensiunile trădării sale. Asta l-a 
transformat în ceva neomenesc, într-un fel de 
quint. 

— Quinţii nu sunt neoameni, îl contrazise 
Maria cu patimă. 

— Mă învinuieşti pe mine de subiectivism 
şi totuşi nu realizezi că viaţa ta s-a înţepenit în 
Biserica  Alambicului. Te  încăpăţânezi să 
retrăieşti la infinit momentul acela în care 
fiecare am avut ceva de pierdut, rosti Abatele 
pe un ton trist. 

Radoslav se ridică cu greutate şi-şi aşeză 
picioarele desculţe pe pardoseală. Răcoarea îi 
făcu bine. 

— Am să vă încredinţez astăzi ultimul 
dintre secretele Abației. N-aş fi făcut-o dacă nu 
m-aş fi simţit obligat. Şi bolnav... Ceea ce a 
trebuit să faceţi cu Vassur pentru ordinul 
augustinian a fost un sacrificiu care vă 


îndreptăţeşte însă să aflaţi cele ce urmează ga 
vă Zic. 

Abatele începu să povestească 
măsurându-şi cuvintele şi înşiruindu-le într-un 
ritm monoton, menit să reducă efectul pe care 
ştia că vorbele sale urmau să-l producă asupra 
femeilor. 
` — Inainte de a porni ce-a de-a Doua 
Insămânţare, am trimis trei sonde la întâmplare. 
Ele conţineau viruşi care ar fi trebuit să 
trezească pe orice lume de clone personalitatea 
Sfântului Augustin cel Nou. Erau similare cu cele 
îndreptate spre Planetele Agricole, atâta doar că 
dețineau ceva mai multe mijloace de a depăşi 
apărările orbitale. Aşa cum bănuiţi, nu le-am 
tintit spre clonele noastre. Una am trimis-o spre 
Klemplant, una spre Kyrall, iar pe ultima am 
înscris-o pe o orbită ale cărei coordonate le 
cunosc doar eu, în jurul Soarelui. Mulţi ani m-am 
întrebat ce s-a ales de ele... 

— Probabil că nimic, zise Maria. Dacă mi- 
aduc eu bine aminte, fraţii savanţi au stabilit 
încă în urmă cu o mulţime de vreme că viruşii 
ăştia nu-şi găsesc o gazdă decât într-o populaţie 
de clone, unde readuc la viaţă o conştiinţă 
foarte asemănătoare cu aceea a întemeietorului 
Abației, fără ca omul respectiv să aibă şi 
amintirile Sfântului Augustin. Dacă s-ar fi aflat 
pe o Planetă Agricolă, acesta ar fi devenit 
mântuitorul, germenele religiei cercului... 

Radoslav dădu din mână a lehamite. 

— Niciodată nu am fost convins că religia 
şi ştiinţa se pot dezvolta cu adevărat împreună. 
Numai Edictul Korona şi lipsa de viziune a Curţii 


Imperiale ne-au ferit în ultimele sute de ani de a 
ne pierde întâietatea ştiinţifică în domeniul 
biologiei. Problema fraţilor-savanţi era că nu 
reuşeau să se hotărască ce vor să fie: călugări 
sau oameni de ştiinţă. Credeau prea mult pentru 
a ajunge la o cunoaştere obiectivă şi cunoşteau 
prea mult pentru a crede cu adevărat. 

— Nu sunt de acord, protestă Maria. Eu 
am petrecut multă vreme cu ei şi ştiu că nu ai 
dreptate. Uite, chiar cuplul nostru arată cât de 
înaintați erau în cercetările lor. Dumnezeule, 
cum poţi să-i faci incompetenţi pe oamenii care 
au dat Abației puterea de a ucide un quint? 

— O armă poate fi considerată ca fiind 
bună doar atunci când e folosită de mai multe 
ori. Ar fi putut face din voi cu totul altceva, nu se 
lăsă Abatele. 

Maria dădu să mai spună ceva, dar 
Radoslav o opri cu un gest scurt. 

— Nu despre asta voiam să vorbesc. Ideea 
mea era că fraţii-savanţi nu au verificat 
niciodată dacă teoria lor e adevărată. O să 
spuneţi că nu aveau cum să o facă. Cine ştie? 
De fapt, acum nici nu prea mai contează. Eu am 
însă ceva în plus faţă de ei: credinţa. 

Airam, care se ridicase între timp şi stătea 
sprijinită de uşă, îşi scărpină tâmpla stângă, 
acolo unde o cicatrice urâtă se pierdea sub părul 
aproape cărunt. 

— Vrei să spui că credinţa ta în Dumnezeu 
te face să fii convins că fraţii savanţi s-au 
înşelat. 

Abatele schiţă un gest de aprobare din 
cap, iar femeia înţelese că trebuie să continue. 


— Deci, se poate ca sondele acelea trimise 
de tine că fi avut vreun efect. Klemplantul 
trebuie scos din calcul. Chiar dacă presupunem 
că sonda ta a trecut de apărările orbitale, noi nu 
suntem în postura de a putea folosi în vreun fel 
efectele pe care le-a produs ea acolo. Rămâne 
Kyrallul. 

Femeia se lovi uşor cu palma peste frunte 
şi începu să vorbească mai însufleţit: 

— Am înţeles. Eşti convins că viruşii noştri 
au o legătură cu tânărul acela pe care l-am 
văzut în cavernă. 

— Aşa este, încuviinţă Abatele. 

Femeile se priviră din nou şi bătrânul îşi 
dădu seama că între ele se restabilise relaţia 
care le permisese odinioară să izbândească 
împotriva lui Rimio de Vassur. 

— Nu mi-e clar cum anume au acţionat, 
dar bănuiesc că au infectat o femeie însărcinată. 
De aceea te-am întrebat dacă tânărul pe care l- 
ai văzut ar fi putut avea şaptesprezece ani. 
Nimeni nu a cercetat efectul pe care l-ar fi putut 
avea viruşii asupra unui copil nenăscut. Asupra 
mamei lui nu ar fi avut nici un efect, dar asupra 
copilului... 

— Şi ce ar fi un asemenea copil? 

— Nu ştiu. Rolul viruşilor era acela de a 
recompune structura mentală a Sfântului 
Augustin cel Nou. La prima însămânţare, clona 
nu câştiga acces la memoriile originale. Se prea 
poate deci ca acest tânăr să fie ceea ce 
reprezenta Stin în comunităţile de clone. 

— Dar ce înseamnă Stin fără comunitatea 
lui? dădu glas Airam unei întrebări fără răspuns. 


Peste încăpere se înstăpâni o tăcere grea. 
Nu era nevoie de vorbe pentru a duce 
raţionamentul mai departe. Ştiau toţi trei câtă 
forţă putea avea o asemenea personalitate şi 
mai ales că schimbările pe care le inducea 
generau un imens grad de dezordine. Locuitorii 
Kyrallului erau însă un mister, o necunoscută cu 
care nu ştiau să opereze. Pe de altă parte, Airam 
pomenise de convingerea ei că tânărul era 
iniţiat într-un soi de taină în momentul în care îl 
observase, ceea ce arăta că, deşi avea o vârstă 
fragedă, rolul său în comunitate era unul 
important. Toate aceste lucruri se legau mult 
prea bine pentru a fi o coincidenţă. 

— Înţelegeţi de ce am pomenit mai 
devreme despre limitele şi lipsa de credinţă a 
fraţilor savanţi? întrebă Radoslav, înnodând 
gândurile pe care fiecare dintre ei le depanaseră 
pentru sine. Când am trimis sonda aceea spre 
Kyrall nu ştiam ce avea să se întâmple. Eram 
îndoctrinat doar cu verdictul lor. Eu am crezut 
însă în Dumnezeu şi în Sfântul Augustin cel Nou 
şi am trimis totuşi viruşii. Şi iată că, procedând 
astfel, am reuşit să ofer o şansă Abației. De fapt 
nu am oferit-o eu... Credinţa a fost dintotdeauna 
singura noastră armă, singura noastră speranţă. 

— Dacă puştiul ăla e într-adevăr un fel de 
Stin, cum se face că are abilităţi de quint? 

Abatele ridică din umeri şi-şi încruntă 
sprâncenele. 

— Asta e un mister. Dar deocamdată nu e 
important. Adevărata noastră preocupare 
trebuie să fie înţelegerea exactă a felului în care 
se va comporta el în sat. 


Femeile dădură din cap la unison. Nu era 
nimeni mai calificat decât ele să ştie cum 
funcţionează personalitatea  neformată a 
Sfântului Augustin cel Nou. Crescuseră pe 
Vechea Terra trei generaţii de clone. 

— Conştient sau nu, tânărul ăsta va 
schimba tribul lui după regulile cetății 
pământeşti. O ştim cu toții... Trebuie sa ne 
gândim cum să profităm de asta. 

— Nu prea avem cum, zise Airam. Chiar 
dacă ignorăm total misterul capacităților sale de 
quint, şi tot e greu să ne imaginăm ce am putea 
avea noi în comun cu băiatul ăsta. Băştinaşii de 
pe Kyrall s-au adaptat cu totul planetei ăsteia. 
Mintea lor are zone în care se suprapune cu cea 
a membrilor tribului, se luptă împreună 
împotriva lighioanelor. Mai nou, am aflat şi noi 
cât de bizare pot fi trăirile din rand. Cum ar 
putea o asemenea fiinţă să creadă în Sfântul 
Augustin şi chiar în Dumnezeu? Nu avem nici o 
speranţă. 

Abatele scoase de sub cămaşa care-i 
acoperea pieptul scofâlcit punga de piele şi apoi 
ridică în dreptul ochilor săi fiola cu lichid 
albăstrui. 

— Asta este şansa noastră. 

— Ce ai acolo? întrebară într-un glas 
femeile. 

Abatele povesti că imediat după ce ele îl 
uciseseră pe Vassur, Alambicul distilase viruşi 
din sângele lui Stin. Spre marea disperare a 
Abatelui însă, guintul căzuse peste corpul 
neînsufleţit al tânărului şi sângele lor se 
amestecase. Pentru prima dată în istoria lui, 


Alambicul sintetizase viruşi pornind de la doi 
oameni. Abatele nu se iluziona. Era foarte posibil 
ca lichidul acela să nu conţină germenii salvării 
lor. lar dacă Alambicul funcţionase, era greu de 
prevăzut ce anume ar fi putut face viruşii din 
fiolă. 

— Nu înţeleg ce speri, spuse Airam, vădit 
impresionată de perspectivele care se 
deschideau. 

— Şi totuşi e simplu. Poate că Dumnezeu 
va face în aşa fel încât, dacă-l infectăm, în trupul 
acestui băiat să renască mintea şi amintirile 
originale ale Sfântului Augustin cel Nou. 

— Să mă ia naiba dacă n-are dreptate, 
strigă Airam spre sora ei. Dacă puştiul este un 
fel de Stin, a doua infecţie îi va trezi în minte 
amintirile Sfântului Augustin cel Nou! Da, asta 
este. Ai dreptate, Rade! 

Maria nu trăda entuziasmul celeilalte 
femei. 

— La fel de posibil e însă ca în el să se 
trezească amintirile quintului... ale lui Rim. Şi-ţi 
dau trei încercări să ghiceşti cine vor fi primii 
oamenii care se vor întâlni cu Dumnezeu, dacă 
amintirile lui se vor trezi în băiatul ăla. Tare mi-e 
teamă de eventualitatea asta. 

Airam îi aruncă sorei ei o privire năucită. 
Se întoarse apoi spre Abate şi îl întrebă: 

— Crezi că s-ar putea aşa ceva? 

Radoslav aprobă încet din cap. 

— Da, e chiar destul de probabil. Faptul că 
băiatul pare să aibă deja abilităţi de quint nu e 
în favoarea noastră. 


— Atunci e simplu. Aruncăm fiola aia chiar 
acum şi... 

— Nici să nu te gândeşti, tună Radoslav. 
Trebuie să avem credinţă. 

— Nu ştiu dacă e vorba de credinţă aici. A- 
| recrea pe Vassur înseamnă practic a ne 
sinucide, protestă Maria. 

— Nu e adevărat. Persoanele noastre nu 
sunt importante pe lângă scopul ultim al Abației. 
Dacă mie mi se întâmplă ceva, voi trebuie să 
faceţi în aşa fel încât lichidul ăsta să ajungă în 
preajma băiatului. Nu sunt nici cinci minute de 
când spuneai că nu avem nimic în comun cu o 
creatură a Kyrallului. Ei bine, asta este şansa 
noastră. Indiferent ce va fi, Sfântul Augustin cel 
Nou sau Rim, băiatul acela ne poate fi un aliat 
de nădejde, poate duce mai departe crezul 
nostru. De aceea nu trebuie să ezitaţi nici o 
clipă, aşa cum n-o voi face nici eu dacă voi 
ajunge vreodată în preajma lui. 

Tăcură din nou. Airam se plimba nervoasă 
prin cameră. Patru paşi până la pat şi apoi încă 
patru până la uşă. 

— Dar tu ce crezi? Ce vor face viruşii 
ăştia? întrebă ea deodată. 

Radoslav nu răspunse imediat. 

— Rim sau Sfântul Augustin cel Nou. Ce va 
alege Dumnezeu să ne trimită. Nu e ciudat cum 
miile de ani ale Abației nu ne-au pregătit pentru 
a răspunde corect la întrebarea asta? In toată 
existenţa noastră ne-am iluzionat că liberul 
arbitru nu există, ca vieţile noastre urmează un 
curs stabilit, că Dumnezeu ne mântuieşte sau 
nu, ne trimite sfinţi pentru ca noi să fim pregătiţi 


să ne ducem la bun sfârşit menirea ultimă. Şi în 
toţi anii ăştia am făcut cam tot ce ne taie capul, 
fiind convinşi că nu ne putem abate de la calea 
dumnezeiască, indiferent de blestemăţiile pe 
care le comiteam. Şi totuşi, uite! Suntem acum 
la o răspântie dumnezeiască: fiindcă El însuşi 
are de ales, vieţile noastre se vor schimba. 

— Asta e o problemă care depăşeşte 
puterea noastră de înţelegere, zâmbi Maria. 
Poate că, de aceea, nici nu putem încă să te 
înlocuim, Rade. 

— O să trebuiască, şopti bătrânul, care-şi 
puse la loc fiola în punguţa de piele pe care o 
ascunse în sân cu un gest furişat. 

Femeile ieşiră din camera Abatelui şi pe 
coridor se întâlniră cu quintii, care nici măcar nu 
încercară să mascheze faptul că le urmăreau. Îşi 
zâmbiră una alteia şi se despărţiră. Maria porni 
spre camera ei iar Airam spre ieşire. 

Rămas singur,  Abatele începu să 
murmure: 

— Şi dacă ne-am înşelat? Dacă toată viaţa 
noastră a fost o înşiruire de decizii, în care Tu, 
Doamne, nu ai avut nici un cuvânt de spus? Cu 
cine vom împărţi povara asta? lartă-mă că mă 
îndoiesc, dar anii lungi pe care tot Tu mi i-ai 
hărăzit m-au învăţat că a alege nu e întotdeauna 
complicat. Fiindcă nimic nu e veşnic şi, de fapt, 
chiar dacă la un moment dat rătăceşti cărarea, 
nimic nu te poate abate de la drumul tău. Viaţa 
se scurge către moarte. Ocolişurile pe care le 
parcurgem între aceste două puncte abia dacă 
au însemnătate pentru noi. Pe Tine, Doamne, e 
greu de crezut că Te interesează. 


Airam se certă ca de obicei cu gardienii de 
la poartă, care refuzară să o lase să iasă. Doar 
arareori insistenţele ei dădeau rezultate, dar se 
obişnuise să-i tachineze şi ajunsese să creadă 
chiar că, în puţinele zile când nu trecea pe- 
acolo, soldaţii se plictiseau. Dialogul lor urma 
mereu alte tipicuri, ceea ce era de-a dreptul o 
distracţie într-un loc în care lucrurile se 
schimbau doar rareori. Când intră în camera 
surorii ei, o văzu pe aceasta aşezata în faţa unei 
oglinzi, pieptănându-şi părul. Se apropie şi-i 
puse mâinile pe umeri. În momentul acela 
imaginea reflectată a chipurilor lor îi dădu o 
senzaţie stranie. Simţea că undeva, foarte 
aproape de conştiinţă, se născuse o întrebare al 
cărui răspuns ar fi însemnat o viziune nouă. 
Senzaţia era atât de puternică încât închise ochii 
încercând să se concentreze pentru a-şi da 
seama ce anume îi sugerase imaginea chipurilor 
lor. 

— Ce-i cu tine? 

— Nimic... Te gândeşti la el? 

— Doar rareori acum. 

Maria se întoarse spre sora ei. 

— Trebuie să fie un flăcău pe cinste. 

— lar noi trebuie să ne  respectăm 
jurământul şi să-l apărăm de germenii din fiola 
aia a lui Radoslav. 

— Şi cu băiatul de pe Kyrall ce-o să 
facem? 

— A, cu el merită să experimentăm. Dacă 
este cine crede Radoslav că este, atunci e chiar 
mai bine aşa, fiindcă dacă vreodată băiatul lui 


Stin va fi expus viruşilor ăstora, vom şti dinainte 
în ce se va transforma. 

Femeile tăcură preţ de câteva clipe şi apoi 
Airam bombăni: 

— Sper doar ca toanta de maică-sa să se fi 
descurcat pe Vechea Terra cu ceea ce i-am 
trimis. 

— Eşti incorigibilă..., râse Maria. 

— Normal. Sunt şi lucruri în care într- 
adevăr doar ţi se pare că poţi alege. Nu au am 
decis să fiu ceea ce sunt. 

— Dar tu ai decis să-l salvăm pe băiatul lui 
Stin. 

— Asta da. Şi chiar pot să spun că în 
momentul ăla am simţit un pic dumnezeirea. 


"Mama a murit fiind ferm convinsă că 
există un fel de relaţie între coşurile cu fructe pe 
care le jertfea la Templu şi împlinirea ei ca fiinţă 
umană. Multă vreme după ce în mine s-au trezit 
conştiinţele voluntarilor, am crezut că în întreg 
Universul nu există constrângere mai mare 
decât cea la care am fost supusă eu. Când am 
aflat însă despre viaţa operatorilor din psiac, mi- 
am dat seama cât de tare greşisem. Libertatea 
poate fi o constrângere chiar mai mare decât 
secolele noastre de sclavie. Acum însă, că ştim 
asta, oare n-ar trebui să privim înapoi spre ceea 
ce am fost şi să judecăm altfel lucrurile, 
reprimindu-l pe Dumnezeu în sufletele noastre?" 

Oksana Bint Laesia - /ntroaucere în studiul 
Regulamentului canonic 

ALAANA SE  INTEGRASE între ceilalți 
operatori şi încerca să treacă, pe cât de 
neobservată se putea. Simţea din minţile 
clonelor că adunarea aceea era semn că 
acţiunile ei deveniseră evidente. 

Nu-i era frică de moarte... Işi analiză cu 
atenţie trăirile şi acceptă că era doar foarte 
curioasă unde aveau să se sfârşească toate 
evenimentele care păreau că se precipită de 
când decisese să-i anunţe pe toţi de calităţile 
excepţionale ale lui  jorlee-Xtyn. Ultimele 
contacte mentale cu gquinți; îi aduseseră veşti 
interesante atât de pe Z cât şi din 
ascunzătoarea de pe Kyrall. Trebuia să 
recunoască însă că nu soarta politică a 
Imperiului o interesa, ci mai ales destinul lui 
Jorlee, tânărul din câmpie a cărui minte reuşise 
să o modeleze aşa încât să fie atât de 
asemănătoare cu aceea a lui Rim. 

Se apropia de sala de întrunire şi, înainte 
de a intra pe uşa strâmtă, se mai gândi o dată la 
Rimio de Vassur, quintul care reprezentase timp 
de ani buni misiunea ei principală. li cunoscuse 
fiecare ungher al minţii, putea spune încă 
dinainte de a iniţia contactul mental dacă e 
supărat sau dacă a izbândit în misiunile sale. 


Mintea lui lumina într-un fel ciudat, iradia o 
strălucire pe care nu o mai resimţise în prezenţa 
nici unui operator din galaxie. Ştia că e normal 
să fie aşa, că ea fusese aleasă să îi fie operator 
tocmai datorită compatibilităţii dintre minţile lor. 
Prefera însă să pretindă, chiar şi faţă de ea 
însăşi, că relaţia aceea pe care o avusese cu 
quintul imperial fusese cu mult mai mult decât o 
mediere banală menită să transmită rapoarte 
militare seci. O asemenea iubire ciudată era 
maximul care se putea obţine de la o viaţă de 
operator psi. 

Alaana clipi des când intră în încăpere şi 
sondă cu disperare în jur. Percepea însă doar 
minţile celorlalți colegi. Resimţea prezenţa 
clonelor, dar, fiindcă erau atât de mulţi operatori 
şi cu toţii erau agitaţi, în mintea ei se înghesuiau 
larme asurzitoare. 

— Cred că mă cunoaşteţi deja, spuse calm 
Oksana privind feroce la operatori. 

Alaana se concentra asupra fizionomiei 
femeii, încercând să pătrundă dincolo de ochii ei 
reci. Zadarnic. 

— Daaaa, rosti Tader, lungind răspunsul şi 
făcându-l să sune precum vorba unui copil 
răzgâiat. Ştim cine eşti, dar nu înţelegem... 

— Tu cine eşti? se răsti femeia. 

Bărbatul îi susţinu privirea doar pentru 
câteva fracțiuni de secundă. 

— Tader. Sunt cel mai vechi operator şi de 
obicei vorbesc în numele colegilor mei... 

— De ce? Eşti prea bătrân ca să participi la 
orgiile lor? 


Bărbatul îşi înălţă semet capul şi rămase 
nemişcat, păstrându-şi însă ochii în pământ. 

— Păi ce e de ascuns? De ce te-ai supărat? 
Toată lumea ştie de protocolul ăla de 
constrângeri zero. Toată lumea ştie de desfrâul 
pe care îl practicaţi... 

— Cu respect vă atrag atenţia că nu 
înţelegeţi. 

— Ba înţeleg foarte bine, hohoti Oksana cu 
un glas îngroşat în mod voit. Spuneai că ştii cine 
sunt. 

Tader aproba din cap. 

— Şi ştii şi ce am scris? 

Aceeaşi aprobare. 

— Şi chiar şi aşa îţi închipui că nu sesizez 
cu adevărat necesitatea orgiilor alea? Ştiu că 
trebuie să vă eliberaţi de tensiuni. Ştiu că 
trebuie să vă întreţineţi respectul de sine, ştiu 
că încercaţi să vă eliminaţi orice urmă de 
inhibiţie... Aşa vă pregătiţi voi pentru ceea ce 
aveţi de făcut. Întreg universul va apreciază şi 
vă înţelege. Dar asta nu înseamnă că faceţi însă 
şi un lucru pentru care ar trebui să vă laude 
cineva. 

— Să ne laude nu, spuse Tader cu glas 
stins, dar puțin respect... Administrația 
imperială obişnuia să nu piardă din vedere că 
nici unul dintre noi nu a ales cu adevărat să fie 
operator. 

Johansson, care asistase tăcut până atunci 
la conversație, lovi violent cu palma deschisă în 
masă, atrăgând atenția tuturor asupra sa. 

— Tocmai asta e şi problema, Tader. Se 
pare că vechea administrație vă înțelegea mult 


mai bine. Mă rog, cel puţin aşa credeţi voi. Şi de 
aceea nu precupeţiţi nici un efort ca să o 
aduceţi înapoi. 

O linişte grea se lăsă asupra încăperii. 
Timpul păru că zace suspendat preţ de câteva 
secunde, până când o tânără cu pielea străvezie 
izbucni într-un acces nervos de tuse. 

— Nu înţeleg, încercă Tader o ripostă 
vagă. 

— Şi totuşi e simplu, îi răspunse repede 
Johansson. Se pare că, indiferent de ceea ce 
facem, indiferent de cât de precauţi încercăm să 
fim, fostul vostru împărat, Bella, afla imediat de 
planurile noastre. E atât de iscusit şi are iscoade 
atât de bune, încât a avut neruşinarea de a 
organiza o paradă militară atunci când sonda 
noastră i-a descoperit într-un târziu 
ascunzătoarea. 

— Desigur că asta spune mai multe 
despre îngâmfarea lui patologică decât despre 
inteligenţa şi forţa sa militară, completă Oksana 
privind zâmbitor spre Johansson. 

Bărbatul îi surâse la rândul lui şi apoi se 
întoarse din nou spre Tader. 

— Probabil că nu vom putea obţine 
niciodată loialitatea voastră deplină. Se prea 
poate ca acest lucru să fie normal... Ceea ce e 
de neacceptat însă e încercarea stupidă de 
asasinat căreia era să îi cădem victime eu şi 
Oksana. Cu asta nu vom fi de acord şi nu vom 
tolera asemenea acte. Una e să trimiţi mesaje 
spre cine ştie ce prost care se joacă de-a soldaţii 
şi cu totul altceva să încerci să îl asasinezi pe 
guvernatorul quadrantului... 


— Cu respect vă aducem la cunoştinţă că 
noi nu ştim ce... 

— Te joci cu viaţa ta, bătrâne, rânji 
Johansson. 

— Prefer sa îmi pun propria viaţă în pericol 
decât să îi expun pe colegii mei la un sfârşit 
tragic. Nu ştiu la ce tentativă de asasinat vă 
referiţi. 

Tonul bătrânului devenise tăios şi 
Johansson simţi brusc cum, în minte, i se insinua 
o senzaţie de nelinişte. Se hotărî să facă un pas 
înapoi. 

— Nu ştiu câţi dintre voi au ieşit vreodată 
din psiac să se plimbe cu barca... 

Mulțimea operatorilor fu străbătută de 
rumoare. 

— Ştiţi bine, domnule Johansson, că aşa 
ceva nu este posibil, clătină din cap Tader. 
Creaturile care populează oceanul sunt foarte 
sensibile la prezenţa creierelor cu potenţial psi 
ridicat. Ne-ar ataca... În plus, din câte ştiu eu, ne 
este strict interzis să părăsim psiacul. 

— Da, v-ar ataca, rânji din nou militarul. 
Exact aşa ar face. Eu nu am însă o minte atât de 
puternică precum voi şi totuşi, pe când mă 
aflam doar cu Oksana într-o barcă, am fost 
atacați cu furie de nişte meduze uriaşe, absolut 
înspăimântătoare. Am luptat în jumătate din 
galaxia asta, dar nu am văzut nicăieri lighioane 
mai scârboase... 

Oksana se ridică de pe scaunul pe care 
stătuse câtăva vreme şi continuă, fără să-l lase 
pe Johansson să termine povestirea. 


— Ne întrebăm de aceea dacă nu cumva 
unul dintre voi a reuşit să creeze un câmp psi la 
distanţă... Să proiecteze cumva energia 
gândurilor lui... Ce-i? De ce vă priviţi aşa? 

Primul hohot de râs izbucni ca o eliberare. 
Într-un moment, toţi operatorii râdeau cu o poftă 
nebună. 

— Ce mama dracului, izbucni Oksana 
ducând mâna spre laser. 

— A cui mamă? întrebă Tader care încerca 
din răsputeri să se abţină să nu râdă. 

Femeia realiză brusc că înjurătura aceea 
era mult prea veche pentru ca vreunul din 
operatori să o înţeleagă şi se calmă. 

— Ce se întâmplă? 

— Ştiţi, condiţionarea noastră la râs e cea 
mai puternică din toate. Amintirea unui 
eveniment hilar în care un operator nu a râs pe 
săturate poate diminua performanţele psi până 
la optzeci la sută pe termen mediu. 

— Bine, înţeleg asta, zise Oksana, dar ce e 
atât de amuzant? 

— Circulă o glumă despre ce ar face un 
operator dacă ar putea să creeze un asemenea 
câmp mental la distanţă. 

— Spune! 

— E destul de deocheată. Prefer să vă fac 
să înţelegeţi altfel. Ştiţi că pe platoul continental 
există nişte creaturi care se numesc lentile, deşi 
ele sunt mai degrabă ca nişte mase informe de 
carne care se târăsc pe câteva pseudopode. 
Vietăţile astea au capacitatea de a crea 
formaţiuni lenticulare de aer, mult deasupra 
adversarilor lor, în care aerul are altă 


temperatură. Ca urmare, ele se comportă ca o 
lupă aşezată în plin soare. Sunt foarte 
periculoase... 

— Tot nu înţeleg, mormăi Johansson. 

— Noi nu putem face aşa ceva. lar colegii 
mei au râs mai degrabă fiindcă, dacă ar fi fost 
capabili să stârnească în jurul ambarcaţiunii 
dumneavoastră un asemenea câmp psi şi ar fi 
vrut într-adevăr să vă ucidă, atunci ar fi găsit cu 
siguranţă ceva mult mai periculos decât atacul 
presupus al unor creaturi marine... 

Johansson se uită la Oksana şi privirile li se 
întâlniră. Ceea ce spusese Tader avea sens. 

— Şi atunci? 

— Nu ştiu. Trebuie să fi fost altceva. Poate 
că aveau pui, cine ştie? Nu cunosc mai nimic 
despre viaţa animalelor alea. Sunt însă sigur că 
nici unul dintre operatori nu are o forţă mentală 
atât de mare încât să poată face transformări 
ale spaţiului fizic la kilometri întregi depărtare. 
Chiar dacă ne asociem şi folosim sala de 
transmisiuni şi tot nu putem nici măcar să 
ridicăm o frunză de pe pământ. Am încercat... 

Barna, care stătuse tăcut pe toată 
perioada discuţiei, se simţi dator să intervină. 

— Ceea ce li s-a întâmplat celor doi 
prieteni ai mei nu contează foarte mult. Au 
scăpat cu viaţă, sunt militari şi trebuie să-şi 
revină. Eu sunt însă curios care dintre voi este 
trădătorul care vinde secrete lui Bella. Şi o să-l 
găsesc chiar dacă asta va însemna să mai încalc 
câteva din regulile alea care spun că nu trebuie 
să fiţi supuşi nici unei condiţionări. O să încep cu 
mâncarea... De mâine cred că o să reduc o 


parte din raţii. Şi o să continui până când mi-l 
veţi preda pe trădător. 

Rumoarea se aşternu din nou peste 
cameră, operatorii vorbind toţi deodată, dar în 
şoaptă. Doi tineri se ridicară şi merseră până la 
Tader gesticulând disperaţi. 

— E rândul nostru să nu înţelegem, 
domnule Johansson. 

— Durdrin! Nu ştiu de ce te încăpăţânezi 
să-mi spui altfel de cum mă cheamă? 

Bătrânul îl privi consternat pe comandant. 

— Credeam că dacă Oksana Bint Laesia e 
aici... 

— Regula numelor nu se mai ţine, nu-i 
aşa? Ei uite că se ţine! Şi asta e o dovadă clară 
că trebuie să laşi presupunerile pentru alţii. 

— Chiar şi aşa, continuă netulburat Tader, 
e greu de înţeles ce vreţi să obţineţi cu asta. Ne 
veţi reduce performantele şi cele mai 
îndepărtate  gquandrante nu ne vor mai fi 
accesibile. 

— Doar nu vrei să spui că există un fel de 
relaţie de proporţionalitate între cât primiţi de 
mâncare şi distanţa până la care bat gândurile 
voastre? hohoti Barna. 

— Ba chiar asta aş dori să vă fac să 
înţelegeţi. Mecanismul nu e nici pe departe atât 
de simplu pe cât doriţi sa-l prezentaţi dar, în 
esenţă, puterile noastre pot fi înţelese şi pe baza 
unui bilanţ energetic. 

Oksana veni până aproape de bătrân, 
conştientă că sânii ei voluminoşi ating pieptul 
bărbatului. 


— Atunci poate că o să vă dăm să mâncaţi 
cât poftiţi, dar o să vă punem inhibitori sexuali 
în mâncare. Da, da, asta o să facem! De fapt, în 
vremurile din care ne tragem noi, felul în care 
vă petreceţi voi perioadele de odihnă s-ar fi 
numit perversiuni bolnave. 

Tader clătină senin din cap. 

— Efectul va fi acelaşi... 

— Hai, că asta e de-a dreptul comic, 
izbucni femeia depărtându-se. Vrei să spui că 
partida de sex cu fiinţa de acolo te face să strigi 
de să se audă până pe Klemplant? 

Alaana îngheţă. Degetul întins al Oksanei 
o indica fără putinţă de tăgadă. Işi plecă privirile 
în pământ, încercând din răsputeri să îşi închidă 
gândurile în ea însăşi. Preţ de câteva momente, 
prin cap îi trecură planuri nebuneşti de evadare. 
Inima îi bătea să-i spargă pieptul. 

— A avea e deseori sinonim cu a putea 
avea, rosti calm Tader. Am petrecut clipe 
deosebite cu Alaana. Suntem colegi încă de pe 
vremea Imperiului. Bănuiesc că vârsta ei v-a 
făcut să o arătaţi... Să ştiţi însă că e una dintre 
cele mai... 

—... urâte femei pe care le-am văzut 
vreodată. Uită-te ce faţă are! Parcă e o lăcustă, 
lătră Oksana. 

Barna hohoti zgomotos. 

— larăşi foloseşti cuvinte de pe Vechea 
Terra. Şi chiar sunt curios cine a vorbit acum: 
Oksana sau Johansson? 

Femeia îi privi cu un zâmbet larg şi apoi se 
depărtă câţiva paşi pentru a-i cuprinde pe 


operatori în raza ei vizuală. Cu un gest scurt îl 
trimise pe Tader la locul lui. 

— Ştim că avem un trădător în psiac. E o 
chestiune de bun simţ. Am vrut să vă spunem 
că nu vom ezita niciodată să facem ceea ce 
trebuie făcut pentru a ne atinge ţelurile. O să-l 
zdrobim pe Bella şi pe toţi ai lui ca să ne 
răzbunăm pentru secolele de sclavie în care ne- 
au ţinut pe noi şi pe strămoşii noştri. Oricine ar fi 
spionul, să aibă grijă să-i comunice şi asta. O să 
zdrobim planeta Z, locul în care s-a ascuns de 
mânia noastră. Asta să-i spuneţi. Acum sunteţi 
liberi. 

Fără să îşi poată comanda trupului, Alaana 
se trezi că se ridică în picioare şi strigă către 
cele trei clone: 

— Şi ce-o să-i faceţi trădătorului? Ar putea 
fi oricine dintre noi. 

Cele două femei se înfruntară din priviri. 
Alaana făcu un mic pas în faţă rămânând însă 
printre ai ei. 

— Nu vom ezita să-l ucidem, rosti sec 
Oksana. 

Alaana clătină din cap. 

— V-aţi gândit vreodată ce s-ar întâmpla 
dacă într-o zi am decide cu toţii să ne 
sinucidem? Refacerea legăturilor interplanetare 
ar dura secole întregi! 

— Şi de ce aţi face asta? 

— Îl huliţi pe Bella şi pe tatăl lui, pe 
Kasser, dar în _trufia voastră ignoraţi şi 
învăţăturile pe care le-aţi fi putut desprinde din 
destinul lor! 


— Şi care ar fi alea? Cum să stai 
şaptesprezece ani pe o planetă cultivând 
rădăcini? o zeflemisi Bârna. 

— Nu! Ci înțelegând că, atâta vreme cât 
ne veţi lăsa în pace, noi ne vom face treaba şi 
vom fi cea mai importantă unealtă pe care o 
aveţi la dispoziţie. 

Oksana dădu să spună ceva, dar mâna lui 
Durdrin, aşezată pe umărul ei drept, o făcu să se 
abţină. Priviră în tăcere cum operatorii ies din 
sală după care, ca la un semn, toţi trei răsuflară 
adânc. 

— Nu ştiam cum să mai trag de timp, zise 
Oksana într-un târziu. Dacă amărâta aia nu lua 
în serios jignirea mea, chiar că nu mai aveam 
nici o soluţie. 

Pe o uşă mai mică intră Şestov. 

— Gata. Băiatul ăla era să moară din 
cauza încordării şi a suprasolicitării. Am reuşit sa 
declanşăm atacul sincron din trei direcţii. În 
cinci minute, navele noastre vor ieşi din 
hiperspaţiu lângă Z. Mă îndoiesc că Bella ar fi 
putut fi avertizat la timp. În câteva ore, victoria 
ar trebui să fie a noastră. 

Deşi tonul pe care Şestov spusese toate 
astea era foarte optimist, cei patru nu se grăbiră 
să zâmbească. Stratagema lor funcţionase. Aşa 
cum  anticipase Oksana, pentru operatori, 
ameninţarea voalată cu violenţa fizică fusese de 
ajuns pentru a-l bloca pe spion şi a-l împiedica 
să-şi dea seama că, în timp ce el vorbea cu şefii 
psiacului, se punea la cale un atac nimicitor 
asupra planetei Z. Şestov se folosise de răgazul 
şedinţei închipuite pentru a coordona atacul. 


Riscaseră alegând un operator care ar fi putut fi 
chiar el spionul, dar aşa cum spunea Oksana, 
dimensiunile victoriilor erau întotdeauna 
proporţionale cu cele ale riscurilor. 


"Stiu că gândurile mele nu o să le convină 
Johanssonilor. Eu însămi împărtăşesc memoriile 
colonelului care a fost primul nostru comandant. 
Dar tocmai de aceea trebuie să vă atrag atenţia 
asupra unor vorbe care se rosteau des în 
vremea celor O Mie de Voluntari. Istoria se 
repetă, obişnuiam să ne îmbărbătăm pe când 
doream să luăm cu asalt locurile sfinte ale celor 
trei religii. Abia astăzi, după o moarte şi aproape 
două milenii de letargie, îmi dau seama că 
vorbele astea sunt greşite. Fiindcă natura 
umană rămâne neschimbată facem mereu 
aceleaşi greşeli şi avem aceleaşi izbânzi, despre 
care ne încăpăţânăm însă să credem că sunt 
noi, pentru a ne oferi iluzia că nu trăim 
degeaba." 

— SPER CA TACTICA TA să dea roade, îi 
aruncă printre dinţi Bella lui N'Gai Loon. 

— Cu tot respectul, Sire, îmi permit să vă 
atrag atenţia că nu avem nimic mai bun de făcut 
decât cele ce am sugerat eu. 

— Şi de unde ştii asta? Familia mea a 
cucerit aproape toată galaxia şi apoi a avut o 
superioritate incontestabilă... 

— Până când clonele au spulberat 
superioritatea asta în doar trei ani... mormăi 
Maestrul guinților, fără să ia în seamă gestul 
nervos care, în mintea împăratului, s-ar fi dorit o 
culme a amenințării. 

Bărbaţii tăcură şi nici nu întoarseră capul 
atunci când cei doi quinti, Allin Perse şi Heyyn 
Tars, pătrunseră în cameră. 

— De ce naiba nu mai atacă odată? strigă 
Bella, lăsând să se vadă că tensiunea începea să 
depăşească puterile sale de a o stăpâni. Asta a 
fost tot? Şiragul ăla de nave? 

— Mă îndoiesc, spuse calm Allin Perse. E 
clar că au fost doar un grup de cercetaşi. L-am 
văzut pe unul din piloţii lor trimițând o sondă 
minusculă... 

— Şi ce să cerceteze? răbufni Bella. Am 
urmat tactica ta şi, uite, că am încasat în plin 


bombele alea. Acum sunt convinşi că un atac 
orbital ne va distruge şi se pregătesc probabil să 
ne şteargă de pe faţa planetei. 

— Şi asta e foarte bine, dădu din cap N'Gai 
Loon, mulţumit. 

— lar noi, continuă Bella făcându-se că nu 
l-a auzit pe bătrân, ne-am plasat navetele pe 
suprafaţă, auzi!, pe suprafaţa lunilor. Nu, 
hotărât lucru, ar trebui să te arestez chiar acum 
şi să îmi pun navele la o secundă depărtare de 
punctele Lagrange... 

N'Gai Loon îşi aţinti privirea rece spre 
împărat, reducându-l la tăcere. Era în căutătura 
bătrânului Maestru un fior pe care Bella îl resimţi 
ca pe un curent electric. 

— Sire! Aţi pierdut în felul acesta toate 
planetele pe care le aveaţi. Nu vă pot îngădui să 
faceţi şi acum aceeaşi greşeală, exclamă N'Gai 
Loon pe un ton ameninţător. 

Împăratul îşi pironi ochii pe încheietura 
mâinii stângi a celuilalt, într-o încercare 
instinctivă de a vedea şi cea mai mică urmă 
care ar fi putut trăda prezenţa în acel loc a unei 
lame de accun. 

— Nu-mi îngădui? bravă Bella. Dar cine 
eşti tu să-mi îngădui! Eu sunt împăratul... 

—O să  redeveniţi. Deocamdată nu 
conduceţi decât câţiva exilați pe o planetă la 
marginea Galaxiei. În acest univers există însă şi 
forţe mai puternice decât ereditatea unei case 
imperiale. 

— De exemplu... se răţoi Bella. 

N'Gai Loon îşi întoarse privirile spre cei doi 
quinti care asistau impasibili la cearta celor doi. 


Bella încercă să alunge iluminarea bruscă 
din mintea sa ca pe o nălucă. Şi totuşi, în pofida 
a ceea ce dinastia Boszt crezuse dintotdeauna, 
quinții nu îi erau devotați întru totul. Mulţi dintre 
înaintaşii săi nici nu se întrebaseră până unde 
merge loialitatea quintilor. Nu fusese necesar 
atâta vreme cât însăşi existenţa quintaratului nu 
fusese în pericol. 

— Să înţeleg..., începu împăratul lungind 
cuvintele în speranţa că avea să fie întrerupt. 

N'Gai Loon dădu aprobator din cap. 

— Sunt prea multe în joc pentru a îngădui 
încă o tactică greşită. Fără mine nu mai există 
Ordinul guinților. Şi asta nu se poate admite. Nu 
am de gând însă să fac altceva decât să vă rog, 
Sire, să aveţi încredere în mine... 

Impăratul ridică privirile spre locul în care 
se îmbinau pereţii cu tavanul. Numără în gând 
până la zece şi apoi răspunse ca şi cum ar fi 
gândit profund la o alternativă. 

— Bine, o să facem cum spui. Dar trebuie 
să îmi mai explici o dată. 

Bătrânul Maestru începu din nou să 
vorbească sacadat, trezind rezonanţe care 
păstrau o nuanţă jignitoare, pe care însă 
împăratul se prefăcea că nu o observă. 

Timp de mai bine de un mileniu, tactica 
standard de atac era terminarea saltului 
hiperspaţial în punctele Lagrange ale sistemului 
format de planetă şi de sateliții săi naturali. 
Saltul era prevăzut în aşa fel încât navele 
ajungeau cu viteză zero în acele puncte, ceea ce 
le permitea apoi să se înscrie pe orbite aleatorii 
şi deci greu de interceptat. Un salt în orice alt 


punct forţa nava la o traiectorie previzibilă şi 
uşor de contracarat de apărările orbitale. 

Procedura standard de atac a flotei 
imperiale era axată pe ieşirea din hiperspaţiu în 
punctele Lagrange mobile, atunci când sistemul 
de mase le plasa în apropierea planetelor. De 
cele mai multe ori, o asemenea tactică însemna 
practic explozia unui ghem de nave care se 
lansau pe orbite joase, atacând în chip 
imprevizibil fie sateliții geostaţionari, fie chiar 
direct suprafaţa. În sistemele cu câte trei sau 
chiar patru sateliți, era adesea aproape 
imposibil de acţionat cu eficienţă împotriva unui 
număr suficient de mare de nave care atacau 
astfel. Una dintre ele reuşea bombardamentul 
orbital. Şi, de cele mai multe ori, asta fusese de 
ajuns pentru dinastia Boszt. 

Secolele de pace trecuseră însă această 
tactică dincolo de rutină şi o transformaseră 
într-o adevărată dogmă. Echipamentul de 
navigaţie standard a navelor militare avea 
predefinită ieşirea din hiperspaţiu în punctele 
Lagrange. Întâmplarea făcuse însă ca, atunci 
când  atacaseră primele câteva sisteme, 
punctele Lagrange mobile să se afle la mare 
depărtare de suprafaţa planetelor şi de aceea 
clonele trăseseră concluzia că navetele au 
probabil un defect, aşa încât le reprogramaseră 
vectorii pentru o apariţie cât mai apropiată de 
suprafaţă. N'Gai Loon era însă convins că, 
pentru a ataca Z, clonele se vor folosi de 
punctele Lagrange. 

— De ce să facă o asemenea prostie? 


— Ba am zeci de motive să cred că se vor 
comporta aşa cum cred eu. Am privit căderea 
Alderbaraanului de nenumărate ori. Au ieşit din 
hiperspaţiu pe orbite geostaţionare. Ar fi trebuit 
să fie o joacă de copii să le doboare navetele. 
Dar n-a fost. S-a dovedit că de atâţia ani eram 
convinşi că ştim cum să parăm un atac pe orbite 
joase încât nimeni nu a mai exersat lucrul ăsta 
şi nu am ştiut ce să facem în momentul acela. 

— Au avut noroc! strigă Bella pradă unei 
agitaţii bruşte. Nu cred că puteau ignora o 
chestiune atât de importantă precum... 

— Punctele Lagrange? Glumiţi?! Când au 
murit oamenii ăştia nimeni nu ştia nimic de 
tactica luptelor spaţiale... 

Bella se prăbuşi pe scaunul de unde se 
ridicase pentru a-şi însoţi protestele cu gesturi 
ample. 

— Crezi? întrebă el pierit. 

— Sunt sigur. Dacă o să vă gândiţi mai 
bine, Sire, o să vedeţi că asta explică şi de cea 
căzut Klemplantul. Nu a fost nici o trădare. Pur şi 
simplu au atacat din spatele liniilor de apărare 
orbitală. Fără să vrea şi fără să înţeleagă de ce 
le oferim cu atâta mărinimie punctele noastre 
vulnerabile... 

— Să presupunem că ai dreptate, dădu 
Bella din mână, dorind parcă să alunge o insectă 
supărătoare. Şi atunci raidul de adineaori ce-a 
fost? 

N'Gai Loon zâmbi mulţumit. 

— Timpul are marea calitate de a trece la 
fel pentru toată lumea. În cei cincisprezece ani 
care s-au scurs de la... retragerea dinastiei din 


poziţiile-cheie, e foarte probabil ca ei să fi aflat 
despre tacticile noastre. Punctele Lagrange 
reprezintă totuşi cea mai bună metodă de atac 
asupra unui sistem. 

— Vezi, vezi? Spuneam eu. 

Bătrânul dădu din cap aprobator, zâmbind 
larg şi având aerul că e un profesor care 
încuviinţează progresele unui tânăr uşor debil. 

— Dacă noi am fi înţeles ce tactică 
folosesc, i-am fi putut nimici cu uşurinţă. Am 
fost însă prea siguri pe noi. Sunt convins că 
acum însă vor aplica tactica noastră standard. 

— Te-ai scrântit de tot! exclamă Bella. 
Cum să facă asta, de vreme ce tocmai au atacat 
ca odinioară? 

— Acum şi ei sunt convinşi că o apărare 
croită pentru tactica orbitelor joase le va 
distruge navele în doar câteva zeci de minute. 
Ştiu că nu ne mai pot surprinde. Vor ataca prin 
punctele Lagrange şi e foarte important ca într-o 
primă etapă să aibă senzaţia că noi nu ne 
aşteptam la asta. Acţiunea primelor nave s-a 
dorit de fapt o intoxicare. 

Împăratul începu să lovească cu degetele 
sacadat într-o masă. 

— Nu mai înţeleg nimic. Ştim cum o să 
atace, e chiar probabil să o facă în două feluri, şi 
cu toate astea noi nu ne apărăm deloc. Ideea 
asta fantezistă a ta... 

Maestrul guinților îi aruncă împăratului o 
privire rece. 

— V-aţi întrebat vreodată care a fost 
adevăratul motiv al înfrângerii noastre? Care a 


fost principiul general care ne-a făcut incapabili 
să îi nimicim? 

— De multe ori, răspunse Bella 
dispreţuitor. Dar sunt sigur că tu ai un răspuns 
mai bun. 

— Tot ce se poate. Clonele au minţi de 
fiinţe vechi, entităţi cu care noi uitasem cum 
trebuie să ne purtăm. O să aibă acum parte de 
exact aceeaşi surpriză. O să le oferim ceva la 
care nu aveau cum să se gândească dinainte: 
viteza zeţilor. 

Ca şi cum vorbele acelea ar fi reprezentat 
un fel de semnal, guinții păşiră spre mijlocul 
încăperii cerând din priviri încuviințarea 
Maestrului lor. Bătrânul clătină aproape 
imperceptibil din cap şi cei doi ieşiră păşind 
liniştit. 

— Unde se duc? 

— E momentul. După calculele noastre, ne 
vor ataca pornind din cel puţin trei sisteme. E 
logic deci să fi fixat undeva în spaţiu un punct 
de întâlnire pentru a putea face deodată saltul 
prin hiperspaţiu. Atacul e iminent de acum. 

Ridicându-se cu greutate, N'Gai Loon 
ajunse la fereastră tocmai la vreme pentru a 
vedea decolarea navelor guinților. Ştia că 
fiecare merge spre una din luni pentru a 
coordona acolo escadrile de zeţi. Bătrânul îşi 
permise pentru câteva momente să admire 
traiectoriile arcuite ale navelor, întrebându-se ce 
trebuie să fi simţit oamenii care văzuseră pentru 
prima dată un asemenea spectacol. Ştia că 
lucrul ăsta se întâmplase pe vremea când 


trăiseră originalele Corpului celor O Mie de 
Voluntari. 

Bella tăcea şi el. Era conştient că în ultima 
vreme N'Gai Loon nu-i mai arăta respectul 
cuvenit. Situaţia asta avea să înceteze curând, o 
dată ce avea să reconstituie Consiliul de 
Coroană. Deocamdată nu numai propria lui 
securitate, care depindea de quinti, era 
periclitată de o atitudine prea autoritară. Până şi 
situaţia politică era  încurcată. Quinţii erau 
membri de drept ai Consiliului de Coroană şi, 
dacă s-ar fi pus în discuţie actul prin care ei îşi 
cedau voturile împăratului, atunci poziţia lui de 
conducător al universului cunoscut ar fi fost mai 
mult decât precară. Nu era momentul să se 
angajeze într-o asemenea luptă politică. Şi, 
subliminal, simţea că nici nu e bine să îi pună la 
încercare pe quinti. Era evident că dacă ar fi fost 
să aleagă, loialitatea lor s-ar fi îndreptat spre 
N'Gai Loon sau, în cel mai bun caz, spre tatăl 
său. lar el nu putea permite aşa ceva. 

Bella simţi atingerea uşoară a Maestrului 
pe mâna stângă. Privi spre N'Gai Loon şi apoi 
spre monitorul din camera de comandă. Clonele 
ieşeau din hiperspaţiu în trei puncte Lagrange. 
Spectacolul era grandios. Sondele, aflate mult 
dincolo de planul orbitei, prinseseră exact 
explozia vânătorilor care se lansau pe traiectorii 
prestabilite spre Z. Împăratul ştia că imaginile 
au o întârziere de aproape două minute şi că ele 
nu erau de cine ştie ce folos în cazul unui atac la 
sol. 


— Allin, nu-ţi desconspira încă poziţia. 
Rămâi acolo. Heyyn, porneşte să interceptezi cei 
mai apropiaţi inamici. 

În camera de comandă se năpusti un 
soldat. 

— Vin! Au bombardat puternic câmpia de 
la vest, probabil ca să se asigure că nimic nu le 
va stânjeni asolizarea. 

— Perfect, bătu N'Gai Loon din palme. 

— Ce-o fi aşa de bine!? se miră Bella. 
Atacă din trei părţi, sunt aproape de noi şi tu te 
bucuri. 

— Răbdare, Sire! clătină din cap zâmbitor 
N'Gai Loon privind spre monitor. 

Abia atunci văzu Bella felul în care se 
petreceau lucrurile pe orbită. Vânătorii lui Heyyn 
făceau ravagii printre navele clonelor. Era 
limpede că se mişcă de cel puţin două ori mai 
repede. Acurateţea loviturilor friza perfecțiunea. 
Scuturile celor două fregate rezistau încă, deşi 
soarta navelor părea pecetluită de vreme ce toţi 
vânătorii lor fuseseră doborâţi. Zeţii şi guintu/ 
păreau că roiesc haotic în jurul celor doi coloşi 
de metal ai căror tunari încercau zadarnic măcar 
să vadă una din nave. Dealtfel, fregatele 
încetaseră să mai riposteze, iar frecvențele lor 
de comunicaţii se umpluseră de exclamaţii de 
nedumerire. O formaţie strânsă de trei vânători, 
condusă probabil de Heyyn, se aventură printre 
cele două fregate, dar navele nu traseră una 
asupra celeilalte, aşa cum sperase probabil 
quintul. 

Zeţii continuau să atace furibund aplicând 
salve scurte, căutând o breşă... Pe neaşteptate, 


fără vreun semn prealabil, una din fregate 
explodă. Nava imensă se rupse de la mijloc, iar 
Bella şi N'Gai Loon îşi dădură seama că 
generatorul scutului  explodase din cauza 
suprasolicitării. Furia exploziei cuprinse însă şi 
trei dintre vânătorii zeţi, făcându-i pe ceilalţi 
doisprezece să se îndepărteze. Profitând de 
acest răgaz nesperat, fregata rămasă porni spre 
un alt grup de nave, cel care ar fi trebuit să fie 
ţinta escadrei lui Allin Perse. La rândul lor, 
navele clonelor accelerară şi ele pentru a se 
angaja în luptă şi îi atacară pe zeţi cu proiectile 
explozive. Tactica dădu rezultate şi doi dintre 
vânători dispărură de pe imaginile transmise de 
sonde. 

— Asta nu e bine! Nu mă aşteptam, 
mormăi N'Gai Loon. Din păcate, Zuul nu e aici. 
Chiar, unde e arătarea când ai nevoie de ea? se 
miră bătrânul. 

— E cu trupele noastre şi pregăteşte 
apărarea la sol, răspunse Bella. 

— Bravo! strigă N'Gai Loon părând că nu a 
auzit ce-i spusese împăratul. 

Zeţii lui Heyyn intuiseră distrugerile pe 
care le puteau face proiectilele explozibile, de a 
căror forţă nu puteau scăpa doar graţie iuţelii 
lor. Urmând probabil exemplul guintului, ei 
începură să distrugă rachetele înainte ca 
acestea să explodeze. Manevra asta era însă 
destul de complicată şi dădu timp fregatei 
fugare să se adăpostească printre celelalte 
nave. Erau acum un crucişător, trei fregate şi 
mult mai mulţi vânători. 


— Acum e rândul lui Allin. Nu o să mă 
dezamăgească, zâmbi N'Gai Loon. 

Grăbindu-se să dea ajutor fregatei, clonele 
se plasaseră între rămăşiţele escadrei lui Heyyn 
şi cei douăzeci şi cinci de vânători comandaţi de 
Allin, care decolaseră pe nesimţite şi le căzuseră 
în spate. Când clonele constatară că intraseră 
într-o capcană, navele zeţilor pătrunseseră deja 
adânc în formaţia lor, distrugând unul câte unul 
vânătorii. Curând, în ghemul de nave care 
schimbau lovituri mortale, pătrunseră şi zeţii 
conduşi de Heyyn. În doar câteva zeci de 
secunde, în spaţiu rămaseră doar crucişătorul şi 
fregatele. 

Forţa de foc imperială se concentră apoi 
asupra fregatei atacate în primul val şi rezultatul 
se văzu aproape imediat. Nava se transformă 
într-o sferă de foc în care intră şi botul 
crucişătorului. Cele două fregate rămase 
neatinse începură să se îndepărteze rapid în 
timp ce vânătorii zeţi se concentrară asupra 
crucişătorului. Fulgerarea scurtă a trecerii în 
hiperspaţiu a fregatelor fu ca un semnal pentru 
explozia gigantică a crucişătorului. Aşa cum se 
aşteptase N'Gai Loon, zeţii formau cea mai 
formidabilă forţă de atac orbital din galaxie. 

— Bun! Acum ştim sigur că am scăpat de 
bombardamentul orbital. E vremea să ne 
ocupăm de cei care au aterizat. Să mergem, 
Sire! rosti N'Gai Loon ridicându-se brusc. 

— Şi guinții? Au să vină şi ei? întrebă Bella 
alergând în urma Maestrului care se mişca 
surprinzător de repede nu atât pentru vârsta cât 
pentru aspectul său bătrânicios. 


— Nu. Ei trebuie să se asigure că clonele 
care au coborât nu o să mai aibă unde să se 
întoarcă. Trebuie să distrugă navele de desant. 
Şi, după ce am văzut mai devreme, nu cred că 
asta va fi o problemă. 

Cei doi se îmbarcară într-un car uşor de 
luptă şi parcurseră în câteva minute distanţa 
până la câmpul de bătălie. Maestrul quintilor 
zâmbi văzând liniile combatante, definite foarte 
clar. 

— Vedeţi, Sire? i se adresă el împăratului. 
Tacticieni de şcoală veche, exact aşa cum am 
presupus. Folosesc legile războiului de acum 
două mii de ani. Nu m-ar mira să sape şi 
tranşee. 

— Tranşee? Ce-i asta? 

— Şanţuri, Sire. 

Undeva între cele două linii de demarcaţie 
ardeau carcasele contorsionate ale unor aparate 
de zbor. N'Gai Loon gândi că trebuie să fi fost 
rămăşiţele forţei aeriene a clonelor. Şi zâmbi 
aproape fericit. 

— Sunt prinşi în capcană. Nu mai au unde 
să plece. Transmite-le oamenilor tăi să-i 
hărţuiască. Detaşamentul nostru de rezervă ar 
trebui să poată efectua o încercuire perfectă în 
doar câteva minute. 

— Da, zise Bella. Chiar cred că e 
momentul să cresc moralul trupelor. Am să 
particip chiar eu la ultimul asalt, zise împăratul, 
îmbarcându-se într-un hoover uşor. 

Rămas singur, N'Gai Loon începu să 
privească monitoarele. Imaginile erau cu mult 
mai semnificative decât cele ale bătăliei pe 


orbită, care veniseră cu întârziere. Zeţii erau 
magnifici, Deşi nu făceau decât să riposteze la 
atacurile furibunde ale clonelor, distrugerile pe 
care le pricinuiau erau incredibile. Sute de clone 
muriseră pentru că se încăpăţânaseră să 
descarce încărcător după încărcător în zeţii care 
păreau că nu sunt stânjeniţi deloc de focul lor. 
Când înţeleseseră că au nevoie de arme mai 
puternice, clonele se regrupaseră în jurul carelor 
de asalt, dar era deja prea târziu. Majoritatea 
blindatelor fuseseră distruse de oamenii lui 
Bella, care ştiau că ele reprezintă singurul 
pericol real pentru aliaţii lor extratereştri. 
Armata clonelor era redusă acum la o mie de 
oameni înghesuiți într-un cerc cu diametrul de 
maximum 100 de metri şi care ripostau frenetic 
atacurilor care veneau din toate părţile. 

Într-o încercare disperată, trei dintre 
blindate şi aproximativ o sută de soldaţi se 
năpustiră spre o zonă în care densitatea zeţilor 
părea mai mică. Două focuri bine ţintite 
spulberară un detaşament de oameni şi doi zeţi, 
iar clonele se avântară prin breşa făcută. N'Gai 
Loon focaliză imaginea camerei spre locul în 
care atacau clonele şi nu-şi putu stăpâni un 
răcnet de furie. Zuul se afla chiar pe direcţia de 
atac a clonelor. 

Maestrul nici nu încercă să se gândească 
ce ar fi însemnat pierderea interpretului. Incercă 
disperat să cheme un quint, dar se părea că ei 
se află încă pe orbită, angajaţi în lupta cu 
rămăşiţele flotei clonelor. Bătrânul strigă câteva 
ordine către nimeni, nefiind în stare să-şi ia 
privirile de la monitor. O salvă bine ţintită îi 


nimici şi pe ultimii doi zeţi care îl apărau pe Zuul 
şi reuşi să-i sperie pe cei câţiva oameni care 
încercau să ţină piept atacului disperat. Aceştia 
îşi abandonară armele şi începură să fugă în 
dezordine. Abia când Zuul rămase singur în 
imagine, N'Gai Loon îl privi cu atenţie. 
Neîndemânarea extraterestrului se topise, în 
timp ce înfăţişarea lui suferea modificări bizare. 

Două clone traseră de la mai puţin de zece 
metri în Zuul şi Maestrul quintilor strigă din nou. 
Spre marea sa uimire însă, încărcăturile 
energetice trecură prin Zuul, ca şi cum acesta 
nu s-ar fi aflat acolo. Răcnind furios, clonele 
angajară lupta corp la corp dar Zuul se 
transformă într-o umbră, părând că se află 
mereu în altă parte decât ataca avangarda 
clonelor. Abia când celor doi li se alăturară alţi 
câţiva, N'Gai Loon rămase cu gura căscată. Din 
neant, între Zuul şi atacatori se materializară 
şase zeţi. Prea aproape pentru ca tunurile din 
carele de asalt să fie eficiente, zeţii apăruţi de 
niciunde omorâră mai bine de jumătate din 
clone şi distruseră un blindat. Timpul câştigat de 
ei îi permise lui Zuul să fugă şi altor zeţi să le 
sară în ajutor. 

N'Gai Loon privea încă împietrit monitorul 
când Allin Parse urcă hotărât alături de el. 

— Sunt mândru de ei. Nimic nu ne poate 
sta în cale, rosti quintul pe un ton simplu. 

Ca şi cum s-ar fi trezit dintr-un somn 
adânc, Maestrul murmură: 

— Nu se poate... Ba se poate. Mereu l-am 
suspectat... 

— Despre ce vorbiţi? 


N'Gai Loon scutură din cap şi-şi privi 
quintul în ochi: 

— Să ai te rog pregătită o navetă cu o 
încărcătură completă de austral. Suntem într-un 
pericol mai mare decât ne-am fi putut închipui. 

— Ce s-a întâmplat? 

— E mai bine să nu ştii. 

— Dar am izbândit, nu? 

— Aşa se pare... Aşa se pare... 


x k x 


— Mare părinte, ăsta e felul în care vom 
scăpa de blestemul numerelor? Dacă lucrătorii 
noştri vor muri, sigur că va trebui să-i înlocuim, 
ba chiar să se facă loc de încă un Semen. Dar nu 
credeam... 

— Căile oamenilor sunt complicate. 
Stăpânul mi-a spus să avem încredere şi să 
aşteptăm. In curând le vom putea arăta din ceea 
ce ascundem. Nu e încă momentul. Se pare că 
ei sunt tare bucuroşi fiindcă i-au nimicit pe 
ceilalţi. Stăpânul zice că oamenii sunt 
imprevizibili în asemenea situații. 


"Fiindcă reflectă limitările celor care l-au 
scris, Regulamentul canonic ne recomandă să 
credem în legende, cea mai dragă poveste a 
Johanssonilor fiind aceea care spune că noi, 
clonele, am izbândit în lupta cu Imperiul fiindcă 
am fi depozitarii cine ştie cărei forţe ancestrale. 
Este mai bine totuşi să sperăm că am avut mult 
noroc şi că victoria noastră a fost mai degrabă 


rezultatul unei tactici bizare decât o explozie de 
energii mistice. Mă întrebaţi de ce? Hai să 
spunem că n-aş dori să mă trezesc într-o 
dimineaţă spulberată de o forţă mai veche decât 
memoriile noastre originale." 

Oksana Bint Laesia - /ntroaucere în studiul 
Regulamentului canonic 


13. 


ALAANA făcea lucrul care o ţinuse în viaţă 
în cei şaptesprezece ani de la moartea lui Rim: 
explora pe cât de delicat putea mintea lui Xtyn. 

Nu-i plăcea numele ăsta nou. De ce îşi 
spusese tocmai aşa? 

Femeia îşi prinse capul în mâini, privind 
indiferentă la bărbatul asudat care dormea în 
stânga ei. Era bătrân şi îi fusese de nenumărate 
ori tovarăş peste noapte, ca de altfel toţi colegii 
operatori din psiac. Se ridică încet din aşternut, 
încercând să nu-l trezească, şi se aşeză goală la 
mica masă de lucru pe care o folosea pentru 
rarele ocazii în care încerca să îşi mai vopsească 
chipul în modul tradiţional de pe Vechea Terra, 
planeta ei de baştină. _ 

Xtyn... Numele asta o tulbura. Işi dăduse 
seama încă de la început că sonoritarea lui era 
prea apropiată de cea a clonei pe care o 
urmărise Rimio de Vassur în timpul ultimei sale 
misiuni în Abaţie pentru ca alegerea să fi fost 
întâmplătoare. |ncercase de câteva ori să 
urmărească firul gândurilor care duseseră la 
apelativul acela, dar ele o duseseră invariabil în 
acea parte a minţii tânărului în care se ferise 
mereu să intre. 


Cu o mână încordată, aprinse o candelă 
mică şi uleiul aromat din ea umplu imediat 
încăperea cu un miros suav de flori. Se 
întrebase adeseori cum ar putea explica felul în 
care intra în contact cu Xtyn. Experienţa pe care 
o trăia de fiecare dată când naviga printre 
gândurile nerostite ale băiatului nu putea fi 
descrisă perfect în cuvinte, dar ea găsise o 
asemănare pe care o credea destul de bună: se 
prefăcea că este o muscă într-un castel. Cu cât 
insecta e mai mică, cu atât ea trece mai 
neobservată. In acest fel poate admira liniştită 
vitraliile, poate lua parte la discuţii dintre cele 
mai secrete ba chiar, dacă aşteaptă un curent 
de aer potrivit, stârnit de o uşă deschisă 
imprudent, poate ajunge şi în dormitorul 
stăpânilor, acolo unde se consumă cele mai 
ascunse mistere. 

Există însă şi locuri în care nu poate intra, 
tocmai fiindcă e o muscă. La bucătărie, de pildă, 
oamenii sunt obişnuiţi cu insectele şi iau măsuri 
ca să le alunge... Mintea lui Xtyn avea porţiuni 
mari unde chiar şi cea mai mică atingere, chiar 
şi privirea cea mai furişată făceau să cadă 
draperii groase, care obstrucţionau repede 
vederea. Alaana ştia însă ce se afla dincolo de 
aceste bariere. Avusese destul timp pentru a 
prinde frânturi disparate de gânduri şi înţelesese 
demult că acolo erau păstrate acele fragmente 
ale gândirii care nu ajunseseră încă să fie 
accesibile nici lui Xtyn, partea aceea a 
personalităţii sale care avea să se devoaleze o 
dată cu înaintarea în vârstă sau cu trăirea 


evenimentelor care aveau să-l traumatizeze sau 
să-l iniţieze în plictisitoarea stare de adult. 

Mai era însă şi un alt loc care o 
înspăimânta pe Alaana. Undeva, în adâncul 
minţii tânărului, sălăşluia un fel de sferă verde, 
pulsândă, delimitată de o membrană care stătea 
să se rupă mereu şi care scăpa din când în când 
gânduri disparate, autoreparându-se mereu în 
ultima clipă, înaintea unei explozii devastatoare. 
Alaana nu avea nici cea mai mică idee ce s-ar fi 
putut ascunde în porţiunea aceea din mintea 
tânărului. Ştia însă că dorinţa lui de a fi numit 
Xtyn era o emanaţie a acelei zone a minţii sale, 
ceea ce o făcea să înnebunească de grijă la 
gândul că venea vremea în care rezervorul 
acela, mai degrabă un imens furuncul purulent, 
avea să explodeze inundând întreaga minte a lui 
băiatului. 

Când făcu din nou priză cu realitatea, îşi 
dădu seama că îşi înfipsese unghiile în tâmpla 
stângă până aproape la sânge. Decise brusc că 
trebuie să se retragă din preajma părţii aceleia 
înfricoşătoare a minţii lui Xtyn şi o făcu 
admirând modificările făcute de ea în creierul 
băiatului. Încă de când îi descoperise strălucirea, 
care iradia o incredibilă energie psi şi nu părea 
să fie ecranată de câmpul ciupercii chu ci, 
dimpotrivă, era întărită, de parcă s-ar fi aflat 
într-un fel de rezonanţă bizară cu Kyrallul, îi 
fusese frică pentru el. Nu înţelegea deloc felul 
de a fi al băştinaşilor şi când aflase de testul pe 
care aveau să îl susţină tinerii o dată cu 
majoratul, se hotărâse să pregătească mintea 
lui Jorlee, aşa cum îi spunea toată lumea pe 


atunci copilului. Îşi dăduse repede seama că nu 
ştia prea multe pentru a-l antrena în artele 
specifice locului acela aprig şi atunci decisese să 
încerce să-i modifice mintea după arhitectura 
celei a lui Rim. 

Preţ de ani buni îşi imaginase că e un 
păianjen care ţese fire lungi de mătase 
strălucitoare legând, aparent fără vreo noimă, 
conexiuni nervoase, umbrind cu o țesătură 
groasă zone întregi, spărgând zidurile unor 
inhibiţii, croind culoare largi pe căi care nu 
existau în mod natural, totul în încercarea de a 
recrea ceea ce văzuse în mintea lui Rim. Desele 
ei contacte cu guintul îi dezvăluiseră secretul 
mişcărilor extrem de rapide ale lui Rim: 
conexiunile nervoase scurtcircuitate la nivel 
cerebral şi eliminarea multor reflexe şi inhibiţii 
înnăscute în mintea unui om. Nu înţelegea 
desigur cum descoperise Ordinul  guinților 
corelaţiile acelea, şi nici nu ştia cum se făcea că, 
deşi mintea lor arăta atât de diferit de aceea a 
unui om normal, guinții nu  înnebuneau. 
Decisese însă că modificările acelea erau 
singura şansă pentru copilul excepţional pe care 
învățase destul de repede să-l iubească. Intr-un 
târziu reuşise. Băiatul ajunsese să se mişte cu 
mult mai repede decât semenii săi. 

Adaptarea lui Jorlee la noile sale abilităţi şi 
disimularea lor se dovediseră însă cu mult mai 
dificile. Xtyn fusese de câteva ori aproape de 
nebunie, frustrarea legată de condiţia sa 
deosebită luându-i de câteva ori minţile. Fusese 
nevoie ca Alaana să se imagineze în chip de 
dragon furios şi să bată din picior atât de tare 


încât se zguduise întreg castelul minţii băiatului, 
pentru ca Jorlee să nu fie pierdut tocmai de 
intervenţia al cărui scop era să îl salveze. 

Toate astea trecuseră acum. Jorlee 
ajunsese un fel de conducător al tribului lui şi 
totul ar fi fost bine... dacă în mintea lui nu s-ar fi 
scurs din ce în ce mai multe gânduri care 
izvorau din sfera de un verde bolnav care pulsa 
spasmodic undeva în străfunduri. 

Alaana simţi că Xtyn se trezeşte. 

— Ştii că nu-mi place să intri în mintea 
mea când dorm, îi simţi ea şoapta. 

Nici mie nu-mi place, ripostă ea. Nu e 
nimic care să mă apere de izbucnirile acelea de 
gânduri străine şi duşmănoase despre care nici 
eu şi nici tu nu ştim ce sunt. 

— La ce te referi? 

La camerele închise din castelul minţii 
tale, la buboaie care stau să se spargă şi să 
reverse... 

Xtyn se ridică din pat şi îşi îmbrăcă mantia 
shu, trăgându-şi cu hotărâre gluga peste frunte. 
Ştia că asta limita percepțiile Alaanei. 

— Nu pot să fiu la infinit prizonierul fricii 
de mine însumi. Sunt ceea ce sunt, şi dacă mă 
voi dovedi altfel decât speri tu... de fapt, sperăm 
amândoi... ei bine atunci cred că ar trebui să 
acceptam cu seninătate lucrul ăsta. 

Alaana preferă să tacă, deşi ar fi vrut să-i 
spună că nimic din ceea ce definea un om nu 
era predestinat. Conştiinţa acelui fapt însă era 
una care, pur şi simplu, nu s-ar fi potrivit cu 
mintea băiatului... 


Ai de luat o decizie, murmură ea într-un 
târziu. 

— Ştiu, moartea nefericitului ăluia nu o să 
rămână fără urmări... 

Te amăgeşti. Nu asta e hotărârea pe care 
va trebui să o iei. 

Femeia simţi cum mintea tânărului tresare 
năvalnic. 

— Mereu îmi vorbeşti în dodii, niciodată nu 
sunt sigur ce vrei să spui... 

Îţi spun atât cât îţi trebuie pentru ca la un 
moment dat să nu mă poți acuza. 

— Te-ai gândit vreodată cât de multă 
nevoie am de un ajutor? Ştii tu cum e să le spui 
tuturor că nu au trăit bine până acum, că 
obiceiurile lor sunt barbare? Nu e drept! Pe de o 
parte, m-ai învăţat despre felul în care trăiesc 
oamenii şi pe de alta, nu vrei să mă ajuţi să le 
explic... 

Nu asta a fost intenţia mea, Jorlee, deci nu 
am de ce să te ajut. Şi nici nu prea am cum. li 
cunosc prea puțin pe ai tăi ca să ştiu cum ar 
reacționa la argumente care mie mi se par 
valabile. Eşti singur... 

Alaana regretă imediat că îi spusese 
Jorlee. Chiar şi prin ecranul protector al ciupercii 
simţi mintea tânărului inundată de o substanţă 
verde şi se îngrozi. 

Ce faci? tună Alaana în mintea lui Xtyn. 

Tânărul îşi îndesă însă gluga pe cap şi ieşi 
hotărât din camera lui, cufundându-se printre ai 
lui, acolo unde vacarmul vocii /y îl punea la 
adăpost de mintea Alaanei. 

Lonis şi Insa i se alăturară imediat. 


— Au vrut să rupă copacul, şopti repede 
Lonis. Noroc cu Arrus, care le-a zis că ar face 
mai bine să vorbească întâi cu tine. 

— Şi? întrebă Xtyn absent. 

— Te aşteaptă, şopti Insa pe un ton 
disperat. 

Abia atunci Xtyn ridică privirile din pământ 
şi văzu că în faţa lui, la doar câţiva metri, 
stăteau trei bărbaţi care îi aruncau căutături 
piezişe. La mijloc era Vartil, un om blând dar 
hotărât, respectat pentru felul în care ştia să 
aplaneze conflictele. Cu toţii se simțeau mai 
liniştiţi când el era de pază în rand. Era vrednic 
şi apărase cu nădejde nu o dată tribul. Forţa 
minţii lui era atât de mare încât, în schimbul lui, 
preferau să trimită copii, a căror sarcină era să 
nu-l lase să adoarmă. 

Tânărul se opri la doar doi paşi de cei trei 
şi îi măsură liniştit. 

— Înţeleg că vreţi să-mi spuneţi ceva. 

— Băiete... începu Vartil. 

În praful drumului începu să se deseneze o 
dâră perfect circulară care porni să îi înconjoare 
pe cei trei bărbaţi. 

— Dacă îţi închipui că trucurile astea de 
măscărici... 

— Băiat, măscărici, vorbi Xtyn cu glas 
răguşit. Nu ţi se pare că foloseşti cam multe 
cuvinte când ai putea să-mi spui simplu, pe 
nume? 

Vartil privi spre tovarăşii lui, a căror 
hotărâre iniţială, trădată de privirile întunecate 
pe care le aruncau tânărului, părea să se fi 
ştirbit niţel. Ca şi cum, preţ de o clipă, s-ar fi 


gândit să se retragă, îşi lăsă umerii în jos, dar 
apoi mantia sa shu tremură spasmodic şi 
înţepeni apoi în cea mai protocolară formă cu 
putinţă, cu cele trei cute pe umărul stâng care 
trădau caracterul oficial al vorbelor pe care 
dorea să le rostească. 

— Zi, îl încuraja Xtyn, continuând să 
traseze cercul perfect care tindea să îi prindă pe 
cei trei ca într-o capcană. 

Încercând să nu privească în jos şi 
prefăcându-se că nu dă importanţă puterii 
mentale uluitoare trădate de desenul fără cusur 
al cercului chiar şi în punctele unde Xtyn nu 
putea să vadă traiectoria, Vartil spuse pe un ton 
răstit. 

— Nu am înţeles nebunia copacilor, dar 
am acceptat-o fiindcă tocmai legea pe care o 
negi te apără. Tribul Omenori e obişnuit să dea 
ascultare  Preotului. Dar aflu acum că ai 
dezlănţuit războiul! Aflu că ai omorât un semen! 

Xtyn încuviinţă din cap în tăcere. 

— Şi doresc să ştiu ce înseamnă lucrul 
ăsta. De ce târăşti tribul nostru în cea mai 
abjectă dintre toate cele ce pot exista: violenţa 
împotriva altor oameni...? 

Xtyn îşi lăsă mantia să alunece în 
neorânduială, fluturând pe buze un zâmbet 
pricinuit de senzaţia bizară a coloniei de ciuperci 
din veşmânt care reacţiona zgomotos în felul ei 
la o asemenea poruncă neaşteptată. 

— Nu mă veţi putea sili să vă explic 
evidenţa, rosti calm Xtyn. 


— Te putem ruga însă, vorbi Vartil, fără 
însă ca tonul său să fi marcat vreo îndulcire, 
vreun semn că furia lui s-ar fi domolit. 

Xtyn gândi o clipă, fără să încerce să-şi 
ascundă de vocea /y şovăirea şi apoi îşi depărtă 
mâinile într-un gest larg. 

— Şi ce-aţi fi vrut? Să îi permit să fure cea 
mai de preţ relicvă care a rămas de pe urma 
mamei mele? Am aici martori care pot spune 
exact ce s-a petrecut acolo, care pot să vă lase 
în mintea lor şi să vă arate că a fost un accident. 

Vartil puse capul în pământ, evitând 
privirea lui Xtyn. 

— De mii de ani ştim că nici un obiect nu 
este mai presus de o viaţă. Fiindcă o viaţă nu 
înseamnă doar suflarea unui om, ci şi locul lui în 
rand, partea lui din vocea /y... Ce se va alege 
acum de tribul lui? Va fi expus. 

— Am învăţat şi eu toate astea... De fapt, 
nu o să ştiţi niciodată dacă le-am învăţat sau le- 
am citit la consacrare din mintea Preotului, zise 
Xtyn într-o doară, pentru a le reaminti care era 
de fapt raportul de forţe între ei. Savură încântat 
vacarmul produs de vorbele sale în vocea ly. 

Tânărul continuă să traseze cercul în praf 
prin spatele celor trei, murmurând pentru sine 
ceva. 

— Ei bine, îşi pierdu Vartil răbdarea. Ai de 
gând să răspunzi sau?... 

— Sau ce, Vartil? Mă ameninţi tocmai cu 
violenţa pe care mi-o reproşezi? Aş putea să te 
înfrâng şi să te trimit în livadă să fii hrană 
copacilor fără să-ţi dai seama ce se întâmplă. 
Dar nu o să fac asta. Tu eşti parte din fiinţa 


tribului meu. Pentru mine, eşti supus. 
Vagabondul acela care a încercat să ne fure nu 
mă interesează. 

— Şi de ce mă rog nu răspunzi la 
întrebarea asta? 

Nu te du acolo! 

Xtyn deschise gura, dar cuvintele refuzară 
să iasă. Alaana strigase în mintea lui atât de 
tare încât pentru o clipă se întrebă dacă nu 
cumva gândul ei pătrunsese tocmai până în 
vocea /y. Preţ de o fracțiune de secundă, Xtyn 
ascultă cu groază suprapunerea subliminală a 
vocilor interioare ale tribului său. Nimeni nu 
observase nimic. Mai hotărât, scutură din cap de 
parcă ar fi vrut să-şi alunge din ochi o şuviţă de 
păr. 

— Vouă vă sunt conducător! 

Ca şi cum cuvintele acelea descătuşaseră 
un şuvoi de gânduri, de idei noi şi deopotrivă 
familiare, tânărul începu să vorbească: 

— Vă sunt conducător fiindcă am o 
viziune. Nu sunt numai cel mai puternic dintre 
voi, dar şi cel mai preocupat de viitor. E în firea 
lucrurilor ca triburile să fie conduse de aceia 
care pot şi vor să facă bine pentru semenii lor. A 
putea fără să vrei şi a vrea fără să poţi e un 
acelaşi fel de eşec. Dar, chiar şi aşa, a putea şi a 
vrea, fără ca acţiunile tale să urmeze un curs 
măreț, menit a scoate tribul din nevoile 
prezentului, nu înseamnă decât stagnare, încă o 
încuietoare care ne împovărează drumul spre 
viitor. 

Vartil se holbă la Xtyn, fără să înţeleagă 
mare lucru. 


— Ce vrei să spui? 

— Dar nu e evident? Nu înţelegeţi cu toţii? 
strigă Insa, intrând brusc între Xtyn şi cei trei. 
Chiar nu vedeţi ce încearcă să înfăptuiască? 

— Se prea poate ca tu să vezi, o repezi 
Vartil. Numai că vocea ta răsună din morţi. Dacă 
n-ar fi fost el... 

— Exact, strigă fata cu însufleţire. Aşa e. 
Eu sunt visul lui. Fiindcă nu m-aţi jertfit, vă voi fi 
recunoscătoare mereu şi poate că nu vă voi 
putea ajuta în rand, dar există atâtea alte 
feluri... 

— Cel ce nu e capabil să lupte în rand..., 
începu Vartil. 

— Vorbeşti prostii, tună Xtyn. 

— Nu eu am spus asta! răcni la rândul lui 
Vartil. De sute de ani trăim pe baza legii ăsteia! 

— Trăim? Ai trăit tu oare Vartil acum trei 
sute de ani? Vei mai fi tu în rana, acolo unde te 
simţi atât de bine, şi peste două sute? Fiecare 
om trăieşte doar o singură dată şi e de datoria 
lui să facă în aşa fel încât viaţa sa să conteze, să 
schimbe ceea ce erau. 

Xtyn termină de trasat cercul din jurul 
celor trei bărbaţi şi apoi îl arătă cu degetul. 

— Sunteţi prizonierii cercului, hohoti Xtyn. 

Cei trei priviră dăra din praf. Fără ezitare, 
Vartil strică linia perfectă cu vârful sandalei sale. 

— Şi ce ai rezolvat cu asta? Te joci cu 
colburile! 

Vocea /y deveni asurzitoare. A-l acuza pe 
un adult că se joacă cu colbul era ca şi cum i-ai 
fi spus în faţă că e neputincios, fiindcă praful 
drumului era primul instrument cu care copiii 


începeau să-şi exerseze puterile psi, chiar 
înainte de a primi o mantie. Jignirea era 
îngrozitoare şi totuşi exprima exact ceea ce 
făcuse Vartil. 

— Suntem cu toţii prizonierii unui cerc. 
Pornim în viaţă exact de unde o părăsim. Cercul 
e perfecţiune, e echilibru, e orice vreţi. lar eu vă 
sunt conducător pentru că pot şi vreau să vă 
ridic deasupra lui, să vi-l arăt în adevărata lui 
splendoare. Nu vreau să ne mai târâm într-un 
cerc în care tribul nostru rămâne la fel de 
numeros, indiferent ce-am face, în care ne 
hrănim numai cu fructe negre, în care suntem 
prizonierii umili ai oricui stăpâneşte planeta 
asta. V-am arătat cercul în care ne învârtim de 
sute de ani. E vremea să mergem mai departe. 
De aceea vă sunt conducător şi nu fiindcă v-aş 
putea învinge pe oricare în luptă Cercul ăsta eşti 
în stare, Vartil, să-l calci în picioare? 

— Eşti un ucigaş, scrâşni Vartil. 

— Aşa e! Se prea poate ca tribul Ulanni să 
ne atace ca să răzbune viaţa celui ce-şi spunea 
Essen. Dar acum, că aţi păşit deasupra cercului, 
nu se poate să nu vedeţi că există şi războaie 
drepte, războaie care trebuie purtate de fiecare 
dintre noi pentru ca viaţa să însemne ceva. Eu 
vă cârmuiesc spre dreapta înţelepciune şi am 
decis că hoţul trebuie să moară. 

— Nimeni nu trebuie să moară, rosti 
încăpățânat Vartil. 

— Ba da. Conducerile nelegiuite, care te 
fac să te îndoieşti de menirea noastră, care te 
condamnă la sclavia faţă de toate relele locului 
astuia... 


Xtyn nu mai apucă să termine ceea ce 
avea de zis. In vocea /y se auzi strigătul de luptă 
al căpeteniei din rand. Erau atacați. Porniră cu 
toţii într-un suflet şi Xtyn aproape pluti până în 
vârful structurii semisferice, de unde putea să-şi 
vadă mai bine adversarii. 

Tânărul adulmecă aerul, dar nu simţi 
mirosul de ozon care însoțea o turmă de 
policorni, urechile sale nu detectară nici cel mai 
mic semn că de ei s-ar fi putut apropia florile 
cântătoare. Privi repede cerul, dar nu văzu nici o 
anomalie care să anunţe atacul iminent al unor 
lentile... 

Abia când se uită spre versantul dinspre 
podiş îşi dădu seama de ce fuseseră chemaţi în 
rand. Coborând în şir poteca povârnită, de ei se 
apropiau cam o sută de luptători Ulanni. 

— Ei, acum ce mai ai de zis, viteazule 
Vartil? Crezi că mai pasă cuiva de vechile 
învățături? Uite, şi ei sunt hotărâți să recurgă la 
violenţă. Vremurile se schimbă. 

— Tu le schimbi. 

A — Desigur. Asta e rolul unui conducător. 
Impleteşte timpul într-o funie groasă pe care o 
păstrează pentru momentul de cumpănă în care 
va trebui să îi menţină greutatea şi să nu-l lase 
să cadă în genunea timpului, zâmbi sălbatic 
tânărul. 


x k x 


Alaana îşi ținea fruntea în palme. Urlase în 
mintea băiatului când simţise că pata din mintea 


lui e pe cale să orbească tot restul gândirii, dar 
nu fusese în stare să oprească şuvoiul. 

Ascultase uimită vorbele lui Xtyn, cu 
senzaţia clară că se mai întâlnise cu ideile 
acelea, fără a şti însă exact cui aparţineau. Nu 
se îndoia însă că originea lor era doctrina 
călugărilor augustinieni. 

Preţ de câteva momente, încercase să se 
amăgească spunându-şi că e doar o coincidenţă. 
Când însă Xtyn începuse să deseneze cercul nu 
mai avusese nici o îndoială. Într-un fel sau în 
altul, depozitul acela de gânduri era controlat de 
Abaţie. Trebuia să comunice asta imediat... 

Adevărata problemă era însă că nu ştia 
exact cui. Kasser s-ar fi putut speria, N'Gai Loon 
s-ar fi putut pripi. Bella? Nu, în nici un caz Bella. 
Xtyn trebuia apărat prin câteva omisiuni în 
următoarele transmisii... 


"Am vorbit de nenumărate ori cu clone 
care împărtăşeau aceeaşi memorie originală a 
Oksanei şi am simţit că singurele lucruri pe care 
le avem cu adevărat în comun sunt cele pe care 
nu le rostim. Chiar dacă e să avem în vedere 
numai această ciudăţenie a sufletelor noastre şi 
tot trebuie să acceptăm că Regulamentul 
canonic nu ne va uni niciodată în felul în care 
speră să o facă cei care l-au scris." 

Oksana Bint Laesia - /ntroducere în studiul 
Regulamentului canonic 


14. 


CEI DOI BĂRBAŢI SE PRIVEAU cu conştiinţa 
clară a faptului că fiecare avea ceva important 
de spus. Se cunoşteau mult prea bine pentru ca 
vreunul din ei să spere să-l poată înşela pe 
celălalt. Nu puteau exista minciuni între ei, ci 
doar jumătăţi de adevăr. Dar chiar şi ele puteau 
servi tocmai la a sublinia ceea ce nu se rostise. 

— Rade, câteodată mă întreb dacă 
onoarea asta de care m-am cramponat în toţi 
anii ăştia nu e cumva o festă, un fel de religie 
păgână... Te-aş fi putut omori atunci, în 
garnizoana de pe Vechea Terra. 

— Asta am şi vrut o vreme şi de aceea te- 
am provocat, jignindu-te. Eu încă mai cred că 
dacă m-aş fi dus să vorbesc cu clonele... 

— Ai fi fost atomizat aşa cum s-a 
întâmplat cu cei care au făcut-o. Ţi-am arătat de 
zeci de ori că nici măcar nu au coborât pe 
planetă. S-au comportat cu Abația ta exact aşa 
cum doreau să facă în privinţa lerusalimului. 

Vorbele lui Kasser rămaseră preţ de 
câteva clipe ca o prezenţă fizică în odaie, 
agăţate parcă de adevărul pe care îl conţineau. 
Abatele ştia că nu ar fi schimbat nimic dacă ar fi 
rămas în Abaţie, dar nu se putea opri să nu se 
gândească la faptul că jertfa de sine ar fi putut fi 


felul său de a se alătura lui Dumnezeu în 
apocalipsă, felul lui de a-L ajuta să scape de 
propria nemărginire. 

De parcă i-ar fi citit gândurile, Kasser îi 
puse o mâna pe umăr: 

— Moartea nu e niciodată un fel de a te 
lupta. Eroii câştigă războaiele altora, niciodată 
pe ale lor. De aceea e ingrat să fii conducător. O 
dată ce ai responsabilităţi precum dinastia sau 
moştenirea călugărilor augustinieni, nu mai poţi 
alege calea comodă şi simplă a eroismului. 

Abatele zâmbi stins. 

— Vorbe mari, împărate. Frazele tale au 
cuvinte puţine şi înţelesuri multe. E semn că ţi 
se apropie moartea. 

Râseră amândoi ca de o glumă. 

Kasser se trase lângă Abate, făcând ca 
genunchii lor aproape să se atingă. 

— Nu te-am înţeles niciodată pe deplin. 

— Nu e nimic care să merite să fie 
înţeles..., mormăi Abatele. 

— Ba cum să nu, spuse însufleţit Kasser. 
Cum se poate ca o inteligenţă ca a ta să se fi 
aşezat de bună voie în slujba unor dogme? 

— Nu e nimic de înţeles în alunecarea unei 
bile de-a lungul unui jgheab, spuse cu 
încăpățânare Radoslav. Viaţa mea a avut mult 
mai puţine posibilităţi de a alege decât îţi 
închipui. Singura chestiune în care am putut 
într-adevăr să-mi manifest liberul arbitru a fost a 
Doua Însămânţare. Şi se pare că şi aici am 
greşit... 

— De ce zici asta? Gestul tău şi-a atins 
scopul. Ai nimicit imperiul care te atacase. Mi-ai 


spus de multe ori că abaţii dinaintea ta au 
prevăzut că ordinul augustinian ar putea cădea 
victimă în războiul ultim, în Acopalixă... 

— Apocalipsă, îl corectă Radoslav cu o 
privire amuzată. 

— Aşa, în lupta aia, se îndreptă fostul 
împărat. 

Abatele îşi ridică privirile în tavanul 
zugrăvit cu o vopsea crem. Nici măcar acum, la 
şaptesprezece ani de la evenimentele de pe 
Vechea Terra, nu îşi dădea seama ce plan tainic 
urzeşte Dumnezeu. Nu se putea ca armata 
aceea de clone, plămădită din oameni atât de 
rudimentari, să fi fost arma cea de pe urma a 
Abației. Dacă accepta că liberul arbitru nu există 
şi că oamenii nu făceau decât să meargă pe un 
drum prestabilit de însuşi Dumnezeu, atunci nu 
înţelegea nimic din ceea ce se întâmpla. 

Dacă accepta că Dumnezeu nu conduce 
chiar totul, iar decizia lui de a produce A Doua 
Însămânţare îi aparținuse în totalitate, atunci 
trebuia să recunoască faţă de el însuşi că se 
înşelase amarnic. Îi împărtăşi lucrurile acestea 
lui Kasser. 

— Nu ştiu ce să-ţi zic, bătrâne prieten. 
Parcă ţi-aş da dreptate dacă nu aş şti că asta nu 
va face decât să-ţi adâncească tristeţea. De ce o 
fi ales Dumnezeul ăla al tău tocmai nişte oameni 
atât de primitivi pentru a şi-i face oşteni, mai 
ales că sunt nişte conştiinţe care îl urăsc atât de 
tare încât au vrut să distrugă Locurile Sfinte ale 
celor trei religii pământene? Nici măcar nu mă 
gândesc la lucrul ăsta fiindcă ştiu că nu-l voi 
înţelege niciodată. După cum nu înţeleg nici 


chestia aia cu rezervorul de sfinţi, încheie 
Kasser pe un ton voit şăgalnic. 

Abatele se prefăcu înfuriat. 

— N-ai dreptate, lucrul ăsta a funcţionat. 
Am văzut cu ochii mei cum, clonă după clonă, 
zestrea genetică a Sfântului Augustin cel Nou a 
acces la mântuire, împlinind în acelaşi timp şi 
învăţăturile Sfântului Augustin din Hippona. Aici 
nu e nimic de înţeles, e un fenomen la fel de 
natural precum creşterea plantelor sau digestia 
alimentelor! Am demonstrat asta de sute de ori 
în Abaţie. 

— Mda, acceptă Kasser cu jumătate de 
gură. Stau şi mă întreb cum o fi arătat clona aia 
a Sfântului Augustin cel Nou trezită la viaţă pe 
planetele Agricole? 

— Lua de fiecare dată chipul unui 
mântuitor. Pe care noi îl jertfeam... 

— Nu, nu la asta mă refer. Ce-o fi fost în 
capul lui, de ce făcea ceea ce făcea, cum reuşea 
să creeze religia? 

— Ţi-am dat să citeşti cartea. 

— Manualul ăla de însămânţare? E o 
prostie, plină de tot felul de dogme. Exact în 
locurile în care ar trebui să demonstreze sau 
măcar să explice, afirmă câte un adevăr din ăsta 
de care Abația interzice să te îndoieşti şi trece 
mai departe. 

— Şi totuşi nu a dat greş niciodată, zise 
Abatele pe un ton ferm. 

— Serios? Priveşte în jur, hohoti Kasser. Şi 
când zic "în jur" mă refer de fapt la întreaga 
Galaxie! 

Abatele plecă privirea în podea. 


— Hai, lasă, nu fi supărat pe mine, surâse 
Kasser. La urma urmei, ce bază poţi pune pe 
judecăţile mele în materie de religie? Eu n-am 
fost niciodată în stare nici măcar să deosebesc 
nuanțele între Augustinii ăia doi ai voştri. 

Ca şi cum şi-ar fi amintit ceva brusc, 
Abatele începu să vorbească repede: 

— Ştiu, mi-ai mai spus asta. Dar uite, zilele 
trecute mi-am adus aminte despre o pildă care 
ar trebui să te lămurească şi pe tine. 

— Abia aştept, zise Kasser pe un ton 
aproape de zeflemea, pe care însă Abatele nu-l 
luă în seamă. 

— E vorba despre timp. Sfântul Augustin 
din Hippona credea că Dumnezeu măsoară şi 
stăpâneşte timpul. 

— Păi ce e aşa un secret? Toţi creştinii 
credeau că Dumnezeul lor stăpâneşte totul. lar 
timpul e o chestie mult prea importantă pentru 
a putea scăpa de sub papucul lui Dumnezeu, 
râse Kasser. M-ai fi mirat dacă mi-ai fi spus 
contrariul. 

— Nu. E mult mai subtil. Pe vremea 
Sfântului Augustin din Hippona, nu existau 
ceasuri şi oamenii nu-şi puteau imagina 
momente infinit de mici. Sfântul Augustin din 
Hippona era prizonierul paradoxului lui Ahile. 

— Stai că nu înţeleg, protestă împăratul. 
Cine era Ahile? 

— Un erou care alerga foarte repede. Dar 
care n-ar fi putut prinde niciodată o broască 
ţestoasă, dacă asupra timpului ar fi funcţionat 
concepţiile vremii. Ei credeau că, pentru a 
prinde broasca, e nevoie să parcurgi mai întâi 


jumătate din distanţă, apoi jumătate din 
distanţa rămasă, apoi jumătate din ce mai e... 
La infinit, se constată că Ahile are nevoie deo 
infinitate de momente pentru a prinde broasca... 

— Şi nu şi-au dat seama că sunt în eroare? 

— Ba da, grecii recunoscuseră cu aproape 
şase sute de ani înaintea Sfântului Augustin că 
ăsta este un paradox, dar nu ştiau cum să scape 
de el. Sfântul Augustin însuşi a fost prizonierul 
acestui gen de logică. El spunea că nu putem 
măsura trecutul şi nu putem măsura viitorul şi 
că nici măcar prezentul nu-l putem înscrie pe un 
pergament. Singurul loc în care acest lucru este 
posibil este mintea umană care avea 
capacitatea de a da timpul înapoi, de a-şi 
imagina viitorul şi totodată de a trăi prezentul. 
Pe de altă parte, principiul care ţine legate 
trecutul, prezentul şi viitorul în mintea noastră 
este Dumnezeu, fiindcă el a existat în mintea 
omului încă de la început şi va exista mereu. 

— Hmm, păi nu e tocmai măgulitoare teza 
asta, se scărpină Kasser pe creştetul pleşuv. 
Dacă recunoşti că una din dovezile existenţei 
Dumnezeului tău e fundamental falsă... 

Abatele scutură din cap. 

— Dimpotrivă. Sfântul Augustin cel Nou a 
corectat această greşeală... Din păcate pentru 
noi, lecţia lui ne-a luat pe toţi prin surprindere. 

— Ce vrei să spui? 

— Nu înţelegi? Mesajul pe care ni-l trimite 
Sfântul Augustin cel Nou de dincolo de moarte e 
tocmai acela că timpul poate fi adus oricând 
înapoi, că viitorul se poate amesteca cu trecutul 
şi schimba fundamental prezentul. Aruncând în 


universul nostru conştiinţa şi amintirile originale 
ale clonelor celor O Mie de Voluntari, ne-a arătat 
că Dumnezeu nu conduce timpul în chip 
mecanicist, ci că el trasează doar regulile după 
care curge timpul. Aşa cum putem crea 
duplicate ale sfinţilor, putem oricând aduce 
printre noi sfinţi care au trăit acum multe 
milenii. Dumnezeu nu stăpâneşte timpul... El îi 
fixează doar cadenţa. 

— Stai aşa să înţeleg. Vrei să spui că 
Sfântul Augustin din Hippona s-a trezit în faţa 
unui ceas şi a decretat că Dumnezeu îl 
însufleţeşte, iar ăsta mai nou, întemeietorul 
Abației voastre, a descoperit că se poate juca cu 
acele care indică ora exactă? 

— Foarte adevărat. 

— Şi atunci Dumnezeul Sfântului Augustin 
cel Nou unde este? 

— Dumnezeu stabileşte cât durează o 
secundă şi schimbă bateriile ceasului... 

Kasser începu să râdă. 

— Nu cred că te-ai exprimat tocmai bine. 
Poate că timpul se măsoară cu o clepsidră pe 
care tu tocmai ai întors-o, iar noi, grăunţele de 
nisip care eram deasupra, am sfârşit acum 
sufocaţi de tot nisipul care a început să curgă 
peste noi... 

Abatele nu spuse nimic, dar aprobă din 
cap. Faţa lui ridată exprima o mulţumire despre 
care bătrânul împărat îşi dădu seama imediat că 
nu putea fi legată de lecţia aceea de istorie pe 
care tocmai o primise. 

— De ce rânjeşti? 


— Continuă raţionamentul pe care l-ai 
început! 

Kasser medită câteva momente şi apoi 
începu cu voce ezitantă. 

— Dacă Dumnezeu veghează la curgerea 
neîntreruptă a timpului, înseamnă că mai 
devreme sau mai târziu vom ajunge cu toţii 
acolo unde vrea el să ajungem. 

— Da, exultă Abatele. Cred că asta a vrut 
să ne arate Sfântul Augustin cel Nou. Căile 
Domnului sunt implacabile, iar vieţile noastre se 
scurg aşa cum el ştie de la început că o vor face, 
deci liberul arbitru e doar o iluzie... 

Kasser se cufundase însă într-o tăcere 
care Îi  semnaliza  Abatelui că lanţul 
raţionamentelor bătrânului împărat nu se oprise. 

— La ce te gândeşti? 

— Continui logica asta, îi confirmă Kasser 
bănuielile. 

— Fă-o măcar cu voce tare, fiindcă oricum 
am presimţirea că nu o să-mi placă... 

— Nu mă lămuresc ce anume te-a făcut să 
meditezi tocmai în zilele trecute la toate astea. 
Sper că nu vei avea inabilitatea de a susţine că 
gândurile astea ţi-au venit pur şi simplu. 

Abatele schiţă un gest care ar fi putut 
însemna orice, pe care Kasser îl interpretă ca o 
invitaţie la a-şi continua vorbele: 

— Ştiu că, în ceea ce te priveşte, nimic nu 
e întâmplător. Motivul care te-ar fi putut face să 
gândeşti atât de optimist nu poate fi decât unul: 
nu Ştiu cum ai aflat de el şi, după atâţia ani 
petrecuţi împreună, nici nu cred că e important. 


Fu rândul Abatelui să ridice sprâncenele 
nedumerit: 

— Nu-nţeleg la ce te referi. 

Kasser  oftă adânc şi începu să-i 
povestească Abatelui că doar cu câteva ore în 
urmă, Alaana comunicase cu unul din quinti, 
căruia îi spusese o poveste ce părea incredibilă. 
Într-unui din satele de băştinaşi, ea percepea o 
conştiinţă care era o mixtură ciudată între Rimio 
de Vassur şi o altă personalitate despre care 
femeia nu se îndoia că avea într-un fel legătură 
cu Abația. Era vorba de un tânăr de aproximativ 
şaptesprezece ani, a cărui naştere părea să stea 
şi ea sub zodia incertitudinii. Ea credea că el se 
mişcă aidoma unui quint deşi, desigur, numai un 
quint ar fi putut confirma lucrul ăsta. Alaana 
sugerase că tânărul ar fi putut fi un aliat de 
nădejde împotriva clonelor care puseseră 
stăpânire pe psiac şi care păreau oricum că sunt 
din ce în ce mai neliniştite de evoluţia luptei cu 
Bella. 

— Ai avut dreptate, ştiam. Airam l-a văzut 
într-o grotă în timp ce era supus unui fel de 
ritual de iniţiere. Speranţa mea şi optimismul pe 
care l-ai simţit sunt legate într-adevăr de 
existenţa băiatului aceluia. Am motive să cred 
că undeva în el, Dumnezeu va trezi un 
mântuitor pentru noi toţi, zise Abatele ducând 
inconştient mâna la piept, acolo unde ţinea fiola 
cu viruşii rezultați din sângele amestecat al lui 
Rim şi al lui Stin. 

— Şi de ce nu mi-ai spus? strigă Kasser pe 
un ton ridicat. Cu capacităţile lui... Dacă şi 
mintea lui... Am putea să... Bătrânul împărat se 


opri pironindu-şi ochii pe faţa senină a Abatelui. 
De ce zâmbeşti? 

— Uite exact din motivul ăsta nu ţi-am 
spus despre el. De asta şi fiindcă am fost 
convins că ai să afli şi singur. Ştiam însă că vei 
vrea să-l aduci aici ca să-l transformi într-un fel 
de soldat atotputernic. 

— Normal, chiar nu-ţi dai seama că un om 
înzestrat cu viteza unui guint şi cu capacităţile 
mentale ale unui băştinaş de pe Kyrall ne-ar 
putea fi de mare ajutor? 

— Ba sunt chiar convins de asta, dădu din 
cap aprobator Abatele, dar cred că felul cel mai 
potrivit de a-l folosi este sa-l lăsăm acolo unde e 
acum. Il vei dezrădăcina dacă-l vei aduce să 
trăiască aici... Presupunând că quintii tăi vor 
identifica o metodă practică de a-l prinde. lar 
dacă el este ceea ce sperăm noi să fie, e clar că 
nu vom reuşi decât să ni-l transformăm în 
duşman. Lasă-l în pace! Dumnezeu ne va uni 
căile în momentul oportun. 

Kasser începu să se plimbe nervos prin 
încăperea mică. 

— Dumnezeul ăsta al tău s-a dovedit de 
prea multe ori incapabil să ne apere. Are fel de 
fel de angoase bizare cu nemărginiri, nu ştie să- 
şi aleagă soldaţii... Parcă nu m-aş încredința în 
mâinile Lui! 

— Nu huli! Faptul că nu înţelegi... 

— Ba înţeleg foarte bine. Eşti de părere că 
nu trebuie să ne arătăm în nici un fel acestui 
tânăr. 

— Bineînţeles, rosti Abatele pe un ton 
obosit. Pentru că nici tu şi nici eu nu ştim ce e. 


Alaana ţi-a spus că se mişcă precum un quint. 
Dar oare cum e posibil? Să fie el ce-l de-al 
cincilea? Dacă da, cum a făcut Maestrul N'Gai 
Loon să-l formeze? lar dacă nu e quint, atunci ce 
e? Poţi răspunde la toate întrebările astea? 

Kasser flutură mâinile într-un gest de 
neputinţă. 

— Dar n-ar importanţă! La fel de bine 
psiacul ar putea fi lovit de o cometă şi... 

— La întrebările astea se adaugă şi cele la 
care eu însumi nu pot răspunde. Şi Maria mi-a 
confirmat că a simţit ceva familiar în vocea şi 
atitudinea băiatului, ceva care ţinea de Abaţie. 
Dar cum să fie posibil aşa ceva? Care să fie căile 
prin care am reuşit să creăm aşa ceva? Până 
când nu vom avea răspunsuri, şi tu dar şi eu, la 
toate astea, mi-e teamă că nu-l vom putea 
stăpâni şi că e periculos să ne apropiem de el. 

Kasser îşi cuprinse faţa în mâini. Rămase 
aşa preţ de câteva clipe şi apoi spuse: 

— Se pare că Bella a câştigat prima parte 
a bătăliei. Zeţii au fost extraordinari. Şi clonele 
au fugit în dezordine. Probabil că a venit vremea 
să facem şi noi ceva împotriva psiacului. Mi-e 
teamă că a aştepta ca Dumnezeu să-l distrugă 
pe căi nebănuite nu e de ajuns. 

— Îmi dai însă dreptate cu privire la 
pericolele din jurul băiatului. 

— Ştim amândoi că e aşa, dar ştim şi că 
avem din ce în ce mai puţin timp de aşteptat. 
Trebuie să facem ceva. 

— Ne putem ruga, deschise larg braţele 
Abatele  invitându-l parcă pe Kasser să 
îngenuncheze. 


Bătrânul împărat dădu din mână, deschise 
uşa şi rosti din prag: 

— Voi încerca să-i conving pe quinti să nu-l 
captureze. Dar nu garantez nimic. Sunt foarte 
curioşi. 

— Dar de când nu mai ascultă quintii un 
ordin? 

Kasser îi aruncă Abatelui o privire ucigaşă 
şi-i făcu loc în cadrul uşii Mariei, care nici măcar 
nu încercă să ascundă dorinţa ei de a trage cu 
urechea la conversaţia celor doi. 

— Au aflat de băiat? întrebă ea cu 
însufleţire, imediat după ce rămaseră singuri în 
încăpere. 

— Da, oftă  Abatele. Şi speră să-l 
transforme într-un fel de supersoldat. Nu sunt 
capabili să vadă adevăratul lui potenţial. 

— Rade, nu-ţi fa iluzii! E aproape un copil. 
Tinereţea are căi nebănuite de a stârni 
dezamăgiri. 

— Nu-şi dau seama ce este cu adevărat. 
Avem încă timp, deşi luptele nu vor mai întârzia 
mult. 

— Vrei să spui că nu şi-au dat seama că 
Abația are un rol în naşterea lui? 

— Nici noi nu ştim exact cum am făcut, 
dar ai dreptate. Nu sunt siguri. lar eu nu am 
trădat nimic astăzi, ba chiar cred că am reuşit 
să-l derutez puţin. Mint încă foarte bine. 

— Eşti aspru cu tine însuţi... 

— Nu, Maria. Minciuna e arma celor puţini 
în faţa celor mulţi. Sunt forţe pe care pur şi 
simplu nu le poţi stăvili. Tot ceea ce pot spera e 


să le deviezi destul de iute pentru a scăpa cu 
viaţă. Vin vremuri interesante. 


"Vă cunosc prea bine pentru a nu şti că 
doriţi să aflaţi de la mine şi ce propun în locul 
Regulamentului canonic. Dacă aş fi avut însă un 
asemenea răspuns, aş fi luat armele în mâini şi 
aş fi luptat. Faptul că am ales să scriu arată că 
nici calea practică a scăpării nu vă poate veni de 
la mine. Ştiu doar că inventarea unui 
regulament care să încurajeze asemănările 
dintre noi e o idee proastă, fiindcă numai 
devenind persoane esenţial diferite vom putea 
să ne păstrăm poziţia pe care ne-am câştigat-o 
cu mult noroc în univers. Deşi abia avantajele 
unei asemenea supremaţii merită a fi cu 
adevărat analizate." 

Oksana Bint Laesia - /ntroducere în studiul 
Regulamentului canonic 


15. 


PRIVELIŞTEA PE CARE O OFEREA Vechea 
Terra privită de pe orbită rezona undeva în 
adâncul sufletului lui Johansson. Pe vremea când 
era conducătorul celor O Mie de Voluntari, 
obişnuia să le spună că liderii politici refuză 
omenirii destinul cosmic fiindcă doresc să o ţină 
la nesfârşit captivă în țesătura de modalităţi 
subtile prin care ei perverteau şi manipulau 
democraţia. Acum însă, în alt corp şi aproape alt 
om, din înverşunarea aceea nu mai rămăsese 
mare lucru. Era destul însă pentru ca rotunjimea 
albastră a Pământului, aşa cum prefera el să îi 
spună, să îl facă să se simtă mândru şi împlinit. 

— Ştii ce facem noi acum? întrebă deodată 
Barna. Desfacem butoiul cu murături, zise el pe 
un ton vesel, fără să aştepte replica celuilalt. 

Johansson se întoarse amuzat către 
tovarăşul său, care zâmbea fără să îl privească 
fiindcă se concentra la comenzile navetei. 

— Murături... Imi sună cunoscut. 

— Sigur că îţi sună cunoscut. Sunt convins 
că şi părinţii tăi obişnuiau să pună legume în 
apă cu sare şi să aştepte să fermenteze puţin, 
pentru a se acri. 


— Da, ai dreptate. Roşii verzi. Asta 
obişnuia să pună mama. Roşii verzi, rosti 
gânditor Johansson. 

— Exact... dădu aprobator din cap Bârna, 
fără a se grăbi însă să-şi continue ideile. 

— De ce spui asta? 

Barna tresări şi răspunse pe un ton 
tărăgănat: 

— Ştii că am fost amândoi de acord să 
bombardăm Abația încă de pe orbită pentru a 
nu risca să întâlnim acolo cine ştie ce armă 
teribilă împotriva noastră. 

— Da, şi a fost o decizie grozav de 
înţeleaptă. 

— Aşa este. Dar noi nu am făcut decât să 
astupăm atunci butoiul cu murături, să lăsăm 
toate fructele acelea necoapte ale istoriei să 
fermenteze.... 

— Ce vorbe foloseşti! Ce imagini! hohoti 
Johansson. 

— Vezi!? Dar se potriveşte, nu-i aşa? se 
însufleţi Barna fără să ţină seama de uşoara 
ironie din vocea celuilalt. Acum mergem să 
vedem dacă după atâţia ani s-a făcut ceva... 

— Aş zice mai degrabă că am plantat o 
sămânță... 

— Halal sămânță! A fost o explozie de s-a 
văzut cu ochiul liber şi de pe orbită. Comparaţia 
mea, asta cu murăturile, e mult mai bună, se 
încăpăţână Barna. 

Johansson îl lăsă în pace fiindcă ştia că nu 
o va scoate nicicând la capăt. Dintre toate cele 
două mii de genotipuri ale clonelor, cel al lui 


Barna era de departe cel mai înclinat spre ceea 
ce s-ar fi putut numi odată literatură. 

Aterizară la periferia oraşului şi coborâră 
amândoi abia după ce se asigurară că, preţ de 
câţiva kilometri în jurul lor, nu se afla nimeni. 
Pradă unui brusc acces de furie, Johansson lovi 
cu piciorul în stratul gros de praf cuarţos, care 
sticlea vag în luminile puternice ale navetei. 

— Uite ce au făcut din planeta asta! Ce a 
fost pe vremea noastră aici? 

— Ungaria, cred, răspunse Barna care era 
şi el vădit impresionat de peisajul dezolant. Ai 
face bine să-ţi închei combinezonul. Radiațiile 
sunt încă destul de puternice. Cât despre 
vinovâăţii, nu uita că şi noi purtăm o parte. Măcar 
pentru deşertul ăsta... 

Johansson porni fără un cuvânt spre 
îngrămădirea de ruine printre care se zăreau 
lumini fugare. Barna se grăbi să-l ajungă 
purtând cu el preţioasa lor încărcătură. 

— Şi dacă informaţiile noastre sunt false? 
întrebă el într-un târziu. 

— Nici nu vreau să mă gândesc la asta. 

— Ştii părerea mea... 

Johansson lăsă fără răspuns reproşul 
prietenului său, blestemându-şi în gând firea 
păcătoasă, care îl făcea să se îndoiască tocmai 
într-un moment crucial al planurilor sale. 

La doar câteva ore de la bombardamentul 
asupra Abației, clonele declaraseră Vechea 
Terra închisă şi interziseseră decolarea sau 
asolizarea oricărui fel de navă. Incercau în acest 
fel să prevină o nouă tentativă de manipulare a 
fiinţei lor din partea ordinului augustinian, dar 


sperau să îl fi prins în capcană şi pe Abate, 
împreună cu o mică garnizoană imperială 
despre care se spunea că se alăturase în chip 
neaşteptat călugărului. Blocada durase aproape 
zece ani, timp în care fusese străpunsă însă de 
nenumărate ori, în primul rând de clone venite 
să regăsească meleagurile despre care îşi 
aduceau atât de bine aminte de pe vremea 
Corpului celor O Mie de Voluntari. Indisciplina lor 
era trecută cu vederea fiindcă, asupra celor mai 
multe, efectul peisajului de pe Vechea Terra 
fusese exact cel pe care îl încercase şi 
Johansson: furie şi  înverşunare împotriva 
urmaşilor celor care îi înfrânseseră şi 
distruseseră apoi şi Pământul. 

Una din clonele care încălcase ordinul 
comandantului militar fusese şi Oksana. 
Johansson îşi amintea exact momentul în care îi 
fusese adusă, în timp ce el se afla din 
întâmplare în sistemul Proxima Centauri pentru 
a soluţiona un diferend între trei Johanssoni care 
se codeau să accepte să conducă clonele din 
acel sector. Păstra încă vie în memorie imaginea 
chipului descompus al lui Barna, care îl trăsese 
deoparte şi îi spusese că găsise o femeie care 
avea deopotrivă amintirile Oksanei dar şi ale lui 
Johansson. O interogase timp de patruzeci de 
ore fără întrerupere. Fusese cea mai importantă 
perioadă din viaţa lui după momentele imediat 
premergătoare trezirii la conştiinţa adevărată, 
petrecute sub supravegherea lui Barna. 

Pe un ton liniştit, Oksana răspunsese la 
cele mai obscure întrebări privind amintirile din 
viaţa de pe Pământ a colonelului Johansson. 


Fără ca vreunul din ei să-şi dea seama, discuţia 
alunecase apoi spre crezul ciudat împărtăşit de 
Oksana, care era convinsă că salvarea pe 
termen lung a clonelor nu poate veni decât din 
îmbogățirea zestrei genetice a celor care 
împărtăşesc idealurile lor. Deşi mai era o 
soluţie... 

Ca şi cum i-ar fi citit gândurile, Barna îl 
întrebă. 

— Şi chiar crezi că piatra de care ne-au 
vorbit informatorii este aparatul acela...? Cum îl 
numeau? 

— Alambicul de Dumnezei... 

— Da, alambicul ăsta... Chiar crezi că se 
află în oraş? 

Johansson aprobă mut. 

— Rămân totuşi o sumedenie de 
probleme. Ce e de făcut dacă nu găsim zestrea 
originală a Sfântului Augustin cel Nou? Ce ne 
facem dacă nu reuşim să folosim Alambicul ăla? 
Dar dacă...? 

— Te văicăreşti ca o babă. 

— Nu-i adevărat. Pun doar câteva întrebări 
care ar trebui să ne scutească de necazuri. 

— Numai certitudinile ne-ar fi putut scuti 
de necazuri, dar nici chiar ele nu mai au cum să 
o facă acum. Ştii foarte bine că şirul 
evenimentelor a pornit demult, încă de când am 
tipărit amândoi pe ascuns textul Oksanei. 

Barna se opri şi îşi puse mâinile în şold, 
luminând toată silueta lui Johansson: 

— Ce dracu' s-a întâmplat cu tine? Acum 
douăzeci de ani conduceai o armată al cărei 
soldaţi erau gata să se jertfească pentru 


distrugerea lerusalimului şi acum nici măcar nu 
mai ai curajul să îi asculţi pe alţii îndoindu-se de 
misticisme? 

— Planul Oksanei nu are nimic mistic. 

— Ba bine că nu! pufni Barna pornind 
vijelios înainte. 

— Spune tu! Spune-mi, te rog, ce e mistic 
în planul nostru. 

— Totul! strigă Barna. Mai întâi chestia 
asta cu conştiinţa cu adevărat unică, singura în 
stare să ne conducă. Aşa lipsiţi de varietate şi 
de inteligenţă cum suntem, am doborât în doar 
trei ani cel mai mare imperiu pe care l-a 
cunoscut vreodată omenirea şi am produs cea 
mai profundă revoluţie, silindu-i pe puturoşii 
aceia să muncească în loc să exploateze 
clonele. Ce vrei mai mult? 

— Să  supravieţuim, răspunse moale 
Johansson. 

— Păi ce, te-au speriat  soldăţeii 
împăratului? Am pierdut o bătălie şi gata. Şi 
fiindcă veni vorba de Z, oare nu acolo ar fi 
trebuit să fim, în loc să umblăm după alambicul 
ăsta? 

Johansson surâse trist. 

— Bătălia aia e pierdută. Nici tu, nici eu şi 
nici chiar cu toții împreună nu vom putea stăvili 
ceea ce cred eu că a deşteptat Bella acolo. 
Animalele alea oribile au să ne distrugă pe toţi, 
indiferent dacă el ştie sau nu lucrul ăsta. Nu 
avem de ales. Ştii la fel de bine ca şi mine... 

Barna oftă din rărunchi. 

— Ai dreptate. De fapt, gândul care nu mă 
lasă să dorm noaptea e cu totul altul... Sigur că, 


în esenţă, Oksana are dreptate. Clona Sfântului 
Augustin s-a dovedit cu regularitate exemplarul 
cel mai devotat şi mai capabil să ne conducă. 
Ciclu după ciclu, generaţie după generaţie... 
sunt chiar de acord că nu trebuie să ne fie milă 
să-l trezim încă o dată la viaţă, fiind siguri că se 
va jertfi din nou pentru poporul lui. Dar nu mă 
pot opri să nu mă întreb dacă toate astea vor 
ridica de pe umerii mei povara de a şti că îmi 
împart amintirile tinereţii cu încă două sute de 
mii de clone. Şi zău dacă văd vreo alinare 
pentru această durere pe drumul pe care am 
apucat noi. 

Johansson ştia ce se întâmplă. Şi el 
avusese parte de exact aceleaşi îndoieli, dar 
Oksana i le spulberase una câte una. li povestise 
mai întâi cum avusese ocazia să interogheze un 
trimis al Abației care veghease odată la 
formarea unei Planete Agricole. Mai mult de 
nevoie, acesta îi povestise totul despre 
generaţiile din Satul de Clone, despre Alambicul 
de Dumnezei şi despre destinul mesianic pe 
care îl avea de fiecare dată clona Sfântului 
Augustin. Johansson nu-şi dădea seama nici 
acum dacă personalitatea dublă pe care se 
sprijinea mintea Oksanei era aceea care o 
făcuse să păşească spre un alt nivel de 
înţelegere a vieţii sale sau totul fusese doar o 
inspiraţie de moment. Era însă convins şi el că 
aveau nevoie de Sfântul Augustin cel Nou, 
aveau nevoie de un mântuitor, nu în sens 
religios desigur, ci în acela uman al definirii unui 
tel. După ce cuceriseră Galaxia, clonele se 


treziseră fără un program, stăpânind o lume 
despre care nu ştiau mare lucru. 

Oksana descoperise  Alambicul. lar 
iscoadele lui Johansson se asigurau periodic că 
bucata aceea imensă de piatră este încă la locul 
ei. Lucrurile începuseră însă să se precipite şi nu 
mai putea risca nimic. Avea să ia de pe Terra 
artefactul acela de care se legau toate 
speranţele sale de viitor. Ştia că riscă să atragă 
atenţia asupra lui, dar după ce văzuse ultimele 
rapoarte de pe Z, realizase că nu prea mai e 
mare lucru de pierdut. 

Intrară în oraş şi trecură liniştiţi pe lângă 
un pâlc de băieţanari care se grăbiră să se 
ferească din calea lor. Privirile lor apăsate şi 
îndreptate spre armele pe care le afişau cu 
ostentaţie cei doi călători erau mai mult decât 
lămuritoare. Johansson scoase de la centură un 
mic dispozitiv şi apoi îi arătă lui Barna o direcţie. 
Fără un cuvânt, se îndreptară spre o clădire 
luminată vag şi cu intrarea săpată parcă într-un 
zid ciuruit de gloanţe. Când ajunseră în pragul a 
ceea ce părea a fi o uşă, îşi dădură seama că 
era departe de a fi o ruină şi că încerca mai 
degrabă să lase impresia asta. Intrarea era 
prevăzută cu un câmp de forţă furat probabil de 
pe o navă imperială şi adaptat cu măiestrie 
deschiderii neregulate. Privind mai atent spre 
ceea ce în copilăria lui ar fi numit ca fiind vitrina 
magazinului, Barna observă că geamul era de 
fapt un monocristal imens, rezistent probabil la 
proiectile şi opac pentru laseri. 

Pătrunseră liniştiţi în ceea ce se dovedi a fi 
un fel de prăvălie. Expuse pe pereţi sau direct 


pe pardoseală, se puteau vedea sute de 
artefacte pământene, dintre cele care făceau 
deliciul colecționarilor. Barna schiţă un zâmbet 
când ochii îi căzură pe ceea ce el ştia sigur că 
era un coş de pâine, care fusese umplut cu 
capace de bere. Ghiontul scurt pe care-l primi 
între coaste îi atrase însă atenţia spre tejgheaua 
din spatele căreia îi măsura cu atenţie un ins 
costeliv şi destul de bătrân. 

— Am venit să-ţi aducem asta, spuse 
simplu Johansson punând pe masă un container 
pe care străluceau trei triunghiuri galbene. Ochii 
bărbatului se  îngustară, iar chipul lui se 
schimonosi într-o grimasă care ar fi putut 
semnifica orice, de la durere la furie. 

— Cred că ştii ce am aici! reluă Johansson. 

— Da, ştiu, hârâi bătrânul. Am avut ocazia 
să mai văd odată un asemenea recipient. 

— Atunci ştii şi cât valorează, insistă 
zâmbitor Johansson. 

— O, da, rânji moşneagul. Pentru mine 
valoarea unei încărcături de austral are chiar şi 
o semnificaţie personală mai deosebită. 

Cu o agilitate absolut neaşteptată, 
bătrânul escaladă tejgheaua, scoțând în acelaşi 
timp un fluierat ascuţit. Ca de nicăieri, asupra 
celor doi călători se năpustiră patru tineri 
vânjoşi care îi imobilizară în mai puţin de o 
secundă. Bătrânul înşfăcase containerul şi-l 
ţinea strâns la piept. 

— Ştiam eu că o să mai am odată ocazia 
asta! Acum n-o să mai vină nici un quint să mi-l 
ia înapoi! 


Gâfâind din cauza efortului, dar şi a fricii, 
Johansson îl întrebă: 

— Vrei să spui că ai mai avut austral? Şi cu 
toate astea locuieşti în dărăpănătura asta? 

— În scurtul răstimp în care l-am deţinut, 
mi-a adus numai nenorociri. Uite! spuse 
bătrânul ridicându-şi pantalonii şi lăsând să se 
vadă două bare de titan care constituiau un fel 
de rudiment de proteză. A venit un quint 
imperial şi mi-a tăiat picioarele, numai ca să 
recupereze nenorocitul ăla de combustibil. Dar 
asta a fost demult, să tot fie optsprezece ani. 
Aud acum că nu se mai ştie nimic despre quinti. 
Şi jur pe amintirea mamei mele că nimeni 
altcineva în tot Universul ăsta păcătos nu o să 
fie în stare să mi-l ia a doua oară. 

— Asta rămâne de văzut, scrâşni Barna 
care, cu un efort supraomenesc, reuşi să atingă 
cu mâna dreaptă mâneca stângă a bluzonului 
său. Imediat, încăperea fu cuprinsă de mirosul 
înţepător al neurolepticului. In doar câteva 
secunde, toţi pământenii se prăbuşiră leşinaţi, în 
timp ce Johansson şi Barna încercau să se 
elibereze de sub povara corpurilor dezarticulate. 

— Stau şi mă întreb câteodată dacă toţi 
anii ăştia de evoluţie nu au fost de fapt pierduţi, 
se miră Barna, care începuse să strângă armele 
pământenilor. Ţin minte că, pe vremea când 
eram în liceu, dacă nu erai sub acţiunea mai 
multor injecții care să anihileze neurolepticele, 
nu puteai ajunge nici măcar până în sala de 
sport. Şi tu care făceai scandal când ţi-am 
inoculat antidotul! Uite că a folosit! 


— Aş fi preferat totuşi să te abţii, tuşi 
Johansson. 

— Da, şi să aştept să mă stâlcească în 
bătaie huidumele astea, nu-i aşa? Lasă! Zi mai 
bine ce facem până se trezesc ăştia. 

— Nu ştiu, ridică Johansson din umeri. Cât 
durează somnul? 

— Două-trei ore. E posibil ca moşul nici să 
nu se mai scoale. 

Johanson hotărî însă că nu se puteau 
încrede pe deplin în abilităţile deprinse de Barna 
în tinereţe, în urmă cu mai bine de trei mii de 
ani. Îi legară pe toţi cu bandă adezivă, iar Barna 
meşteri câteva minute la câmpul de forţă al uşii, 
sincronizându-l cu radiaţia propriului scaner. 

— E bine. Acum suntem liniştiţi. Nimic nu 
mai intră şi nu mai iese fără vrerea noastră. 

Johanson analizase între timp tejgheaua. 
Şi era tare nedumerit. Părea într-adevăr un bloc 
de piatră, dar după câte aflase el de la Oksana, 
pe una din părţi ar fi trebuit să aibă o adâncitură 
care să cuprindă ca un căuş silueta unui om. 
Auzind ce-l tulbura pe prietenul său, Barna 
izbucni în râs. 

— Păi nu vezi că au întors-o cu fundul în 
sus? Probabil că adâncitura aia e pe podea! 

Johansson îşi dădu o palmă peste frunte şi 
fixă sub blocul imens de piatră clemele 
generatorului, reuşind cu mare greutate să-i 
ajusteze câmpul de forţe aşa încât să răstoarne 
lin monolitul. Barna avusese dreptate. Nu mai 
încăpea nici o îndoială că găsiseră Alambicul. 


— Am putea foarte bine să plecăm chiar 
acum, zise Barna pe un ton meditativ. Avem ce 
ne-am dorit... 

— În nici un caz! Trebuie să aflăm cum 
anume a ajuns aici şi poate şi alte amănunte. 
Crezi că l-au folosit pentru propriile lor 
experienţe? 

Barna analiză cu atenţie adâncitura şi apoi 
clătină din cap. 

— Mă uit ca prostul. Nici măcar nu ştiu ce 
ar trebui să văd. 

Afirmația aceea conţinea însă mai mult 
miez decât ar fi putut părea pentru un spectator 
străin de planurile celor doi. Oksana înţelesese 
încă înainte de a-l întâlni pe Johansson că 
Alambicul nu folosea la nimic atâta vreme cât 
nu găseau fie şi măcar o celulă care să-i fi 
aparţinut Sfântului Augustin cel Nou sau măcar 
unei clone de-ale sale. Sperau însă ca în 
Alambic, care fusese scăldat, teoretic, timp de 
generaţii de sângele clonelor Sfântului Augustin 
cel Nou, să găsească măcar o singură celulă, un 
singur lanţ ADN intact. La prima vedere însă, 
Alambicul părea o piatră oarecare, iar reproşul 
pe care Barna îl strigase tovarăşului său părea 
mai îndreptăţit ca niciodată. Increderea că 
bolovanul acela putea să schimbe soarta 
clonelor şi a Universului trebuia să aibă baze 
mistice. Trebuia să crezi în sens religios, fiindcă 
chiar şi cea mai mică umbră de analiză ştiinţifică 
descuraja orice speranţă. Johansson ştia toate 
astea, dar prefera să nu amplifice gândurile 
negre ale celuilalt. 


— Trebuie să fii un Johansson, hârâi 
bătrânul care, în ciuda pronosticurilor lui Barna, 
se trezise primul şi-şi petrecuse câteva minute 
analizându-i pe cei doi. 

— Aşa e, încuviinţă bărbatul. lar tu eşti... 

— Alarik, neguţător de artefacte. 

— Ei, Alarik, ia spune-mi ce te face să 
devii atât de nervos când vezi o încărcătură de 
austral? 

Bătrânul oftă şi începu să vorbească 
folosind cuvinte foarte exacte şi lăsând impresia 
că mai istorisise întâmplările acelea de mii de 
ori. Acum optsprezece ani în prăvălia lui 
intraseră trei oameni care îi oferiseră o 
încărcătură de austral pentru un artefact, 
despre care nu ştiau însă cum arată, ci doar că îl 
vor recunoaşte când îl vor vedea. Plecaseră 
brusc, lăsându-i lui combustibilul şi luând cu ei 
doar o bijuterie ieftină. La doar câteva ore după 
aceea, în numai trei secunde, australul 
dispăruse iar el se trezise, împreună cu încă trei 
tovarăşi, fără picioare şi abia răsuflând. Scăpase 
numai el de ceea ce se părea că fusese atacul 
unui quint imperial, venit să recupereze 
australul, care se dovedise a fi furat de pe o 
navă militară. Alarik încheie spunând că el era 
convins că necunoscuţii care atrăseseră asupra 
lui necazul acela fuseseră bătrânul Kasser, tatăl 
lui Bella, şi cu slujitorii lui de nădejde, Mos şi 
Mas. Desigur, nimeni nu văzuse quintul, dar la 
numai câteva săptămâni după aceea, în câmpie 
începuseră să circule zvonuri ciudate despre 
faptul că un guint, aflat de ceva vreme în 
Abaţie, fusese ucis de o femeie. 


— De aceea am reacţionat atât de violent, 
nedreptăţind poate pe domniile voastre, încheie 
bătrânul. 

— Etete, domniile voastre, se schimonosi 
Barna. Păi când huiduma aia aproape că mi-a 
rupt braţul, nu păreai aşa politicos. 

Bărbatul tăcu, înghiţindu-şi vorbele la 
vederea gestului scurt schiţat de Johansson. 

— Noi nu suntem tâlhari. O să-ţi lăsăm 
australul. Şi nici n-o să trimitem pe cineva să-l 
recupereze. Luăm în schimb piatra asta mare. 

— Alambicul? râse bătrânul gâjâit. Vă 
păcăliţi. Nu e bun de nimic. Nimeni n-a fost în 
stare să înţeleagă cum poate fi folosit. 

— Ce ştii despre el? 

— L-am găsit eu însumi, la un an după ce 
nesăbuiţii ăia au bombardat Abația. Ce le-aş 
face... Bătrânul şovăi cu ochii daţi aproape peste 
cap, de parcă şi-ar fi imaginat torturi incredibile. 

Johansson şi Barna se priviră cu înţeles, iar 
ultimul se răsti: 

— Spune mai repede! 

— Da... L-am găsit acolo, chiar pe fundul 
craterului. Părea că nimic nu-l atinsese, deşi 
stătuse chiar acolo unde explodase bomba. Un 
milion de grade s-au scurs pe lângă el şi n-are 
nici o zgârietură. 

— Un milion de grade zici? hohoti Brna. 
Uite, la asta nu ne-am gândit. Să sperăm că 
sfinţii au o altă temperatură de descompunere a 
ADN-ului sau că Dumnezeu ştie altfel de chimie 
decât mine... 

Johansson îl privi cu reproş. 

— Degeaba te uiţi aşa... mormăi Barna. 


— Nu vreau australul vostru, zise într-un 
târziu bătrânul, care nu înţelegea mare lucru din 
cimiliturile pe care le schimbau cei doi. 
Ajutoarele sale începuseră şi ele să se trezească 
şi Johansson se văzu nevoit să le lipească gurile 
cu bandă adezivă pentru a opri şuvoiul de 
înjurături. 

— Nu vreau australul vostru, repetă, ceva 
mai tare, Alarik. 

— Ei, na!, că s-a dilit şi moşneagul! 
exclamă Barna. Ti-am spus, omule, că nu o să 
vină nimeni să ţi-l ia înapoi?! 

Bătrânul clătină însă frenetic din cap. 

— Nu, nu. E limpede pentru mine acum. 
Tu nu eşti un Johansson oarecare, eşti primul. 
lar tu trebuie să fii Barna, acela de pe Praxtor. 
Aşa este? 

Cei doi se priviră scurt şi apoi Johansson 
încuviinţă din cap. 

— Atunci vreau altceva de la voi. Ani de 
zile m-am întrebat ce să fac cu băiatul. 

— Care băiat? 

Alarik îl arătă pe cel mai scund dintre cei 
care stăteau grămadă pe podea. 

— Negai. Cred că e fiul unor clone. 

Barna rămase cu gura căscată. Aflaseră de 
la călugărul prizonier că prima generaţie de 
clone, cea din sat, menită să asigure doar 
dezvoltarea celui care avea să sfârşească în 
Alambic, era formată din indivizi programaţi 
genetic să fie sterpi. Dacă tânărul acela era într- 
adevăr fiul unei clone, el putea reprezenta o 
incertitudine pe care s-ar fi putut dovedi 
interesant să o urmărească până la capăt. 


— Şi ce vrei să facem cu el? întrebă 
Johansson. 

— Nu ştiu, luaţi-l cu voi, la urma urmei, el 
e cel mai legat de Alambic... Pe patul de moarte, 
maică-sa mi-a zis că tatăl lui s-a jertfit pentru 
ceea ce el credea că era binele clonelor. Am 
undeva sus chiar şi o cămaşă, cu pete de sânge 
vechi, pe care i-a adus-o o femeie din Abaţie. 
Maria, parcă, o chema. 

Barna scutură din cap ca şi cum ar fi vrut 
să-şi reaşeze gândurile: 

— Stai să înţeleg. Tu susţii că tânărul ăsta 
e fiul celui care a murit în Alambic şi că, în plus, 
are şi haine pline cu sângele tatălui său? 

Bătrânul încuviinţă. 

— Îţi baţi joc de noi? Este oare cu putinţă 
ca mintea ta perversă sa ştie prea multe şi să-şi 
râdă de noi? rânji Barna care trase cu un gest 
smucit un pumnal lung din teaca pe care o purta 
prinsă cu curele de coapsa piciorului stâng. 

Bătrânul negă cu înverşunare. Timp de 
zece ani trăise cu Xentya, mama băiatului. Îi 
fusese încredinţată de două femei bizare, care 
semănau perfect una cu alta deşi chipul uneia 
era desfigurat. Ele îi spuseseră că fuseseră 
nevoite să ucidă doi călugări pentru a o elibera. 
Il asiguraseră că, în actele ordinului augustinian, 
Xentya figura ca fiind deportată într-o zonă 
polară aspră, acolo unde Abația obişnuia uneori 
să-şi trimită infractorii şi nebunii. Alarik fusese 
fericit cu ea până când femeia murise, pradă 
unei boli despre el era convins că fusese 
programată genetic, de călugării augustinieni. 


— Nu ştiu la ce vă poate ajuta băiatul. Ştiu 
însă că Alambicul, Negai şi cămaşa aceea sunt 
tot ce a mai rămas din Abaţie. Şi atunci când le 
veţi folosi pentru a învinge definitiv Imperiul, să 
vă gândiţi şi la Alarik, ologul, şi la blânda 
Xentya. Răzbunaţi-ne şi pe noi. 


x kK x 


— Dacă nu o să ne mai vedem... 

— Vorbeşti prostii. De ce să nu ne mai 
vedem? 

— Dacă nu ne mai vedem, reluă 
încăpățânat Johansson, ştii ce ai de făcut. 
Oksana va fi probabil în siguranţă. Intâlneşte-o, 
ia australul şi găsiţi o planetă pe care să-l 
aduceţi la viaţă pe mântuitor. 

Barna îşi strânse la piept prietenul. 

— O să fie bine. Dar nu un mântuitor voi 
aduce la viaţă, ci un lider... 

— Ai grijă şi de băiat. Cine ştie ce zace în 
mintea şi rărunchii lui? 

Ochii tânărului scăpărară şi Johansson avu 
senzaţia că Negai dorise să spună ceva. Se grăbi 
însă să se întoarcă cu spatele, pentru ca Barna 
să nu-i vadă ochii umezi. Aşteptă până când 
naveta celor doi dispăru şi apoi activă semnalul 
de avarie al capsulei sale. Nu se îndoia că avea 
să fie găsit în câteva ore. Avea timp să 
scornească o poveste plauzibilă, care să explice 
ce făcea el într-o capsulă, orbitând în jurul 
Vechii Terre. 


"Cineva m-a întrebat odată care este cel 
mai îngrozitor coşmar pe care l-am avut 
vreodată. Imi amintesc că i-am pomenit de 
nopţile în care îmi aduc aminte de trecut, de 
ogorul pe care munceam ca să adun spice. 
Acum îmi dau însă seama că am greşit. Acelea 
erau vise despre un trecut în care ignoranţa îmi 
trăsese peste ochi un văl de fericire. Astăzi visez 
despre viitor şi  coşmarul meu cel mai 
înfricoşător este acela că vom nega la nesfârşit 
că dintre noi lipseşte cineva, care nu e nici 
plăsmuirea Abației, nu e nici vreun zeu, ci 
întruparea unei consecinţe logice." 

Oksana Bint Laesia - /ntroaucere în studiul 
Regulamentului canonic 


16. 


BELLA ERA EXTATIC. 

— Bătrâne prieten, ai avut dreptate, 
promit că nu o să mă mai îndoiesc niciodată de 
judecata ta. 

— Sire, se înclină N'Gai Loon, a cărui minte 
lucra febril, fără să dea atenţie sporovăielilor 
împăratului său. 

— Bine, bine, reluă Bella cu însufleţire. Ai 
dreptate. Ştim amândoi că o să mă îndoiesc, dar 
promit să nu-ţi mai spun asta. 

— Sire, repetă Maestrul pe exact acelaşi 
ton. 

— Bine! O perioadă. O bucată de timp nu 
o să te mai contrazic. 

— Ştim amândoi că formularea asta e mai 
aproape de adevăr. 

Bella ridică paharul şi sorbi delicat din 
substanţa aceea pe care soldaţii reuşiseră să o 
apropie destul de mult de vinul făcut din 
struguri. 

— Eşti trist. Sau preocupat..., continuă 
împăratul pe acelaşi ton sprinţar. 

N'Gai Loon cumpăni un moment dacă nu 
ar fi fost nevoie să îi spună lui Bella despre 
isprăvile de luptă ale lui Zuul. Ştia că împăratul 
îl suspectează că are ceva împotriva creaturii 


aceleia caraghioase şi că, oricum, chiar dacă ar 
fi văzut cu ochii lui dematerializarea lui Zuul, n- 
ar fi putut face nimic. Nu aveau cum să intre în 
vreun conflict cu singurul interpret posibil între 
oameni şi zeţi. Pe de altă parte, imaginile 
fuseseră înregistrate şi ar fi putut demonstra 
oricând că nu inventează nimic, iar dacă Zuul 
ascundea abilităţi atât de importante cum erau 
dematerializarea şi controlul materiei la 
distanţă, era de aşteptat ca fiinţele acelea 
gigantice, despre care îi povestise Bella că sunt 
mătcile, să fie capabile de lucruri pe care 
oamenii nici să nu reuşească să şi le imagineze. 
Avea voie, de dragul restauraţiei unei dinastii 
pentru care el nu mai simţea nici un fel de 
respect, să dea drumul în univers unui 
asemenea pericol potenţial? 

Intrebarea aceea nu putea suferi decât un 
singur răspuns. Acţiunile Maestrului nu puteau fi 
însă subordonate unor judecăţi atât de simple. 
Deocamdată, singura sa preocupare trebuia să 
fie reunirea Ordinului guinților, cu tot ceea ce 
implica acest lucru. Proiectul întrerupt brutal de 
revoluţia clonelor trebuia să se fi finalizat într-un 
fel. În anii care trecuseră de la refugiul lor pe Z, 
principala lui teamă fusese posibilitatea ca al 
cincilea quint, neformat în totalitate, dar perfect 
capabil de performanţele marţiale ale unui 
membru deplin al ordinului, să ia calea clonelor 
şi să continue singur ceea ce el întrezărise, din 
păcate, cu câţiva ani prea târziu. Clonele nu 
trebuiau să aibă niciodată un quint. Cumpănind 
între presupusele abilităţi ale lui Zuul şi 
dificultăţile pe care ştia că elevul său le are 


deja, N'Gai Loon înclina mai degrabă să se 
aplece asupra problemei Quintaratului. 

— Eşti atât de gânditor, se plânse Bella. 
Nu vorbeşti deloc... Ce e cu tine? 

— Îmi fac griji, Sire, răspunse bătrânul cu 
sinceritate. 

— De ce? 

— Nu ştiu ce e de făcut în continuare. 

Bella plescăi din buze: 

— O să-i aşteptăm şi o să le distrugem şi 
cel de-al doilea val al invaziei. 

N'Gai Loon clătină din cap. 

— Ştiu şi eu? Cu toată măiestria quinților, 
Z e o planetă destul de mare pentru a putea fi 
apărată de bombardamentele orbitale. Nu e 
nevoie să ne lovească direct. 

Bella oftă adânc. 

— Şi ce-ai vrea să facem? întreba el 
punând în glas un ton care îi semnaliza 
Maestrului că e dispus să asculte, măcar în ziua 
aceea, sfatul său. 

— O să vă surprindă, Sire, dar chiar nu am 
nici o părere. Argumentele pe care le pot aduce 
sunt într-un echilibru perfect. 

Ca şi cum ar fi călcat pe cărbuni încinşi, 
Heyyn Tars pătrunse în încăpere şi rosti pe tonul 
acela milităros despre care Bella se plânsese de 
multe ori că pare batjocoritor: 

— Am avut un contact mental cu 
operatorul nostru de pe Kyrall. Mi-a transmis 
felicitările tatălui dumneavoastră pentru victoria 
repurtată. 

— Mă mir că s-a obosit să mă felicite, 
pufni Bella. Dar, pe de altă parte, e cumva de 


înţeles. Spre deosebire de el, noi încercăm să 
facem ceva pentru dinastie. 

— A adăugat că maiestatea sa Kasser ia 
foarte serios în calcul un atac asupra psiacului. 

— Daaa, hohoti Bella. lar eu mă gândesc 
să ridic în braţe muntele ăla din zare! Cum să 
atace el psiacul? Cu pietre? Nici nu poate ajunge 
până în mijlocul oceanului. 

Tars privi scurt spre Maestrul său care îl 
încurajă să-şi termine raportul. 

— Toţi cei de pe Kyrall sunt însă 
preocupaţi de un alt fenomen straniu. 

Bella ridică o mână pentru a-l opri pe quint 
din raport, în timp ce sorbea cu înghiţituri mari 
din paharul de vin. Se opri abia când îl goli şi 
aşteptă să-şi recapete răsuflarea. 

— Pe lumea aia totul e ciudat. Până şi 
oamenii care trăiesc în canioanele care 
brăzdează podişul. Ştii că nici măcar ei înşişi nu 
par să-şi amintească de unde au venit strămoşii 
lor, primii colonişti? Şi apoi lighioanele alea 
bizare. Pe de o parte uscatul e plin de monştri 
psihopati... 

— Hai să le zicem psiho... potenţi, zâmbi 
N'Gai Loon. 

— Putem să le spunem cum vrei, că tot 
însetaţi de sânge sunt. lar în ocean trăiesc alt fel 
de animale, care nu se lasă până nu distrug 
orice organism capabil de gândire. Da, da... 
toate astea sunt importante, spuse Bella cu 
elocinţa unui om care a băut exact atâta vin cât 
are nevoie pentru a i se dezlega limba. Z e doar 
o planetă ciudată, pe când Kyrallul e de-a 
dreptul stranie. 


Quintul aşteptă politicos până când deveni 
clar că împăratul terminase ceea ce avea de 
spus şi apoi continuă ca şi cum însă nu fusese 
întrerupt: 

— În podişul  Kyrallului, unul dintre 
băştinaşi pare să fie dotat cu capacităţi 
extraordinare. 

— Ei nu spune, se miră Bella în timp ce 
Maestrul gquinților se lupta cu o presimţire 
sumbră. 

— Se pare că există un tânăr care e 
capabil, cel puţin la prima vedere, să se mişte 
foarte repede, încheie Tars cu o ezitare. 

N'Gai Loon ştia că existau puţine lucruri 
care ar fi putut produce fracțiunea aceea de 
secundă în care guintul îşi căutase cuvintele şi 
nici unul nu era tocmai de bun augur. 

— Cât de repede? întrebă bătrânul. 

— Cam cât un quint, răspunse Tars, 
evitând privirea Maestrului său. Desigur, asta 
este ceea ce au văzut, sau li s-a părut că văd, 
cei care au avut ocazia să-l întâlnească. 

— Păi şi câţi oameni au urmărit un quint în 
modul de luptă? se întrebă cu glas tare Bella, 
care adaugă apoi, hohotind sonor, mă refer la 
cei care au şi supravieţuit pentru a putea 
povesti... 

Fără să-şi ridice ochii din pământ, quintul 
spuse pe un ton pierit: 

— Se pare că raportul provine de la una 
din femeile care l-au omorât pe Rimio de Vassur. 
Ele ar trebui să ştie... 

N'Gai Loon tresări violent. Moartea lui Rim 
era o permanentă durere mocnită. Deşi nu el îl 


operase şi instruise pe Rim, fusese nevoit de 
multe ori să suporte reproşurile lui Bella care 
afirma că dacă guintul n-ar fi dat greş într-un 
chip atât de lamentabil în timpul misiunii sale în 
Abaţie, probabil că el ar fi fost şi acum pe 
Tengys, conducând din Klemplant întreaga 
omenire. Uciderea lui Rim fusese într-adevăr un 
eveniment cu totul surprinzător şi N'Gai Loon nu 
era sigur ce ar fi încercat să facă mai întâi: să se 
răzbune pe femeia care îl omorâse sau să o 
studieze? În decursul anilor lungi în care 
comunicase indirect cu Alaana, aflase că, de 
fapt, Rim căzuse pradă unei capcane rafinate, 
construite de o Abaţie ale cărei resurse fuseseră 
subestimate. Dar asta nu îl liniştea defel. Incă 
de pe vremea când lucrase la consacrarea lui 
Hinnedi, anticipase vulnerabilitatea guinți/or în 
faţa unor stimuli erotici, dar se mulţumise să 
considere că posibilitatea aceea, pe care el o 
detectase în timpul operaţiei, era atât de 
evidentă, încât nu avea nici un motiv să creadă 
că ea ar fi putut fi trecută cu vederea de 
predecesorii săi. Se dovedise însă că nici un 
Maestru până la el nu intuise vulnerabilitatea 
quinților la anumiţi stimuli erotici. 

— Care dintre ele a povestit? Târfa sau 
sfânta? întrebă Bella care îşi umpluse din nou 
paharul. 

Tars nu răspunse, părând parcă preocupat 
de ridurile de pe fruntea Maestrului său, ale 
cărui buze păreau că dispăruseră cu totul. 

— Ei, ce-ai amuţit aşa? continuă Bella spre 
N'Gai Loon. 


— Amintirea eşecului nostru ne tulbură, 
Sire, răspunse într-un târziu Maestrul. 

— Aşa şi trebuie! Că dacă... Aaa, uite-l şi 
pe prietenul Zuul! zise împăratul deschizându-şi 
larg braţele, dar fără a se ridica din fotoliul în 
care se afundase. Cu ce treburi pe la noi? 

— Stăpânii trimis eu întreb încă o dată 
dacă mulţumire a adus la voi măcelul. 

— Mare, mare mulţumire, îl imită Bella. Cu 
cât mai multe măceluri şi mai mari, cu atât noi 
vom fi mai mulţumiţi! 

Zuul tăcu preţ de câteva clipe, părând că 
se gândeşte. 

— Pentru stăpânii mei asta greu înţelege. 
Aş vrea explici tu. 

— Ce e greu de înţeles? se burzului Bella. 
Cu cât omorâm mai mulţi duşmani, cu atât ei 
vor fi mai puţini şi nu ne vor mai putea ataca. Ce 
nu pricepi? 

— Cu ce hrăneşte oamenii aceia venit din 
cer? 

Cei trei bărbaţi se priviră unul pe altul fără 
să înţeleagă. 

— Cum adică? întrebă scurt Hinnedi. 

— Ce trebuie ei trăieşte... 

Fruntea lui N'Gai Loon se înnegură şi mai 
tare. 

— Păi, cereale, carne, fructe... chestii din 
astea pe care tu nu ţi le poţi închipui. 

— Şi voi nu aveţi destulă mâncare? 

— Ba da, dar nu înţeleg... Bella se opri la 
semnul discret al lui N'Gai Loon. 


— Cred că ştiu ce vrei să afli. E adevărat 
că avem şi hrană şi apă şi destul loc pentru a-i fi 
găzduit pe cei care ne-au atacat. 

Nu erau atât de mulţi încât să nu fi putut fi 
hrăniţi de planeta asta. Mai mult, duşmanii 
noştri sunt atât de puţini. Încât abia o mică 
parte dintre planetele pe care le stăpânim i-ar 
putea adăposti fără probleme. Cu toate astea, 
ne războim cu ei. 

— Asta stăpânii nu înţeleg, repetă cu 
încăpățânare Zuul. 

— Atunci  spune-le stăpânilor tăi că 
oamenii sunt mai mult decât maşinării care 
consumă aer, apă şi mâncare. Spune-le că 
societatea noastră e mult mai complexă şi că, 
uneori, motivele pentru care intrăm în conflict 
sunt subtile şi greu de înţeles. Pur şi simplu aşa 
suntem noi. Nu ne putem opri să ne batem unii 
cu alţii. 

— Stăpânii vor ştie dacă voi distruge şi 
alte lucruri ca să distruge oameni. 

— Da, desigur, uneori suntem nevoiţi să 
distrugem planete întregi pentru a-i omori pe 
oamenii de pe ele. 

— Asta nici Zuul, nici Stăpân nu înţelege. 

— Stai aşa! strigă Bella şi apoi îşi îndreptă 
privirile spre Zuul. 

— Chiar tu ai spus că şi pe Z au existat 
conflicte şi că o parte din părinţii voştri au murit 
în luptă. De ce s-au bătut? Ar fi putut trăi veşnic. 

— Noi nu noroc ca oamenii. Bătălii purtate 
fost în vremea când apa a crescut atât de mult 
încât mâncarea puţină fost. Şi teren pentru 


edificii şi mai puţin. Familiile nu încăpeau pe 
loc... 

— Şi acum? Dacă de exemplu creşte iarăşi 
marea? 

— Părinţii au învăţat control asta. Ei acum 
trăiesc după lege. 

— Lege? Care lege? se miră N'Gai Loon 
încercând disperat să-şi aducă aminte dacă mai 
auzise ceva asemănător de la Zuul. 

— Legea spune câţi părinţi trebuie să fie. 
De patru ori câte zece şi încă şapte... 

— Păi şi ce sens mai are să trăiţi? se miră 
sincer Bella. 

— Zuul nu înţelege... 

— Cred şi eu că nu înţelegi. Ce ştiţi voi ce 
înseamnă să cucereşti o planetă, să conduci un 
popor care creşte şi devine din ce în ce mai 
puternic? La ce e bună viaţa asta a voastră, 
dacă nu construiți nimic? Dacă nu aveţi urmaşi... 

— Părinţii pot face alţi părinţi. Dar asta 
demult timp fost. Ei nu mor... Numai sunt ucişi, 
dar şi asta demult fost. 

— Ei bine, noi nu suntem aşa, începu 
răbdător să explice N'Gai Loon. Noi credem că 
fiecare popor trebuie să aibă din ce în ce mai 
mulţi indivizi şi să se extindă din ce în ce mai 
mult... 

— Şi nu termină locurile? 

— Ba da. Dar atunci iau teritoriile altora. 

— Şi distrugeri se petrec, care aruncă pe 
voi înapoi în timp. 

— Nu e aşa. Deşi sunt crude, războaiele 
sunt pentru oameni cel mai simplu mod de 
progres... 


— Nu înţeleg asta... progres. 

N'Gai Loon îşi muşcă buzele. Realiză brusc 
faptul că nu făcea altceva decât să îi 
argumenteze lui Zuul ideile Sfântului Augustin 
din Hippona, pe care îl studiase demult, pe 
vremea când încerca să înţeleagă Abatia. 
Progresul, văzut ca o menire a omenirii de a 
înainta în permanenţă spre o ordine desăvârşită 
a cetăţii pământeşti, în aşteptarea accederii în 
cea cerească, era fără îndoială o idee 
augustiniană. Brusc nu se mai simţi chiar în 
largul său. 

— Auzi, stai că acum nu mai înţeleg eu, 
interveni Bella. Ce tot atâtea explicaţii?! Noi ne 
războim fiindcă, încă de la prima bacterie de pe 
Vechea Terra, logica vieţii noastre a fost că 
acela care este mai puternic, îl mănâncă sau îl 
alungă pe cel mai slab, pentru a se putea 
înmulţi şi da naştere la indivizi mai puternici. 
Aşa am ajuns noi la stele. Şi să nu spui că nu 
înţelegi! se răsti împăratul. 

— Zuul nu înţelege gândire om. 

— Hai că ai reuşit să mă superi, se 
bosumflă Bella. 

— El nu vede oameni continuă ideea... 
dacă război face voi puternici şi dacă oameni 
venit aici sunt duşmani şi voi vreţi ucideţi ei, de 
ce nu mergeţi ucideţi pe toţi? 

N'Gai Loon şi Bella se holbară la arătarea 
care, ca de obicei, părea gata-gata să cadă de 
pe picioarele care îi oscilau frenetic. 

— Are dreptate urâtul ăsta! izbucni Bella 
în râs. De ce să nu atacăm acum Tengysul? 


N'Gai Loon începu să analizeze repede 
varianta unui atac surpriză asupra planetei 
capitală. Aveau un cargou uriaş, în care ar fi 
putut încăpea fără probleme câteva mii de 
infanterişti zeţi şi o forţă de şoc umană 
considerabilă. Navetele de vânătoare orbitală ar 
fi putut face şi ele saltul în hiperspaţiu şi era 
greu de crezut că Klemplantul le-ar fi putut 
rezista, mai ales acum când o mare parte a 
forţelor expediţionare fuseseră distruse. 

Maestrul  guinților îl privi plin de 
neîncredere pe Zuul. După ce îl văzuse 
dematerializându-se pe câmpul de bătălie, îi 
venea greu să creadă că propunerea aceea era 
pur şi simplu rodul unei înşiruiri deductive, deşi 
trebuia să recunoască faptul că, din punctul de 
vedere al interpretului zeţilor, logica era fără 
cusur. Dacă războiul era progres şi moartea 
duşmanilor îi făcea să fie mai puternici, atunci 
scopurile astea trebuiau urmărite fără preget. 

— Sire, este o problemă, spuse Tars. Nu 
vom putea niciodată să-i punem la adăpost pe 
toţi civilii. Femeile şi copiii ar rămâne fără 
apărare. 

— Mda, dădu afirmativ din cap Bella. Exact 
la asta mă gândeam şi eu. Oamenii nu vor pleca 
la atac ştiindu-şi familiile atât de expuse unui 
bombardament orbital. lar dacă păstrăm pe Zo 
forţă de apărare considerabilă, mi-e teamă că 
nu vom putea străpunge apărările 
Klemplantului. Pe de altă parte, dacă am reuşi 
să cucerim capitala, sunt absolut convins că 
vom găsi acolo destul austral pentru a porni un 
război la scară galactică şi destule nave pe care 


le-am putea adapta repede pentru prietenii 
noştri zeţi. Miza acestei acţiuni e foarte mare... 

— Zuul nu vede risc. 

— Ei asta-i acum! răbufni Bella. De când 
eşti tactician? 

— Zuul nu înţelege tactician... Dar părinţi 
spus că pot apăra oameni nerăzboinici. 

— Dă-mi voie să nu fiu foarte convins, 
dădu din mână a lehamite şi Maestrul quintilor. 

— Ba nu. Părinţii pot să apere... Poate 
veniţi cu mine arată ceva. 

Oamenii îl lăsară pe Zuul să plece din 
încăpere şi se priviră gânditori. 

— Cred că ştiu ce vrea să ne arate, spuse 
într-un târziu Bella. Probabil că ne-au construit 
un adăpost de felul celui în care am intrat eu 
deunăzi. Ar putea fi o soluţie. Tu ce spui? îl 
întrebă el pe N'Gai Loon. 

— Zic că dacă vom ataca repede, probabil 
că vom putea cuceri Klemplantul. Dar..,, 
bătrânul şovăi. 

— Spune, îl îndemnă Bella. 

— Am senzaţia că, dacă vom proceda în 
acest fel, parcă am urma un plan subtil, pus la 
cale de Zuul. 

— Eşti de-a dreptul paranoic! râse Bella. ÎI 
suspectezi pe mititelul ăsta de când l-ai văzut 
pentru prima oară. Ţi se pare că ar fi în stare să 
urzească măcar şi cel mai grosolan plan? Te 
asigur că nu e defel subtil. 

N'Gai Loon strânse degetele pe 
înregistrarea video a luptei şi îi întoarse 
împăratului o faţă lipsită de orice expresie. 


"Sunt sigură că vă amintiţi de chinezi. Ei 
spuneau că un lucru care s-a întâmplat o 
singură dată s-ar putea să se mai întâmple sau 
s-ar putea să nu se mai întâmple, dar un lucru 
care s-a întâmplat de două ori se va repeta cu 
siguranţă în viitor. Vechii greci au înscris istoria 
într-un cerc al obsesiilor lor catastrofice. Sfântul 
Augustin din Hippona a făcut-o din nou liniară, 
descoperind progresul şi postulând că viaţa lui 
lisus, Mântuitorul său, a fost un fragment unic 
de timp. Sfântul Augustin cel Nou a transformat 
din nou istoria într-un cerc, pe care noi l-am 
deşirat... Nu am început să scriu această carte 
atunci când am fost sigură că va veni cineva 
care să ne închidă din nou timpul într-un cerc, 
fiindcă asta e inevitabil, ci când am înţeles că 
trebuie să-l pregătim deja pe acela care ne va 
elibera din nou din blestemul ciclicităţii 
greceşti." 

Oksana Bint Laesia - /ntroaucere în studiul 
Regulamentului canonic 


17. 


SPECTACOLUL CELOR O SUTĂ de luptători 
Ulanni care se apropiau în front de satul lor 
stârni o zarvă imposibil de stăpânit în vocea ly. 

Cum de ne atacă? Nu se poate, vor doar 
să vorbească. Atunci de ce sunt atât de mulţi? 
Nu am avut niciodată încredere în ei. Asta de 
unde ai mai scos-o? O să ne omoare fiindcă nu 
ştim nimic despre cum se poate lupta împotriva 
unui om. Ba eu cred că îl vor doar pe Xtyn. şi 
cum să-l dăm pe Preot? Şi cum să-l ia? Nimeni 
nu-l poate atinge... 

Xtyn preferă să rămână tăcut, încercând 
disperat să deosebească vocile din /y. Acest 
lucru nu era însă posibil nici măcar pentru un 
om cu calităţile sale, fiindcă gândurile semenilor 
săi se amestecau cu foşnetul omniprezent al 
mantiilor, ale căror colonii shu erau agitate din 
cauza nervozităţii stăpânilor lor. Privi spre Insa 
şi o văzu calmă, undeva jos în rând, acolo unde 
forţa celorlalţi o apăra şi, în acelaşi timp, de 
unde nu putea bruia prea tare strategiile de 
apărare. 

Ce-o să ne facem? Ei cunosc cu siguranță 
felul în care ne apărăm. Te tângui degeaba, 
forța noastră nu e niciodată surpriza. 

Ba uneori este! 


La adăpostul mantiei sale, Xtyn făcea 
planuri cu repeziciune, încercând să-şi 
camufleze gândurile. Cel mai important lucru 
era să ascundă celorlalţi certitudinea că i-ar fi 
putut învinge pe atacatori recurgând la mişcările 
acelea rapide, pe care le învățase singur, după 
ce Alaana îi modificase mintea. Ştia însă fără să- 
şi explice de ce şi cum că victoria trebuia să 
pară ca fiind a tribului şi nu a lui. Nu. Lupta corp 
la corp trebuia să fie ultima opţiune. 

Distanţa care separa randul de falanga 
luptătorilor Ulanni se micşora foarte repede. 
Xtyn ştia că, în ciuda faptului că se aşezaseră 
aproape cu toţii în rand, vocile /y ale celor două 
triburi aveau să se unească în curând şi atunci 
tot ceea ce ar fi putut el să facă sau să spună ar 
fi fost de două ori mai greu. Işi amintea cu 
precizie că Arrus îi povestise despre singura 
ocazie în care triburile se adunaseră laolaltă, în 
urmă cu multe generaţii, când un meteorit 
lovise podişul. Se grăbiseră cu toţii spre craterul 
fumegând şi se treziseră într-o imensă mare de 
voci, din care nimeni nu reuşea să înţeleagă mai 
nimic. Mulţi leşinaseră, şi numai cei mai tari 
reuşiseră apoi să-i care înapoi spre sate. Xtyn nu 
se îndoia însă că oamenii ar fi putut trăi şi în 
comunităţi mai mari, învățând să-şi domine 
vocea /y. 

Se apropie. O să-i putem auzi în curând, 
încercaţi să intraţi în armonie cu mantiile. 
Pregătiți-vă! 

Când simțeau deja cu toţii un murmur 
străin în glasul tribului lor, războinicii Ulanni se 
opriră, lăsându-l doar pe unul dintre ei să-şi 


continue drumul. Xtyn abia reuşi să-şi ascundă 
sentimentul de bucurie. Avea noroc, fiindcă îi 
dădeau răgazul de a se mai gândi. Cobori cu 
agilitate din rana, ignorând încurajările celorlalţi, 
şi porni spre necunoscut. 

Era un bărbat mic de statură, cu gluga 
mantiei trasă peste faţă, aşa încât nu i se putea 
vedea decât vârful unei bărbii despicate. Nu 
purta barbă precum majoritatea bărbaţilor de pe 
Kyrall, iar Xtyn nu reuşi să detecteze nici măcar 
reflexii vagi ale gândurilor sale. Era într-o 
armonie perfectă cu vocea mantiei şi se blocase 
în genul acela de apărare despre care copiii de 
pe Kyrall învățau încă de mici că e bine să o 
folosească atunci când sunt atacați în câmp 
deschis. 

Xtyn îşi lungi cu bună ştiinţă drumul către 
necunoscut, urându-se însă în acelaşi timp 
pentru negura care îi acoperise mintea ce 
forfotea mai întotdeauna de idei. 

— Ce vrei? îi strigă el de departe. 

— Tribul Ulanni vrea să îi fie predat 
ucigaşul. 

— Nu avem nici un ucigaş printre noi, 
mârâi Xtyn ridicând în acelaşi timp între ei un 
mic nor de praf. 

— Nu mă sperii, băiete. Nu m-ar mira să fii 
chiar tu cel pe care îl căutăm. 

Tânărul zâmbi larg. 

— Adevărul şi minciuna se împletesc 
caraghios în vorbele tale. Eu l-am omorât, dar 
nu sunt ucigaş. 

Străinul clătină din cap şi se întoarse către 
ai săi. Pentru o fracțiune de secundă, Xtyn se 


trezi că aude vocea /y a tribului Ulanni. Putea 
distinge glasuri încărcate de ură, care îl 
îndemnau pe oponentul său să se răzbune. 
Percepția dură doar o clipă pentru că emisarul 
îşi întoarse din nou privirea către el. 

— Şi cum se numeşte cel care ia viaţa 
unui semen? 

— Judecător, răspunse calm Xtyn, care 
realiză brusc că, spre deosebire de oponentul 
său, era prea departe pentru ca membrii tribului 
său să poate auzi ce zice. Omul acela era un 
hoţ. A încercat să fure relicve importante de pe 
pământurile noastre. 

— Omul acela era fratele meu şi a fost 
găsit pe podiş. Adică acolo unde legea veche 
spune că nimeni nu poate poseda nimic, rosti cu 
îndârjire căpetenia Ulanni. 

— lar eu îţi spun că purta ascuns sub 
mantie un obiect care aparținuse mamei mele şi 
nu podişului, strigă Xtyn cu îndârjire. 

— Chiar şi aşa, se încăpăţână celălalt. 
Noaptea trecută, când l-am găsit, v-am urmărit 
urmele paşilor. Aţi fost trei împotriva lui, doi 
bărbaţi şi o femeie. Altfel nu l-aţi fi putut birui. 

— Ai dreptate. Încuviinţă Xtyn. Eram 
însoţit de doi tovarăşi. Dar ei au încercat mereu 
să prevină violenţa. 

— Înseamnă că tu eşti singurul vinovat. Şi 
recunoşti asta fără nici o remuşcare? 

— Omul acela era un hoţ. A pângărit locul 
în care m-am născut. 

Străinul începu să râdă şi-şi dădu gluga pe 
spate, dezvelind un chip brăzdat de cicatrici 


îngrozitoare. După rănile de pe faţa lui se părea 
că scăpase cu mult noroc din atacul unor lentile. 

Probabil că barba îi luase foc şi de aceea 
era acum spân. Pentru o clipă, Xtyn se 
cutremură, iar uimirea îi deschise mintea. O 
senzaţie incredibilă, de greață, începu să-i 
răscolească măruntaiele. Se simţea ca şi cum ar 
fi înghiţit flori cântătoare. Intestinele i se 
zbăteau de parcă prinseseră o viaţă a lor proprie 
şi încercau să iasă, revărsându-i-se pe gură. li 
trebuiră câteva clipe bune până să înţeleagă că 
era atacat. Când realiză însă că războinicul din 
faţa lui căzuse în capcană şi apelase primul la 
violenţă, din mintea lui se revărsă spre celălalt 
un imens hohot de râs. Pătrunse cu sălbăticie 
până în cele mai intime cotloane ale gândurilor 
celuilalt, departe în ann, imaginându-şi că 
mintea adversarului e o livadă de arbori negri în 
care el intră înarmat cu un ciocan imens cu care 
sparge fructe negre. Sub loviturile lui 
năprasnice, coaja întunecată şi lucioasă plesnea, 
lăsând să ţâşnească lichidul acela gălbui pe 
care-l denumeau supă şi care constituia hrana 
lor de zi cu zi. Ştia că furia lui e doar o 
abstracţie, doar un model care-i înlesnea atacul 
şi că, în realitate, mintea lui nu făcea decât să 
dezorganizeze structura cerebrală a celuilalt. 
Pentru o clipă îşi permise luxul de a privi prin 
ochii lui şi se văzu pe sine însuşi, cu chipul 
răvăşit şi pletele în vânt, cu ochii strânşi şi 
pumnii încleştaţi. Speriat de propria sa imagine, 
se retrase din mintea celuilalt, care se prăbuşi la 
pământ, pradă unui tremur spasmodic. 


Încercă să vadă dacă adversarul său mai 
trăieşte, pătrunse din nou în mintea lui, de data 
asta cu mai multă grijă. Işi imagină acum că 
explorează un castel, o clădire imensă cu săli 
luminate, aşa cum îl învățase Alaana. Camerele 
erau goale şi prin sticla colorată a geamurilor 
lumina se filtra în forme care prindeau 
consistenţă din cauza prafului din aer. Căută 
îndelung până când, într-o odaie mică şi 
întunecată, găsi un băiat nu mai mare de patru 
ani. Ştia că aceea era reprezentarea ultimei 
fărâme de viaţă care-i mai rămăsese celuilalt şi 
că, deşi căutarea lui durase pentru el minute 
bune, pentru ceilalţi nu fusese decât o 
străfulgerare. 

— Eşti fiu de curvă! Maică-ta a fost 
alungată din sat, strigă copilul cu ură. 

Fără să spună nimic, Xtyn se retrase din 
mintea lui, ridică trupul lipsit de vlagă cu forţa 
gândului şi-l aruncă departe, mult în spatele 
liniei războinicilor Ulanni. 

Ai ales calea complicată. Dar o să fiu 
alături de tine, auzi el în minte vocea liniştitoare 
a Alaanei. Fugi lângă ai tăi! 

Reacţionând instantaneu,  Xtyn se 
transformă într-o umbră şi ochii celorlalți îl 
zăriră abia când îşi reluase locul în vârful 
randului, de parcă nimic nu se întâmplase. 
Formaţia Ulanni porni spre ei cu paşi hotărâți. 

Fiecare rand avea simbolul său de luptă. 
Tribul Ulanni îşi trăgea numele de la vârtejul 
sfâşietor pe care îl închipuiau războinicii săi 
atunci când urcau în rand. Oamenii Kyrallului 
înţeleseseră cu multă vreme în urmă că modul 


cel mai eficient de luptă era să participe cu toţii 
la o imagine mentală a unui animal sau 
fenomen distrugător. Tribul lui Xtyn folosea o 
reprezentare cu mult mai puţin spectaculoasă 
decât cea Ulanni, dar despre care ei credeau că 
e mult mai eficace. Se concentrau cu toţii 
asupra imaginii a ceea ce ei numeau dragon, un 
animal lung, cu multe picioare şi care avea pe 
spate filamente cu ochi din care ţâşneau 
fulgere. Imaginea aceea necesita cu mult mai 
mult exerciţiu decât vântul Ulanni, fiindcă 
fiecare membru al tribului trebuia să fie capabil 
să acţioneze fie un picior, fie o pereche de ochi 
scăpărători. Simbolul lor era deosebit de eficace 
împotriva policornilor şi a lentilelot. Pe primii 
reuşea să îi neutralizeze atât de repede încât 
Xtyn nu participase niciodată la o luptă cu 
asemenea animale, care învăţaseră demult să 
ocolească satul lor. Cu florile cântătoare era 
ceva mai greu, fiindcă, de cele mai multe ori, 
erau nevoiţi să le strivească sub picioare. 
Existenţa dragonului era una efemeră. El 
nu exista în realitate şi un privitor care nu 
participa la viziune ar fi putut vedea doar 
efectele închipuite de luptătorii din rana asupra 
atacatorilor.  Folosindu-şi capacitățile psi şi 
structura semisferică a randului, care părea să 
amplifice puterea ansamblului, luptătorii de pe 
Kyrall  forţau cu gândul materia să se 
transforme. Era greu însă să străpungi carcasa 
unui policorn doar gândindu-te la ea. Când îţi 
închipuiai însă că eşti ochiul scăpărător al unui 
animal imens şi invincibil, carapacea bestiei 
crăpa cu mult mai multă uşurinţă, deşi omul 


depunea acelaşi efort. Imaginea aceea mentală 
conferea însă coeziune şi coordonare faţă de 
ceea ce ar fi putut face fiecare dintre ei dacă îşi 
folosea mintea separat. 

Acum însă nu era vorba de animalele de 
pe Kyrall. Atacatorii Ulanni puteau rezona cu 
imaginea lor mentală, vizualizându-l pe dragon 
şi de aceea tacticile lor de apărare urmau să fie 
cu mult mai eficiente. Era de aşteptat de 
asemenea ca, în lipsa randului, să atace cu 
reprezentări la care să participe unul sau cel 
mult doi oameni. 

Mintea fiecărui luptător Omenori se topea 
acum în vocea /y, din care creştea apărătorul 
lor. Încordarea era atât de mare încât inamicii 
ezitară prelung când ajunseră destul de aproape 
pentru a percepe proiecția mentală a tribului lui 
Xtyn. În aşteptarea temutului vârtej Ulanni, 
mâinile tovarăşilor lui Xtyn strângeau lemnul 
negru şi lustruit al ranaului, care gemea surd. 

Dragonul întruchipat de minţile tovarăşilor 
lui Styn se înţepeni pe mulţimea sa de picioare, 
aşteptând ca războinicii Ulanni să încerce să-l 
doboare cu o suflare năprasnică. In loc de asta 
însă, se văzu atacat de zeci de animale mici... 
Prea mici pentru ca armele sale colosale să le 
poată atinge. Vietăţile acelea iuți şi agile se 
strecurau dincolo de ochii scăpărători ai 
dragonului şi muşcau cu gurile ca nişte cleşti din 
părţile expuse. In doar câteva momente, trupul 
semet de care Xtyn învățase încă de mic să fie 
mândru începu să se contorsioneze. 

Trezeşte-te! 


Unul din atacatori reuşi să smulgă o 
pereche de ochi şi Xtyn percepu undeva la limita 
conştiinţei un trup care cade la pământ. 
Bufnitura surdă fu urmată imediat de o alta şi 
apoi de încă două, pe măsură ce Xtyn vedea 
picioarele şi antenele dragonului lor cum 
cedează sub asaltul Ulanni. 

Trezeşte-tel 

Xtyn văzu proiecția mentală a unui 
luptător  Ulanni cum încearcă să atingă 
filamentele ochilor celor mai mari, de care avea 
el grijă. Încercă să se zbată, fulgeră chiar 
zadarnic privind neputincios cum animalul acela 
hâd şi feroce săpa la rădăcina ochilor din care el 
arunca zadarnic fulgere distrugătoare. 

Trezeşte-tel 

Strigătul aproape că îl făcu să se 
prăbuşească. Scutură din cap şi înţelese imediat 
că Alaana reuşise să îl facă să părăsească vocea 
ly. 

— Ce-ai făcut? urlă el disperat, făcând să 
tresară câțiva vecini apropiaţi, care îşi 
strângeau pleoapele, încercând să se apere de 
atacul Ulanni. 

Nu e bine. Nu aveți nici o şansă. E evident 
că se antrenează de ceva timp pentru o 
asemenea luptă. V-ar fi atacat oricum. Războiul 
ăsta era doar o chestiune de timp. Du-te ti 
omoară-i cu pumnalele! auzi Xtyn vocea 
Alaanei. 

Tânărul privi în depărtare şi îi văzu pe 
ceilalţi aşezaţi în aceeaşi formaţie strânsă. Era 
într-adevăr ciudat. Nu stăteau în rand şi totuşi 
acționau atât de eficient. Atacul acela nu putea 


fi ceva spontan, pe care Ulanni să-l fi inventat 
peste noapte din dorinţa de a-şi răzbuna 
tovarăşul. 

Xtyn dădu să se arunce la pământ şi 
aproape că ridicase pumnalele pe care le pusese 
în centrul randului dar, imediat, mintea îi fu 
inundată de o viziune. El trebuia să fie 
deopotrivă conducătorul şi scăparea. Cu gesturi 
încete se aşeză la loc în rand şi pătrunse din nou 
în /y. Dragonul lor era acum aproape lipsit de 
picioare, dar asta adusese un oarecare echilibru 
al luptei fiindcă, întins fiind pe pământ, ochii săi 
puteau ţinti cu ceva mai multă eficienţă. 

Gândul lui Xtyn se transformă într-un vuiet 
care începu să topească fiinţa iluzorie a 
dragonului. Dezorientaţi, inamicii se strânseră 
spre centrul scenei de bătălie şi aşteptară 
organizat transformarea. Dragonul era acum o 
minge de foc, care începea să prindă forme 
umane. Pe măsură ce înțelegeau ce doreşte să 
facă, mai mulţi tovarăşi i se alăturară până 
când, într-o ultimă sclipire, imaginea unui Xtyn 
gigantic răsări falnic în mijlocul bătăliei. 

Fiți mantia mea! strigă Xtyn şi simţi 
imediat cum în jurul proiecției minţii sale, prin 
care se înfăţişa atacatorilor, începu să se 
clădească un zid de netrecut, o senzaţie 
asemănătoare aceleia pe care o avea un călător 
în podiş care adormea apărat de susurul 
molcom al ciupercii shu. După câteva momente 
de  uluială, animalele închipuite de Ulanni 
porniră toate să-l atace pe Xtyn. Când ajunseră 
însă la picioarele lui, îşi deschiseră gurile iar 
dinţii lor clămpăniră în gol, neputând să apuce 


proiecția mentală a lui Xtyn. Între mâinile sale 
apăru un cerc de foc cu care începu să măture 
pământul. Animalele cădeau secerate şi nu 
trecu mult timp până când înţeleseră cu toţii că 
lupta era pierdută. Noua viziune a tribului lui 
Xtyn, aceea a Preotului lor, nu putea fi învinsă. 
Cele câteva animale, care scăpaseră furiei de 
foc a cercului pe care Xtyn îl arunca spre ele, se 
dematerializară, semn că războinicii Ulanni se 
hotărâseră să abandoneze lupta. Xtyn scutură şi 
el din cap şi se desprinse de vocea /y privind în 
zare. Alergând din răsputeri, un pâlc de inamici 
încerca să iasă din raza lor vizuală. 

— Fugi după ei şi omoară-i! strigă Arrus 
către Xtyn. 

— Nu. Lasă-i. Vor fi mesagerii noştri şi le 
vor spune tuturor despre înfrângere. 

— Da, şi atunci vor veni şi mai mulţi. Ne 
vor zdrobi. Ştiu cum să învingă dragonul nostru. 

— Au acţionat cu prea mare îndemânare 
pentru ca noi să nu presupunem că s-au pregătit 
dinainte. E clar acum pentru toţi sper că ideea 
războiului între triburi nu mi-a venit mie, că nu 
sunt un monstru... 

— Dar ai ucis dragonul, se auzi o voce. 
Niciodată nu am luptat... 

— Am fost ceea ce trebuia să fiu. Numai 
un om se poate lupta cu plăsmuirea minţilor 
umane. El poate să născocească altceva, să vină 
mereu cu ceva nou. Şi e nevoie de un 
conducător care să decidă repede ce e de făcut. 

— Viziunea aia nu erai tu! strigă Arrus. 
Avea doar forma ta. Victoria aparţine tuturor. 


— Nici nu am să zic vreodată altfel, înclină 
uşor din cap Xtyn. Dar nici nu voi îngădui cuiva 
să spună că aţi fi putut izbândi fără mine. 

Xtyn căută o privire care să-l înfrunte, dar 
nu întâlni decât capete plecate. 

— Stăm şi ne certăm ca proştii. Avem 
răniţi. 

Ca şi cum spusele Preotului său i-ar fi 
trecut printr-un curent electric, Arrus porni în 
fugă spre Insa, care stătea încă leşinată undeva 
la marginea randului. Xtyn se grăbi să-l urmeze 
pe Făurar. 

Arrus puse mâinile pe creştetul fetei şi 
închise ochii. 

— leşi din mintea ei, strigă el imediat spre 
Xtyn. 

— Nici nu mă gândesc. Vreau să văd ce 
faci. E privilegiul meu de Preot. 

— O să-ţi arăt când vom avea un caz mai 
uşor, mârâi Arrus. 

— N-am uitat că ai vrut s-o jertfeşti... 

Făurarul dădu să spună ceva, dar privirea 
din ochii tânărului îl convinse că nu avea cum să 
se opună. Inchise din nou ochii şi îi permise şi 
băiatului să intre în viziunea lui despre mintea 
fetei. Xtyn se trezi într-o peşteră înaltă. 

— Nu e o viziune cam simplă? Într-atât o 
dispreţuieşti? întrebă Xtyn care încerca să 
privească deodată în toate părţile. Nici chiar 
mintea ei nu poate fi... 

Deodată între mâinile Făurarului apăru un 
grăunte orbitor pe care acesta se grăbi să-l 
lipească de peretele întunecat al peşterii. Ca şi 
cum sădise acolo inima unui cristal, din punctul 


atins de Făurar începu să crească în toate 
direcţiile o substanţă strălucitoare, care înainta 
pe direcţii din cele mai surprinzătoare, 
avântându-se spre tavan, cuprinzând podeaua 
de sub picioarele celor doi. Xtyn rămase mut de 
uimire, privind cum păienjenişul devine din ce în 
ce mai dens până când se uni într-un singur bloc 
de cristal scânteietor. 

— Şi acum? 

— Ai răbdare, îi aruncă Făurarul o privire 
mânioasă. 

Primul fulger se ivi pe neaşteptate undeva 
lângă bolta peşterii. Întreaga încăpere fu 
inundată de o lumină galbenă, strălucitoare, 
care-l surprinse pe Xtyn prin frumuseţea ei. 
Imediat sclipi o descărcare roşie, apoi una 
verde, din ce în ce mai multe, până când lumina 
începu să treacă prin Făurar şi prin Xtyn 
devenind de un alb orbitor. Simţind că Arrus dă 
să se retragă, Xtyn îl apucă de mână. 

— Asta c tot? 

— Minţile simple nu au nevoie decât de o 
scânteie. 

Tânărul clătină din cap şi arătă spre o 
zonă în care pereţii erau irizaţi într-o nuanţă 
sublimă de albastru. 

— Chiar şi în faţa acestei minunăţii te mai 
îndoieşti că Insa trebuia cruţată? 

Întorcându-i o faţă schimonosită, Arrus îi 
strigă: 

— Da, nesăbuitule. Fiindcă, aşa cum o văd 
eu, mintea ta, de pildă, e formată din mii de 
asemenea încăperi, care comunică între ele, 
între care există căi pe care nici eu nu le pot 


afla. Şi mai presus de toate, camere în care 
sclipirea vieţii nu poate fi stinsă cu o singură 
suflare. Mintea ta e de mii de ori tot ceea ce vezi 
aici! După cum poţi înţelege acum, ritualul nu 
era chiar atât de lipsit de noimă pe cât l-ai făcut 
să pară. Fata asta nu are nici o şansă. Odată am 
să ajung prea târziu. 

Se retraseră amândoi delicat din mintea 
Insei şi prima senzaţie pe care o conştientiză 
Xtyn fu mâna tinerei care îl strângea spasmodic 
de degete. Fata plângea şi bolborosea cuvinte 
de neînțeles. Două femei o ridicară şi se grăbiră 
să o ducă spre peşteră. 

— Ai fi putut să-mi explici, zise Xtyn cu un 
glas moale. 

Arrus clătină din cap, fără să spună ceva 
dar şi fără să se îndepărteze, aşa cum făcea 
atunci când nu era de acord cu cele spuse de 
Xtyn. 

— Ai fi putut să-mi explici, repetă Xtyn. 

— Da, desigur, dar oare m-ai fi ascultat? Ai 
fi lăsat-o să moară? 

Preotul şovăi o clipă. 

— Când vezi pe dinăuntru atâtea minţi pe 
câte am văzut eu, îţi dai seama că nimeni nu e 
cu adevărat unic, reluă Arrus. Tinerii au însă o 
dorinţă de nestăvilit să creadă în prostia asta. 
Nimic nu e nou. Totul s-a mai întâmplat şi se va 
mai întâmpla, toate gândurile şi ideile tale au 
mai trecut şi prin alte minţi. 

— Se prea poate, zâmbi Xtyn. Eu însă ştiu 
că sunt irepetabil. Din punctul meu de vedere, 
plictisul pe care îl manifeşti nu are nici o 


importanţă. O să continuăm să ocrotim minţile şi 
vieţile alor noştri, indiferent de preţ. 

Arrus clătină dezaprobator din cap. Dar nu 
continuă discuţia. 

— Mă duc, spuse el. Cred că trebuie să-i 
mai ajut pe câţiva. 


"Singurul lucru de care mă tem e că 
soluţia este prea evidentă. Singurul lucru de 
care mă mir e că nu o vede nimeni în afară de 
mine. Povara asta ar putea distruge pe oricine." 

Oksana Bint Laesia - /ntroducere în studiul 
Regulamentului canonic 


18. 


KASSER  NĂVĂLI în camera Abatelui 
strigând surescitat. 

— Au atacat Z! Clonele l-au atacat pe 
Bella! 

Radoslav abia îşi putu stăpâni o strângere 
de inimă. 

— Nu te speria, continuă imediat bătrânul 
împărat. Au învins. Zeţii s-au dovedit 
extraordinari. Se pregătesc acum să atace 
Klemplantul. Captivitatea noastră... 

— „va rămâne neschimbată, Kasser. Am 
vorbit despre asta de sute de ori. Atâta vreme 
cât psiacul va fi al clonelor, nu vom putea să ne 
coordonăm. Un război la scară galactică are 
nevoie de ceva mai multă putere de comunicare 
decât mesajele pe care le furişează Alaana. 

Entuziasmul lui Kasser se topi într-o 
grimasă încurcată. 

— Ei, doar n-o să spui acum că nu eo 
veste bună. 

— Ba e o veste excepţională! acceptă 
Abatele. Atâta doar că eu o privesc mai degrabă 
ca pe un strigăt de luptă decât ca pe o eliberare. 
Trebuie să întreprindem şi noi ceva împotriva 
psiacului. 


Ca de atâtea ori în cei şaptesprezece ani 
de când urzeau planuri, privirile celor doi se 
intersectară doar pentru puţină vreme, pentru a 
cobori apoi în pământ. În mare măsură, războiul 
lui Bella fusese pierdut pe Kyrall. Aplicând o 
strategie simplă, clonele intuiseră exact unde 
trebuie să lovească pentru a  dezorganiza 
Imperiul. Nefiind însă pe deplin conştient de 
importanţa  psiacului, Johansson bombardase 
structura de rezistenţa a acestuia şi continuase 
să o facă până când garnizoana care îl apăra s-a 
predat, speriată de perspectiva unei galaxii fără 
comunicațiile psi. Clonele nu au înţeles decât 
mai târziu consecinţele pe care le-ar fi putut 
avea violenţa lor extremă. In ciuda opoziţiei 
temerare a câtorva operatori care fuseseră 
executaţi prin aruncare în ocean, Johansson 
învinsese cu uşurinţă reticenţa locuitorilor 
psiacului, prea dependenţi de mediul în care îşi 
trăiseră aproape întreaga viaţă, lipsită de 
constrângeri de orice fel. Masacrarea tuturor 
forţelor imperiale a fost apoi doar o chestiune de 
timp. Nu existase nici măcar o singură planetă 
pe care să se poată organiza o rezistenţă. 

— Animalele acelea..., începu Abatele. 

— S-au comportat excepţional. Sunt nişte 
soldaţi foarte valoroşi. 

Abatele se încruntă sever. 

— Ce ai? întrebă Kasser după ce observă 
negurile celuilalt. 

— Extratereştri care omoară oameni. Nu 
văd în ce fel poate fi asta excepţional. Nu ţi-am 
ascuns niciodată dezaprobarea mea pentru 
planul fiului tău. Acum nu mai cred că în 


nemărginirea asta este cuibărită frica lui 
Dumnezeu, dar nu pot să accept un asemenea 
lucru. 

— Nici nu ai fost în stare să vii cu un plan 
mai bun. 

— Aşa este. Ceea ce face însă Bella ne va 
arunca în haos. 

— Mda, clătină Kasser din cap. lar ceea ce 
ai făcut tu cu a Doua însămânţare... 

— A fost un act de justiţie îndreptat asupra 
agresiunii fără precedent a Imperiului. 

Intrată pe nesimţite în încăpere, Airam tuşi 
uşor. Bărbaţii întoarseră brusc privirile spre ea şi 
amuţiră. 

— Cu tot respectul... cred că am auzit 
cearta asta de mii de ori. Poate că înălţimea Sa 
va binevoi să ne dea câteva amănunte, rosti 
femeia, aranjându-şi părul cărunt aşa încât 
cicatricile de pe faţa ei să fie vizibile. Era felul ei 
de a le aminti că din înfruntarea aceea de pe 
Vechea Terra suferiseră miliarde de oameni şi 
nu doar ei înşişi. 

Kasser se ambală cu entuziasm într-o 
povestire a bătăliei, subliniind că anii care 
trecuseră schimbaseră tactica clonelor. 

— Incep să semene din ce în ce mai mult 
cu noi şi asta îi face previzibili, încheie Kasser. 

Abatele râse uşor. 

— Nu cred că ne dorim să ne copie, 
adăugă el enigmatic. 

— Ce vrei să spui? 

— Vor înţelege felul în care ne-au înfrânt şi 
o vor mai face o dată. 


— Dar tocmai ţi-am spus că au atacat Z 
mergând pe tactica noastră, a punctelor 
Lagrange. 

— Asta fiindcă nu s-au aşteptat să dea de 
zeţi. Acum ştiu şi nu vor mai face aceeaşi 
greşeală. Dar nu la asta mă refeream..., încheie 
brusc Abatele. 

Kasser rămase în mijlocul unui gest şi 
eliberă cu zgomot aerul pe care îl trăsese în 
piept ca să-i ajungă pentru argumentele cu care 
dorea să-l combată pe Abate. 

— De multă vreme mă gândesc cam cum 
ar putea un nou război să-i schimbe pe urmaşii 
celor O Mie de Voluntari.. 

— Poate avem noroc şi îi schimbă în rău, 
încercă să glumească bătrânul împărat. 

— Oricare din guinții tăi ţi-ar putea spune 
că asta e o speranţă deşartă. Trebuie să ne 
gândim la ce e mai nefavorabil pentru noi. 

— Chiar şi când obosim? Să credem că 
întregul universul se  coalizează împotriva 
noastră? întrebă Kasser disperat. 

— Mai ales atunci. Nu trebuie să fii cine 
ştie ce filozof subţire ca să-ţi dai scama cum vor 
reacţiona când le vom ataca bazele. Îşi vor 
căuta un conducător. 

— Ei bine, cred că aici te înşeli. Alaana mi- 
a spus că regulamentul acela al lor chiar 
funcţionează şi fiecare quadrant are un singur 
Johansson conducător. Cel de aici de pe Kyrall 
nu vrea să mai intervină... 

— Dar tot Alaana spune că se pare că asta 
nu e decât o înşelătorie gigantică, că o clonă de 


acolo din psiac a formulat un contramanifest, o 
carte în care critică regulamentul. 

— Da. Alaana nu înţelege însă ce au de 
gând şi deci nici noi nu prea putem presupune... 

— Te grăbeşti, Kasser, ridică Abatele un 
deget noduros spre celălalt. Atunci când ştii care 
e ţinta unei lovituri, prea puţin te interesează 
traiectoria săgeţii. lar eu ştiu că toată zbaterea 
asta a lor nu poate avea decât un singur scop. 

Faţa lui Kasser se lumină, lăsând să se 
citească bucuria unei înţelegeri depline. 

— Ştiu! larăşi vrei să-mi spui că în mod 
voit sau inconştient vor încerca să-l recreeze pe 
Sfântul Augustin cel Nou. Din fericire, ştim 
amândoi că aşa ceva nu se poate. Zestrea lui 
genetică nu mai există niciunde în Univers. 

Abatele clătină dezaprobator din cap. 

— Presupunerea asta e destul de şubredă. 
Sacul cu pletele Sfântului Augustin a fost distrus 
probabil, odată cu Alambicul, în explozia care a 
pârjolit Abația. Pe Planetele Agricole e greu de 
crezut că mai există ADN provenind de la 
vreuna din clone. Cu excepţia Praxtorului, toate 
celelalte Planete Agricole erau la multe generaţii 
după aceea a însămânţării. Şi totuşi nu am 
văzut arzând pletele Sfântului Augustin şi nici nu 
suntem siguri că pe vreuna din cele şase sute 
şaizeci şi şase de Planete Agricole nu s-a păstrat 
câte ceva din Mântuitor. Suntem în mâinile lui 
Dumnezeu. 

— Şi chiar presupunând că reuşesc să-l 
aducă la viaţă pe Sfântul Augustin cel Nou, nu o 
să poată niciodată să-i restabilească memoria 
iniţială... 


— Aici chiar că te înşeli. Nici nu e nevoie 
să o facă. Mi-am petrecut o lungă perioadă din 
viaţă privind cum între populaţiile de clone, 
aceea a Sfântul Augustin cel Nou sfârşeşte prin 
a deveni lider, prin a-şi conduce semenii pe 
calea dreaptă a credinţei. L-am văzut de fiecare 
dată împlinind taina cea de pe urmă, jertfindu- 
se pentru a nu-şi lăsa Dumnezeul să-şi 
întâlnească propria nemărginire. Nu au nevoie 
de Alambic. Trebuie doar să-l cloneze. Le va fi 
conducător. 

Airam se trase mai aproape de Abate şi-i 
puse uşor o mână pe creştet. 

— Dar te-ai gândit vreodată, Rade, că 
poate viziunea noastră e mărginită tocmai 
fiindcă ne-am petrecut viaţa privind Satul de 
Clone? Poate că un univers întreg la picioare îi 
va face să se comporte altfel. 

— Nu cred. Există o singură Cale şi o 
singură Lucrare. Clonele sunt conştiinţe vechi, 
despre care nu ştim mare lucru. În plus, sunt 
oameni simpli şi fanatici, urăsc religia şi toate 
formele de putere politică derivate din ea. Mai 
devreme sau mai târziu, îl vor căuta pe Sfântul 
Augustin cel Nou, fiindcă vor dori să se 
regăsească pe ei înşişi. 

Kasser îşi lovi palmele cu zgomot. 

— Hai că n-am timp de încă o predică. 
Oricum, îţi spun încă o dată că eu unul nu 
înţeleg o iotă din chestia aia cu nemărginirea. 
Trebuie să facem planuri, trebuie să atacăm 
psiacul! 

Airam îl privi surprinsă: 


— Sper că vă daţi scama, înălţimea 
voastră, că nu avem decât o singură şansă. 
Odată compromisă ascunzătoarea noastră... 

— Nu şi dacă atacăm prefăcându-ne că 
suntem băştinaşi, zise Kasser pe un ton sprinţar. 
Ba chiar în felul ăsta s-ar putea să ne facem rost 
şi de nişte aliaţi. Poate chiar tânărul acela cu 
abilităţi de quint ne va ajuta... 

— Dacă este ceea ce cred cu, mai degrabă 
ne va omori pentru provocarea asta, clătină din 
cap Maria. Ne trebuie un plan mult mai subtil. 

— Ne trebuie, ne trebuie, bombăni Kasser. 
Şi dacă nu-l avem? Oricum nu putem pierde 
marc lucru. Sintetizorul mai arc energic doar 
pentru câteva luni... 

— Timp în care ar putea veni Bella, zise 
Airam. 

— E de datoria noastră să atacăm psiacul, 
într-un fel sau în altul şi fără ajutorul fiului meu. 
Şi asta chiar cu riscul de a muri în lupta asta. 

Abatele rămase tăcut. În minte i se 
învârtejeau o mulţime de gânduri negre. După 
ce împăratul închise uşa, îşi prinse genunchii în 
mâini şi începu să-şi maseze uşor rotulele 
descărnate. 

— Mă simt atât de bătrân, încât nici măcar 
nu ştiu dacă nu cumva am murit deja. O luptă e 
ultimul lucru la care mă gândesc. 

Airam se trase şi mai aproape de el şi-i 
cuprinse cu mâinile umerii fragili. 

— Rade, Rade, cine ar fi crezut că 
Dumnezeu are pentru noi planuri atât de 
măreţe? 


"Citiţi istoriile vechi! Atunci când veţi 
înţelege de ce conţin ele atât de multe poveşti 
despre mântuitori şi atât de puţine referiri la 
aceia care au vestit apariţia lui Mesia, o să 
pătrundeţi şi în viziunea mea." 

Oksana Bint Laesia - /ntroducere în studiul 
Regulamentului canonic 


19. 


JOHANSSON ÎNCĂPEA CU GREU împreună 
cu Oksana în patul îngust al navetei. Umărul îi 
amorţise fiindcă sprijinea capul femeii, iar 
bărbatul avea senzaţia că, de fapt, furnicăturile 
care începuseră să-i cuprindă tot pieptul erau 
efectul privirii pătrunzătoare cu care îl ţintuia 
Oksana. 

— Nu-mi place ceea ce vrei să faci... Nu 
mă simt în largul meu. 

— Ştii bine că eu trebuie să fiu acolo. Pe 
mine trebuie să mă vadă, îl linişti Oksana. 

— Laesienii nu te vor lăsa să scapi cu 
viaţă. Operatorul mi-a spus că şi-au format un 
fel de armată şi că există deja voci care susţin 
că ar trebui să se formeze o republică, după 
modelul celor din secolul nostru. 

Secolul nostru îşi repetă Oksana în gând. 
Chiar şi după şaptesprezece ani de dominație 
absolută, universul acela şi timpul lui hain nu le 
aparţineau încă. 

— Imi permit să-ţi amintesc că am crescut 
pe planeta asta şi că, dacă nu ar fi fost templul 
nostru, probabil nici una din revelaţiile mele nu 
ar fi dus la planul prin care încercăm acum să-i 
salvăm pe ai noştri, repetă Oksana calm, 
alintându-i o şuviţă din părul pe care el îl purta 


tot mai lung, pe măsură ce devenea din ce în ce 
mai rar. Pe mine trebuie să mă vadă. Ba chiar o 
să rostesc şi nişte cuvinte bombastice, undeva, 
unde să fiu sigură că mă vor auzi. 

-— lar eu o să stau aici pe orbită, 
neputincios... 

— Nu chiar. O să mă poţi privi, zâmbi 
femeia ridicându-se din pat. 

Johansson se înfioră din nou la vederea 
trupului perfect al Oksanei, peste care timpul 
părea că se încăpăţânează să nu treacă. Aşa 
arătase şi în urmă cu doisprezece ani, atunci 
când o văzuse pentru a doua oară, la doi ani 
după ce o cruţase pentru infracţiunea de a fi 
aterizat pe Vechea Terra. O dăduse afară din 
reşedinţa lui de pe Klemplant. Ea revenise, 
insistase, ba chiar organizase şi un fel de grevă 
a foamei în faţa palatului administrativ. Poziţia 
lui era încă şubredă pe atunci, fiindcă nimeni nu 
ştia unde se ascunsese Bella, iar clonele îşi 
căutau încă un mod minimal de supravieţuire 
socială. Când îi adusese aminte că împărtăşeşte 
deodată două memorii, dintre care una era chiar 
a colonelului Johansson, o ascultase cu atenţie. 
Şi iarăşi o dăduse afară. Cu timpul însă, toate 
semnele pe care le prevestise ea începuseră să 
se împlinească. Nu erau catastrofe, ci doar 
evenimente disparate şi subtile, pe care nu le-ar 
fi recunoscut ca indicii ale unei prăbuşiri 
implacabile dacă nu l-ar fi prevenit ea. Când 
apăruseră şi primele texte care combăteau 
regulamentul, pe atunci doar în proiect, o 
chemase el. Şi de atunci nu se mai despărţiseră, 
angrenându-se în cea mai îndrăzneață încercare 


de la pornirea expediției celor O Mie de 
Voluntari spre distrugerea lerusalimului. 

— Te gândeşti la primele noastre 
întâlniri...? 

— Nu! Adică da, recunoscu Johansson. 

Ştia că e inutil să mintă în faţa Oksanei. 

Femeia râse sonor. 

— Mă întreb adeseori ce regreţi: faptul că, 
dacă m-ai fi ascultat, am fi putut porni mai 
devreme planul nostru sau că ai ratat câţiva ani 
buni în care ai fi putut să te joci cu ăştia, îşi 
scutură Oksana sânii, a căror privelişte aproape 
că îl scoase din minţi pe Johansson. 

Aproape că o ura când făcea asta. Gestul 
în sine era aproape obscen şi i-o spusese 
adeseori. Era greu să ştii că femeia care urma 
să aducă proorocirea Noului Conducător îşi 
flutura sânii ca ultima târfă numai ca să-şi aţâţe 
bărbatul. Ştia însă şi de ce recurgea Oksana la 
gestul acela. Era felul ei de a-i reaminti că îi 
împărtăşeşte cele mai intime gânduri, că îi ştie 
toate fanteziile adolescentine, care erau într-o 
anumită măsură şi ale ei. Nu putea nega 
excitarea aproape dureroasă pe care i-o produce 
fluturarea sânilor şi ea ştia asta. Îi explicase de 
multe ori că amestecul între memoriile originale 
ale lui Johansson şi ale Oksanei neutralizase o 
parte din creierul ei şi că asemenea 
comportamente erau pentru ea eliberate de 
orice conotaţie sexuală. In mintea ei se 
produsese un scurtcircuit în urma căruia 
rezultase o conştiinţă hermafrodită, dar destul 
de puternică pentru a deborda de sexualitate. 

— Nu mai face aşa! zâmbi Johansson. 


— larăşi te simţi descurajat? 

— Nu mă simt descurajat... 

— Ba da. Incapacitatea de a te accepta pe 
tine însuţi e un fel de descurajare la tine. E o 
trăsătură despre care poţi spune cu mâna pe 
inimă că e a ta. Colonelul Johansson nu o avea. 

Bărbatul se ridică şi el, îmbrăcându-şi 
combinezonul cu o viteză care spunea multe 
despre felul milităros în care funcţiona încă 
mintea lui. 

— O să plec imediat după ce agenţii noştri 
de la sol o să-mi confirme... Femeia se opri 
brusc şi privi spre el. Ce-ai păţit? Ce e cu tine? 
întrebă ea pe un ton schimbat. 

— Am o presimţire neagră, rosti gâtuit 
Johansson, încercând să privească în altă parte, 
pentru a-şi feri ochii în care îi era teamă că 
urmează să apară lacrimi. Nu ştiu de ce, simt că 
te voi pierde. 

— Asta nu o să se întâmple. Planul e pus la 
punct până în cele mai mici detalii, îl linişti 
Alaana, mângâindu-i chipul. 

— Ştii bine că nu există planuri perfecte. 
Chiar ultima mea expediţie e un exemplu... 

— Măcar de mi s-ar întâmpla şi mie aşa 
ceva, măcar de-aş avea şi eu un asemenea 
noroc. Probabil că nu ne dăm încă seama, dar a- 
| avea pe fiul clonei Sfântului Augustin cel Nou 
se poate dovedi un avantaj covârşitor. 

Johansson dădu absent din cap. Nu 
îndrăznise să aibă cu Barna mai mult de un 
contact mental, urmat de uciderea accidentală a 
operatorului din psiac care îl mediase. Tovarăşul 
lui îi spusese că se plasase pe o orbită 


staţionară în jurul satelitului planetei Praxtor şi 
că avea veşti dintre cele mai tulburătoare în 
ceea ce-l privea pe tânărul Negai. Fusese nevoie 
de toată puterea de stăpânire a lui Johansson 
pentru a nu cere detalii suplimentare. 

— Îmi promiţi că nu ai să rişti? 

Oksana îi întoarse o privire tăioasă. 

— Uneori soldaţii ca noi au parte de 
sacrificii, unele fiinţe dragi dispar... 

— Nu e vorba de mine, deşi... lăsă 
Johansson o propoziţie neterminată. Nu ştiu însă 
ce s-ar alege de tot ceea ce vrem să înfăptuim. 
Nu am tot ceea ce trebuie pentru a te suplini. Ne 
aşteaptă atâtea momente delicate, în care vom 
avea nevoie de viziunea ta, de capacitatea ta de 
a vedea lucrurile dintr-o perspectivă... Bărbatul 
se opri din nou. 

— Bizară? întrebă zâmbind Oksana. 

— Nu. Cuvântul care îmi stătea pe limbă 
era cu totul altul, spuse bărbatul plecând ochii în 
podea. 

— Care? 

— Dintr-o perspectivă aproape religioasă, 
şuieră Johansson, unind cuvintele într-un mod 
ciudat. 

— Abia acum spui prostii. Dacă îţi închipui 
că acţiunile noastre ne transformă în idolatri de 
vreun fel, te înşeli amarnic. Noi nu inventăm 
religii, ci altceva. 

— Da, dar scopul nostru este atât de 
asemănător cu ceea ce îşi dorea Abația! răbufni 
Johansson. Mi-e teamă că fără tine nu voi reuşi 
niciodată să fac cu adevărat diferenţa între noi 
şi călăii noştri! 


Oksana  cercetase arhivele de pe 
Klemplant şi, printr-un noroc chior, reuşise să 
dea şi de câteva rapoarte mai recente ale lui 
Vassur. Înţelesese exact felul în care se 
petreceau lucrurile în Satul de Clone şi decisese 
că singura formă de conducere eficientă a 
clonelor era o conştiinţă unică, irepetabilă, cu 
abilităţi de conducător. Unde să găseşti însă aşa 
ceva, într-un univers în care toate conştiinţele 
cu adevărat unice te urau de moarte şi oricum 
erau formate într-un timp mult prea îndepărtat 
pentru a înţelege cum trebuie conduse câteva 
miliarde de oameni care împărtăşeau acum doar 
o mie de memorii ancestrale? Singura soluţie 
logică era recrearea condiţiilor din Satul de 
Clone, apariţia unui alt Sfânt Augustin, care să îi 
unească, rezolvând totodată şi inevitabila criză 
de autoritate cu care s-ar fi confruntat lumea 
lor, odată cu dispariţia fizică a celor care 
fuseseră subiecţi ai celei de-a Doua Insămânţări. 

În detaliu, lucrurile păreau clare. Privite 
însă de la depărtate ele semănau cu recrearea 
Satului de Clone, în încercarea de a revitaliza 
Abația. Mai ales că nimeni nu părea să-şi aducă 
aminte prea bine de frizerul plăpând şi bizar 
care avea să devină mai apoi Sfântul Augustin. 
El existase fără îndoială, dar nici unul din cei O 
Mie de Voluntari nu putea băga mâna în foc că 
vocaţia politică a lui o depăşea pe aceea 
religioasă. 

— O să pârjolim Locurile Sfinte, aşa ne-ai 
spus după ce am părăsit portul, zise Oksana. E 
rândul meu să mă dezlănţui acum asupra 
templului ăla. E vremea să arătăm Universului 


întreg că nu sfinţii trebuie  clonaţi, ci 
conducătorii adevăraţi. 

Johansson clipi des, pentru a-şi curăța 
privirea împăienjenită de un început de lacrimi. 

— Şi dacă o să sfârşim prin a recrea un 
sfânt, o fiinţă religioasă prin excelenţă? 

— Nu o să se întâmple aşa. Ai să vezi. 
Ceea ce am avut noi când ne-am îmbarcat spre 
lerusalim era prea măreț pentru a putea fi pătat 
de o conştiinţă religioasă. 

Oksana ieşi din cabină, iar Johanson nu se 
grăbi să o urmeze. Cedă tentaţiei de a rămâne 
cu aceste ultime vorbe spuse de femeia pe care 
o iubea într-atât. Se răzgândi brusc, dar, când 
ajunse lângă sas, mai prinse doar priveliştea 
costumului spaţial greoi pe care îl purta Oksana. 
Incercă să-i spună prin radio câteva cuvinte, dar 
nu primi nici un răspuns, semn că femeia îşi 
decuplase sistemele de comunicare. 

Johansson privi săgetarea de foc a navetei 
şi îşi fixă obiectivul spre piaţa din faţa Templului 
de pe Laesia. Priveliştea era spectaculoasă, ca 
de obicei. Mii de pelerini, veniţi din toate 
colţurile celei de-a treia Planete Agricole ca 
mărime din întreaga Galaxie, formau o coadă 
imensă pentru a privi o raclă ce multă vreme 
fusese ferită de priviri indiscrete. 

Laesia fusese un caz special pentru 
Abaţie. Populaţia ei de clone avea aproape 
cincisprezece secole şi fusese transplantată într- 
un moment în care Abația încerca din răsputeri 
să-şi optimizeze din punct de vedere economic 
programele de  însămânţare. Încercând să 
demonstreze că mediile aspre pot potenţa 


religiile, călugării augustinieni  aşezaseră 
populaţia iniţială de clone pe un platou înalt, pe 
care zăpada se topea doar trei luni pe an. Fraţii 
savanţi creaseră şi un animal, un hibrid între 
porc şi oaie, care trebuia să fie domesticit şi să 
constituie Primul Beneficiu. Pentru ca totul să fie 
complet, călugării augustinieni eliberaseră pe 
platou şi patru prădători, nişte feline imense, 
care ar fi urmat să se hrănească din carnea 
porcilor lânoşi. 

Aşa cum descoperise Oksana în arhivele 
Abației, însămânţarea fusese un succes. Clona 
în care se trezise la viaţă conştiinţa Sfântului 
Augustin cel Nou se jertfise, aruncându-se în aer 
exact în momentul în care era atacat de toate 
cele patru carnasiere. Procedeul de 
sugestionare psihică fusese desigur barbar, la 
fel şi trimiterea pe sol a explozibilului. Sondele 
psi erau însă abia la început, la fel ca şi tehnicile 
de  însămânţare. Arhivele păstrau însă 
entuziasmul călugărilor augustinieni care, printr- 
o asemenea manevră, reuşiseră să scurteze cu 
două generaţii timpul până la Primul Beneficiu. 

Populaţia de clone părăsise apoi podişul 
îngheţat, se mărise foarte repede, profitând de 
clima blândă şi de câmpiile nesfârşite ale 
planetei. În mare măsură, stabilitatea dinastiei 
Boszt fusese asigurată de extraordinara 
productivitate a clonelor de aici. 

Odată cu restaurarea memoriilor 
ancestrale însă, laesienii avuseseră parte de o 
descoperire uimitoare: primul apostol cercetase 
cu luare aminte locul jertfei Mântuitorului. El 
descoperise mâna sfâşiată a clonei Sfântului 


Augustin, pe care o păstrase în gheaţă, în mare 
secret, predând-o apoi către urmaşi. Nimeni nu 
putea să-şi mai aducă aminte care fusese 
motivaţia acestui gest macabru. După cea de-a 
Doua  Însămânţare însă, urmaşii clonelor 
construiseră pe platoul de unde pornise 
civilizaţia lor un edificiu gigantic unde puseseră 
blocul de gheaţă în care era încastrată mâna 
Mântuitorului lor, transmisă în secret din 
generaţie în generaţie. Scopul adoraţiei era 
amintirea perpetuă a felului nemilos în care 
milioane de clone se sacrificaseră pe altarul unei 
religii mincinoase şi fuseseră exploatate dincolo 
de orice limită a omenescului. 

Înainte ca naveta Oksanei să ajungă în 
piaţă, Johansson înregistra cu satisfacţie că 
oamenii pe care îi pregătise cu multe luni 
înainte acționau în perfectă coordonare. Din 
colţul cel mai îndepărtat al pieţei izbucniră 
pocnituri surde urmate de apariţia unui nor de 
gaz exact la intrarea în Templu. Pelerinii stricară 
profilul ordonat al rândului şi începură să alerge 
haotic căutând un loc în care să-şi ferească ochii 
vălătucii de gaz arzător care se întindeau cu 
repeziciune. 

Curând, începură şi focurile de armă şi 
Johansson văzu de pe orbită chiar şi câteva 
fulgerări ale unui laser care aparţinea fără 
îndoială paznicilor. Naveta Oksanei ateriză între 
insurgenți şi intrarea în Templu. Cu o strângere 
de inimă, Johansson o văzu pe Oksana cum iese 
din navetă şi dezlănţuie asupra paznicilor o 
furtună de descărcări laser. Femeia se 
antrenase luni întregi pentru lupta aceea şi nu-şi 


îngăduise nici cea mai mică ratare. Johansson 
manevră febril comenzile telescopului său şi 
văzu bine cum focul metodic al Oksanei scotea 
din luptă adversar după adversar. Profitând de 
acest ajutor nesperat, cei care declanşaseră 
atacul se strânseră în jurul navetei şi formară un 
grup compact, cu Oksana în centru. Numai trei 
dintre ei rămaseră să păzească vehiculul spaţial 
şi să-i ţină la respect pe pelerini, care, oricum, 
nu dădeau semne că ar dori să participe în 
vreun fel la luptă. Johansson apucă să vadă cum 
Oksana arată în sus semnul victoriei şi îşi dădu 
seama că femeia şi-a găsit timp chiar şi în 
miezul luptei aceleia să îl asigure că are totul 
sub control. Grupul atacatorilor intră apoi în 
Templu, acolo unde Johansson nu îl mai putea 
vedea. 

Pe dinăuntru, Templul părea chiar mai 
mare decât de afară. Pâlcul atacatorilor se 
năpusti spre partea centrală, acolo unde pe un 
piedestal imens trona racla cu moaştele 
Mântuitorului laesian. Ajunşi însă la jumătatea 
distanței dintre intrare şi raclă, atacatorii se 
treziră în faţa unei riposte dure. Inainte de a 
înţelege ce se petrece, Oksana se trezi singură, 
înconjurată de cadavrele fumegânde ale 
tovarăşilor ei. Mintea începu să-i lucreze febril. 
Se trăsese din cel puţin douăzeci de direcţii 
diferite. Se opri cu simţurile încordate, în 
încercarea de a pricepe de ce fusese tocmai ea 
cruţată. După aproape un minut de tăcere 


încordată, din spatele piedestalului apăru un 
bărbat care începu să aplaude. 

— Oksana Bint Laesia. Ce onoare pentru 
planeta de origine să scoată colții unei 
asemenea vipere! Cine ar fi crezut vreodată că, 
în ciuda stranietăţii despre care povesteau toţi 
prietenii tăi, vei decădea totuşi într-atât încât să 
te aliezi cu viermele ăla de împărat. 

— Ce vrei să spui? mârâi femeia. 

— Să nu îmi insulţi inteligenţa! Doar n-o să 
pretinzi că atacul tău n-are nici o legătură cu 
ofensiva pe care aud că prăpăditul ăla de Bella 
vrea s-o  declanşeze împotriva noastră, 
folosindu-se şi de nişte extratereştri înfiorători! 

Oksana îşi încordă privirile, încercând să 
vadă mai bine chipul celui care-i vorbea. Schiţă 
un pas, dar la numai doi metri în faţa ei podeaua 
de marmură se înnegri cu un zgomot sec, semn 
că locul acela fusese lovit cu o descărcare laser. 

— Nu te cunosc, zise Oksana către 
celălalt. 

— Şi ce-ar trebui să ştii despre mine? Sunt 
un Johansson ca şi tine. Eu sunt însă loial cauzei 
noastre şi cred că scrierile alea ale tale sunt cel 
mai rău lucru care ni s-a întâmplat de la 
explozia din Mediterana. Dacă mai faci un singur 
pas, o să mori. 

— Şi ce vrei de la mine? întrebă femeia pe 
un ton răstit. 

— O, nimic foarte greu, îi răspunse 
celălalt, deschizându-şi braţele într-un gest 
teatral. Aş vrea doar să ştiu de ce-ţi trebuie 
mâna asta? De ce-ai riscat atât de mult? 


— Doar atât? îl maimuţări Oksana. O să-ţi 
spun. Ceea ce faceţi voi aici e idolatrie şi nu pot 
îngădui... 

— Vorbeşti prostii, strigă celălalt. Ştiu totul 
despre planul vostru încă de acum câteva luni. 
Unul din cei care ar fi trebuie să te ajute afară a 
fost arestat şi supus unei sondări psi de rutină. 
Îţi închipui ce surpriză a avut ofiţerul care a 
constatat că omul acela urma să participe la 
asaltul Templului. După cum vezi, am avut 
vreme să ne pregătim. Rămâne doar să aflu 
motivul pentru care... 

Trăgând aer în piept, Oksana se rostogoli 
în lateral pe podea şi deschise focul... 


XX xk 


Johansson o văzu pe Oksana ieşind 
singură din Templu şi inima aproape că i se opri. 
Nu părea rănită, dar nici unul dintre tovarăşii ei 
nu o mai însoțea. Cei care păziseră naveta se 
năpustiră şi ei spre Oksana, gesticulând frenetic. 
Femeia ţinea în mână o cutie destul de mare, pe 
care o ducea cu greu. Ajunse însă repede la 
navetă şi se urcă pe una din aripile ei scurte, 
cuplă instalaţia de sonorizare şi strigă spre 
pelerinii care nu înțelegeau încă pe deplin ce se 
întâmplă: 

— Din această raclă vă voi aduce 
conducătorul. V-o spun eu, Oksana Bint Laesia. 
Aşteptaţi-vă la vremuri măreţe! Sub conducerea 
lui vom împlini tot ceea ce şi-au dorit vreodată 
Voluntarii, vom scăpa Universul chiar şi de 
ultimele rămăşiţe de bigotism. Aveţi încredere! 


Cu gesturi hotărâte, Oksana se aruncă în 
navetă şi decolă, accelerând la maximum. După 
numai câteva minute, nava ei se cuplă cu cea 
interstelară şi Johanson dădu imediat ordinul 
pentru saltul hiperspaţial. 

— Ce s-a întâmplat acolo? Unde sunt 
ceilalţi? 

— A fost o luptă. Aşa cum spuneam... Nu 
există planuri perfecte. Am avut un trădător 
printre noi, spuse calm femeia, dezbrăcându-şi 
combinezonul de zbor. 

— Nu se poate! exclamă Johanson. E 
acelaşi trădător de pe Kyrall? 

— Nu mi-am dat seama. Într-un moment 
de bravadă, care l-a costat viaţa, conducătorul 
lor ne-a spus că l-au dibuit pe unul dintre ai 
noştri în timpul unei scanări psi de rutină. Nu l- 
am crezut. 

— Bine, şi cum ai scăpat? continuă să se 
agite Johanson. 

— A fost o luptă grea. Oamenii noştri au 
murit ca nişte eroi, murind unul câte unul ca să 
mă apere. Pe ultimii trei inamici i-am ucis eu. 

— Totuşi, nu înţeleg... Au încercat să te 
captureze vie? 

— Probabil, răspunse Oksana nepăsător. 
Am avut o ocazie, mult noroc şi le-am 
valorificat. 

Priviră amândoi spre racla în care se 
găseau moaştele. Fiindcă îngheţase imediat 
după jertfă, mâna părea desprinsă de doar 
câteva minute de corp. 

— Priveliştea asta e mai degrabă macabră, 
glumi Oksana într-un târziu. 


— Prefer să văd în ea germenii noii 
noastre conduceri. 

— Ar fi de rău dacă ai vedea altceva. 
Avem profeția, ştim cum trebuie să arate 
Mântuitorul, avem chiar şi Alambicul, pentru 
cazul în care nu reuşim de la început. Ce ne 
poate sta în cale? 

Johanson îşi strânse buzele într-o încercare 
de zâmbet, învăluind-o pe Oksana într-o privire 
caldă. 

— Sper să reuşim să creăm ceva la fel de 
miraculos ca tine. 

— La ce te referi? întrebă Oksana. 

— Intotdeauna m-a fascinat cât de 
înşelătoare e aparenta ta fragilitate. 

Oksana îl privi pe Johansson atent şi 
decise imediat că nu avea de ce să se teamă. 
Spusele bărbatului izvorâseră din dragoste si nu 
din bănuială. 


"Istoria e o zbatere între stagnarea pe 
care au adus-o cei care ţineau la legile vechi şi 
distrugerile acelora care au vrut să înnoiască 
regulile. Tandemul acesta a însoţit societatea 
umană timp de milenii. Noi suntem primul 
accident al acestui binom şi de aici derivă şi 
responsabilitatea pe care o avem faţă de noi 
înşine. Putem face orice, ba chiar aş zice că 
scopul apariţiei noastre este acela de a înfăptui 
ceva fundamental nou, de a îndrepta istoria 
înspre o ţintă pe care nu a întrezărit-o nimeni 
până acum." 


Oksana Bint Laesia - /ntroducere în studiul 
Regulamentului canonic 


20. 


BELLA ŞI N'GAI LOON mergeau încet în 
spatele lui Zuul, care şontăcăia spre intrarea 
într-un edificiu măreț, adăpostit în coasta unui 
deal. 

— Părinţii făcut adăpost, pentru voi. Ei 
ştiut voi pleacă fără cei slabi... 

— Care sunt ăştia "cei slabi"? întrebă 
Bella. 

— Oameni mici şi nesoldaţi... 

— Femeile, Sire. Cred că se referă la femei 
şi copii. 

— Mda, aprobă Bella. Părinţii ăştia ai tăi 
sunt tare grijulii, Zuul. 

N'Gai Loon privi la intrarea imensa. Era 
construită dintr-un fel de mortar ciudat, uşor şi 
rezistent, pe care zeţii îl pregăteau dintr-o argilă 
care se găsea mai peste tot pe planeta lor. Deşi 
de la depărtare păreau din piatră, N'Gai Loon 
văzuse destule construcţii ale mătcilor pentru a 
şti că, de fapt, erau realizate pe un schelet de 
ciment şi umplute apoi cu mortarul acela. 

— Tot gânditor eşti! spuse împăratul. 

— Da, Sire. Există un gând care nu-mi dă 
pace deloc. 

— Să nu începi iarăşi cu urzelile lui Zuul, 
că zău, nu mai ai nici un haz... 


— Nu, zise Maestrul quinți/or. Nu-i vorba 
de asta. Mă întrebam ce-o să facem daca mâine, 
de pildă, cucerim puterea. Ce ar trebui să 
întreprindem? 

Împăratul se opri uimit. 

— Ce întrebare e asta? Am restabili 
ordinea! Dinastia Boszt ar redeveni ceea ce a 
fost, Consiliul de Coroană ar fi reinstaurat în 
drepturi... 

Bătrânul clătină din cap. 

— Cred că va fi ceva mai complicat, Sire. 
Ordinea de care vorbiţi a suferit schimbări 
profunde. Fiecare din pilonii puterii politice din 
Imperiu e acum altceva. 

Spre uimirea lui N'Gai Loon, Bella nu spuse 
nimic, preferând să-şi reia mersul molcom, în 
spatele lui Zuul. 

— Să luăm de pildă Tratatul de la 
Alderbaraan. E inutil acum. 

— De ce? întrebă Bella. 

— Omuleţul ăla, Crey, a demonstrat că 
australul se poate afla şi pe o planetă. E 
adevărat că nu cunoaştem decât o singură 
planetă, Praxtor, pe care a fost descoperit, dar 
vă atrag atenţia că zăcământul acela a fost de 
două ori mai bogat decât tot australul pe care l- 
a extras vreodată dinastia Boszt din asteroizi. 

— Da, acceptă împăratul. Pe de altă parte 
nu putem extinde prevederile Tratatului pur şi 
simplu asupra zăcămintelor de austral. Visul 
tuturor Familiilor va fi de acum înainte să 
găsească un zăcământ similar pe planetele pe 
care le stăpânesc de drept. Nu vor accepta 
niciodată... 


— Care familii, Sire? Credeţi că a mai 
supravieţuit cineva? 

— Aici chiar că te înşeli, prietene. Legea 
asta funcţionează de milenii şi nu văd de ce nu 
am putea restaura ordinea instituită de Tratatul 
de la Eridani. O să găsim urmaşi ai celor care... 

— Urmaşi care au crescut fără a şti 
anumite lucruri, urmaşi care îşi vor pune 
întrebări şi, ca orice membru nou al unei 
structuri de putere, vor încerca să acapareze o 
bucată cât mai însemnată pentru ei. Mi-e teamă 
că vom avea şi câteva mici războaie civile, Sire. 
Orânduirea politică stabilită prin Tratatul de la 
Eridani este astăzi depăşită de realităţi. 

Zuul ajunse la intrare şi scoase un fluierat 
sonor. Porţile imense se deschiseră larg lăsând 
însă să se vadă doar un zid de piatră. Bella dădu 
să protesteze, dar văzu imediat că singura 
structură evidentă din spatele uşilor erau pilonii 
care susțineau un fel de ascensor, care nu era 
decât o platformă imensă, aparent periculoasă. 
Deşi se obişnuiseră în decursul anilor cu 
izbânzile inginereşti uimitoare ale zeţilor, care 
nu foloseau deloc metalele în construcţiile lor, 
Bella protestă energic. 

— Cum crezi că ne putem urca în chestia 
asta? Dacă se rupe? 

— Părinţii spus ea rezistentă. Ei nu pericol 
voi niciodată. 

Ezitant, Bella îl urmă pe N'Gai Loon. 
Imediat după ce urcă şi el, Zuul scoase acelaşi 
fluierat şi platforma începu să coboare în lungul 
unui puț larg, cu margini tăiate perfect în solul 
argilos. 


— Se prea poate să avem parte de ceva 
tulburări, reluă brusc discuţia Bella, dar îi am 
încă pe quinti. 

— Aşa este, Sire, dar eu nu mă refeream 
neapărat la confruntările militare la care va 
trebui să faceţi faţă, ci mai ales la cele politice. 

— Politica! pufni Bella. Lasă că am eu ac şi 
de cojocul ei. Dacă voi cuceri singur puterea, nu 
văd de ce ar trebui să o mai împart cu cineva. 
Chiar şi cu quinții tăi. Voi desfiinţa Consiliul de 
Coroană. Da da, aşa voi face... 

— Sire, asta veţi decide singur, fără 
îndoială, dar mai sunt atâtea lucruri la care 
trebuie să vă gândiţi. Cine va înlocui de pildă 
clonele? Cum veţi face să le neutralizaţi pe 
toate? 

— Aşteaptă doar să îmi recapăt eu 
arsenalul de pe Tengys şi o să distrug toate 
afurisitele astea de Planete Agricole din Univers. 
Toate! M-am gândit la asta... 

N'Gai Loon tăcu stânjenit, sperând că 
împăratul lui avea să sesizeze enormitatea 
acelei soluţii. Bella privea însă concentrat în jos, 
încercând să zărească fundul puţului perfect în 
care continuau să coboare cu lentoare. 

— Dacă veţi distruge Planetele Agricole, o 
să fie foarte greu să mai hrăniţi populaţia 
celorlalte... 

— Mă crezi idiot, nu-i aşa? Întotdeauna m- 
ai crezut, pe ascuns. 

— Sire, nu mi-aş îngădui... 

— Lasă că ştiu eu exact ce îţi îngădui, 
izbucni Bella. Cum ai putut să crezi că am 
pierdut din vedere supraviețuirea planetelor 


noastre? Voi face alte Planete Agricole, unele 
care să funcţioneze imediat şi fără generaţiile 
acelea de latenţă pe care ni le impunea Abația 
până la Primul Beneficiu. Zeţii nu au nevoie de 
aer şi de apă ca să trăiască. O să îi pun să 
colonizeze planete care până acum nu au putut 
fi transformate în grânare pentru noi. M-am 
gândit la asta... 

N'Gai Loon dori să întrebe cum aveau să 
facă aliaţii lor să crească plante şi animale 
adecvate hranei oamenilor pe planete care nu 
aveau oxigen sau apă, dar o nuanţă din glasul 
împăratului său îl făcu să devină mai prudent. 

— Chiar şi dispariţia Abației va fi greu de 
echilibrat. 

— Abia aici ai dreptate, dar mi-e teamă că 
nu avem ce face în privinţa asta, răspunse Bella, 
uimindu-l pe N'Gai Loon. Dacă dinastia Boszt va 
controla şi relaţiile cu zeţii şi rezervele de 
austral, ea va deţine practic toată puterea din 
univers. Mi-e teamă că acest lucru va fi greu de 
acceptat pentru o perioadă. În nemernicia ei, 
Abația reuşea să păstreze o obiectivitate 
dezarmantă în privinţa noilor Planete Agricole. În 
plus, ea nu avea mai nimic de câştigat din 
favorizarea cuiva la instituirea Planetelor 
Agricole, fiindcă oricum cerea pentru fiecare 
însămânţare câţi bani dorea. O să fie greu ca 
Dinastia să păstreze aceeaşi aură de 
obiectivitate, chiar dacă nu va favoriza niciodată 
pe nimeni, încheie Bella. 

— Şi asta nu o să fie singura dificultate de 
felul ăsta. Întregul eşafodaj ideatic al edictului 


Korona şi al politicilor care se sprijină pe el au 
fost spulberate de clone. 

— M-am gândit, zise Bella cu însufleţire. 
Dar asta s-ar putea să fie în avantajul nostru. 

— Cum aşa? 

— E mai mult decât evident. Clonele au 
demonstrat întregului univers că nu pot fi 
ignorate pur şi simplu. Ideea aia a lui Korona, 
care spunea că o clonă nu va putea avea 
niciodată creativitatea necesară pentru a realiza 
ceva cu adevărat original s-a dovedit 
fundamental falsă. Ne-au bătut tocmai fiindcă s- 
au dovedit personali, capabili să stârnească 
neprevăzutul. E clar că nimeni nu va mai 
accepta pe negândite doctrina Korona. 

— Şi în ce fel ne poate fi asta de folos? se 
miră N'Gai Loon. 

— Politica nu e punctul tău forte, prietene. 
Toţi conducătorii au supravieţuit atunci când au 
găsit fie un ţap ispăşitor pentru toate relele din 
societate, fie au reuşit să contureze o elită 
suficient de încăpătoare, care să exploateze alţi 
indivizi, dar să asigure şi forţa numerică 
necesară guvernării. Nici un sistem politic nu a 
avut însă ceea ce avem noi. Nimeni nu a putut 
include în elita aia pe toţi oamenii. Noi putem, 
fiindcă vom constitui omenirea, în timp ce zeţii 
vor fi nişte servitori mult mai simplu de acceptat 
la nivel mental decât o fiinţă cu aspect uman. E 
mai uşor să mănânci un fruct cultivat de zeţi 
decât să te gândeşti că el a fost cules de o fiinţă 
umană, pe care societatea ta o ţine într-un fel 
de sclavie, chit că e una atât de elaborată încât 


nici măcar nu devine evidentă. Gândeşte-te la 
asta! 

Brusc, platforma pe care se aflau cei trei 
pătrunse într-o sală subterană grandioasă. Ca şi 
cum ar fi prevăzut din timp că oamenii vor dori 
să se uite de la înălţime, Zuul fluieră din nou şi 
se opriră. Zeţii se întrecuseră pe ei înşişi. In 
caverna imensă se puteau vedea clădiri de 
locuit, câteva pieţe, câteva locuri pe care 
adaptaseră un fel de muşchi şi care semănau cu 
nişte pajişti. Bella bătu încântat din palme în 
momentul în care descoperi un mic pârâiaş care 
împărțea oraşul subteran în două. În planul 
îndepărtat se putea vedea un rezervor imens în 
care probabil că era apă, înconjurat de o cultură 
sănătoasă dintr-o plantă pe care oamenii 
ajunseseră să o aprecieze pe Z pentru 
proprietăţile ei extraordinare de a recicla apa, 
pe care o elimina prin frunze aproape în stare 
pură. 

Străzile, dacă puteau fi numite în acest fel, 
erau luminate de benzi late în care zeţii cultivau 
o bacterie luminiscentă şi care fuseseră puse pe 
pereţii clădirilor, în timp ce la intersecţii ardeau 
lămpi cu ulei extras din plante. Lumina uşor 
albăstruie pe care o emanau bacteriile dădeau 
întregii aşezări un aspect stelar, straniu dar 
superb. 

Bella dădu să întrebe cât durase 
construirea unui asemenea oraş, dar renunţă în 
ultima clipă. Zuul avea întotdeauna probleme cu 
exprimarea timpului care, pentru el, nu avea 
acelaşi sens ca şi pentru oameni. Mai practic, 
N'Gai Loon întrebă imediat: 


— Şi dacă sunt atacați, cum o să poată ieşi 
de aici? Deşi respect munca voastră, trebuie să 
vă spun că nu aţi construit decât o capcană de 
lux... 

— Zuul nu înţelege capcană. 

— Ce se întâmplă dacă duşmanii noştri 
reuşesc să dibuiască intrarea asta prin care am 
pătruns noi? Oamenii nu vor avea nici o cale de 
scăpare. 

Zuul clătină cu  frenezie din câteva 
membre. 

— Nu. Părinţi mai grijulii decât atât. Trei 
echipe bahlah pregătit sape oricând o ieşire. 
Părinţi nu făcut război demult, dar nu uitat totul. 

N'Gai Loon se întoarse brusc spre Zuul. 

— Ce vrei să spui? 

— Părinţi nu uită niciodată nimic. Ei aduc 
bine aminte războiul dintre ei. Tocmai de aceea 
nu apărut alţi Părinţi. Fiindcă amintiri sunt. 

— la aminte, Maestre, hohoti Bella. Vezi că 
mititelul ăsta  grăieşte cu înțelepciunea 
veacurilor. Şi spune cu cuvinte mult mai puţine 
tot ceea ce încercai să-mi zici tu. Hai să 
mergem! 

— Unde? se miră N'Gai Loon. 

— La suprafaţă. Trebuie să începem 
mutarea femeilor şi copiilor şi apoi să ne 
îmbarcăm cât mai repede. Oh, ce dor îmi e de 
aerul curat din munţii Tengysului! exclamă Bella 
cu ochii aproape închişi. 

— Sire, e o decizie importantă! Ar trebui 
să verificăm mai bine adăpostul ăsta. Sunt 
atâtea lucruri de văzut. 


— Ba nu e nimic! Ce să verific? De atâţia 
ani, prietenii noştri ne-au construit adăposturi 
mult mai bune decât am fi putut să o facem noi 
înşine. Ştii la fel de bine ca şi mine că nu există 
forţă umană care să le reziste într-o bătălie la 
sol. Şi atunci de ce te temi? O să lăsăm un 
detaşament de zeţi să asigure apărarea intrării 
şi câteva nave ca să îi alerteze în cazul unui 
atac orbital. Restul forţelor îl voi folosi pentru 
atacul împotriva Klemplantului. Zuul, hai să 
mergem! 

Extraterestrul fluieră din nou şi platforma 
începu să urce cu o viteză considerabil mai 
mare decât coborâse. În capul Maestrului 
quinților se amestecau tot felul de gânduri, se 
ţeseau planuri, dar nici unul din ele nu părea să 
aibă vreo finalitate. 

— Sire, eu rămân la părerea... 

— Că trebuie să continuăm să ne 
ascundem, nu-i aşa? Că, deşi am sub comandă 
cei mai buni piloţi din galaxie şi nişte infanterişti 
practic invincibili, trebuie să stau ca un şobolan 
şi să-mi duc traiul printre galerii subterane? Nu, 
prietene. O să lăsăm aici femeile şi copii şi o să 
plecăm să atacăm cu toate forţele ca să 
recucerim ceea ce este de drept al nostru. 

— E posibil să se aştepte la asta, spuse 
N'Gai Loon încercând să se ţină după Bella, care 
țâşnise de pe platformă imediat ce ajunseseră la 
suprafaţă. 

— Ştii ceva? M-am săturat de mofturile 
tale! se opri brusc împăratul. E de datoria ta să 
mă ajuţi, ai jurat ca tu şi quintii să vă supuneţi! 

— Sire... 


— Crezi că nu înţeleg ce se întâmplă? Ţi-e 
frică să nu mori în luptă! 

— Sire, asta e o acuzaţie nedreaptă. 
Dispariţia mea fizică... 

— Nu pentru tine te temi, strigă Bella. Ţi-e 
frică pentru Quintarat. Dar eu te întreb: la ce 
bun supersoldaţii ăştia dacă nu sunt în stare să-i 
apere pe aceia care îi comandă? De ce să 
continue să existe? 

Vorbele împăratului fură oprite de un 
şuierat puternic după care de o parte şi de 
cealaltă a celor doi părură că se materializează 
quinţii. Nici Bella şi nici N'Gai Loon nu le 
acordară vreo importanţă fiindcă se obişnuiseră 
de multă vreme cu felul în care se opreau ei 
atunci când veneau să-l apere pe împărat. 

— La ce folosesc? strigă din nou Bella. Le 
admirăm scamatoriile de felul ăsta şi cam atât... 
Mofturile pe care trebuie să ţi le suport pentru o 
asemenea distracţie încep să fie un preţ prea 
mare. Eu plec la luptă. Cu sau fără quinții tăi. Cu 
sau fără tine! 

Perfect calm, N'Gai Loon îşi pironi privirea 
în cea a împăratului său. 

— Sire, Quintaratul a fost întotdeauna 
alături de dinastia Boszt şi mulţi dintre noi au 
murit slujind-o. Niciodată însă eu sau vreun alt 
Maestru nu am afirmat că vom însoţi dinastia 
într-un act sinucigaş. Cu tot respectul pe care îl 
purtăm casei Boszt, credem că ordinul nostru 
este mai important. 

— Aşa! Lasă-mă la greu! strigă Bella al 
cărui chip devenise aproape stacojiu. 


— Nu, Sire. Quinţii te vor sluji şi vor ataca 
împreună cu voi. E menirea lor. Eu însă... 

— Da, desigur. Tu vei rămâne aici pe Z să 
te arunci printre femei şi copii şi să te joci cu 
talismanele alea ale tale încercând să te asiguri 
că vei putea să mai faci şi alţi soldaţi. 

N'Gai Loon clătina din cap. 

— Nu, Sire, eu am propriul meu război de 
purtat. La fel de important cu al vostru. O să vă 
rog să-mi permiteţi să iau una din navetele 
echipate pentru saltul hiperspaţial. 

— Unde vrei să mergi? ţipă isteric Bella. 

— E mai bine să nu ştiţi. 

— Vrei să te duci la taică-meu. Am înţeles. 
Vrei să te ascunzi în continuare! Nu am nici o 
navetă. Nu-ţi dau... 

— Sire, se auzi un glas gros şi Bella se 
întoarse cu mirare către Heyyn Tars. Noi credem 
că Maestrului nostru trebuie să i se satisfacă 
această cerere minoră. 

— Şi cine sunteţi voi? pufni Bella. Cu ce 
drept...? 

— Noi suntem două treimi din ceea ce a 
mai rămas din Consiliul de Coroană, zise calm 
Allin Perse. 

Împăratul rămase cu gura  căscată, 
încercând să tragă mai mult aer în piept. 

— Cum poţi să spui? Doar aţi semnat că 
îmi delegaţi mie voturile voastre! 

— Acordul ăla era formal, dar chiar şi aşa, 
se spunea acolo că el este valabil doar când nu 
suntem disponibili pentru şedinţele Consiliului. 
Acum suntem disponibili şi credem că 


Maestrului ar trebui să i se dea o navă, urmă 
impasibil Perse. 

— Bine, dar nici măcar nu l-aţi întrebat 
unde vrea să se ducă! Sau poate că totul nu 
este decât un complot, zise Bella plesnindu-se 
peste frunte. Am înţeles, aţi urzit asta mai 
demult! 

— Nu, Sire. Noi avem încredere în Maestrul 
nostru, zise Heyyn Tars. Nu avem nevoie de 
explicaţii din partea lui, aşa cum nu am cerut 
nici înălţimii voastre să ne motivaţi de ce doriţi 
să atacați Tengysul. Viaţa noastră e simplă... Nu 
avem prea multe alegeri adevărate de făcut. 

— Şi ce-o să faceţi dacă mă opun? întrebă 
pe un ton piţigăiat Bella, care îşi vedea garda 
personală formată din doisprezece oameni 
sprintând spre locul în care se afla el. 

— Sire, zâmbi Tars. Până la astroport sunt 
doar câţiva kilometri. 

— Şi aproape o mie de soldaţi imperiali. 

— Cum, spuneam, Sire, sunt numai câţiva 
kilometri, zise Tars scoţându-şi brusc lama de 
accun. 

Împăratul rămase din nou fără aer. Nu mai 
văzuse niciodată lama de metal lichid, fiindcă ea 
nu era scoasă niciodată de quinti decât în luptă, 
iar atunci se mişcă atât de repede încât scapă 
vederii umane. 

— Mă ameninţi? strigă Bella pe un ton 
isteric. 

— O, n-aş putea ataca niciodată un Boszt, 
rosti serios Tars. Cât despre nenorociţii ăia, zău 
că nu ştiu ce să zic, încheie zâmbind guintul, 


arătând către soldaţii care se chinuiau din 
răsputeri să ajungă la împăratul lor. 

— Bine, cedă brusc Bella. Am nevoie de 
voi şi bănuiesc că pot să fac această concesie. 
Oricum, Maestrul vostru nu are nici o şansă să 
aterizeze pe  Kyrall. lar dacă o face, va 
compromite ascunzătoarea tatălui meu. Nu văd 
cum ai putea scăpa de apărările orbitale. Faceţi 
însă ce vreţi. 

Aruncând o privire cruntă spre cei trei, 
Bella le întoarse spatele şi plecă. 

— Ceea ce ai făcut e de neimaginat, rosti 
aspru N'Gai Loon spre Tars. Lama nu trebuie 
văzută niciodată. De nimeni! 

— lartă-mă, Maestre. Aşa am crezut în 
momentul acela. 

— Ai procedat nesăbuit. 

— Mai nesăbuit ca tine? întrebă aparent 
pe un ton neutru Allin Perse. Dementul ăla are 
dreptate. Cum vei străpunge apărarea 
Kyrallului? 

— Asta e problema mea, îl repezi N'Gai 
Loon. Anunţ-o doar pe Alaana că vin, aşa încât 
ea să îi prevină pe ceilalţi! Ei ştiu ce e de făcut. 
Şi nu uitaţi! Datoria voastră principală e faţă de 
dinastie. Apărarea Ordinului e treaba mea. Nu 
aveam nevoie de ajutorul vostru! 

Cei doi quinti înclinară scurt din cap şi 
plecară umăr la umăr, lăsându-l pe N'Gai Loon 
să zâmbească în urma lor. 

Ştia că scrisese istorie în momentele 
acelea. Jumătate din strădaniile sale secrete se 
împliniseră.  Quinţii aveau în primul rând 
conştiinţa unicităţii ordinului Şi, deşi 


împrejurările fuseseră unele cu totul speciale, îl 
puseseră pe el mai presus de dinastie. Dacă îi 
reuşea şi cealaltă misiune, s-ar fi putut 
considera cel mai important Maestru din istoria 
Ordinului şi ar fi putut trece la identificarea unui 
succesor. 

Pregătirile de plecare îi luară doar câteva 
minute. Işi strânse talismanele şi cele câteva 
haine, croite din țesătura grosolană pe care le-o 
oferiseră zeţii, le înghesui într-o boccea şi apoi 
încercă să-şi ia la revedere de la Bella. Impăratul 
refuză însă să îl primească şi îi transmise printr- 
o gardă că speră să aibă parte de o aterizare 
bună. 

N'Gai Loon avu nevoie de toată 
autoritatea lui pentru a obţine şi o sursă de 
energie standard, de care ştia că adăpostul lui 
Kasser are neapărată nevoie. Apoi se urcă într-o 
navetă monoloc şi decolă ignorând procedurile. 
Căzu într-un somn adânc imediat după ce 
comandă saltul hiperspaţial. 

Când se trezi, apărarea orbitală a clonelor 
îi cerea imperativ să se identifice şi să declare 
scopul vizitei sale pe Kyrall. 

— Sunt N'Gai Loon, Maestrul Ordinului 
quinților. Am venit să mă predau comandantului 
Johansson şi să îl demasc pe trădătorul Bella 
Boszt, duşmanul a tot ceea ce este omenesc! O 
să aterizez într-o câmpie şi o să vă aştept acolo. 

Ignorând avertismentul pazei orbitale care 
îi striga în microfon că trebuie să se consulte cu 
Johansson, bătrânul strânse din dinţi şi începu 
să efectueze manevrele de aterizare. 


"Universul în care ne-am trezit aruncaţi 
este şchiop. Oamenii ăştia au uitat de atâta 
vreme să-şi dorească puterea, încât au îngropat 
până şi politica. Noi însă le-am arătat ce 
înseamnă să conduci. Probabil că am fi reuşit 
până la urmă, dacă am fi avut destul timp şi 
adversari ceva mai slabi. De ce vorbesc la trecut 
despre evenimente care nu s-au petrecut încă? 
Asta o să aflaţi în curând." 

Oksana Bint Laesia - /ntroaucere în studiul 
Regulamentului canonic 

— TREBUIA SĂ TE AŞTEPŢI la aşa ceva, 
nesăbuitule! îi strigă în faţă Arrus lui Xtyn. Ce ai 
crezut că rezolvi? Ce ai dorit să obţii? Peste o 
oră ne vor ataca cu toţii! 

— Vremurile se schimbă, bătrâne prieten. 
Nu avem de unde şti dinainte ce se va întâmpla 
cu noi, dar putem alege calea pe care să 
înaintăm. 

— Vorbeşte gura fără tine, protestă 
Făurarul. Îţi dai seama că nu avem nici o şansă? 
Şi nu sunt prieten cu tine! Dacă n-aş şti că mă 
poţi sfâşia într-o clipă, te-aş provoca la luptă ca 
să scap tribul nostru de nenorocirile pe care ni le 
aduci. 

Ca şi cum nu l-ar fi auzit, Xtyn continuă 
gânditor: 

— Nu e interesant cum a evoluat imaginea 
randului nostru? De ce oare o fi fiind nevoie de o 
creaţie pentru a ne lupta cu animalele şi de o cu 
totul alta pentru a face faţă atacului oamenilor? 
Nu găseşti că e aici dovada ultimă a faptului că 
am dreptate? 

Tonul tânărului era calm, iar faldurile pe 
care le făcea mantia arătau ca se află într-o 
armonie perfectă cu veşmântul său, o stare care 


nu putea fi atinsă decât în clipele de seninătate 
supremă. Arrus îl privi stupefiat. 

— Care dovadă? Ceea ce ai făcut tu în 
rand e un argument doar pentru imaturitatea ta. 
Timp de generaţii, bătrânii noştri s-au luptat 
proiectând mental reprezentarea Preotului lor. 

— Serios? Nu ştiam, zise Xtyn cu 
însufleţire. 

— Da, a fost prima încercare de a face faţă 
lighioanelor. De altfel, presupun că în acest fel 
luptă şi străinii care se ascund în canionul care 
mărgineşte Câmpia Arsă. E cel mai banal şi mai 
prostesc mod de a lupta. 

— De ce spui asta? întrebă Xtyn, sincer 
mirat. 

— Fiindcă nimic nu e mai simplu şi mai 
cunoscut decât felul în care se poate omori un 
om, strigă Arrus. Ce te-ai fi făcut dacă duşmanii 
noştri ar fi realizat cât de lesne era să te 
învingă?! Ajungea ca unul dintre ei să-şi 
imagineze un gaz otrăvitor sau o perdea de 
flăcări... 

— Eu aş fi fost vânt sau ploaie, zise Xtyn 
uşor amuzat. 

— Şi ai fi adus totul la o confruntare 
stupidă, de forţă mentală brută, în care tu... 

Făurarul tăcu brusc, înțelegând că, 
instinctiv, Xtyn alesese calea cea mai sigură. 
Nimeni nu ar fi putut să-i întreacă forţa minţii. 
Înfrângerea nu ar fi putut veni decât prin 
şiretenie. 

Tânărul părea că nu conştientizează însă 
acest lucru. 


— Ascultă, Arrus, nu ţi se pare grăitor că 
am găsit atât de repede cea mai bună 
reprezentare pentru lupta cu oamenii? După ce 
dragonul nostru a înfrânt sute de animale de pe 
Kyrall, am descoperit că avem nevoie de o cu 
totul alta idee de unitate pentru a ne înfrunta cu 
ai noştri. 

— Vorbeşti în dodii. Cum adică idee de 
unitate? Despre ce unitate poate fi vorba, când 
îi măcelăreşti pe ai tăi? _ 

— Nu erau tovarăşii mei! Voi sunteţi... In 
orice caz însă, uşurinţa cu care le-am respins 
atacul arată că fiecare dintre noi are tot ceea ce 
trebuie pentru a se lupta împotriva altor oameni. 

Arrus ridică un deget ameninţător: 

— Ştiu unde vrei să ajungi. Vrei să spui că 
victoria împotriva tribului Ulanni este argument 
că felul în care am trăit de atâta vreme pe Kyrall 
e doar o minciună, că putem să ne unim, că 
putem să sădim atâţia arbori negri câţi dorim şi 
tot aşa... 

Xtyn zâmbi mulţumit. 

— Sunt multe lucruri pe care nu le înţeleg. 
Nu pricep şi pace, de pildă, de ce amintirile sunt 
exceptate de la vocea /y, zise simplu Xtyn. De 
ce nu putem folosi experienţa tuturor, de ce să 
nu ne depozităm amintirile într-un loc în care să 
poată să servească şi celorlalţi. 

— Eşti nebun! se dădu Arrus câţiva paşi 
înapoi. În trecutul fiecăruia dintre noi există... 
lucruri care nu pot fi dezvăluite. Cum te-ai simţi 
dacă ai putea vedea momentul în care taică-tău 
gâfâia deasupra maică-ti? 


Arrus se opri brusc înțelegând enormitatea 
spuselor sale. Pentru o clipă, veşmântul i se 
învolbură, semn că ciuperca din mantie 
percepuse o teamă imensă de violenţă fizică. 

— O, dar asta ar fi interesant, răspunse 
însă Xtyn, cu calm. Aşa aş afla şi eu cine a fost 
tata. Mi-e clar însă ce ai vrut să spui şi s-ar 
putea să ai dreptate. O să mă gândesc... Dar 
uite, te întreb altceva. De ce nu încercăm să 
pescuim vieţuitoare din ocean şi să le mâncăm 
pe acelea? Sunt convins că oamenii de pe alte 
lumi mănâncă tot felul de chestii şi nu doar 
fructe negre. 

Arrus zâmbi, încălzit de un fior părintesc 
pe care încercă în zadar să şi-l reprime. 

— Nici nu există fructe negre pe alte lumi. 
Ai dreptate, am fi putut prinde peşti-ac... 
Oceanul este însă păzit de animale care... de 
fapt ştii toate astea. Mă întrebi de ce nu ne 
luptăm cu ele? 

Xtyn aprobă tăcut. 

— Nu ştiu. Probabil că strămoşii noştri au 
încercat şi preţul plătit a fost prea mare. 

Xtyn se ridică din praful drumului, acolo 
unde se aşezase când Arrus venise ameninţător 
spre el să-l anunţe că urmau să fie ţinta unui 
atac iminent. 

— Vezi, Făurarule, asta pare să fie cheia 
trecutului nostru: ne tot ferim de lupte, dar nu 
încetăm niciodată să ne războim şi nu ajungem 
în starea aceea în care să ne creştem copiii în 
pace. Eu vă ofer o altă cale. Aceea de a lupta o 
dată pentru totdeauna cu relele care ne 


înconjoară. O să biruim sau o să murim, dar 
viaţa copiilor nu va mai fi aceeaşi. 

— Şi ăsta e un lucru neapărat bun? 
Schimbarea nu înseamnă întotdeauna şi 
bunăstare sau pace. 

Xtyn dădu să îi explice din nou, dar văzu 
agitaţie printre ai lui şi se grăbi să ajungă în 
rand. Pe cea mai de jos treaptă o zări pe Insa şi 
vru să îi spună să se ascundă, dar privirile li se 
intersectară pentru o clipă şi, văzând hotărârea 
din ochii fetei, Xtyn renunţă. 

Veneau din patru părţi. Dacă ar fi dorit să 
fugă undeva, nu ar fi avut cale de retragere, dar 
Xtyn nu era speriat fiindcă nu plănuia să dea 
înapoi cu nici un pas. Ascultă câteva clipe vocea 
ly şi sufletul i se umplu de încredere. Deosebea 
o înverşunare foarte diferită de reacţiile pe care 
le avusese tribul lui atunci când trebuise să se 
luptă cu războinicii Ulanni. 

Xtyn văzu mantiile gălbui ale tribului 
Bratti, cel mai mare de pe Kyrall, cum se 
amestecau într-un grup compact, înaintând în 
lungul canionului. Din flancuri, un grup din tribul 
Vrine şi o mulţime de bărbaţi Porro închideau şi 
ei o încercuire care avea drept singur adăpost 
peştera de la capătul văii. Cu toţii erau 
amestecați cu războinici Ulanni, care duseseră 
probabil vestea cruzimii lui Xtyn. 

Sunt prea mulţi. Nu par speriați. Ce-o să 
ne facem? 

Xtyn dezlănţui întreaga sa putere mentală 
pentru a potoli vocea /y. Când simţi că toţi ai lui 
erau atenţi, le transmise: 


Nu o să se lupte. Vor vrea să ştie de ce 
facem ceea ce cred ei că facem. Astăzi nu o să 
se verse sânge. 

Ceva mai liniştiţi, tovarăşii lui Xtyn se 
concentrară asupra viziunii gigantice a preotului 
lor. Tânărul îşi folosi mintea pentru a cutreiera 
prin viziunea corpului său şi pentru a se asigura 
că toţi au înţeles ce au de făcut. Vizita asta îi 
făcu bine şi lui. De viziunea mantiei se ocupau 
câţiva bărbaţi destoinici. Era puţin probabil ca 
forţa minţii lor, țesătura impenetrabilă pe care 
şi-o imaginau, să poată fi străpunsă de ceva. 
Erau pur şi simplu puternici, atât de echilibraţi şi 
de rezistenți încât nu existau trucuri care să îi 
doboare, mai ales că sarcina lor era simplă. 

Spre marea surpriză a lui Xtyn, când 
ceilalţi se apropiară îndeajuns încât să jaloneze 
cu minţile lor spaţiul de bătălie, în faţa viziunii 
tribului său apărură patru preoţi bătrâni. Xtyn 
aproape că se nărui sub forţa dezintegratoare 
pe care o avu uimirea asupra oamenilor săi. 
Fiecare dorea să vorbească, să îl sfătuiască în 
privinţa a ceea ce trebuia spus. Xtyn avu nevoie 
de câteva minute bune pentru a-i face să-şi reia 
concentrat locurile în ansamblul ranaului. Abia 
când se simţi sigur pe reprezentarea mentală a 
apărătorului tribului său, Xtyn întrebă: 

— De ce aţi venit aici? Ce doriţi? 

— Vrem să-l cunoaştem pe acela care a 
dezlănţuit violența printre oameni şi să-l 
întrebăm ce temeiuri a avut, vorbi imaginea 
preotului Bratti. 

— Am mai povestit asta şi trădătorilor 
Ulanni, spuse Xtyn trufaş. Eu cred că noi suntem 


cei atacați, fiindcă am îndrăznit să apărăm ceea 
ce este al nostru. 

— Obiectele găsite pe podiş nu aparţin 
nimănui. Aşa e legea încă de la venirea primilor 
colonişti pe Kyrall, mârâi preotul Ulanni. 

— Da, dar dacă nu mă înşel, asta se referă 
la obiectele naturale, la plante şi animale, şi 
nicidecum la cele făcute de mâna omului. Aţi 
încercat să furaţi un vas care a aparţinut mamei 
mele! 

— Un vas? se miră preotul Porro, a cărui 
viziune arăta un bărbat uscăţiv şi foarte înalt. 
Am ajuns să ne batem între noi pentru un vas? 

— Aşteaptă, prietene, se  încăpăţână 
preotul Ulanni. Nu e vorba numai de asta. 
Băiatul Omenori vrea să renunţe la legile 
noastre vechi. Vrea să sădească mai mulţi arbori 
negri decât poate suporta ranav/ lui... 

— Nu văd în ce fel este acest lucru o 
îngrijorare pentru voi, zâmbi Xtyn. Nu aveţi 
decât de câştigat atunci când toate animalele 
de pe podiş vor veni sa ne atace pe noi. 

— Eşti şiret, tinere, dar nu destul... vorbi 
calm Preotul Bratti. Asemenea gânduri ne-au 
trecut şi nouă prin minte de multe ori şi ştim de 
unde izvorăsc. E inutil să ascunzi că doreşti să 
opreşti jertfele. 

— Nici nu am încercat să ascund asta, 
acceptă Xtyn calm. În tribul Omenori nu vor mai 
avea loc sacrificii, atâta vreme cât eu voi fi 
Preot. 

— Şi nu schimbi legile vechi? Ai tăi nu se 
tem că deîndată ce arborii negri vor fi destul de 


mari, tribul vostru va fi spulberat de toate 
animalele podişului? 

— Nu. Acesta este ultimul lucru de care 
mă tem, spuse cu sinceritate Xtyn. 

— Băiete, forţa minţii tale, care s-ar putea 
să fie considerabilă, nu va putea ocroti la 
nesfârşit tribul. 

— Nici nu vreau asta! Sper doar că, până 
când îmi va veni sorocul să devin îngrăşământ 
pentru arborii negri, să fi stârpit toate 
lighioanele din podiş sau să fi înţeles de ce se 
înverşunează într-atât vieţuitoarele astea să 
distrugă arborii. 

— Şi ce te face să crezi că vei reuşi? 
întrebă Preotul Porro, cu un chip care trăda o 
curiozitate sinceră. 

— Nu cred că timpul trebuie să fie mereu 
acelaşi. Fiecare dintre noi e un miracol şi de 
aceea timpul curge într-o singură direcţie: spre 
viitor. Eu nu sunt ceea ce au fost părinţii mei, 
după cum nici ei nu au fost ceea ce au fost 
părinţii lor. 

— Şi atunci ce suntem cu toţii? strigă 
preotul Ulanni, care simţea că setea războinică a 
celorlalţi se mai domolise. 

— Noi suntem cercuri care se rostogolesc 
de-a lungul liniei aceleia. 

— Prostii, numai prostii. Cuvintele, 
indiferent cât de ciudate ar fi ele, nu pot 
ascunde ideile care devin fapte. Nu vă amăgiţi, 
tânărul ăsta e un criminal! protestă Preotul 
Ulanni. 

— Nu-i adevărat, tună Xtyn, dându-le 
celorlalţi o măsură a forţei sale mentale. Văzu 


câţiva duşmani prăbuşindu-se la pământ, semn 
că, în viziunea triburilor lor, erau aceia care 
asigurau simţul auzului. Imi apăr doar ceea ce 
este al meu. Nu mi-e frică nici să mor şi nici să 
vă nimicesc. Indiferent ce veţi face, nu puteţi 
decât să vă avântaţi împreună cu mine spre 
viitorul pe care îl visez. Prezenţa voastră aici 
schimbă istoria triburilor noastre chiar acum. Nu 
puteţi nega asta. 

Fără veste, Preotul Ulanni se repezi spre 
Xtyn, plutind cu piciorul extins perfect într-o 
lovitură ce se dorea nimicitoare. Viziunea 
Omenori, Preotul uriaş care exista doar în 
spaţiul mental delimitat de combatanți, nu mai 
era însă acolo, ci levita undeva în lateral-stânga, 
de unde avea o viziune perfectă asupra cefei 
adversarului. 

— Nu te-am atacat, zise Xtyn pe un ton 
gros, numai fiindcă vreau să le arăt şi celorlalţi 
că nu le propun crima de dragul distrugerii. Alta 
e viziunea mea. 

Umilit, preotul Ulanni dădu să lovească din 
nou şi din nou. De fiecare dată însă nu făcea 
decât să taie aerul cu mişcări năprasnice si să-şi 
expună spatele unei lovituri care se încăpăţâna 
să nu vină. 

Ceilalţi trei Preoţi stăteau nehotărâţi, 
privind uimiţi dansul acela războinic. 

— E limpede că s-au antrenat ca să ne 
poată înfrânge, strigă preotul Ulanni. O 
asemenea coordonare, chiar închipuirea unor 
asemenea mişcări nu poate fi o inspiraţie de o 
fracțiune de secundă! 

Xtyn zâmbi. 


— Dacă eşti aşa de convins, de ce nu 
renunţi la protecţia alor tăi şi nu mă înfrunţi cu 
pumnalele. Cincisprezece, ca în lupta ruuk. 
Poate că mă vei jertfi. 

— Nu o să mai fie nici un fel de violenţă, 
strigă brusc preotul Bratti. Indiferent de ceea ce 
vă desparte, indiferent de ceea ce doriţi să 
înfăptuiţi, e de datoria mea să vă atrag atenţia 
că nu faceţi decât să uitaţi legile vechi. Băiatul 
are dreptate. Nu se poate trăi fără să speri că 
viaţa ta va însemna ceva pentru binele 
urmaşilor. Dar îi întreb pe cei mai bătrâni din 
Omenori, pe aceia care se ascund astăzi în 
spatele vocii /y, de ce nu i-au spus despre 
adevărata noastră misiune. De ce, Făurarule 
Omenori, nu ai explicat Preotului tău menirea 
sacră pe care o avem? 

Fu rândul lui Xtyn să se piardă. Uimirea îi 
fu atât de mare încât viziunea sa pâlpâi pentru o 
clipă, dezarticulată. Mii de gânduri îi fulgerau 
prin minte în timp ce căuta disperat să-l izoleze 
pe Arrus în vocea /y. Acesta coborâse însă din 
rand şi păşea hotărât către ceilalţi. Toţi 
războinicii ieşiră din formaţia de luptă şi viziunile 
celor cinci Preoţi dispărură din minţile lor. 

— Fiindcă nu cred în prostiile tale, Sevrin! 
De asta nu le-am spus nimic de presupusa 
misiune pe care o avem noi aici pe Kyrall. 
Cuvintele din vechime nu au nici un fel de 
înţeles şi ele nu fac decât să ne încurce. Traiul 
nostru este simplu şi aşa trebuie să rămână! 
strigă Arrus. 

— Nesăbuitule! se auzi vocea preotului 
Bratti, care ieşi şi el dintre rândurile alor săi. Am 


fost cu toţii în Templu şi am văzut. Nu suntem 
prizonierii acestei planete. Într-o zi, aceia plecaţi 
să caute un loc mai liniştit pentru noi se vor 
întoarce. 

— Ba eu cred că nu se vor întoarce şi că e 
prostesc să-ţi faci asemenea speranţe, strigă 
Arrus, pradă uneia dintre obişnuitele sale crize 
de mânie. Da, sunt vinovat! Nu i-am spus despre 
legenda Făurarilor. Dar, după cum vezi, nici n- 
am avut nevoie, Sevrin. Copilul ăsta e destul de 
nebun şi fără să ştie de prostiile alea cu planeta 
promisă. 

Xtyn ar fi dorit să întrebe deodată o sută 
de lucruri, dar în mintea lui se auzi glasul 
liniştitor al Alaanei. 

Fii atent! Clonele au plecat cu câteva 
navete. Adunarea voastră le-a pus pe gânauri. 

Băiatul ridică brusc privirea spre sud. 
Dinspre psiac se vedeau venind într-adevăr 
câteva puncte negre, care se măreau cu 
repeziciune.  Ridică mâna  arătându-le şi 
celorlalţi. Toate cele cinci triburi îşi ridicară 
privirile şi, imediat ce realizară ce anume se 
apropia, îşi traseră glugile peste frunte. 

Folosită cu îndemânare, mantia shu 
reuşea să estompeze propria activitate mentală, 
ascunzând-o de eventualele percepții indiscrete. 
De şaptesprezece ani, de când se schimbaseră 
stăpânii psiacului, băştinaşii de pe Kyrall nu 
avuseseră decât o singură confruntare cu ei, 
mai mult spectaculoasă decât distrugătoare. Nu 
erau însă dispuşi să-şi împartă secretele cu 
clonele. lar această discreţie se referea nu 
numai la forţa lor psi, ci şi la secretul fugarilor 


care se ascundeau undeva în nord şi de care 
clonele întrebaseră în dese rânduri. 

Ai o şansă unică. Nu o irosi! auzi Xtyn 
vocea Alaanei. Adu-ți aminte ce ti-am spus 
despre cauză şi ideal. 

Tânărul dădu  imperceptibil din cap, 
neriscând să îi răspundă într-un moment în care 
nu numai tribul lui îi asculta mintea în căutarea 
răspunsurilor, ci şi câţiva dintre atacatori. 

— Cetăţeni kyrallicni, vă vorbeşte 
comandantul forţelor de ordine. Adunarea 
voastră este periculoasă şi ilegală. Împrăştiaţi- 
vă şi mergeţi către satele voastre. Nu ne obligaţi 
să luăm măsuri pe care le vom regreta. 

Limba vorbită de clone este destul de 
diferită de cea folosită pe Kyrall, dar mesajul 
fusese destul de clar pentru băştinaşi. Cu toate 
acestea, ei continuară să zăbovească, în 
aşteptarea unui semn din partea conducătorilor 
lor. 

— Repet, vă rugăm insistent să puneţi 
capăt acestei întruniri ilegale... 

Provoacă-i! 

— Şi de ce este ilegală? Cine a scornit 
legile astea? Nu avem voie nici măcar să vorbim 
între noi? strigă Xtyn din toate puterile, 
încercând să acopere zgomotul motoarelor 
ambalate, care se străduiau din greu să ţină 
aparatele de zbor nemişcate. Vocea metalică 
care se auzea din cea mai apropiată navetă 
continuă pe un ton egal. 

— Conform decretului... 


— Nu recunoaştem nici un decret. E în 
dreptul nostru să ne întâlnim, să ne ajutăm 
pentru a putea hotărî asupra viitorului nostru. 

Aşa! Spune-le acum despre planuri şi 
despre felul în care se vor schimba lucrurile. 

— E în dreptul nostru să hotărâm ce avem 
de făcut pentru ca viitorul să nu mai fie atât de 
chinuit precum prezentul. Vrem să schimbăm 
viaţa noastră... 

Chiar şi la adăpostul glugilor, minţile celor 
din jur începură să murmure aprobator în vocea 
ly, ceea îl încurajă pe Xtyn. 

Deplasează-te de lângă ai tăi, incearcă să 
ajungi Într-un loc izolat şi fii pregătit! 

— E în dreptul nostru să ne şi apărăm de 
aceia despre care credem că ne vor răul, zise 
Xtyn venind către navetă. 

Spune-le că sunt doar nişte tărani care au 
scurmat pământul. 

— Nu o să ne închinăm niciodată în faţa 
unor ţărani care au scurmat pământul... 

Și acum stăpânesc universul prin teroare. 

— Şi acum stăpânesc universul prin 
teroare, îşi încheie Xtyn strigătul pe un ton 
supraomenesc. 

Aşa cum anticipase Alaana, din botul 
navetei izbucni o descărcare laser verzuie. Xtyn 
se puse însă la adăpost mai repede decât 
puteau să sesizeze ochii clonelor sau ai 
duşmanilor săi. Razele loviră pământul, ridicând 
un nor de praf şi stârnind un vacarm de 
nedescris. A doua salvă lovi în plin un grup de 
războinici Porro, omorând cel puţin zece dintre 
ei. Pentru o clipă, Xtyn zări îngrozit cum pâlpâie 


viziunea preotului cel blazat, semn că tribul 
Porro se pregătea de luptă. Localiză imediat 
nucleul de războinici care încercau să se 
răzbune prin intermediul viziunii tribului lor şi se 
năpusti în ei ca un berbece, fără să ştie însă 
exact de ce. Înainte de a pricepe ce li se 
întâmplă, bărbaţii se răsturnară ca nişte popice, 
fără ca viziunea lor să fi prins consistenţă. O 
nouă salvă lovi în plin un grup Bratti, în timp ce 
o altă navetă deschise focul împotriva soldaţilor 
Ulanni. 

Xtyn se retrase imediat printre ai lui, 
strigându-le să meargă să se adăpostească în 
peşteră. Ideea asta le venise însă şi altora şi 
Xtyn putea vedea cum mantii de toate culorile 
se grăbeau spre intrarea largă în caverna lor, 
într-un act fără precedent de unire şi înţelegere. 
Îşi permise răgazul de a arunca o privire spre 
navete şi ceea ce văzu îl uimi. Clonele încetară 
focul şi brusc porniră cu viteză maximă spre 
nord, în direcţia opusă psiacului, ca şi când ceva 
mult mai important se petrecea acolo. 


x kK x 


— Norocul, Arrus, nu are nimic de-a face 
cu ceea ce s-a întâmplat, protestă Xtyn. 

— Dar totul s-a potrivit atât de bine. 
Atacul ăsta nemaiauzit al clonelor, adăpostirea 
în caverna noastră... Nici că se puteau 
argumente mai bune pentru ceea ce doreşti tu 
să înfăptuieşti. 


— Ca de obicei, vezi lucrurile pe dos. Ceea 
ce spun eu, dorinţele mele decurg din ceea ceni 
se întâmplă şi nu invers, zise Xtyn. 

Arrus se lăsă să cadă pe patul din chilia sa 
strâmtă, în care se închisese cu Xtyn imediat 
după ce cele patru triburi plecaseră, promițând 
că aveau să se gândească la planul lui Xtyn de 
unire a randurilor. 

— E o prostie. Şi mie mi-a spus-o tata abia 
înainte de a muri. Nici el nu o credea. 

— E în legătură cu inscripţia aceea, nu-i 
aşa? "Îl vom apăra pe Dumnezeul nostru de 
furia necredincioşilor." 

— Da. Noi, Făurarii, credem că, de fapt, 
spusele astea nu sunt complete, ci că iniţial ele 
continuau cu altele: "iar El ne va apăra pe noi de 
furia Kyrallului". Primii Făurari au înţeles asta ca 
pe o poruncă de a păstra lucrurile aşa cum sunt, 
de a ne cultiva puterile minţii. Furia Kyrallului nu 
s-a domolit însă nicicând şi, mult înainte ca tatăl 
meu să se fi îndoit, au existat Făurari care au 
crezut că vorbele acelea sunt goale de orice 
conţinut. Planeta asta oricum nu ne dă de ales. 
Trebuie să trăim în echilibru cu arborii negri, cu 
ciuperca şi cu toate fiinţele podişului. Nu e 
nevoie de nimeni, de vreun Dumnezeu, aşa cum 
îi spun ei, ca să pricepem lucrul ăsta. 

— Bine, dar Sevrin, preotul Bratti, spunea 
că ei îşi găsesc puterea de a vieţui în continuare 
în chinurile Kyrallului sperând la o altă planetă. 

— Asta e o prostie şi mai mare, dădu a 
lehamite din mână Arrus. Nimeni nu ştie cum a 
apărut de-a lungul generaţiilor ideea că fraţii 
noştri plecaţi... 


— Există  kyrallieni care au plecat în 
spaţiu? se miră Xtyn. 

— Vezi, nu mai vorbesc! Pur şi simplu asta 
s-a întâmplat de-a lungul generaţiilor: s-au ţesut 
legende şi apoi altele care să le explice pe 
primele. Toate sunt prostii. Indiferent cât de 
frumos ar fi să ne amăgim, trebuie să 
recunoaştem că suntem urmaşii membrilor 
echipajului unei nave eşuate aici, pe care 
planeta asta i-a făcut prizonieri. Dacă ajungi să 
accepţi lucrul ăsta, înţelegi şi de ce nu ţi-am 
spus toate legendele menite sa ne facă să 
credem că suntem deosebiți. Nu suntem! 

Xtyn privi în jos spre Făurar. Pentru prima 
dată, simţi că îl înţelege pe deplin, iar lucrul ăsta 
îi făcu bine. Conştiinţa faptului că Arrus nu avea 
ceva personal cu el, ci încerca să-i propună un 
întreg sistem de gândire îl făcea să se simtă 
bine. Fără vorbă, puse o mână pe umărul 
Făurarului şi simţi atingerea familiară a mantiei. 

Abia târziu, în noapte, în singurătatea 
chiliei sale, îşi permise să-şi îndrepte ochiul 
minţii spre licărul timid care-i arăta că Alaana 
aşteaptă să-i vorbească. 

— Mulţumesc. 

N-ai pentru ce. Ai învățat astăzi ce e 
politica. 

— Cum adică? 

Arta de a-i conduce pe oameni. E o 
îndeletnicire simplă, dacă ştii câteva reguli. Poţi 
să-ți uneşti poporul identificând un duşman. 

— Asta pe timp de război. Şi pe timp de 
pace? 


Le faci promisiuni irealizabile şi apoi le 
arăţi un tap ispăşitor. 

— Tap ispăşitor? 

Primii oameni obişnuiau să trimită animale 
în deşert pentru ca zeii să se răzbune pe ele şi 
să-i cruțe astfel pe ei. Actul ăsta, inventat acum 
şapte mii de ani, este încă şi acum cel mai 
eficient mod de guvernare. 

— Nu sunt sigur că înţeleg exact ceea ce 
spui. Pilotul acela care a deschis focul... L-am 
simţi uimit! Incerca o uluială de genul celei pe 
care o resimt aceia care nu mai sunt stăpâni pe 
ci înşişi. 

Era foarte nervos. A avut nevoie doar de 
un imbold. 

— Rişti mult. Acum un an intervenţia 
asupra minţii lui ar fi fost de neînchipuit. Te 
expui. Unul din colegii tăi... 

Lucrurile sunt pe cale să se schimbe. Ai 
văzut că navetele au plecat în grabă. Trebuiau 
să ia parte la un eveniment extraordinar. 

— Ce s-a întâmplat? 

O să vezi. Nu mai durează mult şi o să 
vezi. 


"Cea mai amarnică dintre iluziile pe care 
le trăim este că în timpul cât conştiinţele 
noastre au stat în adormire, omenirea nu a 
învăţat mare lucru. Nu voi nega că, dacă e să ne 
luăm după aparenţe, cele două milenii scurse de 
la dispariţia Corpului celor O Mie de Voluntari 
par să fi trecut degeaba. Oamenii imperiul 
Boszt, aşa cum i-am găsit noi, sunt mai simpli şi 


mai slabi decât cei ai secolului XXI. Şi totuşi, 
istoria nu funcţionează în acest fel. Există fără 
îndoială forţe uitate, care vor răbufni cu 
violenţă. Spaima mea cea mare e că în 
momentul acela sistemul nostru de conducere 
se va nărui şi vom acţiona haotic." 

Oksana Bint Laesia - /ntroducere în studiul 
Regulamentului canonic 


22. 


N'GAI LOON COBORI din navetă cu mişcări 
încete, ca să nu-i sperie pe soldaţi. Ochii săi, 
încă ageri, prinseseră înainte de aterizare, 
undeva în spatele lui, imaginea vagă a unui nor 
uşor de praf, semn că guinții lui erau pe 
aproape. Nu avea rost să facă vreo mişcare care 
să provoace clonele. 

— Cine spui că eşti? auzi Maestrul o 
întrebare pusă pe un ton brutal şi care venise de 
la un difuzor de pe fuselajul navetei care 
aterizase cel mai aproape de el. 

— N'Gai Loon, Maestrul Ordinului quintilor 
şi vreau să vorbesc cu Johanssonul care are în 
grijă această planetă. 

— Deocamdată vorbeşti cu mine. De ce ai 
venit? 

— Şi domnia voastră cine sunteţi? întrebă 
netulburat N'Gai Loon. 

— Carrin, comandantul gărzii psiacului. 

Maestrul înclină mulţumit din cap. 

— Am venit să demasc planurile criminale 
ale împăratului Bella, care doreşte să distrugă 
omenirea, asmuţind asupra ei o haită de 
extratereştri fioroşi. 

Bătrânul regretă imediat cuvintele acelea, 
care păreau mai degrabă desprinse dintr-o 


poveste pentru copii decât o descriere venită 
din partea şefului unui Ordin imperial. Spre 
marea lui surpriză însă, felul acela de vorbire îşi 
atinse perfect ţinta. 

— Să înţeleg că vii de pe Z, acolo unde 
forţele noastre tocmai au fost învinse? se auzi 
din nou vocea metalică din megafon. 

— Exact, dădu afirmativ din cap N'Gai 
Loon. 

În momentul acela urechile bătrânului 
percepură un zvon care îl linişti. Era zgomotul 
inconfundabil pe care îl făcea o lamă de accun 
atunci când guinţii se pregăteau de atac. De 
data aceasta însă era doar un semnal către el. 

— Dacă mi-aţi permite să urc la bordul 
uneia din navetele voastre... continuă bătrânul. 

— Stai acolo unde eşti! se auzi vocea lui 
Canin. Ştim perfect care e reputaţia Ordinului 
quinților, chiar dacă nici unul dintre noi nu a 
ajuns vreodată să-i înfrunte pe aceia la care se 
închină Imperiul vostru. 

— Imperiul nostru nu se închină la quinti, 
iar eu nu am nici pe departe calităţile lor, zâmbi 
cât de larg putu N'Gai Loon, în încercarea de a-l 
îmbuna pe celălalt. 

— Vrei să spui că nu te poţi mişca la fel de 
repede ca ei? 

— În nici un caz. Eu sunt doar acela care 
alege candidaţii ce urmează să... 

— Urmează? zise scurt soldatul. Cum 
adică urmează? Vrei să spui că mai există 
quinti? 

N'Gai Loon îşi blestemă neîndemânarea. 


— Nu. Sau cel puţin nu mai există vreunul 
de care să ştiu eu. Doi au murit în bătălia pentru 
Klemplant, unul pe Alderbaraan, unul în Abaţie 
şi de unul nu mai ştiu nimic... Ultima dată când 
am auzit de Leka Hinnedi a fost în momentul în 
care a comunicat că hiperpropulsorul navetei 
sale s-a desincronizat. Probabil că a ajuns în 
spaţiu undeva de unde nu a mai avut 
combustibil să se întoarcă. 

— Trebuia să pornească cu vâslele, hohoti 
Carrin, făcând o glumă a cărei poantă nu îi 
spunea mare lucru lui N'Gai Loon, semn că 
tensiunea se mai potolise. Şi vrei să spui că tu 
nu eşti un supersoldat precum oamenii tăi? 
continuă clona după o scurtă pauză. Atunci de 
ce te-a ţinut Bella lângă el atâta vreme? 

— Fac parte din anturajul lui... dar părerea 
mea este că a sperat mereu să îi fac alţi quinti. 

— lar tu nu i-ai făcut? 

N'Gai Loon se prefăcu supărat şi vorbi pe 
un ton răstit. 

— Quinţii nu se fac, soldatule, ei trebuie 
aleşi cu grijă. Pur şi simplu, printre cei care 
fugiseră împreună cu noi nu se aflau tineri 
destul de valoroşi pentru a începe 
antrenamentele. 

Tăcerea se prelungi ceva mai mult, semn 
că soldaţii se consultau între ei dacă să îi 
permită să se urce la bordul navetei lor. 

— Tot nu mi-ai spus de ce ai fugit. 

— Am venit să demasc... 

— Lasă asta. Zi-mi care e adevăratul tău 
motiv. 


— Sunt mai multe. Dar o să le explic 
Johanssonului local. 

— Numele lui e Durdrin, şi dacă măcar şi o 
singură dată mai simt vreo nuanţă de batjocură 
în vocea ta, Ordinul ăla al tău o să rămână fără 
Maestru. 

— Mă tem că extratereştrii aceia nu vor 
mai putea fi opriţi odată ce ajung pe planetele 
noastre. Numai quintii mei i-ar putea stăvili. Am 
nevoie de un loc unde să-mi încep 
antrenamentele şi de mulţi oameni dintre care 
să îi aleg pe candidaţi. Salvarea întregii omeniri 
s-ar putea să depindă de răspunsul pe care o să 
mi-l daţi acum. 

Urmă o nouă pauză, la capătul căreia din 
două navete ieşiră câte trei soldaţi care se 
îndreptară în fugă către bătrân. N'Gai Loon se 
trezi apucat de fiecare braţ de câte doi soldaţi 
voinici, în timp ce ceilalţi doi aţinteau asupra lui 
două arme imperiale standard de asalt. 

— Domnilor, nu e nevoie. Sunt paşnic, nu 
vreau să vă atac în nici un fel, zâmbi din nou 
N'Gai Loon. 

Sigur pe el, Carrin ieşi şi el din navă 
împreună cu trei soldaţi care se aşezară repede 
în poziţie de tragere. Maestrul percepu din nou 
vibrația lamelor de accun. Erau două şi se 
auzeau acum de mult mai aproape. 

— Da. Cred că ne-am speriat degeaba. Nu 
eşti decât un bătrânel neajutorat. Aşa cum 
spunea bunică-mea, aia de pe Vechea Terra: 
uneori lucrurile sunt exact aşa cum par. 


— De fapt Korona, un filozof care a trăit 
mult după Marele Exod, a spus asta într-un mod 
mai plastic, continuă să zâmbească N'Gai Loon. 

— Cum? întrebă Carrin pe un ton de 
conversaţie uşoară, în timp ce pornea spre N'Gai 
Loon. 

— Ooo, el a fost pasionat de viziunea 
Sfântului Augustin cel Nou asupra clonelor. Lui i 
se datorează postulatul acela care spune că o 
clonă sau urmaşii ei nu vor fi în stare niciodată 
să deosebească noutatea din noianul lucrurilor 
care par vechi. 

— Nu înţeleg ce vrei să spui! zise alarmat 
Carrin. 

— Nimic special, hohoti N'Gai Loon. Atâta 
doar că nu există nimic care să mai fi luat 
vreodată exact aceeaşi formă. Principiile sunt 
imuabile, în timp ce materia e irepetabilă. Iluzia 
perenităţii e caracteristică pentru clone şi 
oameni prea simpli pentru a vedea timpul în 
adevărata lui desfăşurare. 

— Ai înnebunit?  Vorbeşti fără sens, 
moşule. 

— Vezi, iarăşi îi dai dreptate lui Korona. Nu 
înţelegi ce ţi se întâmplă, deşi ai mai trăit o dată 
asemenea clipe. 

— Ce clipe? îl întrebă mirat Carrin. 

În momentul acela, două năluci trecură pe 
lângă cei doi puşcaşi, care rămaseră fără cap 
înainte de a vedea ce îi atacă. Jetul imens de 
sânge care ţâşni din gâturile lor atrase preţ de o 
fracțiune de secundă privirile celorlalţi, făcându- 
i să ezite. Cei patru soldaţi care îl ţineau încă de 
mâini pe N'Gai Loon urlară de groază şi ridicară 


în faţa ochilor cioatele însângerate ale mâinilor. 
Când priviră apoi spre bătrân, strigară încă o 
dată, înfricoşaţi. Din toate degetele Maestrului 
ieşeau nişte lame subţiri şi strălucitoare care, 
deşi păreau că au lucirea şi tăişul oţelului, se 
încolăceau ca nişte şerpi. Ochii lor păstrară o 
groază imensă chiar şi în momentul în care 
capetele le căzură pe iarba mică şi gălbuie a 
Kyrallului. 

Între timp, guinţii îi neutralizaseră pe 
ceilalţi soldaţi, lovindu-l însă cu milă pe Carrin 
pe care, dintr-un motiv pe care N'Gai Loon nu îl 
înţelegea încă, era evident că deciseseră să îl 
cruţe. Deşi nici ochii săi nu puteau urmări un 
quint în luptă, Maestrul era obişnuit să îi 
privească şi ajunsese să poată înţelege ce 
făceau. 

Într-o coordonare perfectă, discipolii lui 
loveau zadarnic în hublourile navetelor din care 
nu coborâse nimeni. Deja piloţii înţeleseră că 
fuseseră atraşi într-o cursă şi N'Gai Loon văzu 
cum unul dintre ci încerca să folosească radioul. 
În acelaşi moment văzu antenele celor două 
nave zburând, semn că şi guinţții sesizaseră 
intenţiile clonelor. Spre disperarea lui N'Gai 
Loon, o navetă decolă, în timp ce unul din quinti 
reuşi să intre în cea pe care o ataca, acolo, unde 
orice mişcare încetă brusc. 

Înainte de a i se face frică, Maestrul zări o 
umbră cum pătrunde într-una din navetele 
abandonate şi decolează în urmărirea clonelor 
deschizând focul cu toate armele de la bord. 

După doar un minut cei doi quinti puneau 
un genunchi în pământ în faţa bătrânului. 


— Maestre, rostiră la unison Attan Vilertc 
şi Leka Hinnedi. 

— A trecut ceva vreme, spuse scurt N'Gai 
Loon. 

— Prea mult. 

— Aşa este. Lupta asta a fost de departe 
cea mai slabă din câte am avut parte vreodată. 
Nu-mi amintesc să mai fi fost nevoie să intervin 
într-un conflict. 

Quinţii plecară privirile în pământ. 

— Nici un străin de Quintarat nu a avut 
vreodată ocazia de a vedea bisturiele... 

— Sunt morţi acum, Maestre, protestă slab 
Vilerte. 

— N-are nici O importanţă asta. 
Quintaratul nu-şi poate permite soluţii atât de 
fanteziste precum folosirea bisturielor ca arme. 
Acum hai însă să mergem în adăpostul lui 
Kasser! S-ar putea să vină să îi caute. Faceţi ce 
credeţi că aveţi de făcut, dar nu uitaţi sursa de 
energie pe care i-am adus-o lui Kasser. E în 
carlinga navei mele. 

Vilerte se repezi să îndeplinească ordinele 
Maestrului său, în timp ce Hinnedi zise: 

— Înainte de asta, puneţi, vă rog, mantia 
asta şi trageţi bine gluga peste frunte. 

Quintul îi întinse o pânză bizară pe care o 
scosese dintr-un sac pe care îl purta în spate. 
Fără să comenteze în vreun fel, N'Gai Loon se 
conformă. În momentul în care însă degetele 
sale atinseră țesătură, inima începu să-i bată cu 
putere. 


x kK x 


Cei patru intrară în ascunzătoarea lui 
Kasser exact în momentul în care întreg podişul 
fu zguduit de o explozie gigantică. Quinţi; 
aruncară nepăsători pe podea corpul lui Carrin, 
care era încă leşinat. 

— Abia ai venit şi rupi planeta asta în 
două? Ba mai aduci şi străini printre noi! se răsti 
Kasser la N'Gai Loon. 

— Singurul lucru pe care îl regret este că 
nu erai şi tu mai aproape de explozia aia, îi 
răspunse pe măsură N'Gai Loon bătrânului 
împărat. 

Apoi cei doi se îmbrăţişară zgomotos. 

— Totuşi, ce-a fost asta? întrebă Kasser 
după ce termină să îl strângă în braţe pe 
prietenul său. 

— Explozia unei jumătăţi de încărcătură de 
austral, spuse Leka Hinnedi. Am adunat epavele 
glisoarelor lor şi le-am pus în jurul navetei 
Maestrului. Am făcut în aşa fel încât să 
explodeze în momentul în care cineva le atinge. 
Probabil că au mai luat cu ele şi viaţa câtorva 
clone. 

— Da... dar o încărcătură de austral... zise 
Kasser gânditor. 

— Ne-ar fi dat de gol, interveni N'Gai Loon. 
Nu aveam de unde să ştiu că pereţii adăpostului 
tău pot ecrana radiaţiile australului. 

— Nu ştie nimeni asta, acceptă Kasser. 
Dar eu mă refeream la iadul pe care l-ai 
dezlănţuit acolo. 


— Seamănă cu o aterizare ratată, zâmbi 
N'Gai Loon. Şi am scos din luptă şi o mulţime de 
navete. 

Kasser râse gros. 

— Nu seamănă. Dar oricum nu mai are nici 
o importanţă, de vreme ce avem de gând 
oricum să ne facem simțită prezenţa foarte 
curând. 

— Şi cu ăsta ce e? întrebă Kasser, privind 
la Carrin care zăcea leşinat pe betonul de lângă 
uşa adăpostului lor. 

— O să-l sondăm înainte de a-l ucide. 
Credem că ştie multe despre dimensiunea 
garnizoanei din psiac. Informaţiile astea ne pot fi 
de folos, zise Attan Vilerte. 

Dezbrăcându-şi gânditor mantia, aşa după 
cum văzuse că făcuseră şi elevii săi, N'Gai Loon 
spuse pe un voit obosit. 

— Aş vrea să mă retrag câteva ore 
împreună cu guinții mei. Nu mi-a plăcut deloc 
cum au reacţionat pe teren şi ar trebui să îi 
consult, să mă asigur că mintea lor este încă 
într-o condiţie perfectă pentru a sluji dinastia. 

— Aşa e? V-aţi făcut de râs? râse Airam, 
care privise în tăcere până atunci întreaga scenă 
a venirii străinului acela fioros. 

— Să spunem că nu au fost tocmai la 
înălţimea unei lupte cu câteva miliarde de clone, 
pe care înţeleg că o aşteptăm cât de curând, 
spuse tăios N'Gai Loon. lar dumneavoastră 
sunteţi... continuă el privind spre ea. 

— Airam, răspunse femeia înfruntându-i 
privirea încruntată. lar dacă numele ăsta nu vă 


spune nimic, să ştiţi că am ajutat din greu la 
moartea lui Rimio de Vassur. 

N'Gai Loon tresări violent, iar Kasser se 
grăbi să vină lângă el. 

— Aici am rezolvat demult crima asta, 
prietene. 

— Cum? întrebă răstit N'Gai Loon. 

— Când l-am ucis pe guintul tău, Radoslav, 
Abatele nostru, îi cruţase deja viaţa bătrânului 
împărat, zise şi Maria. 

Kasser răspunse mut întrebării din priviri 
pe care i-o aruncase imediat N'Gai Loon. 

— Maestre, v-am pregătit camera mea, 
zise deodată Leka Hinnedi. 

Fără un cuvânt, N'Gai Loon porni pe 
urmele  gquintului, lăsând în urmă o linişte 
încordată. 

— Vreau să ştiu mai întâi ce este pelerina 
pe care mi-aţi dat-o, întrebă pe nerăsuflate 
N'Gai Loon, după ce Attan Vilerte închisese uşa. 

— E o mantie pe care am învăţat şi noi să 
o folosim de la băştinaşi. E făcută din fibre 
vegetale extrase din scoarţa unor arbori între 
care trăieşte o colonie de ciuperci shu, care se 
dezvoltă până ajunge să comunice cu acela care 
o poartă şi să-şi poată ajusta apoi forma şi chiar 
consistenţa. Cu timpul, se creează şi un fel de 
barieră protectoare care îi apără pe oameni de 
atacul animalelor de aici. Se pare că jivinele 
sunt atrase de orice activitate cerebrală pe care 
o simt... 

— Nu funcţionează deci ca un fel de 
amplificator al puterilor mentale? 


Quinţii se priviră unul pe altul, apoi Parte 
zise: 

— Nu putem să ştim cum o folosesc 
oamenii de pe Kyrall. Bănuim că au alte căi, 
poate chiar comunică mental cu colonia de 
ciuperci din ea. Dar, din câte am reuşit noi să ne 
dăm seama, ea funcţionează mai degrabă ca un 
scut... 

— Şi atunci de unde au băştinaşii puterea 
de a se lupta cu animalele? se miră N'Gai Loon. 

— E un fenomen bizar, pe care am învăţat 
şi noi să îl folosim ca atare, ne aşezăm pe o 
schelă de formă semisferică şi minţile noastre 
intră în rezonanţă. E ca şi cum ne-am uni 
cumva... 

— Şi? Apoi ce se întâmplă? 

Quinţii tăcură. 

— Ce e? De ce nu vorbiti? 

— Când am spus noi, ne refeream la ceea 
ce a mai rămas din cei care am venit acum 
şaptesprezece ani pe Kyrall. Dacă e să ne 
referim strict la noi doi... Hinnedi se opri, 
încercând parcă să-şi aleagă cuvintele. 

— Attan şi cu mine nu luăm parte 
niciodată la adunarea aceea. Se pare că minţile 
noastre sunt alcătuite altfel şi nu putem... 

N'Gai Loon izbucni în râs. 

— Uite că am găsit şi ceva care nu puteţi 
face! Oricum, bănuiesc că sunteţi cu mult mai 
eficienţi pe teren. 

— Da, aprobă cu entuziasm Vilerte. Uneori 
reuşim şi singuri să respingem câte un atac de 
mai mică anvergură. În ultima vreme însă, am 


ajuns să cred că le place să participe la luptele 
acelea. Nu ne mai lasă să... 

N'Gai Loon ridică o mână retezând şuvoiul 
de vorbe al lui Vilerte. 

— Vreau să ştiu tot ce se poate şti despre 
fiinţa aceea care se mişcă la fel de repede cu 
voi, şi despre care mi-a spus Alaana. 

— E ceva ciudat, se încruntă Vilerte. Se 
pare, într-adevăr, că este foarte rapid. Nu ştim, 
desigur, dacă e la fel de rapid ca noi fiindcă 
maiestatea Sa Kasser ne-a interzis să încercăm, 
chiar şi în cel mai discret fel cu putinţă, să îl 
urmărim. E cert însă că mişcările lui scapă 
vederii umane. Uneori. 

Maestrul  clătină gânditor din cap. 
Rămâneau o mulţime de necunoscute, legate 
mai ales de durata pe care quintul acela sălbatic 
putea să se mişte atât de repede. Modificările 
neurale necesare adaptării consumului de 
energie erau însă atât de radicale şi de 
complicate, încât era greu de presupus că ar fi 
putut apărea prin mutații accidentale. 

— Unde l-au văzut pentru prima dată? 
întrebă bătrânul. 

— Şi aici e o poveste ciudată. Airam a fost 
cea care l-a descoperit, din întâmplare. Se pare 
că a asistat la un fel de consacrare, care s-a 
desfăşurat undeva într-o grotă lângă epava unei 
nave spaţiale antice. 

— Ce navă? tresări Maestrul. 

— Din câte am reuşit să vedem, e una 
extrem de veche, posibil chiar cea care i-a adus 
pe primii colonişti pe Kyrall. 

— De unde ştii asta? 


— Primul lucru pe care l-am făcut după ce 
am aflat de întâlnirea cu băiatul acela a fost să 
vizităm caverna, zise calm Vilerte. 

— Păi ziceai că v-a interzis Kasser să... 

— Am fost foarte atenţi. Ordinul s-a referit 
la băiat, nu şi la navă. Şi, în plus, ştiam de la 
Alaana cât de mult vă interesează tânărul acela. 

— Da, dar să nesocotiţi ordinele unui 
Boszt... Chiar nu ştiu ce s-a întâmplat cu voi în 
anii ăştia. 

— Era şi o chestiune de supravieţuire a 
Ordinului, Maestre, rosti cu glas aspru Leka 
Hinnedi. Abandonaţi aici, fără posibilitatea de a 
lua legătura direct cu dumneavoastră, trebuia 
să ne luăm toate măsurile de apărare... 

— Bine, bine, cedă N'Gai Loon. 
Rămăseserăm la vechimea navei. 

— Mai este o inscripţie ciudată pe unul din 
pereţi. Literele sunt tare vechi, dar cuvintele se 
înţeleg. 

— Şi ce scrie acolo? 

— "Il vom apăra pe Dumnezeul nostru de 
furia necredincioşilor", zise Villerte pe un ton 
care arăta clar că înşiruirea aceea de cuvinte nu 
are nici un sens pentru el. 

N'Gai Loon îşi pironi ochii asupra guintului 
său. Gândi preţ de câteva clipe şi apoi scoase 
din sân un săculeţ. Quintii se traseră mai 
aproape. Cu degete tremurânde, bătrânul 
scoase mai întâi o bucăţică de stofă din care 
despături un medalion strălucitor. 

— Exact aşa arată! strigă Villerte. Chiar şi 
literele sunt aceleaşi... 


— Maestre, zise şi Hinnedi. De ce ne-aţi 
pus să vă explicăm ce este mantia de vreme ce 
aveaţi o bucată dintr-o țesătură din fibre de 
arbori negri chiar la dumneavoastră? 

Maestrul ţinea însă în căuşul palmelor 
pânza şi medalionul, fără să dea atenţie 
întrebărilor  guinților, care  tăcură imediat 
respectându-i meditaţia. 

— Vă amintiţi fireşte prima poveste pe 
care v-au spus-o după ce aţi ajuns quinti, aceea 
a istoriei Ordinului nostru. 

— Da, aprobă Vilerte. Taina înfiinţării 
Quintaratului e cuprinsă în câteva obiecte care 
se dau din Maestru în Maestru. 

— Mai sunt câteva detalii pe care nu le 
spunem nici măcar guinților, rosti gânditor N'Gai 
Loon. Vă pot asigura însă că obiectele în care 
legenda zice că se ascunde misterul înfiinţării 
Ordinului nostru sunt chiar medalionul şi în 
bucata asta de pânză. 

— Şi ce poate să însemne asta? 

— Nu ştiu ce să spun. Nu ştiu cine a 
înfiinţat Ordinul... dar ştiu că, într-un fel sau în 
altul, a avut legătură cu Kyrallul. 

Hinnedi zâmbi. 

— Asta l-ar încânta pe Abate. Venirea 
voastră aici pare acum una din căile acelea 
misterioase prin care Dumnezeul lui conduce 
lumea. 

N'Gai Loon preferă să lase fără răspuns 
remarca guintului său. 


“Într-un fel sau în altul cu toţii căutăm 
nemurirea. Inţeleptul speră să trăiască prin 
învăţăturile pe care le lasă moştenire, evlaviosul 
nădăjduieşte la viaţa de apoi ca răsplată pentru 
credinţa şi cucernicia sa, viteazul speră să 
dăinuie prin cântecele care îi vor preamări 
bravura, iar politicienii sunt convinşi că vor 
cumpăra accesul în cărţile de istorie. Numai 
sensurile pe care le-a căpătat nemurirea o dată 
cu apariţia noastră în univers nu le-am desluşit 
încă." 

Oksana Bint Laesia - /ntroaucere în studiul 
Regulamentului canonic 

ABURII CARE SE RIDICAU alene din cada 
Oksanei trasau contururi complicate în aerul 
supraîncălzit al băii. Femeia îşi privea corpul în 
căutarea primelor semne ale vârstei. Pielea îi 
era încă întinsă pe muşchii duri ca nişte cabluri 
de oţel şi nicăieri nu se putea vedea nici măcar 
un centimetru în plus la vreo circumferință. Pe 
chip îi înflori un zâmbet. Perfecţiunea fizică 
atinsă pe căi naturale fusese un şoc pentru 
întregul Imperiu. Credincioase modelor secolului 
XXI, clonele se transformaseră repede în 
exemplare umane aproape perfecte impunându- 
şi regimuri alimentare şi sportive de care 
omenirea uitase de mai bine de un mileniu. 

Femeia ştia că dacă şi-ar fi analizat însă 
mintea şi starea de spirit, motivele ei de 
mulţumire ar fi fost cu mult mai puţine. 
Aventura de pe Laesia o costase aproape viaţa, 
iar carnagiul din Templu fusese o privelişte pe 
care o visa aproape în fiecare noapte. Cea mai 
obositoare era însă postura care decurgea dintr- 
o alegere făcută demult şi în care nu putea 
conta pe nimeni. Singurătatea începea să o 
apese dincolo de limita suportabilului. Se 
cunoştea mult prea bine ca să nu ştie că punea 
epuizarea puterilor sale nervoase pe seama 


vârstei şi tocmai de aceea îşi examinase cu 
atâta atenţie corpul. Ştia că are o slăbiciune 
imensă, o poartă prin care se putea pătrunde în 
mintea ei şi care ar fi putut să o trădeze în orice 
moment. Episodul în care meduzele reticulate o 
atacaseră fiindcă îi detectaseră potenţialul psi îi 
adusese aminte de slăbiciunea aceea, de faptul 
că indiferent de ceea ce credea ea că este, mai 
avea multe de înfăptuit până la a putea spune 
că s-a împlinit ca persoană. 

Nici măcar nu îndrăznea să spere că 
încercarea ei de a modifica istoria şi politica 
clonelor se apropia de un deznodământ 
oarecare. Trecuse deja de stadiul în care privea 
acest lucru cu emoție. Acum dorea doar ca toate 
cele prin care trecea să se termine într-un fel 
sau în altul. Erau multe lucruri care o speriau 
mult mai mult decât moartea, şi cel mai 
îngrozitor dintre ele era acela că nu va ajunge 
niciodată să afle ce i s-a întâmplat cu adevărat. 
Nu o îngrijorau foarte tare diferenţele pe care le 
sesizau Barna, Şastov şi Johansson atunci când 
analizau planul ei. Atâta vreme cât nu reuşeau 
să vadă că scopul pentru care ea dorea să 
inventeze un conducător al clonelor era acela de 
a-l putea controla, nu avea de ce să se 
îngrijoreze. 

Ce aşteptau însă clonele de la Sfântul 
Augustin cel Nou? Întrebarea aceasta suferea 
prea multe răspunsuri pentru ca importanţa ei 
să nu sucombe tocmai sub greutatea 
posibilităţilor. 

Evenimentele păreau însă să se precipite. 
Când se  întorseseră pe  Kyrall  găsiseră 


garnizoana în pragul nebuniei. Pierduseră 
aproape un sfert din navetele de intervenţie la 
sol într-un incident care era mult prea bizar ca 
să fi fost întâmplător. Mai întâi, soldaţii 
sesizaseră o manifestare ciudată a băştinaşilor. 
De obicei, aceştia evitau să se întâlnească în 
grupuri mari, fiindcă se părea că asemenea 
adunări atrăgeau atacul animalelor de pe Kyrall. 
Din înregistrările orbitale se vedea însă destul 
de clar că avusese loc o întâlnire a tuturor celor 
cinci triburi. Când soldaţii se duseseră să 
intervină, unul din băştinaşi îi provocase, fără 
vreun motiv evident, vorbind despre felul în care 
avea el de gând să schimbe istoria. Soldaţii 
ripostaseră şi deschiseseră focul, întregind o 
întâmplare excepţională, fiindcă, de mai bine de 
zece ani, între clone şi băştinaşi nu existase nici 
măcar violenţă verbală. 

Soldaţii nu avuseseră însă timp să îşi ducă 
la bun sfârşit misiunea, fiindcă un ordin cu 
prioritate zero le indicase să intercepteze o 
navetă care aterizase undeva în podiş şi în care 
se presupunea că este Maestrul Ordinului 
quinților. Atât forţa aceea cât şi următoarea 
echipă de intervenţie, care pornise să cerceteze 
motivele tăcerii radio a primeia, fuseseră însă 
vaporizate într-o explozie gigantică a unei 
încărcături de austral. Registrele de care 
dispuneau indicau că naveta care aterizase pe 
Kyrall nu era înregistrată nicăieri în galaxie şi 
deci s-ar fi putut ca ea să aparţină unei forţe 
ascunse undeva, eventual pe Z. 

Durdrin aproape că turbase de furie, le 
reproşase soldaţilor că nu au distrus naveta încă 


de pe orbită, dar nervii săi se vărsau asupra 
unor nevinovaţi, de vreme ce comandantul 
garnizoanei, Carrin, părea să fi dispărut în 
explozia îngrozitoare care măturase podişul. 
Oksana reuşise cu greu să îl convingă să plece şi 
să o lase pe ea să vegheze asupra psiacului, 
trimiţându-l în misiunea mult mai complicată de 
a duce racla cu moaştele Mântuitorului de pe 
Laesia spre nava în care Barna îi aduna discret 
pe cei mai înflăcăraţi dintre adepţii doctrinei 
dezvoltate de ea. Ştia că despărţirea temporară 
de Durdrin era o şansă extraordinară de a 
cerceta lucrul care o neliniştea cel mai mult şi 
de aceea fusese foarte convingătoare. Plecarea 
lui nu fusese însă de ajuns. Mai era nevoie să 
înşele şi privirile întotdeauna bănuitoare ale 
soldaţilor. 

Oksana se ridică din cadă şi trecu apoi 
printr-un cadru cu raze ultraviolete. Fără să se 
şteargă sau să aştepte să se usuce, îşi aruncă 
doar un halat pe ea şi merse până în camera de 
comandă. Soldaţii de acolo erau însă obişnuiţi cu 
felul ei non-conformist de a se purta, aşa încât îi 
făcură loc în tăcere la panoul general de control 
al activităţilor din psiac. 

Privind la comenzile afişate pe ecranele 
ceţoase, Oksana îşi aminti cât de dezamăgită 
fusese când văzuse cât de puţin evoluaseră 
robotica şi calculatoarele. Deşi era probabil cel 
mai performant dintre calculatoarele din 
univers, cel care controla psiacul se deosebea 
doar cu foarte puţin de cel pe care îl văzuse la 
începutul secolului XXI la bordul navei cu care 
plecaseră spre lerusalim. 


— Pot să vă ajut cu ceva? întrebă politicos 
unul dintre soldaţi. 

— Da... Cred că ştiu cum putem afla ce s-a 
întâmplat cu adevărat cu naveta aceea 
neidentificată. 

— Înregistrările noastre orbitale au fost 
obturate din păcate de un plafon de nori care... 

— Nu la asta mă refeream, îl întrerupse 
Oksana brutal. Vreau să accesăm jurnalele mai 
vechi ale psiacului şi să vedem care dintre 
operatori au fost agenţi de legătură ai guinți/or. 

— Nu înţeleg, mărturisi soldatul. 

Dând ochii peste cap şi strâmbând din nas 
într-un gest a cărui superficialitate feminină ştia 
că va adormi parţial vigilenţa soldaţilor, Oksana 
luă un ton fals pedagogic. 

— Cine spuneai că a fost în navetă? 

— Persoana aceea s-a recomandat ca 
fiind, Maestrul Ordinului quințtilor. 

— Ce ştii tu despre Ordinul ăsta? 

— Ăăă, mai nimic. Am auzit doar, dar nu 
prea ştiu de unde, că erau nişte supersoldaţi 
care... 

— Nimic spui, continuă Oksana. Nu ştii 
nimic... Şi atunci ce îţi dictează logica să faci? 
Nu e oare imperios necesar să aflăm cât mai 
multe de la cineva care îi cunoaşte? 

Soldatul aprobă mut. 

— Trebuie deci să ne asigurăm dacă nu 
cumva între operatorii psiacului mai există 
vreunul care să fi aparţinut unui quint. 

Soldatul clătină din cap cu încăpățânare. 

— Operatorii pot contacta doar alţi 
operatori. În plus, ei sunt persoane foarte 


valoroase. Nu se poate ca fiecare quint să fi 
putut fi el însuşi operator şi, în acelaşi timp, să fi 
avut şi un om în psiac pe care să-l folosească 
numai el, încheie soldatul cu hotărâre. 

— De unde ai aflat toate astea? întrebă 
Oksana zâmbind îngheţat. Parca ziceai că nu ştii 
mai nimic despre quinti. 

— Am citit... am găsit documente... aşa e 
logic... se bâlbâi bărbatul. 

— Ei bine, eu îţi spun că guinţii erau 
operatori înnăscuţi şi că exista un operator doar 
pentru ei. 

— Şi pot fi atât de nepoliticos încât să vă 
întreb, doamnă, de unde ştiţi acest lucru? 

Oksana privi în jur. Erau doar trei soldaţi 
care urmăreau însă cu încordare discuţia lor, a 
cărei tensiune crescuse până ajunsese la stadiul 
în care violenţa plutea în aer. 

— Te rog, rosti Oksana cu un ton brusc 
îmblânzit. Caută ceea ce îţi spun, altfel pierdem 
vremea... 

Soldatul ezită, dar se aşeză la pupitru în 
locul Oksanei. Punându-i o mână pe umăr, 
aplecându-se asupra lui şi lăsând mireasma 
corpului ei proaspăt să-l învăluie pe soldat, 
Oksana aproape că şopti. 

— Nici măcar nu-ți închipui cât de mult am 
stat în arhivele Klemplantului. E o bănuială... 

Bărbatul întoarse doar capul peste umăr şi 
încercă să  schiţeze un zâmbet, apoi se 
concentră asupra consolei. Pe monitoare 
începură să se deruleze tot felul de date şi, mult 
mai repede decât se aşteptase, Oksana îl auzi 
pe soldat: 


— Vă rog să mă iertaţi, doamnă. Se pare 
că aţi avut dreptate. E uimitor. Există un 
operator, Alaana Ferans, care se pare că a fost 
contactul  guintului despre care ştim cu 
siguranţă că a murit în Abaţie. 

— Vezi, rosti femeia pe un tom 
împăciuitor. Uneori şi femeile sunt în stare să 
gândească. 

Soldatul se înroşi puternic şi plecă privirea 
în pământ. 

— Eu niciodată, nu mi-aş permite, nu voi 
crede că... atâta doar că..., bolborosi el. 

— Spune, îl încurajă Oksana. 

— Am căutat atâta vreme trădătorul dintre 
operatori. Şi am ignorat în toţi anii ăştia că a 
existat unul ale cărui legături cu membrii 
Consiliului de Regenţă erau atât de strânse. 
Dacă aţi fi reuşit mai devreme să puneţi cap la 
cap ceea ce ştiaţi... 

Fără a lăsa vreme pentru ca fraza aceea 
să stârnească în minţile celorlalţi consecinţa 
logică pe care o implica, femeia se grăbi să 
râdă. 

— Ei, înseamnă că nu te-ai înşelat chiar de 
tot. Femeile gândesc... numai că o fac mai greu. 
Mă duc să vorbesc cu femeiuşcă asta. 

— Vă însoțesc... 

— De ce? Ca să îi dăm temeiuri să creadă 
că o urmărim? E mai bine să pară o discuţie 
între fete... 

— Fete? interveni râzând un alt soldat. O 
ştiu pe asta. E o babă care se dedă la cele mai 
sinistre orgii, în virtutea nevoii aceleia a lor de a 
avea creierul eliberat de orice tensiune. 


— Eh, nu toate am avut noroc în viaţă, 
glumi Oksana plecând fără să o urmeze cineva. 

O dată închisă uşa, zâmbetul de pe faţa ei 
se topi într-o expresie de înfrigurare. Intră 
repede în cameră şi se schimbă într-un 
combinezon strâns pe corp. Era de aşteptat ca o 
femeie să nu fie deloc sensibilă la farmecele 
corpului ei. Deşi niciodată nu puteai fi sigur când 
era vorba de unul dintre condamnaţii aceia ai 
psiacului. 

Spaţiul operatorilor ocupa cea mai mare 
parte a structurii vizibile a psiacului. Deasupra 
camerelor de locuit şi a cantinei se rotunjea 
cupola maiestuoasă a ceea ce Durdrin obişnuia 
să numească Babilonul galactic. Prin exterior, 
acoperişul semisferic era căptuşit cu un mediu 
în care fusese cultivată o colonie imensă de 
ciupercă chu, în timp ce, pe interior, miile de 
lumini electrice făceau ca în spaţiul acela să nu 
se lase niciodată noaptea. Sub bolta aceea 
mereu luminată, izolaţi în cubicule strâmte, 
operatorii făceau legătura între colţurile cele 
mai îndepărtate ale imperiului. Majoritatea 
stăteau întinşi pe canapele confortabile şi se 
ridicau doar dacă era nevoie să noteze câte 
ceva, deşi una din condiţiile esenţiale ale 
recrutării lor fusese o memorie prodigioasă, 
îmbunătăţită timp de ani întregi cu tehnici 
mnemonice care se apropiau de perfecţiune. 
Oksana ştia că un operator putea să trimită în 
detaliu proiectul de execuţie a unui crucişător 
spaţial fără ca el să ştie prea exact ce este un 
şurub. 


— Vreau să vorbesc cu Alaana Ferans, zise 
scurt Oksana primului operator întâlnit în cale, 
un bărbat foarte corpolent, care mergea perfect 
gol, cu o privire rătăcită. 

Singurul amănunt care arătă că omul 
acela o auzise fu uşoara înclinare a capului. 
Oksana se obişnuise însă cu felul prin care 
operatorii cei mai experimentați puteau să se 
contacteze unul pe altul aşa încât rămase pe 
loc, aşteptând. După mai puţin de un minut, de 
ea se apropie o femeie cu un chip ridat dar 
deschis, care zâmbea forţat. 

— Mă căutaţi, doamnă? 

— Numai dacă eşti Alaana Ferans. 

— Eu sunt... Putem vorbi în camera mea, 
dacă nu vă deranjează. 

— De unde ştii că vreau să-ţi vorbesc? 
întrebă Oksana. 

— A şti ce vor alţii de la tine e una din 
puţinele compensaţii de care avem parte aici în 
psiac pentru starea noastră de detenţie, zise 
Alaana pornind spre camera ei, fără să mai 
aştepte încuviințarea celeilalte femei. 

— Vrei să spui că îmi poţi citi gândurile? 
dori să ştie Oksana o dată intrate în încăperea 
micuță care îi servea drept cămin Alaanei. 

— O, nu! Asta se întâmplă rareori şi cu un 
operator foarte talentat. E practic imposibil să 
vezi în mintea unui om ceea ce el nu vrea să se 
vadă. 

— Nu mă minţi? 

— Ce aş avea de câştigat? Viaţa mea nu 
se poate schimba în nici un fel. 

— Ba da. Ar putea înceta... 


Alaana zâmbi şi repetă: 

— După cum spuneam, viaţa mea nu se 
poate schimba în nici un fel, din moment ce 
majoritatea bucuriilor care te fac să te simţi viu 
nouă ne sunt oricum refuzate. 

— La ce te referi? Puteţi face orice doriţi... 

— Nu chiar. Nu putem avea copii, nu 
putem călători... 

— Ştiai ce te aşteaptă când ai decis să te 
faci operator. 

— N-a fost tocmai alegerea mea. Acum 
patruzeci de ani, fondurile pentru recrutări se 
reduseseră drastic, aşa încât în momentul în 
care se descoperea un individ apt pentru a 
deveni operator, nimeni nu-şi permitea luxul să-l 
mai şi întrebe dacă îşi dorea lucrul ăsta. 

— lar tu ai fost un asemenea caz... 

Alaana zâmbi în tăcere privind pentru 
câteva clipe chipul frumos al Oksanei. 

— Nu e nevoie să vezi vărsarea, ca să ştii 
că apele unui râu vor sfârşi în mare. 

— Frumos zis. Dar nu înţeleg. 

— Nu e nevoie să citeşti gândurile unui 
om, ca să ştii ce doreşte de la tine. Ajunge să 
ştii cum funcţionează mintea lui şi să fii atent la 
ceea ce se întâmplă, continuă să zâmbească 
Alaana. 

— Şi ce crezi că doresc de la tine? 

— E limpede. Unul dintre tovarăşii mei se 
afla în modulul de comandă când s-a prăbuşit 
naveta aceea. 

Oksana îşi aduse aminte că, într-adevăr, 
procedura standard cerea unui operator să fie 
prezent de fiecare dată când pe orbita Kyrallului 


era semnalată o navă. Regula aceea era în 
vigoare încă de pe vremea administraţiei 
imperiale şi avea scopul de a garanta 
exclusivitatea psiacului asupra comunicaţiilor. 
Bella se temuse întotdeauna că pe Kyrall ar fi 
putut apărea şi operatori neautorizaţi şi de 
aceea dorea să se asigure că nu aterizează nici 
o fiinţă umană cu un potenţial psi ridicat, fără ca 
de ea să afle şi administraţia imperială. Clonele 
găsiseră că regula era foarte bună şi o 
păstraseră. 

— Omul de la bordul navetei a pretins că e 
Maestrul Ordinului guinților, iar voi aţi răscolit 
jurnalele şi v-aţi dat seama că eu am fost odată 
operator pentru un quint. 

— Şi e adevărat? 

— Da. Ştiţi bine asta. Nu are sens să neg. 

— Nu spui niciodată minciuni..., zise 
Oksana pe un ton care ar fi putut însemna orice. 

— Aşa e, încuviinţă Alaana. 

Oksana se ridică în picioare şi se sprijini de 
uşă. 

— Cum erau quinții? 

— Nu foarte interesanţi. Mintea lor era 
liniară, uneori aveam impresia că gândesc cu 
viteza cu care se mişcă. Intreaga lor comportare 
era subordonată fidelității faţă de dinastie şi de 
Maestrul lor. Exact în ordinea asta. Erau soldaţi 
excepţionali. Odată, Vassur a intrat în contact 
mental cu mine în timp ce rupea o încercuire pe 
o planetă unde izbândise o insurecție. Se mişca 
atât de repede încât ceilalţi nici nu îl vedeau şi 
cu toate acestea creierul lui era liniştit, de parcă 


s-ar fi plimbat pe malul unei mări. Erau 
incapabili de orice sentiment, în sensul uman... 

— Seducător... 

— Nu şi pentru mine, strâmbă din nas 
Alaana. Cel mai gingaş şi deopotrivă mai 
spectaculos moment al minţii umane este acela 
în care şovăie. 

Fruntea Oksanei se încreţi. 

— Si Maestrul lor? 

— Nu era soldat, din câte ştiu eu. Singurul 
lui rol era acela de a înlocui quintii care mureau 
de bătrâneţe sau în luptă. 

— Mureau în luptă? 

— Niciodată pe teren, dar când un 
crucişător spaţial explodează sau se prăbuşeşte, 
e greu să scapi cu viaţă chiar dacă eşti quint. 

Oksana o fixă pe Alaana cu o privire 
bănuitoare. Incercă să întrebe ceva, dar îşi dădu 
seama că nu ar fi făcut decât să atragă atenţia 
asupra propriilor ei ezitări. 

— Ai mai intrat în legătură cu ei? 

— Nu. Am încetat cu mult înainte ca voi să 
cuceriţi psiacul, dădu calm din cap Alaana. Eu 
mă ocupam exclusiv de contactul cu un quint 
care se numea Rimio de Vassur. A murit în 
Abaţie în toiul evenimentelor care au dus la... 
apariţia voastră. 

Oksana aşteptă o clipă cântărind 
următoarea întrebare: 

— Şi ceilalţi operatori? Cei care ţineau 
legătura cu restul quintilor? 

Alaana tăcu. 

— Ţi-am pus o întrebare, repetă Oksana 
pe un ton ferm. 


— Te-ai gândit vreodată cum e să simţi pe 
cineva cum moare? Poţi să-ţi imaginezi ce ai 
simţi dacă jumătate din corpul tău ar decide 
brusc să dispară, să-şi înceteze toate funcţiile? 

Oksana clătină din cap. 

— Asta păţim noi în momentul în care 
moare cel cu care suntem în contact, urmă 
Alaana. Nu e de mirare că aceia dintre noi care 
păţesc aşa ceva nu mai pot fi operatori 
niciodată. Caută mai bine în registre! O să 
găseşti acolo menționate ceremoniile de 
înmormântare ale operatorilor... 

— De ce te-ai supărat atât de tare? întrebă 
Oksana sincer mirată. 

— Mi s-a părut că îmi reproşezi că nu am 
murit şi eu. 

— Dimpotrivă, sunt foarte mulţumită. Sunt 
mai aproape ca oricând de țelul meu. 

Alaana preferă să nu spună nimic. 

— Mai vreau să ştiu doar un singur lucru. 
Presupunând că unul din quinti ar mai fi în viaţă 
undeva, oriunde... ai putea să iei legătura cu el? 

— Nu ştiu... Asta ţine mai degrabă de 
capacitatea lui mentală de a-şi proiecta 
gândurile până la psiac. 

Fără un cuvânt, Oksana dădu să plece din 
camera Alaanei. În pragul uşii se întoarse însă 
zâmbind larg. 

— Nu numai că minţi, dar o faci şi prost. 
Am în mine amintirile a doi oameni care au fost 
obişnuiţi cu minciuni mult mai subtile. Poate că 
nu ştiu exact cum funcţionează mintea umană. 
Sunt însă expertă în felul în care funcţionează 
sufletul. L-ai iubit cu disperare pe quintul ăla, în 


ciuda felului jalnic în care încerci să ascunzi 
asta. Rămâne să vedem dacă iubeai omul sau 
soldatul... O să ne mai vedem curând. Îl aştept 
pe Durdrin şi vom lua o decizie în ceea ce te 
priveşte. 

Alaana deveni lividă şi privi multă vreme 
în urma Oksanei. Era ceva în legătură cu mintea 
Oksanei care o intriga. Avusese un sentiment 
vag, ca şi cum clona ar fi invitat-o să îi pătrundă 
în minte. Se hotărî ca data viitoare să nu mai 
irosească oportunitatea de a-i privi gândurile. 


"Unul din păcatele de bază ale 
Regulamentului este acela că uită un principiu 
fundamental al Universului, cunoscut încă de pe 
Pământ. Nimic nu se naşte din nimic, se spune 
despre materie. «In viaţă, orice lucru îşi are 
preţul lui», obişnuiau să zică bunicii mei pe 
Vechea Terra. E limpede pentru mine că 
încercarea de fracturare a comunităţii noastre 
sub forma picăturilor diseminate în Galaxie şi 
alcătuite după asemănarea Corpului celor O Mie 
de Voluntari nu ţine seama de acest principiu." 
Oksana Bint Laesia - /ntroaucere în studiul 
Regulamentului canonic 


24. 


— AŢI FOST NEMAIPOMENIŢI! îi strânse 
Bella pe ambii quinti, chinuindu-se să le 
cuprindă umerii largi. Nici nu ştiu ce să admir 
mai mult. Tactica sau măiestria voastră. V-aţi 
dezlănţuit ca nişte fiare ucigaşe. Credeam că 
anii de aşteptare de pe Z v-au înmuiat. 

— Sire, dacă îmi permiteţi, rosti Heyyn 
Tars pe un ton neutru, cu doar două zile în urmă 
vă îndoiaţi chiar de loialitatea noastră... 

Împăratul izbucni într-un hohot sincer de 
râs. 

— E privilegiul meu acela de a mă îndoi. 
Politica, domnii mei... 

Bella se opri şi apoi înjură zgomotos. 

— Au distrus mozaicul! Nenorociţii ăştia au 
distrus un cristal vechi de cincisprezece secole! 

Quinţii nu aveau nevoie să privească spre 
peretele lateral al sălii tronului pentru a vedea 
distrugerea, fiindcă intraseră acolo cu mult 
înaintea împăratului, o dată cu oamenii 
entuziasmați că suveranul lor se întorsese în 
fruntea unei armate invincibile. 

Cristalul  letinian fusese însă, într-o 
anumită măsură, simbolul Imperiului. Creatorul 
lui trăise cu mai bine de o mie şase sute de ani 
în urmă şi se numise Assan Tres. Biolog de 


excepţie, el se specializase în forme exotice de 
viaţă şi înţelesese primul cum funcţionează 
ciupercile cristaloide de pe Letinia. Asemănător 
cu lichenii pământeni, fungusul letinian se fixa 
de coastele abrupte, consumând încet rocile de 
acolo, în special pe cele bogate în sulf. Pe 
măsură ce înaintau, în decursul a zeci de ani, 
miile de ciuperci microscopice lăsau în urmă un 
strat perfect neted de metaboliți cristalini care, 
în virtutea unui proces ce nu fusese înţeles 
niciodată pe deplin, copia într-un fel de 
hologramă, asemănătoare cu un desen în 
profunzime, peisajul care îi stătea în faţă. 
Procesul acela de fotografiere tridimensională 
folosea la camuflajul ciupercilor, care erau hrana 
preferată a unei specii puternice de insectă. 
Rezultatul însă era unul extraordinar pentru un 
privitor uman şi cristalele  letiniene de 
dimensiuni mici, crescute în faţa unor flori sau 
expuse doar răsăritului de soare, constituiseră 
timp de secole principalele produse de export 
ale acestei planete. Imaginile holografice în 
cristale aveau însă foarte rar dimensiuni mai 
mari de doi metri pătraţi. 

Assan Tres reuşise să modifice genetic 
ciupercile, adaptându-le la viaţa în vidul cosmic. 
Folosind o cantitate impresionantă de austral, el 
plasase o cultură imensă de ciuperci letiniene la 
zece mii de ani lumină, deasupra galaxiei, pe 
axul ei central. Rezultatul fusese cel mai 
extraordinar cristal letinian creat vreodată. De 
dimensiuni imense, având o lungime mai mare 
de o sută de metri şi o înălţime de şaizeci, 
cristalul acela copiase imaginea galaxiei şi, 


luminat discret din spate, dădea sălii tronului o 
înfăţişare cu totul aparte. La o sută de ani după 
ce fusese plasată deasupra planului galactic, 
imediat după ce ciupercile consumaseră şi 
ultimele rămăşiţe de rocă sulfuroasă, lipind 
practic cristalul de o placă de oţel translucid, 
sonda automată venise pe Tengys, de unde 
fusese preluată de autorităţile imperiale. Intr-o 
înregistrare de la bordul ei, Assan Tres spunea 
urmaşilor lui că acel cristal letinian imens era 
darul lui pentru Imperiu. 

Imaginea tridimensională a galaxiei 
străjuise mai bine de un mileniu şi jumătate sala 
tronului şi Bella avea mari probleme în a-şi 
închipui viitorul fără simbolul acela al Imperiului. 

— Ce au avut cu cristalul? De unde atâta 
furie... Spune-mi, se întoarse el brusc spre 
Heyyn Tars, nu cumva v-aţi luptat aici şi l-aţi 
stricat voi? Să nu minţi! porunci cu glas isteric 
împăratul. 

— Nu, Sire, de altfel puteţi vedea că 
resturile par să fi fost îndepărtate cu multă grijă. 

Împăratul privi peretele imens, parcă 
nevenindu-i încă să creadă că cristalul letinian 
nu mai era acolo. 

— Dar ce să fi avut cu el? De ce să strice o 
asemenea minunăţie? Chiar presupunând că 
îngâmfatul ăla de Assan Tres ar fi spus şi 
altcuiva cum a modificat ciupercile şi tot ne-ar 
lua pe puţin o sută de ani pentru a-l reface. E 
clar că asta nu s-ar putea în decursul vieților 
noastre. 

— Poate asta au şi vrut, punctă sec Allin 
Perse. 


Împăratul îi aruncă o privire distrugătoare 
dar se convinse că vorbele quintului fuseseră 
rostite cu detaşarea aceea de care învățase de 
curând să-i fie frică. 

— Trebuie să găsesc altceva să pun în loc. 
Nu se poate să las peretele aşa, rosti împăratul, 
vădit preocupat de goliciunea zidului. 

— Sire, cu tot respectul, poate sunt alte 
lucruri... 

— Lasă amănuntele astea în seama mea, îl 
întrerupse brutal împăratul pe quintul său. Totul 
e sub control. Gărzile mele de voluntari s-au dus 
să mai aducă încă un transport de zeţi, în timp 
ce soldaţii şi aliaţii noştri nimicesc ultimele 
cuiburi ale Rezistenței. Una din mătcile pe care 
le-am adus cu noi va trece apoi imediat la 
ridicarea unui edificiu, care îi va lămuri pe 
oamenii Klemplantului de măreţia civilizaţiei 
zeţilor. 

— Sire, un atac orbital e iminent. Îşi vor da 
seama destul de repede din ce cauză nu le mai 
răspund operatorii. Clonele din psiac nu trebuie 
subestimate, spuse calm Perse. 

— Daaaaa, lungi Bella cu satisfacţie un 
răspuns, savurând amintirea încă vie a bătăliei 
care îi recucerise palatul imperial. Tare bine aţi 
gândit atacul. Aşa e, n-au de unde şti ce s-a 
întâmplat. Dar asta e bine. 

Două detaşamente de zeţi aterizaseră în 
piaţa din faţa fostului palat imperial. 
Extratereştrii aceia atât de stranii coborâseră şi 
începuseră să elimine cu eficacitate toţi soldaţii 
clonelor. Stăpânii Tengysului pierduseră timp 
preţios până să înţeleagă cine îi atacă şi apoi 


până să realizeze ce arme trebuiau folosite 
împotriva zeţilor. La un moment dat, piaţa se 
golise de oameni şi un cerc de foc îi înconjurase 
pe zeţi. Aceştia continuau însă să tragă, 
eliminând unul câte unul soldaţii clonelor. In 
momentul de maximă derută produs de 
aterizarea altor patru nave de asalt pline cu 
soldaţi umani de data aceasta, cei doi quinti 
ţâşniseră nevăzuţi din navetele zeţilor, unde se 
ascunseseră până atunci, şi se năpustiseră în 
palat. Înainte ca funcţionarii şi soldaţii să 
înţeleagă ce li se întâmplă, Heyyn Tars şi Allin 
Perse  neutralizaseră toate sistemele de 
comunicații, ucigând rapid operatorii legăturilor 
radio de la sol, dar şi pe cei care se conectau la 
psiac. După numai o oră, primiseră confirmarea 
faptului că şi celălalt centru urban al Tengysului, 
Taraplant, fusese neutralizat. 

Încă din primele momente ale luptei, 
quinţii îşi dăduseră scama că clonele nu se 
aşteptaseră la un asemenea atac. Probabil că ar 
fi fost de-ajuns numai trupele umane, fără zeţi, 
pentru a cuceri Klemplantul. Tocmai de aceea, 
imediat după restabilirea ordinii şi după ce Bella 
ţinuse un discurs de la balconul palatului 
imperial, trimisese toţi zeţii pe orbită, pentru a 
le folosi calităţile în scopul apărării planetare. 
Planul acesta avea însă în vedere şi liniştirea 
locuitorilor civili ai Klemplantului, care, deşi 
reacţionaseră mult mai bine decât se 
aşteptaseră ei la întoarcerea împăratului, 
păreau de-a dreptul terorizaţi la vederea 
luptătorilor gigantici care îi eliberaseră de sub 
dominaţia clonelor. 


Bella făcuse o mică criză de nervi când 
realizase că populaţia de aproape patru miliarde 
de suflete a Tengysului fusese dominată cu mai 
puţin de o sută de mii de soldaţi. De altfel, 
ocupaţia nu fusese decât o rană superficială. 
Grăbindu-se să se pună în slujba împăratului lor, 
ofiţerii pe care îi lăsase să organizeze Rezistenţa 
veniseră unul câte unul şi-i spuseseră fără 
excepţie împăratului că hangarele cu navete, 
arsenalele şi, mai ales, depozitele secrete de 
austral, erau intacte. Se formase rapid un corp 
expediționar care nimicise cu explozii atomice, 
în doar câteva zeci de minute, Noua Moscovă, 
aşezarea pe care clonele o construiseră la 
câteva sute de kilometri de Klemplant, pe valea 
unui fluviu liniştit. 

Bella urmărise tot războiul de pe orbită 
împreună cu Zuul şi una din mătci, care 
încăpuse doar cu greu în cala unui vechi 
transportor, şi asolizase abia în cea de-a doua zi 
de la ultima bătălie. Se distrase copios admirând 
performanţele zeţilor care păreau că prinseseră 
gustul vânătorii. În mod firesc, în preajma 
planetei capitală apăreau tot felul de nave ale 
clonelor care nu aflaseră încă de căderea 
Klemplantului. Toate vehiculele spaţiale 
fuseseră vânate şi distruse de piloţii zeţi ale 
căror abilităţi creşteau de la o luptă la alta, 
graţie probabil capacităţii lor înnăscute de a 
lucra în echipă. 

— Bine măcar că ne-au lăsat tronul, se 
bucură Bella pornind aproape în fugă spre 
piedestalul pe care se odihnea tronul său 
sculptat dintr-un singur diamant. 


— Ar fi fost cam greu să-l distrugă şi pe 
ăsta, zâmbi Tars. 

— Incep să-mi mai vin în fire, strigă Bella 
bucuros, după ce începu să-şi bălăngănească 
picioarele, ca un copil aşezat pe un scaun care 
nu-i este pe măsură. Simt deja cum gândesc 
mai limpede. Dacă barbarii ăştia n-ar fi distrus 
cristalul letinian... Ei, asta ne mai lipsea acum, 
zise Bella arătând spre Zuul care intrase în 
imensa sală, etalând un mers care părea mai 
clătinat ca oricând, semn că extraterestrul se 
grăbea. 

— Stăpân vrea ştie când copii mulţi face şi 
lucrări pentru prietenii oameni. Stăpân crede că 
degeaba tu distrus oraş cu focul arzător. Loc 
prielnic fost edificiu de mame. 

— Păi ce, crezi că eu am fost entuziasmat 
când am văzut ce-au făcut soldaţii mei? Cu 
timpul o să înveţi să ne cunoşti. Noi oamenii 
facem şi lucruri necugetate. 

— Zuul crede oameni nu importanţi. Mâine 
oameni face alţi oameni. Dar oraş multe edificii, 
multă muncă, multă inteligenţă. 

— Etete, unde stătea marele admirator al 
arhitecturii clonelor, pufni scârbit Bella. Ştii 
ceva, pe planeta asta sunt două oraşe. A, şi mai 
nou un ditamai deşertul radioactiv. Dar în rest 
puteţi alege orice loc doriţi. Făceţi-o însă mai 
repede. Oamenii vor să vadă cum o să trăim 
împreună. 

Locuitorii Tengysului nu mai erau însă 
ceea ce fuseseră în vremea Imperiului. Bella 
văzuse îngrozit cum, în locul mării multicolore 
de oameni cu feţe fericite pe care se obişnuise 


să-i vadă în faţa palatului în fiecare an de ziua 
dinastiei, în piaţă se adunase o  gloată 
zdrenţăroasă, incontestabil mai entuziastă decât 
pe vremuri, dar formată din oameni mai 
rudimentari, mai simpli. Chiar acela căruia i se 
încredinţase comanda Taraplantului, un fost 
militar de carieră, avea faţa descărnată şi nu 
purta nimic altceva decât un maiou, care-i 
descoperea braţele muncite din greu undeva 
într-o mină. Bella era conştient că aveau să 
treacă mulţi ani până când oamenii, folosind 
munca zeţilor, să ajungă la stadiul de civilizaţie 
pe care îl atinseseră înainte de atacul clonelor. 

Bella sperase în sinea lui că, venit pe 
Klemplant, avea să se bucure de toate micile 
plăceri, de zi cu zi, pe care i le oferise postura 
de împărat. Primul şoc fusese mâncarea. 
Bucatele erau foarte simple şi se deosebeau 
prea puţin de hrana sintetică şi legumele fade 
pe care le mâncase timp de şaptesprezece ani 
pe Z. Nici servitorii săi de odinioară nu se 
grăbiseră să revină la fostul lor loc de muncă. 
Împăratul avusese surpriza să constate chiar că 
fostul său camerist e cel mai bogat om al 
Klemplantului, clădindu-şi averea pe un comerţ 
cu suveniruri dintre cele mai ciudate, toate foste 
obiecte personale ale membrilor curţii imperiale. 
Bella aflase totul de la fosta lui doică, singura 
care venise să se pună din nou în slujba lui, 
deşi, dacă era să judece obiectiv, era tentat să 
creadă că femeia dorise mai degrabă să-şi 
ocrotească bătrâneţea decât să-l servească pe 
el. 


— Care crezi că e situaţia pe Z? îl întrebă 
Bella pe Heyyn Tars. 

— Este de aşteptat ca strămutarea a 
douăzeci de mii de oameni şi a cel puţin o sută 
de mii de zeţi să ia ceva timp, vorbi pe un ton 
egal guintul. Nu cred că se pot întoarce mai 
devreme de o săptămână. 

— Şi în timpul ăsta..., întrebă Bella fără să- 
şi ducă fraza la bun sfârşit. 

— Părerea mea e că suntem în deplină 
siguranţă, spuse calm Allin Perse. Clonele ar 
trebui să atace Tengysul cu jumătate din forţele 
de care dispun pentru a ne străpunge liniile 
defensive orbitale. Nu cred că o asemenea 
acţiune gigantică va putea fi dusă la bun sfârşit 
înainte de întoarcerea tovarăşilor noştri. Cu 
câteva minute înainte, de pe orbită mi s-a 
raportat distrugerea a încă două nave, semn că 
Johanssonii nu şi-au dat încă seama ce s-a 
întâmplat aici. Trebuie să admit totuşi că 
suntem vulnerabili. Inexistenţa unei... 

— Zuul vrea ştie ce perete acela, îşi 
flutură extraterestrul unul din membrele lungi 
spre locul în care stătuse cristalul letinian. 

Sărind de pe tronul său, împăratul îi 
împinse uşor pe extraterestru, pornind spre 
locul de unde lipsea fostul simbol al Imperiului. 

— Vezi tu, Zuul, ţi-aş fi putut arăta că şi 
oamenii au realizări măreţe. 

— Zuul nu spus niciodată nu... 

— Ştiu, dar n-am avut ocazia să ţi le-arăt... 

— Ba avut tu. Zuul şi Părinte zburat ceruri. 
Asta profeție încheiat blestem numere. 


Important pentru Părinţi. Chiar şi pentru bahlah 
important. 

Bella ridică din umeri cu vădită nerăbdare. 

— Ştiu ca pentru voi călătoria spaţială 
înseamnă foarte mult, dar eu aş fi vrut să-ţi arăt 
cristalul ăsta. Era mare cât tot peretele şi 
înfăţişa galaxia. Era un lucru frumos, ca 
sculpturile pe care le fac mâtcile voastre. 

— Zuul pricepe. Dar Părinţi ştiu oamenii 
mari creatori. Nu nevoie dovezi. 

— Da, dar imaginează-ţi că toată galaxia 
era cuprinsă aici! Noaptea, când luminile se 
stingeau, era ca şi cum ai fi plutit în spaţiu. 

— Zuul nu ştie galaxie. 

Bella se pocni zgomotos peste frunte. 

— Sigur că nu ştii. Era... cum să-ţi explic? 
Era ca o hartă. Era ca şi cum cerul ar fi fost 
copiat pe peretele ăsta. Puteam să văd toate 
stelele Imperiului meu. 

— Toţi sori? 

— Da, prietene. Desigur că erau mult prea 
mici, doar nişte puncte, pentru a-i putea 
deosebi, dar era tare frumos. Mă simţeam... 
puternic. 

— Şi soare Z acolo fost? 

Împăratul îl privi uimit pe extraterestru şi 
apoi dădu din cap afirmativ spunând ezitant: 

— Da, desigur, şi soarele planetei tale era 
acolo. Dar valoarea cristalului ăla era una 
artistică. Nu era o hartă. Avem hărţi mai bune... 

— Unde fost soare Z? 

Impăratul privi deznădăjduit spre quinti, 
care, ca de obicei, etalau o mină impasibilă. 

— Asta nu-nţelege nimic, se plânse Bella. 


— Poate că legătura noastră cu zeţii 
trebuie să rămână strict în domeniul ideilor 
simple şi al bunurilor materiale, Sire, spuse 
zâmbind Allin Perse. 

— Mda, asta e frustrant într-adevăr. Dar 
nici cu clonele nu aveam cine ştie ce discuţii, 
acceptă Bella. 

— Unde soare Z? insistă Zuul. 

Exasperat, Bella ridică mâna arătând 
undeva la întâmplare. 

— Uite cam pe-acolo. 

Zuul păru că urmăreşte foarte atent 
direcţia indicată de Bella. 

— Ah, eu crezut voi aveţi semne pentru 
soare Z. 

Oamenii se priviră unul pe celălalt fără să 
înţeleagă nimic. 

Pradă unui acces de perspicacitate, Zuul 
îşi dădu şi el seama şi-şi întinse unul din 
tentacule arătând spre un punct de pe imensul 
panou de oţel. 

— Acolo sus. Semne. Eu cred ele sunt la 
voi cuvinte. Zuul crezut că voi însemnat planeta 
lui. 

— Ce tot vorbeşte ăsta? îi întrebă Bella pe 
quinti. 

— Sire, cred că arătarea are dreptate. 
Undeva sus pare să existe într-adevăr o 
inscripție. Ochii lui sunt mult mai buni chiar 
decât ai mei. Văd însă cu siguranță ceva. 

Fără să aştepte prea mult, Allin Perse 
alergă până la perete, fixă un cablu de tavan şi 
se ridică, folosindu-şi centura de care nu se 
despărțea niciodată. 


— Sire, e o scriere ciudată, dar o înţeleg. 
Pare a fi o inscripţie religioasă. 

— Şi ce scrie? strigă la rândul lui Bella 
către guintul care arăta ca o păpuşă minusculă 
care se legăna de un fir invizibil. 

— "Îl vom apăra pe Dumnezeul nostru de 
furia necredincioşilor." 

— Eşti sigur? întrebă Bella nedumerit. 

— Da, strigă guintul. Unele litere au o 
grafie mai veche, dar nu cred că mă înşel. 

— Păi atunci poţi să cobori, strigă din nou 
Bella. 

— De ce? Ştiţi ce înseamnă? 

— Nu. Tocmai de aia zic, poţi să cobori. 
Cine ştie ce o fi vrut să spună clona care a 
scrijelit vorbele astea acolo. Nu-s decât nişte 
vandali. Dacă nu pot să creeze ceva, atunci fie 
distrug, fie se semnează pe munca altora, zise 
mai încet Bella pentru Zuul şi Heyyn Tars. 

Între timp, gquintul ceruse uneia dintre 
gărzi un binoclu şi acesta se întorsese într-un 
suflet oferindu-i o cameră de luat vederi cu 
teleobiectiv şi făcându-i un semn mut de 
disperare. Nu găsise nimic mai bun. 

Quintul reglă obiectivul şi, după câteva 
secunde, fixă imaginea inscripţiei pe un ecran al 
aparatului. Fără să spună ceva, îi arătă apoi 
împăratului. 

— Fir-ar să fie! Inscripţia asta nu pare prea 
proaspătă. 

— Nici nu e, aprobă Allin Perse care se 
întorsese. Adâncitura mai conţine încă urme de 
cristal letinian. 

— Şi ce înseamnă asta? se miră Bella. 


— Nu există decât o singură explicaţie 
logică, şovăi Heyyn Tars. Se pare că Assan Tres 
a încrustat cuvintele astea înainte de a le 
acoperi cu roca sulfuroasă cu care s-au hrănit 
ciupercile alea ale lui, zise guintu/, 

— Dar de ce să fi făcut aşa ceva? întrebă 
Bella, a cărui figură trăda o nedumerire totală. 

— Nu putem fi siguri. 

— Dar voi aţi mai auzit pe undeva aceste 
cuvinte? Par mai degrabă religioase. Poate că 
aveau legătură cu Abația. 

— Nu cred. Din câte ştiu eu, țelul Abației şi 
prima ei poruncă sunau altfel, clătină din cap 
gânditor Heyyn Tars. Parcă era ceva cu 
Dumnezeu şi nemărginirea. 

— Ai dreptate, mormăi împăratul. Şi-atunci 
care să fi fost scopul? 

— Cine ştie? Ne pierdem vremea făcând 
presupuneri despre intenţiile unui om care a 
trăit acum o mie cinci sute de ani, hotărî ferm 
Allin Perse. E limpede însă ce-a vrut Assan Tres. 
Din câte îmi dau eu seama, inscripţia aceea se 
află chiar sub locul în care trebuie să se fi aflat 
Kyrall. A fost deci convins că un eveniment atât 
de dramatic precum spargerea cristalului acela 
trebuie să aibă într-un fel legătură cu Kyrallul. 

— Dar pe vremea aceea nici măcar nu 
descoperisem planeta aia, protestă Bella. 

— Noi nu, dar din câte-mi amintesc, primul 
raport despre Kyrall vorbea despre nişte oameni 
care trăiau deja acolo. 

— Da, cred că ai dreptate. Eu însă tot nu 
înţeleg. Ce legătură să aibă cuvintele astea cu 
Kyrall? 


— Toate au legătură cu Kyrall, zise Tars pe 
un ton grav. Toate stelele... Kyrall face legătura 
între ele. 

— Ai dreptate, Allin. Pierdem vremea cu 
taine din astea. Pe mine mă atacă mâine- 
poimâine toate clonele din galaxia asta, iar noi 
ne ocupăm cu tălmăcirea inscripţiilor vechi. 

Quinţii se priviră în tăcere, în timp ce Bella 
începu să râdă arătând spre Zuul. Simulacrul lui 
de faţă arăta clar că extraterestrul nu pricepuse 
o iotă din discuţia celor trei. 


"Universul nu poate să conţină numai o 
mie de conştiinţe conducătoare, chiar dacă e de 
aşteptat ca, în doar câţiva ani, copiii noştri, 
primele conştiinţe individuale ale neamului 
nostru, să ajungă să ne hotărască destinele. Ei 
vor fi însă descendenţi ai conştiinţelor noastre şi 
e inevitabil ca apreciaţi să devină tocmai aceia 
care se aseamănă cel mai mult cu noi. Şi cee 
rău în asta? Părerea mea e că o societate fără 
un sistem clar de antagonisme şi grupuri care să 
se afle în competiţie nu face decât să se expună 
pericolului de a fi doborâtă lesne de duşmani 
externi fiindcă, deşi aparent trăieşte în armonie, 
ea nu are o componentă esenţială: capacitatea 
de a forma instantaneu loialităţi şi alianţe." 

Oksana Bint Laesia - /ntroaucere în studiul 
Regulamentului canonic 

— E O IDEE CIUDATĂ, dar nu se poate 
spune că nu-mi place, zise Vartil, privind cu 
admiraţie spre Xtyn. Eşti viteaz... 

— Nu de vitejie avem nevoie, ci de 
judecată. Nu cred că, de-a lungul anilor, au 
supravieţuit cei mai viteji dintre noi, ci cei mai 
înţelepţi, spuse Făurarul. 

— Da, interveni Xtyn. Arrus are dreptate. 
De-a lungul anilor, au supravieţuit cei care au 
pus înţelepciunea ca scut între ei şi planeta asta 
păcătoasă, care ne smulge vieţi. Poate de 
aceea, de sute de generaţii ne luptăm cu 
animalele astea şi nu le-am biruit niciodată. 

— Şi asta pentru că nu pot fi învinse, 
strigă Arrus. Insăşi supraviețuirea noastră este o 
izbândă în sine. Ştii bine că un dezechilibru între 
paznicii unei livezi şi numărul arborilor negri 
atrage animalele de pe tot podişul. Ce ne facem 
dacă, în vreme ce voi sunteţi plecaţi, suntem la 
rândul nostru atacați? 

— Rezistaţi câtva timp, până când ne 
întoarcem noi, eventual cu prietenii noştri Bratti, 
şi distrugem şi animalele alea. 

— Şi cu ce ne alegem, în afară de un risc 
prostesc? se încăpăţână Arrus. 


— O forţă mai mare va fi probabil capabilă 
să distrugă animalele şi nu doar să le alunge... 
zise Xtyn cu o voce domoală. 

Dacă sunt mai puţine animale, cu toţii 
vom fi mai în siguranţă. Dar nu e vorba despre 
asta, Arrus. Ai fost atent cum ai vorbit 
adineaori? Era ca şi cum tu refuzai încă de la 
început să iei măcar în consideraţie ceea ce 
propuneam eu. Încep să mă plictisesc de 
atitudinea asta. 

— Şi ce-ai să faci? Ai să mă omori? rânji 
Făurarul. 

— Mi-a trecut prin cap, acceptă senin 
Xtyn. 

— Şi de unde ai putea aduce alt Făurar? 
întrebă celălalt, fără a-şi putea ascunde însă o 
umbră de teamă. 

— Tocmai asta ar fi partea frumoasă. Aş 
cere unul din alt trib. Avantajul ar fi că acela nu 
s-ar opune cu înverşunare când aş propune să 
merg şi să îi apăr pe foştii lui tovarăşi. 

Arrus tăcu, cu ochii măriţi de groază. 

— Ştiu ce vrei să mă întrebi, continuă Xtyn 
cu acelaşi ton molcom. Ce se va întâmpla după 
ce îi vom ajuta pe Bratti. Este posibil să creăm 
un grup care să se ocupe exclusiv cu apărarea 
satelor, care să fie o rezervă pentru situaţii de 
urgenţă. 

— Ce fel de urgenţă? întrebă Vartil căruia 
ochii îi sticliseră cu interes. 

— Se întâmplă să ştiu că, peste doar 
câteva minute, tribul Bratti va fi atacat atât de 
lentile cât şi de florile cântătoare. 


— Nu se poate. Astea nu atacă niciodată 
împreună, clătină violent din cap Vartil. 

— Se pare că explozia aia gigantică le-a 
distrus câteva pâlcuri de copaci negri. Sunt 
înfometate... 

— Şi de unde ştii tu toate astea? îl întrebă 
Arrus. 

Xtyn se întoarse spre el, îl privi lung şi ieşi 
din camera sa mică, săpată în stânca peşterii. 
Ajuns la intrarea largă, pe unde mişunau cu 
treabă zeci de semeni de-ai săi, Xtyn strigă 
puternic. 

— Fraţilor, merg împreună cu cei care vor 
dori să mi se alăture să-i ajutăm pe prietenii 
noştri din tribul Bratti, care sunt atacați de 
lentile şi de florile cântătoare. 

Vocea /y a tribului se umplu de larmă, 
semn că propunerea lui stârnise multe 
comentarii, pe care oamenii se temuseră să le 
rostească cu voce tare. 

— Vă amintiţi ce v-am spus când l-am 
omorât pe predecesorul meu? Ei bine, a venit 
vremea să arătăm că putem fi şi altfel decât 
speriaţi de bestiile care ne-au terorizat până 
acum. A venit vremea să încercăm să ne 
organizăm voinţa în aşa fel încât, unindu-ne, să 
facem ca viaţa noastră să conteze şi să le 
însenineze viitorul copiilor noştri, strigă Xtyn. 
Cine vrea să mi se alăture? 

Ochii tânărului aproape că se umplură de 
lacrimi când văzu că mai mulţi tovarăşi de-ai săi 
se apropie de el cu hotărâre. Erau în majoritate 
tineri ca şi el, dar printre ei se numărau şi 


războinici încercaţi, cum era Vartil. Lonis păşi şi 
el înainte cu hotărâre. 

— Ne încredinţăm viziunii tale, Xtyn, spuse 
Vartil. 

— Mi-ai spus pentru prima dată Xtyn şi nu 
Jorlee, murmură Preotul. 

— Da. Jorlee era un băieţandru de-al 
nostru, crescut mai mult de milă pe lângă 
familiile numeroase. Tu eşti însă Xtyn, eşti 
altceva, iar noi începem să credem în vorbele 
tale, deşi nu ştim cine ţi le dictează... 

Fără cuvinte, cei aproape treizeci de 
bărbaţi se înfăşurară în mantii şi începură să 
alerge spre ieşirea din vale, acolo de unde 
trebuiau să urce apoi pe podiş pentru a ajunge 
în satul Bratti. Xtyn îşi trase mai adânc gluga 
peste ochi. Amintirile discuţiei cu Alaana îl 
năpădeau şi nu dorea ca zvonul lor să pătrundă 
până în vocea /y. Dar nu numai amintirea aceea 
avea Xtyn de ascuns, ci şi propriile îndoieli. Tot 
ceea ce îi explicase vocea din vis era atât de 
straniu încât până şi lui îi venea greu să se 
încreadă în ideile acelea. 

Privită atent, logica Alaanei nu părea să 
aibă nici un cusur. Era foarte nimerit ca într-o 
comunitate de oameni să existe o ordine, ca unii 
să se ocupe cu războiul, iar alţii cu agricultura, 
ca unii să fie Preoţi şi alţii să ţeasă mantiile. 
Xtyn nu înţelegea însă ce avea să se întâmple 
cu aceia care nu vor dori să respecte această 
ordine. Alaana îi explicase simplu că pentru 
controlul acestor indivizi trebuia ca mai târziu să 
apară o forţă care să nu aibă alt scop decât 
păstrarea ordinii. În mintea tânărului, nu 


încăpea însă o asemenea idee, fiindcă nu 
înţelegea deloc de ce trebuie să te chinui să 
institui o ordine care să nu poată fi respectată în 
mod natural de toţi membrii grupului şi, apoi, să 
trebuiască să iroseşti energii preţioase cu toţi 
aceia care nu se supun. Alaana îi explicase că 
lucrurile pe care i le spunea nu erau invenţii ale 
ei şi că ea încerca doar să îi facă să parcurgă 
paşii pe care primii oameni îi făcuseră pe 
Vechea Terra pentru a se organiza în ceea ce ea 
numea state. 

Deşi îşi pierduse aproape toată noaptea 
încercând să înţeleagă cu ce era un stat mai bun 
decât ordinea naturală în care trăiau ei, Xtyn nu 
era deloc mulţumit de rezultat. Indiferent de 
felul în care încercase să priceapă această 
ordine, ea nu părea să aducă nici pe departe 
beneficii tuturor membrilor tribului lui. Alaana 
acceptase şi îi spusese că, într-adevăr, statul 
presupune şi un grup de oameni care au 
privilegii faţă de ceilalţi, dar că ăsta era preţul 
pe care societatea lor trebuia să îl plătească 
pentru a avansa de la generaţie la generaţie. 
Xtyn nu se lăsase şi argumentase că nu e 
normal ca aceia care au privilegii să fie tocmai 
conducătorii, iar Alaana râsese şi îi spusese că 
oamenii se chinuiau de şapte mii de ani să 
reducă avantajele personale ale şefilor şi nu 
reuşiseră nici un progres semnificativ şi că, dacă 
el va găsi o cale să rezolve problema asta, va 
deveni probabil conducătorul întregii omeniri şi 
nu doar a celor câteva zeci de mii de suflete de 
pe Kyrall. 


Grupul de bărbaţi alerga deja de o 
jumătate de oră, dar paşii lor erau la fel de egali 
şi de repezi ca la început. Numai aburii uşori 
care se ridicau din mantiile care încercau să le 
răcorească trupurile înfierbântate arătau că 
făcuseră un efort fizic istovitor. Drumul era însă 
abia la jumătate. 

Ca şi cum noţiunile acelea despre stat nu 
fuseseră de ajuns, Alaana decisese că el va 
putea înţelege cu mult mai uşor ceea ce dorea 
ea să îl înveţe dacă accepta că oamenii de pe 
Kyrall erau foarte speciali printre toţi ceilalţi nu 
datorită forţei lor psi, nu datorită faptului că 
erau prizonierii planetei, ci fiindcă nu aveau 
religie. 

Probabil că mintea lui Xtyn se întunecase 
atât de tare încât femeia se grăbise să îi explice 
că, în trecut, majoritatea oamenilor credeau că 
există o forţă sau o fiinţă mai presus de ei, care 
ordonează toate lucrurile şi căreia trebuia să i se 
facă pe plac. În schimbul ascultării şi a unei vieţi 
duse după regulile stabilite de forţa aceea, 
oamenii primeau fie ajutor în timpul vieţii, fie 
erau cruţaţi de nenorociri, fie căpătau viaţă 
veşnică, alături de entitatea aceea 
atotputernică. 

Xtyn acceptase că ei nu aveau o 
asemenea fiinţă şi spuse chiar că, dacă ar fi 
existat, el unul ar fi fost primul care ar fi luptat 
împotriva ei sau a celor care credeau în ea. 
Alaana se îndoise, spunându-i ceva care îl 
pusese şi mai tare pe gânduri. "Ba ai fi fost 
probabil întemeietor de religii" îi şoptise femeia, 
inundându-i mintea cu o căldură ocrotitoare, 


fără să dorească însă să îi explice în vreun fel ce 
semnificaţie aveau cuvintele acelea. 

Teatrul bătăliei se deschise brusc în faţa 
lor, imediat ce ajunseră la marginea podişului. 
Dincolo de sat şi de apărătorii lui se întindea o 
privelişte cum războinicii Omenori, ai lui Xtyn, 
nu văzuseră niciodată. Intr-un amestec terifiant, 
lentilele şi  filamentele cântătoare atacau 
dezlănţuit. Câmpul era brăzdat de sclipirile 
puternice pe care platoşele lentilelor le ridicau 
în aer, acolo unde încercau să-şi pună în 
aplicare arma lor cea mai redutabilă. Un grup 
compact de asemenea animale îşi folosea 
lumina reflectată pe carapacele ca nişte oglinzi 
concave dar şi forţa mentală pentru a crea 
undeva sus, în straturile superioare ale 
atmosferei, o porţiune de aer cu densitate 
diferită. Dacă  reuşeau să-şi coordoneze 
mişcările fără a fi tulburate de ceva, ele reuşeau 
să facă în aşa fel încât, după ce străbăteau 
mediile de densități diferite, razele Soarelui se 
înmănuncheau într-un fascicul care incendia tot 
ce prindea în cale. 

Deşi efectul lentilelor era mai distrugător, 
acţiunea lor era complicată şi destul de uşor de 
contracarat. Florile cântătoare atacau însă în cu 
totul alt fel, mai neaşteptat, imprevizibil şi erau 
mult mai greu de alungat. Prin forţa gândului, 
ele reuşeau să creeze volume mici, aproape de 
dimensiunea unui om, în care aerul vibra cu o 
frecvenţă joasă. Forţa oscilaţiei era atât de mare 
încât, expus unui asemenea câmp, interiorul 
corpului uman se lichefia, dând naştere de cele 
mai multe ori la drame incredibile, în care 


oamenii vedeau cum din picioare de pildă le 
rămân doar oasele care sfârşesc şi ele prin a se 
sparge. Singurul lucru care prevestea atacul 
florilor cântătoare era un zgomot slab, emis pe 
tonalități grave, care părea uneori un cântec 
armonic pe care oamenii învăţaseră de multă 
vreme să-l asocieze cu moartea. 

În secolele de luptă cu lentilele şi florile 
cântătoare, oamenii învăţaseră să se păzească 
destul de eficient. Pentru a se apăra de atacul 
lentilelor, războinicii aşezaţi în rand îşi 
închipuiau un cer înnorat, cu vânturi puternice. 
Concentrându-se asupra acestui simbol, ei 
reuşeau să creeze destul de repede curenţi 
turbionari care tulburau geometria straturilor de 
aer cald. Imediat ce vedeau că nu reuşesc să 
atace, lentilele se îndepărtau rostogolindu-se pe 
muchia carapacei, mult mai repede decât le-ar fi 
putut permite deplasarea lor normală, pe 
pseudopodele care păreau că le atârnă de sub 
scuturile strălucitoare. 

Apărarea împotriva florilor cântătoare era 
mai complicată şi fiecare din cele cinci triburi 
avea propriul sistem. Xtyn participase de 
nenumărate ori în randul Omenori la simbolul 
mental al unui fluviu care curge lin. Deformând 
în aşa fel realitatea din câmpul de luptă, florile 
nu mai reuşeau să focalizeze zona de atac şi 
vibraţiile aerului nu zăboveau destul într-un 
singur loc pentru a omori, deşi mulţi dintre 
războinicii care cădeau într-un asemenea câmp 
de vibraţie aveau ulterior simptome îngrozitoare 
de arsuri interne. 


Tribul  Bratti alesese însă o tactică 
ineficientă. Xtyn gândi că nimeni nu-i putea 
învinui, de vreme ce nu se mai auzise ca aceste 
animale să atace deodată. Oamenii coborâseră 
din rand şi se mişcau în permanenţă, ridicând cu 
picioarele nori groşi de praf, menit să le arate 
care sunt zonele de vibraţie produse de florile 
cântătoare, pentru a se putea feri mai lesne de 
ele şi, în acelaşi timp, pentru a se concentra la 
atacul lentilelor. 

După numărul corpurilor pe care le vedea 
zăcând nemişcate şi după zonele tulburi care se 
decupau în norii de praf Xtyn îşi dădu seama că 
situaţia războinicilor Bratti era pe muchie de 
cuţit. Xtyn şi oamenii lui se aruncară în luptă, 
încercând cu disperare să se armonizeze cu 
minţile celorlalţi. Tânărul îşi dădu imediat seama 
că rămăseseră prea puţini războinici Bratti 
pentru a mai face altceva decât să încerce să 
creeze cu forţa minţii lor curenţi de aer care să 
împiedice formarea unei gigantice lentile 
deasupra satului. 

Trebuie să fii furios! Adu-ţi aminte de 
momentul în care ai văzut marea, auzi Xtyn în 
minte vocea Alaanei şi înţelese imediat. 

Cu o forţare supraomenească reuşi să 
creeze în mintea celorlalţi luciul unei ape 
întinse. Oamenii săi înţeleseră imediat şi se 
alăturară viziunii lui. Brusc, atacul filamentelor 
cântătoare deveni mai palid. Xtyn chiar simţi 
cum piciorul lui stâng e atins în treacăt de un 
volum de vibraţie şi sări câţiva metri în lateral. 
Ca şi cum ameninţarea fizică i-ar fi tulburat 
raţiunea, Xtyn îşi aminti de toate relele pe care 


planeta aceea haină le făcuse sutelor de 
generaţii care-l precedaseră. Şi atunci din 
mintea lui începu să iradieze către ceilalţi, cu 
forţă infinită, imaginea unei mări în furtună. 
Viziunea oamenilor începu să se extindă. 
Talazuri imense îşi albeau spuma care lucea 
doar o clipă înainte ca vântul să o spulbere. 
Înţelegând ce doreşte să realizeze Xtyn, 
războinicii  Bratti se  alăturară viziunii lui 
transmiţându-le animalelor imaginea unui ocean 
chinuit de furtună. Forţa viziunii era atât de 
mare încât Xtyn avea iluzia că îşi simte faţa 
biciuită de stropi minusculi de apă, mânaţi de 
vânturi atotputernice. Cu mintea amăgită de 
această imagine, lentilele îşi pierdură primele 
coeziunea. Era imposibil să ţii nemişcat aerul de 
deasupra unui ocean aflat în plină furtună. 
Imaginea proiectată de oameni deveni însă din 
ce în ce mai puternică. Din peştera tribului Bratti 
ieşiseră chiar şi femeile şi copiii care se 
alăturaseră furtunii. Xtyn îşi imagină un imens 
vârtej pe care începu să-l învârtă din ce în ce 
mai repede până când, în mijlocul oceanului, se 
căscă o pâlnie care atrăgea spre ea norii şi apa 
şi ploaia făcându-le să dispară în adânc. 
Incapabile să se desprindă de această 
viziune şi părând că au pierdut total contactul 
cu lumea reală, în care, de fapt, oamenii stăteau 
cu ochii închişi proiectându-şi gândurile către 
ele, animalele începură să înainteze încet, dar 
sigur, spre războinicii Bratti. Alimentat de forţa 
mentală a tuturor membrilor tribului, vârtejul 
era acum asemenea unui vulcan pe dos, o 
cădere spiralată într-un abis negru. Cu un efort 


titanic, după ce se asigură că viziunea era destul 
de puternică, Xtyn abandonă vocea /y a celor 
din rand şi deschise ochii, scuturând din cap. 
Priveliştea era acum chiar mai înspăimântătoare 
decât fusese la început. 

De satul Bratti se apropiau încet sute de 
lentile şi flori, incapabile să perceapă realitatea. 
Xtyn îl văzu pe Vartil, încremenit, proiectându-şi 
în luptă imensa forţă mentală. Se aruncă asupra 
lui şi trebui să-l lovească peste faţă pentru a-l 
aduce la realitate. Amândoi procedară apoi la fel 
cu preotul Bratti. 

Bătrânul îi privi întâi contrariat, dar 
înţelese imediat ce doreau, într-un suflet alergă 
până în peşteră şi aduse un mănunchi de 
pumnale. Nerăbdător, Xtyn le ridică pe toate în 
aer cu forţa gândului şi fu nevoie de o replică 
răstită din partea lui Vartil pentru ca şi ceilalţi 
doi bărbaţi să capete arme. 

Mânate de forţa şi îndemânarea celor trei 
războinici, pumnalele ruuk începură să facă 
ravagii printre animale. Florile erau creaturi 
extrem de sensibile. Cuţitele abia dacă-şi 
încetineau zborul când străbăteau corpul lor 
violaceu şi fusiform. Lentilele erau însă la fel de 
bine blindate ca şi policornii. Trupul lor 
mătăhălos era apărat de platoşa strălucitoare, 
iar burta era foarte aproape de pământ. Pradă 
unei furii suverane, Xtyn îşi aruncă pumnalele 
către ceilalţi doi, care reuşiră abia cu greu să le 
stăpânească, iar el începu să prăvălească 
deasupra duşmanilor bucăţi imense de pământ 
uscat, desprinse din malurile canionului. 


Pe ultimele va trebui să le omori chiar tu. 
E nevoie să te vadă stropit de sângele lor, îi 
şopti Alaana. 

Aruncându-şi mantia, Xtyn se repezi spre 
locul măcelului, prinse din zbor două pumnale şi 
se dezlănţui asupra puţinelor lentile care mai 
rămăseseră în viaţă. Mişcându-se mai repede 
decât o făcuse vreodată, reuşi să nimicească 
toţi adversarii, nefiind în stare să-şi scoată din 
minte senzaţia de vinovăţie pe care o resimțea 
faţă de plăcerea animalică cu care îşi 
împlântase armele în corpurile duşmanilor săi şi 
ai tuturor oamenilor de pe Kyrall. 

Când ultima lentilă eliberă cu zgomot un 
gaz galben şi puturos prin gaura largă pe care 
Xtyn i-o făcuse în ceea ce părea să fie 
abdomenul, tânărul îşi aruncă pumnalele şi 
porni încet spre ceilalţi, care ieşiseră din transa 
de lupta şi-l priveau acum în tăcere. Pentru ei 
totul se petrecuse extrem de repede iar Preotul 
Omenori era cel mai neaşteptat ajutor la care ar 
fi putut spera. 

— Tinere, îmi cer iertare în numele meu şi 
al tribului meu pentru că te-am judecat greşit, 
spuse preotul Bratti. Se poate să fi luat viaţa 
cuiva în podiş, zise bătrânul, dar ai redat astăzi 
viaţa întregului nostru trib. Şi nu ştiu ce e mai 
măreț: furtuna din minţile noastre sau ceea ceai 
vrut să faci. Cere-mi orice, şi oamenii mei îţi vor 
împlini dorinţele. 

Xtyn îşi ridică mantia din praf lăsându-şi 
mintea să se alinte la atingerea catifelată a 
conştiinţei subliminale a coloniei de ciuperci 
shu. 


— Nu pot să-ţi cer nimic pentru că nu asta 
am urmărit când am venit aici. Nu pot să-ţi cer 
nici măcar să procedezi la fel când tribul 
Omenori va fi la ananghie. Am vrut doar să vă 
arăt că nu există căi unice, că nimeni nu a 
terminat tot ce se putea inventa, că felul în care 
îmi doresc eu viitorul e mai cuprinzător decât vă 
puteţi imagina, tocmai pentru că vine din locuri 
în care minţile voastre s-au dezobişnuit să mai 
caute. 

Xtyn dădu să completeze cuvintele acelea, 
dar în minte îi răsună din nou vocea Alaanei. 

Trebuie să te duci în Templu. Chiar acum. 
Și singur. O să întâlneşti acolo doi oameni de 
care o să ai nevoie dacă vrei să implineşti ceea 
ce ne-am propus. 

— Dar ce ne-am propus? 

— Un alt Kyrall... 

Xtyn făcu semn oamenilor săi şi porni cu 
pas grăbit înapoi spre sat. Era conştient că 
dezechilibrul dintre arborii negri şi minţile care îi 
apărau nu putea să mai treacă multă vreme 
neobservat de animalele din podiş. Doi dintre 
tovarăşii săi erau răniţi, iar piciorul unuia era 
clar că nu va mai putea fi folosit niciodată. 

— Mergeţi cât mai repede acasă, se 
adresă Xtyn lui Vartil. Eu trebuie să mai trec pe 
undeva. O să vin cât pot de repede. 

Promptitudinea cu care bărbatul începu 
să-i îmboldească pe ceilalţi şi absenţa oricărui 
comentariu din partea lui îl făcură pe Xtyn să se 
gândească la avantajele subtile despre care îi 
spusese Alaana că le au conducătorii. | se păru 
chiar pentru o clipă că înţelegea de ce femeia îi 


spusese că puterea, poziţia de conducător, te 
făceau repede să-ţi doreşti să le menţii cu orice 
preţ. Tânărul ştia că, dacă n-ar fi dat dovadă de 
o asemenea hotărâre şi îndemânare în lupta 
care abia se încheiase, Vartil nu l-ar fi ascultat 
niciodată şi l-ar fi iscodit cu privire la locul unde 
se duce. Într-un fel, a fi conducător însemna să 
faci ca totul să fie mai simplu. 

După ce îşi văzu tovarăşii dispărând în 
spatele unui gorgan, Xtyn începu să alerge şi îi 
trebuiră doar câteva minute până să ajungă la 
intrarea în grotă. Fără să se oprească, pătrunse 
vijelios până lângă relicva aceea mare de metal 
şi se opri chiar în faţa celor doi bărbaţi care 
păreau să-l aştepte acolo. 

Apariţia lui bruscă îi sperie pe cei doi şi 
făcu să le cadă glugile de la mantii. Cu coada 
ochiului, Xtyn prinse o mişcare într-un colţ al 
grotei, privi cu atenţie, dar nu văzu nimic, şi se 
mulţumi să creadă că i s-a părut. Cei doi oameni 
din faţa lui erau bătrâni, mult mai bătrâni decât 
oricare din tovarăşii lui. În ciuda timpului, care 
îşi săpase în brazde adânci trecerea peste chipul 
lor, cei doi păreau încă în putere şi arătau ca 
nişte oameni care trecuseră prin multe bătălii. 

— Dumnezeule, chiar eşti un quint 
sălbatic, rosti unul dintre străini, frângându-şi 
mâinile. 

— Eu sunt doar Xtyn. Nu ştiu despre ce 
vorbeşti. lar voi doi cine sunteți? se răsti tânărul. 

— Eu sunt Kasser şi am fost împăratul 
universului cunoscut, iar el e N'Gai Loon, 
învățătorul celor mai destoinici oşteni ai mei, 
zise celălalt bărbat. 


— Am venit aici numai fiindcă mi-a 
poruncit Alaana. Vreau să vă spun că nu ştiu şi 
nici nu înţeleg ce faceţi în ascunzătoarea aia. Nu 
am de gând să împărtăşesc taina voastră cu 
oamenii din psiac, dar nici să nu vă aşteptaţi ca 
noi să ne punem în pericol vieţile pentru a vă 
apăra. Abia dacă o putem face pentru semenii 
noştri din canioane... 

— Nici nu dorim aşa ceva, clatină din cap 
cel care îşi spusese Kasser. Dimpotrivă, noi 
vrem să vă ajutăm. Ne-am gândit că nu v-ar 
strica nişte arme precum cele ale clonelor, cu 
care să puteţi riposta dacă sunteţi atacați din 
nou. 

Spunând asta, N'Gai Loon scoase de sub 
faldurile mantiei care îi atârna dezordonat, semn 
că nu putea deloc să o controleze, un obiect mic 
şi lucitor pe care îl aţinti asupra peretelui grotei. 
Imediat, din el ţâşni o descărcare de lumină 
roşie care lăsă în stâncă o gaură fumegândă. 

— E impresionant, acceptă Xtyn, dar noi 
avem armele noastre, mai eficiente. Şi nu ştiu 
de ce, am senzaţia că vreţi ca, ajutându-ne pe 
noi, să vă ajutaţi de fapt pe voi. Dacă e aşa, 
puneţi-vă nădejdea în altcineva. Tribul Omenori 
nu va porni la luptă pentru o cauză care nu este 
a sa. 

— Şi care e cauza tribului Omenori? 
întrebă binevoitor Kasser. 

— Un Kyrall fără animale şi în care să 
existe destui arbori negri pentru a-i hrăni pe toţi 
aşa încât să nu ne mai moară tinerii în 
consacrări, spuse dintr-o suflare Xtyn. 


— Şi ce te face să crezi că armele noastre 
nu vor înfăptui asta pentru voi odată ce vom 
redobândi controlul planetei? întrebă Kasser. 

— Simplu... Din câte mi-a spus Arrus, 
Făurarul tribului nostru, nici sub cealaltă 
stăpânire lucrurile nu au fost mai bune pentru 
noi, rosti Xtyn netulburat. 

— Ai dreptate, dar şaptesprezece ani pe 
Kyrall ne-au învăţat multe, zise împăciuitor 
Kasser. Avem şi noi acum arbori negri şi chiar 
ne-am construit un rand micuţ pe care... 

— Pierdem vremea. Chiar în momentul 
ăsta tribul meu ar putea să fie atacat şi să aibă 
nevoie de mine îşi arătă tânărul nerăbdarea. 

— Un singur lucru vreau să te mai întreb, 
spuse N'Gai Loon. Ai putut dintotdeauna să te 
mişti aşa? 

— Cum? 

— Atât de repede. Mai iute decât pot 
sesiza ochii duşmanilor. 

— Alaana mi-a spus că sunteţi prietenii ei. 
Întrebaţi-o! Ştie răspunsul la întrebarea asta 
chiar mai bine decât mine, zise Xtyn întorcându- 
le spatele celor doi. 

— E fenomenal, zise N'Gai Loon, imediat 
după ce tânărul dispăru din raza lor vizuală. 

— Aşa e, aprobă Leka Hinnedi, ieşind din 
ascunzătoare. Nu se mişcă mai repede decât 
noi, dar nici mai încet. 

— Pare să fie egalul nostru... Şi când zic 
asta mă refer la o asemănare profundă... şovăi 
Villerte, apărând şi el de după epava navei. 

— Ce vrei să spui? întrebă N'Gai Loon. 


— Felul în care se mişca, chiar şi 
înlănţuirea ideilor... toate mi se par atât de 
cunoscute, spuse tărăgănat Villerte. 

— Astea sunt treburi soldăţeşti, de-ale 
voastre. Mie îmi este însă foarte clar că o altă 
şansă mai bună de a pune mâna pe psiac decât 
colaborarea cu fiinţă asta, n-o să mai avem. ŞI 
trebuie s-o folosim, indiferent dacă acest Xtyne 
quint doreşte sau nu. Aici e vorba de politică, 
pur şi simplu trebuie să-i câştigăm de partea 
noastră. O să vorbesc şi cu Alaana... 

— Sire, se auzi deodată vocea lui Villerte 
care pătrunsese în navă. Cred că ar fi bine să 
veniţi aici. 

Kasser şi N'Gai Loon se grăbiră să intre în 
nava. Ochii Maestrului căzură pe inscripţia 
despre care îi vorbiseră guinţii. Îl fulgeră cu 
privirea pe quint, încercând să-l facă să 
înţeleagă că secretul cuvintelor acelea au 
trebuia dezvăluit nimănui, nici măcar lui Kasser. 

— Priviţi, insistă  guintul/, arătând însă 
undeva în josul inscripţiei. 

—La ce să mă uit? întrebă Kasser 
exasperat. 

— La conectorul ăsta, zise Villerte pradă 
unei agitaţii bruşte. 

— Mă uit. E o gaură circulară, cu trei găuri 
dreptunghice şi una trapezoidală. E strălucitoare 
dar pare tare veche. Mai mult nu văd nimic, rosti 
N'Gai Loon cu răbdare, încercând să abată 
discuţia de la inscripţie. 

— Nu, uitaţi-vă la specificații! zise 
surescitat şi Hinnedi. Attan are dreptate. 


— N-aţi vrea să explicaţi aşa încât să 
înţeleagă şi doi moşnegi pe unde zboară minţile 
voastre? întrebă pe acelaşi ton N'Gai Loon. 

— Maestre, unitatea energetică pe care aţi 
adus-o de pe Z se potriveşte perfect. lar nava 
pare să fie conservată bine. Cred că am putea-o 
porni, încheie surescitat Villerte. 

— Am putea s-o folosim în atacul 
împotriva psiacului, aprobă şi Hinnedi. 

N'Gai Loon privi spre Kasser, care clătină 
din cap a negaţie. 

— Nu se poate, n-am avea nici o şansă. Şi 
oricum, nu asta e miza punerii în funcţiune a 
acestei nave... 

— Împăratul nostru are dreptate, 
încuviinţă şi Maestrul. 

Fu rândul quinți/lor să nu înţeleagă nimic. 


"Fragmentând comunitatea noastră, 
Regulamentul canonic nu face decât să 
legifereze că nu ne vom înfrunta niciodată 
teama cea mai mare: răspunsurile emoţionale 
diferite la retrăirea primelor amintiri. Calea 
Regulamentului e deci una a simplităţii, dar şi a 
uitării. Dacă veţi sonda cu atenţie trecutul, vă 
veţi aduce aminte cum eram şi, mai ales, vă veţi 
reaminti adevăratele noastre idealuri. 
Regulamentul încearcă să vă propună o viziune 
simplistă, în care Corpul celor O Mie de Voluntari 
era o adunătură de atei nebuni, care porniseră 
să distrugă lerusalimul fiindcă îl vedeau ca pe 
izvorul a trei religii şi a unei ciume etnice. Noi n- 
am fost însă aşa. Pur şi simplu viziunea noastră 


asupra a ce este Dumnezeu diferea fundamental 
de cele din epocă. Şi e ciudat de ce ne vine mai 
greu să o susţinem acum decât atunci." 

Oksana Bint Laesia - /ntroducere în studiul 
Regulamentului canonic 

— UITE PE CINE AM ADUS, zise voios 
Johansson Oksanei, arătându-l pe Şestov, a cărui 
faţă trăda o oboseală extremă. 

— Şi când zice că m-a adus, chiar la asta 
se referă, vorbi celălalt, aproape în şoaptă. N- 
am dormit de mai bine de trei zile. 

— Cum aşa? Trebuia să vă întâlniți în 
spaţiu şi să-i duci pe voluntari spre Praxtor. 

— Ei, n-a fost chiar aşa uşor, bâigui 
Şestov. Mai aveam o singură planetă de pe care 
să ne recrutăm oamenii când a izbucnit nebunia 
asta cu Klemplantul. Apărarea orbitală de pe 
Tront VI a crezut că suntem o navă extraterestră 
şi a declanşat un atac din care abia dacă am 
scăpat cu viaţă. E o poveste lungă, în care apare 
şi episodul unei ieşiri în spaţiul liber purtând 
costume cu încărcăturile de aer aproape de 
epuizare. 

Oksana zâmbi, amintindu-şi cât de mult 
ura Şestov ieşirile în spaţiu. 

— Mă rog, zise bărbatul. Cert este că a 
trebuit să dau nişte explicaţii cam stânjenitoare 
în privinţa presupusului transport de deţinuţi 
politici pe care îl aveam pe navă şi... 
evenimentele au degenerat, îşi frecă Şestov 
barba deasă. Am plecat cam în grabă, de peo 


orbită păcătoasă, cu o navă împrumutată, şi 
saltul nostru hiperspaţial nu a fost tocmai corect 
calculat. Am mers mai bine de şapte zile la 
viteză standard până lângă Praxtor, unde am 
dat de amicul Barna, grăsuţ şi radios, 
aşteptându-ne foarte mândru de băieţanarul ăla 
şi de mâna din raclă. 

— Bine, dar toate astea nu explică de ce 
eşti nedormit, zâmbi Oksana. 

— Am urmărit bătălia pentru Tengys. O 
înregistrase Barna de la staţiile de pe Praxtor. 

— Nebunul ăsta s-a uitat de şaptesprezece 
ori la rând la ea. De aia n-a dormit, hohoti 
Johansson. 

— Ba nu! Spre deosebire de alţi amici ai 
mei, nu am dormit fiindcă am realizat cât de 
puţine şanse avem. Dacă animalele alea se 
găsesc pe Z într-un număr mai mare de un 
milion, ne putem considera şterşi din istorie. Sau 
nu. Şterşi din prezent şi trecuţi în istoric. 
Extratereştrii sunt imbatabili. l-am urmărit în 
timp ce fuseseră filmaţi de ultima navă care a 
reuşit să decoleze de la Klemplant. Vă spun că 
nu avem nici o şansă. 

Oksana dădu din cap aprobator. 

— Am pierdut contactul cu încă patru 
planete. Printre ele şi Alterna, unde aveam o 
garnizoană de aproape jumătate de milion de 
soldaţi foarte bine echipați şi antrenați, zise 
Oksana. Sunt foarte sigură de asemenea că au 
şi complici în psiac. Atacul asupra ultimelor două 
planete a fost sincronizat la secundă. 

Spre surprinderea celorlalţi doi, Johansson 
dădu din mână într-un gest uşuratic. 


— De ce te miri? Chiar tu ai spus că acest 
lucru e inevitabil. E drept că ne-am temut de o 
revoluţie a celei de-a doua generaţii a noastre şi 
avem în schimb parte de o recucerire a fostului 
împărat. Asta nu schimbă însă cu mare lucru 
planurile noastre. Tocmai vin de pe Mesia... 

— Mesia? 

— Da. Aşa a botezat Barna Arca noastră. 
Cică e o denumire mai puternică şi elimină nişte 
conotaţii peiorative, zise Johansson făcându-i cu 
ochiul Oksanei. Totul e pregătit acolo pentru ca 
noi să începem o nouă viaţă şi să căutăm o 
planetă care să ne adăpostească până când ne 
vom atinge scopul. Nimic nu merge mai rău 
decât am plănuit. Ba chiar dimpotrivă aş putea 
spune... 

— Nu e chiar aşa... Mai avem de înfăptuit 
ceva... Profeţia. 

Cei trei se priviră în tăcere. 

— Aş prefera să nu îi spui aşa, zise într-un 
târziu Barna, păstrând acelaşi ton obosit. Ştii că 
nu împărtăşim aceeaşi viziune asupra... a ceea 
ce dorim să înfăptuim. 

Strângându-şi degetele până când 
încheieturile i se albiră, Oksana încercă să fie 
calmă. 

— Dacă vom continua să negăm evidenţa, 
avem şanse minime să reuşim. Experimentul 
nostru este unul de tip religios. Aşa am scris în 
Introducere şi aşa va fi, dacă va decurge aşa 
cum l-am plănuit. 

— Oksana, nu vreau să te supăr, dar 
trebuie să recunosc că, nu ştiu cum să-ţi spun, 
dar nici eu nu mă simt foarte confortabil când 


trebuie să folosesc asemenea cuvinte, zise şi 
Johansson. 

Femeia zâmbi subţire, lăsând faţa să îi 
trădeze o nuanţă de viclenie, care îl uimi puţin 
pe Şestov. 

— Bine... Hai să ne imaginăm că planul 
nostru a reuşit şi, să spunem, peste zece ani, 
suntem în posesia unei populaţii de clone 
formată din copii care se îndreaptă spre 
pubertate, începu Şestov. 

— Nu... N-are sens să ne gândim atât de 
aproape. 

— Bine; să zicem că, peste douăzeci şi 
cinci de ani, vom avea o comunitate de clone 
care să reacționeze după cum vrem noi, acceptă 
Şestov. Cum vom proceda practic? 

— Simplu, zise Oksana. Le vom supune 
atenţiei problemele esenţiale sau îi vom aduce 
în situaţia de a se confrunta ei înşişi cu 
provocări similare cu cele pe care le încercăm 
noi acum. Îi vom privi cu atenţie şi vom lua 
decizii asemănătoare. Va fi un mecanism similar 
cu cel religios. Comunitatea de clone va 
reprezenta o divinitate ai cărei preoţi vom fi noi. 

— O divinitate? se miră şi Johanson. 

— Da. Ideea că Dumnezeu nu e decât 
suma tuturor conştiinţelor care au existat 
vreodată e destul de veche. Nu cred că nu o 
cunoşti, zise calm Oksana. 

— Nu e vorba de asta, clătină din cap 
Johansson. Atâta doar că perspectiva pe care o 
arunci tu e foarte diferită faţă de ceea ce cred 
eu că va fi de fapt satul nostru de clone. Parcă 
aşa îi spuneau în Abaţie, nu-i aşa? 


— Nu te iluziona, îi ignoră Oksana 
întrebarea. Indiferent sub câte subterfugii 
democratice sau, în general, politice, ai camufla 
felul acesta de a lua decizii, esența lui religioasă 
va răbufni până la urmă, se încăpăţână Oksana. 

— Eu tot nu înţeleg, se încăpăţâna Şestov, 
căruia somnul părea să-i fi trecut ca prin 
minune. Sunt un om practic şi de aceea ador 
exemplele. Să presupunem că dorim să obţinem 
din partea lor o sentinţă în privinţa unui litigiu 
teritorial, sau între două planete. Cum crezi că 
ar trebui să procedăm? 

— Provocăm o judecată a clonelor în cazul 
unui conflict similar, redus însă la scara 
comunităţii lor. E greu de spus de pe acum cum 
vor lua deciziile sau cum vom reuşi noi să îi 
manipulăm să ajungă la impasuri similare cu 
cele la care am ajuns noi. Poate că deciziile vor 
aparţine doar clonei lui Augustin Bloose, poate 
vor avea tribunale; n-are sens să facem acum 
presupuneri. Vom avea apoi grijă ca soluţia 
aplicată de ei să fie avută în vedere şi în cazul 
conflictului real. Disputa va fi obiectivă şi soluţia 
dreaptă, dincolo de orice suspiciune, dat fiindcă 
clonele nici nu ştiu că adoptă o decizie sau dau 
un verdict. E un aranjament perfect, 
dumnezeiesc adică. 

— Ba e un aranjament politic, zise Şestov. 
Cu secole înainte de prima noastră apariţie pe 
Pământ, oamenii ajunseseră la concluzia că o 
conducere ideală e aceea a despotismului 
luminat, cu condiţia ca acela care deţine 
puterea să fie obiectiv şi să adere perfect la 
principiile umanismului. Comunitatea noastră de 


clone c obiectivată de multitudinea conştiinţelor 
din ea şi poartă cu sine liniile viziunii care a 
animat Corpul celor o Mie de Voluntari. E vorba 
deci de un despotism luminat, exercitat de o 
conştiinţă umană, dar obiectivă, de un fel de 
juriu. 

Oksana dădu să arunce în luptă alte 
argumente, dar Johansson se ridică în picioare 
vădit preocupat. 

— Dragilor, discuţia asta poate avea loc 
foarte bine şi peste zece ani. Altele sunt lucrurile 
care mă neliniştesc pe mine. Mai întâi că nu mă 
simt cu nimic mai bun decât nemernicii ăia din 
Abaţie. Ba chiar într-un fel parc-aş fi murdar de 
mâzga unei perversităţi. 

— Ei  manipulau  conştiinţele clonelor 
pentru a obţine muncitori, iar noi încercăm să le 
convingem ca fără voia lor să fie un fel de 
judecător suprem. Nu e mare diferenţă, iar noi, 
ca să fim sinceri, avem şi dezavantajul de a 
opera cu clonele propriilor noştri strămoşi. ŞI 
mai e ceva, dacă lucrurile merg în felul ăsta, mi- 
e teamă, că Dumnezeul Oksanei sau despotul 
tău luminat n-o să mai aibă pe cine să conducă, 
zise Johansson privind spre Şestov. Planetele 
cad una după alta. 

Fu rândul Oksanei să râdă. 

— Ştii bine că putem stopa procesul ăsta. 
Am fost de acord că înfrângerea e inevitabilă 
chiar înainte de a ne schiţa planurile. 

— ie chiar nu-ţi pasă cum vei intra în 
istorie? râse Şestov. 

— Cu puţin noroc, istoria mă va arăta 
exact aşa cum sunt: o fiinţă mutilată de 


timpurile pe care le-a trăit, rea şi vicioasă, 
ascunsă şi complexă... 

— Hai că te lauzi un pic, observă 
Johansson. 

— Aşa e, dar nu o să puteţi nega că, 
aruncând psiacul în aer, vom câştiga timp 
preţios. După părerea mea, e nevoie de mai 
bine de douăzeci de ani pentru a-l reconstrui, a-l 
repopula cu operatori şi apoi pentru a-l face să 
funcţioneze. Douăzeci de ani şi mult austral. 
Adică exact liniştea de care avem noi nevoie 
pentru a ne stabili colonia. 

— Liniştea de care ai tu nevoie pentru a 
încerca să transformi proiectul ăsta într-unul cu 
adevărat religios, bombăni Şestov. 

— Ce vrei să spui? 

— E limpede că îţi pui mai multe speranţe 
decât laşi să se vadă în faptul că îl vei putea 
readuce la viaţă pe Augustin Bloose, care să 
devină un fel de divinitate şi conducător 
absolut! 

— Şi chiar dacă ar fi aşa! Ai vreo idee mai 
bună? se răsti Oksana. 

Şestov îşi aţinti privirile în podea: 

— Nu dar... ii abandonăm pe ai noştri. 
Poate că se aşteptau la altceva. 

— Dar cine sunt ai noştri? Ce ai în comun 
cu sutele de mii de Şestovi de pe celelalte 
planete, în afară de amintirea unui om care s-a 
jertfit odată pe Vechea Terra pentru un ideal? 
întrebă patetic Oksana. Te asigur că şi ei ar face 
la fel, dacă ar avea ocazia noastră. 

— Parcă ai recita din Regulament, glumi 
Johansson. Numai acolo se spune că gândim cu 


toţii la fel şi că, în aceleaşi situaţii, reacţionăm 
identic. Eşti plină de contradicții. 

Oksana preferă să tacă în răstimpul în 
care soldatul care intrase în încăpere puse pe 
masă câteva hârtii. Johansson le luă grăbit şi le 
frunzări. Erau mesaje venite din toate colţurile 
galaxiei, care chemau la unirea forţelor pentru 
distrugerea armatei de extratereştrii ai lui Bella. 

— Noroc că ne-am separat la timp. Dacă 
nu am fi dat autonomie fiecărui quadrant, ne-ar 
fi distrus capacitatea de reacţie din două-trei 
lovituri, zise Şestov, care apucase şi el câteva 
mesaje. E trist însă că nu-şi dau seama că au 
mai multe şanse dacă luptă separat. larăşi ne 
cer să ne unim! 

— Nu e numai trist, zise Oksana. E şi 
mărturia faptului că nu suntem chiar atât de 
asemănători pe cât ni s-a părut odată. E limpede 
acum că va trebui să distrugem psiacul şi să ne 
pierdem... 

— Nu putem să facem asta, zise încet 
Johansson. Cel puţin nu pe faţă. Va trebui să 
ticluim o poveste, poate să o împletim cumva cu 
profeția aia despre care vorbeşti tu. 

Femeia clătină din cap uşor amuzată. 

— Noi, Johanssonii, am avut mereu un 
dram de măreție. Universul se prăbuşeşte în 
jurul nostru şi noi păstrăm ultimele secunde ca 
să avem grijă de aparenţe. 

— Şi eu am o surpriză pentru voi, continuă 
femeia pe un cu totul alt ton. Ce credeţi că am 
descoperit câtă vreme aţi fost plecaţi? Printre 
operatori mai există încă o femeie care a fost în 
contact direct cu quintul imperial care a murit în 


Abaţie. O suspectez că are o legătură cu 
întâmplarea aceea bizară în care, pentru câteva 
momente, l-am avut în mână pe Maestrul 
Ordinului quințtilor. 

Bărbaţii rămaseră cu gura căscată, iar 
Oksana luă tăcerea lor ca pe o invitaţie şi le 
povesti ce discutase cu Alaana. 

— Şi tu eşti atât de naivă încât să crezi că 
Maestrul ăla a murit în explozie? întrebă Şestov. 
Pentru mine e limpede că se ascunde pe 
undeva. 

— Şi eu cred asta. Tocmai de aceea am 
iscodit-o pe femeia aia, pe Alaana. Sunt 
convinsă că ne ascunde ceva. 

Johansson, care nu îşi revenise încă de pe 
urma furiei pe care i-o provocase comportarea 
inabilă a căpitanului gărzilor sale, rosti scurt: 

— Aveţi voi grijă de ea. Şi eu cred că omul 
acela se ascunde undeva pe Kyrall. lar asta nu 
poate să însemne decât că mai sunt şi alţii şi că 
pregătesc un atac. Eu unul mă duc să fixez 
încărcăturile explozive. E vital să nu captureze 
psiacul. Şi, pe legea mea, n-o s-o facă nici chiar 
dacă ar fi să murim şi noi aici! 


"Cea mai mare trufie de care a dat dovadă 
Imperiul este aceea de a fi crezut că Universul 
întreg este doar o prelungire a structurilor 
proprii. O asemenea judecată simplistă nu putea 
decât să-l expună sorții pe care a avut-o în cele 
din urmă." 

Oksana Bint Laesia - /ntroducere în studiul 
Regulamentului canonic 

BELLA NU SE SIMŢEA deloc bine. Pentru 
prima data de la alianţa sa cu zeţii, începea să 
creadă că preţul pe care urma să-l plătească 
întreaga omenire pentru ajutorul pe care 
extratereştrii i-l dăduseră la recucerirea tronului 
avea să fie gigantic. 

Împăratul ţinea în mână un raport scris al 
comandantului  detaşamentului uman care 
condusese atacul împotriva planetei Alterna, 
odinioară una dintre cele mai importante surse 
de hrană şi de produse manufacturiere pentru 
dinastia Boszt. Militarul său notase sec că în 
luptă fusese nimicită o proporţie semnificativă 
din populaţia civilă, care, după aprecierile sale, 
se apropia de cincizeci la sută. Chiar 
presupunând că acolo nu se mai aflau chiar un 
miliard de lucrători umani ca în vremea 
administraţiei imperiale, chiar acceptând că 
aceştia erau subiecții celei de a Doua 
însămânţări şi implicit duşmani ai Imperiului, 
Bella trebuia să recunoască faţă de el însuşi că 
nu privea cu inima uşoară moartea a cinci sute 
de milioane de oameni. Dacă alianţa cu zeţii 
fusese o decizie dură, dictată de război, 
înarmarea acestora cu arme moderne, 


recuperate din depozitele de pe Klemplant, 
fusese fără îndoială o eroare. 

Împăratul continuă să citească raportul şi 
ajunse la un pasaj în care emoția ofițerului său 
nu se mai putea ascunde în spatele tonului sec. 
Era vorba despre descrierea naşterii a trei noi 
mătci din trupul celei care îşi condusese 
lucrătorii pe Alterna. Ofiţerul notase că 
priveliştea unor trupuri atât de mari apărând 
deodată, fără ca mama să pară afectată în 
vreun fel, înspăimântase pe toată lumea. Cu o 
repeziciune catalogată drept "uimitoare" de 
ofiţerul sau, noile mătci se depărtaseră apoi 
urmate îndeaproape de un grup de lucrători. 

Bella îşi ridică ochii de pe notițele sale 
când auzi ciocănitul uşor în uşă. În prag stătea 
un bărbat înalt şi corpolent, cu o faţă roşie, care 
trăda aprecierea lui pentru mesele îmbelşugate, 
stropite din plin cu vin alternian. 

— Amel, băiatule, ce mă bucur că te văd! 
Nici nu ştii cât de îngrozitoare a fost călătoria, 
spuse bărbatul cu un glas a cărui răguşeală 
trăda nenumărate nopţi pierdute. 

— E greu să oferim pe o navă de război 
confortul cu care eşti tu obişnuit, zâmbi 
împăratul, trecând cu vederea modul familiar în 
care i se adresase celălalt. 

Aristan Fargo era singurul om din partea 
căruia Bella mai accepta să audă numele său de 
botez, Amel, în locul celui dobândit la 
încoronare. 

Aristan Fargo îi fusese împăratului mai 
mult decât un profesor, în ciuda faptului că, din 
momentul în care intuise că băiatul său e mai 


sensibil la aspectele boeme şi superficiale ale 
personalităţii tutorelui său academic decât la 
cunoştinţele sale ştiinţifice, Kasser încercase 
prin toate mijloacele să rupă relaţia dintre cei 
doi. Fargo era o personalitate a timpurilor sale, 
iar cărţile pe care le scria cu nemiluita se 
vindeau foarte bine, în ciuda faptului că nu 
puteau fi încadrate într-un gen. Ele descriau pur 
şi simplu meditaţiile zilnice ale autorului lor, 
notând fugar şi împrejurările în care fuseseră 
făcute sau evenimentele care le stârniseră. 
Rezultatul era un melanj bizar de literatură, 
memorialistică şi lucrare enciclopedică ale cărui 
virtuţi principale erau, fără îndoială, caracterul 
pedagogic şi uşurinţa cu care puteau fi reţinute 
lucrurile noi. Kasser făcuse greşeala să-l 
angajeze pe Fargo înainte de a-l cunoaşte foarte 
bine, fiind indus în eroare de iuţeala cu care 
acesta acceptase să-l educe pe Amel. 
Declaraţiile calde privind loialitatea faţă de 
dinastie şi onoarea pe care i-o făcea Curtea 
imperială îl făcuseră pe Kasser să-i acorde la 
început o încredere nemăsurată. 

În pofida informărilor care veneau din 
toate părţile şi chiar a evidenţei faptului că, deşi 
crescuse binişor, fiul său nu dădea semne că şi- 
a însuşit în vreun fel profunzimile scrierilor lui 
Fargo, Kasser insistase pe calea aleasă de el, 
menţinându-l pe profesor la Curte. Când 
înţelesese într-un târziu că seriozitatea, 
caracterul enciclopedic Şi, mai ales, 
înţelepciunea erau calităţi pe care profesorul, 
denumit pompos tutore academic, le etala doar 
în scris, Kasser dorise să-l ucidă. Demonstrându- 


i că era prea târziu pentru a mai face ceva însă, 
Bella se  opusese, punând întreaga curte 
imperială într-un impas care constituise de fapt 
sâmburele evenimentelor care sfârşiseră, patru 
ani mai târziu, cu abdicarea bătrânului împărat. 

Fargo fusese apoi un apropiat al lui Bella şi 
multă lume credea că voioşia cu care împăratul 
se avânta în acţiuni nebuneşti şi fără precedent 
era şi rezultatul discuţiilor cu el. Când clonele 
atacaseră Tengysul, profesorul era plecat însă 
într-o călătorie de studii, undeva spre marginea 
galaxiei şi nu reuşise să-l urmeze pe Bella în 
exilul lui de pe Z. Împăratul se alesese în schimb 
drept  tovarăş cu N'SGai Loon, a cărui 
personalitate era tocmai opusul celei a fostului 
profesor, şi asta îi dăduse o permanentă 
senzaţie de disconfort. 

— Lasă, că a fost mai bine pe navă decât 
pe Tengys, în timpul clonelor. 

— S-o crezi tu, oftă Fargo trântindu-se pe 
un fotoliu din faţa imensului birou la care stătea 
Bella. Dacă vrei să ştii, oamenii ăia, formaţi în 
secolul XXI, ştiau să mănânce şi să bea. Păi 
numai ce reţete am învăţat de la ei... Păcat că în 
mare măsură nu mai găsim astăzi animalele şi 
plantele pe care le găteau ei pe Vechea Terra. 
Dar chiar şi aşa, cu înlocuitori, au reuşit să 
creeze o bucătărie absolut senzaţională, care nu 
se poate compara nici cu ceea ce mănânci tu 
aici la Palat, darămite cu rațiile standard de pe 
unele din crucişătoarele tale. 

— Mereu râzi de lucruri serioase. Şi ce 
dacă am un singur crucişător? În curând o să am 
mai multe. 


— Daaaa. Ai putea învăţa lighioanele pe 
care m-ai trimis să le spionez să construiască 
aşa ceva. Probabil că, în câţiva ani, ţi-ar construi 
o flotă de zece ori mai puternică decât cea de- 
acum optsprezece ani. Dar nu ştiu dacă ar fi 
tocmai înţelept. S-ar putea să decidă să-şi 
fabrice şi lor una sau, mai rău, să şi-o 
însuşească pe a ta. 

Bella  tăcu, gândindu-se la spusele 
profesorului său. 

La doar câteva ore de la debarcarea lui pe 
Tengys, Fargo ceruse imperativ, în stilul lui, să i 
se permită să-l vadă pe împărat. Vorbiseră o zi 
şi o noapte, fără încetare, ca doi prieteni vechi, 
încercând să condenseze anii care trecuseră în 
doar câteva fraze. Fargo voia să ştie totul 
despre Z, iar Bella se minuna că el se adaptase 
la viaţa clonelor. Discuţia le fusese întreruptă de 
Zuul care ceruse permisiunea de a merge 
împreună cu una din mătcile care-i însoţiseră pe 
o planetă, amintindu-i lui Bella că acest lucru 
făcea parte din înţelegerea lor. Fargo se arătase 
foarte intrigat şi, cu două-trei întrebări bine 
ţintite, îl făcu pe împărat să mărturisească, nu 
cu multă tragere de inimă, că N'Gai Loon se 
opusese planului său şi că-l avertizase asupra 
pericolului pe care îl reprezenta eliberarea 
zeţilor în Univers. 

Prada unei inspiraţii subite, Bella îl rugase 
pe Fargo să-i însoţească pe zeţi şi, pe drum, 
folosindu-l pe Zuul, să încerce să analizeze 
inteligenţa  mătcii. Împăratul avea mare 
încredere în capacitatea de analiză a prietenului 
său. lar această judecată fusese probabil 


rezumată în dialogul pe care îl avuseseră cu 
doar câteva secunde înainte. 

— A avut deci dreptate N'Gai Loon? Am 
făcut oare greşeala vieţii mele? 

Fargo dădu agitat din mâini, încercând să 
găsească puţin aer care să-i permită să spună 
ceva, în ciuda faptului că-şi îndesase în gură o 
prăjitură întreagă, luată de pe un platou pe 
care-l trăsese mai lângă el. 

— N'Gai Loon ăsta a fost mereu un opărit. 
Am şi scris într-o carte că, decât să fii ca el, mai 
bine nu te naşti deloc, aşa cum spunea pe 
vremuri un filozof pe care astăzi l-a uitat toată 
lumea. Nu te învinovăţi prea tare. Ca orice 
chestiune religioasă, treaba asta cu zeţii trebuie 
luată sub rezerva desuetudinii sale. 

— Ce vrei să zici? 

— Cu desuetudinea? clefăi Fargo. Vom 
putea controla societatea zeţilor. Poate că vom 
avea eşecuri temporare, poate că vom înregistra 
şi ceva pierderi... dar nu cred că ei nu vor putea 
fi făcuţi în cele din urmă să funcţioneze mai bine 
decât o făceau Lumile Agricole. 

— Dar de ce spui că e o chestiune 
religioasă? 

— Amel, băiatule, de ce m-ai trimis tu 
acolo? 

— Fiindcă am încredere în judecata ta, 
fiindcă sunt convins că eşti printre puţinele fiinţe 
din universul ăsta capabile să evalueze repede 
situaţia şi să mă sfătuiască. 

— Corect! Şi dacă eu te sfătuiesc să nu-ți 
faci griji, de ce nu scoţi, ca pe vremuri, o sticlă 


pântecoasă de prin tainiţele biroului tău ca să- 
mi povesteşti despre Z? 

— Lucrurile s-au mai schimbat... Eu m-am 
mai schimbat. Mi-e teamă că nu mai e de ajuns 
doar părerea ta liniştitoare... 

— Aşa deci, înțeleg, spuse Fargo 
încruntându-se. Am să-ţi explic atunci... 

— Nu te supăra. Atâta doar că... 

— Ştiu. Ştiu perfect ce vrei să-mi spui, 
deveni serios Fargo. M-am mai înşelat o dată. 
Am greşit grosolan atunci când am spus că 
aceia care se tem de o presupusă armă ascunsă 
a Abației sunt nişte leneşi laşi. Şaptesprezece 
ani am avut răgazul necesar ca, în fiecare zi în 
care nu te-am văzut, să meditez la greşeala 
asta. Dar verdictul despre zeţii tăi cuprinde şi 
anii ăştia de chin... 

Fargo se ridică din fotoliu şi începu să se 
plimbe greoi prin cabinetul imens al împăratului, 
privind la sutele de statui cinetice care 
împodobeau pereţii. 

— Arătarea aia... Zuul... mi-a fost de mare 
folos. L-am descusut până când am aflat tot ce 
era de ştiut. Zeţii sunt o civilizaţie într-un stadiu 
de dezvoltare civică foarte timpurie. Au mari 
probleme în a accepta teoria posesiei bunurilor 
materiale, nu au organizare politică, iar 
comunitatea lor are un ţel simplist, acela de a se 
dezvolta în echilibru cu mediul. Şi atunci, una 
din două: ori societatea lor nu are decât câteva 
generaţii, ceea ce e de-a dreptul exclus, având 
în vedere ceea ce ştim deja despre ei... 

Fargo se opri ca să înghită zgomotos o 
gură zdravănă de vin: 


— „ori această structură se susţine pe o 
protoreligie foarte puternică. Şi asta se 
potriveşte foarte bine, de vreme ce şi alte 
condiţii cum ar fi venirea voastră pe Z, 
posibilitatea lor de a călători în spaţiu, 
favorizează un asemenea sistem de valori. 

— Nu-nţeleg exact care îţi sunt toate 
argumentele, zise Bella, dar să presupunem că 
te cred. Ce vrea religia asta a zeţilor? 

— Zuul al tău spune că Dumnezeul lor le-a 
dat o lege simplă: nu pot fi mai mulţi decât îi 
îndură pământul şi nu au voie să se lupte între 
ei. Aşa cum e lesne de văzut, impasul ăsta nu 
are decât o singură soluţie: controlul naşterilor. 
Lor le vine însă mult mai uşor decât ne-ar fi 
nouă de pilda, pentru că, în ciuda scepticismului 
meu şi a celor cel puţin douăzeci de feluri 
diferite în care am pus întrebarea, arătarea aia 
m-a asigurat că ei nu mor niciodată decât dacă 
pier într-un accident sau îşi încetează viaţa în 
mod voluntar. Sunt înclinat să cred că ei privesc 
aventura asta ca pe o ocazie de a se înmulţi, de 
a deveni mai puternici, dar nu în sensul 
concurenţial în care am face-o noi, oamenii, 
dacă am fi în locul lor. 

— Vrei să spui că nu vor intra niciodată în 
competiţie cu noi pentru resurse? Că nu le va 
veni niciodată ideea de a cuceri Klemplantul de 
pildă? 

— O, asta n-am de unde să ştiu. O 
civilizaţie poate evolua în multe feluri. 
Deocamdată însă, se pare că ei exclud folosirea 
violenţei pentru a obţine noi teritorii fiindcă aşa 
le-a spus nu ştiu ce Dumnezeu de-al lor. 


Bella bătu uşor cu degetele în tăblia de 
metal translucid a biroului său. 

— Nu-nţeleg. Daca apreciază atât de mult 
echilibrul, de ce vor să se înmulțească? De ce să 
nu rămână câţi sunt? 

— Bine zis! Asta l-am întrebat şi eu pe 
Zuul. De ce simt ei nevoia să se înmulțească de 
vreme ce resursele care le sunt accesibile nu se 
schimbă cantitativ? Mi-a răspuns că prima parte 
a legii lor conţine şi termenul unei asemenea 
expansiuni. E scris în legea lor să se înmulțească 
încât să ocupe toate nişele disponibile. Aceeaşi 
lege însă le interzice să intre în competiţie 
pentru alte teritorii. E o gândire întortocheată, 
profund neumană. Deocamdată însă cred că nici 
un zet nu va lua cu asalt vreo colonie umană. 

— N'Gai Loon... 

— Ştiu ce vrei să-mi spui, demonstră 
pentru a doua oară Fargo felul profund în care îl 
cunoştea pe Bella. Bătrânul Maestru ţi-a spus 
probabil că de vreme ce nu au ezitat să omoare 
oameni pentru a tranşa luptele dintre noi, o vor 
face şi când va veni vorba să-şi câştige noi 
teritorii. 

— Cam aşa ceva, dădu din cap Bella. 

— Moşul e un prost. Asta a fost primul 
lucru care l-am întrebat pe Zuul. Ei bine, mi-a 
răspuns că nu ne înţeleg. Ne admiră pentru 
realizările noastre şi acceptă că le suntem 
superiori, dar ne socotesc profund ineficienţi. 
Zuul mi-a spus că matca e convinsă că avem 
prea mulţi urmaşi care intră în competiţie 
pentru stăpânirea unor resurse limitate. Ea zice 
că întreaga lor civilizaţie e tocmai opusul acestei 


idei. Atacând clonele, ei n-au făcut decât să fie 
unelte într-un război care nu era a lor. 

Bella îşi împreună mâinile şi-şi privi 
palmele ridate, de parcă le văzuse atunci pentru 
prima dată. 

— Mă tulbură faptul că nu mor niciodată... 
De ce? 

— Pe mine mă distrează, fiindcă 
demonstrează că, în prostia lor, călugării 
augustinieni au avut totuşi dreptate. 

Bella ridică din umeri nedumerit. 

— Da, da, continuă Fargo. La un moment 
dat, ei credeau că nemărginirea aceea a 
Dumnezeului lor va fi atinsă atunci când ne vom 
întâlni cu primii extratereștri inteligenți. Chiar 
aşa a fost. Dumnezeul nostru, mă rog, al lor, ne- 
a spus: "Creşteţi şi vă înmulțiți." Dumnezeul lor 
le-a spus: "Rămâneţi cum sunteţi, adică nu 
creşteţi şi nu vă înmulţiţi." Dacă Dumnezeii ăştia 
ar fi fiinţe, zău că putem spune că asistăm zilele 
astea la o păruială divină. 

Bella zâmbi uşor. 

— Limba ta nu şi-a pierdut ascuţimea... 

— Evident. Dar ştii ce e cel mai 
interesant? l-am întrebat de nemurire... 

— Cum de ţi-a venit asta în minte? 

— E elementar, Amel. Orice religie 
postulează că prima scânteie a vieţii este 
insuflată de Dumnezeu şi că nemurirea, în 
lumea fizică sau în cea de dincolo, e rezultatul 
unui trai virtuos, după legile Lui. Creştinii noştri 
de pe vremuri credeau că vor învia după ce au 
murit pentru a păstra rânduiala lui Dumnezeu. 
Zeţii tăi cred că trăiesc veşnic tocmai pentru că 


păstrează o ordine divină. În privinţa asta ne 
asemănăm foarte tare, şi de aceea am spus că 
avem de-a face cu un fenomen religios. 

— Aş vrea să-ţi împărtăşesc optimismul, 
oftă Bella. 

— A, dar nu sunt optimist deloc. N-am 
spus că nu vom avea probleme cu zeţii, ci doar 
că necazurile pe care ni le vor crea comportă 
soluţii pe care le cunoaştem şi care trebuie 
căutate în metodele clasice de manipulare a 
religiilor. Pericolele la care mă gândesc eu vin 
mai degrabă din alte părţi. Uită-te la Zuul ăsta. 
O fiinţă capabilă ca, în numai câţiva ani, să-şi 
altereze alcătuirea şi fiziologia atât de mult încât 
din ditamai elefantul să obţină caracatiţa asta 
de uscat e una care ne poate rezerva multe 
surprize, care ne poate face rău fără să ne dăm 
seama. Trebuie să verificăm viruşii ăştia prin 
care comunică şi comandă lucrătorii. Trebuie să 
ne asigurăm că sunt inofensivi pentru noi. Au de 
asemenea mari dificultăţi în a înţelege cum se 
face că unii oameni trebuie omorâţi şi alţii nu. Şi 
aici vom avea de muncit... 

— Una peste alta însă, trebuie să înţeleg 
că eşti încrezător în soluţia pe care ar putea-o 
reprezenta pentru înlocuirea Lumilor Agricole? 
întrebă Bella cu speranţă. 

— Amel, Amel, am fost de acord şi pe 
vremea când abia dacă-i cunoşteam, darămite 
acum. Nu-ţi mai face atâtea griji. O să fie bine! 
Acum hai că trebuie să mă duc până acasă. Mă 
întorc mai pe seară, fiindcă mi-am permis să 
anunţ un fel de banchet pe care-l dai în cinstea 
reîntoarcerii tale în Klemplant. 


— Şi chiar nu ai nici o îndoială? 

Fargo zăbovi puţin şi apoi izbucni în râs. 

— Cât mi-ai lipsit! Cât de mult depind de 
acei oameni care mă cunosc cu adevărat... M-ai 
prins! Este ceva ce nu înţeleg. 

— Ce anume? se înfioră Bella. 

— Mi-ai spus că pe Z deveniseră de multă 
vreme specia dominantă şi că ocupaseră fiecare 
colţişor care îi putea susţine. Teoretic, din acel 
moment, nu ar mai fi avut de ce să-şi dorească 
să se înmulțească. Şi totuşi Zuul mi-a vorbit de 
un fel de blestem al numerelor... 

— Da, şi mie mi-a pomenit ceva 
asemănător, îl aprobă Bella. 

— Exact, dădu din cap Fargo. Dar lucrul 
acesta nu e posibil decât dacă ar fi avut 
informaţii că există şi alte planete capabile să îi 
susţină. De unde să ştie însă o civilizaţie atât de 
înapoiată tehnologic şi ştiinţific că Universul e 
plin de planete care pot fi colonizate? Le-ai spus 
tu? 

— Nu! negă Bella hotărât. Când am vorbit 
prima dată cu ei, păreau ca suferă enorm din 
cauză că nu se pot desprinde de planeta lor. 

— Ei vezi, aici e problema! De unde ştia 
Dumnezeul lor că mai există şi alte locuri care 
pot să îi adăpostească? Undeva, povestea asta a 
genezei zeţilor şchioapătă, dar nu mi dau încă 
exact seama unde. Există o fărâmă de 
competiţie, deşi ei neagă asta, dar deocamdată 
nu pot să pun degetul pe ea. Nu-ţi bate însă 
capul, Amel. Cred că avem măcar încă două 
decenii înainte de a ne preocupa serios de 


chestia asta. Hai mai bine să petrecem. Mă duc 
să mă pregătesc. 

Bărbatul dispăru, legănându-se şi lăsând 
în urma lui la fel de multe întrebări ca şi atunci 
când venise. Bella ajunsese la aproape toate 
concluziile lui Fargo încă de pe Z, dar 
avertismentul lui N'Gai Loon îi stăruia încă în 
minte. Simţea că şi el şi Fargo pierdeau ceva din 
vedere, aşa după cum îi avertizase şi N'Gai 
Loon. 

Reveni cu ochii la raportul militarului. În 
ultima sa parte, era de-a dreptul entuziast şi 
pronostica un răstimp de maximum şase luni 
până când întreaga planetă Alterna avea să 
revină la potenţialul agricol de dinaintea celei 
de-a Doua însămânţări. Se chinui să se convingă 
că fie măcar şi pentru vestea aceea şi tot merită 
să fie mulţumit. Cu toate asta însă, fericirea 
întârzia să-i lumineze mintea. 


"Aprecierea pentru lucrurile vechi e 
rafinament dar şi precauţie. Poate de aceea n- 
am văzut niciodată un om rafinat urlând în timp 
ce atacă nebuneşte de unul singur o întreagă 
armată. Adevărata întrebare e ce-ar face o 
armată de oameni rafinaţi văzând că îi atacă un 
nebun. Răspunzând la această întrebare o să 
înţelegeţi de ce am ales să scriu această carte." 

Oksana Bint Laesia - /ntroaucere în studiul 
Regulamentului canonic 


28. 


AŞA CUM ANTICIPASERĂ QU/NŢII, unitatea 
energetică pe care o adusese N'Gai Loon de pe 
Z se potrivise fără nici o modificare într-un locaş 
al misterioasei nave din caverna de pe Kyrall. 
Imediat ce fusese potrivită acolo, o lumină de 
control clipise prompt, indicând că e gata să reia 
furnizarea energiei în întreaga navă. 

Kasser ţinea mâna deasupra a ceea ce 
părea a fi întrerupătorul general şi ezită. 

— Sunt pe cale să fac acum exact aceeaşi 
greşeală pe care a comis-o Bella, stârnind mânia 
Abației. Chiar avem nevoie de toate astea? 

N'Gai Loon aprobă mut, dar bătrânul 
împărat se aşeză mai comod în scaunul de 
pilotaj. 

— Cine poate şti ce forţă străveche 
suntem pe cale să trezim? Cum spuneam, e 
exact ceea ce a făcut Bella. 

— Şi totuşi, e atât de evident ce urmează 
să descoperim, zise N'Gai Loon. Credeam că am 
stabilit asta. 

Împăratul evită privirea Maestrului 
quinților. De câteva zile, imediat după ce 
aterizase pe planetă, N'Gai Loon continua să 
susţină, cu argumente din ce în ce mai 
închegate, că lumea aceea era prea simpla 


pentru a se fi dezvoltat în mod natural. Rasele 
care coexistau pe Kyrall nu aveau nici o logică, 
ba mai mult, dacă le priveai morfologia, se 
asemănau fiecare dintre ele cu animale de pe 
diferite planete ale galaxiei. La fel de artificiali i 
se păreau Maestrului şi arborii negri. Un fruct al 
cărui suc să conţină exact amestecul de 
proteine, glucide, lipide şi minerale necesar 
vieţii sănătoase a unui om era practic imposibil 
de conceput fără intervenţia unui genetician. 
Echilibrul mental ciudat în care se găseau arborii 
cu animalele şi cu oamenii părea însă unul 
natural, stabilit cu multă vreme în urmă. 

De când Alaana transmisese despre 
inscripţia stranie, care coincidea cu cea de pe 
navă, pe care o descoperiseră quintii în palatul 
din Klemplant, gravată pe placa de oţel unde 
crescuse cristalul letinian din sala tronului, N'Gai 
Loon era convins că Assan Tres era implicat 
cumva în fauna bizară şi fără nici o logică de pe 
Kyrall. 

Bella ezită încă puţin şi apoi, gândindu-se 
la situaţia lui fără ieşire, apăsă cu un gest brusc 
pe buton. Panoul de comandă, iluminarea 
interioară de ambient şi ceea ce părea instalaţia 
de climatizare porniră imediat. Kasser privi în jur 
cu emoție. Era tulburător să constaţi că nu 
trebuia nici măcar să fii pilot ca să-ţi dai seama 
care e utilitatea comenzilor. Kasser lăsă însă 
locul unui quint, care începu să apese frenetic 
pe butoane. 

— Pare să vine din sistemul Alderbaraan. 
A zburat pe pilot automat. Nu cred să fi avut 
echipaj. 


— Poţi să afli când s-a întâmplat asta? 
întrebă N'Gai Loon. 

— Nu prea e clar, zise quintul privind 
concentrat monitorul. Ceasul de referinţă a mai 
funcţionat încă o mie două sute de ani standard 
şi apoi s-a oprit. E oricum mai bătrână... 

— Caută vreo înregistrare. Nu se poate să 
o fi trimis pur şi simplu, fără nici un mesaj, zise 
N'Gai Loon. 

— Ba bine că nu. Probabil că pe vremea 
aia nu exista nici un om pe Kyrall. La ce să fi 
înregistrat un mesaj? se miră Leka Hinnedi, de 
la locul său din spatele habitaclului. 

— Pentru noi, răspunse sec N'Gai Loon. 

Kasser îl privi pe Maestrul guinților şi se 
cufundă într-o tăcere seacă, în timp ce Allin 
Perse continuă să cerceteze comenzile navei. 

— Nu pare să existe nimic care s-o 
împiedice să zboare. Am putea încerca să o 
ridicăm uşor de la sol... 

— Ţi-am spus să cauţi înregistrări, nu să 
decolezi, îl întrerupse cu asprime N'Gai Loon. 

Ca şi cum mustrarea Maestrului său l-ar fi 
făcut să judece mai repede, quintul străbătu iute 
câteva meniuri şi apoi răspunse scurt: 

— Se pare că am găsit ceva. Ultima 
înregistrare din jurnalul de bord aparţine unui 
anume Assan Tres. Vă spune ceva numele ăsta? 

Kasser şi N'Gai Loon se priviră unul pe 
celălalt fără o vorbă, iar împăratul îi făcu semn 
quintului să pornească înregistrarea. 

Din plafonul cabinei de comandă cobori un 
ecran translucid pe care apăru imediat chipul 
unui bătrân cu părul complet alb, cu ochii 


adânciţi în orbite care subliniau un nas 
proeminent.  Buzele foarte groase dădeau 
chipului aceluia un aspect straniu, de batracian. 

"Nu ştiu pentru cine fac înregistrarea asta. 
Se poate să mă cunoaşteţi, dar pentru orice 
eventualitate, trebuie să mă prezint: sunt Assan 
Tres, profesor de biologie aplicată la 
Universitatea din Klemplant. 

Dacă ascultați acest mesaj se poate ca 
viaţa voastră să fie în pericol. Animalele pe care 
le-am creat pentru planeta aceea bizară sunt 
crude şi foarte primejdioase, mai ales fiindcă ele 
nu respectă nici o logică a evoluţiei: distrug 
pentru că aşa sunt programate să o facă. Nu pot 
să ştiu în ce fel vă vor ataca. Eu n-am făcut 
decât să le măresc artificial masa cerebrală, 
pentru a le adapta câmpului generat de o 
ciupercă despre care am înţeles că trăieşte 
acolo. Feriţi-vă şi de apă. Acolo ar trebui să se 
afle deja nişte variante modificate de sepii, 
foarte sensibile la undele cerebrale emise de 
oameni. Nu cred că puteţi fi în siguranţă într-o 
ambarcaţiune uşoară. 

Inainte de a mă blestema pentru că am 
creat ceea ce nu mă îndoiesc că trebuie să fie 
un fel de coşmar ecologic, trebuie însă să aflaţi 
că nu am făcut acest lucru de bună voie. Am 
fost silit de un om al cărui nume nici nu merită 
să-mi amintesc, să pun întreaga mea ştiinţă în 
slujba realizării acelui ecosistem. Această bestie 
cu chip de om a recurs la şantaj pentru a mă 
determina să creez animalele de pe Kyrall şi 
vreau să te asigur, privitorule, că nu am avut de 
ales. Îţi pot spune însă că între nenorocirile şi 


fiarele pe care le-am trimis pe planetă există şi 
o speranţă, una care va însoţi schimbarea 
drastică a ecosistemului. E un fel de bombă cu 
efect întârziat, o capcană care va zădărnici 
planurile mârşave ale torţionarilor mei. Nu pot 
să-ţi spun care este, fiindcă natura ei e atât de 
evidentă încât, dacă nu ai sesizat-o încă, 
înseamnă că nu sunt întrunite condiţiile şi că nu 
s-a manifestat. 

Am să-ţi explic modul simplu în care 
funcţionează lumea asta, pentru a te putea 
apăra: arborii şi animalele trebuie să se afle într- 
un permanent echilibru. Dacă există prea multe 
animale lângă un grup de copaci, atunci acestea 
vor porni să cucerească teritorii noi, care să le 
hrănească. Dacă sunt mai mulţi arbori cu fructe 
decât animale care să le consume, atunci toate 
vietăţile din jur vor ataca, încercând să ia în 
stăpânire copacii. Nu ştiu care va fi nişa pe care 
şi-o vor crea oamenii. Dacă vrei însă să fii în 
siguranţă, caută să te menţii în limita acestui 
echilibru: nu foarte mulţi oameni pentru un sigur 
arbore negru, nu prea mulţi arbori pentru un 
singur om. Atâta vreme cât respecţi regula asta, 
ar trebui să nu fii atacat. 

Închei asigurându-te că nu am nimic de-a 
face cu experimentul monstruos pus la cale de 
acest om, care îşi spune conducător al Frontului 
Adevăratei Biserici. Nu mă interesează aberaţiile 
lui religioase şi nu am fost părtaş la viziunea lui 
stupidă, în care eu unul nu am nici un argument 
pentru a crede. Nu numai că nu sunt convins că 
sentimentul religios poate apărea într-un mediu 
foarte ostil, dar nu văd nici măcar utilitatea 


trezirii unor asemenea simţăminte, aşa cum 
consider şi că manipularea clonelor de pe Lumile 
Agricole este o prostie care se va întoarce la un 
moment dat împotriva noastră. 

Dacă suferi acum, e din cauza Frontului 
Adevăratei Biserici şi a viziunii sale bigote. Să nu 
uiţi asta! Aş fi vrut să-ţi spun mai multe, să te 
învăţ cum să te aperi. Nici măcar eu însă nu pot 
şti cum va evolua ecosistemul pe care l-am sădit 
cu această navă." 

Înregistrarea se încheie brusc, iar ecranul 
se retrase lăsându-i năuci pe cei patru bărbaţi. 

— Tu ai înţeles ceva? întrebă Kasser. 

— Nu sunt sigur, răspunse N'Gai Loon. Ştii 
bine că am bănuit caracterul artificial al 
întregului ecosistem de aici de pe Kyrall, dar... 
nici prin cap nu mi-a trecut că ar putea 
reprezenta un experiment. Cine şi ce voia să 
obţină? 

— Asta ne-a spus destul de clar, zise 
Kasser. Frontul ăla dorea să expună oamenii 
condiţiilor vitrege de pe Kyrall, pentru a trezi în 
ei un sentiment religios. Întrebarea e la ce naiba 
folosea lucrul ăsta? Să fie oare băştinaşii noştri 
urmarea acestui experiment? Că dacă e aşa, tot 
chinul ăsta de cincisprezece secole a fost în 
zadar. Din câte am văzut, nu pot nici măcar să 
înţeleagă ce este religia, darămite s-o mai şi 
aplice. E bizar. 

— Dacă îmi permiteţi..., interveni Allin 
Perse. Poate că lucrurile ar fi mult mai clare 
dacă am şti cine compunea Frontul Adevăratei 
Biserici şi ce intenţii avea? 


Kasser îşi încruntă fruntea şi apoi începu 
să vorbească rar, de parcă şi-ar fi smuls 
cuvintele cu greutate din  străfundurile 
memoriei. 

— Am găsit pe Vechea Terra câteva 
documente. Acolo parcă se vorbea de 
organizaţia asta ca având drept scop 
distrugerea Abației. Da, da, mi-aduc aminte 
acum. Se pare că nebunii aceia susțineau că 
ordinul augustinian vrea să distrugă religia... 

— Dar asta-i o prostie, zise N'Gai Loon. 
Cum adică? Abația a fost timp de secole singurul 
loc din univers unde a mai existat religie. 

— Ei bine, ordinul acela zicea că nu! Din 
câte ştiu eu însă, organizaţia a dispărut pur şi 
simplu la un moment dat. Parcă a fost o trădare 
şi apoi... se opri Kasser vădit încurcat. 

— Există o singură persoană care ne poate 
lămuri... 

Cei patru bărbaţi porniră cu paşi grăbiţi 
spre ascunzătoarea lor. Rămasă din nou fără 
sursa energetică, nava era la fel de tăcută şi de 
rece, părând că pacea ei nu a fost tulburată 
niciodată. 


x k x 


— Frontul Adevăratei Biserici? întrebă 
Abatele cu intenția evidentă de a trage de timp. 
Să văd dacă-mi amintesc ceva. 

— Rade, nu te prosti. Victoria noastră e 
atât de departe, încât nu are sens să faci planuri 
în privința a ceea ce trebuie înfăptuit după ce ne 
vom fi recăpătat puterea, îl certa Kasser. N-are 


sens să ne ascunzi ceea ce ştii, încercând să 
loveşti într-un duşman dispărut de mai bine de 
un mileniu. 

— Da, ai dreptate. De fapt, nu reuşesc să 
păstrez în minte că Abația nu mai există... 

— Exact, îl încurajă Kasser. Deocamdată e 
important să descâlcim iţele lumii ăsteia. 

— Frontul ăla a avut dreptate, interveni 
Maria cu un glas posac. Abația noastră a fost o 
instituţie atât de inteligentă încât nu a realizat 
că tot timpul nu a făcut decât să împlinească 
planul unor oameni care au murit încercând să 
distrugă definitiv toate religiile de pe Vechea 
Terra. Am umplut Universul cu clone ale 
Corpului celor O Mie de Voluntari, şi apoi le-am 
redat şi memoria originală, prin a Doua 
Însămânţare. Ăsta a fost planul Sfântului 
Augustin cel Nou, iar noi l-am împlinit crezând 
că-l ferim pe Dumnezeu de propria nemărginire. 
Timp de secole am crezut că apărăm religia şi, 
de fapt, nu făceam decât să pregătim 
desfiinţarea ei. 

— Şi ce legătură are asta cu Frontul? 
întrebă aspru N'Gai Loon, care evita în 
continuare să se uite la Marii. 

— Se pare că Frontul Adevăratei Biserici s- 
a opus o vreme Abației. Toţi adepţii lui au fost 
însă nimiciţi în urma unui act de trădare, 
completă Abatele. Ştiu asta din arhivele noastre, 
dar şi tu, Kasser, ai descoperit documentele 
acelea care spun acelaşi lucru. 

— Da, acceptă bătrânul împărat. Atunci e 
una din două: ori Assan Tres a creat lumea asta 
înainte de distrugerea Frontului, ori Abația a ucis 


doar adepţii de pe Pământ şi s-a mulţumit să 
creadă că a distrus cu totul mişcarea, ignorând 
la vremea aceea descoperirea Kyrallului. 

— Şi totuşi, protestă Abatele. După 
trădare, nimeni nu a mai auzit de ei. Dacă 
presupunem că ştiau adevărata natură a 
clonelor noastre, e greu de crezut că nu ar fi 
vândut Dinastiei secretul ăsta, pentru a ne 
împiedica să ducem la bun sfârşit planul 
Sfântului Augustin cel Nou. 

— Istoria e plină de mişcări care au murit 
pur şi simplu, fără să reuşească să-şi ducă la 
bun sfârşit menirile măreţe, zise Kasser. 

— Deocamdată, problema noastră e că 
mesajul ăla nu ne ajută cu mai nimic, zise N'Gai 
Loon. De acord, ştim că animalele sunt create 
de Assan Tres. Şi ce-i cu asta? Ştim că planeta 
asta e un fel de experiment, vestigiu al unei 
lupte vechi între o organizaţie misterioasă şi 
Abaţie. Dar cu ce ne ajuta asta să cucerim 
psiacul? 

Nimeni nu se grăbi să răspundă 
întrebărilor Maestrului guinților. După un răgaz 
chinuitor de lung, Mana spuse încetişor: 

— Trebuie să aflăm de unde au venit 
oamenii. 

— Putem presupune că au fost aduşi aici 
tot de Front. 

Scopul îl ştim de la Assan Tres. Ştim şi că 
rezultatul a fost un fiasco. 

— Asta e mai greu de afirmat, murmură 
Abatele. 

— Ce vrei să spui? se miră Kasser. 


— Nimic din ceea ce să nu fi spus deja 
până acum. Este indiscutabil că, în ultima 
vreme, pe Kyrall se produc schimbări. Apariţia 
băiatului ăsta care se mişcă precum un quint, 
încercarea lui de a uni triburile... De ce se 
întâmplă toate astea exact acum? Am putea 
desigur să credem că prezenţa noastră aici 
schimbă felul în care oamenii ăştia au trăit timp 
de sute de ani. Dar, pe de altă parte, noi ştim că 
nu avem nimic de-a face cu transformările prin 
care trec ei. E posibil ca Kyrallul să funcţioneze 
ca o bombă cu efect întârziat, pe care s-o fi 
declanşat trezirea clonelor la adevărata lor 
conştiinţă. 

N'Gai Loon pufni dezaprobator din buze. 

— Hai să fim serioşi! Nu există un 
asemenea mecanism. Nici clonele şi nici voi nu 
aţi intrat în contact cu băştinaşii. Dacă se petrec 
într-adevăr schimbări, dacă apariţia tânărului 
ăsta nu e întâmplătoare, atunci aceste 
evenimente trebuie să fi fost declanşate de cu 
totul altceva, încheie Maestrul pe un ton 
hotărât. 

— Da, N'Gai Loon are dreptate, interveni şi 
Kasser. Trebuie să fi fost altceva, fiindcă e greu 
de crezut că războaiele noastre, purtate la mii 
de ani lumină i-au influenţat în vreun fel pe 
ciudaţii care populează Kyrallul. 

Spre surprinderea tuturor, Maria se ridică 
în picioare şi merse până în spatele scaunului pe 
care stătea Abatele. Îi puse bătrânului mâinile 
pe umeri într-un gest care putea semnifica şi 
prietenie, dar şi încercarea să sară de pe scaun. 


— Rade, e vremea să spunem prietenilor 
noştri că există o asemenea explicaţie... 

Abatele îşi ridică privirea spre Maria, care 
o întâmpină cu o faţă deschisă, caldă. 

— Nu avem ce pierde, Rade. Aşa cum 
chiar tu ai spus cu doar câteva minute în urmă, 
Abația nu mai există, iar oamenii ăştia ne-au 
ascuns şi ne-au apărat preţ de atâta vreme. 

— Ce tot bolboroseşti, femeie? strigă N'Gai 
Loon. 

— Mai foloseşte tu o dată tonul ăsta şi-o să 
intru în istorie ca fiind aceea care a distrus 
întreg Ordinul guinților, şuieră Măria. Taci din 
gură! Nu eşti decât un moşneag ignorant! Te-am 
ascultat vorbind. Pretinzi că eşti părintele celor 
mai temuţi ostaşi din Imperiu. Soldaţii tăi nu 
sunt însă decât nişte păpuşele, pe care orice 
femeie adevărată îi poate juca pe degete. Aţi 
trăit atâţia ani fără să vă daţi seama de asta... 

— Prieteni, interveni Kasser, nu 
momentul... Hai să ascultăm ce are să ne spun 
Radoslav. 

Cu voce egală, Abatele începu să 
povestească despre bănuielile sale. Le spuse şi 
celorlalţi că lansase o sondă de însămânţare şi 
spre Kyrall. 

— Dar n-ar fi trebuit să aibă nici un efect! 
Ele funcționau doar în cazul populațiilor care 
aveau ADN-uri modificate, fiind descendentele 
directe ale clonelor voastre, zise Kasser, care îşi 
revenise cu greu din uluială. 

— Da, acceptă Abatele. Dar experimentele 
care ne-au făcut pe noi să credem asta s-au 
desfăşurat cu multe sute de ani înainte. Cu 


e 
ă 


toate astea, sunt aproape sigur ca nimeni nu a 
expus o femeie însărcinată acţiunii unui 
asemenea virus. In Abaţie nu prea aveam aşa 
ceva... 

— Păi se leagă, vorbi surescitat Kasser. 
Puştiul ăsta care ne intrigă pe noi nu pare să fie 
mai mare de şaptesprezece ani. E posibil să fi 
fost încă în burta mamei sale când a aterizat 
sonda. 

— Da, la concluzia asta am ajuns şi noi. 
Adică eu şi fetele... Se poate ca, fără să vrem, 
să fi trezit în el o personalitate ca aceea din care 
se dezvoltau personajele noastre mesianice. 

Cuvintele Abatelui îi lăsară pe toţi fără 
grai. Simţind însă întrebările lor mute, Radoslav 
continuă: 

— Din câte ştiu eu, trebuie să ne aşteptăm 
ca acest băiat să acţioneze după toate 
principiile Mântuitorilor de pe Planetele Agricole. 
Se va strădui probabil să unească triburile, va 
încerca să instituie ordinea, un sistem de 
conducere, îi va organiza pe ai săi şi e foarte 
posibil să încerce chiar să rezolve pentru 
totdeauna problema animalelor. 

— Şi se va jertfi în final? Ziceai că o să fie 
un fel de Mântuitor, întrebă N'Gai Loon. 

— Pe Lumile Agricole, accidentul care 
ducea la moartea unei asemenea conştiinţe era 
întotdeauna programat. De cele mai multe ori 
era o rază laser, venită de pe orbită. 

— Dar, dacă, presupunând prin absurd că 
el ar muri, probabil că va trezi în mintea alor săi 
un sentiment religios, zise Kasser pe gânduri. Şi 


asta ne aduce de unde am plecat: Frontul ăla şi- 
a atins sau nu scopurile? 

— Ce mai contează? se întrebă cu tristeţe 
Maria. Singurul lucru pe care îl putem face este 
ca, ştiind cam cum judecă băiatul, să încercăm 
să-l determinăm să atace psiacul. E singura 
noastră şansă. 

— Mai ales că nu mai avem foarte mult 
timp, zise preocupat Allin Perse. Alaana mi-a 
comunicat că e foarte posibil să fi fost 
descoperită. 

— Nu-ţi fă griji, zise sigur pe el N'Gai Loon. 
Haideţi că avem treabă, continuă Maestrul, 
adresându-se celor doi quinti. 

— Ce treabă? vru să ştie Kasser. 

— Oi fi eu un bătrân ignorant, neştiutor în 
subtilele arte prin care femeile îi pot distruge pe 
bărbaţi. Ştiu însă o mulţime de lucruri despre 
cum judecă un băiat de şaptesprezece ani. 
Solidaritatea născută pe câmpul de bătălie a 
fost dintotdeauna mai presus decât dragostea 
pentru o femeie. 

— Şi, deci, ce vrei să faci? insistă Kasser. 

— Să mă asigur că între el şi quinții mei se 
va naşte o asemenea solidaritate. Mergem la 
cules de fructe. 


"Unul din motivele pentru care am decis 
ca gândurile mele să fie împărtăşite printr-o 
carte este evidenţa faptului că nu avem aliaţi 
nici măcar în plan teoretic. Nici una din forţele 
acestui univers nu are interesul natural de a se 
uni cu noi, în timp ce vigoarea noastră se stinge 


odată cu îmbătrânirea celor care au luat parte la 
a Doua Insămânţare. Nimeni nu ne poate fi 
prieten. Din acest adevăr nu se poate desprinde 
decât ideea că trebuie să ne creăm aliaţii din 
nimic. Ştiţi însă că nimic nu se naşte din nimic şi 
atunci singura soluţie care ne mai rămâne este 
să ne căutam prietenii şi conducătorii chiar în 
propriul nostru trecut, în noi înşine, cu alte 
cuvinte." 

Oksana Bint Laesia - /ntroaucere în studiul 
Regulamentului canonic 

PENTRU PRIMA DATĂ în viaţă, lui Xtyn îi 
era fiică. Zăbovi preţ de o clipire analizând 
sentimentul ăsta nou. Nu se temea pentru viaţa 
lui, ci mai degrabă simţea o furie oarbă că toate 
planurile sale aveau să se poticnească în ziua 
aceea, în atacul filamentelor de foc. 

Il treziseră  dis-de-dimineaţă strigătele 
alarmate ale femeilor care se întorceau din 
livada de arbori negri. Deşi nu avea prea mulţi 
ani de experienţă, Xtyn îşi dădu seama imediat 
că liniştea din vocea /y nu prevestea nimic bun. 
Ţâşnise din chilia lui şi alergase până în livadă, 
acolo unde se strânseseră câteva sute dintre ai 
lui. Cineva aruncase acolo zeci de fructe ale 
arborilor negri aduse de la copacii sălbatici, din 
podiş. Era o cantitate mult prea mare pentru a 
putea spera că incidentul avea să rămână 
nesesizat de animale. Nimeni nu înţelegea însă 
cine ar fi putut face o asemenea crimă, care 
expunea întreg tribul Omenori unui pericol de 
moarte. Gestul acela nu avea nici un sens, mai 
ales că pilda pe care o oferise Xtyn, ajutându-i 
pe Bratti, fusese bine primită de toate celelalte 
triburi din podiş. 

Tânărul cântărise din priviri fructele şi 
realizase că transportarea lor până în livadă 


fusese o treabă anevoioasă şi primejdioasă, 
care-i expusese furiei animalelor în primul rând 
pe cărăuşi. Cine putea uri într-un asemenea hal 
ceea ce încerca el să înfăptuiască încât să rişte 
atâta? Nici măcar Arrus şi Vartil nu îndrăzniseră 
să spună ceva, să bombăne împotriva lui, aşa 
cum o făceau de obicei. 

Îi atacaseră mai întâi policornii, pe care-i 
respinseseră relativ repede, dar imediat, 
veniseră florile cântătoare, care reuşiseră să 
dezorganizeze randul şi să creeze mici spaţii de 
vibrații ucigaşe chiar pe schelele semisferice. 
Muriseră cel puţin o sută şi cincizeci de 
războinici Omenori înainte ca animalele să fie 
distruse printr-un act de vitejie supremă a lui 
Xtyn, care aplicase tactica victorioasă din 
bătălia de pe randul tribului Bratti. Tânărul 
simţea încă pe mâini atingerea lichidului vâscos 
care ţâşnise când sfârtecase trupurile florilor 
cântătoare. Abia dacă  reuşiseră să se 
organizeze din nou şi să recompună mental 
imaginea dragonului Omenori când randul 
fusese străbătut de două dâre de foc arzător, 
care doborâseră şase luptători. Filamentele de 
foc erau singurele animale de pe Kyrall care nu 
îşi foloseau forţa mentală pentru a ataca. 
Alcătuirea lor le făcea să nu se deosebească 
prea mult de crengile lungi şi drepte ale 
copacilor negri, printre care îşi şi petreceau de 
altfel mai tot timpul. Erau de departe cele mai 
puţin sensibile animale de pe Kyrall, iar faptul că 
atacaseră demonstra că dezechilibrul produs în 
câmpul ciupercii chu de fructele aruncate în 
livada lor fusese unul de proporţii colosale. 


Atunci când atacau, filamentele de foc îşi 
transformau corpul într-un tub imens din care 
proiectau la distanţe incredibile un jet prelung 
dintr-o substanţă vâscoasă care se aprindea în 
contact cu vaporii de apă din aer şi ardea fără 
putinţă de scăpare carnea oricărei fiinţe întâlnite 
în cale. Xtyn se mai luptase o singură dată cu 
asemenea animale, dar bătălia aceea fusese 
scurtă şi se petrecuse mai degrabă cu scop 
educativ, atunci când Preotul din acele vremuri 
îi dusese pe câţiva dintre ei să vadă filamentele 
de foc. 

In doar câteva minute, deveni clar că 
randul era ţinta unui foc concentric de 
asemenea jeturi de flăcări iar imaginea mentală 
a dragonului Omenori se estompa fiindcă 
rămăseseră prea puţini pentru a da fiinţă 
viziunii. Xtyn îşi extinsese mintea încercând să 
suplinească dispariţia multora dintre ai săi, dar, 
chiar şi aşa, fiindcă atacul nu era unul produs 
prin alterarea realităţii cu ajutorul forţei minţii, 
acţiunea tribului era lipsită de eficacitate. Abia 
dacă uciseseră două animale. Teama lui Xtyn se 
declanşase atunci când constatase că, chiar şi 
atunci când se mişca cu viteza maximă de care 
era în stare, nu era capabil să atingă şi să 
omoare fiinţele acelea care, pe distanţe scurte, 
reuşeau să se mişte mai repede decât el. Mantia 
sa avusese nevoie de tot sprijinul minţii sale 
pentru a nu se aprinde în contact cu coada unui 
jet de foc, iar urmărirea filamentului fusese o 
imensă pierdere de timp. Xtyn reuşise să ucidă 
fiinţa aceea ciudată, dar realizase că, în lipsa lui, 


războinicii Omenori din rand suferiseră pierderi 
serioase. 

Sondă cu disperare vocea /y, dar acolo se 
auzeau numai gemete şi urlete de groază şi 
nimeni nu părea să aibă vreo soluţie. Pe Xtyn 
aproape că îl durea absenţa Alaanei din mintea 
lui. Ar fi avut nevoie de sfaturile ei sau, şi mai 
bine, de ajutorul ei. 

Aproape că renunţase la ideea de a mai 
lupta când un zgomot ciudat îi atrase atenţia, 
intrigându-l atât de mult încât părăsi transa de 
luptă. Filamentele de foc păreau atacate la 
rândul lor de o forţă infinit superioară, care le 
luase prin surprindere şi le ucidea una câte una. 
Adaptându-se cu greu, ochii lui Xtyn începură să 
perceapă două siluete care se mişcau cu o 
viteză incredibilă şi din al căror corp ţâşneau din 
când în când raze strălucitoare, care omorau 
filamentele. Bătălia aceea se desfăşura atât de 
repede încât Xtyn abia dacă-şi dădu seama cine 
anume îi sărise în ajutor. Victoria, care veni 
foarte repede, dezorientându-l pe tânăr, era 
prea tristă pentru a mai bucura pe cineva. 
Războinicii Omenori erau atât de istoviţi, încât 
nu-şi dădeau seama că învinseseră, iar aceia 
care mai făceau încă priză cu realitatea se 
străduiau să ajute sutele de răniţi. 

Xtyn privi şi el dimensiunile dezastrului. 
Cel puţin o treime dintre luptătorii tribului său 
căzuseră. Era clar că dacă în acel moment ar 
mai fi atacat cineva, tribul Omenori ar fi devenit 
istorie. Strângându-şi mantia şi impunându-şi 
cele cinci cute protocolare pe umărul stâng, 
Xtyn porni spre grupul de străini care se vedea 


deja în depărtare. Pe măsură ce se apropiau, 
două dintre siluete îi părură cunoscute lui Xtyn. 
Erau cei doi bătrâni cu care vorbise în grotă, în 
urmă cu câteva zile. Lângă ei însă se mai 
vedeau şi doi bărbaţi în floarea vârstei, două 
femei şi încă un bătrân. În urma lor mai veneau 
câţiva oameni, indiscutabil servitori de-ai 
primilor. Xtyn se grăbi să le iasă în întâmpinare 
departe de sat. 

— Ce doriţi de la noi? Prezenţa voastră aici 
ne pune pe toţi în pericol! se răsti Xtyn. 

— N-aş zice, zâmbi Kasser. Deocamdată 
oamenii mei tocmai te-au salvat pe tine şi pe ai 
tăi de la moarte. 

Tânărul resimţi în plin lovitura şi tăcu 
încurcat. 

— V-am mai spus. Nu vă vom apăra, se 
încăpăţână Xtyn. 

— Ce mi-ai mai spus? reluă Kasser. 
Singurul lucru de care îmi aduc aminte e că m-ai 
rugat să o întreb pe Alaana cine eşti cu 
adevărat. Aşa am făcut, iar ea mi-a răspuns că 
eşti un om cu totul deosebit, care crezi că toate 
fiinţele umane ar trebui să se unească împotriva 
animalelor de pe Kyrall, până la înfrângerea lor 
finală şi transformarea planetei ăsteia într-un loc 
mai primitor, în care tinerii să nu mai fie 
condamnaţi încă înainte de a se naşte. Aşa mi-a 
răspuns Alaana. 

— Şi aţi venit să mă ajutaţi? zise Xtyn, 
evitând privirea limpede a bătrânului împărat. 

— Nicidecum. Am făcut ceea ce era 
necesar pentru ca triburile noastre să se 
unească. Suntem gata să împărţim cu voi 


cunoştinţele şi capacitatea noastră de a lupta, 
care, după cum vezi nu e chiar de neglijat şi 
cred că vă va prinde bine în următorii ani. 

Xtyn îşi mută greutatea de pe un picior pe 
altul şi observă cum mişcarea aceea îi făcu pe 
cei doi bărbaţi cu înfăţişare războinică să ia o 
poziţie din care era clar că pot ataca oricând. 

— Nu ştiu dacă şi ceilalţi vor fi de acord. 
Felul nostru de viaţă e atât de diferit de... 

— De ceea ce crezi tu că suntem noi, 
continuă Kasser cu blândeţe. Nu te grăbi să ne 
judeci. Nu ştii cine suntem. Ai răbdare. 

— Chiar dacă eu vă voi accepta, ceilalţi 
vor încerca să vă jertfească. 

— De ce? Oricum în livada voastră sunt 
acum prea mulţi arbori negri. Veţi fi atacați până 
când vă vor nimici. Vă putem fi de folos. 

— Nu ăsta e motivul pentru care am venit 
la voi, spuse brusc Abatele. Vrem să ne unim cu 
voi, aşa cum ne-a spus Alaana că predici tu... 

— "Predic"? întrebă nedumerit Xtyn. 

— Încerci să îi convingi pe ai tăi. Noi 
suntem de acord că viaţa pământească trebuie 
orânduită după reguli care să aibă în vedere 
faptul că nu trăim decât o singură dată, că 
trebuie să lăsăm mărturii ale trecerii noastre 
prin viaţă şi să facem în aşa fel încât cei ce ne 
vor urma să-şi aducă aminte de noi. 

Xtyn îl privi lung pe Abate şi, după un 
timp, îl întrebă: 

— Cuvintele astea sunt pline de 
înţelepciune. 

— Nu sunt cuvintele mele, răspunse 
Radoslav. Ele aparţin unui om în care noi 


credem cu toţii şi a trăit în urmă cu multe milenii 
pe Vechea Terra. 

— Cu toate astea, şovăi Xtyn, trebuie să 
mă sfătuiesc cu ceilalţi. S-ar putea ca ei să nu 
dorească... În plus, se răzgândi Xtyn, nu sunt 
sigur că nu plănuiţi, totuşi, să ne convingeţi să 
vă ajutăm în lupta cu cei din psiac. 

— Nici nu încercăm să ascundem asta, 
vorbi calm Kasser. Numai că lucrul ăsta va veni 
în timp, după ce încrederea dintre noi va ajunge 
atât de mare, încât să ne putem considera cu 
adevărat aliaţi. 

— Vorbiţi de încredere şi oamenii aceia ai 
tăi îmi vânează fiecare mişcare. Parcă sunt 
pregătiţi să sară asupra mea. 

N'Gai Loon râse uşor. 

— Minunat! 

— Ce vrea să spună? îl întrebă Xtyn pe 
Kasser. 

— Nu ştiu. Maestrul poate vorbi pentru 
sine şi, crede-mă, o face foarte bine. Cred că a 
apreciat inocenţa ta. 

— larăşi foloseşti cuvinte pe care nu le 
înţeleg. 

— E încântat de cât eşti de necunoscător... 

Într-un gest amplu, care îi învolbură 
mantia, Xtyn aruncă în aer, în faţa sa cele 
cincisprezece pumnale rituale şi apoi le făcu să 
plutească uşor în jurul sau. 

— Un copil neştiutor poate să rănească 
uşor pe cei imprudenţi, rânji tânărul. 

— Excepţional, aplaudă N'Gai Loon. 

— Vorbeşte! îi porunci Xtyn. De ce îţi baţi 
joc de mine? 


— Copile, rosti Maestrul amuzat. Am văzut 
vreo doisprezece quinti în întreaga mea 
existenţă, poate mai mulţi decât oricare Maestru 
înaintea mea. Tuturor le lipsea însă viziunea şi 
temperamentul. Poate că li se frângeau în 
timpul antrenamentelor. Singurul care mai 
păstrase câte ceva din mândria prostească dar 
atât de spectaculoasă a războinicilor din 
vechime a fost Rimio de Vassur. Tu însă eşti 
perfect! 

— Şi ce e de râs în asta? întrebă Xtyn, 
care făcu pumnalele să se încrucişeze în faţa lui, 
într-o gardă impenetrabilă. 

— Elevii mei te pot ucide înainte să-ţi dai 
seama de ceea ce ţi se întâmplă, înainte chiar 
ca tu să intenţionezi să ne faci vreun rău. 
Apreciem desigur învăţăturile tale, precum şi 
abilităţile incontestabile de care dai dovada cu 
jucăriile alea dar, crede-mă, pentru noi, trufia ta 
nu poate fi luată mai în serios decât mersul 
bălăngănit al unui bebeluş căruia i se pare că 
aleargă. Nu fi nesăbuit, încheie calm N'Gai Loon. 

— Chiar că nu vă înţeleg, spuse Xtyn fără 
să lase pumnalele. Vreţi să ne unim, dar începeţi 
prin a mă jigni... 

— Nu te jignim, băiete. Eşti ceea ce eşti. 
Un învățăcel promiţător. Noi nu te jignim, dorim 
să te educăm, ceea ce e cu totul altceva, urmă 
N'Gai Loon. 

— Rămâne să vedem cine e profesorul, 
răcni Xtyn, lansând cele cincisprezece pumnale 
şi pornind cât de repede se simţea în stare spre 
N'Gai Loon. 


Spre marea lui uimire însă, în faţa 
bătrânului apăruse ca de nicăieri unul dintre cei 
doi soldaţi cu figuri crunte. Mai repede decât 
putu Xtyn să reacționeze, acesta bară calea a 
trei pumnale, folosind o lamă strălucitoare care 
părea că îi este prinsă cumva de braţ. Înainte 
chiar ca tânărul să-şi dea seama ce se întâmplă, 
lama aceea ciudată se extinse iar vârful ei se 
opri pe pielea gâtului său. Xtyn se strădui din 
răsputeri să nu se înfigă singur în arma 
războinicului şi rămase împietrit, în timp ce 
urechile sale percepură ropotul de metal strivit 
de metal, stârnit probabil de celălalt soldat care 
îi respingea lamele. Tânărul făcu doi paşi înapoi, 
se aruncă la pământ, se rostogoli de două ori şi 
ţâşni în picioare, dar pumnul unuia dintre 
atacatori se afla deja exact în locul în care 
ajunse pieptul sau. Lovitura năprasnică îl lăsă pe 
Xtyn fără suflare, îl întoarse şi-l proiectă înspre 
celălalt adversar. Tânărul văzu cu groază cum 
începe să cadă spre lama întinsă a celuilalt şi 
încercă să-şi oprească picajul cu forţa gândului. 
Era însă prea târziu şi, pentru a doua oară în 
acea zi, îl cuprinse o senzaţie stranie de 
zădărnicie. Simţi în piept tăişul lamei şi, în 
fracțiunea infinitesimală de secundă în care 
căzu, se întrebă daca moartea putea fi atât de 
puţin dureroasă, fiindcă nu simţea metalul 
făcându-şi loc în trupul său. Apoi soldatul îşi 
trase mâna, lăsându-l să cadă pe burtă, în praf, 
şi îi puse cizma grea pe ceafa, strivindu-i chipul 
de pământ. 

— Nu mişca, puişor, râse Leka Hinnedi. 


— Pun pariu că iarăşi ai făcut scamatoria 
aceea cu lama. [i-am spus de atâtea ori că e 
prea periculos... Ei, dar îmi bat gura de pomană, 
rosti amuzat N'Gai Loon. 

Cu faţa înfiptă în ţărână, Xtyn realiză că 
soldatul îşi retrăsese lama exact cu viteza cu 
care el căzuse, făcându-l doar să simtă 
atingerea ei rece pe piele. Cu un efort 
supraomenesc, se smulse de sub cizma celuilalt 
şi se ridică anevoie. Inainte să apuce să spună 
ceva, bătrânul, pe care ceilalţi îl numiseră 
Maestru, i se adresă pe un ton calm: 

— Armele pe care le-ai văzut sunt un 
secret bine păstrat. De obicei, oamenii care le 
văd în acţiune nu mai apucă să povestească 
despre ele, fiindcă pot lesne să-şi dea seama de 
ascunzişul lor. Priveşte demonstrația de 
adineaori ca pe un semn de încredere. 

— Şi ca pe o lecție pe care nimeni din 
tribul nostru nu ţi-ar fi putut-o oferi, se auzi din 
spate vocea lui Arrus, care se apropiase pe 
nesimţite. Cinstiți oaspeţi, vă poftim în 
adăpostul nostru şi suntem pregătiţi să 
împărtăşim cu voi şi binele şi răul pe care ni l-ar 
putea aduce această unire. Xtyn, preotul nostru, 
e încă tânăr, iar trufia nu-l lasă să accepte că, în 
lipsa voastră, acum am fi fost cu toţii cenuşă. 
Veniţi cu noi! Întrevăd multe feluri în care ne 
puteţi ajuta. 

Fără o vorbă, Xtyn întinse şi el mâna spre 
satul lor, într-o invitaţie mută. 

Grupul străinilor fu primit cu îndoială. În 
vocea /y erau numeroase  glasurile care 
plângeau pericolul pe care această ceată de 


pribegi îl atrăgea asupra tribului Omenori. 
Curând însă, ele se domoliră şi cedară locul 
admiraţiei. 

Împreună cu cei doi quinti, Xtyn începu să 
alerge în podiş, aruncând cât mai departe 
fructele negre care atrăseseră atacul animalelor. 

Kasser şi oamenii lui folosiră un sintetizor 
minuscul pentru obţinerea unei răşini care făcea 
minuni în repararea randului, în timp ce Abatele 
şi Mariile se dovediră extrem de eficienţi în 
tratarea celor cu arsuri. Primiră cu toţii mantii 
shu şi, câtăva vreme, tribul Omenori se amuză 
privind cutele total necuviincioase pe care le 
făceau veşmintele pe trupul Mariilor. 

Singurul care se ţinea departe era N'Gai 
Loon, care îl urmărea pe Arrus cum tratează 
minţile vătămate de atacurile de mai devreme. 
La un moment dat lucrul acesta deveni atât de 
evident încât Făurarul se îndreptă spre Maestru 
şi-l întrebă direct: 

— De ce te uiţi atât de insistent la mine? 

— Mă întrebam ce faci, răspunsă simplu 
N'Gai Loon. 

Folosind cuvinte simple, Făurarul îi explică 
cum încearcă să restabilească minţile celor pe 
care lupta în rand îi făcea să înnebunească 
pentru scurtă vreme. 

— De ce le sunt afectate minţile? dori să 
ştie N'Gai Loon. 

— E o chestiune pe care nu am înţeles-o 
niciodată, nici eu şi nici strămoşii mei Făurari. 
Aşezându-ne în rand, reuşim să modificăm 
lumea, ca şi cum dragonul pe care ni-l imaginăm 
ar exista cu adevărat. Dacă privirile sale de foc 


se îndreaptă asupra unui policorn de pildă, 
acesta explodează. Pe de altă parte însă, dacă 
dragonul nostru e atacat de o altă reprezentare 
mentală, atunci cei care participă la formarea 
porțiunii atacate au mari probleme în a-şi păstra 
mintea întreagă. 

— Dar când am venit noi, eraţi atacați de 
nişte lighioane care scuipau foc. 

— Da, aprobă Arrus. Numai că înainte 
fuseseră florile cântătoare, care au trimis asupra 
dragonului nostru proiectile imaginare, bile 
imense în care văzduhul tremură atât de 
puternic încât pur şi simplu lichefiază oasele şi 
carnea. 

— Bine, dar am văzut câţiva oameni care 
chiar acuză simptomele astea. Uite, de pildă, 
femeia aceea căreia îi atârnă mâna. Aia n-a fost 
o închipuire, n-a fost un atac mental, vorbi cu 
însufleţire N'Gai Loon. 

— Nu, florile cântătoare sunt cele mai 
perfide animale de pe-aici. Ele reuşesc să atace 
deopotrivă şi dragonul nostru, dar şi pe cei care- 
| compun. E tare greu să te lupţi cu ele. 

— Totuşi nu înţeleg... 

— Nici noi nu înţelegem prea multe, îl 
întrerupse Arrus. Pe Kyrall lucrurile sunt însă 
simple. Există cinci feluri de vietăţi pe uscat, 
cinci triburi şi felul cum trebuie să te comporţi 
atunci când te întâlneşti cu ele e cunoscut 
demult în cele mai mici detalii. De altfel, singura 
dată când lucrurile nu au decurs aşa cum ni le 
amintim dintotdeauna a fost când viziunea lui 
Xtyn a prins în capcană toate vietăţile, 


permițându-i apoi să le ucidă. Se pare însă că nu 
a fost de ajuns. 

N'Gai Loon ceru mai multe amănunte, iar 
Arrus i le oferi cu plăcere, povestindu-i despre 
vârtejul imens a cărui forţă mentală fusese atât 
de mare încât animalele se apropiaseră prea 
mult de oameni. 

— Şi totuşi, cum repari minţile alor tăi? 

— Ţi-am zis, îi cunosc demult. Pentru 
mine, minţile lor sunt precum o cavernă cu 
multe camere, fiecare săpată într-un alt fel de 
rocă. 

— Pătrunzi în mintea lor? 

— Nu ştiu exact ce fac, dar se pare că, 
dacă-mi imaginez lucrul ăsta, sunt în stare să le 
modific mintea şi să îi însănătoşesc. De fiecare 
dată când cuprind mintea unui semen încercând 
să-mi imaginez că e o peşteră imensă, ea îmi 
apare la fel. Nu poţi ajunge Făurar fără să te 
descurci perfect în mai bine de o mie de astfel 
de caverne. O dată ajuns înăuntru, cutreier 
încăperile şi elimin un morman de pietre, 
eliberez o încăpere în care s-a prăbuşit tavanul, 
uneori refac o cameră în întregime, alteori astup 
fisuri... Nu pot spune exact ce se întâmplă cu 
adevărat în creierul oamenilor, dar mie mi- 
ajunge că folosind reprezentarea asta sunt în 
stare să-i vindec. 

Arrus îşi ridică ochii din pământ şi văzu că 
chipul lui N'Gai Loon trăda o surescitare intensă. 
— S-a întâmplat ceva? A 

— Nu ştiu, asta urmează să aflăm. iți pot 
spune doar că şi ceea ce fac eu seamănă foarte 
mult cu felul în care îţi îngrijeşti bolnavii. 


Arrus se încruntă şi, imediat, N'Gai Loon 
simţi o nelinişte ciudată, o senzaţia aproape 
fizică, bizară, care părea să sugereze că 
interiorul minţii sale devenise brusc mai mic. 

— Mă minţi! Nu cred că eşti capabil să 
pătrunzi în mintea cuiva. De altfel m-ar fi şi 
mirat ca aşa ceva să fie posibil şi în afara 
Kyrallului. 

Fără să rostească o vorbă, N'Gai Loon îşi 
ridică spre faţa celuilalt mâinile descărnate. De 
sub unghiile lungi ţâşniră spre Făurar zece lame 
ca nişte şerpi micuţi care se bifurcară şi apoi 
începură să se ramifice din ce în ce mai mult 
până când capetele lor aproape că nu se mai 
puteau zări, fiindcă deveniseră de sute de ori 
mai subţiri decât un fir de păr. Fără un cuvânt, 
N'Gai Loon se ridică şi-şi înfipse lamele acelea 
care păreau extrem de fragile în peretele dur de 
granit. Metalul pătrunse fără nici o greutate, de 
parcă ar fi fost străbătut un fruct negru. 

— Îţi dai seama că e mai simplu să operezi 
prin craniul unui om. 

— Şi cu metoda asta barbară tămăduieşti 
pe-ai tăi? 

— Nu, prietene. Cu metoda asta barbară 
reuşesc ca, în ani lungi de antrenamente şi 
operaţii, să transform mintea unor oameni în 
aşa fel încât să devină cei mai temuţi soldaţi ai 
Universului. 

— Vrei să spui că înfigi metalul ăla în 
ţeasta lor şi nu mor? 

— Da. La vârf, firele sunt atât de subţiri 
încât pătrund în mod natural, printre celule. 

— Celule? 


— N-are importanţă, zâmbi N'Gai Loon 
uşor amuzat. Cu multă răbdare, reuşesc să-i fac 
să se mişte mai repede decât poate percepe 
ochiul uman... 

— Şi cine te-a învăţat asta? în cazul meu e 
simplu. Făurarul este întotdeauna fiul mai mare 
al celuilalt Făurar... Dar pe tine cine te-a ales? 

— Un alt Maestru... 

Arrus îl privi neîncrezător. 

— De ce am impresia că nu istoriseşti 
toate astea chiar în fiecare zi? 

— Fiindcă lucrurile stau exact aşa. Istoria 
ordinului nostru nu consemnează vreun străin 
de Quintarat care să fi ştiut cum anume sunt 
antrenați quinții. 

— Şi atunci de ce mi le-ai zis tocmai mie? 
Fiindcă eşti conştient că nu pot pleca de pe 
Kyrall? Sau poate plănuieşti să mă omori? 

N'Gai Loon clătină încetişor din cap. 

— In nici un caz... Ce-ai spune daca ţi-aş 
zice că, de fiecare dată când bisturiele mele 
operează în mintea unui quint, aşa cum se 
numesc elevii mei, îmi imaginez un castel 
imens, cu multe camere, în care croiesc holuri, 
astup uşi, lipesc fisuri şi... da... refac o cameră în 
întregime după un plan pe care îl am în minte? 
Ce-ai zice dacă ţi-aş spune că am deprins toate 
astea de la Maestrul dinaintea mea? 

Arrus trase adânc aer în piept. 

— AŞ spune că, pe căi nebănuite, 
profesiunile noastre par să fi avut cândva o 
legătură. Se poate să avem aceiaşi strămoşi. 

N'Gai Loon prinse mâna celuilalt şi o 
strânse cu putere. 


— Asta mi-e limpede de aproape o 
săptămână deja. Intrebarea la care va trebui să 
mă ajuţi să răspundem, prietene, este: "Cum se 
face că am uitat unii de alţii?" 


"Am fi de-a dreptul naivi ca, ştiind toate 
cele pe care le ştim, să ignorăm rolul întâmplării 
în desfăşurarea evenimentelor." 

Oksana Bint Laesia - /ntroducere în studiul 
Regulamentului canonic 


30. 


— NU-ŢI E FRICĂ? îl întrebă Oksana pe 
Johansson, care îşi pregătea cu atenţie 
buzunarele şi aparatele indicatoare ale 
costumului de zbor. 

— Pentru mine? Deloc. Ceea ce ai tu aici 
de făcut mă îngrijorează. 

După ce zeţii şi armatele lui Bella, al căror 
număr creştea în fiecare zi, distruseseră mai 
bine de douăzeci de garnizoane ale clonelor, 
organizarea lor se prăbuşise şi mai mulţi lideri îi 
ceruseră lui Durdrin să conducă din nou o forţă 
de atac în măsură să recucerească Klemplantul. 
La început, acesta refuzase, motivând că dacă 
nici ei nu respectau Regulamentul, atunci era de 
aşteptat ca nimeni să nu-l ia în serios. 
Insistenţele fuseseră însă atât de mari, încât 
câţiva Johanssoni ajunseseră să-l întrebe ce 
anume se ascunde în spatele refuzului său de a 
conduce atacul. Durdrin nu-şi putea permite 
luxul unor asemenea îndoieli şi se hotărâse să 
dea o lovitură dublă. Avea să conducă atacul 
împotriva  Klemplantului şi, într-un moment 
prielnic, vroia să facă saltul hiperspaţial până în 
preajma planetei Praxtor, unde să se alăture lui 
Barna şi celorlalţi voluntari care erau gata să 
plece dincolo de graniţele universului cunoscut, 


în încercarea de a-l regăsi pe Sfântul Augustin 
cel Nou. 

Şestov fusese cel care ticluise planul, şi 
asta era evident, fiindcă el dădea destul de 
puţină atenţie acţiunilor pe care trebuia să le 
întreprindă Oksana în psiac. Misiunea ei era să 
menţină controlul asupra psiacului cât mai 
multă vreme şi apoi să-l distrugă, plecând la 
rândul ei spre locul de întâlnire de lângă Praxtor. 

Erau conştienţi că încercarea lor avea 
multe puncte slabe, iar Durdrin se temea cel 
mai tare de zilele pe care Oksana trebuia să le 
petreacă singură în psiac. Nu-şi făceau iluzii că 
planul evadării lor ar fi putut rămâne secret prea 
multă vreme şi era de aşteptat ca operatorii să 
se opună distrugerii psiacului. 

— Ai încredere. Eu sunt convinsă că mă 
voi putea descurca, zâmbi stins femeia. Ţii 
minte ce ne-a spus mama? E mai greu să 
construieşti ceva. De distrus... 

Ca întotdeauna când Oksana făcea apel la 
amintirile lor comune, Durdrin se simţi învăluit 
de sentimente contradictorii. 

— E important să nu te îndoieşti că 
încercăm să facem un lucru bun, că urmăm 
singura cale care ne asigură supraviețuirea. Ar fi 
fost desigur mai bine să fim mai mulţi, să 
salvăm milioane dintre ai noştri. 

Multă vreme înainte de a-şi definitiva 
planul, Oksana şi Durdrin meditaseră asupra 
moralității gestului lor. Din miliardele de clone 
ale galaxiei, ei doreau să salveze mai puţin de o 
sută. Durdrin spusese că, în fond, încercarea lor 
de a recrea patrimoniul genetic iniţial al celor O 


Mie de Voluntari însemna de fapt salvarea 
tuturor clonelor. Într-un târziu acceptase şi 
Oksana punctul acela de vedere, nu fără a 
sublinia însă cât de grăitor e faptul că tot ceea 
ce contează din ceea ce reprezintă ei e racla cu 
mostre genetice. 

Johansson o sărută lung pe buze şi se urcă 
în nava în care Şestov era pregătit să decoleze. 
Oksana nu avea nevoie să fie cu el pentru a şti 
că urma să se uite printr-un hublou până ce 
psiacul va fi devenit un punct minuscul, decupat 
în imensul ocean al Kyrallului. 

Femeia se trânti îmbrăcată în patul din 
camera pe care o împărţise cu Durdrin, şi se 
lăsă preţ de câteva momente pradă îndoielilor. 
Era convinsă că distrugerea psiacului ar fi 
reprezentat o pierdere nu numai pentru oamenii 
împăratului, ci şi pentru întreaga rasă umană. 
Reconstruirea unei structuri similare şi, mai ales, 
descoperirea unor noi operatori avea să dureze 
ceva vreme, îndeajuns pentru ca ea şi ceilalţi să- 
şi piardă urma. 

Oksana zâmbi acestui gând. Nu era pentru 
prima dată când pleca să se ascundă. In fapt, 
întreaga ei viaţa fusese doar o înşiruire de 
minciuni şi planuri menite a camufla secretul ei 
cel mai de preţ. Ca întotdeauna când se simţea 
deprimată sau înfricoşată, era pe punctul să se 
întrebe dacă amintirile din vremea primilor ani 
ai adolescenţei merită să se transforme într-un 
asemenea proiect de viaţă. Răspunsul acestei 
îndoieli nu prea mai conta însă, de vreme ce 
cursul acţiunilor fusese deja stabilit. lar Maestrul 
fusese, fără îndoială, cel mai înţelept om pe care 


îl întâlnise vreodată, genul de fiinţă al cărei 
echilibru interior se  răsfrângea şi asupra 
celorlalţi, punând lucrurile în ordine şi iradiind 
siguranţă şi stabilitate. Oare ce-ar fi zis clonele 
dacă ar fi ştiut care era sursa meditaţiilor ei 
despre caracterul efemer al civilizaţiei lor, 
despre smerenia pe care trebuiau să o aibă în 
faţa unei istorii atât de năvalnice încât îi ridicase 
din somnul care coborâse peste ei pe Vechea 
Terra, cu multe milenii în urmă? 

Se ridică hotărâtă să rezolve cea mai 
urgentă dintre problemele pe care trebuia să le 
ducă la bun sfârşit odată ce Durdrin plecase. 
Femeia aceea, Alaana, care era, fără îndoială, 
iscoada pe care Durdrin o căutase zadarnic 
atâta vreme în psiac, reprezenta probabil 
singura ei şansă de a transmite un mesaj despre 
destinaţia pe care urmau să o aibă clonele din 
Arcă. 

Zâmbi unui gând tainic. Nici măcar faţă de 
ea însăşi nu era în stare să accepte că, de fapt, 
tânjea după o apreciere a incredibilei loialităţi 
de care dăduse dovadă în toţi aceşti ani, 
expunându-se de nenumărate ori. Numai 
dragostea pe care i-o purta Durdrin îl 
împiedicase pe acesta să înţeleagă ceea ce se 
petrecuse cu adevărat în timpul excursiei lor pe 
mare, de pildă, şi mai ales în Templul de pe 
Laesia. Avea mare nevoie ca toate aceste 
pericole, ca toate renunţările care îi marcaseră 
tinereţea să capete, măcar şi pentru o clipă, 
aprecierea Maestrului. Ştia că nu avea să aibe o 
şansă mai bună. 


Nu era însă numai nevoia de a se simţi 
lăudată pentru eforturile sale, ci mai exista şi 
necesitatea unui sfat în luarea celei mai 
importante decizii din viaţa ei. Istoria se apropia 
de o răspântie, iar ea ar fi putut să-l urmeze pe 
Durdrin, căutând căi pentru ca, în cazul în care 
clonele izbândesc, să încerce să ducă mai 
departe ceea ce o învățase Maestrul, dar, la fel 
de bine, putea să se desprindă de clone şi să-şi 
ia un loc în... Trebuia să recunoască faptul că nu 
era prea sigură care urma să fie locul ei în 
univers, dacă Maestrul ar fi decis ca ea să nu-l 
urmeze pe Durdrin. Porni hotărât spre aripa 
operatorilor. 

Trecu de cele doua uşi ermetice, păzite de 
soldaţi, şi se îndreptă cu paşi mari spre camera 
Alaanei. Deşi era conştientă că femeia ar fi 
putut să fie în timpul serviciului, în psiac, decise 
să încerce întâi să o întâlnească în odaia mică în 
care vorbiseră şi prima oară. Ezită câteva clipe 
când trecu printre doi bărbaţi cu priviri rătăcite 
care se băteau ca nişte copii, chiuind şi înjurând, 
dar care se opriră pentru a-i permite să treacă. 
După numai câţiva paşi trebui pur şi simplu să 
sară peste un bărbat destul de tânăr care 
poseda sălbatic o femeie care ar fi putut să-i fie 
bunică şi care îl încuraja strigând cuvinte al 
căror înţeles deplin Oksana îl putea doar 
presupune. 

Ciocăâni scurt şi intră fără să aştepte 
răspuns. Abia când închise şi o văzu pe Alaana 
îmbrăcată protocolar şi stând într-o poziţie 
rigidă pe un scaun, realiză că femeia o aştepta. 


Întoarse fulgerător capul în stânga şi în dreapta 
în căutarea vreunui atacator. 

— Nu te speria. Violenţa fizică e ultima 
dintre opţiunile mele. De altfel, uită-te la mine. 
Ce-aş putea să-ţi fac? 

Oksana se surprinse dându-i ascultare şi 
analizându-i corpul uscăţiv, pe care vârsta îşi 
pusese pe deplin amprenta. Probabil că şi în 
tinereţe femeia fusese mult mai firavă ca ea... 

— Ştiu de ce-ai venit, rosti într-un târziu 
Alaana. 

— Adevărat? întrebă Oksana, încercând ca 
speranţa pe care o simţea înfiripându-se să nu i 
se citească în voce. 

— Vrei să mă omori. Am auzit că Durdrin a 
plecat, iar tu vrei să rezolvi problema pe care 
crezi că o reprezint eu. 

Sprâncenele Alaanei se apropiară 
imperceptibil. 

— Şi de ce aş vrea să te omor? Cea mai 
logică soluţie este să te silesc să colaborezi cu 
noi, să-ţi trădezi stăpânii. 

— Nu ai cum să faci aşa ceva. 

— Te  înşeli, zâmbi Oksana. Unul din 
motivele pentru care noi am dezmembrat 
Imperiul vostru milenar în doar câţiva ani este 
lipsa noastră de sensibilitate la canoanele pe 
care voi le consideraţi că definesc umanitatea. 
Metodele noastre de tortură sunt mai aprige 
decât îţi poţi imagina. 

— Nu ai de unde să ştii ce îmi pot eu 
imagina, zâmbi calm Alaana. În plus, faci 
greşeala fundamentală din care nu pot scăpa 
majoritatea  conştiinţelor imature. Trufia te 


împiedică să pricepi adevăratul sens al vorbelor, 
spuse Alaana fără să-şi ridice privirea din podea. 

— Asta ce vrea să însemne? şuieră 
cealaltă femeie. 

— Nu asculţi, nu pricepi sau nu vrei. Ţi-am 
spus că violenţa fizică e ultima dintre opţiunile 
mele. Asta nu înseamnă însă că sunt 
neajutorată. 

Oksana simţea că discuţia alunecă pe o 
pantă nedorită, încercă să zâmbească şi spuse: 

— Şi tu faci aceeaşi greşeală. Nu te 
îndoieşti că ştii care-mi sunt motivele. 

— Ceea ce spun şi ceea ce ştiu sunt lucruri 
pe care tu nu le poţi judeca, îi întoarse zâmbetul 
Alaana. 

Femeile tăcură o vreme după care, 
luându-şi inima în dinţi, Oksana întrebă: 

— Am vreun motiv să te ucid? Eşti într- 
adevăr iscoada quinților? 

— Şi dacă aş fi? Ce-ai face atunci? 

Oksana şovăi pe punctul de a i se 
destăinui femeii aceleia despre care nu ştia mai 
nimic. Se răzgândi în ultimul moment şi încercă 
să tragă de timp. 

— Am mai făcut greşeala asta o dată. 
Aceea de a încerca să-mi imaginez ce-ar fi 
dacă... Pe vremea aceea eram Johansson. 

Alaana îşi duse mâna la gură într-un gest 
involuntar. 

A — „da, ăsta e unul din secretele mele. 
Impărtăşesc două memorii. Una este a unui 
bărbat. 


— Ceruri înalte! Şi când s-a petrecut asta? 
Vreau să zic, câţi ani aveai când în tine s-au 
trezit amintirile unui bărbat în toată legea? 

— Şaisprezece, spuse sec Oksana. 

Alaana îşi duse iarăşi mâna la gură, 
privind-o intens pe cealaltă femeie. 

— Ziceai de o greşeală, rosti ea într-un 
târziu. 

— Da. Pe vremea când eram Johansson, 
am încercat să-mi imaginez cum ar fi dacă eu şi 
ai mei am reuşi să desprindem lumea de toate 
prostiile care-i împărțeau pe oameni în creştini, 
musulmani, evrei... Am crezut că, dacă ştergem 
lerusalimul de pe faţa Pământului, vom schimba 
cursul istoriei. N-am reuşit s-o facem şi, parcă 
pentru a-şi bate joc de noi, istoria ne-a readus la 
viaţă într-un timp în care oamenii uitaseră 
oricum de religie. lar timpul ăsta nu arată deloc 
aşa cum mi-aş fi dorit pe vremea când eram 
Johansson pe Vechea Terra. Ba chiar aş spune 
că e infinit mai duşmănos şi mai rece. De atunci, 
iau lucrurile unul câte unul. Aşa cum fac şi când 
îţi spun că nu pot şti ce aş hotărî dacă ai fi într- 
adevăr iscoada quinților. 

— Ti-am mai spus, rosti calm Alaana. Nu 
ştiu unde sunt quintii. Cel pe care îl serveam eu 
a murit în Abaţie. Ceilalţi patru operatori au 
participat şi ei probabil la moartea quintilor lor, 
fiindcă s-au dus dintre noi acum câţiva ani, 
având cu toţii minţile rătăcite. 

— Şi tu? Tu de ce nu ai înnebunit? 

— Nu ştiu. Dar nu-mi poţi face o vină din 
asta. Poate că am fost mai tare, poate că a 
contat cum a murit quintul meu... Cine ştie? 


Oksana se desprinse de lângă uşă şi se 
aşeza pe patul simplu, perfect aranjat, 
sprijinindu-şi coatele pe genunchi. 

— Ai avut dreptate. Am venit să te omor, 
zise ea ridicându-şi brusc privirea spre Alaana. 

— Am întotdeauna dreptate când e vorba 
să judec minţile omeneşti. În general, ştiu ce e 
în ele fiindcă pot privi nestingherită la gândurile 
cui îmi place. 

Mai repede decât putu să vadă Alaana, 
Oksana sări de pe pat, răsturnă scaunul, o ridică 
ţinând-o cu braţul stâng şi punându-i sub bărbie 
lama unui pumnal scurt pe care-l ţinea în mâna 
dreaptă. 

— Nu cred că te voi putea ţine mai mult 
de cincisprezece secunde. Dacă eşti într-adevăr 
ceea ce cred eu că eşti, vei şti să scapi din 
situaţia asta. Dacă nu, atunci secretul meu nu 
trebuie să mai fie aflat de nimeni şi vei sfârşi 
prin a cădea în cuțitul ăsta, rosti repede Oksana. 

Abia dacă apucă să-ţi tragă răsuflarea că 
îşi simţi capul gata să explodeze. Din 
străfundurile minţii ei se ridica o imagine 
atotcuprinzătoare, care deveni în scurt timp atât 
de pregnantă încât doar cu greu mai putea fi 
deosebită de realitate. Îşi simţea doar braţul 
stâng tremurând spasmodic. 

În faţa ochilor i se perindau valuri 
nesfârşite dintr-o materie vâscoasă verde în 
care înota ţinându-şi în mâini capul, care nu mai 
era legat de corp. Mirosul şi gustul lichidului 
erau atât de scârboase încât abia dacă reuşea 
să-şi cumpănească propria ţeastă, pe care o 
ţinea în palma stângă. Curgerea era însă din ce 


în ce mai rapidă şi Oksana văzu că se îndreaptă 
spre o genune de carne roşie care pulsa 
bolnăvicios. Râul de fiere în care se zbătea 
părea că se varsă în ceva care... nu... nu putea fi 
adevărat. Oksana urlă din toate puterile. 

Se trezi întinsă pe pat şi înainte de a 
deschide ochii simţi pe frunte atingerea delicată 
a unei mâini care avea însă pielea aspră... 

— Aş fi putut să te omor, copilă. Ai fost 
nesăbuită. 

Oksana preferă să ţină ochii închişi. 

— Nu-ţi fie frică. Am văzut ce eşti. Ai o 
minte superbă, trebuie doar să înveţi care-ţi 
sunt adevăratele puteri şi mai ales care îţi e 
locul în universul ăsta. 

— Înseamnă că nu m-am înşelat, murmură 
Oksana. Eşti într-adevăr în contact cu ei. 

— N-am spus asta. Am pătruns adânc în 
mintea ta şi am văzut semnele. Nu ştiu cum ai 
ajuns aşa, dar pentru mine e evident ca creierul 
tău e acela al unui quint imperial. Ştiu asta 
pentru că am mai văzut cum arată o asemenea 
minte. 

Oksana se ridică constatând cu uimire că 
nu simţea nici o durere sau vreo altă senzaţie 
care să-i amintească de viziunea grotescă pe 
care Alaana i-o impusese cu atâta forţă. 

— Du-te! Acum e şi mai periculos să fim 
văzute împreună. Dumnezeule, cine şi-ar fi 
imaginat că Oksana Bint Laesia e în fapt quint 
imperial?! Du-te, hai du-te! 

— O să iei legătura cu ei? O să-i întrebi ce 
trebuie să fac? 

Alaana oftă din rărunchi. 


— Întreabă-te cum de am ştiut că vei 
leşina când te voi scufunda într-un râu de fiere 
izvorât din pântecele propriei tale mame. 

Oksana înghiţi cu greu saliva pe care o 
simţi brusc amară. 

— Vezi? continuă Alaana. Ştiu mai bine 
decât tine care-ţi sunt întrebările şi crede-mă că 
voi încerca să le aflu răspuns. Până atunci însă, 
e foarte important să nu ne vadă nimeni 
împreună. Du-te! 


x kK x 


Alaana nu-şi amintea să fi fost vreodată 
mai furioasă. Fusese cât pe ce să cadă în 
pumnalul Oksanei în momentul în care aceasta 
leşinase şi, când se adunase de jos, era ferm 
hotărâtă să răsucească mintea adversarei ei 
până când nimeni să nu mai poată obține detalii 
despre ceea ce se întâmplase în camera aceea. 
Tocmai se pregătea însă să-i aplice lovitura de 
graţie, când, pătrunzând adânc în mintea 
celeilalte, realiză într-un colţ al conştientei, 
umbrit de vălul roşu al furiei, un amănunt: 
Oksana se mişcase prea repede. Aproape că nici 
nu o văzuse. 

Se calmase puţin şi începuse să analizeze 
viziunea prin care mintea ei modela contactul cu 
celălalt creier. Ca şi în cazul lui Xtyn, preferase 
să-şi imagineze că mintea celeilalte e un castel 
prin care se poate plimba în voie. Privind mai 
atent, deosebi arhitecturi familiare, odăi şi 
tainiţe pe care le ştia aproape pe de rost. li 
trebuiră câteva minute bune, în care sondase în 


toate felurile mintea Oksanei, pentru a accepta 
evidenţa. Avea în faţa ei un quint imperial 
format după toate regulile Maestrului N'Gai 
Loon. Nu-şi putea explica în ce fel ajunsese un 
quint să fie ideologul fundamentaliştilor dintre 
clone, dar nu avea sens să nege realitatea. 
Inţelese imediat şi de ce reuşise atât de uşor să 
pătrundă între gândurile femeii. Mintea guintului 
era formată, ea având până şi canalul căruia în 
mod normal ar fi trebuit să i se ataşeze un 
operator personal în psiac. 

Verificase cu înfrigurare încheietura mâinii 
stângi a Oksanei. Lama de accun, care ar fi 
trebuit să fie acolo, lipsea însă şi asta o 
aruncase din nou pradă îndoielilor. Intrase din 
nou în mintea celeilalte şi se convinsese încă o 
dată. Era în faţa celui mai mare mister pe care îl 
văzuse vreodată. 

Pradă unei furii atotstăpânitoare, Alaana 
se întinse pe pat şi, graţie puterii extraordinare 
a minţii ei, începu să cutreiere Kyrallul. Era ca şi 
cum s-ar fi plimbat noaptea printr-o pajişte plină 
cu licurici, fiecare luminiţă fiind o conştiinţă. Cea 
a lui Xtyn strălucea de departe cel mai tare şi 
Alaana se hotări să caute în jurul ei. Deosebi şi 
licărul stins, de un verde delicat, al arborilor 
aceia ciudaţi cu care se hrăneau băştinaşii şi 
care păreau să aibă şi ei un câmp mental 
rudimentar şi inexplicabil, luminile identice ale 
tovarăşilor lui Xtyn, strălucirea celor doi quinti... 
Ah, da, asta era ceva nou! Ţinându-şi ochii încă 
închişi, Alaana se încruntă şi urlă de-a dreptul în 
mintea lui N'Gai Loon: 


Ce-ai gândit când mi-ai ascuns atâta 
vreme prezența unui quint în psiac? 

Femeia alesese din nou viziunea în care 
mintea ei era un dragon cu voce tunătoare, care 
făcea să tremure până şi cele mai intime 
resorturi ale gândirii celuilalt. Alaana percepu o 
lumină ciudată, care o uimi, fiindcă ştia că ea 
corespunde de cele mai multe ori încântării. 

— Deci aşa trebuie să fie, auzi ea gândul 
Maestrului. 

Ce anume? tună din nou Alaana. 

— Să vorbeşti cu un operator! E ca şi cum 
ai fi aici. 

Lasă prostiile! Spune-mi cum de-ai avut 
nesăbuinţa... 

— Femeie, chiar dacă poţi intra în mintea 
mea, asta nu înseamnă că ţi se dă voie să mite 
adresezi! 

Să mi se dea voie? Asta-i bună! 
Șaptesprezece ani! Atâta vreme m-am expus! 
Aş fi putut fi executată oricând, dacă ar fi existat 
chiar şi cea mai mică bănuială că te servesc pe 
tine şi pe quinţii tăi. Asta ca să nu mai vorbesc 
că, dacă aş fi vrut cu adevărat, aş fi intrat în 
istorie ca femeia care a distrus definitiv dinastia 
Boszt. 

— Şi de ce te-ai supărat? 

Fiindcă era să-ți omor cel de-al cincilea 
quint! 

Edificiul care era mintea lui N'Gai Loon 
aproape că se nărui. Alaana simţi surpriză, 
încântare, frică, surescitare şi chiar fericire, 
toate în cote destul de mari pentru un om de 
vârsta lui N'Gai Loon. 


Mintea bătrânul Maestru avea un fel de a 
povesti pe care Alaana nu îl mai întâlnise la 
nimeni. Deşi era prima dată când intra în 
contact telepatic cu cineva, fiindcă mintea lui nu 
putuse fi contactată pe vremea când se afla pe 
Z, N'Gai Loon se descurca admirabil cu 
naraţiunea aceea. Evenimentele se succedau de 
parcă ea ar fi asistat la derularea unui film, fiind 
deopotrivă spectator şi operator al aparatului de 
proiecţie. 

Imaginile arătau un N'Gai Loon ceva mai 
tânăr, furişându-se pe o Planetă Agricolă. 
Intenţiile sale erau nu numai evidente, ci şi 
logice. Dacă ar fi reuşit să identifice pe una din 
Planetele Agricole un individ apt de a deveni 
quint, atunci efortul gigantic de selecţie ar fi 
devenit cu mult mai simplu. În ciuda numărului 
mare de indivizi, Lumile Agricole aveau o 
varietate genetică relativ redusă şi o cercetarea 
genealogică simplă l-ar fi adus pe N'Gai Loon în 
postura de a alege exact pe cele mai nimerite 
dintre clone pentru a deveni quinti imperiali. 

Quintaratului îi era din ce în ce mai greu 
să găsească exemplare umane cu calităţile 
psihice şi somatice necesare începerii 
antrenamentului de quint. Lumile Agricole 
păstrau însă vigoarea unor genomuri mai vechi. 
Găsirea pe una din ele a unui candidat potrivit 
însemna că, în caz de nevoie, pe oricare altă 
Planetă Agricolă exista cel puţin un individ cu 
caracteristici optime pentru a fi recrutat. În 
acest fel, pregătirea unui quint nou ar fi durat 
doar câteva luni şi s-ar fi mărginit la 


antrenamente, evitându-se etapa chinuitoare a 
căutărilor unui exemplar uman potrivit. 

Lumile Agricole erau însă ocrotite de cele 
mai severe legi confederative şi imperiale. 
Aterizarea pe una din ele şi, implicit, contactul 
cu băştinaşii erau pedepsite cu moartea, fiindcă 
riscau să compromită delicatul program religios 
al Abației. Maestrul guinților riscase însă şi 
aterizase pe Laesia, camuflându-şi nava pe 
fundul unui fluviu şi deghizându-se în păstor. 
Observase apoi preţ de câteva săptămâni 
oamenii din jur până când o văzuse pe Oksana 
răpunând, înarmată doar cu un cuţit, două 
animale de pradă, fiecare de trei ori mai mare 
decât ea. Fusese atât de uimit de curajul şi 
abilitatea fetei încât nici nu băgase de seamă că 
animalele omorâte fuseseră de fapt atrase de 
turma lui. Reuşise să o ademenească pe fată 
destul de uşor, promiţându-i câţiva pui din 
turma sa de animale bizare, de la care localnicii 
obțineau mai toate produsele care făceau 
obiectul manipulării lor religioase. 

Prima dintre operaţiile laborioase prin care 
N'Gai Loon modifica creierul candidaţilor săi 
fusese o reuşită perfectă. Mintea fetei părea să 
fie clădită încă de la început pe structura care se 
cerea unui quint. Reflexele sale erau 
extraordinare, iar căile neuronale avea tendinţa 
permanentă de a fi scurtcircuitate. N'Gai Loon 
terminase transformarea fizică a creierului fetei 
în doar câteva săptămâni şi apoi plecase. Ştia 
din experienţă că nu e bine să tulburi un quint în 
momentul în care îşi descoperă abilităţile de 
mişcare. Plecase de pe Laesia convins că 


descoperise o cale simplă de a-şi recruta quintii 
şi cu gândul să se întoarcă după optsprezece 
luni. Nimeni nu ştiuse de încercarea asta şi, din 
păcate, odată cu cea de-a Doua însămânţare, 
pierduse contactul cu fata. Sperase însă mereu 
că Oksana avea să-şi urmeze calea şi să se 
întoarcă la el cândva. Deşi nu  intuise 
evenimentele dramatice ale celei de a Doua 
Însămânţări, N'Gai Loon îşi povăţuise eleva ca, 
în cazul în care erau în imposibilitatea de a 
comunica, ea să facă în aşa fel încât să ajungă 
într-un loc cât mai important. Pe povaţa aceasta 
se bazaseră şaptesprezece ani de speranţe care 
se dovediseră până la urmă întemeiate. 

N'Gai Loon era extrem de bucuros să afle 
că munca sa, motivul ascuns pentru care 
refuzase în toţi aceşti ani să pregătească un alt 
quint, nu fusese în zadar şi că beneficia de o 
asemenea iscoadă. 

Stii ce-ai merita? Ştii ce-ai merita, bătrân 
nesăbuit, repetă Alaana, dându-i fiori lui N'Gai 
Loon. Ar trebui să te scopesc chiar acum, sau ar 
trebui să-ți retez măduva spinării, să te 
transform într-o legumă. 

— De ce spui asta? gândi sincer mirat 
N'Gai Loon. _ 

Fiindcă eşti egoist precum toți bărbații. In 
mintea asta şubredă a ta nu încăpeţi decât tu şi 
prețiosul tău ordin. Ştii ce i-ai făcut? 

— Da. Am transformat-o într-unul din cele 
mai excepţionale exemplare umane care au trăit 
vreodată. 

Ba nu! Ai transformat-o într-una dintre 
cele mai nefericite ființe care a existat vreodată! 


Indiferent ce va fi fost ceea ce i-ai făcut în 
creier, modificările astea au dus la trezirea a 
două conştiinţe în mintea ei. Nici nu vreau să 
mă gândesc cum e să te pomeneşti că îţi împărți 
mintea şi sufletul cu un soldat grosolan şi cu o 
femeie  blazată, când, cu doar câteva ore 
înainte, ai fost o copilă inocentă, la vârsta 
iubirilor platonice. 

— Ai timp de sentimentalisme ieftine, 
gândi N'Gai Loon cu nepăsare. Crezi că-i pasă 
cuiva ce simţim cu adevărat? Ce importanţă mai 
are astăzi ce a simţit Bella când a constatat că a 
făcut o prostie imensă provocând Abația? Te 
înşeli. Spune-mi mai bine cum ţi-ai dat seama că 
e quint. Nu are lamă de accun... 

Fu rândul Alaanei să povestească despre 
percepţia ei asupra minţilor celor din jur. li 
spuse că învățase să-şi imagineze gândirea 
celorlalţi ca fiind un imens palat şi că, cu 
siguranţă, viziunea asta ajunsese în timp să 
modeleze exact mintea cuiva. li povestise 
despre anii lungi în care, deznădăjduită că nu-l 
putea iubi omeneşte pe Rim, hoinărise prin 
mintea lui, care-i devenise la fel de familiară ca 
şi o clădire imensă pe care ar fi cutreierat-o fără 
încetare. Puțin lipsise însă ca asemănarea 
izbitoare dintre mintea Oksanei şi cea a lui Rim 
să treacă neobservate. 

Alaana simţi o căldură pe care o cunoştea 
bine şi se grăbi să se retragă din mintea 
bătrânului Maestru înainte ca neîncrederea pe 
care o anticipase să prindă contur. Extenuată, 
adormi imediat. 


x kK x 


— Va trebui să hotărâm nişte chestiuni 
importante în privinţa Alaanei, le zise imediat 
N'Gai Loon quintilor. Tocmai a pătruns în mintea 
mea şi mi-a dat poate cea mai bună veste cu 
putinţă. Simt însă că nu-mi spune tot adevărul. 
Nu ştiu ce anume, dar cu siguranţă are ceva de 
ascuns. 

— E greu de crezut, domnule, că ne putem 
ascunde ceva unul altuia în timpul contactului 
telepatic, clătină din cap neîncrezător Leka 
Hinnedi. 

— Niciodată să nu subestimezi mintea 
unei femei. Fiindcă rişti să ignori lucruri 
splendide, ascunse în cotloane în care noi 
bărbaţii suntem obişnuiţi să nu căutăm 
niciodată. 


“johanssonii mă acuză că vreau să ne 
retragem, să renunţăm la ceea ce ni s-a oferit. 
Nimic mai fals. Părerea mea e că nici măcar nu 
am câştigat ceea ce ni se pare a fi puterea 
galactică şi de aceea o retragere nu e un act de 
laşitate, ci o acţiune logică şi necesară. Ştiu că 
paragraful acesta poate însemna condamnarea 
mea, dar accept sentinţa asta cu fruntea sus. 
Dacă nu vedeţi noima celor scrise de mine, 
oricum situaţia e mult prea disperată pentru ca 
destinul meu să mai conteze în vreun fel." 

Oksana Bint Laesia - /ntroaucere în studiul 
Regulamentului canonic 

— SIRE, SUNTEM ÎNTR-UN IMPAS TOTAL. 
Noi nu mai avem pe orbită decât o singură 
escadrilă de piloți zeţi, în timp ce ei nu mai au 
forțe terestre, dar nici ţinte de lovit. Ar trebui să 
ne aşteptăm să atace adăpostul... 

— Mă îndoiesc, clătină Bella din cap 
privindu-l fix pe Leka Hinnedi. 

Quintul realiză că împăratul era încă sub 
impresia morţii brutale a profesorului său, 
Aristan Fargo, ucis chiar de prima salvă lansată 
de infanteria clonelor, care desantase fulgerător 
pe Tengys şi se aruncase într-un atac sălbatic 
asupra Klemplantului. 

Bella însuşi fusese salvat de Allin Perse, 
care intuise imediat proporţiile atacului şi îşi 
dusese împăratul într-un adăpost sigur, săpat 
sub palatul imperial. Din postul de comandă 
instalat cu multe secole la aproape un kilometru 
sub suprafaţa planetei, Bella văzuse eroismul 
zeţilor, cărora părea să nu le pese de dispariţia 
lor fizică. Clonele  intuiseră că o singură 
încărcătură laser nu îi poate afecta şi de aceea 
puseseră la punct un dispozitiv de o simplitate 
răpitoare: legaseră împreună două puşti de asalt 
şi obţinuseră o armă ceva mai grea, dar care 
putea răpune un zet la a patra salvă. 


Bella retrăise pentru câteva ore 
experienţe cu care sperase sa nu se mai 
întâlnească,  contemplând simplitatea şi 
ferocitatea cu care luptau urmaşii clonelor de pe 
Lumile Agricole. Nu riscau inutil, dar lupta părea 
că le induce un fel de stare iraţională, care le 
împingea mereu spre muchia prăpastiei. Acte 
eroice individuale, coroborate cu o înţelegere 
profundă a felului cel mai eficace de a produce 
maximum de distrugeri folosind minimum de 
mijloace, îi făcea pe aceşti soldaţi, readuşi de 
undeva din negurile istoriei terrane, un adversar 
cu care armatele imperiale regulate nu se 
puteau lupta de la egal la egal. 

Corpul de gardă, reasamblat rapid fie din 
oameni experimentați dar prea bătrâni pentru a 
lupta, fie din tineri care nu mai participaseră 
niciodată la o bătălie adevărată, fusese 
spulberat imediat şi, dacă n-ar fi fost încercarea 
disperată a guinților de a distruge avangarda 
clonelor, probabil că soldaţii ar fi fost masacrați 
în doar câteva minute. 

În luptă se aruncaseră însă imediat zeţii, 
care reuşiseră o vreme să îi ţină pe oameni la 
distanţă de reşedinţa regală. Schimburile de 
focuri se stabilizaseră şi Bella aproape că putea 
distinge liniile de conflict. Se grăbi să spună 
quinților că oamenii păreau că luptă aşa cum 
fuseseră obişnuiţi demult, pe Pământ. Leka 
Hinnedi tocmai îşi exprima îndoiala când 
camerele de luat vederi se vaporizară, lăsând 
monitoarele din adăpost fără nici un fel de 
semnal despre ceea ce se petrecea afară. 
Transmisia se restabilise abia peste un minut, 


după ce trecuse pe imaginile furnizate de un 
satelit. La vederea peisajului, Bella aproape că 
înnebunise de furie. Clonele profitaseră că zeţii 
nu reuşeau să înainteze şi puseseră dispozitive 
automate care să mimeze prezenţa lor. Se 
retrăseseră apoi foarte operativ şi lansaseră un 
bombardament  termonuclear. Tot ceea ce 
fusese Klemplantul şi cei aproape un miliard de 
locuitori ai săi devenise acum o ruină vitrificată. 
Imaginile panoramaseră îndelung pe sutele de 
mii de kilometri pătraţi pe care se întinsese cea 
mai mare aglomeraţie urbană a Galaxiei şi 
semnele de viaţă erau foarte plăpânde. La fel se 
întâmplase şi cu noul oraş al zeţilor, care nu 
lăsase nici măcar cel mai mic semn că existase 
vreodată. 

Între timp, pe orbită, clonele aleseseră o 
cu totul altă strategie. Ingrămădiseră atâtea 
nave de atac încât zeţii, deşi erau evident mult 
mai mobili decât adversarii lor umani, nu 
reuşeau să se ferească de tirul concentrat. Deşi 
bătălia de pe orbită durase ceva mai mult decât 
cea de la sol, până la urmă zeţii trebuiseră să se 
recunoască învinşi şi aterizaseră foarte aproape 
de intrarea în adăpostul imperial. 

Cuprinse de euforia victoriei, clonele 
încercaseră să atace şi intrarea în buncărul în 
care se afla Bella. Quintii şi zeţii făcură însă 
minuni şi, după ce pierduseră mai bine de două 
mii de combatanți, clonele se retrăseseră pe 
orbită, de unde îşi  planificau probabil 
următoarea lovitură. 

— Ne-au atras în capcană, asta au făcut. 
În mod deliberat au slăbit apărarea 


Klemplantului. lar noi l-am ascultat pe Zuul şi 
ne-am năpustit chiar în ambuscada lor, se 
tângui Bella. 

— Nu împărtăşesc întru totul viziunea 
asta, Sire, tuşi politicos Leka Hinnedi. Cred că 
pur şi simplu au învăţat să se lupte cu noi. Era 
de aşteptat... 

— Da, acum o să-mi spui că N'Gai Loon m- 
a prevenit. 

— Nu, Sire, nu mi-aş permite. Datoria mea 
este să vă apăr, indiferent de deciziile pe care 
le-aţi lua. Judecată din acest punct de vedere, 
conduita mea de azi mă mulţumeşte pe deplin. 

Bella sări în picioare şi se proţăpi în faţa 
quintului său, a cărui statură impresionantă 
făcea ca întreaga scenă să aibă un aer uşor 
caraghios. 

— Dar dacă nu ai fi atât de disciplinat şi de 
respectuos, atunci ce ai avea de zis? 

Hinnedi şovăi câteva clipe apoi rosti 
simplu: 

— Cred că a fost o greşeală să-l lăsaţi pe 
Zuul să plece cu celelalte două mătci. Şi la sol, 
dar mai ales în spaţiu, ne-au înfrânt fiindcă au 
fost mai mulţi. Dar asta nu se va putea întâmpla 
mereu, fiindcă şi resursele lor sunt limitate. Şi, 
dacă e să merg cu presupunerile şi mai departe, 
aş putea spune că şi ei ştiu lucrul ăsta... 

— Mda, bombăni Bella. Dar, vezi tu, 
decizia de a-i lăsa pe Zuul şi pe mătcile alea să 
plece nu a fost tocmai una la care să mă fi putut 
împotrivi. Nici nu puteam să explic 
extratereştrilor elemente de teorie militară şi 


nici nu cred că aş fi găsit alte argumente care 
să-i oprească. 

Heyyn Tars intră în camera de control 
arborând un zâmbet triumfător. 

— Patru sute douăzeci şi doi de ani putem 
trăi cu rezervele pe care le avem aici. 

Bella îl privi uimit. 

— Şi de ce eşti aşa de bucuros? Ce motive 
avem să ne bucurăm că am schimbat o 
închisoare cu alta?... 

Tars  tăcu brusc  sesizând mânia 
împăratului: 

— Îmi permit să vă atrag atenţia, Sire, că 
situaţia noastră nu e nici pe departe atât de 
delicată ca pe Z. Avem aliaţi puternici... 

— Da, da! îl întrerupse din nou Bella. Aliați 
care vor fi distruşi de îndată ce reintră pe orbita 
Tengysului. Şi, în plus, cine ştie când vor decide 
zeţii şi soldaţii noştri să se întoarcă. Ah, numai 
dacă am fi avut un singur operator! 

Exclamaţia lui Bella conţinea un reproş 
voalat. În atacul asupra palatului imperial 
pieriseră şi cei doi operatori care reuşiseră să 
reia contactul cu Alaana, în încercarea de a 
reface o reţea minimală de comunicaţii. Bella 
strigase de câteva ori la guinţii săi, certându-i 
fiindcă nu reuşiseră să împiedice moartea 
operatorilor. Nici Leka Hinnedi şi nici Heyyn Tars 
nu protestaseră, deşi era evident că acuzaţiile 
împăratului erau nedrepte, de vreme ce singura 
lor preocupare fusese să-l salveze pe el din 
calea infanteriei dezlănţuite a clonelor. 

— Măcar femeia aia, Alaana, dacă v-ar 
contacta mai repede! Quinţții păstrară tăcerea. 


Fuseseră nevoiţi să îi descrie în amănunt felul în 
care reuşeau să comunice mental cu Alaana, dar 
asta nu făcuse decât să îl supere şi mai tare pe 
Bella, care aflase că trebuia să aştepte ca 
Alaana să-i contacteze. 

— Spune-mi cum simţi, începu el deodată 
privindu-i fix pe Hinnedi. Te doare capul? Simţi o 
furnicătură, îţi urlă o voce în cap sau poate ţi se 
aprinde o lumină? 

— E mai degrabă ca şi cum aş citi un text, 
Sire, răspunse calm guintul. Dar asta numai 
fiindcă nu am reuşit niciodată să fiu la înălţimea 
colegilor mei. 

— Cum adică? se miră Bella. 

— Şi Allin şi mai ales Heyyn primesc 
mesajul ca şi cum ar urmări o imagine filmată. 
In felul acesta se pot transmite mult mai multe... 

— Nu asta te-am întrebat. Ştiu bine cum 
îşi transmit operatorii semnalele. Spune-mi mai 
bine cum simţi când vrea să intre în contact cu 
tine! 

Quintul îşi permise un surâs. 

— Alaana e destul de brutală. Vreau să 
spun că nu obişnuieşte să ne prevină sau să ne 
ceară voie. Demult, pe vremea când ne-a găsit 
pe Z, ne-a spus că nu poate risca proceduri mai 
delicate de contact. Pentru mine sirena unei 
barje de minereu de pe Laesia... 

— lar pe mine mă face să percep mediul 
înconjurător de parcă aş fi în spaţiul gol, 
completă Heyyn Tars. 

— Ciudată mai e şi femeia asta, bombăni 
Bella. 


Quinţii se priviră fără vorbe. Discutaseră 
îndelung ce semnificaţie putea avea faptul că 
simbolurile la care recurgea Alaana pentru a le 
atrage atenţia că se află în contact psi cu ei 
reprezentau cele mai intime motive de groază, 
care coincideau de cele mai multe ori cu 
momentele cele mai dificile din viaţa lor. Allin 
Perse fusese gata să se înece sub o barjă de 
minereu pe Laesia, în timp ce Heyyn Tars 
orbitase de trei ori în jurul planetei Z până a fi 
recuperat de o navetă de salvare. N'Gai Loon 
era de părere că Alaana nu folosea în mod 
deliberat aceste simboluri, ci apăsa mai degrabă 
pe o pârghie despre care nu ştia ce are la 
celălalt capăt. 

— Şi acum? Nu te simţi cumva ca şi cum ai 
pluti în spaţiul liber? întrebă brusc Bella. 

— Deloc, murmură Heyyn Tars, care părea 
că luase în serios întrebarea împăratului şi se 
concentrase asupra  percepţiilor sale de 
moment. 

— Sire, cred că ar trebui să ştiţi că, ultima 
dată când am comunicat cu ea, poziţia şi 
acoperirea Alaanei erau amenințate serios. 

— Păi nu am de ce să mă mir, pufni Bella. 
La ce mă puteam aştepta de la un om atât de 
nesăbuit precum Maestrul vostru? Chiar stau şi 
mă întreb dacă nu cumva lucrurile sunt legate şi 
stă Imperiul să se năruie fiindcă acela care ar fi 
trebuit să îi conducă pe guinții mei întru 
înţelepciune şi echilibru s-a scrântit şi a ajuns un 
aventurier. Să nu îndrăzniţi să-mi spuneţi că 
aterizarea lui N'Gai Loon pe Kyrall nu are nimic 


de-a face cu necazurile Alaanei! exclamă furios 
împăratul. 

— Cu tot respectul, Sire... 

— Aha, ba  îndrăzniţi! Foarte bine. la 
spuneţi-mi atunci cum se face că Alaana asta a 
voastră a fost de neatins preţ de şaptesprezece 
ani şi chiar acum, când avem mai multă nevoie 
de ea, este în pericol... 

— Cu tot respectul, Sire! repetă pe un ton 
ceva mai ferm Heyyn Tars. 

Uimit, împăratul se întoarse spre quintul 
său, care dădea cu frenezie comenzi camerei de 
luat vederi de pe micul satelit spion instalat pe 
orbită. Imaginea îşi pierdu o vreme din claritate 
şi apoi se focaliză asupra unui grup de puncte 
care părea o constelație îndepărtată. 

— Ce e? se răsti Bella. 

— Cred că de Tengys se apropie o flotă 
extrem de numeroasa. 

— E clar, se lăsă Bella să cadă într-un 
scaun care scârţâi sub greutatea lui. Au aflat că 
suntem prinşi aici şi îşi aduc armamentul de 
obliterare planetară. 

— Nu cred, Sire! Mi se pare că navele 
clonelor se mişcă spre o poziţie defensivă pe o 
orbită joasă. E evident că se tem de forţa care 
se apropie şi vor să se pună între ea şi planetă 
pentru a nu putea fi atacați cu toată puterea de 
foc. 

Bella se concentră asupra ecranului şi 
văzu un adevărat nor de nave care se apropiau 
în viteză de Tengys. Ca un făcut însă, în acel 
moment, satelitul spion pierdu contactul vizual 


cu ceea ce se întâmpla pe orbită, trecând în 
spatele siluetei masive a planetei capitală. 

— Ce s-a mai întâmplat acum? strigă 
Bella, frustrat. 

Tars îi explică cu răbdare, dar nu apucă să 
termine că Allin Perse, care trecuse în faţa unui 
echipament de comunicaţii din spatele 
posturilor principale, exclamă cu bucurie în glas. 

— Nu ştiu dacă o să vă vină să credeţi, dar 
sunt ai noştri. 

— Imposibil, murmură Bella, cum au ştiut 
că... 

— Avem din nou contact video, strigă 
Tars. Am reuşit să mă cuplez la camerele de luat 
vederi ale vânătorilor noştri. 

Monitoarele din toată încăperea începură 
să prindă viaţă, arătând imagini dintre cele 
îmbucurătoare pentru împărat. Pilotând în stilul 
lor inconfundabil, cu manevre îndrăzneţe, foarte 
exacte şi mai ales extrem de rapide, escadrilele 
de zeţi pătrunseră adânc în flota de crucişătoare 
cu care atacaseră clonele. Qu/nţii făcuseră mai 
devreme observaţia că, pe lângă multe 
avantaje, conceptul învechit pe care îl aveau 
despre război adusese clonelor şi un dezavantaj 
major. Ele păreau insensibile la un adevăr pe 
care strategii imperiului îl înţeleseseră în urmă 
cu multe secole. În spaţiu, acolo unde termenii 
de comparație erau planetele, stelele şi 
distanţele de ani lumină, navele mici erau cu 
mult mai eficiente decât cele mari. Ceea ce se 
câştiga în putere de foc era compensat de 
lentoarea cu care reuşeau navele mari să 


evolueze în preajma planetelor, acolo unde, de 
fapt, se duceau mai toate bătăliile orbitale. 

Două dintre  crucişătoarele clonelor 
explodară simultan umplând ecranele de o 
lumină care îi făcu până şi pe quinti să li se pară 
că întregul Tengys se zguduise în urma 
cataclismului de pe orbită. Bătălia între vânători 
era însă destul de aspră şi se întinsese într-un 
adevărat inel în jurul ecuatorului imensei 
planete. Zeţii loveau chirurgical, trăgând numai 
atunci când erau siguri că loveau ţinta, în timp 
ce oamenii se năpusteau cu toate tunurile ionice 
aduse la incandescenţă, împrăştiind radiaţii 
mortale, care creau adevărate breşe în frontul 
compact al zeţilor. 

— Nu se poate! De unde au atâtea nave şi 
mai ales de unde au atâta austral? continuă să 
bombănească Bella. 

— Sire, cred că am reuşit să iau legătura 
cu colonelul Rotte. Bella se repezi spre consolă: 

— Rotte, nu credeam să fiu vreodată atât 
de bucuros să-ţi revăd faţa aia pocită! 

Incântat de complimentul pe care i-l 
făcuse împăratul referindu-se la cicatricea pe 
care refuzase să şi-o repare fiindcă fusese 
căpătată în luptă, militarul duse mâna la un 
chipiu imaginar, într-un gest pe care Îi 
împrumutase probabil de la clone. 

— Sire, nu ştiu ce a fost în capul arătării 
ăleia, dar a insistat atât de mult să venim încât 
am ascultat-o până la urmă. 

— Lasă asta! Spune-mi de unde ai toate 
navele astea? 


— Le-am cucerit pe Alderbaraan. Cu tot cu 
încărcătura de austral... pe care însă am folosit- 
o pentru a veni aici să apărăm... 

Vocea lui Rotte se opri într-un tremur 
subit. 

— Sire, spuneţi-mi, este adevărat ceea ce 
văd? Klemplantul e... 

Fără a mai aştepta un răspuns, militarul 
scoase un strigăt animalic şi lovi cu pumnul în 
masă apoi începu să dea o serie de ordine. Ca şi 
cum întreaga flotă nu ar fi fost decât o extensie 
a corpului său, navele imperiale părură că se 
mişcă de două ori mai repede. 

O  falangă alcătuită din şaisprezece 
vânători ai clonelor se năpusti spre nava amiral 
a flotei imperiale, acolo unde Bella ştia că se 
găseau Zuul şi cele două mătci. Ca şi cum ar fi 
aşteptat această manevră, câteva navete 
imperiale se năpustiră în breşa creată de 
plecarea atacatorilor şi se lansară într-un slalom 
nebunesc printre navele clonelor, lăsând în 
urmă încărcături explozive. Încercând să evite 
atacul acela neaşteptat, liniile adverse se 
dezorganizară şi navigația intră pe pilot automat 
pentru a se evita coliziunile. Mai rapizi şi mult 
mai pregătiţi pentru o asemenea învălmăşeală, 
piloţii zeţi începură să dea lovituri reuşite una 
după alta. 

Bella privea însă spre nava în care bănuia 
că se afla Zuul şi care era supusă unui tir 
distrugător. Învelişul exterior era avariat şi una 
din punți îşi pierduse probabil etanşeitatea. 

Chiar când părea că e gata să explodeze 
însă, în ciuda masivităţii sale, crucişătorul păru 


că devine imaterial pentru o clipă şi Bella avu 
senzaţia că de pe suprafaţa lui pleacă simultan 
şaisprezece raze laser. Instantaneu, în jurul lor 
apărură tot atâtea mingi de foc, în care se topiră 
atacatorii. 

— Aţi văzut asta? strigă Bella, dar felul în 
care îl priviră quintii îi fu de ajuns ca răspuns. 

— Câte tunuri laser de calibru greu are 
crucişătorul nostru? 

— Unul, Sire, situat chiar pe vârful de 
înaintare. 

i — Nu se poate! Tocmai am văzut... 
Impăratul se opri întrebându-se dacă el ştie cu 
adevărat ce a văzut. 

Nu exista decât o singură soluţie logică. 
Montaseră mai multe tunuri şi aveau tot atâţia 
servanţi. Cu toate acestea, i se păruse că nava 
parcă îi ochise pe toţi atacatorii deodată. 
Percepuse, foarte vag, un tremur al contururilor, 
dar el ar fi putut fi şi un defect al transmisiei 
destul de precare pe care o realiza nava lui 
Rotte. 

Impăratul dori să povestească quințtilor 
ceea ce văzuse, dar un impuls de moment îl 
făcu să tacă. Se concentra asupra monitoarelor 
care dezvăluiau acum o bătălie dezlânată în 
care navele clonelor încercau să reziste în 
formaţii sferice  iureşului  zeţilor. Forțele 
imperiale preluaseră iniţiativa şi încă două 
crucişătoare ale clonelor explodară, unul după 
altul. 

— Fug! Am văzut o navă care a plecat. A 
intrat în hiperspaţiu? 


Confirmând parcă ceea ce văzuse Heyyn 
Tars, navele clonelor porniră pe direcţii de 
evadare din câmpul gravitațional al Tengysului. 
Zeţii şi forţele imperiale nu le urmăriră. În doar 
câteva secunde pe orbită rămăsese numai liota 
de nave pe care o condusese înapoi spre 
planeta capitală colonelul Rotte. 

— De unde-ai ştiut de atacul clonelor? îl 
întrebă Bella pe Zuul, care, ca de obicei, se 
legăna pe picioarele sale firave părând gata să 
cadă. 

— Părinţii simt când alt părinte moare. Ei 
ştiut părinte Tengys omorât, spus la mine, eu 
spus militar, el nu vrut, dar eu spus încă o dată. 

— Da, da, zise Rotte. Incă o dată, şi încă o 
dată, de vreo patru sute de ori. lar, dacă e s-o 
spunem pe-aia dreaptă, atunci tare mă îndoiesc 
eu că a fost prevenit de arătările alea mari. El 
era cu mine, iar mătcile, sau cum naiba li s-o 
mai fi zicând urâţeniilor ălora, erau hăt pe sol, 
încercând să construiască un oraş. Dar poate că 
nu au nevoie să fie unii lângă alţii şi comunică 
prin gânduri. Cine naiba poate şti? 

— Aşa-i Zuul? vru să ştie Bella. 

— Eu nu înţelege vorbe colonel 'otte. Nu 
pricepe. 

— Spune că n-ai vorbit cu părinţii. 

— Vorbit, vorbit. Ei spus mine moarte... 

— Nu o să ajungeţi la nici un rezultat, Sire. 
Două zile l-am întrebat de unde ştie şi n-am 
obţinut nici un răspuns. Ori se preface, ori, într- 


adevăr, animalele astea au în ele un fel de 
comunicare pe care noi nu-l înţelegem. 

Cei doi quinti intrară grăbiţi în sala de 
comandă a crucişătorului imperial, acolo unde 
se retrăsese Bella după ce-şi abandonase 
adăpostul subteran. 

— Sire, nu mai avem de ce să rămânem 
aici. Cel puţin deocamdată. Au supravieţuit cu 
puţin peste o mie de oameni. 

Sentința, dată cu detaşarea specifică 
quinților, cufundă întreaga punte într-o linişte cu 
nuanţe tragice. Ştiau cu toţii că in Klemplant 
pieriseră nu numai un miliard de oameni ci şi 
cele mai însemnate realizări a două milenii de 
umanitate. 

— Şi ce credeţi că ar fi indicat să facem 
acum? întrebă Bella încercând zadarnic să-şi 
ascundă lipsa de idei. 

— Singura opţiune valabilă rămâne să 
atacăm Kyrallul. Atâta vreme cât nu vom avea 
controlul  psiacului, vom fi incapabili să 
împiedicăm genul ăsta de coordonare a clonelor, 
care a facilitat un atac de o asemenea 
amploare. Exista însă o problemă. 

— Nu se întâmplă aşa întotdeauna? zâmbi 
trist împăratul. 

— Alaana mi-a transmis acum câteva 
minute că, din ordinele Johanssonului de acolo, 
psiacul a fost încărcat cu explozibil. La primul 
semn de atac orbital, îl vor arunca în aer. 

Bella îşi trecu mâna prin păr, privindu-i 
superior pe toţi ceilalţi şi se cufundă în scaunul 
său. 


— Grozav, zise el privind în jur. Acum o zi, 
sala tronului era cea mai mare încăpere din 
întregul univers. Astăzi domnesc de pe puntea 
unui crucişător obişnuit. Există şi avantaje în 
asta... Scaunul pe care stau acum e mult mai 
confortabil decât tronul. 

Johansson lovi cu putere mânerul fotoliului 
său de pilotaj, ceea ce-l făcu pe Şestov să-i 
întoarcă o privire contrariată. 

— Ce-ai păţit? 

— Nu mă pot împăca la gândul că nu am 
reuşit să eliminăm trădătorul acela din psiac. 

Şestov preferă să tacă. Apariţia 
neaşteptată a flotei zeţilor le oferise o ocazie 
excepţională de a fugi, de a dispărea. Fuseseră 
pregătiţi dinainte şi demontaseră emițătorul 
care permitea identificarea navelor, aşa încât 
pentru calculatoarele tactice de pe crucişătoare, 
nava lor dispăruse în luptă. 

— Ne angajasem demult pe un drum, 
bătălia asta nu a schimbat nimic... încercă 
Şestov să-l consoleze. 

— Nu e vorba de asta. Mă întreb ce soartă 
o fi avut Oksana. Când am plecat rămăsese să o 
neutralizeze pe femeia aia. Ori nu era ea 
spionul, ori... 

— lţi faci griji degeaba. Ai să vezi că 
Oksana o să ni se alăture imediat pe orbita lui 
Praxtor şi că planul nostru va reuşi. 

— Ce te face să fii atât de încrezător? 
întrebă Durdrin. 


— Însăşi bătălia asta de pe Tengys. Dacă 
mişcările noastre ar fi fost coordonate cu 
adevărat, dacă am fi avut o voinţă unică la 
comandă, cred că i-am fi putut respinge... 

— Şi asta e o posibilitate, îl întrerupse 
Durdrin gânditor. 

— Care? 

— Mă întreb dacă nu cumva animalele 
acelea comunică între ele. Prea s-au comportat 
ca o singură entitate. Ai văzut cum au lansat 
încărcăturile explozive? Parcă era o simulare pe 
calculator. Poate că a fost o greşeală să 
distrugem şi oraşul lor. 

— Nici nu vreau să mă gândesc la o 
asemenea posibilitate, se încruntă Şestov. Hai 
mai bine să dormim! 


"Cei mai mulţi dintre noi nu vom mai afla 
lucruri măcar pe jumătate la fel de importante 
faţă de cele pe care le-am uitat deja. Poate 
tocmai de aceea trebuie să îi preţuim atât de 
mult pe cei care se străduie să spargă lacătele 
trecutului." 

Oksana Bint Laesia - /ntroaucere în studiul 
Regulamentului canonic 

— NU SUNT DE ACORD! spuse Xtyn cu 
încăpățânare. Nu pot să îi implic pe ai mei într-o 
asemenea luptă. Dacă am fi putut să ne opunem 
cu succes, sunt sigur că am fi făcut-o până 
acum. E una să te lupţi cu minţile slabe şi simple 
ale lentilelor şi cu totul altceva să încerci să 
stăvileşti furia unui om înarmat cu un laser, care 
se mai află şi la o distanţă apreciabilă de tine. 

— E momentul cel mai potrivit, încercă 
Kasser să-l înduplece. 

— Nu există aşa ceva! Nu e niciodată 
momentul potrivit să mergi la război! se 
încăpăţână Xtyn. 

— Nu şi dacă războiul e drept, spuse 
Abatele pe un ton gutural, care îi uimi pe toţi, 
fiindcă Radoslav se ţinuse până atunci departe 
de controversa care se iscase în privinţa 
atacului asupra psiacului. 

Tânărul scutură din cap, de parcă ar fi 
primit un pumn în figură. 

— Da, aşa e, există şi războaie drepte. Dar 
asta numai dacă aceia care conduc triburile... 

— O fac după rânduiri nelegiuite, dacă îşi 
bat joc de tot ceea ce ar trebui să fie omenesc, 
continuă netulburat Abatele. 

Xtyn îi aruncă o privire sălbatică. 


— Nu ştiu de unde ştii toate astea, fiindcă 
ideile mele le-am împărtăşit numai Alaanei şi 
fraţilor mei, dar pot sa te asigur că nu le vei 
putea răstălmăci, ca să mă faci să vă ajut. 

Abatele rămase tăcut privindu-i fix pe 
tânăr. 

— Şi totuşi, insistă Kasser. Nu înţeleg. 
Radoslav mi-a spus că nu îţi doreşti nimic mai 
mult decât să îi eliberezi pe ai tăi de felul în care 
au trăit până acum, că îţi doreşti să schimbi 
destinul tragic al celor care... 

— Ţi-a spus el asta? îl întrerupse Xtyn. 

— Da, după cum mi-a zis şi că în primul 
rând vrei să te schimbi pe tine, că ţi-ai ales 
numele ăsta deşi în copilăriei te strigau altfel, că 
nu dormi nopţile întrebându-te dacă eşti demn 
să îi conduci. 

— De unde ai ştiut toate astea? Ţi-a spus 
Alaana? întrebă Xtyn, tremurând. 

— Nu ne-a zis, băiete, continuă Kasser cu 
blândeţe, grăbindu-se să răspundă în locul 
Abatelui, căruia îi era adresată de fapt 
întrebarea. Important e să înţelegi că nu eşti 
singur în lupta asta şi că împreună avem mai 
multe şanse. 

— Şi ce-aţi putea voi şti despre dorinţele 
noastre? Ce ştiţi voi despre viaţa noastră şi 
despre visele pe care le nutrim în fiecare noapte 
când ne strecurăm după veghea obositoare din 
rand ca să ne sorbim sucul de fructe negre? 

Kasser tăcu încurcat, realizând că un 
răspuns greşit la această întrebare l-ar fi 
aruncat chiar mai departe de scopul său decât 
se aflase la începutul discuţiei. Căută disperat 


din priviri sprijin din partea Abatelui care se 
ridica în picioare cu greutate şi se apropia de 
Xtyn. 

— Uite ce e băiete, am să-ţi spun lucrurile 
astea o singură dată şi ai face bine să mă 
asculţi. Poate că eşti în stare să faci să-mi stea 
inima în piept doar gândindu-te la ea, poate că 
mă poţi străpunge cu un pumnal înainte ca eu 
să înţeleg chiar ce mi se întâmplă. Există însă un 
lucru pe care îl vei deprinde abia când oasele te 
vor durea aşa cum ne dor acum pe mine şi pe 
împăratul Kasser, abia după ce vei fi provocat 
prin deciziile tale moartea a mii de oameni pe 
care i-ai fi dorit lângă tine, abia după ce îţi vei fi 
văzut murind tovarăşii de viaţă sau chiar copiii. 
Atunci şi numai atunci, dacă vei fi în stare, vei 
putea înţelege cum gândesc oamenii. Şi, crede- 
mă, eu ştiu exact cum gândeşti, dar am plătit 
pentru înţelegerea asta preţul greu al unei vieţi 
trăite degeaba. În tinereţe am refuzat şi eu 
asemenea alianţe, am crezut că forţa alor mei e 
sortită de Dumnezeu să-mi fie unealtă pentru a- 
L proslăvi. Am procedat aşa şi m-am ascuns ca 
un şobolan în ultimii ani ai vieţii. Fă la fel ca 
mine şi îmi vei împărtăşi soarta. Dar când vei 
vedea că ai trăit degeaba, că istoria e un cerc în 
care ajungi mereu de unde ai plecat, vei fi 
neputincios, prea bătrân ca să mai poţi schimba 
ceva. 

Spre uimirea tuturor, Abatele îşi însoţi 
ultimele cuvinte cu o palmă sonoră, pe care 
Xtyn o primi fără să clipească, rămânând 
împietrit sub privirea de oţel tăios a Abatelui. 

— De ce m-ai lovit? întrebă răguşit Xtyn. 


— Crezi că asta e lovitură, hohoti Abatele. 
N-am făcut decât să marchez un adevăr, ca să-l 
reţii mai bine. 

Mantia lui Xtyn se învolbură, agitată de 
furia pe care o citea în mintea tânărului, care îşi 
duse mâna la obraz, unde degetele Abatelui 
lăsaseră o pată roşie, uşor umedă. Pe tâmpla 
stângă a Abatelui o venă începu să pulseze 
spasmodic. 

Xtyn privi însă la cei doi quinti şi îşi aduse 
aminte de episodul luptei cu ei, iar ceața roşie 
care i se aşternuse pe ochi începu să se mai 
rărească. 

— O să mă gândesc la ceea ce ai încercat 
să spui. Pentru mine e clar că foloseşti trucuri 
vrăjitoreşti vechi, dar simt că undeva în spatele 
spuselor tale, se ascunde un adevăr. Inainte de 
asta însă o să încerc să o întreb pe Alaana dacă 
nu cumva ea ţi-a destăinuit frământările mele, 
zise Xtyn, încercând cu mare greutate să 
rămână calm. 

— Şi ce-ai să te faci dacă vei afla că am 
ghicit singur ce dorinţe ai pentru poporul tău? 
întrebă zeflemitor Abatele. 

— O să mă tem de tine, fiindcă nu poţi fi 
decât un om cu multă putere asupra noastră. 
Îmi dau seama că, datorită izolării noastre şi 
lipsei de contact cu restul oamenilor, suntem 
sortiţi să învăţăm ceea ce alţii au uitat demult. 
Alaana m-a prevenit despre acest lucru. lar dacă 
tu reprezinţi o asemenea cunoaştere, poate că 
eşti prea periculos şi te voi trimite în podiş, spre 
vizuina policornilor. 


— Ameninţările nu au prins bine niciodată 
unui conducător. Dacă le duci la bun sfârşit 
denotă trufie deşartă şi cruzime gratuită, iar 
dacă nu le împlineşti, devin laudă neruşinată, 
zise Abatele nepăsător. 

Xtyn, care dăduse să se îndepărteze de 
grupul lui Kasser, reveni mai aproape de Abate. 

— Şi dacă eşti atât de înţelept încât 
mintea omenească nu mai are nici un secret 
pentru tine, dacă ştii tot ceea ce va fi înainte ca 
lucrurile acelea să se întâmple, de ce nu-mi dai 
soluţia? De ce nu-mi spui din capul locului ce e 
de făcut pentru ca misiunea mea să ajungă la 
bun sfârşit şi să îi izbăvesc pe ai mei de teroarea 
că pot fi omorâţi oricând de animale care nu 
urmăresc decât să ucidă pur şi simplu? 

Abatele îi întoarse privirea cruntă şi apoi 
spuse fără să tresară. 

— Trebuie să te jertfeşti pentru ei. Dar tu 
ştii deja asta, numai că nu ai destul curaj să duci 
la bun sfârşit ceea ce îţi arată bunul simţ. E 
lucrul pe care nu te lasă Alaana să-l faci, iar tu 
eşti mult prea slab pentru a trece peste 
cuvântul ei. Trebuie să mori pentru ei într-o 
încercare pe măsura... 

— Eşti nebun! strigă Xtyn. 

— Ba deloc! Murind, vei trăi veşnic în 
amintirea lor. Murind vei face ca istoria să se 
scrie altfel, o vei elibera din cercul în care s-a 
învârtit atâta vreme. E menirea ta să mori şi să 
îi izbăveşti. Indiferent cât te vei zbate, nu o să 
găseşti o altă cale de a-i face să apuce pe 
drumul pe care îl doreşti. Ştiu toate astea mai 
bine decât îţi poţi închipui. Eşti încă la vârsta la 


care crezi că timpul începe cu tine. Te asigur 
însă că şapte mii de ani de experienţă umană 
arată că, pentru cei cu adevărat excepţionali 
dintre noi, timpul începe o dată cu jertfa de sine. 

— Şi ar trebui să fiu bucuros ca e destinul 
meu sa fiu jertfit, ca nu pot ajunge la ceea ce 
îmi doresc decât murind? 

— Desigur, aprobă blând  Abatele. 
Gândeşte-te că majoritatea dintre noi nu avem 
nici măcar şansa asta. 

Strângându-şi mantia în jurul corpului cu 
un gest scurt, Xtyn plecă fără să-i mai adreseze 
Abatelui nici un cuvânt. 

— Nu prea înţeleg ce ai vrut să faci, Rade, 
zise Kasser cu blândeţe. Mare minune că nu te-a 
omorât pe loc. 

— S-ar fi simţit vinovat şi v-ar fi ascultat 
apoi orbeşte, murmură sfârşit Abatele, care 
tremura acum din toate încheieturile. Oricum, 
quinţii tăi m-ar fi apărat... 

Expresia feţei lui Leka Hinnedi arăta însă 
contrariul şi asta îl amuză pe Radoslav, care îşi 
strânse şi el în jurul corpului mantia pe care o 
primise şi care se încăpăţâna să aibă o viaţă 
proprie, părând mereu că e pe cale să se scurgă 
de pe trupul scheletic al bătrânului. 

N'Gai Loon asistase la toată această 
discuţie gândindu-se la ceea ce avea el de făcut 
şi la măsura în care planurile lui Kasser şi ale 
Abatelui coincideau cu ale sale. Noaptea care 
trecuse şi orele dimineţii îl prinseseră meditând 
la felul în care ordinul s-ar fi putut schimba o 
dată cu descoperirile de pe Kyrall. Se strecură 
afară din încăperea relativ mare în care tribul 


Omenori îi adăpostise, sau, mai bine zis, îi 
cazase împreună pentru a fi mai uşor de 
supravegheat. Trecu printre doi tineri care îl 
priviră bănuitor şi merse spre spaţiul acela 
ciudat din buza peşterii, locul unde păreau să se 
întâmple toate lucrurile importante. Scrută pe 
cei care treceau pe acolo, dar de cele mai multe 
ori glugile mantiilor acopereau chipurile dintre 
care ar fi dorit să îl vadă pe acela al Făurarului. 

— Şi eu te căutam pe tine, auzi N'Gai Loon 
în spatele său şi simțind imediat şi atingerea pe 
umăr a unei mâini ferme. 

— De unde ştii că te căutam? se miră 
Maestrul. 

— Eram în pragul uşii în momentul în care 
Preotul vostru l-a provocat pe Preotul nostru. Mă 
întreb daca e conştient de pericolul prin care a 
trecut. 

— E bătrân şi nefericit. Bănuiesc ca, 
pentru el, zilele care i-au mai rămas nu mai 
înseamnă mare lucru. Dar de unde ştii că te 
căutam? zise N'Gai Loon, trăgându-şi în mod 
reflex gluga peste frunte. 

Arrus zâmbi şi îi arătă printr-un gest larg o 
îngrămădire de bolovani. Se aşezară amândoi, 
aproape şi faţa în faţă, pentru ca vorbele lor să 
nu fie auzite de urechi indiscrete. 

— Mai aveţi multe de învăţat despre noi. 
Adineauri ai crezut că am pătruns în mintea ta şi 
am aflat că doreai să mă întâlneşti. 

Maestrul înclină aprobativ din cap. 

— Asta nu face decât să îi dea dreptate lui 
Xtyn. Ne cunoaşteţi foarte puţin. Poate prea 


puţin ca între noi să se poată închega o alianţă 
naturală. 

— Vrei să spui că nu ai pătrunde niciodată 
în mintea mea? 

— Exact. De altfel, nici nu sunt sigur că 
pot. Şi chiar dacă aş ajunge să-ţi percep câteva 
sentimente foarte evidente sau, poate, o dorinţă 
arzătoare, asta nu înseamnă că aş avea acces şi 
la gândurile tale abstracte. 

N'Gai Loon se concentră pentru o clipă 
asupra cuvântului "minţi", încercând să vadă 
dacă această exclamaţie mută are vreun efect 
asupra Făurarului. Bărbatul îl privea însă în 
continuare calm şi pe faţa lui nu tresări nici 
măcar un muşchi. 

— Şi ce dovadă am eu că, de fapt, nu ştiţi 
cu exactitate tot ceea ce gândim şi doriţi să ne 
manipulaţi? 

— Tocmai despre asta aş vrea să vorbim. 
Dacă am fi aşa cum vă imaginaţi voi, dacă am 
putea sonda mereu ceea ce gândesc ceilalţi, 
probabil că am fi uitat demult să spunem 
neadevăruri. Eu tocmai ţi-am ascuns însă câteva 
lucruri foarte importante, iar faptul ăsta m-a 
făcut să nu pot dormi întreaga noapte. M-am 
gândit mult la ceea ce spune Xtyn şi cred că are 
dreptate. Probabil că istoria noastră e pe cale să 
se schimbe. Venirea voastră aici e un semn... 

Arrus începu să povestească cu voce 
domoală despre cea mai secretă dintre 
moştenirile Făurarilor. Istoria se întâmplase 
demult, pe vremea când cele cinci triburi trăiau 
încă foarte aproape unul de altul şi nu 
învăţaseră să construiască randuri. Atunci, 


printre  Făurarii, care nu aveau încă o 
îndemânare prea mare în a tămădui minţile 
rătăcite, se iscase o controversă. Unul dintre ei 
susţinea că menirea lor este aceea de a 
schimba mintea umană, de a pătrunde în creier 
cu mijloace fizice şi de a-l transforma în aşa fel 
încât soldaţii să se poată apăra mai bine 
împotriva animalelor din podiş. Ceilalţi patru 
Făurari însă se opuseseră, credincioşi legii vechi 
care permitea numai tămăduirea minţilor 
vătămate în luptă. 

Conflictul se acutizase în momentul în care 
lran Stark, Făurarul rebel, decisese să modifice 
totuşi mintea câtorva tineri, folosindu-se şi de 
tehnici chirurgicale. Doi dintre aceştia muriseră 
în chinuri groaznice, în timp ce numai unul 
dintre ei reuşise să se transforme într-un soldat 
formidabil. Legenda spunea că se putea mişca 
precum o nălucă, dar că vorbea în dodii şi că era 
cuprins de accese de furie. In toiul unei 
asemenea crize, ucisese trei femei care se 
întâmplaseră să îi stea în cale şi fusese nevoie 
de forţa reunită a unui sfert din tribul Omenori 
pentru a-l potoli. Pe vremea aceea, în caverna în 
care erau rostite consacrările, existau două 
nave, despre care Făurarii mai ştiau încă în ce 
fel trebuie pornite. Iran Stark şi soldatul sau 
nebun primiseră cea mai cruntă dintre pedepse: 
fuseseră îmbarcaţi pe cea mai mare dintre nave 
şi apoi fuseseră trimişi în spaţiu, fiind 
condamnaţi astfel la a nu-şi mai putea folosi 
puterile. 

— ţi serveşte la ceva povestea mea? 


N'Gai Loon se aplecă şi luă între degete 
câteva fire de ţărână, pe care le lăsă apoi să 
cadă, de parcă ar fi dorit să verifice direcţia 
vântului. 

— E greu să-ţi confirm ceva acum. Tot 
ceea ce ştiu este că primul Maestru al ordinului 
nostru s-a numit Starkduran. Şi e clar că numele 
său are ceva în comun cu Făurarul pe care l-aţi 
surghiunit voi. Şi mai am, încă de pe vremea lor, 
şi o mică bucată de țesătură care a aparţinut 
fără îndoială unei mantii shu, şi o bucată de aliaj 
folosit la nave, pe care e scrijelită aceeaşi 
inscripţie ca şi pe naveta din peştera voastră. 
Toate astea îi leagă pe Făurari şi pe quinti, dar... 

Arrus aşteptă o clipă după care continuă 
vorbele celuilalt: 

-... atâta vreme cât nu vom şti ce ne-a 
despărţit, vom fi incapabili să ne unim din nou. 
Asta vrei să spui, nu-i aşa? 

N'Gai Loon aprobă din cap. 

— Eşti sigur că nu ai nici o legătură cu 
mintea Preotului vostru? Este posibil ca tu sau 
oricine altcineva să o fi transformat. Sau poate a 
fost un accident? 

Arrus clătină din cap. 

— În nici un caz. Ştii, e ca şi cum ne-am fi 
apucat să construim un castel grandios cu 
mâinile goale şi mai ales fără nici un proiect. Nu 
cred că există cineva pe Kyrall capabil de o 
asemenea transformare. 

— Dar tu trebuie să îl cunoşti mai demult. 
S-a născut atât de puternic? 


— Nu. Mi-l amintesc perfect. Multă vreme 
a fost un copil normal, dar apoi, când a devenit 
băieţandru, a început să o iubească pe Zerri... 

— Zerri? 

— Da, o fată care a murit la Consacrare şi 
care... De fapt de la ea a pornit toată nebunia 
asta. Fiindcă i-a jertfit fără milă iubita, Xtyn l-a 
omorât pe fostul nostru Preot într-un mod care 
ne-a înfricoşat pe toţi. 

N'Gai Loon se trase de barba scurtă, de 
câteva zile. 

— Şi zici că o iubea? Dar cum e asta 
posibil aici? 

— De obicei, între tinerii noştri există o 
anumită suprapunere a conştiinţelor şi de 
aceea, relațiile dintre ei sunt mai potolite. Fata 
aceea însă... Din punctul nostru de vedere era 
de-a dreptul neputincioasă. Xtyn părea însă să 
ţină la ea într-un fel pe care nimeni nu l-a înțeles 
niciodată. Moartea ei l-a transformat în fiară 
turbată şi noi n-am înţeles de ce. 

Maestrul începu să râdă. 

— Bieţi kyrallieni... Nu e de mirare că a 
eşuat experimentul religios la care aţi fost 
supuşi. 

— Nu înţeleg. 

— Nu poţi să accezi la Dumnezeu fără 
iubire. Pentru mine e clar acum ce s-a întâmplat 
în sufletul lui. 

Arrus îl privi nedumerit. N'Gai Loon îi 
explică atunci că pe planetele pe care minţile 
oamenilor nu aveau atâtea în comun, iubirea era 
compusă în mare măsură din mister, din nelinişti 


şi din bucuria de a constata că sentimentele îţi 
sunt împărtăşite. 

— Şi nu e chinuitor să nu ştii niciodată ce 
crede despre tine o femeie? zâmbi Făurarul. 

— Nu ştiu, eu unul am fost ferit de 
asemenea incertitudini... Dar ştiu că iubirea 
poate să fie o forţă extrem de puternică. De 
fapt, unul din soldaţii mei a murit tocmai fiindcă 
a ignorat potenţialul pe care îl poate avea un 
asemenea sentiment. 

— Se prea poate, acceptă Arrus. Dar, dacă 
ăsta a fost mecanismul care a schimbat mintea 
lui Xtyn, atunci e clar că el nu putea să fie pornit 
de nimeni dintre ai noştri. Nici măcar nu pot să 
îmi imaginez despre ce vorbeşti. _ 

— Mda, ai dreptate, zise N'Gai Loon. in 
plus, dacă ăsta a fost mecanismul care l-a 
transformat în quint, este exclusă şi o tehnică 
standard de formare. 

— Rămâne deci că apariţia lui a fost un 
accident? 

— Nicidecum, clătină din cap Maestrul. Mai 
există o explicaţie, dar nu sunt sigur că pot să ți- 
o împărtăşesc. Nici mie nu îmi este prea clară. 

Cei doi tăcură o vreme, privind la cerul pe 
care norii începuseră să umbrească stelele. 

— Şi ce crezi că o să se întâmple cu 
alianţa noastră? Xtyn o să se lase înduplecat? 

— Sunt absolut sigur. Impăratul are multe 
feluri în care îl poate convinge. Nu vreau să te 
jignesc în nici un fel dar... naivitatea voastră vă 
expune la multe metode de manipulare. 

Făurarul îl privi întrebător pe Maestru. 


— Lumea din care am venit noi a ales 
demult calea specializării. Avem soldaţi care să 
ne apere, agricultori care să ne hrănească şi 
politicieni... care să ne facă să credem că 
suntem implicaţi în deciziile importante, că le 
luăm chiar noi. Bătrânul Kasser e cel mai bun 
dintre politicienii Imperiului. Are o mulţime de 
soluţii. Îl poate face pe Xtyn al vostru să creadă 
că el îşi doreşte de fapt să atace psiacul, îi poate 
promite că va rămâne nepieritor în amintirea 
alor săi sau îl poate pur şi simplu neutraliza... 

— Adică să-l ucidă? 

— În nici un caz. Această metodă barbară 
nu mai este demult folosită. Îl poate pune în 
incapacitatea de a conduce sau vă poate inocula 
vouă ideea că trebuie să fiţi conduşi de un 
organism colectiv... 

— De vocea /y? întrebă Arrus. 

— Asta s-ar putea să fie o problemă, dădu 
nehotărât din cap N'Gai Loon. Dacă am înţeles 
bine, vocea aceea e un fel de suprapunere a 
conştiinţelor voastre, în care vă auziţi fiecare în 
mod egal. 

— Da, aprobă Arrus. 

— Atunci părerea mea e că bătrânul 
Kasser va încerca sa vă lămurească de faptul că 
fiecare dintre voi trebuie să participe la luarea 
deciziilor. Mai există şi varianta în care vă va 
lămuri că toate relele lumii ăsteia vin de la 
asupritorii din psiac... Cum ţi-am spus, are multe 
variante. 

— Şi ce crezi că se va întâmpla? 

— Nu cred, ştiu! zâmbi enigmatic N'Gai 
Loon. Dacă din punct de vedere politic există 


prea multe soluţii, din punct de vedere militar 
nu avem decât o singură opţiune viabilă. Să-i 
atragem pe militari într-o capcană şi să-i 
nimicim cu ajutorul quintilor noştri, iar voi sa 
atacați psiacul încercând să evitaţi distrugerea 
lui. 

Arrus se uită întrebător la N'Gai Loon. 

— Ne-aţi spus că e indestructibil, că e cea 
mai solidă construcţie din univers. 

— Chiar şi cea mai solidă construcţie din 
univers poate fi distrusă dacă este dărâmată din 
interior, murmură N'Gai Loon. Am văzut 
întâmplându-se asta de multe ori. 


XX xk 


Cele două Marii vegheau la capul Abatelui, 
pe care surescitarea discuţiei cu Xtyn îl istovise. 
Faţa lui palidă trăda o slăbiciune extremă. 

— Ai riscat mult, Rade... 

— Sunt oşteanul Domnului Dumnezeului 
nostru. A venit bătălia în care El trebuie să-şi 
înfrunte nemărginirea. Nici eu nu sunt departe 
de momentul când voi vedea infinitul, murmură 
Abatele. 

Femeile tăcură, netezind uşor cu podul 
palmei mantia care acoperea cu greu hainele 
ponosite ale bătrânului. Simultaneitatea gestului 
lor îl făcu pe Abate să zâmbească; 

— Nu putem să ne schimbăm cu adevărat. 
Omul nu se schimbă niciodată. Grecii au 
denumit asta destin, creştinii au zis că e dorinţa 
Domnului, iar noi am crezut multă vreme că 
suntem sortiţi a nu ne abate de la calea 


cercului. Păcat că înţelegem acest lucru abia 
când e prea târziu. Aţi văzut şi voi semnele... 

Abatele suferise probabil încă un infarct 
chiar în timpul discuţiei cu Xtyn, dar reuşise să 
ascundă suferinţa atroce prin care trecea. Airam 
umezi buzele Abatelui cu o cârpă înmuiată în 
sucul unui fruct negru. Mirosea puternic, dar 
foarte plăcut, şi avea un gust uşor dulceag. 

— Sfântul Augustin a ales să ne dea un 
semn luminându-ne cu înţelepciunea de a 
transforma cea mai mare dintre capcanele 
întinse Abației într-o armă cu care îi vom învinge 
definitiv pe necredincioşi. 

— Nu fi atât de sigură, protestă slab 
bătrânul. Nu avem de unde şti ce se va întâmpla 
cu băiatul! 

— Ba eu zic că este foarte clar. A suferit în 
copilărie, poate în pântecele mamei sale, o 
infecţie, iar palma pe care i-ai dat-o l-a infectat 
a doua oară. Ştim deja ce o să rezulte din asta... 

Abatele închise ochii şi rămase pe gânduri. 

În cursul zilei, cele două Marii şi chiar el 
însuşi  observaseră la populaţia tribului 
amănunte care li se păreau cunoscute. Abatele 
observase că organizarea muncii în comun 
semăna perfect cu cea care survenea într-un sat 
de clone, în preajma maturării şi trecerii spre 
Alambic. Înainte de a-şi mărturisi însă bănuielile, 
Maria îi spusese că văzuse pe trei oameni 
semnul cercului. Acesta era un fel de marcă a 
populaţiei de clone a Abației, un neg, o 
excrescenţă aflată în dosul urechii, care arăta ca 
un inel, având în centru o scobitură. Fraţii 
savanţi elaboraseră încă din primele generaţii 


de clone acest semn secret, care nu ar fi putut 
apărea în mod natural, şi îl înglobaseră într-o 
genă dominantă a uneia din clone, a cărei 
dispariţie era practic imposibilă în cazul unei 
populaţii destul de mari. Argumentul suprem 
venise însă de la Airam, care se strecurase 
nevăzută până în fostul lor adăpost şi analizase 
un fir de păr pe care îl furase de pe tunica uneia 
dintre femeile de care se apropiase. Nu încăpea 
nici o îndoială. Chiar şi cu mijloacele simple de 
investigaţie de care dispunea acolo, găsise 
secvențele suplimentare de cod ADN, care 
caracterizau populaţiile de clone ale Abației. 

Convins că, într-un fel sau în altul, se afla 
în faţa descendenților unei comunităţi de clone 
obţinute din materialul genetic al celor O Mie de 
Voluntari, Abatele înţelesese repede ceea ce se 
întâmplă. Felul în care îi vorbise lui Xtyn, care li 
se păruse tuturor o adevărată nebunie, era de 
fapt obişnuinţa de a manevra un destin mesianic 
de tipul celor care apăreau în Satul de Clone. 
Abatele ştiuse cu siguranţă că vorbele lui aveau 
să trezească în mintea tânărului aceleaşi 
sentimente pe care Maria le născuse în sufletul 
lui Stin, ultima dintre clonele care se jertfiseră în 
Alambic. 

— Eşti foarte viteaz, Rade. Nu mă 
aşteptam, zise Airam, mângâind părul lung şi 
moale al Abatelui. 

— Palma aceea era singura soluţie. Nu ne 
puteam permite să răspândim virusul prin aer şi 
să-i trezim şi pe ceilalţi. Trebuia să îl infectez 
numai pe el. Altfel... Daca eu nu o să pot... dacă 


voi o să rămâneţi, să vă închinaţi lui şi să îi 
spuneţi că l-am slujit... 

Maria puse mâna pe buzele tremurânde 
ale bătrânului. 

— O să-ţi revii, Rade, nu-ţi fa griji. O să-ţi 
revii şi o să te închini tu însuţi, vei pleca 
genunchiul în pământ şi îi vei mărturisi că l-ai 
ferit după puterile tale pe Dumnezeu să-şi 
întâlnească propria nemărginire. 

Femeile plecară spre adâncul peşterii, 
acolo unde văzuseră că se dusese Xtyn. Era vital 
ca în următoarele câteva ore să nu-l atingă 
nimeni, pentru a stăvili virusul cu care îl 
infectase Abatele. 

Aveau sufletul greu de emoție. Nu în 
fiecare zi iei parte la învierea unui sfânt. 


"A venit deci vremea vorbelor clare: ori 
acceptăm că vom sfârşi inevitabil la religia cu 
care ne-au manipulat timp de generaţii, ori îl 
înviem pe adevăratul nostru lider, singura 
conştiinţă care ne poate da un orizont, care ne 
poate elibera de blestemul pe care l-a aruncat 
asupra noastră Abația." 

Oksana Bint Laesia - /ntroducere în studiul 
Regulamentului canonic 


33. 


DURDRIN NU ÎŞI AMINTEA când se îndoise 
ultima dată de justeţea drumului pe care Îl 
alesese împreuna cu Oksana, în încercarea 
disperată de a salva comunitatea lor de la 
sfârşitul previzibil care o aştepta. Nu toată 
lumea era conştientă însă de germenii de 
dezagregare care se iveau odată cu fiecare copil 
ce atingea vârsta majoratului. Urmaşii lor nu 
împărtăşeau conştiinţele străvechi ale 
Voluntarilor şi începeau să-şi afirme cu hotărâre 
crescândă dorinţa de a-i înlocui de la vârful 
societăţii. 

Cel mai greu fusese să accepte ei înşişi că 
urmaşii lor sunt mai buni, fiinţe umane cu 
conştiinţe superioare, care aveau să nege în 
mod natural ordinea indusă de a Doua 
Însămânţare. Nu încăpea însă nici o îndoială că, 
o dată ajunsă să se deţină puterea politică, 
generaţia copiilor lor avea să fie o pradă uşoară 
pentru forțele care urmăreau  restauraţia 
dinastiei. 

Reacţia celor cu care împărțea imensa 
navă spaţială pe care aleseseră să o 
denumească Arca la auzul veştii înfrângerii 
categorice de pe orbita  Tengysului îi 
zdruncinase serios încrederea în viitor. Pentru 


nişte oameni care pretindeau că lăsaseră în 
urma lor prietenii, rudele şi tot ceea ce 
reprezentase lumea lor până atunci, reacţia 
tovarăşilor săi fusese una destul de vehementă. 
Fusese nevoie de tot tactul lui Barna pentru a-i 
potoli să nu pornească înapoi ca să se răzbune. 
Le înțelegea frustrarea fiindcă Oksana 
identificase foarte exact sursa acestei 
nemulțumiri. Nişa în care se inseraseră clonele 
se micşora dramatic, îngustată pe de o parte de 
propriii lor copii şi pe de alta de acţiunile 
împăratului. Universul îi gonea spre marginile 
sale, iar meritul Oksanei fusese acela pe a-i fi 
explicat că e mult mai folositor să se îngrijească 
de un refugiu primitor decât să se împotrivească 
acestui destin implacabil. 

În afara acestui amănunt însă, trebuia să 
recunoască faptul că nu avea de ce să se 
teamă. Arca era plină de provizii, de surse 
energetice capabile să reziste multe milenii, de 
oameni hotărâți şi pricepuţi. Undeva, într-o 
încăpere sigilată, se afla şi Alambicul, recuperat 
de pe Vechea Terra, dispozitivul de care se 
legau mai toate speranţele Oksanei, în cazul în 
care primul lor plan avea să fie un eşec. Durdrin 
realizase că nici identitatea lui Negai nu era 
tocmai un lucru public, când băiatul i se 
prezentase ceremonios ca fiind originar de pe 
Brastur IV. 

Ca de obicei atunci când se afla înaintea 
unui moment important, Durdrin îşi lăsă mintea 
să  hoinărească printre amintirile primului 
Johansson. Figuri familiare i se perindară prin 
faţa ochilor. Printre ele şi faţa primei Oksane, de 


o delicateţe care contrasta puternic cu 
hotărârea şi duritatea femeii care îi 
împrumutase amintirile şi pe care el o iubea 
astăzi atât de mult. Căută cu frenezie o amintire 
care să îi dea o idee despre ce ar fi trebuit să le 
spună celor alături de care se avânta în 
necunoscut la prima lor întâlnire oficială, dar, 
după minute bune în care mintea îi lucrase cu 
febrilitate, nu reuşise încă să descopere nimic. 

Ideea îl străfulgeră abia când văzu feţele 
lor adunate. Realiză atunci brusc că oamenii pe 
care îi cunoscuse deja pe Arcă erau cu mult mai 
uniţi decât originalele care compuseseră Corpul 
celor O Mie de Voluntari. 

Cu un gest studiat, Durdrin deschise 
apărătoarea hubloului mare al sălii în care se 
adunaseră, lăsând să se reverse asupra lor 
imaginea superbă a planetei Praxtor. 

— Mi-aş fi dorit să îl cunosc pe acela care 
s-a jertfit aici pentru voi, zise el deodată. 

Durdrin ridică mâna pentru a potoli 
murmurul celorlalţi. 

— Nu, nu mă refer la primul mântuitor, ci 
la Johansson Praxtor, cel care a dat semnul 
renaşterii noastre. Aş vrea să ştiu ce a gândit 
când a plonjat în gol de pe Templu, obligându- 
ne să ne luăm soarta în propriile mâini. 

Durdrin făcu o pauză şi apoi reluă cu un 
oftat: 

— Nu ştiu însă ce i-aş putea spune. Mi-e 
teamă că el nu se va fi aflat printre aceia care 
să înţeleagă ce vrem noi să întreprindem. Dar 
nu e asta oare, prieteni, esenţa problemelor 
noastre? Şovăiala asta pe care o înregistrăm... 


În momentul acela, întreaga navă se 
cutremură, iar luminile începură să clipească 
intermitent. De undeva, de foarte aproape, se 
auzi o sirenă. 

— Ce-a fost asta? strigă Durdrin spre 
Barna, care ridică neajutorat din umeri, făcându- 
i imediat semn să meargă spre punte. 

Durdrin se năpusti repede pe uşa de unde 
venise şi pătrunse pe puntea de comandă, unde 
trei soldaţi se luptau să stingă un incendiu 
minor. 

— Nu cred că suntem loviți prea tare. 
Învelişul nu a fost străpuns nicăieri, se grăbi să 
spună unul din ei, recunoscându-l pe Barna. 

— Lasă asta! strigă Şestov, care intrase şi 
el pe punte dintr-un culoar lateral, înecat de 
fum. Cine dracu' trage în noi? 

— Îmi daţi voie? întrebă pe un ton senin 
un tânăr care se strecură pe lângă Durdrin şi se 
aşeză în fotoliul din faţa celui mai mare pupitru 
de comandă. Uimit, bărbatul îi făcu loc fără să 
întrebe cine era. Privi spre Barna, care îi făcu 
însă semn să fie liniştit. 

Degetele lungi ale tânărului începură să 
alerge pe o consolă şi cel mai mare dintre 
monitoarele din sală se lumină. Pe el se vedea 
un grup de şapte nave de clasă medie. 

— Mie nu-mi spune nimeni cine dracu' 
sunt ăştia? continuă să strige Şestov. 

Imaginea se mări şi ecranul arătă foarte 
clar însemnele administrație clonelor din 
sectorul Sagittarius. 

— Îs de-ai noştri, repetă Şestov ceea ce 
era de altfel foarte evident. Ce naiba au cu noi? 


— Nu prea mai sunt de-ai noştri, zâmbi 
Barna. Cred că am uitat să îi previn că suntem 
aici, râse Barna. 

— Ai dreptate, se lumină şi Şestov. Ne 
confundă probabil cu vreo navă a mizerabilului 
ăla de Bella. Spune-le sa se oprească înainte de 
a ne provoca vreo stricăciune, continuă el 
adresându-se tânărului din faţa consolei. Am 
luptat cu oamenii ăştia ani întregi. Pe Johansson 
Sagittarius îl ştiu chiar foarte bine! 

— Nu! exclamă Durdrin. Ai răbdare.... 

— Nu înţeleg... se plânse Şestov. 

— Ai încărcat  australul, aşa cum 
stabilisem? îl întrebă Durdrin pe Barna. 

Acesta încuviinţă repede din cap. 

— Asta a fost o greşeală, zise Durdrin. 

— Dar împreună... adică şi tu... 

— N-am spus că a fost greşeala ta, îl 
fulgeră Durdrin cu privirea. Acum mi-am adus 
aminte că ultima dată când am vorbit cu 
Sagittarius era tare bucuros fiindcă descoperise 
într-o ascunzătoare planurile aparatului care îi 
permisese fostului guvernator să detecteze 
chiar şi cea mai slabă radiaţie a australului. E 
foarte posibil să fi folosit un asemenea aparat şi 
pentru identificarea zăcământului de pe Praxtor. 
Probabil că în lipsa câmpului gravitațional al 
planetei, încărcătura noastră a devenit vizibilă. 

Barna îşi trase o palmă peste frunte. 
Combustibilul provenea dintr-o navă pe care el o 
prăbuşise pe Praxtor pe vremea când încerca să 
înveţe care sunt comenzile pentru pilotarea 
marilor cargouri spaţiale. Işi adusese aminte de 
ea abia după mulţi ani, când ştia exact ce este 


australul, şi venise să cerceteze locul prăbuşirii. 
Nu mare îi fusese mirarea când descoperise 
containerele cu combustibil pentru zborul 
supraluminic în perfectă stare. Decisese atunci 
împreună cu Şestov că nu era bine să le 
schimbe locul, preferând doar să le ascundă 
ceva mai bine. Trecuse apoi în fiecare an pe 
acolo, dar lucrul ăsta nu uimea pe nimeni din 
moment ce Praxtorul devenise un fel de obiectiv 
turistic pentru clone, iar el era originar chiar de 
acolo. 

— Ce facem? întrebă agitat Şestov. 

— Nu avem decât o singură soluţie. Ne 
facem că nu i-am văzut. 

Ca şi cum ar fi auzit propunerea lui 
Durdrin, atacatorii traseră din nou, provocând 
un nou val de confuzie. 

Durdrin se strădui să gândească limpede. 
Exista posibilitatea ca ei să fugă, abandonându- 
şi poziţia. Asta însemna însă că nu o vor mai fi 
putut recuceri niciodată, ceea ce însemna că 
Oksana avea sa devină prizoniera psiacului, 
despre care Durdrin era convins că nu mai 
putea rezista prea mult furiei forţelor imperiale. 
Ar fi putut să se prezinte celor de pe Sagittarius 
sperând că, în răstimpul în care aveau să 
schimbe fel de fel de mesaje, Oksana avea să li 
se alăture pentru a putea apoi fugi... Dacă însă 
psiacul era operaţional încă, atunci stratagema 
lor ar fi ieşit la iveală imediat. În ambele situaţii 
aveau oricum de justificat încărcătura imensă de 
austral pe care o aveau asupra lor, ceea ce nu 
ar fi fost simplu, indiferent de circumstanţe. 


— Nu avem decât o singură soluţie, 
murmură Durdrin, făcând să se lase liniştea pe 
puntea de comandă. Se auzea doar ţiuitul vag al 
unei sirene şi respiraţia greoaie a lui Şestov. 

— Avem posibilitatea să-i distrugem? E 
esenţial să nu poată să se întoarcă şi să ne 
identifice... 

Vorbele lui Durdrin fuseseră aruncate 
către toţi ceilalți, fiindcă nu dorise să 
responsabilizeze pe nimeni în mod particular cu 
moartea unor tovarăşi. 

— Credeam că nu o să mai întrebaţi, 
exclamă bucuros tânărul de la pupitru. 

— Ce vrei să spui? 

— E evident că trebuie să scăpăm de ei. 
Şi, întâmplător, eu am şi mijloacele potrivite. 

Durdrin schiţă un gest vag, care ar fi putut 
însemna orice, dar care îi dădu de înţeles 
tânărului că poate porni manevrele de apărare. 

În loc să coboare vreun scut sau să 
pornească motoarele, tânărul însă apăsă o 
succesiune de butoane care făcu ca de undeva 
de sub bord să pornească două navete 
minuscule. 

— Ce mici sunt! nu se putu abţine să nu 
constate Şestov. 

— Nu e nevoie să fie mai mari de vreme 
ce nu au pilot... zise simplu băiatul. 

— Cum adică nu au pilot? întrebă Durdrin. 
Le-ai pus să atace pe pilot automat? Păi o să le 
distrugă în câteva secunde. 

— Asta rămâne de văzut, zâmbi enigmatic 
tânărul. 


Navetele înaintară preţ de câteva minute 
chinuitoare, în care, ca şi cum atacatorii ar fi 
ignorat complet răspunsul Arcei, puntea se mai 
cutremurase de două ori sub descărcările laser. 

— Acum începe! strigă tânărul care apăsă 
cu zgomot pe un buton. 

Ceea ce urmă semăna întru-câtva cu 
bătălia pentru  Klemplant, numai că rolul 
navetelor rapide pilotate de zeţi îl aveau cele 
două sonde lansate de pe Arcă. Privită de la 
depărtare, bătălia părea că se poartă între cele 
şapte nave de pe Sagittarius şi o mulţime de 
puncte invizibile, care emit din când în când 
câte o rază ucigaşă. În scurt timp, intenţia 
sondelor automate deveni evidentă, o dată ce, 
încercând să facă faţă iureşului de descărcări 
laser, navele clonelor sfârşiră prin a fi foarte 
aproape una de alta. Totul se încheie brusc, într- 
o imensă minge de foc, care lăsă în urmă doar 
un nor rarefiat de rămăşiţe metalice. 

— Ce-a fost asta? întrebă uluit Durdrin. 

— Păi... au atacat în aşa fel încât celelalte 
nave s-au apropiat între ele şi apoi au detonat 
încărcăturile termonucleare... 

— Asta am înţeles, zise tăios Durdrin. Cine 
le conducea? Am văzut o mulţime de nave 
zburând pe pilot automat şi... să nu îndrăzneşti 
să-mi spui că şi astea făceau la fel, încheie 
Durdrin după ce şovăise în alegerea cuvintelor. 

— Ba da! Numai că programul lor de zbor 
şi indicatorii tactici au fost rescrise. Apoi am 
folosit un sintetizor imperial pentru a obţine 
nişte piese care ne-au permis să mărim 
capacitatea procesorului de date... 


— Stai, stai, să înţeleg şi eu, zise Şestov. 
Vrei să spui că singur ai modificat planurile 
astea? De ce nu ni le-ai dat mai devreme? 
Tocmai am pierdut un milion de soldaţi 
deasupra Klemplantului! 

— Păi, de fapt, ca să fiu sincer, am 
terminat de scris programul pilotului automat 
abia aseară târziu... zise tânărul fără a ridica 
ochii din podea. 

— Şi dacă n-ar fi funcţionat? 

— Nu se putea! exclamă tânărul cu 
însufleţire. Noi am testat modelul teoretic, iar 
tactica am adaptat-o după un computer imperial 
care... 

— Care noi? îl opri Şestov. 

În momentul acela, din ungherul unde 
stătuse nevăzut de nimeni, Negai spuse simplu: 

— Ilmpreună cu Ballen am modificat 
programele şi arhitectura calculatoarelor. 

— Şi de unde ai ştiut să...? lăsă Durdrin o 
frază neterminată în aer. 

— Am avut o copilărie petrecută printre 
vechituri interesante, zâmbi enigmatic Negai. 
Dacă vreţi, vă pot povesti. 

— Nu e nevoie, se grăbi Durdrin să îl 
oprească pe băiat, temându-se sa nu scape mai 
multe decât erau ceilalţi pregătiţi să audă. Sunt 
sigur că performanţa voastră are o explicaţie 
foarte logică. 

— Păi da, se grăbi să aprobe şi Ballen. Eu 
am fost fascinat încă de mic de calculatoare. 
Tata era custode într-un fel de muzeu pe Lensig 
şi acolo am descoperit tot felul de cărţi despre 


cum se construiau pe vremuri calculatoarele. 
Când m-am întâlnit cu Negai aici pe staţie... 

Durdrin se încruntă făcând ca sprâncenele 
să i se adune într-o singură linie stufoasă care îi 
brăzda ameninţător chipul. 

— Rămâne să mă întreb ce caută doi 
oameni ca voi la bordul Arcei, rosti mai mult 
pentru sine Durdrin. 

— O, dar asta e simplu şi nu am încercat 
niciodată să ascund tovarăşilor cu care am intrat 
la început în contact, zise cu însufleţire Ballen. 
Eu cred în tot ceea ce a scris doamna Oksana 
Bint Laesia. Atâta doar că am decis să încerc şi 
o altă cale... Una mai apropiată de ceea ce era 
Pământul pe vremea primelor noastre amintiri. 
Vreau să aflu de ce au încetat oamenii să mai 
construiască ordinatoare. Eu cred că dacă vom 
recupera rapid ştiinţa asta faţă de care Imperiul 
pare să nu fi manifestat cine ştie ce interes, 
poziţia noastră... 

Durdrin izbi cu palma deschisă într-o 
consolă, făcând un zgomot puternic. 

— Misiunea Arcei e aceea de a creşte un 
organism capabil să ne conducă eficient! spuse 
răstit Durdrin. Nu ne ducem să construim 
jucării... 

Dinspre locul în care stătea Negai se auzi 
un hohot zeflemitor de râs. 

— Ei lasă, viteazule! Eu am auzit că 
Sfântul ăsta nu era decât un bărbier oarecare. 
Un calculator performant nu poate decât să-l 
facă mai eficient. Doar nu vă aşteptaţi acum să 
creaţi o fiinţă care să înmulțească peştii şi să 
tămăduiască pe cei bolnavi? Jucăriile alea pe 


care nu vrei tu să le construieşti l-ar putea 
amuza! 

Spre uimirea tuturor, Durdrin se abţinu să 
facă vreun comentariu şi plecă de pe punte fără 
să privească spre Negai. Şestov şi Barna se 
grăbiră să-l urmeze. 

— Vrei să-l fac pierdut în spaţiu? întrebă 
Barna imediat după ce rămaseră singuri. 

— Nu ne putem permite lucrul ăsta, zise 
gânditor Durdrin. 

— Ba bine că nu! îi tai o mână, o pun 
lângă cealaltă şi am rezolvat problema, mârâi 
Şestov. 

— Nu se poate... trebuie să ne sfătuim şi 
cu Oksana. Cine ştie ce ar putea vedea ea în 
băiatul asta. 

Şestov şi Barna se priviră încruntaţi 
neîncercând să ascundă că nu prea erau de 
acord cu şeful lor. 

— Hai, lăsaţi. Viitorul se anunţă interesant. 
Poate că dacă nu vom obţine un om care să ne 
conducă, vom avea ocazia să construim nişte 
unelte mai bune. Sau poate, cine ştie, un fel de 
lider cibernetic. În copilărie parcă am citit o 
carte care explora ideea asta. 

— Mda, dădu din cap Barna. Cine ştie însă 
cum a evoluat ea în mintea unui copil care a 
trăit într-un anticariat de pe Vechea Terra. 


"V-am tot spus că nimic nu se naşte din 
nimic. Cuvintele astea m-au impresionat odată, 
fiindcă mi s-a părut că ele exprimă un adevăr 
universal valabil. Astăzi nu mai sunt foarte 


sigură. Am înţeles că există o mulţime de lucruri 
despre a căror origine nu se ştie nimic, dar care 
ar înceta să mai existe în forma în care le 
cunoaştem noi astăzi, dacă s-ar şti ce 
eveniment le-a declanşat. Vă las pe voi sa ghiciţi 
ce anume mi-a zdruncinat convingerile." 

Oksana Bint Laesia - /ntroaucere în studiul 
Regulamentului canonic 


34. 


N'GAI LOON SE RIDICĂ brusc şi aproape că 
îşi răni pielea frunţii, lovind rama de lemn a 
patului de deasupra sa, în care dormea Kasser. 
Avusese cel mai straniu vis de care îşi putea 
aminti, atât de straniu încât Maestrul simţi 
nevoia să-şi analizeze mintea, ca să vadă dacă 
nu cumva Alaana se insinuase acolo, în timp ce 
el dormea. În ciuda încordării, realiză în doar 
câteva secunde că nu ştie cum ar trebui să-şi 
urmărească gândurile ca să vadă dacă e singur 
acolo. Decise că nu avea rost să se ferească de 
ceea ce părea inevitabil şi încercă să-şi 
reamintească visul. 

Spaima alungase momentul de magie şi 
estompase senzaţia de fericire nesfârşită pe 
care o resimţise la încheierea visului. Da, asta 
era fără de tăgadă. Pentru prima dată după 
foarte mulţi ani, încă dinaintea dezastrului care 
îl aruncase pe Z, se gândise la problema 
succesiunii sale la conducerea Quintaratului. 
Alegerea nu era niciodată simplă şi, din câte 
reuşise să afle cercetând arhivele de pe Tengys, 
de fiecare dată fusese vorba despre o investire 
bazată mai mult pe intuiţie decât pe criterii 
obiective. Timp de mulţi ani se temuse că nu va 
fi destul de vrednic pentru a alege un Maestru 


succesor care să facă faţă timpurilor ciudate pe 
care le trăia omenirea. 

Putea recurge la cea mai simplă dintre 
soluţii, apelând la transformarea unui guint. Ar fi 
fost o operaţie simplă, de doar câteva zile, la 
care s-ar fi adăugat şi lunile necesare țesutului 
sensibil de sub unghii pentru acomodarea cu 
accunul. Instinctiv, N'Gai Loon duse mâna la 
nas, acolo unde, în spatele sinusurilor, în fose 
create special, păstra o cantitate de metal lichid 
suficientă pentru un alt Maestru. Nu erau 
niciodată mai mult de doua asemenea 
încărcături. Atunci când un Maestru murea, 
discipolul său îi recupera accunul din degete şi 
şi-l implanta în spatele nasului pentru a-l duce 
mai departe, în timp ce lamele sale proveneau 
din rezerva pe care o avusese la rândul lui 
Maestrul care îl consacrase. Mecanismul acesta 
funcţionase timp de aproape un mileniu şi linia 
Maeştrilor nu fusese întreruptă de nici un 
accident. Niciodată însă situaţia nu fusese mai 
dificilă pentru quinți. 

Soluţia pe care o găsise în vis era una 
îndrăzneață şi ea ar fi putut fi pe măsura 
timpurilor complicate pe care le trăia. Deşi nu 
putea să spună şi celorlalţi acest lucru, în 
ultimele luni îl încercase de nenumărate ori 
presentimentul morţii. Avea numai optzeci de 
ani şi putea să spere să mai trăiască măcar încă 
o jumătate de veac, iar forma sa fizică era aceea 
a unui bărbat de cincizeci de ani, dar N'Gai Loon 
avea presimţirea aproape solidă, materială, a 
faptului că urma să moară foarte curând şi în 


chip violent. Nu putea însă să rişte să lase 
Ordinul fără Maestru. 

Îşi cobori picioarele direct în cizmele croite 
de zeţi dintr-un amestec bizar de țesătură 
textilă şi argilă verde, cu aspect de mucegai. 
Dădu să plece din camera în care Kasser sforăia 
cu entuziasm, dar îşi aduse aminte în ultimul 
moment de mantia shu şi şi-o aruncă pe umeri. 
Atingerea texturii aceleia ciudate, groase, dar 
foarte flexibile îi aduse aminte că de generaţii 
întregi  Maeştrii îşi dăduseră unul altuia o 
asemenea bucată de material fără a şti ce 
reprezintă, într-o căutare neputincioasă a 
propriilor origini. Absența oricărei explicații 
asupra provenienței celor două talismanuri 
fusese probabil singura disfuncționalitate a 
întregului lanţ de Maeştri, iar N'Gai Loon nu 
fusese niciodată foarte preocupat de 
proveniența acelor obiecte. In tinerețe cercetase 
însă multe arhive încercând să găsească locul 
de origine al accunului, dar se lăsase păgubaş 
odată ce fusese nevoit să preia conducerea 
efectivă a Ordinului. 

Înainte de a se ridica de pe marginea 
patului, rememoră imaginea din vis. Stătea de 
mână cu o femeie în faţa mamei lui, al cărei chip 
era scăldat într-o fericire fără margini. Deşi 
nimeni nu spunea nimic, ştiuse cumva în vis că 
i-o prezentase mamei sale pe Alaana, spunându- 
i că se va căsători cu ea. Din poziţia în care 
stătea, el nu putea să vadă faţa alesei sale... 
Ordinul avea să se schimbe. 


Porni în căutarea guinţți/or, pe care îi găsi 
stând lângă Marii, care la rândul lor păreau că 
păzesc intrarea într-o cameră. 

— O să le ucid chiar acum, scrâşni Lelea 
Hinnedi la vederea Maestrului său. 

— Ohoho! Ce viteaz eşti acum, că ţi-a 
venit şi un sprijin moral, care să te îmbete cu 
minciuni şi să-ţi ofere o scuză ca să ucizi, îl 
contră Maria cu o voce rea şi fără să se mişte 
din cadrul deschizăturii strâmte din piatră. 

— Şaptesprezece ani am îndurat... 

— Asta ziceam şi eu, îşi reluă femeia 
vorbirea şuierată. Şi n-ai avut curaj să faci 
nimic. Culmea e că te-ai hotărât abia acum, 
când ai face cea mai mare prostie din viaţa ta 
ucigându-ne. De ce să ne mirăm însă? E tipic 
pentru un quint să nu priceapă în lipsa ordinelor 
ce se întâmplă în jurul său. 

— Ce vrei să spui? întrebă îngrijorat N'Gai 
Loon. 

— Nu mă lasă să intru la tânărul acela, la 
Xtyn. Pretinde că e periculos... 

— Nu pretindem nimic. Ştim cu siguranţă, 
spuse calm Airam. Dacă intri acum în camera 
aceea riscăm să murim cu toţii. 

N'Gai Loon tăcu preţ de câteva clipe, 
încercând să analizeze posibilităţile. Nu dorise în 
întreaga lui viaţă să ucidă pe cineva cu mai 
multă ardoare decât pe cele două femei care îi 
omorâseră quintul favorit, pe Rimio de Vassur. 
Nici acum nu îi venea să creadă că două femei, 
fie ele şi identice, putuseră să îi încetinească 
mişcările lui Rimio de Vassur dincolo chiar şi de 
limita normală a vitezei de reacţie. Pe de altă 


parte, un elementar simţ al prevederii îi sugera 
să nu elimine această armă înainte de a înţelege 
cum anume se ajunsese ca un quint imperial să 
fie ucis într-o luptă corp la corp. Şi mai era şi 
intuiţia, impresia aceea lăsată de rigiditatea 
ridurilor care brăzdau chipul femeilor şi care era 
foarte puţin probabil să aparţină unor oameni 
care minţeau. Nu, Mariile vorbeau serios. 

— În ce fel ne-ar paşte moartea? întrebă 
Maestrul într-un târziu, întinzându-şi mâinile 
pentru a atinge umărul quinți/or şi a le transmite 
printr-un semn discret să nu acţioneze. 

— Asta nu avem cum să vă spunem. Nu e 
taina noastră, clătină din cap Maria. Avem doar 
însărcinarea de a vă preveni. Din păcate, 
probabil că nu am mai putea să facem faţă unui 
quint, zâmbi strâmb Airam. Ne mulţumim deci 
să vă avertizăm. 

— Hai să ne înţelegem, rosti răbdător 
N'Gai Loon. Înăuntru este băiatul acela care îi 
conduce pe oamenii Kyrallului. 

— Da, acceptă sec Maria. 

— Şi noi nu putem intra să îl vedem 
fiindcă... 

— E bolnav, prelua din zbor Maria spusele 
lui N'Gai Loon. 

Faţa Maestrului se crispă imediat, în 
momentul în care înţelese ceea ce se petrecea. 
Probabil că Xtyn avea o boală infecțioasă, iar 
lucrul ăsta nu putea fi de bun augur atâta vreme 
cât prin preajmă se aflau reprezentanţii Abației, 
care fusese timp de milenii cel mai important 
centru al modificărilor genetice. 


— Cred că trebuie să ne sfătuim cu toţii, 
se auzi din spatele lor vocea lui Kasser, care 
asistase tăcut la ultima parte a conversaţiei lor. 
N'Gai Loon privi spre bătrânul împărat şi citi pe 
faţa lui că şi el înţelesese grozăvia situaţiei. 

—Ar fi mai bine să mergeţi lângă 
Radoslav, el o să vă lămurească, spuse calm 
Maria. 

Kasser, N'Gai Loon şi cei doi quinti se 
grăbiră să intre în mica firidă care era ocupată 
aproape în totalitate de patul grosolan pe care 
stătea Abatele. Acesta îşi mai revenise de pe 
urma infarctului suferit în timpul înfruntării cu 
Xtyn şi stătea acum în capul oaselor. 

— Citesc pe feţele voastre că acţiunea 
mea cea de pe urmă nu mai este un secret, 
zâmbi trist Abatele. 

— Nesăbuitule, ce i-ai făcut? 

Ca şi cum nu ar fi auzit întrebarea 
bătrânului împărat,  Abatele începu să 
povestească cu glas stins cum, de când aflase 
despre efectele celei de-a Doua însămânţări, nu 
încetase să se gândească că ar fi existat o 
posibilitate prin care să-l aducă la viaţă şi pe 
Sfântul Augustin cel Nou. În mod normal, clona 
acestuia fusese invariabil sacrificată pe Lumile 
Agricole şi de aceea printre clonele care 
stăpâneau acum Universul nu exista nici una 
care să poarte memoria originală a Sfântului 
Augustin cel Nou. 

— Ce legătură are asta... 

Abatele ridică mâna şi-i făcu pe toţi să-i 
privească degetele descărnate. 


— Când am ajuns în satul oamenilor ăştia, 
eu şi Mariile am văzut ceea ce nu aveaţi cum să 
observați. M-au frapat întâi feţele care mi se 
păreau familiare. Apoi i-am urmărit cum sunt 
organizaţi şi, în sfârşit, am profitat de câteva fire 
de păr furate pentru a face o analiză. Airam s-a 
furişat până la ascunzătoarea noastră, iar 
tulburarea pe care i-a provocat-o descoperirea 
ei era să o împiedice să se mai întoarcă şi să-mi 
confirme bănuielile. Cele cinci triburi de pe 
Kyrall provin toate din populaţii care au ca punct 
de plecare grupul de clone pe care l-am recreat 
în satul nostru din Abaţie. 

— Şi ce înseamnă asta? întrebă cu glas 
tremurat Kasser. Că suntem pe un fel de Planetă 
Agricolă sălbatică? 

— Nu ştiu cine, de ce şi mai ales cum mi-a 
furat cinci serii de clone. Cert este însă că sonda 
pe care eu am trimis-o din întâmplare spre 
Kyrall a realizat aici Prima Însămânţare. Xtyn nu 
e un produs oarecare. Dacă-l veţi urmări cu 
atenţie veţi vedea că urmează tiparul mesianic 
pe care noi îl cunoaştem atât de bine fiindcă ne 
oferea nouă invariabil pe candidatul la Alambic. 

— Ce e ăsta? întrebă mirat N'Gai Loon. 

— Nu mai are nici o importanţă acum, 
bătu Abatele în retragere. Contează doar că 
siguranţa cu care m-am certat cu el provenea 
din cunoaşterea profundă a felului în care va 
reacţiona. Cunoaştem până la nuanţă felul în 
care gândeşte o asemenea clonă. E un şef 
înnăscut, gata sa se sacrifice pentru ai săi, şi e 
obsedat de unicitatea vieţii lui. 


— Dar palma? Aproape că strigă Kasser. 
Ăsta n-a fost risc? 

— Nu. Îmi picurasem în mână puţin din 
soluţia în care, preţ de atâţia ani, am ascuns 
ultimul distilat al Alambicului. Nici eu nu ştiu 
dinainte ce o să se întâmple. In mod normal, 
peste doar două zile, băiatul ar trebui să aibă 
amintirile Sfântului Augustin cel Nou. Sângele lui 
Xtyn s-a amestecat însă şi cu cel al guintului 
vostru înainte de a pătrunde în Alambic. Cine 
ştie ce va ieşi de-aici? 

N'Gai Loon făcu semn guinților săi care 
ieşiră repede. 

— Uite, el a înţeles, zâmbi Abatele spre 
Kasser. 

— Şi ce dacă? Eu tot nu pricep nimic, 
protestă Kasser. 

— l-am trimis pe guinți să apere şi ei 
intrarea. Abatele are dreptate. Nu ne putem 
permite ca virusul cu care a fost infectat tânărul 
să ajungă şi la ceilalţi. Le va restabili memoriile 
iniţiale şi ne vom trezi în mijlocul unei armate de 
clone. 

Kasser rămase cu gura căscată şi întoarse 
o privire neîncrezătoare spre Abate. Radoslav 
încuviinţă însă din cap, ceea ce-l făcu pe 
bătrânul împărat să-şi împreuneze mâinile peste 
faţă. 

— Suntem pierduţi, hohoti el în pumni. 

— Nu chiar. Virusul nu se răspândeşte 
chiar atât de uşor. Am avut şi ceva noroc... Dacă 
reuşim în următoarele şase ore să păzim 
intrarea aia, totul o să fie bine. 


— De ce? De ce-ai făcut asta, din moment 
ce nici măcar tu nu ştii care va fi rezultatul 
acestei aventuri? hohoti Kasser. 

— Suntem în mijlocul Armaghedonului. Nu 
i-am oferit Dumnezeului meu ajutorul promis. 
Pur şi simplu, pentru mine, lucrurile nu au cum 
să fie mai rele. Indiferent ce se va întâmpla, 
pentru mine va fi mai bine. 

— Bine, dar  psiacul, atacul împotriva 
clonelor, joncţiunea cu forţele lui Bella, strigă 
Kasser. 

— Ţi-am spus încă din Abaţie: dinastia 
Boszt nu mă interesează. Singura mea misiune e 
aceea de a-mi apăra Dumnezeul de propria 
nemărginire, rosti Abatele ţinându-şi ochii 
închişi, de parcă s-ar fi aşteptat ca bătrânul 
împărat să-l lovească. 

Pe neaşteptate, N'Gai Loon începu şi el să 
vorbească. 

— Kasser, bătrâne prieten, cu toţii avem 
ceva de transmis mai departe. Planeta asta e cel 
mai mare mister din Univers. Din păcate însă, 
rezolvarea lui va cădea în sarcina succesorilor 
noştri. Eu nu mă îndoiesc că Ordinul nostru, al 
quinților, are legătură cu Kyrallul. 

— Şi asta e evident, încuviinţă Abatele. 

— De ce spui asta? întrebă N'Gai Loon 
mirat. 

— Sunteţi cinci, câte unul pentru fiecare 
trib de pe Kyrall. Şi nu faceţi decât să imitaţi 
ceea ce pot face cu forţa gândului oamenii de 
aici, zise Abatele pe un ton uşor plictisit. Pentru 
mine e evident acum că, alungat de pe Vechea 
Terra de forţele Abației, Frontul Adevăratei 


Biserici s-a retras aici, punând la cale acest 
experiment. Probabil că a sperat să creeze un 
sentiment religios la clonele astea. Nu am 
nevoie de altă dovadă în afară de mărturia 
aceea a biologului, despre care am aflat de 
curând... 

N'Gai Loon şi Kasser se priviră unul pe 
altul. 

— Ei bine, da, i-am spus, acceptă Kasser. 
Am petrecut şaptesprezece ani cu el şi sunt în 
măsură să-i apreciez inteligenţa, izbucni Kasser 
sub presiunea reproşurilor mute ale lui N'Gai 
Loon. 

— Pierdem vremea, interveni Radoslav. 
Toată planeta asta e doar un experiment al unui 
biolog de geniu. Sunt prea multe întrebări ca să 
le dăm acum răspuns, murmură bătrânul. Dacă 
ne concentrăm însă asupra punctelor esenţiale 
vedem că planul Frontului Adevăratei Biserici a 
reuşit. Au apărut quinti care au consolidat 
Dinastia, care era să ne distrugă. Nu suntem 
decât marionete într-un joc care se desfăşoară 
deasupra noastră şi care a început în urmă cu 
cel puţin cincisprezece secole. 

Cei trei bărbaţi rămaseră pe gânduri, 
analizând fiecare informaţiile disparate pe care 
le aveau despre trecut. Abatele era convins că 
citise în biblioteca Abației un document în care 
un înaintaş îşi exprima temerile în legătură cu 
faptul că Frontul Adevăratei Biserici îşi mutase 
cartierul general pe o planetă aflată la vremea 
aceea dincolo de graniţele cunoscute ale 
Imperiului. Lui Kasser i se învălmăşeau în minte 
informaţii vagi despre legătura dintre Dinastie şi 


primii quinti, iar N'Gai Loon acceptase fără pic 
de îndoială spusele Abatelui, fiindcă ele 
completau propriile sale informaţii. 

— Şi acum ce avem de făcut? întrebă 
Kasser. 

— Trebuie să faceţi ceea ce am îndrăznit 
şi eu, să vă duceţi menirea la bun sfârşit, 
Quintaratul şi Dinastia trebuie să dăinuie şi 
nimeni nu poate face asta în locul vostru. 

N'Gai Loon zâmbi mirat. 

— Spui asta deşi ai constatat că suntem 
duşmani de veacuri? 

— Abația nu mai există. Poate, cu voia lui 
Dumnezeu, Sfântul Augustin cel Nou, pe care îl 
readuc acum la viaţă, va întemeia una nouă. 

Kasser îşi duse mâna în părul pe care 
începu să-l frecţioneze spasmodic. 

— Nu, nu, nu! Nu cred că ne putem 
permite să aşteptăm până când din groapa aia 
iese cine ştie ce fiinţă. Trebuie să atacăm 
psiacul înainte de a fi restabilite amintirile 
tânărului ăsta. Eu unul nu vreau să risc. O să 
facem chiar acum planul unei ambuscade şi... 

— Unde te duci? îl întrebă contrariat 
bătrânul împărat pe N'Gai Loon care se ridicase 
repede şi se afla deja în pragul uşii. 

— Va fi nevoie de cu totul altceva decât 
prezenţa  Mariilor şi-a guinților pentru a-i 
împiedica pe oameni să meargă la Preotul lor. 
Cred că mi-am făcut un aliat şi mă duc să 
vorbesc cu el. În felul ăsta, tu, guinţi; şi soldaţii 
veţi putea acţiona mai uşor. Fiindcă, într-o 
privinţă, bătrâne Kasser, părerile noastre coincid 


total: nu putem lăsa lucrurile la îndemâna unui 
om despre care nu ştim mare lucru. 


x kK x 


— Nu se poate, se răsti Arrus smulgându- 
se din mâna lui N'Gai Loon. Ce i-aţi făcut? 

— Se pare că i-am dat o boală cu care voi 
nu sunteţi obişnuiţi. Aţi trăit atâta vreme 
izolaţi... 

— Nu înţeleg! Ce boală? 

— Pe Kyrall aţi trăit fără bolile pe care le 
avem noi. Se poate să se fi îmbolnăvit pentru că 
a stat prea aproape de noi. E foarte important 
ca toţi ai tăi să înţeleagă asta şi să nu se 
apropie de el. 

În privirea lui Arrus se citi suspiciunea. 

— Şi cum poate fi ăsta un lucru bun? De 
unde ştim că nu vom muri toţi din cauza bolii 
ăsteia? 

N'Gai Loon râse scurt. 

— Nu, prietene, nu se moare dintr-atâta 
lucru. Oricum însă, ce-ar fi dacă le-ai spune 
oamenilor că, odată ce vom fi cucerit psiacul, 
vom rămâne acolo, fără să mai intrăm în contact 
şi să vă îmbolnăvim? 

— De ce am senzaţia că foloseşti în 
favoarea ta boala asta? 

N'Gai Loon râse din nou. 

— Fiindcă este chiar aşa. Ţi-am mai spus. 
Imperiul are mii de ani avans pe calea 
manipulării. 

— Şi ce s-a întâmplat, în decursul acestor 
mii de ani, cu aceia care s-au împotrivit? 


Maestrul quintilor plecă ochii în pământ şi 
preferă să păstreze tăcerea. Deşi era evident că 
răspunsul nu avea să vină, Arrus aşteptă câteva 
clipe şi apoi merse spre grupul gquinților şi al 
Mariilor. Le spuse ceva scurt şi aceştia plecară, 
lăsându-l de strajă în faţa camerei lui Xtyn. 


"Îmi amintesc bine de momentul în care în 
mintea mea s-au amestecat memoriile lui 
Johansson şi ale Oksanei Bint. Multă vreme m- 
am simţit pierdută. Poate tocmai trauma asta 
mă face să văd atât de diferit țelul spre care 
trebuie să ne îndreptăm." 

Oksana Bint Laesia - /ntroducere în studiul 
Regulamentului canonic 


35. 


XTYN STĂTEA AŞEZAT pe o piatră şi 
picioarele i se afundaseră într-un soi de 
vegetaţie pitică, verde, punctată pe ici pe colo 
cu flori colorate. Nu avea mantie, soarele care ÎI 
lumina era galben şi văzduhul mirosea cumva 
altfel decât era el obişnuit. Privi în sus spre cerul 
care lucea straniu, albastru, apoi îşi cobori 
privirea observând pe rând ceilalţi trei bolovani 
de lângă el. Incercă să-l ridice pe unul cu forţa 
minţii, dar piatra nu se clinti. O parte a gândirii 
sale se miră că îşi acceptă atât de uşor 
neputinţa. 

Işi dădu seama că e într-un fel de vis şi 
căută cu disperare atingerea mentală a Alaanei. 
Incercarea sa rămase fără nici un rezultat. 
Contactul psihic dintre ei, care nu se stingea 
aproape niciodată, era acum întrerupt cu 
desăvârşire. Se simţea ca un om care fusese 
obişnuit toată viaţa cu sunetul unei cascade, 
care decisese brusc să se oprească. Realiză 
atunci că nu mai percepe nici vocea /ya tribului 
său. Când dădu să se ridice simţi că, de fapt, 
trebuie să aştepte aşa încât începu să-şi plimbe 
răbdător mâna printre firele verzi care se ridicau 
abia de o palmă de la sol. 


Străinii veniră din direcţii opuse. Cel din 
stânga era un bărbat relativ tânăr, îmbrăcat într- 
o haină ciudată, făcută dintr-o singură bucată de 
material cenuşiu şi legată deasupra şalelor cu 
un fel de sfoară. Avea chipul rotund, ochii 
albaştri, care păstrau o privire mirată, şi se 
mişca destul de greoi, semn că pe sub haina 
largă se ascundea un trup greu încercat de lupte 
sau de boli. În picioare purta încălțări ciudate, 
care erau făcute din câteva cordele de piele ce 
legau o bucată de lemn subţire de talpa 
piciorului. Fără să vrea, Xtyn se întrebă cum 
trebuie să fie să mergi încălţat cu nişte sandale 
atât de greoaie. 

Bărbatul care venea din dreapta părea 
ceva mai în vârstă, dar paşii lui elastici şi ceva 
din aerul hotărât pe care-l degaja întreaga sa 
figură îl făcură pe Xtyn să se gândească la faptul 
că acela trebuie să fi fost un militar. Ceva din 
înfăţişarea lui semăna izbitor cu soldaţii care 
veniseră de curând în tribul lui si-l învinseseră 
fiindcă se mişcaseră mai repede decât el. Privi 
mai atent şi realiză că, de fapt, omul care se 
apropia de el era îmbrăcat într-o uniformă care 
părea replica mai nouă şi mai strălucitoare a 
hainelor celor doi quinti, aşa cum le spuneau 
străinii soldaţilor acelora. 

Cei doi bărbaţi se aşezară pe câte o piatră 
şi-l priviră zâmbind. 

— Cine sunteţi? întrebă timid Xtyn. 

— Mă numesc Rimio de Vassur şi sunt 
quint imperial. Ne-am mai întâlnit, dar pentru 
scurtă vreme. 


— lar eu sunt Augustin Bloose. Prezenţa 
mea aici e o surpriză imensă pentru mine. 

— Ziceai că m-ai mai văzut... Cum se 
poate una ca asta? Eu nu-mi amintesc să ne fi 
întâlnit, îi spuse Xtyn lui Rimio de Vassur. 

Ca şi cum se aşteptase la vorbele acelea, 
Quintul scoase din buzunar un ghemotoc mic pe 
care-l lăsă liber în palmă. Imediat materialul se 
întinse perfect, transformându-se într-o oglindă. 
Vassur i-o puse în faţă şi Xtyn văzu în locul 
propriului chip imaginea unui băiat cam de-o 
vârstă cu el, ceva mai îngust la faţă şi cu bărbia 
mai puţin pronunţată. 

— Cred că deocamdată nu ştii cine eşti, 
zise blând quintul. 

Xtyn mai privi o dată la chipul străin care îl 
privea din oglindă şi înţelese că era de fapt al 
lui. 

— De ce nu-mi spui tu cine sunt? spuse el 
cu glas tremurat. 

— Când ne-am întâlnit prima dată, erai un 
tânăr plin de elan, care dorea să facă numai 
bine pentru semenii săi dintr-un sat de clone 
aflat în Abaţie. Te numeai Stin şi te-ai sacrificat 
pentru ceea ce credeai că e binele tuturor. 

— Înseamnă că planul meu a funcţionat, 
exclamă celălalt bărbat, cel care se prezentase 
ca fiind Augustin. 

— Dacă eşti cine cred eu că eşti, adică 
acela care a întemeiat Abația şi care e numit 
Sfântul Augustin cel Nou, ei bine, da, cred că se 
poate spune că planul tău a reuşit, acceptă 
Vassur. 


— Nu înţeleg despre ce vorbiţi, se plânse 
Xtyn. Mai întâi eu nu mai sunt eu, apoi voi ştiţi 
mai multe despre mine decât par a şti eu 
însumi... Ce e locul ăsta? 

Augustin Bloose privi amuzat în jur şi 
zâmbi larg. 

— O pajişte care seamănă foarte mult cu 
cea din faţa colibei în care m-am retras în munţi, 
pe Pământ, după ce prietenii mei din Corpul 
celor O Mie de Voluntari au fost ucişi pe 
Mediterana. 

— Dar nu există cu adevărat... 

— Nu, probabil că nu mai există. 

— Şi atunci unde ne aflăm? 

— Părerea mea e că ne aflăm doar în 
mintea ta. 

— Nu se poate. Nimeni nu este atât de 
puternic încât să pătrundă în ann. Nu se poate. 

— Mi-am permis să-ţi consult amintirile, 
tinere. Sunt convins acum că nu ai cum să 
înţelegi ceea ce ţi se petrece şi probabil că nici 
noi nu putem să desluşim exact. Tot ceea ce pot 
să-ţi spun însă e că ne aflăm aici pentru a te 
ajuta. Experienţa şi amintirile noastre fac acum 
parte din mintea ta... 

Ca şi cum cuvintele acelea ar fi declanşat 
un înfricoşător vârtej mental, Xtyn se simţi 
asaltat de un şuvoi de amintiri, despre care ştia 
că nu sunt ale sale, dar pe care le putea vedea 
ca şi cum faptele descrise acolo i s-ar fi 
întâmplat ieri. 

| se păru mai întâi că e Augustin Bloose, 
un tânăr fascinat de ideile unui anumit 
Johansson, un militar care înființase o 


organizaţie politică care susţinea că toate relele 
lumii vin de la religie, că înfruntarea între cele 
trei religii majore adusese omenirii numai 
groază şi distrugere. Văzu apoi cum se formează 
un corp expediționar, în care el nu se putea 
încadra fiindcă era prea tânăr. Imagini disparate 
şi sentimente amestecate începură să i se 
succeadă cu repeziciune. Simţi mai întâi durerea 
ascuţită la vestea morţii tovarăşilor săi, se nărui 
o clipă sub povara disperării şi a singurătăţii, îşi 
aminti de anii pustniciei din munţi, de întâlnirea 
cu o fiinţă ciudată şi apoi de proiectul său cel 
mai măreț: Abația. Planul subtil şi perfid al 
Alambicului şi al readucerii la viaţă a unei 
imense armate de atei i se devoală în toată 
splendoarea lui şi înţelese că tot ceea ce i se 
întâmpla acum nu era decât izbânda unei 
capcane pe care Augustin Bloose o întinsese 
întregului Univers. 

Plonja apoi în amintirile lui Rimio de 
Vassur. Parcurse repede o copilărie chinuită, trăi 
emoția întâlnirii cu un bătrân care îi promise 
iniţierea în tainele purtării războiului perfect, se 
feri de lipsa totală a emoţiilor care făcea ca 
amintirile isprăvilor militare ale guintu/ui să pară 
precum un deşert pustiitor şi se opri în faţa 
zidului imens dincolo de care Vassur părea să 
dorească să-şi ascundă amintirile din Abaţie. Işi 
croi cu greu drum şi revăzu ghemul bizar de 
sentimente pe care Mariile îl treziseră în sufletul 
quintului, citi dragostea neînţeleasă a Alaanei şi 
simţi uimirea ultimă a lui Vassur când Maria îl 
atacase cu un pumnal. Reveni iute la amintirile 
despre Alaana şi simţi cum întreg Universul se 


lărgeşte, cum accede la o înţelegere profundă a 
ceea ce este el şi asupra căilor prin care se 
născuse. 

— O să mai fiu eu însumi? întrebă Xtyn, 
fără să se teamă însă că răspunsul ar fi putut fi 
negativ. 

— Cine ştie, zâmbi Vassur. Cu siguranţă 
deprinderile şi amintirile mele alăturate 
talentelor tale, te vor face cel mai temut 
războinic al galaxiei... 

— lar ştiinţa mea îţi va permite să duci la 
bun sfârşit ceea ce ai început pentru oamenii 
tăi, să-i scoţi pe toţi din chinul existenţei într-un 
cerc perpetuu. Asta nu înseamnă însă neapărat 
că vom avea şi loc în mintea ta. Poate că femeia 
asta, Alaana, pentru care văd că ai atâta 
respect, o să ne ajute să încăpem cu toţii între 
gândurile tale. 

— Aşa cum o ştiu eu pe Alaana, o să 
reuşească, murmură Vassur. 

— Dar de ce? întrebă Xtyn. DE CE mi se 

întâmplă toate astea? 
A Cei doi tăcură o vreme privind în pământ. 
Intr-un târziu, Augustin Bloose se ridică, merse 
până în spatele lui Xtyn şi-i puse mâinile pe 
umăr. 

— Când eram tânăr am fost convins de 
Johansson că religia e cel mai dăunător lucru pe 
care l-a inventat omul vreodată. La patruzeci de 
ani am crezut că, dimpotrivă, fără religie orice 
om e sortit pieirii. Am murit împăcat, în patul 
meu, mulţumit că realizasem, în cele din urmă, 
că religia e cel mai minunat mod cu putinţă de 


a-i face pe ceilalţi să se comporte după vrerea 
ta, fără să-ţi conteste deciziile. 

— Şi acum? Oricum nu înţeleg la ce e bun 
cuvântul ăsta, ce descrie. 

— Cred că tocmai asta e menirea mea. 
Vreau să te fac să înţelegi că religia e un mod 
mai uşor de a-ţi accepta locul în Univers. Ea 
elimină întrebările de genul celei pe care ţi-ai 
pus-o tu. Să zicem că Dumnezeu te-a ales să-i fii 
oştean într-o înfruntare pe care eu pot doar s-o 
bănuiesc, încheie Augustin Bloose. 

— Şi cine ar putea să-mi spună mai multe? 
Acela care ar fi trebuit să stea pe cea de-a patra 
piatră? 

Vassur şi Augustin se priviră în tăcere. 

— Probabil. Am convenit însă că deşi eşti 
un oştean puternic, deşi ai ales instinctiv 
pajiştea asta şi dialogul cu noi pentru a suporta 
mai uşor şocul restaurării memoriilor originale 
ca urmare a celei de-a Doua Însămânţări, 
celălalt a simţit că nu eşti încă pregătit să-l vezi. 
Sunteţi atât de diferiţi, încât dacă i-ai fi parcurs 
amintirile, mintea ta nu ar mai fi funcţionat 
niciodată. Ai răbdare însă. El e cel mai puternic 
dintre noi. 

Cei doi se ridicară şi plecară la braţ. Abia 
după ce se îndepărtată câţiva paşi Xtyn strigă în 
urma lor: 

— O să vă mai văd vreodată? Augustin 
izbucni în râs: 

— Noi sperăm că nu. Cine se poate 
încrede într-un conducător care are vedenii? Ţi- 
am dat amintirile noastre şi acum suntem liberi. 
Poţi folosi înfrângerile noastre ca să învingi, poţi 


folosi iubirile noastre ca să înveţi sa urăşti. la 
aminte şi la felul în care am murit noi, fiindcă 
aşa vei învăţa să trăieşti cu adevărat. E 
important însă să nu uiţi că existăm în mintea 
ta. În felul ăsta poate că vei reuşi să iei decizii 
mai bune decât am fi făcut-o noi. Viziunea şi 
viitorul sunt însă numai ale tale. Mă îndoiesc 
deci că ne vom mai revedea vreodată. 

— Dar cu celălalt? 

— A, cu el e ceva special. Spre deosebire 
de noi, el crede cu adevărat, hohoti Augustin 
Bloose. 


"M-am gândit adeseori ce semnificaţie 
poate avea moartea pentru noi, urmaşii 
clonelor, şi nu împărtăşesc bucuria acelora care 
se cred nemuritori. Oksana Bint e nemuritoare, 
la fel şi Johansson. Eu însă sunt un accident 
irepetabil. Ştiu că mulţi dintre voi nu gândiţi la 
fel şi vă identificaţi cu primele memorii. Dar e 
mare păcat, fiindcă asta vă împiedică să vedeţi 
adevăratele dimensiuni ale planului meu. Putem 
fi aidoma lor!" Oksana Bint Laesia - /ntroducere 
în studiul Regulamentului canonic 


36. 


DIN ASCUNZĂTOAREA LUI, Kasser îşi 
aţintise privirile asupra expresiei împietrite care 
făcea ca feţele celor doi quinti să pară aproape 
identice. Observase de multe ori grimasa aceea 
care paraliza chipurile lor şi ajunsese să creadă 
că ea semnala o stare căreia, la alţi oameni, i s- 
ar fi putut spune oboseală. Bătrânul împărat 
observase mine asemănătoare de fiecare dată 
când quintii reveneau de pe câmpul de bătălie, 
unde se mişcaseră mult timp la viteza care îi 
făcea atât de eficienţi. Kasser nu izbutise însă 
niciodată să-şi dea seama dacă guinții oboseau 
cu adevărat şi dacă asta le limita capacitatea de 
lupta. 

Leka Hinnedi şi Attan Villerte aveau însă 
de ce să fie obosiţi. Imediat după ce Abatele le 
spusese despre boala lui Xtyn, N'Gai Loon şi cu 
el deciseseră că trebuie să atace psiacul, 
indiferent dacă aveau sau nu să fie sprijiniți de 
tribul Omenori. Bătrânul împărat privi încă o 
dată spre oamenii săi. Erau doar câţiva, înarmaţi 
cu arme demodate, din care abia dacă s-ar fi 
putut trage câteva salve. Ca de obicei, se baza 
pe quintii săi. Aceştia fugiseră până la vechea 
navă abandonată în grotă şi reuşiseră să 
demonteze o baliză radio, pe care o aduseseră 


apoi pe plajă şi o porniseră. Clonele nu puteau 
ignora prea mult semnalul acela şi aveau să 
vină să-l cerceteze. 

Kasser era conştient că existau destul de 
puţine şanse ca stratagema pe care o aplicase 
N'Gai Loon când aterizase pe Kyrall să mai 
funcţioneze o dată. Nu îndrăznea să spere că 
clonele nu-şi dăduseră seama ce se întâmplase 
atunci cu adevărat. 

Câţiva războinici Omenori, conduşi de 
Arrus, care fusese aparent convins de un tânăr 
foarte entuziast şi care se numea Lonis, 
deciseseră însă să-i ajute. Dar asta numai după 
ce le promisese că, dacă aveau să câştige 
psiacul, nu se vor mai amesteca în viaţa tribului 
lor. Acum priveau cu toţii încordaţi dintr-o grotă 
săpată în faleza înaltă, a cărei intrare era 
mascată de câţiva bolovani. Siluetele celor doi 
quinti, care păreau ca turnate în piatră, 
contrastau cu faldurile pe care părul lung şi alb 
al lui N'Gai Loon, dar mai ales mantia lui, le 
făceau în bătaia brizei. 

Aşteptarea se prelungea chinuitor de mult 
şi Kasser ştia că lucrul ăsta nu e bun pentru 
moralul oamenilor săi. Genul acela de răgaz 
predispunea fie la amintiri, fie la temeri 
neîntemeiate. Spera însă ca şi ceilalţi să 
înţeleagă că nu mai aveau nici o altă şansă, că 
singura ocazie de a restaura lumea aşa cum 
fusese ca cândva era aceea de a cuceri ei 
psiacul, înainte ca Bella, în stilul lui nesăbuit, să- 
| atace şi să-l distrugă într-un fel sau în altul. 

În ultimele zile simţise că pofta de viaţă îl 
părăseşte. De când auzise de izbânzile lui Bella 


se gândea mereu că Imperiul nu mai e de fapt 
responsabilitatea lui, cel puţin nu în felul în care 
era Quintaratul pentru N'Gai Loon şi Abația 
pentru Radoslav. Bella îşi recucerise singur 
capitala, făcându-l să se gândească dacă nu 
cumva îl subestimase în toţi anii aceia petrecuţi 
pe Kyrall. 

Un foşnet uşor îl făcu să privească spre 
Lonis, care îi arătă cinci puncte la orizont. Unul 
din oamenii lui Arrus şopti că e vorba de 
glisoarele clonelor şi inima lui Kasser începu să 
bată cu repeziciune. Navele înaintau cu mare 
precauţie, departe una de alta şi urmând 
traiectorii şerpuite, imprevizibile. Nu trebuia să 
fii psiholog ca să-ţi dai seama că piloţii lor se 
temeau să nu împărtăşească soarta colegilor 
care se duseseră să cerceteze locul în care 
aterizase N'Gai Loon. 

— Cine sunteţi şi ce vreţi? se auzi o voce 
metalică atunci când navele se apropiară 
îndeajuns. 

Grupul celor trei bărbaţi păstră însă 
tăcerea. 

— Dacă nu vă identificaţi cât mai curând, 
deschidem focul! 

Aceeaşi tăcere împietrită îl făcu pe cel 
care vorbea să ezite. 

— Prezenţa voastră aici are vreo legătură 
cu mesajul care anunţa aterizarea unui apropiat 
al împăratului? 

N'Gai Loon ridică o mână în aer, ceea ce 
ar fi putut însemna orice. 

Arrus se apropie de Kasser şi-i şopti 
repede la ureche: 


— Oamenii mei se pot ocupa de două 
dintre nave. Cred că putem rarefia aerul din 
jurul lor, cam în chipul în care îl fac lentilele. S- 
ar putea să fie de ajuns ca să le prăbuşim în 
mare. 

— Nu încă, şopti la rândul său Kasser. 
Două sunt mult prea puţine. Oricare din celelalte 
trei ne poate ucide pe toţi. 

Între timp, monologul clonei de la difuzor 
continua. 

— Indiferent cine sunteţi, să ştiţi că 
suntem pregătiţi să vă distrugem pe loc. 
Regulamentul spune că nu aveaţi voie să 
aterizaţi aici fără să ne anunţaţi. 

Quinţii se depărtară numai un pas de 
N'Gai Loon, ceea ce provocă agitația evidentă a 
clonei. 

— Să nu încercaţi nimic! Repet pentru 
ultima oară. Dacă refuzaţi să vă identificaţi, vă 
vom distruge imediat. 

Kasser se gândi deodată că, dacă ar fi fost 
printre ei, Abatele probabil că s-ar fi rugat. 
Aproape că ar fi făcut-o şi el, dacă ar fi avut 
chiar şi cea mai mică speranţă că acest lucru 
putea schimba ceva. 

— Numele meu este N'Gai Loon, iar 
aceştia sunt elevii mei, Leka Hinnedi şi Attan 
Vilerte,  quinți imperiali, strigă cu voce 
pătrunzătoare Maestrul. Am venit să ne predăm 
administraţiei de pe Kyrall. 

— Cine zici că eşti? Ăla care a aterizat 
acum câteva zile? N-ai pierit în explozie? reluă 
vocea din aeroglisor spre marea surprindere a 
lui Kasser, care sperase pentru o clipă că 


vorbele Maestrului aveau să fie rostite prea 
încet pentru a putea fi percepute din aer şi să se 
câştige ceva timp în felul acesta. 

— Da, explozia în care au murit tovarăşii 
voştri s-a datorat unui soldat instruit prost, care 
s-a grăbit să tragă, interpretând greşit un gest 
de-al meu. 

Pentru câtăva vreme nu se mai auzi nimic, 
semn că probabil clonele se sfătuiau între ele. 

— Şi ce vrei? 

— Vreau să merg la cel care conduce 
psiacul, la Johanssonul vostru. Am să-i comunic 
date importante despre cum poate fi înfrântă 
insurecția lui Bella. 

— Vrei adică să intri în psiac? se auzi 
vocea metalică. ` 

— Nu ţin neapărat. Il puteţi aduce aici, 
glumi N'Gai Loon. 

— Nu ştiu cine eşti, dar e limpede că ne 
crezi tâmpiţi. Dacă ăia doi de lângă tine sunt 
într-adevăr quinti imperiali, atunci ultimul lucru 
pe care l-am face ar fi să-i primim în psiac sau 
să-l aducem pe conducătorul nostru lângă ei. 
Dacă nu sunt quinti, atunci eşti un mincinos şi 
înseamnă că nu ai a ne transmite nimic 
important. 

Kasser izbi cu pumnul în pământ, 
înghiţindu-şi o sudalmă. 

— Intenţiile mele sunt paşnice. Nu am de 
gând... 

— Am văzut cât de paşnice sunt ultima 
dată. Acum o să joci după cum spunem noi. 
Rămâi acolo şi în următoarele câteva minute o 
să ne lămurim dacă spui adevărul. 


Arrus îl bătu uşor pe umăr pe Kasser 
arătându-i linia orizontului, dar ochii bătrânului 
nu deosebiră nimic. 

— O navă, şopti Lonis. 

Dorind parcă să confirme spusele 
Făurarului, vocea din aeroglisor se auzi din nou. 

— Rămâneţi unde sunteţi. O fregată va 
trage la mal să vadă ce aveţi de spus. Vă previn 
că la cel mai mic semn de agresiune vă vom 
distruge, aşa încât nu sperati să puneţi mâna pe 
ea. 

Bătrânul împărat se lăsă să cadă pe nisip, 
cu spatele sprijinit de bolovanul care masca 
intrarea. Era evident că încercarea lor eşuase. 
Chiar dacă ar fi pus mâna pe vas, quintii n-ar fi 
putut niciodată fi atât de rapizi încât să distrugă 
şi aeroglisoarele. Durerea din pântece îl săgeta 
din nou, dar senzaţia aceea neplăcută avu un 
efect paradoxal. Kasser îşi aminti că nu are ce 
să piardă, că îşi petrecuse ultimii şaptesprezece 
ani ascuns şi că oricum nu mai avea mult de 
trăit. 

— Să ne concentrăm fiecare asupra câte 
unui aeroglisor. Arrus, tu şi ai tăi luaţi-le pe cele 
din extremă, noi să încercăm să le doborâm cu 
armele noastre pe celelalte, imediat ce quintii 
vor fi luat controlul fregatei, bărcii sau ce mama 
naibii o mai fi fiind drăcovenia aia care se 
apropie. 

Quinţii stăteau la fel de nemişcaţi, în timp 
ce N'Gai Loon se aplecă şi ridică o mână de nisip 
pe care îl lăsă să cadă înapoi pe plajă. 

— E foarte riscant, îi şopti  Arrus 
împăratului. Să ştii că noi nu garantăm... 


— Nici noi nu garantăm nimic, încercă să-l 
liniştească bătrânul împărat. 

— Noi avem însă mult mai multe de 
pierdut, dacă se află... 

— Te poţi ascunde în fundul peşterii şi 
nimeni nu va şti vreodată că ai fost aici, şopti 
împăratul supărat. 

Kasser distinse în semiîntunericul grotei 
cum trăsăturile feţei Făurarului se aspresc. 

— Nu pentru mine mi-e frică. Doar că m-aş 
fi simţit mai în siguranţă dacă ar fi fost şi Xtyn 
cu noi. 

— lar eu dacă aş fi avut toţi cei cinci quinti 
aş fi fost aproape sigur de victorie, îi răspunse 
pe acelaşi ton Kasser. Situaţia e însă mult mai 
complicată. 

Dialogul celor doi fu întrerupt de un 
zgomot metalic. La câteva zeci de metri în faţa 
lor, pe plajă, se oprise un vehicul amfibiu, din 
care se revărsară cel puţin cincizeci de soldaţi, 
care ocupară un semicerc în jurul celor trei. 
Kasser zâmbi. Chiar şi dacă ar fi fost un singur 
quint şi soldaţii aceia tot nu i-ar fi putut face 
nimic. Mai ales că luaseră o poziţie în linie, ceea 
ce uşura mult desenarea unei traiectorii cât mai 
scurte a lamei de aceun. Ştia exact ce aveau să 
facă Hinnedi şi Vilerte. 

— Am ascultat prin radio dialogul pe care 
l-ai purtat cu oamenii mei, spuse un bărbat înalt, 
care se  strecurase printre soldații care 
continuau să-şi ţină armele pregătite. Cum 
dovedeşti că eşti cine zici că eşti? 

— Nu am de ce să dovedesc nimic. Oferta 
mea nu e negociabilă. Mă crezi pe cuvânt, 


mergem în psiac şi discut cu Johanssonul de 
acolo... 

— Dar de unde ştii că nu sunt eu acela? 

— Nu am o părere prea bună despre setul 
vostru de clone, zise N'Gai Loon pe un ton 
dispreţuitor. Mă îndoiesc că are curajul să vină 
în câmp deschis. Tu trebuie să fii un Şestov sau 
vreun Barna, continuă N'Gai Loon. 

— Nu are importanţă cine sunt. 

— Nici Şestov, nici Barna? E limpede că nu 
luaţi în serios ceea ce am eu să vă spun. 

— Mergi pe un drum care nu duce nicăieri, 
zise calm soldatul. 

Vorbele lui avură un efect evident asupra 
lui N'Gai Loon. care spera că va putea sa-l facă 
să reacționeze irațional. 

— Am părăsit tabăra lui Bella pentru că 
sunt convins că felul în care acționează el va 
aduce pieirea tuturor. Extratereştrii cu care s-a 
aliat sunt mai periculoşi decât îşi dă el scama pe 
moment. Au însă un punct care îi face 
vulnerabili. Despre această slăbiciune vreau să 
vorbesc cu şefii voştri. 

Soldatul începu să râdă cu glas sonor. 

— Sincer să fiu, cred că nu mai avem 
nevoie de asemenea avantaje din partea 
trădătorilor. Klemplantul şi oraşul urâţilor ălora 
cu şase picioare de pe Tengys au fost distruse 
foarte simplu. Ai noştri pregătesc o ripostă 
similară peste tot în galaxie. Zi-mi altceva, alt 
secret pe care îl ai de vânzare, fiindcă zeţii ăia, 
parcă aşa le zice, or fi ei luptători buni, dar nu 
scapă din miezul unei reacţii de fuziune. 


— Vă previn că asupra lor nu va funcţiona 
niciodată de două ori aceeaşi armă. Sunt 
convins că nu veţi mai avea ocazia să ajungeţi 
pe orbitele planetelor lor, zise Maestrul pe un 
ton ameninţător. 

— Asta rămâne de văzut. Pe de altă parte, 
nu înţeleg în ce fel îi poţi învinge dacă eşti atât 
de convins de isteţimea lor. 

— A nu-ți subestima adversarul este 
întotdeauna calea cea mai sigură către victorie, 
chiar dacă ea pare uneori să fie una ocolită. 

— Schimbăm cimilituri degeaba. Pierdem 
vremea. Maestru sau nu, quinti sau nu, legea e 
foarte simplă şi suntem în vreme de război. 
Trebuie să-mi spuneți cine sunteţi, în 
conformitate cu normele stabilite de 
Regulament. In caz contrar, puteţi fi executaţi 
pe loc. Aveţi cinci secunde să vă conformaţi. 

În momentul acela însă toate cinci 
aeroglisoarele începură să-şi forţeze motoarele, 
de parcă ar fi încercat să se opună unei forţe 
care le trăgea în sus. La început mai încet şi 
apoi din ce în ce mai repede, navetele începură 
să urce, traiectoriile lor fiind evident 
convergente. Cel care părea să fie şeful clonelor 
răcni câteva întrebări neinteligibile într-un 
microfon încorporat în gulerul uniformei, dar din 
megafonul de unde veniseră primele întrebări la 
adresa lui Kasser nu se auzi decât un horcăit 
ciudat. Aeroglisoarele începură să urce din ce în 
ce mai repede până când deveni clar că aveau 
să se ciocnească. Cu doar o secundă înainte de 
impactul care le înghiţi, două dintre nave 
traseră însă o salvă de rachete spre plajă. 


În momentul acela quintii scoaseră lamele 
de accun şi făcură exact ceea ce se aşteptase 
Kasser să facă. Bătrânul împărat aproape că le 
văzu traiectoria, urmărind şiroaiele groase de 
sânge care ţâşniră din trupurile soldaţilor, care 
rămâneau fără cap unul după altul. 

Din ascunzătoarea lor începură şi ei să 
tragă, dar focurile răzlețe, marcate de 
străfulgerările scurte ale razelor laser, nu făcură 
decât să adauge mai mult dramatism haosului 
de pe plajă. Cele două rachete lansate de 
glisoare explodară simultan pe locul în care 
stătuse N'Gai Loon, stârnind un imens nor de 
praf. 

Kasser, Arrus şi oamenii lor începură să 
alerge spre fregată şi se văzură nevoiţi să sară 
peste mormanul de leşuri pe care-l lăsaseră în 
urmă guinţii. Deşi alergarea nu le luă mai mult 
de treizeci de secunde, când ajunseră pe vas 
quinţii puseseră deja stăpânire pe acesta, iar 
Leka Hinnedi era chiar aplecat asupra lui N'Gai 
Loon, din al cărui abdomen se scurgea un firişor 
subţire de sânge. 

— Nenorociţilor! urlă Kasser către quinti. 
Cum de nu l-aţi putut salva? 

— A fost doar un ghinion, Kasser, prietene, 
nu te supăra. Un fragment ascuţit de piatră mi-a 
pătruns în stomac. Nimeni nu avea cum să mă 
ferească de toate aşchiile de granit iscate de 
explozia aceea. 

— Şi totuşi, protestă Kasser, care se opri 
însă văzând gestul lui N'Gai Loon. 

— Nu mai avem timp. Tu şi gquinții aveţi 
datoria de a veghea ca moştenirea noastră să 


nu se piardă. Mi-e teamă că eu nu vă voi putea 
ajuta... 

— Bine, dar cum se poate aşa ceva? 
întrebă Attan Vilerte. 

— Alaana e cheia viitorului nostru. Va 
trebui să o convingeţi să vă fie Maestru. Cred că 
ea l-a creat pe tânărul acela, pe Xtyn, copiind 
modificările pe care le citise din mintea lui Rimio 
de Vassur. Dacă aveţi nevoie de argumente, 
întrebaţi-l şi pe el, zise N'Gai Loon îndreptându- 
şi privirile spre Arrus. Quintaratul s-a întors 
acasă, pe Kyrali. 

— Şi dacă nu vom putea? aproape că se 
tângui Leka Hinnedi. Dacă nu vom şti ce e de 
făcut? 

— Nici un om care a trăit cu adevărat nu a 
scăpat vreodată de întrebările astea. Nici eu nu 
am avut de multe ori răspuns la ele. Dar dacă... 

Capul lui N'Gai Loon căzu pe suprafaţa 
metalică a punţii, iar ochii săi încremeniră 
deschişi spre înalt. 

— Ce a vrut să spună? Ce trebuie să îi 
înveţi? îl întrebă Kasser pe Arrus. 

— Am vorbit câte ceva cu el, dar nu ştiu 
dacă... 

— După felul în care te-ai descurcat, tu 
sau oamenii tăi, cu navele acelea e clar că N'Gai 
Loon avea motive să se încreadă... 

— Dar n-am făcut nimic navelor. Nici eu şi 
nici oamenii mei. Nici chiar tot tribul Omenori, 
aşezat în rand, nu ar fi putut realiza aşa ceva. 
Există un singur... 

Arrus îşi lăsă vorba în aer şi îşi întoarse 
privirile spre faleza înaltă. Acolo, chiar pe 


margine, se putea vedea foarte clar silueta lui 
Xtyn. 

— Şi-a revenit, murmură Kasser. Şi-a 
revenit şi ne-a ajutat! repetă el, ţipând de 
bucurie. Xtyn al vostru ne-a salvat. 

Ca şi cum l-ar fi auzit, tânărul din vârful 
falezei se aruncă în gol, făcându-i pe quinti şi pe 
bătrânul împărat să ofteze înfricoşaţi. Cu doar 
câţiva metri înainte de plajă, căderea încetini şi 
Xtyn ateriză în picioare, îndoindu-şi doar puţin 
genunchii. Porni apoi cu paşi hotărâți spre 
fregată. 

— Nu avem timp, Sire! strigă el către 
Kasser. Trebuie să atacăm repede psiacul, până 
când nu îşi dau seama ce li s-a întâmplat. 

— Sire? Mi-ai spus Sire? bolborosi Kasser. 

— Da, Maiestatea Ta. Ţi-am spus Sire, aşa 
cum am făcut-o când m-ai investit quint 
imperial, aşa cum am făcut-o când împreună cu 
prietenii mei ce stau acum în spatele domniei 
tale te-am salvat de complotiştii de pe Laesia, ți- 
am spus Sire aşa cum am făcut-o în seara aceea 
când, deşi m-ai prevenit despre riscurile misiunii 
în Abaţie, am ignorat sfatul domniei tale. 

— Nu se poate! Nu eşti Vassur! Nu semeni 
deloc cu el. Ce farsă perfidă mai e şi asta? 

— Nu sunt Vassur. Nu mai sunt nici Xtyn, 
copilandrul care dorea mântuirea tribului său. 
Culmea e că nu sunt nici măcar omul acela pe 
care Abația l-a numit timp de două mii de ani 
Sfântul Augustin cel Nou. Toţi trei există însă în 
mine prin amintirile lor... 

— Inseamnă că planul Abatelui a reuşit. 


Tânărul plecă ochii în pământ şi şovăi preţ 
de câteva clipe. 

— Planul  Abatelui nu avea cum să 
reuşească, pentru că rolul lui era doar acela de 
a ne arunca din nou în necunoscut, fără a avea 
o finalitate precisă. 

— Şi cum să-ţi spun? 

— Xtyn. E mai bine aşa. Bietul băiat nu a 
avut cu adevărat nici o şansă de a-şi trăi viaţa, 
murmură tânărul doar pentru sine. Spuneţi-mi 
Xtyn, reluă el. 

Când trecu printre quinti, aceştia îl bătură 
uşor pe spate, în semn de prietenie, iar Xtyn le 
întoarse simpatia arătându-şi ambele antebraţe 
goale. 

— Nu, nu port lamă. Şi nici nu cred că o 
voi face vreodată, răspunse el la întrebările 
mute ale celor doi. Sunt un alt fel de quint... 


"Toate genezele sunt misterioase. Chiar şi 
atunci când ţi se pare că ştii totul despre ele, 
constaţi că, de fapt, nu faci decât să te afunzi în 
mlaştina altor întrebări." 

Oksana Bint Laesia - /ntroaucere în studiul 
Regulamentului canonic 

— SĂ NU UITAŢI NICIODATĂ menirea 
voastră, strigă Zuul către mătci. Avem un singur 
ţel. Acela de a-L sluji pe Domnul Dumnezeul 
nostru! 

Nici una din imensele creaturi nu îi 
răspunse. 

— Ceea ce aţi făcut nu poate fi acceptat! 
urmă Zuul răstindu-se. 

— Mare Stăpân, după ce ne-ai repetat de 
mii de ori că eforturile noastre de a-i sprijini pe 
nemernicii de oameni ne vor permite să... 

— Nu am spus nicicând asta. Am spus că, 
ajutându-i pe oameni, profitând de ei pentru a 
vă răspândi în întreg universul, îl veţi apăra pe 
Domnul Dumnezeul vostru. Asta am spus. 

— l-am ajutat pe oameni..., murmurară 
câţiva zeţi. 

— Chiar aşa? Şi cum se face că planeta pe 
care ei o doreau cel mai mult este acum un 
munte de cenuşă? Cum se face că fratele vostru 
trimis acolo ca să îi apere era mai preocupat de 
construirea propriului Edificiu decât de apărarea 
planetei? De ce a trebuit să vin eu, punându-mi 
în pericol rolul pe care l-am construit cu atâta 
migală? 


Spre deosebire de momentele în care se 
ştia privit de oameni, Zuul mergea cu mare 
siguranţă. Paşii săi fluizi lăsau impresia că 
aparţin unei creaturi care se poate mişca foarte 
repede şi în chipuri surprinzătoare. Zuul ştia că 
zeţii săi nu erau pregătiţi pentru luptă şi că 
greşeala pe care o făcuse matca de pe Tengys, 
de altfel cea mai reuşită dintre toate, era 
explicabilă având în vedere că ea nu îi cunoştea 
pe oameni aşa cum îi cunoştea el. 

— Mărite Stăpân, fie-ne cu iertare, vorbi 
una dintre mătci. Noi nu înţelegem ce anume te- 
a mâniat atât de tare. Oamenii pe care îi ajutăm 
noi par să fi învins. Fraţii noştri s-au instalat deja 
în cinci noi colonii şi muncesc acolo din greu 
pentru a crea alţi fraţi, care să ocupe repede tot 
spaţiul disponibil şi să asigure vrerea Domnului 
nostru. 

Zuul rămase o clipă pe gânduri şi apoi 
răspunse: 

— Încă de când v-am creat, v-am spus că 
vă veţi naşte cu adevărat abia când veţi scăpa 
de blestemul numerelor. E împotriva lui 
Dumnezeu să te înmulţeşti peste limita unei 
planete, peste limita hranei şi a energiei. V-am 
repetat că odată vor veni nişte fiinţe care vă vor 
elibera de blestemul numărului patruzeci şi 
şapte şi vă vor ajuta să mergeţi printre stele, să 
vă naşteţi cu adevărat. 

Zuul văzu cum mătcile îşi mişcă picioarele 
în semn de aprobare dar şi de înţelegere. 

— Ei bine, a venit momentul să ştiţi că 
Domnul Dumnezeul vostru are planuri şi mai 
mari. Fiindcă prin exemplul vostru va trebui să 


faceţi în aşa fel încât oamenii să vă urmeze, să 
renunţe la luptele între ei şi să se dezvolte în 
limita resurselor pe care le au. Asta e calea 
Domnului Dumnezeului nostru, care nu poate 
îngădui să vadă cum o parte a lumii trăieşte în 
afara legilor Sale. V-am vorbit atâţia ani despre 
păcatul numerelor. A venit vremea să îl 
înţelegeţi în sensul său mai larg. Vrerea 
Domnului Dumnezeului nostru este ca voi să îi 
faceţi pe oameni să trăiască asemeni vouă, 
arătându-le măreţia căilor Sale. 

Ultimele cuvinte stârniră agitaţie printre 
mătci. Imediat, una dintre ele începu să 
vorbească: 

— Dar nu e ăsta un drum plin de primejdii? 
Răstimpul în care i-am văzut pe oameni ne-a 
convins că e în natura lor să se lupte unii cu alţii 
şi că nu vor renunţa niciodată să aibă mai mulţi 
urmaşi decât suportă locul în care trăiesc. Chiar 
tu ne-ai explicat că modul ăsta de viaţă îi face 
să exploreze stelele şi deci să ne fie şi nouă de 
folos. Oamenii sunt şi periculoşi. La început nu 
ne cunoşteau, acum însă ştiu bine cum să ne 
distrugă. 

— Pericole? strigă Zuul. Vorbiţi de pericole 
când Domnul Dumnezeul vostru se înfruntă cu 
cea mai mare încercare pe care a avut-o 
vreodată? Dar eu nu mă expun pericolelor? 
Chiar acum, oamenii cred despre mine că sunt 
încuiat într-una din cabinele navelor lor, iar eu 
am venit aici. Am într-adevăr o anumită putere 
asupra lor, dar nici eu nu sunt invincibil. Aşa că, 
nu! Voi nu înţelegeţi. Trebuie să-i faceţi pe 
oameni să depindă de voi, de mâncarea pe care 


o produceţi, de uneltele voastre... Acţionând 
apoi cu dibăcie îi vom transforma după vrerea 
Domnului Dumnezeului nostru. 

— Dar de ce vrea El să-i schimbe pe 
oameni din moment ce noi suntem copiii lui? Nu 
de noi ar trebui să aibă grijă, apărându-ne de tot 
ce e străin şi bucurându-se de smerenia 
noastră? 

— Asta, copiii mei, e o taină prea mare ca 
s-o înţelegeţi acum. Vă pot spune doar că 
Domnul Dumnezeul vostru nu s-a temut 
niciodată mai tare decât o face acum, zise Zuul, 
lăsând mătcile de pe Z să privească spre locul în 
care imaginea lui se şterse treptat. 


"Cei mai radicali dintre susținătorii 
Regulamentului canonic pretind că am fost 
manipulaţi de Abaţie, că Ordinul augustinian ne- 
a jucat o festă crudă. Nimeni nu pare dispus însă 
să se gândească la eventualitatea în care Abația 
a fost şi ea doar o unealtă pentru instanţe infinit 
superioare. Şi tocmai această orbire dogmatică, 
refuzul de a accepta acest lucru, mă face să 
spun că Regulamentul nu e decât o altă formă 
de religie, care substituie în minţile celor mai 
slabi dintre noi amintirea timpurilor liniştite în 
care ne veneram zeii." 

Oksana Bint Laesia - /ntroaucere în studiul 
Regulamentului canonic 

AŞA CUM STĂTEA la prora navei, privind 
spre linia orizontului şi lăsând vântul să-i fluture 
prin părul lung, dar menţinându-şi mantia în 
perfectă ordine, Xtyn părea un personaj ireal. 
Kasser încă încerca să-şi dea seama ce se 
petrecuse în mintea băiatului acela, transformat 
brusc în cea mai fenomenală maşină de ucis 
care existase vreodată în univers. Cu abilităţi de 
quint şi cu puterile psi ale unui Preot de pe 
Kyrall, Xtyn era un om cu totul nou, primul dintr- 
o serie de luptători care aveau să schimbe 
probabil modul de guvernare a galaxiei. 

— Te înşeli, Sire, rosti Xtyn fără să se 
întoarcă. 

Kasser preferă să creadă că i se păruse, 
dar privi în jurul său. Era singur. Deci cuvintele 
tânărului îi fuseseră probabil adresate. Obrajii 
împăratului căpătară o culoare stacojie, odată 
cu înţelegerea faptului că, într-un fel sau în altul, 
Xtyn îi citise gândurile. 

— Mantia e de vină, zise Xtyn. Una din 
funcţiile ei de bază este aceea de a ajuta mintea 
celui care o poartă să acceadă în vocea /y a 
tribului său. Fără să-ţi dai seama, vorbeşti cu 
voce tare... 


— Dar cum se poate asta? Nu am 
intenţionat să spun nimic! protestă Kasser. 

— E ca şi cum ai fi vorbit într-un tub 
imens. Nu auzi ce spui, dar nu-l poţi învinui pe 
cel care stă la capătul celălalt că ţi-a înţeles 
vorbele. 

— Dar daca îmi dau jos mantia... 

— Probabil că nu aş mai putea să te aud, 
încuviinţă Xtyn cu o mişcare domoală a capului. 
Nu am nevoie însă de puterea Kyrallului pentru 
a şti ce gândeşti, Sire. Amintirile lui Rimio de 
Vassur şi înţelepciunea lui Augustin Bloose mă 
fac să cred că te voi dezamăgi când îţi voi spune 
că dinastia Boszt nu va mai beneficia de 
serviciile mele. Şi probabil că Allin, Attan, Leka 
şi Heyyn vor fi ultimii quinti imperiali. 

Bătrânul împărat îşi reprimă prima reacţie, 
aceea de a protesta. Il cunoştea mult prea puţin 
pe Xtyn, mai bine zis pe acela care rezultase din 
contopirea amintirilor atâtor oameni, pentru a se 
putea hazarda în vreo schemă de convingere. 

— E cel mai bine aşa. Avem treburi mai 
importante acum, îi demonstră Xtyn din nou că 
îi poate auzi gândurile. 

— Nimic nu e mai important decât 
Imperiul, rosti Kasser pe un ton aspru. 

— Deocamdată, acceptă Xtyn. Nu neg asta 
şi tocmai de aceea încerc să o învăţ pe Alaana 
ce trebuie să facă pentru a rămâne în viaţă. 

— Ce vrei să spui? 

— În psiac se duc lupte îngrozitoare. 
Operatorii au pus mâna pe bombele plasate în 
structura de rezistenţă. Alaana mi-a transmis 
lucrul ăsta în urmă cu câteva minute. Clonele 


atacă însă cu furie sectoarele în care au plasat 
explozibilul, în încercarea de a distruge psiacul. 

— Şi ştii toate astea fiindcă ţi le-a spus 
Alaana?' 

— Nu e nevoie. De când mintea mea e una 
cu aceea a lui Rimio de Vassur, cunosc atât de 
bine căile de comunicare cu ea încât aproape că 
pot vedea prin ochii ei. Trebuie să ajungem cât 
mai repede. 

Kasser se apropie de Xtyn şi-i puse o 
mână pe umăr. 

— Nu îndrăznesc să afirm că ştiu prin ce 
treci. Vreau doar să-ţi spun că şi eu am avut 
ocazia, o singură dată în viaţă, să constat că nu 
sunt cine credeam că eram. Mi-au trebuit mulţi 
ani ca să-mi revin. 

— Ce păcat că eu nu am timpul ăsta, Sire. 
Nu mă pot întoarce în Alderbaraan şi să mă 
închid trei ani într-un castel. 

Trupul lui Kasser tresări violent. 

— Nu, nu am citit asta în mintea ta, Sire. 
Rimio de Vassur a fost însă de faţă când ai 
preferat să fugi, în loc să-l înfrunţi pe Abate. Ştiu 
că ţi-au trebuit apoi ani lungi pentru a accepta 
că pur şi simplu nu eşti la nivelul lui. 

Ca şi cum discuţia de până atunci nici nu 
existase, Xtyn îi întoarse împăratului său o faţă 
transfigurată şi-l întrebă: 

— Ştii care e cel mai minunat lucru din 
toate cele ce mi s-au întâmplat de-a lungul 
vieților care se contopesc acum în mine? 
Ciuperca chu, continuă Xtyn ca şi cum nici nu ar 
fi aşteptat cu adevărat un răspuns din partea lui 
Kasser. Oamenii au visat ani, ba nu, milenii, la 


ceva care să le amplifice forţa gândului. 
Religiile, statele, calculatoarele şi chiar arta au 
fost de-a lungul vremurilor moduri obscure prin 
care oamenii s-au iluzionat că într-o zi vor putea 
da viaţă lucrurilor, vor putea modifica tot ceea 
ce îi înconjoară, doar gândindu-se intens la 
dorinţele lor. Nu e minunat că tocmai eu sunt 
primul care pot folosi la adevăratul ei potenţial 
întreaga putere a Kyrallului? 

— Nu ştiu la ce te referi, zise ezitant 
Kasser. 

— N-a venit încă vremea să-ţi arăt, Sire, la 
ce m-am gândit... 

În momentul acela, Leka Hinnedi ieşi de 
sub punte şi, fără vorbe, îşi îndreptă braţul spre 
un punct de la orizont. Sclipirea albă a cupolei îi 
făcu să-şi dea seama că mai erau doar câţiva 
kilometri până la psiac. 

Xtyn se aşeză pe un suport de pe care 
quinții tocmai demontaseră un tun ionic greu. Işi 
închise ochii, semn că se concentrează intens. 

— Trebuie să mergem spre intrarea 
principală. Alaana a pornit şi ea. Are şi un ajutor 
neaşteptat! strigă tânărul zâmbind larg. 

— Ce ajutor? se miră Kasser. 

— Aş putea jura că e un quint. Se mişcă la 
fel de repede ca noi. Atâta doar că e femeie... In 
mintea Alaanei, mai este un amănunt, foarte 
important pentru ea, dar care mie nu-mi spune 
nimic. Femeia aia se cheamă Oksana Bint 
Laesia. 

— Nu se poate! De unde? Cum să fi apărut 
un nou quint? N'Gai Loon mi-ar fi spus! 


Xtyn privi scurt spre împărat şi apoi 
închise din nou ochii. 

— Văd că e o poveste tare complicată. 
Cred că nu e momentul să o tulbur pe Alaana. 

Ambarcaţiunea quintilor se apropia rapid 
de psiac. Când ajunse la doar douăzeci de metri 
de ponton, porţile grele care izolaseră până 
atunci intrarea principală începură să se 
deschidă, iar cei trei gquinţi se năpustiră în psiac. 

După ce nava acostă în siguranţă, Kasser 
se grăbi şi el, dar priveliştea aproape că-l făcu 
să leşine. Era la capătul unui coridor lung, care 
fusese probabil alb înainte de a începe lupta. 
Acum era însă roşu şi undeva, la cealaltă 
extremitate, putea distinge umbrele vagi despre 
care ştia că era tot ceea ce putea percepe ochiul 
uman din mişcările unui quint aflat în modul de 
luptă. 

În acel moment, Kasser avu o viziune. 
Coridorul acela, menit a fi alb, dar înroşit de 
sânge, deschis şi înstăpânit cu ajutorul quintilor, 
semăna mult prea bine cu destinul istoric al 
familiei Boszt pentru ca priveliştea aceea să fie 
o pură întâmplare. Mintea sa fu inundată de 
înţelegerea profundă a timpului şi mai ales a 
adevăratei semnificaţii a vorbelor lui Xtyn. Fără 
quinti, fără Klemplant şi fără Lumile Agricole 
dinastia nu mai reprezenta nimic. 

Impăratul  păşi liniştit, încercând să 
exploreze cât mai mult din structura de altfel 
familiară a  psiacului. Era înconjurat de trei 
dintre soldaţii cu care plecase de pe Vechea 
Terra şi se simţea în siguranţă. Ştia că guinții nu 
puteau avea adversar într-o asemenea luptă şi 


că, pe de altă parte, dacă Xtyn ar fi dorit, l-ar fi 
putut ucide în pofida a ceea ce ar fi întreprins 
oricine ar fi vrut să-l apere. Pentru prima dată în 
mulţi ani se simţea eliberat, iar durerea surdă şi 
necontenită care i se cuibărise demult în 
pântece căpăta un înţeles mai omenesc. Era un 
bătrân care murea o dată cu lumea lui. 

Nu se grăbi să ajungă în sala mare a 
psiacului. Pe coridoare se auzea încă larma 
luptelor, strigătele demente ale operatorilor 
răniţi şi, din când în când, urechile sale prindeau 
şi zgomotul specific pe care-l făceau lamele de 
accun rotite cu viteză mare. 

Bătrânul împărat îşi stăpâni cu greu 
dorinţa de a privi înapoi, spre urmele pe care le 
lăsa pe pardoseala însângerată. Era curios dacă 
ele se decupau clar, ca nişte pete albe bine 
definite, sau rămâneau doar ca o mâzgăleală, o 
parte  neinteligibilă într-un mozaic de paşi 
anonimi. La capătul coridorului coti spre stânga, 
trecu printr-o încăpere unde fu nevoit să sară 
peste cadavrele unor clone, iar unul din oamenii 
săi puse capăt suferințelor evidente ale unui 
soldat tânăr care îi privea speriat, strigându-şi 
nebunia. Kasser îşi imagină că fusese probabil 
atacat de operatori, care nu se pricepeau să 
mânuiască arme, dar puteau rătăci definitiv o 
minte mai puţin hotărâtă. 

Intr-un târziu, Kasser ajunse în imensa 
sală centrală a psiacului şi văzu acolo un fel de 
redută formată din corpuri îmbrăcate în 
uniforma galbenă a clonelor. Dincolo de ea se 
vedeau chipurile a două femei. Pe cea mai în 
vârstă o recunoscu imediat, deşi o văzuse o 


singură dată, cu mai bine de douăzeci de ani în 
urmă. Era Alaana, fostul operator al lui Rimio de 
Vassur. Cealaltă era o tânără cu un corp atletic 
şi cu o căutătură îngheţată, care privea atent 
înspre toate locurile de unde ar fi putut veni un 
atac. 

— Sire, schiţă Alaana o plecăciune când 
Kasser ajunse lângă ea. Aştept de multă vreme 
momentul ăsta. 

— Şi eu. Mi-e teamă că nu există pe lume 
nimic care să recompenseze ceea ce ai făcut tu 
pentru dinastie. Aşa că o să-ţi mulţumesc 
simplu, zise Kasser, plecându-şi un genunchi în 
pământ şi sărutând mâna femeii. 

Alaana plecă ochii şi rosti fără a avea 
curajul de a-l privi în ochi pe Kasser: 

— Timpul mi l-a adus înapoi pe Rim, nu 
ştiu prin ce miracol... Asta e de ajuns pentru 
mine. 

— Miracolul l-a făcut Abatele, dar el 
probabil că nu ar fi fost posibil dacă tu nu ai fi 
modelat mintea tânărului nostru prieten. 

— Am citit undeva că vechii greci aveau o 
legendă despre o sculptură atât de frumoasă 
încât zeii au hotărât să-i dea viaţă. Mă simt de 
parcă aş trăi într-un asemenea basm. 

Cu un şuier scurt, Xtyn şi cei doi quinti 
aproape că se materializară lângă cei trei. Din 
poziţia în care se opriră, era evident că încearcă 
să-l apere pe împărat de orice atac din partea 
Oksanei. 

Xtyn uită însă imediat de presupusul 
pericol pe care îl reprezenta tânăra şi ochii i se 
întâlniră cu cei ai Alaanei. 


— Eşti exact cum mi-am imaginat, 
murmură femeia, ai cărei ochi se umplură de 
lacrimi. 

Fără vorbe, Xtyn o strânse la piept pentru 
o clipă şi apoi se întoarse spre Oksana. 

— Între noi nu va fi nici o luptă, nu-i aşa? 

Oksana aprobă scurt din cap, după care se 
întoarse spre Kasser şi-şi puse genunchiul drept 
în pământ, copiind stângaci gestul pe care îl 
văzuse chiar la Kasser. 

— Sire, sunt Oksana Bint Laesia, quint 
imperial. Îmi cer iertare dacă împrejurările nu m- 
au lăsat să vă servesc cum se cuvine. 

— Vorbeşti prostii, spuse Alaana. Fără 
tine, probabil că psiacul ar fi fost acum distrus. 
Ai fost un adevărat erou luptându-te singură cu 
clonele. 

Kasser o măsură din cap până în picioare 
pe Oksana, iar ochii lui căutară zadarnic 
cicatricea  insignifiantă care ar fi atestat 
prezenţa lamei de accun. 

— Nu înţeleg cum poţi fi quint. Dar dacă 
Alaana îţi apreciază într-un asemenea mod 
contribuţia la recucerirea psiacului, înseamnă ca 
ne eşti cu adevărat credincioasă. Mie şi quințtilor 
mei ne-ar fi însă mai simplu dacă ne-ai explica 
cum se face că N'Gai Loon a avut o iscoadă atât 
de bine ascunsă şi mai ales dacă ştii care a fost 
motivul pentru care nu a pomenit nimic de 
existenţa ta. 

— Xtyn mi-a comunicat în chipul cel mai 
delicat moartea Maestrului, zise Alaana. lar eu i- 
am spus Oksanei. Mi-e teamă că ea e acum prea 
tulburată pentru a putea să vă lămurească, dar 


am să vă spun ceea ce am aflat eu în ultimele 
zile şi ceea ce i-am comunicat lui N'Gai Loon. 

Alaana începu să povestească despre felul 
în care aflase că Oksana e quint, despre 
încercarea lui N'Gai Loon de a limita în chip ilicit 
căutările pentru găsirea candidaţilor celor mai 
potriviţi. Istorisi despre momentul critic în 
dezvoltarea mentală a Oksanei în care survenise 
cea de-a Doua Insămânţare pe Laesia şi de 
cataclismul interior pe care îl suferise fata când 
în mintea ei se treziseră deopotrivă amintirile 
unui bărbat matur şi cele ale unei femei care îl 
iubise pe acesta. 

— Şi de ce ne-ai rămas credincioasă? se 
miră Kasser. 

— Maestrul N'Gai Loon, aşa cum văd că-i 
spuneţi, a fost cel mai extraordinar om pe care l- 
am întâlnit vreodată. Poate pentru că vârsta la 
care m-am format e una care naşte fidelităţi pe 
viaţă, Am simţit întotdeauna că locul meu nu 
poate fi decât în compania prietenilor acestui 
om. 

— Bine, dar, din câte ştiu, tu eşti ideologul 
unei mişcări... 

— E mult spus, Sire. Totul e de fapt o 
încercare de a-mi face datoria faţă de dinastie, 
de a mina pe dinăuntru comunitatea clonelor. 
Le-am sădit în sunete caracterul implacabil al 
dispariţiei lor. 

Leka Hinnedi tuşi discret, atrăgând atenţia 
împăratului. 

— Au murit mai bine de o treime dintre 
operatori şi am motive să cred că în următoarele 
minute vom fi supuşi unui puternic atac orbital. 


— Nu există arme care să poată distruge 
psiacul de pe orbită. Nu avem de ce să ne facem 
griji în privinţa asta, spuse Kasser sigur pe el. 

Ca şi cum ar fi dorit să confirme spuse 
quintului însă, de afară se auzi un zgomot surd 
şi în podea se simţiră vibrații, semn că 
bombardamentul începuse. 


x k x 


Xtyn stătea lângă Alaana care-i ţinea 
palmele în mâinile sale. 

— N-am sperat să te văd vreodată. 

— Cu cine vorbeşti, Alaana? Cu Jorlee, 
copilul din câmpie, sau cu Rimio de Vassur, 
quint imperial? 

— Multă vreme după ce te-au omorât, abia 
dacă am găsit energia pentru a-mi duce viața de 
pe o zi pe alta. Îmi lipsea mintea ta atât de 
simplă şi atât de bună, curajul tău... 

— Bietul Jorlee, zâmbi Xtyn. l-ai sculptat 
mintea, l-ai făcut să semene cu guintul pe care 
l-ai iubit atât. Îţi sunt recunoscător pentru asta, 
deşi o să-mi ia multă vreme ca să înţeleg ce ai 
vrut să înfăptuieşti. 

— M-ai putea acuza de cruzime, dacă ţi-aş 
spune că m-am jucat, sau de îngâmfare, dacă aş 
afirma că eram sigură că-l pot recrea pe Rim în 
mintea ta. Nu mai ştiu decât că nu gândeam 
limpede când te-am descoperit. Apoi... 

Cei doi se priviră în tăcere, ţinându-se în 
continuare de mână. Xtyn ştia ce e în sufletul 
Alaanei. Îl iubise pe Rim mai mult decât orice, 
dar Xtyn îi era ca un fiu. Amestecul acela bizar 


de sentimente putea zdruncina chiar şi o 
persoană care trăise în lumea lipsită de 
constrângeri a psiacului. 

Lângă cei doi apăru Oksana, care aşteptă 
ca vuietul produs de o altă explozie să se 
oprească, şi apoi îi spuse Alaanei: 

— Mi-au zis că tu vei fi Maestru de-acum. 

— Cine a spus asta? răspunse Alaana 
uluită. 

— El, arătă Oksana cu degetul spre Arrus. 
Mi-a zis că, cu ultima suflare, Maestrul te-a 
desemnat pe tine să-i urmezi la conducerea 
Quintaratului. 

— Asta e imposibil, protestă Alaana. Cum 
aş putea eu să pregătesc quinti? 

Xtyn strânse uşor mâinile femeii. 

— E menirea ta să o faci. Trebuie să duci 
Ordinul mai departe. Aşa cum m-ai transformat 
pe mine, poţi crea şi alţi quinti. Câte unul din 
fiecare trib al Kyrallului. Aşa cum a fost odată, 
aşa cum a început Quintaratul. 

— Chiar dacă aş reuşi... Chiar dacă să 
presupunem că... 

Alaana dădu să protesteze din nou, după 
care se prăbuşi în ea însăşi, ca şi cum vorbele 
dăduseră să iasă afară toate deodată şi 
sfârşiseră prin a crea un dop. 

— Am să te ajut şi eu, aşa cum mi-a spus 
prietenul N'Gai Loon, se auzi din spatele ei 
vocea lui Arrus, care se apropiase pe nesimţite 
de grupul lor. Din păcate, N'Gai Loon a murit în 
cel mai nepotrivit moment. Tocmai aflaserăm 
cât de mult sunt înrudite ordinul său şi profesia 
de Făurar... Ne rămâne nouă să descoperim cum 


s-a întâmplat asta, ce s-a petrecut în vechime şi 
cum a ajuns o organizaţie fondată pe Kyrall să 
ajute Imperiul. 

— Dar eu nu ştiu nimic despre accun, n-aş 
putea să implantez niciodată o lamă... 

— Accunul a fost întotdeauna o încercare 
jalnică de a imita ceea ce primii guinți puteau 
face probabil prin forţa gândului, zise Arrus. 
N'Gai Loon mi-a arătat că opera în interiorul 
creierelor elevilor săi cu bisturie extrem de fine, 
făcute din metalul pe care-l ascundea sub 
unghii. Pe Kyrall nu avem însă nevoie de aşa 
ceva, iar tu, Alaana, poţi face mai mult cu 
mintea ta decât să controlezi nişte fire de metal 
lichid. 

— Nu e vorba numai de asta. Mie îmi sunt 
străine motivațiile guinților. Nu am înțeles 
niciodată de ce sunt atât de loiali dinastici 
Boszt, felul în care votau în Consiliul de 
Coroană, modul politic în care-şi purtau 
războaiele. 

— Nu-ţi face griji, zise Xtyn pe un ton 
ciudat. Toate astea se vor schimba. Nici un Rim 
nu o să mai moară pentru dinastie. 

— Ce vrei să spui? 

— Ca şi tine, sunt confuz în privinţa multor 
lucruri, dar există şi unul asupra căruia sunt 
foarte sigur. Eu sunt unealta care va împlini 
blestemul Abației şi, odată dusă la capăt, 
menirea mea va face ca întrebările tale să nu-şi 
mai aibă sens. 

— Aţi observat? strigă Kasser dintr-un colţ 
al încăperii, de unde urmărea împreună cu 


quinţii săi imaginile de pe câteva monitoare. Nu 
ne mai bombardează. 

— Cum aşa? întrebă Xtyn. 

— Sunt atacați de o flotă impresionantă. 
Cred că Bella a venit să ne dea o mână de 
ajutor. 

Xtyn îl privi pe bătrânul împărat şi apoi 
zâmbi subţire. 

— Da, el e. Şi aş putea jura că aduce cu 
sine un prieten vechi. 

— Dacă te referi la Abate, să ştii că pe el îl 
aduc oamenii noştri, rosti Arrus nedumerit. 

— Nu, prietene, mă refeream la un prieten 
cu mult mai vechi. 


"De multe ori, atunci când criticăm o stare 
de lucruri, uităm să punem ceva în loc. Aşa 
procedează însă doar cei lipsiţi de viziune. Dacă 
aţi înţeles planul meu, înseamnă că ştiţi deja că 
critica pe care o aduc Regulamentului e doar o 
dojană molcomă dacă e să o judecăm în raport 
cu măreţia viitorului pe care îl întrezăresc 
pentru noi." 

Oksana Bint Laesia - /ntroaucere în studiul 
Regulamentului canonic 

ABATELE ERA PREA SLĂBIT ca să mai 
poată umbla singur. Imediat după ce doi bărbaţi 
din tribul Omenori îl aşezară pe pontonul 
psiacului, cei doi quinti se grăbiră să-l ridice şi 
să-l aşeze pe un soi de targă care plutea pe 
suspensii magnetice. Bătrânul găsi însă destulă 
forţă ca să se mire zgomotos când ajunse în sala 
mare, ai cărei pereţi albi reflectau luminile 
dispuse aparent haotic, dar cu scopul evident de 
a face încăperea aceea să pară chiar mai mare 
decât era. 

Ochii bătrânului căzură apoi pe Xtyn, care 
îl privea la rândul său pătrunzător pe Abate. 

— Tu să fii, Sfinte Augustine? Se poate să 
te fi adus la viaţă? 

Xtyn nu răspunse nimic lăsând vorbele 
bătrânului să treacă pe lângă el, fără a-şi 
modifica însă fixitatea privirii. 

— Sfinte Augustine, hârâi bătrânul, te-am 
servit cât am putut de bine. Şi, după cât de 
slăbit mă simt, e probabil ca încordarea 
înfruntării în care te-am readus pe lume să mă 
coste viaţa. Dă-mi un semn! 

— De ce-ai făcut asta? întrebă Xtyn. 

— Am greşit? întrebă la rândul său 
Abatele, făcându-i pe toţi cei din sală să-şi dea 


seama că mintea lui nu suferea de aceeaşi 
slăbiciune ca şi corpul. 

— De ce-ai făcut asta? repetă Xtyn cu un 
glas plat. 

— De-a lungul vieţii, am crezut în multe 
lucruri, mi s-a părut că pot explica multe 
mistere, ba chiar la un moment dat am avut 
senzaţia că însuşi timpul m-a ales să fiu Abate în 
vremurile astea. Acum însă, când mă voi ridica 
la Domnul Dumnezeul meu, îmi dau seama că 
singurul lucru care a contat, fiindcă l-am purtat 
în suflet toată viaţa, a fost dorinţa de a-L apăra 
de propria nemărginire, orice va fi însemnând 
acest lucru. 

Xtyn înaintă spre targa Abatelui şi-şi aşeză 
mâna pe fruntea bătrânului. Pielea era 
surprinzător de rece. 

— Ai fost un oştean demn de ultima Lui 
lucrare. Atâta doar că, la fel cu toţi aceia care au 
crezut în El, ţi-ai trăit viaţa într-o iluzie... 

— Ştiu asta de ceva vreme. Cred că acum 
pot judeca adevărata moştenire pe care ne-ai 
lăsat-o, Sfinte Augustine. Fiindcă tu eşti, nu-i 
aşa? 

— Pui întrebări la care nu există răspuns. 
Dar nu e oare asta soarta tuturor celor care cred 
în zei? spuse Xtyn privind spre Oksana care 
tresări uşor sub ardoarea privirii sale. 

Abatele dădu să răspundă, dar pe 
coridoarele psiacului începu să se audă un 
şuierat puternic. Xtyn se alertă şi începu să 
privească în toate direcţiile, se trase lângă 
Oksana şi Alaana şi îşi închise ochii, într-o 


încercare evidentă de a riposta sălbatic la orice 
atac. 

Cei doi quinti porniră însă în viteză spre 
intrarea în psiac. Ei recunoscuseră zgomotul 
specific al unor retroreactoare, folosite de 
navele spaţiale când aterizau. 

— Stai liniştit, îi spuse Kasser lui Xtyn. 
Probabil că a venit fiul meu. 

— O să fie o reîntâlnire interesantă, îşi 
îngustă Xtyn ochii. 

— Ai reacţionat ciudat... N-ai recunoscut 
zgomotul unei nave care aterizează, dar îţi aduci 
aminte perfect de Bella. Mi-e greu să cred că 
Rimio de Vassur trăieşte în tine, zise nedumerit 
Kasser. 

— Nici nu sunt Vassur. Ţi-am mai spus... 
Sunt Xtyn. 

De pe coridor începură să se audă voci. 
Una dintre ele încerca să le acopere pe celelalte, 
revărsând puhoaie de cuvinte pe un ton 
piţigăiat. 

— Minunat! Extraordinar! Este exact aşa 
cum mi-o aminteam. 

O sală imensă, demnă de a adăposti noul 
tron al dinastiei Boszt. Se auzi vocea lui Bella, 
încă înainte ca împăratul şi grupul care îl însoțea 
să fi pătruns în sala mare. 

Xtyn  scormoni cu privirea alaiul 
împăratului. Îi văzu pe cei doi guinţi, desluşi 
chipul unui conducător militar pe care-l 
cunoscuse cândva şi încercă să identifice feţele 
unor soldaţi despre care hotărî repede că nu 
aveau mare importanţă. 


— O, dar iată-l şi pe ilustrul meu tată! 
strigă Bella deschizându-şi larg braţele. 

Fără entuziasm, Kasser făcu trei paşi şi-şi 
îmbrăţişă cu răceală fiul. 

— Amel! Mă bucur să ne revedem în 
sfârşit, zise bătrânul, deşi expresia chipului său 
arăta cu totul altceva. 

— Dar cine zace acolo? Prea respectatul 
nostru Abate! Ce mă împiedică oare să ordon 
quinților să-l omoare pe loc? se întrebă cu voce 
tare şi pe un ton degajat Bella privindu-şi 
asistenţa, ca un actor aflat pe scenă. 

— Amel! Radoslav e foarte slăbit şi fără 
curajul lui psiacul nu ar fi fost prea uşor de 
cucerit. 

— Mda, dădu cu dispreţ din mână Bella. Se 
pare că anii ăştia nu te-au schimbat. Manifeşti în 
continuare o slăbiciune inexplicabilă pentru 
Abaţie. Şi asta deşi acţiunile fanaticului ăsta 
religios erau să ne coste întreaga galaxie. 

— Ştii că asupra acestui lucru am o cu 
totul altă părere, îl contră hotărât Kasser. 

— Da, da, bine, bine. Nu prea mai 
contează acum. Avem treburi mai importante de 
făcut. Trebuie să prindem şi să executăm toate 
căpeteniile clonelor, toţi Johanssonii ăia, sau 
cum le-o fi zicând... 

Deşi era cu spatele la ea, Xtyn o simţi pe 
Oksana cum tresare. 

— Şi ce-avem aici? îşi continuă Bella 
fanfaronada. Un tânăr care parcă apără două 
femei. Ce-i cu hainele astea ciudate pe tine? îl 
întrebă cu jovialitate Bella pe Xtyn. 


Tânărul se  încruntă, continuând să 
scruteze printre cei care intrau în sala mare a 
psiacului. 

— Probabil că eşti un băştinaş... Asta 
explică lipsa de maniere, deşi s-ar putea să nu 
te absolve de o corecție severă. Băiete! Mă 
auzi? Când îţi vorbeşte împăratul, e bine să-i 
răspunzi. Te-am întrebat de ce eşti acoperit cu 
bizareria asta, insistă Bella arătând cu degetul la 
mantia shu. 

Xtyn continuă însă să-l ignore. 

— Tată, ajung la capătul răbdărilor. Cine 
sunt arătarea asta şi femeile din spatele lui? 

Kasser se grăbi să vină cât mai aproape 
de cei doi, fără a-şi putea lua ochii de pe chipul 
lui Xtyn, care căpătase o rigiditate ce nu 
prevestea nimic bun. 

— Amel, începu el... 

— Mă cheamă Bella. E numele pe care mi 
l-am luat la încoronare şi nici măcar tu nu-ţi poţi 
permite să ignori asta. Te rog să-mi explici cine 
sunt aceşti oameni. 

— Băiatul se numeşte Xtyn, ne-a fost de 
mare folos, e căpetenia unui trib de aici. In 
spatele lui, femeia mai în vârstă e Alaana, care 
ne-a slujit cu credinţă şi fără de care probabil că 
astăzi ne-am fi ascuns în continuare. Lângă ea 
stă Oksana Bint... N-ai să crezi, dar e quint 
imperial. 

Bella întoarse o privire spre tatăl său şi 
apoi începu să râdă. 

— Una din două: ori îţi baţi joc de mine, ori 
N'Gai Loon a înnebunit de tot şi îmi joacă feste. 
Apropo, unde e bătrânul măscărici? 


— Maestrul a murit, spuse pe un ton 
răguşit Attan Villerte. Nu l-am putut salva. A fost 
ucis de clone. 

Bella înghiţi în sec şi-l privi întrebător pe 
Kasser, care-şi plecă ochii în pământ în semn de 
acceptare tacită. 

— Nu se poate. N-ar fi avut timp... Pe cine 
a învestit Maestru în locul său? 

Nimeni nu se grăbi să răspundă însă 
acestei întrebări. 

— Tu! urlă el către Xtyn. Încetează să mai 
priveşti prin mine! 

În momentul acela, pentru prima dată, 
Xtyn îşi întoarse ochii către Bella şi rosti uşor 
amuzat: 

— Sire, tonul vostru mă mâhneşte. Ar 
trebui să aveţi ceva mai mult respect pentru un 
slujitor care s-a jertfit în numele dinastiei, deşi 
misiunea pe care o avea de îndeplinit n-ar fi 
putut fi dusă niciodată la bun sfârşit. 

— Ce tot spui? 

— E trist, Sire... E trist că Rimio de Vassur 
a trăit degeaba. Sunt aici însă pentru a îndrepta 
această umilinţă. 

Bella ridică mâinile spre tavan şi apoi se 
întoarse spre cei patru quinti ai săi, care se 
grupaseră la câţiva metri de el. 

— Voi înţelegeţi ceva? 

Allin Perse dădu să spună ceva, dar în 
momentul acela Xtyn urlă neomeneşte. 

— Zuul! În sfârşit ne reîntâlnim! 

Între Xtyn şi extraterestrul care tocmai 
intrase în sală se croi un coridor de trupuri. Ca şi 
cum strigătul lui Xtyn l-ar fi împietrit, Zuul încetă 


să se mai legene pe picioare şi încremeni, cu 
toate organele de simţ aţintite asupra omului 
care-l interpelase. Xtyn închise ochii şi după 
numai o secundă începu să râdă. 

— Ehei, amice, mi-e teamă că şmecheriile 
astea nu mai ţin. Mintea mea nu mai e un 
bulevard pe care să te poţi plimba în voie. 

— Augustin? Augustin Bloose? întrebă 
Zuul, articulând perfect cuvintele, spre mirarea 
suitei lui Bella. Deci planul meu a reuşit! 
Trăieşti! 

— Dimpotrivă! Abia acum am murit. 

Zuul rămase tăcut o clipă, după care locul 
în care stătea începu să se umple de o strălucire 
ciudată. Imaginea extraterestrului pâlpâi de 
câteva ori şi apoi îşi recăpătă consistenţa. 

— Unde pleci atât de repede? strigă Xtyn 
pornind spre extraterestru. Ard de nerăbdare să 
mai avem o discuţie ca acelea pe care le-am 
purtat în munţi, în vremea pustniciei mele. 

— Văd că mintea ta e infinit mai puternică 
acum. Ai reuşit să mă împiedici să plec. Fără să 
îţi dai seama, însă nu faci decât să împlineşti 
voia Dumnezeului meu. 

— Deocamdată te  împiedic să te 
volatilizezi... zâmbi Xtyn. O să vedem mai târziu 
a cui vrere o îndeplinesc. 

Brusc, Bella începu să se agite. 

— Cer să mi se... 

Xtyn se întoarse brusc către el, corpul său 
deveni o umbră, iar când putu fi văzut din nou, 
stătea lângă împărat, a cărui faţă ajunsese să îşi 
privească spatele. 


Quinţii dădură să se repeadă spre Xtyn, 
dar se opriră prăbuşindu-se şi ţinându-se de 
cap. 

— Rămâneţi acolo, strigă Kasser soldaţilor 
care duceau deja mâna la arme. Nu faceţi 
lucrurile mai grave decât sunt. Nu există nici o 
forță care să-l poată învinge, strigă bătrânul 
împărat. 

Inainte însă ca vorbele lui să poată fi 
conştientizate, în faţa micului grup de luptători 
imperiali se materializă Oksana, care ţinea în 
mână două pumnale pe care se mai putea încă 
vedea sângele luptei crâncene care se dăduse în 
psiac. 

— Să nu faceţi vreo prostie! mârâi femeia. 

— Să revenim, spuse calm Xtyn, aruncând 
scârbit cadavrul lui Bella. 

— De ce l-ai omorât? întrebă calm 
extraterestrul. 

— Zuul, Zuul, atâţia ani petrecuţi printre 
oameni şi încă nu ai învăţat cine suntem cu 
adevărat. Noi facem doar arareori de două ori 
aceleaşi greşeli. Pe împărat l-a ajuns blestemul 
Abației. 

— Crezi că dacă acum poziţiile noastre 
sunt pe deplin egale, ai tot ceea ce-ţi trebuie ca 
să mă învingi? întrebă Zuul. 

— Sunt mulţumit că te pot ţine lângă 
mine, câtă vreme am să spun tuturor povestea 
a trei oameni. 

— E bine să lămureşti lucrurile înainte să 
se trezească quintii, zise şi Kasser. Mi-e teamă 
că nu vor avea linişte până nu te vor răpune. 


Răsărit ca o umbră în spatele bătrânului 
împărat, Arrus îi puse acestuia o mână pe umăr, 
clătină din cap şi-i şopti ceva. 

— Nu se poate! 

— Ba mi-e teamă că Arrus are dreptate. 
Quinţții imperiali vor avea nevoie de întreaga 
pricepere a Alaanei pentru a fi ceea ce au fost, 
zise Xtyn. Am fost puţin cam brutal fiindcă m-a 
emoţionat întâlnirea cu Zuul. 

— Nu-ţi poţi bate joc de toate resursele pe 
care le ai, îl avertiză Kasser. 

— Pierdem vremea, zise Xtyn întorcându- 
se din nou spre Zuul. Nu ştiu cât îl voi mai putea 
ţine printre noi şi povestea pe care am să v-o 
spun n-are acelaşi farmec în lipsa lui. Abatele m- 
a întrebat mai devreme dacă sunt Sfântul 
Augustin cel Nou. Se poate să fiu. In mine 
trăieşte un bărbat care pe vremea adolescenţei 
a fost frizer în Corpul celor O Mie de Voluntari. 
Se numea Augustin şi a crezut că viaţa lui se 
terminase când vasul pe care erau îmbarcaţi 
tovarăşii lui s-a pierdut la orizont. Îl lăsaseră 
acasă fiindcă era prea mic. Şi poate tocmai de 
aceea se şi înşela... Viaţa lui a început abia cu 
moartea celor O Mie de Voluntari. S-a retras în 
munţi, de frica anchetelor. Pe vremea aceia, 
moartea era preferabilă puşcăriei. A trăit singur 
timp de aproape doi ani până când, într-o 
dimineaţă mohorâtă de noiembrie, s-a întâlnit 
cu o arătare care îşi spunea Zuul. Augustin şi-a 
petrecut restul vieţii încercând să înţeleagă de 
ce fiinţa aceea l-a ales tocmai pe el ca să-şi 
pună în aplicare planul mârşav. 


— Minţi! spuse Zuul, pe acelaşi ton calm. 
Ţi-am spus şi atunci şi-ţi spun şi acum: tovarășii 
tăi te  dezamăgiseră, iar singurătatea te 
transformase total. În momentul acela erai cel 
mai bun candidat pentru ceea ce aveam eu de 
făcut. Dacă sentimentul religios ar fi strălucit, tu 
ai fi fost un soare! 

Xtyn se întoarse către Kasser. 

— Are dreptate. Augustin devenise un fel 
de maniac religios... Fără să vrea însă, arătarea 
aceea, încercând să-l transforme, l-a vindecat şi 
l-a făcut să urzească un plan... 

— Vorbele tale mă fac să fiu foarte 
încrezător, îl întrerupse Zuul. Voi reuşi în 
misiunea mea. Spre deosebire de voi, am timpul 
de partea mea. 

— Ce tot spune acolo? se plânse Alaana. 
Pare că are o minte umană, dar nu pot intra în 
ea deloc, urmă femeia. 

— Te înşeli, Alaana. Zuul e exact opusul a 
tot ceea ce poate fi considerat omenesc. E 
mesagerul acelui Dumnezeu eminamente străin 
de care Abația a încercat atâta vreme să-şi 
apere propriul Dumnezeu. 

Kasser clătină din cap, îşi duse mâinile la 
tâmple şi-l întrebă pe Abate: 

— Tu înţelegi ceva? 

Radoslav clătină din cap. 

— Dar e atât de simplu, exclamă Xtyn. 
Chiar nu vă daţi seama? E chiar atât de greu să 
vedeţi că nu poate exista decât un singur model 
fundamental deosebit de cel al vieţii 
pământene? 


Xtyn privi cu disperare spre cei care-l 
înconjurau, dar spre disperarea lui nu întâlni nici 
un licăr de înţelegere. 

— Vezi? Te-ai grăbit, zise Zuul. 

— Imaginaţi-vă un cristal! strigă Xtyn. Un 
cristal imens care creşte, atom după atom, într- 
o lume bântuită de furtuni magnetice. La un 
moment dar, e atât de mare încât structurile 
devin suprastructuri şi brusc licăreşte conştiinţa. 
V-aţi întrebat vreodată cum ar gândi o 
asemenea fiinţă? 

Xtyn nu obţinu nici un răspuns, şi de 
aceea continuă. 

— Imaginaţi-vă atunci care a fost primul 
nostru licăr de viaţă, scânteia aceea a fost 
urmată imediat de competiţia pentru resurse. O 
celulă mică este mâncată de una mai mare, apoi 
celulele mici se organizează în organisme mai 
puternice... La sfârşitul evoluţiei apare o rasă 
care duce principiul conflictului şi al competiţiei 
pentru resurse dincolo de planeta ei. 

— Vezi că ei nu te înţeleg? întrebă Zuul 
încercând să imprime glasului său o notă de 
satisfacţie. 

— Ba o să mă înţeleagă, strigă Xtyn. Zuul 
e mesagerul acelui Dumnezeu, acelui fel de a 
gândi şi de a exista, care propune un echilibru 
perfect între indivizi şi resurse, un echilibru dus 
până la nemurire. 

— O, ce cuvânt frumos! Ce devenire 
măreaţă! Păcat că voi oamenii nu sunteţi în 
stare să o apreciaţi la adevărata valoare. 

— Spune-le şi lor! Spune-le aşa cum mi-ai 
spus mie! 


— La vremea când te-am cunoscut, erai 
singurul om care ar fi putut să mă înţeleagă. Nu 
am reuşit cu tine, aşa cum nu am reuşit nici cu 
predecesorul tău. Pe Bella mi l-ai omorât. Eu o 
să continui însă. 

— De ce? se auzi deodată vocea Abatelui. 
Ce vrei de la noi? 

— Vreau să vă supuneţi singurei legi 
adevărate. Vreau să înţelegeţi că sunteţi pentru 
noi un pericol imens. Nu putem accepta 
existenţa unei civilizaţii în care nu există 
echilibru între resurse şi numărul indivizilor. 
Dacă veţi continua cu un asemenea mod de trai, 
veţi sfârşi prin a acapara întreaga galaxie. ŞI 
asta nu e acceptabil fiindcă nu mai nutrim de 
mult nici o iluzie. Veţi căuta să ne nimiciţi, 
fiindcă nu puteţi convieţui în pace nici măcar 
între voi. 

— Să înţelegem că vorbeşti în numele 
zeţilor? întrebă Kasser. 

— O, nu. Ei sunt doar copiii mei. Nişte 
fiinţe create doar pentru a vă seduce şi a-mi 
servi ca momeală. Dacă Bella ar fi judecat mai 
bine, şi-ar fi dat seama că planeta aceea nu 
avea cum să ducă la formarea unei asemenea 
rase. Pe zeţi i-am inventat eu şi i-am 
perfecţionat în aşteptarea voastră. Speram să 
vă ofer un model clar al felului în care o 
societate cu mulţi indivizi putea supravieţui în 
armonie cu ea însăşi şi cu mediul. Am crezut că 
veţi împrumuta modelul ăsta. Am dat greş însă 
şi de data asta. 

— Atunci în numele cui vorbeşti? 


— V-a spus Augustin... Ilmaginaţi-vă un 
cristal. E nemuritor şi nu se schimbă decât în 
sensul că fiinţei sale i se adaugă ordonat mereu 
alţi atomi. Când creşterea încetează, el nu 
tânjeşte după alţii, fiindcă s-a împlinit. A ajuns în 
stare de echilibru. 

— Dar oamenii nu sunt nemuritori, 
protestă Alaana. Dorinţa noastră de a ne întrece 
şi de a ne lupta unul cu altul e tocmai expresia 
faptului că viaţa noastră e finită. 

— Vezi, Augustin! Tu de ce nu ai judecat în 
felul ăsta? hohoti Zuul. 

— Fiindcă nu am nevoie de nemurirea ta, 
urmă Xtyn. Toţi cei din această încăpere, chiar şi 
morţii, ştiu că nemurirea pe care ai vrut să ne-o 
aducă Alambicul nu e o fericire, ci un blestem. 

— El a creat Alambicul? întrebă Abatele 
care se ridică în capul oaselor, deşi era evident 
că numai voinţa sa extraordinară îi permitea o 
asemenea mişcare. 

— Da. După luni întregi de controverse, i- 
am spus şi eu că oamenii nu-l pot urma şi nici 
măcar înţelege, fiindcă nu sunt nemuritori, iar el 
mi-a zis că îi poate face să devină astfel. Trupul 
nostru e desigur muritor, dar el se poate copia 
şi, cu ajutorul Alambicului, se pot rechema 
conştiinţele şi amintirile. Asta era felul de 
nemurire pe care Zuul îl pregătise pentru noi. 
Eliberaţi de perspectiva morţii şi în echilibru 
perfect cu resursele, am fi devenit probabil 
asemeni cristalului său. 

— Ştii bine că nu, zise extraterestrul. 
Cunoşti desigur natura experienței mele 
anterioare cu rasa umană. De data aceasta, am 


încercat cu zeţii... Am sperat că dacă vă voi crea 
sclavii ideali, capabili să muncească în locul 
vostru, veţi reuşi ca până la urmă să vă limitați 
creşterea numerică şi să vă mărginiţi la colţul 
acesta de galaxie. Planul meu era bun. Dacă 
zeţii v-ar fi hrănit, în scurt timp aţi fi devenit 
incapabili să mai exploraţi şi nu ne-am fi întâlnit 
niciodată. 

— Da, numai că pe Bella, unealta ta, l-a 
ajuns blestemul Abației, hohoti Xtyn. 

— E clar acum că nu vă voi putea înţelege 
niciodată pe deplin. 

— E greu să înţelegi ce înseamnă moartea, 
zise stins Abatele. Eu sunt în pragul ei şi nu am 
nici cea mai mică idee ce ar putea fi. Pentru 
oameni, nemurirea a fost mereu un obiect al 
adoraţiei. Nu există oamenii care să se fi gândit 
la nemurire şi în care să nu fi înflorit sentimentul 
religios. Augustin Bloose s-a folosit în scopurile 
omenirii de acest amănunt, atât de simplu 
pentru noi, dar atât de greu de înţeles pentru 
tine. 

— Aşa e, se întoarse Xtyn către Alaana. M- 
am prefăcut a avea încredere în Zuul şi am 
schiţat apoi în tot restul vieţii mele planul unei 
organizaţii care să reacționeze prompt atunci 
când principiul străin pe care-l reprezintă Zuul, 
va fi fost destul de puternic pentru a justifica o 
ripostă. Nu mă aşteptam desigur ca eu să fiu cel 
chemat să apăr viaţa aşa cum o înţelegem noi. 
Nu sunt deloc bucuros pentru asta. 

— Vrei să spui că atâtea sute de ani am 
încercat să distrugem o Abaţie care nu făcea 
decât să ne pregătească pentru lupta cu logica 


unei minţi cristaline? întrebă Kasser. Înţeleg 
acum de ce spui că dinastia Boszt a fost atinsă 
de blestemul Abației, adică de dorinţa lui 
Augustin Bloose ca timpul să nu mai fie 
niciodată încolăcit de o religie şi ca omenirea să 
meargă mereu spre înainte. 

— Doamne Dumnezeul meu, îţi mulţumesc 
că mi-ai adus această ultimă iluminare. Vin 
către Tine cu inima deschisă, spuse Abatele, 
prăbuşindu-se pe spate, pe targă. 

Xtyn se repezi către el, iar Zuul profită de 
răgaz pentru a dispărea. Când Oksana ajunse pe 
locul în care stătuse extraterestrul, aerul abia 
dacă mai păstra o strălucire vagă. 

— Ce... ce s-a-ntâmplat cu... el? întrebă 
Kasser cu un glas tremurând, care se pierdu în 
vacarmul care se stârnise în sală. 

— Pentru ei, spaţiul, timpul, materia, 
energia sunt doar forme ale aceluiaşi continuu. 
Zuul poate fi oriunde şi poate călători 
instantaneu în orice parte a galaxiei. Mi-a spus 
asta pe vremea când încerca să mă 
ademenească desluşindu-mi avantajele pe care 
le-am avea dacă am deveni ca ei. 

— Bine, dar dacă sunt atât de puternici, de 
ce nu ne distrug? 

— Asta e un lucru pe care noi nu-l vom 
putea înţelege niciodată, aşa cum vor exista 
întotdeauna unghere ale minţii noastre pe care 
ei nu le vor putea pătrunde. Probabil că violenţa 
nici măcar nu reprezintă o opţiune... 

— Şi acum ce-o să se întâmple? întrebă 
Kasser privind la cei care se înghesuiau să-i 
ajute pe Bella, pe Abate şi pe quinti. 


— Acum e vremea să ne plângem morţii. 
Vom decide mai târziu ce e de făcut. 


"Viaţa acelora care aleg să îmbrăţişeze un 
ţel e chinuitoare. Cu timpul însă, ei uită că ar fi 
putut să aleagă inacţiunea şi încep să privească 
trecerea lor prin univers ca un destin. Ce cuvânt 
mare şi ce lipsit de sensuri este el dacă îl 
analizăm cu luare aminte!" 

Oksana Bint Laesia - /ntroaucere în studiul 
Regulamentului canonic 

XTYN MÂNGÂIE coaja aspră a arborelui 
negru care străjuise fostul adăpost al mamei 
sale. Trecuseră mai bine de două luni de când îi 
spusese lui Kasser că e vremea să-şi plângă 
morţii. Privi spre cele trei morminte săpate în 
livada cu arbori negri. Pe unul din ele era aşezat 
un inel mare din piatră, marcând locul în care se 
odihnea Abatele. În stânga lui îl îngropaseră pe 
N'Gai Loon, iar în dreapta pe Bella. Ştia de la 
Alaana că nici Kasser nu mai avea mult de trăit. 
Bătrânul împărat plecase însă din psiac a doua 
zi după înfruntarea cu Zuul. Alaana îşi luase în 
serios rolul de Maestru, muncind din greu ca să 
restabilească sănătatea mintală a quintilor, care 
căzuseră ca seceraţi în urma atacului sălbatic 
prin care Xtyn nu făcuse altceva decât să le 
cruţe viaţa. Cei patru îşi reveniseră cu greu, dar 
spuseseră că doresc să vegheze la puţinele zile 
care-i mai rămăseseră ultimului reprezentant al 
dinastiei Boszt. 

Discutase foarte puţin cu Oksana, fiindcă 
Alaana fusese de părere că ea trebuia să 
meargă să se întâlnească cu Johansson şi să 
continue să fie ochiul lor aţintit asupra clonelor. 
Cele două femei învăţaseră foarte repede să 
comunice mental, graţie porţii pe care o lăsase 


deschisă N'Gai Loon când o formase pe Oksana, 
pe Laesia. Alaana nu se îndoia că, mai devreme 
sau mai târziu, folosind forţa psiacului, avea să o 
poată contacta indiferent cât de departe s-ar fi 
dus Arca lui Johansson. Cea mai surprinzătoare 
dintre atitudini fusese însă aceea a lui Arrus, 
care venise la doar câteva zile şi-i ceruse 
permisiunea să părăsească Kyrallul. Xtyn îi 
atrăsese atenţia că în lipsa mantiei şi a ciupercii 
chu avea să fie un cu totul alt om, dar Arrus 
părea hotărât să afle cum se petrecuse, cu 
multe sute de ani în urmă, transformarea de la 
Făurar la Maestru al quințtilor. 

O parte a sufletului său se frânsese când 
Mariile preferaseră să plece spre Vechea Terra. 
Fuseseră puţine cuvinte între ei. Şi ce-ar fi fost 
de zis între un bărbat ucis cu atâta perfidie de 
aceea pe care o credea iubită? 

Nu reuşise încă să se obişnuiască nici cu 
faptul că toată lumea părea să-l considere 
răspunzător pentru soarta întregului univers. 
Kasser dăduse tuturor de ştire că dinastia nu 
mai există. Fostul Imperiu se atomiza rapid în 
unităţi mici, care respectau de cele mai multe 
ori graniţele fostelor confederaţii. Nimeni nu 
părea să conteste însă stăpânirea lui asupra 
psiacului, care devenise după distrugerea 
Klemplantului cel mai important loc din galaxie. 
Chiar şi pe  Kyrall era considerat lider 
incontestabil. Preoții celorlalte patru triburi 
veniseră imediat să-i ceară glisoare pentru a 
distruge definitiv animalele din podiş. Era felul 
lor subtil şi practic de a rezolva o problemă 
transmiţându-i însă că ideile lui dăduseră roade 


şi că nimeni nu avea să mai moară pentru că nu 
se putea lupta în rand. 

— La ce te gândeşti? şopti Alaana care se 
aşezase lângă el pe nesimţite. 

— Obişnuiai să ştii la ce mă gândesc. 

— Asta pe vremea când gândurile tale 
cutreierau o minte care arăta precum un castel 
luminos. 

— Şi acum? 

— Mi-e teamă să pătrund între talazurile 
din mintea ta, zise încetişor Alaana. 

Xtyn zâmbi trist. 

— La Zerri mă gândesc. Cât de puţin i-a 
lipsit să vadă cu ochii ei toate astea! 

Alaana îşi trecu mâna prin părul lui Xtyn. 

— Nimeni nu moare cu adevărat. Eu cred 
că oamenii nu au putut niciodată să aprecieze 
îndeajuns genul de nemurire cuprins în 
amintirea semenilor. Atâta timp cât n-o vei 
uita... 

— Vorbeşti ca dintr-un film... 

— Film? întrebă Alaana mirată. 

Xtyn îşi dădu seama că amintirea aceea, 
care îi aparţinea lui Augustin Bloose, era prea 
greu de povestit în cuvinte pentru a fi înţeleasă 
de Alaana. Se gândi însă că încăpăţânarea cu 
care oamenii se agăţau de genul acela de 
remarcă era un semn al puterii vieţii pământene 
şi a vigorii care avea să o ajute să 
supravieţuiască în confruntarea care se apropia. 

— Ce-o să faceţi acum cu livezile? întrebă 
Alaana. 


— Nu ştiu. Poate o să le lăsăm să crească 
în voie, acum că triburile noastre învaţă să 
mănânce şi altceva în afara fructelor negre. 

Alaana zâmbi la amintirea neîncrederii cu 
care oamenii Kyrallului priviseră alimentele şi a 
entuziasmului cu care aceştia îmbrăţişaseră 
noul fel de mâncare, importat de pe Duradrin, 
imediat după ce îl gustaseră. 

— Care e locul meu în universul ăsta? 
întrebă deodată Xtyn. 

— Nu încape nici o îndoială, rosti fără 
ezitare Alaana. Eşti singurul capabil să ne aperi 
de Zuul şi de stăpânii lui. Imi aduc aminte cum l- 
ai provocat pe Preot. l-ai spus că te ridici 
împotriva echilibrului dintre trib, arborii negri şi 
animalele de pe Kyrall. Cine altul în afara celui 
care a urât dintotdeauna o asemenea ordine e 
mai potrivit să ne apere? 

Xtyn îşi prinse tâmplele în mâini. 

— Şi cum aş putea eu să concep o schemă 
atât de elaborată precum a fost blestemul 
Abației? 

— Poate că nu e nevoie să inventezi ceva 
nou. Poate că trebuie să faci ca întregul univers 
să-şi amintească de Abaţie. 

— Nu cred că e de ajuns... 

Alaana se ridică şi porni spre peşteră, fără 
să-i mai adreseze vreun cuvânt. Ajunsă însă la 
câţiva metri depărtare, se întoarse şi-i spuse: 

— Poate că n-ar strica să termini 
povestea... 

— Care poveste? 

— Când te-ai înfruntat cu Zuul, ai spus că 
trebuie să istoriseşti destinul a trei bărbaţi. Ştim 


cine a fost Augustin Bloose, îl cunoaştem şi pe 
Rimio de Vassur... Poate că ar trebui să-l întrebi 
pe al treilea despre tot ceea ce te nelinişteşte. 
Xtyn îşi muşcă încetişor buzele. Se 
gândise şi el la asta. Deocamdată însă nu avea 
nici cea mai mică idee despre ce trebuie să 
întreprindă pentru a crea o Abație infinită. 


Glosar 


A 

Abate - conducător absolut al ordinului 
augustinian, numit prin consacrare de către 
Abatele precedent şi responsabil de toate 
afacerile Abației. În atribuţiile sale intră toate 
acţiunile politice, economice, religioase şi de 
orice altă natură destinate a asigura împlinirea 
menirii ultime a ordinului, aceea de a-l apăra pe 
Dumnezeu de propria nemărginire. 

Abația - sediul singurului ordin religios al 
universului cunoscut, furnizorul unic al tehnicilor 
de creştere şi manipulare religioasă a clonelor 
de pe Lumile Agricole. Localizată pe Vechea 
Terra, în Câmpia Pannoniei. Prin statutul său de 
teritoriu independent în componenţa Imperiului, 
Abația este una din cele două entităţi politice de 
dimensiuni mai mici decât aceea a unei planete. 

abnnan - fruct din Centauri, sensibil la 
unde de radio-frecvenţă. 

accun - metal lichid la temperatura 
corpului uman, care are proprietatea de a 
deveni solid atunci când este prins într-un câmp 
magnetic chiar şi foarte slab. Stocat într-un 
rezervor disimulat sub pielea antebraţului drept 
al unui quint, accunul se poate transforma 
instantaneu într-o lamă dură, cu tăişul format 


din câteva zeci de atomi doar pe baza câmpului 
magnetic produs de corpul celui care o poartă. 

Alambicul de Dumnezeu - Artefact 
construit de Sfântul Augustin cel Nou în care, din 
sângele unei clone aduse prin tehnici 
manipulatorii în pragul unei revelații mesianice, 
se sintetizează viruşii cu care sânt infectate 
populaţiile de clone de pe Lumile Agricole, 
pentru trezirea la viaţă a unui mântuitor capabil 
să inspire o religie lucrativă. 

ann - porţiunea minţii umane în care 
legile Kyrallului interzic pătrunderea telepatică 
şi unde se postulează că sunt stocate 
elementele care definesc fiecare persoană. 

arbore negru - plantă kyralliană, care 
joacă rolul de pivot în echilibrul ecologic de pe 
planetă; produce fructe al căror suc este 
combinaţia perfectă de elemente nutritive 
necesare unui om; _ 

Armaghedon - sau Apocalipsă. In 
concepţia augustiniană, aceasta este bătălia 
ultimă, în care omul trebuie să-l ajute pe 
Dumnezeu să-şi depăşească teama de propria 
nemărginire, împlinind astfel menirea oricărei 
societăţi omeneşti. Armatele oamenilor vor fi 
conduse în aceasta bătălie de Mesia revenit pe 
pământ, de reîncarnarea Sfântului Augustin cel 
Nou. 

Apostol - individ cu ajutorul căruia se 
manipulează populaţia de clone de pe o Lume 
Agricolă. Este controlat prin vise profetice 
induse de o sondă psi şi este ales pe baza 
afinităţii pentru Mântuitor. Este ucis printr-un 


ritual controlat, menit să îl convingă pe Apostol 
că Dumnezeu însuşi l-a ridicat la ceruri. 

aspirant - a treia treaptă a parcursului 
unui călugăr augustinian, de la novice, la frate. 

Augustină - Bijuterie constând într-o 
joncțiune trimetalică, oferită femeilor de pe 
Vechea Terra înainte de a naşte. Este simbolul 
prin care Frontul Adevăratei Biserici a încercat 
să prevină posteritatea că clonele Abației au un 
ADN modificat, în sensul stocării experienţei 
iniţiale a originalelor care au furnizat materialul 
genetic. 

austral - element greu, al optulea din 
grupa a opta principală. Datorită stabilităţii 
nucleului său şi energiilor imense pe care le 
degajă în reacţia de fisiune, este singurul 
material din univers capabil să facă posibilă 
călătoria supraluminică. 

B 

barbari - populaţie puţin numeroasă, 
care trăieşte în câmpia Pannoniei pe Vechea 
Terra, formată din descendenţi ai oamenilor 
care nu împărtăşesc idealul augustinian. Refuzul 
garnizoanei imperiale staționate pe Vechea 
Terra de a-i elimina total induce permanent 
tensiuni între Curtea Imperială şi Abaţie. 

bibliotecă - cea mai cuprinzătoare 
construcţie a Abației, denumită în acest fel nu 
numai pentru că este locul de depozitare al 
cărţilor ci şi pentru că pereţii ei sânt împodobiţi 
cu basoreliefuri făcute de absolut toate 
generaţiile de călugări. Prin  subteranele 
bibliotecii se intră în Camera Ouălor. 


Boszt - dinastia domnitoare a Imperiului, 
aflată la cel de-al treizeci şi doilea monarh. 

Bratti - cel mai mare trib kyrallian. 

C 

Câmpia Pannoniei - Locul pe Vechea 
Terra unde este localizată Abația. 

cerc - simbol al religiei augustiniene şi al 
religiilor lucrative de pe Lumile Agricole. 
Simbolizează unitatea oamenilor, măreţia lui 
Dumnezeu, caracterul imuabil al realităţii dar şi 
ciclicitatea istoriei care se încheie cu a doua 
venire a Mântuitorului. 

chu - câmpul amplificator psi format pe 
Kyrall de o ciupercă omniprezentă, cu acelaşi 
nume; 

ciumă - boală ipotetică, folosită pentru a 
face locuitorii Satului de Clone din Abaţie să 
creadă că nu pot depăşi zona de carantină care 
li se impune. Pe seama ei este pusă şi 
sterilitatea clonelor, care este de fapt indusă 
genetic. 

Clauza favorii istorice - codicil secret al 
Tratatului de la Eridani care  condiţiona 
monopolul Abației asupra tehnicilor de 
producere a Lumilor Agricole de îndeplinirea 
necondiționată a unei cereri imperiale care nu 
implica însă dispariția Abației sau violența la 
adresa vreunuia din membrii ordinului 


augustinian. 

consacrare - ceremonie prin care 
călugării augustinieni trec de la un stadiu la cel 
imediat următor. Cea mai importantă 


consacrare este aceea prin care este numit 
Abatele. 


Consiliul de Coroană - organism politic 
cu rol consultativ, înfiinţat în urma Tratatului de 
la Eridani şi controlat de familia imperială. Are în 
componenţa sa pe cei cinci quinti, reprezentanţii 
a şapte familii ducale, pe împărat şi un membru 
al familiei imperiale. 

Consiliul Ecumenic - instanţa religioasă 
supremă a Abației, compusă din trei membri, cu 
rol limitat la chestiunile ecumenice şi ritualice. 

Corpul celor O Mie de Voluntari - grup 
paramilitar care a activat pe Pământ în Ultima 
Confruntare cu scopul declarat de a distruge 
toate locurile sfinte, în speranţa că va diminua 
influenţa religiilor asupra oamenilor şi va asigura 
pacea universală. A fost neutralizat de o 
încărcătură nucleară în timp ce străbătea 
Mediterana. Constituie rezervorul genetic al 
populațiilor de clone din Satul de Clone al 
Abației dar şi a primei generaţii de pe Lumile 
Agricole. 

E 

Edictul Korona - hotărâre a Consiliului 
de Coroană, luată sub influenţa gândirii 
filozofului Albert Korona, care postulează că 
muncile fizice trebuie prestate numai de clone. 

exod - migraţia masivă a populaţiei de pe 
Pământ în urma Ultimei Confruntări, simultan cu 
dezvoltarea zborului hiperluminic. 

F 

Familii ducale - entităţi conducătoare, 
denumite doar generic familii, ale celor mai 
importante federaţii planetare. Îşi numesc 
reprezentanţi în Consiliul de Coroană şi 
prezidează prin Rotaţie Adunarea Confederativă, 


forul consultativ în care sânt reuniți 
reprezentanţii federaţiilor planetare. 

Făurar - băştinaş kyrallian, membru al 
unui ordin străvechi a cărui funcţie este 
însănătoşirea prin metode telepatice a 
kyrallienilor a căror minte a suferit stricăciuni în 
lupta cu animalele. 


feeryl - drog euforizant, care nu dă 
dependenţă. 
filament de foc - animal fusiform 


kyrallian, puţin sensibil la undele psi; 

floare cântătoare - animal kyrallian care 
atacă prin delimitarea la distanţă a unor volume 
de vibrații; 

Frontul Adevăratei Biserici - 
organizație secretă care cunoscând identitatea 
Sfântului Augustin cel Nou şi scopul Abației a 
predicat mereu că ordinul augustinian pune la 
cale, de fapt, eliminarea tuturor religiilor din 
univers. A dispărut ca urmare a trădării unui 
Boszt. 

G 

Generaţie ecleziastică - pe o Lume 
Agricolă, este prima generaţie care ţine slujbe 
religioase în templul închinat Dumnezeului 
clonelor. Apariţia ei este considerată încheierea 
cu succes a însămânţării. 

H 

Hippona - locul istoric în care a trăit 
Sfanţul Augustin. 

| 

Imperiu - entitatea politică, definită de 
Tratatul de la Eridani ca fiind cuprinzătoare a 


întregului univers cunoscut şi condus de dinastia 
Boszt. 

incident tehnologic - etapă a 
însămânţării în care, sub aparenţa unor minuni 
şi daruri dumnezeieşti, clonelor de pe Lumile 
Agricole li se oferă unelte performante şi, în 
ultimă fază, chiar maşini şi utilaje sofisticate. 

| 

Însămânţare - procesul prin care, pe 
Lumile Agricole, este  declanşată apariția 
primului Mântuitor. Se realizează cu germenii 
obţinuţi din Alambicul de Dumnezeu. A doua 
însămânţare a fost considerată de Abaţie drept 
cea mai puternică armă a Armaghedonului. 

Învățăturile (Tezele) Sfântului 
Augustin cel Nou - culegere de texte şi 
povestiri despre viața Sfântului Augustin cel Nou 
care conține elementele definitorii ale religiei 
augustiniene şi diferenţele față de doctrina 
Sfântului Augustin din Hippona. Cartea de 
căpătâi a Abației. 

K 

Klemplant - reşedinţa urbană de pe 
Tengys a Curții imperiale. 

Korona, Albert - filozof neoaugustinian 
care a postulat superioritatea oamenilor născuți 
pe baza combinației libere a genelor față de cei 
rezultați prin donare. Teza lui fundamentală este 
aceea că progresul, privit ca descoperire şi 
inovaţie, nu poate fi înfăptuit decât de oameni 
care posedă o combinaţie de gene care nu a mai 
existat până la ei. Korona credea că o clonă este 
sortită să repete veşnic viaţa originalului, fiind 


incapabilă de a crea ceva esenţial nou. Opera sa 
filozofică a inspirat Edictul care îi poartă numele. 

Kyrall - planetă cu o localizare secretă 
unde, din cauza unei ciuperci răspândite în 
întreaga atmosferă, puterile psi ale oamenilor 
sunt amplificate până la manifestări precum 
telepatia şi  telekinezia. Prin construirea 
psiacului, Imperiul a transformat Kyrall în 
punctul nodal al comunicațiilor instantanee, 
desfăşurate cu ajutorul operatorilor psi. Teritoriu 
independent, Kyrall este şi locul în care trăieşte 
o populație considerată similară barbarilor din 
Câmpie. 

L 

lentilă - viețuitoare de pe Kyrall care 
atacă prin formarea unei lentile gigantice de aer 
cald deasupra locului vizat; 

Lumi Agricole - planete-grânar, pe care 
locuiesc populații de clone manipulate cu 
ajutorul religiilor lucrative. Reprezintă singura 
sursă de alimente şi produse manufacturiere 
admisă de Edictul Korona. Formarea lor este 
monopolul exclusiv al Abației. 

ly - zonă de suprapunere a conştiinţelor 
băştinaşilor de pe Kyrall, mediată de mantia 
shu; 

M 

Mântuitor - personaj mesianic, trezit în 
rândul primei generații de clone de pe o Lume 
Agricolă, prin infecția cu germenii rezultați din 
Alambicul de Dumnezeu. Moartea lui 
declanşează procesul de cristalizare a religiilor 
lucrative. 


Manualul însămânţării - culegere de 
texte conținând tehnicile corespunzătoare 
fiecărei etape a însămânţării. Scriere secretă a 
Abației, din care, timp de zeci de generaţii a fost 
pierdut un singur exemplar. Explică 
mecanismele manipulării apostolului şi trece în 
revistă o gamă variată de minuni pentru 
potenţarea sentimentului religios al clonelor. 

matcă - creatură presupus inteligentă 
care coordonează activitatea zeţilor. 

muşte de Alderbaraan - insecte care 
zboară cu viteze foarte mari pentru a pătrunde 
în carnea animalelor cu sânge cald şi a depune 
ouă. Presupusă armă împotriva quintilor. 

N 

novice - termenul care desemnează 
candidaţii la admiterea în ordinul augustinian şi 
care este purtat doar până la prima consacrare, 
care survine la cel mult două săptămâni de la 
pătrunderea în Abaţie. 


O 
Omenori - trib kyrallian; 
operator psi - persoană cu abilităţi 


speciale, amplificate de ciuperca de pe Kyrall. 
Este capabil să-şi proiecteze conştiinţa în locuri 
aflate la distanţe imense, facilitând 
comunicațiile instantanee cu alţi operatori psi, 
care emit mai slab şi care se află pe planetele 
Imperiului. 

Ordinul augustinian - organizație 
religioasă întemeiată de Sfântul Augustin cel 
Nou, pornind de la exemplul mănăstirilor 
creştine. Definit de dreptul interstelar ca fiind 
entitatea socială ce ocupă Abația. 


ouă - şase sute şaizeci şi şase de sonde 
automate menite în secret să realizeze ce-a de a 
doua însămânţare pe fiecare dintre Lumile 
Agricole produse de Abaţie în întreaga ei istorie. 
Sunt propulsate de motoare hiperluminice şi 
sunt stocate într-o cameră în care au acces doar 
Abaţii. 

P 

Pletele Sfântului Augustin - sursa de 
material genetic din care călugării obţin clona 
care atinge pragul mesianic în Satul de Clone. 
Constau într-o împletitură din părul Sfântului 
Augustin cel Nou, întemeietorul Abației. 

policorn - animal kyrallian care atacă 
creând câmpuri electrostatice puternice între 
care se produc descărcări; 

Populaţie de clone - grup de clone 
realizat din materialul genetic al celor O Mie de 
Voluntari, cu care se populează iniţial Lumile 
Agricole şi Satul de Clone. 

Porro - trib kyrallian; 

Praxtor - ultima Lume Agricolă 
însămânţată de Abaţie. 

Preot (pe Kyrall) - şeful unui trib. acele 
care se îngrijeşte printre altele ca de vârsta 
majoratului să nu treacă exemplarele umane cu 
o forţă mentală care nu le permite o apărare 
eficientă împotriva animalelor; 

Primul Beneficiu - bun simbolic care 
reprezintă întâiul artefact adus ca ofrandă de o 
populaţie de clone. 

psiac - construcţie gigantică realizată în 
mijlocul oceanului de pe Kyrall, menită să-i 
apere pe operatorii psi de acţiunile violente ale 


telepaţilor de pe planetă şi a faunei locale de 
uscat, extrem de agresive. 

Q 

quint - soldat, rezultatul unui proces de 
protezare biologică a creierului, condiţionat 
pentru a da ascultare absolută dinastiei 
domnitoare. Cea mai importantă abilitate a unui 
quint este viteza cu care se poate mişca, 
superioară aceleia a oricărei fiinţe din Universul 
cunoscut. Quinţii sunt în număr de cinci, sunt 
membri în Consiliul de Coroană, şi sunt 
rezultatul unui antrenament care durează 
treizeci de ani. 

Quintarat - destinul şi devenirea unui 
quint, de la părăsirea şcolii de pe Klemplant şi 
până la moartea sa, obligatoriu în luptă. 

R 

rând - structură semisferică în care se 
aşează războinicii kyrallieni pentru a-şi amplifica 
forţa psihică de grup. 

Religia cercului - denumire generală 
care desemnează ansamblul de credințe 
religioase circumscris ordinului augustinian şi 
Lumilor Agricole. 

Religii lucrative - credinţe religioase 
create prin însămânţarea Lumilor Agricole, 
menite să dea iluzia clonelor că Dumnezeul lor 
le porunceşte să muncească şi să îi aducă apoi 
produsele ca ofrandă. Modul în care Abația şi 
apoi Federaţiile manipulează populaţiile de 
clone. 

ruuk - luptă rituală pe Kyrall. 


Sagittarius - federaţie independentă 
unde Abația a încercat, pe Praxtor, ultima ei 
însămânţare. 

satul de clone - îngrăditură de pe 
teritoriul Abației în care clonele celor O Mie de 
Voluntari, maturate accelerat, creează condiţiile 
sociale necesare pentru ca clona Sfântului 
Augustin cel Nou să atingă pragul mesianic 
necesar accederii în Alambicul de Dumnezeu. 

Sfântul Augustin cel Nou - 
întemeietorul Abației şi întâiul posesor al 
materialului genetic provenit de la cei O Mie de 
Voluntari. Clona lui reuşeşte să-i devanseze 
mereu pe ceilalți semeni în devenirea 
mesianică. Originea sa incertă îl plasează ca 
fiind un apropiat al corpului celor O Mie de 
Voluntari, deşi identitatea sa rămâne un mister. 

Sfântul Augustin din Hippona - 
personaj istoric, episcop creştin, teoreticianul 
cetăţii pământeşti şi a cetăţii cereşti, autorul 
tezei că menirea omului este aceea de a 
transcende istoriei pentru a fi alături de 
Dumnezeu pentru a întâmpina a doua venire a 
lui Cristos. A construit Alambicul de Dumnezeu. 

shu (mantie) -  veşmânt kyrallian, 
personalizat încă din cei mai fragezi ani ai 
copilăriei, care are rolul de a a-şi proteja 
stăpânul şi, datorită coloniei de ciuperci chu 
găzduită între fibrele sale, se constituie într-o 
voce pe care purtătorul o aude subliminal. 

simbiont de pe Alderbaraan - organism 
colonial, cu un pronunţat caracter mimetic, 
capabil de a se transforma în ţesut nervos 
uman. Primele implanturi neurale, care au dus la 


formarea castei gquinților, s-au realizat cu grefe 
din asemenea simbionti. 

sondă psi - dispozitiv bioelectric capabil 
să controleze procesele cerebrale din timpul 
somnului. Folosită în special pentru 
determinarea adevărului unor afirmaţii şi pentru 
inducerea de vise. 

T 

Templu - prima construcţie a clonelor de 
pe o Lume Agricolă. Punctul de plecare al 
civilizaţiilor de clone şi locul în care se strâng 
ofrandele pentru satisfacerea cerinţelor 
dumnezeieşti. Construirea şi înfrumusețarea 
Templului constituie evenimente hotărâtoare 
pentru definitivarea unei religii lucrative. 

Tengys - planeta-capitală a Imperiului 

Tratatul de la Alderbaraan - act politic 
care reglementează regimul  prospecţiunilor 
extraimperiale şi proprietatea asupra bunurilor 
şi cunoştinţelor ce decurg din asemenea 
explorări. 

Tratatului de la Eridani - fundamentul 
politic al Imperiului, care delimitează clar 
suveranităţile. Imperiul este definit ca ocupând 
întregul Univers cunoscut. Federaţiile sunt 
posesoare şi unice răspunzătoare ale planetelor 
şi sateliților lor naturali, în timp ce Curtea 
imperială este proprietara tuturor celorlalte 
corpuri cereşti, inclusiv a stelelor şi a 
asteroizilor. Tratatul consacră indirect 
supremaţia Curţii imperiale prin faptul că 
dinastia  Boszt deţine tehnologia necesară 
obliterării totale a unei stele şi, pe de altă parte, 


este proprietara tuturor asteroizilor, singura 
sursă de austral din Univers. 

U 

ucenic - al doilea stadiu al unui călugăr 
augustinian. 

Ulanni - trib kyrallian. 

Ultima Confruntare (Ultima Luptă, 
Ultimul Război) - termen generic sub care 
sunt adunate evenimentele din perioada 2082- 
2088 care au condus la Războiul Nuclear Total, 
declanşat de disputele în jurul Ierusalimului şi 
descoperirea pe Lună a unui asteroid de austral 
pur, care a precedat cu doi ani primul zbor 
hiperluminic. A fost factorul determinant al 
Exodului. 

V 

Vechea Terra - termen sub care este 
cunoscut Pământul, deşi nu există o planetă 
care să se numească Noua Terra. Vrine - trib 
kyrallian. 

Z 

Z - planeta pe care trăieşte singura specie 
inteligentă neumană din Universul cunoscut. 

zeţi - populaţie colonială, formată din 
lucrători şi mătci. Lucrătorii, numiţi şi zeţi, sunt 
fiinţe mari, cu logică ternară care acţionează 
pseudo-inteligent datorită infecțiilor selective cu 
viruşi produşi de mătci. Sunt Consideraţi de 
administraţia imperială ca o alternativă mai 
ieftină la Lumile Agricole. 


